
Skiriu Robertui Morrisonui ir Grevelui Lindopui — 
už tai, kad vadovavo mano kelionei į viską, 
kas susiję su Tomu de Kvinsiu 


ĮŽANGA 


Iš PIRMO ŽVILGSNIO atrodo keista, kad įpusėjus karalienės Viktori- 
jos valdymo laikotarpiui anglams, garsėjusiems gebėjimu griežtai val- 
dyti emocijas, manija tapo nauja grožinės literatūros rūšis, pavadinta 
sensacijų romanu. Kai Vilkis Kolinzas 1860 metais išleido „Moterį 
baltais drabužiais“, jis davė pradžią tam, ką Viktorijos epochos kri- 
tikai vadino sensacijų manija, tenkinančia „nesveiko apetito troški- 
mus“, „visomis kryptimis <...> plintančiu virusu“. Ši šokiruojanti 
nauja beletristika atsirado iš praėjusio šimtmečio gotikinių romanų 
ir nuo jų skyrėsi tik tuo, kad sensacijų romanų autoriai veiksmą nu- 
keldavo ne į šiurpias senovines pilis, bet į tikrų tikriausius karalienės 
Viktorijos laikų Anglijos namus ir miestų rajonus. Niūrumo šiems 
romanams suteikė ne kokios nors antgamtinės jėgos — blogis vešėjo 
širdyse iš pažiūros garbingų visuomenės veikėjų, asmeniniame gyve- 
nime slepiančių pribloškiančias paslaptis. Beprotystė, kraujomaiša, 
žaginimai, šantažas, vaikžudystė, padegimai, piktnaudžiavimas vais- 
tais, nuodijimas, sadomazochizmas ir nekrotilija — pasak sensacijų 
romanų autorių, tai buvo tik dalis baisių dalykų, slypinčių po apgau- 
linga Viktorijos laikų žmonių padorumo ir santūrumo išore. 
Įdėmiau pažvelgus, karalienės Viktorijos valdymo laikotarpio vi- 
duryje kilusią sensacijų maniją galima logiškai paaiškinti tuo, kad 
tada žmonės griežtai valdė savo emocijas. To meto vidurinės ir aukš- 

tesnės klasės atstovai, slėpdami tikruosius jausmus nuo aplinkinių, 
tiesiog neįsivaizduojamai atskirdavo savo asmeninį ir viešąjį gyveni- 
mą. Įprotis visados laikyti užuolaidas užtrauktas puikiai atspindi to 
meto piliečių nuostatą: mano namai ir asmeninis gyvenimas — tai 
šventa viešpatija. Iš jos aš galiu žiūrėti į aplinkinius, bet jie neturi 
teisės jos pamatyti. Kiekvienuose namuose būdavo aibė paslapčių; 
negana to, jos būdavo laikomos savaime suprantamu dalyku, visi jas 
gerbė — niekam kitam jos neturinčios rūpėti. 

Tomas de Kvinsis, prieštaringai vertinamas to meto rašytojas, ku- 
ris savo teorijomis apie pasąmonę pralenkė Froidą septyniais dešim- 
tmečiais, štai ką sakė apie jausmų slopinimą ir paslaptis: „Užmiršti 
neįmanoma. Įspaudos galvoje išlieka amžinai ir atsiskleidžia, kai vėl 
grįžta naktis.“ De Kvinsis išgarsėjo, kai padarė tai, ko negalėjai nė 
įsivaizduoti: iškėlė viešumon savo asmeninį gyvenimą liūdnai pagar- 
sėjusiame itin populiariame kūrinyje „Anglo opiomano išpažintis“. 
Williamas S. Burroughsas vėliau šį kūrinį apibūdins kaip „pirmą ir 
vis dar geriausią knygą apie priklausomybę nuo narkotikų.“ 

Šiurpūs de Kvinsio kūriniai, ypač „Žmogžudystė kaip viena 
meno rūšių“, pelno jam sensacijų romano pradininko vardą. Šioje 
nerimą keliančioje esė jis vaizdžiai pasakoja apie kraupias Ratklifo 
plento žmogžudystes, 1811 metais įvariusias siaubą Londonui ir visai 
Anglijai. Kyla pagunda lyginti tų žmogžudysčių poveikį su baime, 
apėmusia Londono Ist Endo rajono gyventojus per kruvinus Džeko 
Skerdiko išpuolius to paties amžiaus pabaigoje - 1888-aisiais. Tačiau 
iš tikrųjų po Ratklifo plento žmogžudysčių kilo kur kas didesnė, pla- 
čiau pasklidusi panika. Mat apie tas pirmas tokio pobūdžio daugy- 
bines žmogžudystes pirmą kartą sužinojo visa Anglija. Už tai reikėjo 
dėkoti vis didesnę svarbą įgyjantiems laikraščiams (vien Londone 
I811 m. jų buvo $2) ir neseniai ištobulintai sistemai pašto karietų, 
raižančių šalį neįtikėtinu dešimties mylių per valandą greičiu. 

Be to, visos Džeko Skerdiko aukos buvo prostitutės, o nužudy- 
tieji Ratklifo plente buvo krautuvininkai ir jų šeimų nariai. Džeko 
Skerdiko bijojo kekšės, o Ratklifo plento žudiko turėjo pagrindą 
bijoti visi be išimties. Tai, kas nutiko jo aukoms, pavaizduota pir- 
mame šios knygos skyriuje; kai ką šis pasakojimas gali sukrėsti, bet 
jis pagrįstas istoriniais dokumentais. 


Tomo de Kvinsio knygą skaitėme seniai, bet kruvini jo siaubai vis 
dar gyvi žmonių atmintyje ir vis dar turi baisios galios. Mat dar 
ilgai po to, kai ją perskaitome, kasnakt iš naujo ima purtyti tikrų 
tikriausias šiurpas, apninka paralyžiuojanti baimė ir košmarai, ka- 


muojantys mus nuo tada, kai pirmąsyk ją skaitėme. 


British Ouarterly Review, 1863 

Mirties menininkas 


Žmogžudystei neužtenka dviejų mulkių — žudančio ir žudo- 
mo, peilio, piniginės ir tamsios gatvelės. Idealiai žmogžudystei 
būtinas planas, tam tikras objektų išdėstymas, šviesa ir tamsa, 
poezija ir jausmai. Kaip Eschilas ir Miltonas poezijoje ar Mike- 
landželas tapyboje, didis žudikas pasiekia didžiausias savo meno 
aukštumas. 


"Tomas de Kvinsis 


„ZŽmogžudystė kaip viena meno rūšių 
Londonas, 1854 m. 


SAKOMA, KAD TICIANAS, RUBENSAS IR VAN DAIKAS visada tapy- 
davo su visais drabužiais. Prieš įamžindami savo reginius drobėje, jie 
išsimaudydavo, šitaip simboliškai išvalydami iš galvos viską, kas ga- 
lėtų blaškyti jiems dėmesį. Tada apsirengdavo geriausius drabužius, 
užsidėdavo geriausius perukus, o vienas jų net prisisegdavo kardą 
deimantais puošta rankena. | 
Mirties menininkas taip pat ruošėsi kruopščiai. Su vakariniais 
drabužiais jis atsisėdęs dvi valandas spoksojo į sieną — kad sukaup- 
tų visus pojūčius. Kai kitapus užuolaida užtraukto lango gatvėje 
ėmė leistis prietema, užsidegė žibalinę lempą ir susidėjo tai, kas 

jam atstojo teptukus, dažus ir drobę, į juodą odinį krepšį. Atiduo- 
damas duoklę Rubensui, įsimetė ir peruką — geltoną, gerokai be- 
siskiriantį nuo rusvų jo paties plaukų. Krepšyje atsidūrė ir geltona 
aktoriaus barzda. Ši prieš dešimt metų būtų patraukusi dėmesį, bet 
dėl neseniai prasidėjusios mados vyras beveik turėjo nešioti barzdą, 
o menininkas buvo švariai nusiskutęs — tokių vis rečiau sutikdavai. 
Sunkų laivo dailidės plaktuką jis įsikišo į maišą tarp kitų daiktų. 
Plaktukas buvo senas, su pentyje iškaltais inicialais Dž. P. Vietoj 
kardo deimantais puošta rankena, kurį prisisegdavo vienas iš dai- 
lininkų, menininkas į kišenę įsikišo užlenktą skustuvą dramblio 
kaulo kriaunomis. 

Jis išėjo iš savo būsto ir, paėjęs kelis kvartalus, pasiekė judrią 
sankryžą. Ten sustojo prie karietų stotelės ir ėmė laukti. Po dviejų 
minučių privažiavo tuščias dviratis ekipažas; vežikas sėdėjo aukštai 
už elegantiškos kabinos. Mirties menininkas tą šaltą gruodžio va- 
karą nesibaimino stovėti ten, kur visi galėjo jį aiškiai matyti. Tiesą 
sakant, tuo metu jis net norėjo, kad žmonės jį matytų, nors kie- 
kvienam jį pastebėjusiam būtų buvę sunku jį įžiūrėti: nuo Temzės 
atslinko rūkas, ir aplink dujinius žibintus švytėjo aureolės. 

Menininkas sumokėjo vežikui aštuonis pensus, kad jį nuvežtų 
į „Adelfi“ teatrą Strando gatvėje. Bildant kanopoms, jis tarp sku- 
bančių karietų prasibruko iki minios gerai apsirengusių damų ir 
ponų, laukiančių, kol pateks į vidų. Dujinių žibintų apšviesta te- 
atro iškaba rodė, kad bus vaidinama sensacinga melodrama „Bro- 
liai korsikiečiai . Mirties menininkas žinojo šią pjesę ir galėjo at- 
sakyti į bet kokius klausimus apie ją, ypač - apie joje panaudotą 
neįprastą sprendimą: du pirmus veiksmus. Nors jie ėjo vienas po 
kito, žiūrovai turėjo įsivaizduoti, kad jų veiksmas vyksta vienu 
metu. Pirmoje dalyje brolis pamato savo dvynio šmėklą. Antro- 
je dalyje vaizduojama, kaip antras dvynys žūsta tuo pat metu, 
kai pirmas pamato jo šmėklą. Kerštas spektaklio pabaigoje buvo 
toks smurtingas, scenoje buvo išliejama tokios marios kraujo, kad 
daug žiūrovų tvirtino buvę sukrėsti, ir dėl jų pasipiktinimo bilie- 
tų buvo parduodama dar daugiau. 

Mirties menininkas prisidėjo prie susijaudinusios minios, ei- 
nančios į teatrą. Kišeninis jo laikrodis rodė dvidešimt po septynių. 

Uždanga turėjo pakilti po dešimties minučių. Sausakimšame vesti- 
biulyje jis prasilenkė su pardavėju, prekiaujančiu pjesėje atliekamos 
„Šmėklos melodijos“ natomis. Jis išsmuko pro šonines duris, paėjo 
rūko gaubiamu skersgatviu ir pasislėpė prietemoje už dėžių — lauks, 
kol įsitikins, ar niekas jo neseka. 

Po dešimties minučių nusprendęs, kad yra saugus, išėjo iš to- 
limojo skersgatvio galo, paėjėjo du kvartalus ir vėl nusisamdė ka- 
rietą. Laukti šį kartą nereikėjo, nes daugybė tuščių karietų dabar 
važiavo nuo teatro. Šįsyk jis nuvažiavo į ne tokią prabangią miesto 
dalį. Menininkas užsimerkė ir klausėsi, kaip karietos ratai nuo di- 
delių, lygių plačių gatvių granito akmenų užrieda ant mažų, prastai 
aptašytų akmenų senesnėse Londono Ist Endo garvelėse. Kai meni- 
ninkas liepė vežikui pasukti į rajoną, kuriame retas vyras vilkėdavo 
vakariniais drabužiais, vežikas neabejotinai nusprendė, kad jo ke- 
leivis ketina susirasti prostitutę. 

Užsidaręs viešosios išvietės duris menininkas išsitraukė iš odi- 
nio krepšio paprastus drabužius, juos apsivilko, o vietoj jų įdėjo su- 
lankstytus teatro apdarus. Eidamas vis vargingesnėmis gatvelėmis, 
rado atvirų prieangių, užkaborių ir skersgatvių, juose tyčia susite- 
pė apsivilktus paprastus drabužius, o odinį krepšį išterliojo purvu. 
Kvartalo pradžioje jis išlipo švariai nusiskutęs, rusvais plaukais, o iš 
jo išėjo su geltona barzda ir tokios pat spalvos peruku. Sustumiamą 
cilindrą seniai buvo įsikišęs į krepšį, vietoj jo užsidėjo palaikę jūri- 
ninko kepurę. Laivo dailidės plaktukas dabar gulėjo apdriskusios 
jūreivio striukės kišenėje. 

Taip menininkas sugaišo dvi valandas. Jis anaiptol nepavargo; 
dėmesys visoms šioms smulkmenoms jam tik teikė malonumą, kaip 
ir galimybė pagalvoti apie būsimą didingą kūrinį. Jis ėjo slepiamas 
rūko, kol pamatė savo kelionės tikslą — ne itin prastą krautuvę, pre- 
kiaujančią drabužiais šiame rajone netoli Londono prieplaukų daž- 
nai apsilankantiems prekinių laivų jūreiviams. 

Jis stabtelėjo garvės kampe ir žvilgtelėjo į kišeninį laikrodį, 
stengdamasis, kad niekas jo nepamatytų. Laikrodis šiame skurdžia- 
me rajone buvo toks neįprastas daiktas, kad kiekvienas jį pama- 
tęs būtų įtaręs, jog menininkas — visai ne jūreivis, o tik apsimetė- 
lis. Laikrodis rodė beveik dešimtą. Viskas ėjosi kaip suplanuota. 

Iš ankstesnių apsilankymų jis žinojo, kad policininkas praeina šia 
gatvele penkiolika minučių po dešimtos. Punktualumas buvo pri- 
valomas policininko darbe: kiekvienas patruliuodamas dviejų mylių 
maršrutą apeidavo kas valandą. Konsteblis* dažniausiai ateidavo į 
šią vietą tuo pat metu. 

Vienintelis žmogus, kurį menininkas pamatė aplinkui, buvo 
prostitutė. Vėsus vakaras nekėlė jai noro grįžti į kokią nors skylę, 
kurią ji vadino namais. Kai buvo bepradedanti artintis link meni- 
ninko, šis taip rūsčiai į ją dėbtelėjo, kad ji bemat sustojo, apsisuko 
ir dingo rūke. 

Jis vėl nukreipė dėmesį į krautuvę ir pastebėjo, kad langas apsine- 
šęs dulkių sluoksniu; pro jį vos prasimušė viduje spingsinčios lem- 
pos šviesa. Laukan išėjo žmogysta ir uždarė langinę — kaip paprastai 
dešimtą krautuvė baigė darbą. 

Vos tik žmogysta grįžo į vidų, menininkas perėjo tuščią gatvę ir 
ištiesė ranką prie durų rankenos. Jeigu sklendė užšauta, jis pasibels, 
tikėdamasis, kad krautuvininkas nepagailės dar penkių minučių pa- 
skutiniam dienos sandoriui. 

Bet durys nebuvo užšautos. Jos sugirgždėjo menininkui jas atida- 
rant ir įžengiant į krautuvę, kurioje buvo ne ką šilčiau negu gatvėje. 

Vyriškis buvo benukabinąs palubės žibintą. Buvo kokių trisde- 
šimties — liesas, išblyškęs, pavargusių akių. Vilkėjo juodais marški- 
niais su stačia susagstoma apykakle. Viena saga buvo kitokios spal- 
vos negu kitos. Kelnių atraitai - apibrizgę. 

Ar didžiam meno kūriniui reikia didaus objekto? Ar karalie- 
nės nužudymas daro didesnį poveikį negu paprasto žmogelio? Ne. 
Žmogžudystės meno tikslas — sukelti gailestį ir siaubą. Niekas ne- 
puola gailėtis nužudytos karalienės, ministro pirmininko ar turtuo- 
lio. Pirmiausia žmonės negali patikėti, kad net šio pasaulio galingieji 
nėra apsaugoti nuo mirtinų smūgių. Tik šoko būsena būna trumpa- 
laikė, o štai gailestis ir širdgėla slegia ilgai. 

Priešingai: objektas turi būti jaunas, darbštus, nepasiturintis, tu- 
rintis vilčių ir siekių, užsibrėžęs tikslų, nors ir išvargintas nusivyli- 


* Žemiausias to meto Londono policijos pareigūno laipsnis. (Čia ir toliau pasta- 
bos vertėjo.) 

mų. Objektas privalo turėti mylinčią žmoną ir prisirišusių vaikų, 
priklausomų nuo jo nesibaigiančio triūso. Turi būti gailestis. Ašarų. 
Štai ko reikia menui. 

— Jau ruošėtės užsirakinti? Laimė, spėjau, — uždarydamas duris 
tarė menininkas. 

— Pati ruošia vakarienę, bet dar vienam klientui laiko visada ra- 
siu. Kuo galiu padėti? 

Liesasis krautuvininkas neparodė, kad menininko barzda pažiū- 
rėti netikra ar kad atpažino vyrą, prieš savaitę apsilankiusį krautuvė- 
je, tik apsimetusį kai kuo kitu. 

— Man reikia keturių porų kojinių. 

Menininkas žvilgtelėjo už prekystalio ir parodė ranka. 

— Storų. Tokių kaip ant tos viršutinės lentynos. 

— Keturių porų? — Iš krautuvininko tono galėjai suprasti, kad 
toks pirkinys šiandien bus iš didesnių. — Viena - šilingas. 

— Per brangu. Pirkdamas tiek daug tikėjausi mažesnės kainos. 
Gal man reikėtų eiti kur kitur. 

Kitapus uždarytų durų kambaryje užpakalinėje namo dalyje pra- 
virko vaikas. 

— Atrodo, kažkas išalko, — tarė menininkas. 

— Lora. Tarsi ji kada nors nebū:ų alkana. - Krautuvininkas atsi- 
duso. — Pridėsiu dar vieną porą. Keturi šilingai už penkias. 

— Sutarta. 

Krautuvininkui einant prie prekystalio, menininkas ištiesė ranką 
sau už nugaros ir užšovė durų skląstį. Garsiai nusikosėjo, kad nu- 
stelbtų žvangesį; jam padėjo ir dusliai aidintys krautuvininko žings- 
niai. Menininkas nusekė jam įkandin ir išsitraukė iš striukės kišenės 
plaktuką. 

Krautuvininkas užėjo už prekystalio ir ištiesė ranką prie kojinių 
ant viršutinės lentynos — ten jas prieš savaitę nusižiūrėjo klientas. 

— Šitos? 

— Taip, nebalintos. 

Menininkas užsimojo plaktuku. Jo ranka buvo raumeninga, 
plaktukas plačia pentimi. Ji sušvilpė ore ir tvojo krautuvininkui per 
galvą. Nuo stipraus smūgio pasigirdo prislopintas dužimo garsas — 
toks kaip subyrant ledo luitui. 

Krautuvininkas dejuodamas smuko. Menininkas smogė vėl, tai- 
kydamas į glembantį kūną; plaktukas trenkė į viršugalvį. Šįsyk pasi- 
girdo teliūškuojančio skysčio garsas. 

Menininkas išsitraukė iš krepšio palaidinį ir užsidėjo ant dra- 
bužių. Žengė už prekystalio, išsitraukė iš kišenės skustuvą, atlenkė, 
patraukė atgal subjaurotą krautuvininko galvą ir perrėžė gerklę. Aš- 
triai išgaląsti ašmenys slydo lengvai. Kraujas ištiško ant lentynose 
sudėtų drabužių. 

Žibintas palubėje, rodės, suspindo skaisčiau. 

Menas. 

Už durų vėl ėmė verkti vaikas. 

Menininkas paleido lavoną, šis susmukdamas ant grindų ne- 
sukėlė beveik jokio garso. Užlenkė skustuvą, vėl įsikišo į kišenę, 
paėmė į ranką plaktuką ir pasuko prie antrų durų. Už jų išgirdo 
moterį šaukiant: 

— Džonatanai, vakarienė paruošta! 

Stumtelėdamas ir praverdamas duris menininkas išvydo priešais 
save žemą, liesą moterį, tiesiančią ranką atidaryti duris. Pavargusios 
akys buvo panašios į krautuvininko. Jos išsipūtė — moterį nustebino 
ir svečias, ir jo palaidinis. 

— Kas, po velnių, esi?! 

Koridorius buvo siauras, žemomis lubomis. Menininkas į jį žvilg- 
telėjo, kai prieš savaitę buvo atėjęs dėdamasis pirkėju. Kad tokioje 
ankštoje vietoje galėtų plačiai užsimoti, turėjo nuleisti plaktuką prie 
kojos ir smogti iš apačios į viršų. Nuo smūgio į pasmakrę moters 
galva atsilošė. Jis pargriovė dejuojančią moterį ant grindų ir vienu 
keliu priklaupė. Dabar jam užteko erdvės pakelti ranką. Antras, tre- 
čias ir ketvirtas smūgis kliuvo į galvą. 

Durų anga dešinėje vedė į virtuvę. Iš jos sklido virtos avienos 
kvapas, dūžtančios lėkštės garsas. Menininkas atsistojo, puolė pro 
tarpdurį ir pamatė tarnaitę —- mergaitę, kurią prieš savaitę matė išei- 
nančią iš krautuvės kažko parnešti. Ji prasižiojo ir ėmė klykti. Vir- 
tuvėje buvo daugiau erdvės; smūgis iš šono sudaužė į šipulius jai 
žandikaulį ir nutraukė jos klyksmą. 

— Mama! - subliuvo vaikas. 

Pasisukęs į durų angą menininkas pamatė koridoriuje maždaug 
septynerių metų mergaitę su kasytėmis. Laikydama skudurinę lėlę ji 
išsižiojusi spoksojo į motinos lavoną ant grindų. 

— Tu tikriausiai Lora, — tarė menininkas. 

Jis suskaldė jai galvą. 

Už nugaros sudejavo tarnaitė. Jis perrėžė jai gerklę. 

Perrėžė gerklę motinai. 

Perrėžė gerklę mergaitei. 

Menininkui apžiūrinėjant savo sukurtą paveikslą, variu atsiduo- 
dantis kraujo tvaikas sumišo su virtos avienos kvapu. Širdis taip 
daužėsi, kad menininkui pritrūko oro. 

Jis užsimerkė. 

Ir staiga atsimerkė, vėl išgirdęs vaiko verksmą. 

Jis sklido iš koridoriaus, tik kiek toliau. Dairydamasis priėjo an- 
tras atviras duris. Jos vedė į užgriozdintą, pelėsiais trenkiantį miega- 
mąjį. Žvakės šviesoje jis pamatė kūdikio lopšį su pakeltu iš vytelių 
pintu gaubtu. Verksmas sklido iš po jo. 

Menininkas grįžo į virtuvę, pasiėmė plaktuką, vėl nuėjo į miega- 
mąjį, sudaužė lopšį į šipulius, apkūlė tarp nuolaužų gulintį suvysty- 
tą kūdikį ir perrėžė jam gerklę. 

Suvyniojo į ryšulį ir pakišo po suknežintu lopšio gaubtu. 

Žvakė, rodės, akinamai sušvito. Menininkas kuo aiškiausiai pa- 
matė, kad jo rankos visos kruvinos. Palaidinis irgi raudonavo nuo 
kraujo, batai taip pat. Ant nušiurusios miegamojo komodos rado 
suskilusį veidrodį ir į jį pažiūrėjęs nusprendė, kad barzda, perukas ir 
kepurė nesusitepė. 

Nuėjo į virtuvę, pripylė į praustuvą vandens iš ąsočio ir nusi- 
mazgojo rankas. Nusiavė batus ir juos taip pat nuplovė. Nusiėmė 
palaidinį, sulankstė ir padėjo ant kėdės. 

Palikęs plaktuką virtuvėje ant stalo, išėjo į koridorių, pasigrožėjo 
tarnaitės lavonu ant virtuvės grindų ir uždarė duris. Užvėrė ir miega- 
mojo duris. Nuėjo į krautuvės priekį ir pasvarstė, kaip meniškai atro- 
do motina ir septynmetė mergaitė krauju pasruvusiame koridoriuje. 

Uždarė ir krautuvės duris. Krautuvininko lavoną galėjai pama- 
tyti tik pasižiūrėjęs už prekystalio. To, kuris dabar užeis į krautuvę, 
lauks visa virtinė netikėtumų. 

Siaubas ir gailestis. 

Menas. 

Staiga kažkas pabeldė į duris, ir menininkas apsisuko. 

Pabeldė dar kartą. Kažkas mėgino pakelti sklendę, bet meninin- 
kas nebuvo pamiršęs jos užtvirtinti. 

Lauko durys buvo be langelio. Langinė buvo uždaryta, tad bel- 
džiantysis negalėjo matyti krautuvės vidaus, tik pro šoninius durų 
plyšius veikiausiai įžiūrėjo, kad viduje dega žibalinė lempa. 

— Džonatanai, čia aš, Ričardas! — išgirdo vyro balsą. — Atnešiau 
Lorai antklodę! 

Vėl pabeldė. 

— Džonatanai! 

— Ei, kas čia per triukšmas? — pasigirdo valdingas balsas. 

— Konstebli, džiaugiuosi, kad jūs atėjote. 

— Sakykit, ką čia veikiat. 

— Ši krautuvė — mano brolio. Jis prašė manęs atnešti dar vieną 
antklodę jo dukrelei. Ji peršalo. 

— Bet ko jūs trankotės? 

— Jis neatidaro durų. Laukia manęs, bet neatidaro durų. 

— Belskit garsiau. 

Durys sudrebėjo. 

— Kiek žmonių čia gyvena? — menininkas išgirdo policininką 
klausiant. 

— Mano brolis, jo žmona, tarnaitė ir dvi dukros. 

— Bent vienas jų tikrai turėtų išgirsti jus beldžiant. Ar yra įėjimas 
pro namo galą? 

— Paėjus tuo skersgatviu. Už sienos. 

— Laukit čia, aš pažiūrėsiu. 

Menininkas stvėrė savo krepšį, atidarė koridoriaus duris, įėjo pro 
jas ir neužmiršo vėl uždaryti. Iškilus pavojui širdis ėmė daužytis. Jis 
nuskubėjo pro motinos ir dukros lavonus, vos neprarado pusiausvy- 
ros, paslydęs ant šlapių grindų, ir atrakino užpakalines duris. Įėjęs į 
kiemelį vėl nepagailėjo brangaus laiko uždaryti duris. 

Rūkas atsidavė kaminų pelenų tvaiku. Prietemoje pamatė šešė- 
lį - nusprendė, kad išvietės, — ir nėrė už jos. Kaip tik tuo metu kaž- 
kas šnopuodamas perlipo per sieną ir pašvietė į šalis žibintu. 

— Ei! — Vyro balsas buvo kimus. Vyras priėjo prie galinių durų 
ir pabeldė. — Aš policininkas! Konsteblis Bekeris! Ar viskas pas jus 
gerai? 

Policininkas atidarė duris ir įėjo į vidų. Menininkas išgirdo aikte- 
lint ir prisišliejo prie tamsoje skendinčios sienos už išvietės. 

— Viešpatie aukščiausias... - suniurnėjo konsteblis, tikriausiai pa- 
matęs motinos ir dukros lavonus koridoriuje. Sugirgždėjo grindys — 
konsteblis žengė link jų. 

Menininkas pasinaudojo tuo, kad policininko dėmesys nukreip- 
tas į aukas, pasidėjo krepšį ant sienos, užsiropštė ant jos, čiupo krep- 
šį ir nušoko kitoje pusėje. Nusileido ant pliurzino šlaito, nuslydo iki 
pat apačios ir vos nepargriuvo į pamazgas. Nušokus batai taip garsiai 
dunkstėlėjo į žemę, kad jis išsigando, jog konsteblis turbūt jį išgirdo. 
Kelnių kiškos buvo šlaputėlės. Menininkas pasisuko į dešinę, viena 
ranka prisilaikydamas sienos nuslinko rūko persmelkta tamsa. Į šalis 
lakstė žiurkės. 

Už nugaros išgirdo gerai pažįstamą pavojaus ženklą. Kiekvienas 
patruliuojantis policininkas nešiodavosi medinę tarškynę su ran- 
kena ir sunkiu kankalu — sukama ji skleidė tankius šaižius garsus. 
Konsteblis dabar suko savąjį; jis taip garsiai barškėjo, kad jį tikrai 
turėjo išgirsti netoliese patruliuojantys policininkai. 

Menininkas nusigavo iki rūko gaubiamo skersgatvio orientuoda- 
masis pagal jo gale blausiai šviečiantį dujinį žibintą. 

— Padėkit! Žmogžudystė! — ėmė šaukti policininkas. 

— Žmogžudystė?! Kur?! — pasigirdo riksmas. 

— Mano brolio krautuvėje! — atsiliepė kitas balsas. — Čia! Dėl 
Dievo meilės, padėkit! 

„Atsivėrė langai, subildėjo atidaromos durys. Tamsoje pasigirdo 
bėgančių žmonių žingsniai. 

Menininkui užteko šviesos iš skersgatvio, kad įžiūrėtų šiukšlių 
krūvą; už jos paslėpė skustuvą. Išgirdusi policininko tarškynės bil- 
desį, rūke pro šalį pralėkė minia. 

Miniai nutolus, menininkas iš skersgatvio pasuko priešinga kryp- 
timi, laikydamasis prie pat vos įžiūrimų namų, pasirengęs sprukti į 
artimiausią nišą, jei išgirstų ką nors atbėgantį į jo pusę. Minios kle- 
gesys už nugaros virto vos girdimu aidu. 

Radęs viešąją išvietę, nusiėmė geltoną peruką ir įmetė į skylę, 
paskui taip pat atsikratė barzdos. Po penkių minučių, priėjęs gatvelę 
geresnio rajono pakraštyje, nusitraukė jūreivio drapanas ir apsivilko 
teatrui skirtus drabužius — juos sulankstytus buvo įsidėjęs į krepšį. 
Jūreivio drapanas ir kepurę šveitė į kažkokį užkaborį — kas nors ryte 
mielai jas pasiims. Tyčia išpurvintą odinį krepšį numetė tarp šiukš- 
lių kiek toliau. Jis irgi lengvai ras naują savininką. 

Tame geresniame rajone sekdamas paskui kaukšinčias arklių ka- 
nopas priėjo pagrindinę gatvę. Stotelėje prie restorano laukė tuščia 
karieta. Vežikas nužvelgė jį nuo savo pasostės. Įvertinęs vakarinius 
menininko apdarus nusprendė, kad šį keleivį vežti tokį vėlų metą bus 
saugu. 

Kol karieta vežė menininką į miuzikholą Vest Ende, jis nosine 
nusivalė nuo batų purvą. Pasirodė miuzikhole, apsimetęs teatro mė- 
gėju, norinčiu švelnesnių pramogų po kruvinos „Brolių korsikiečių“ 
atomazgos. Paskui paskutinį kartą nusisamdė karietą ir grįžo namo, 
svarstydamas, ar Ticianas, Rubensas ir Van Daikas kada nors patyrė 
tokį pasitenkinimą savo menu, kokį pajuto jis. 


pa 


Vyras, kuris slėpė rudus plaukus 


LONDONO POLICIJOS VALDYBA buvo įsteigta 1829 metais. Tai buvo 
pirma organizuota teisėsaugos įstaiga Anglijoje. Iki tol miestą sau- 
gojo senyvi panaktiniai. Jie gaudavo po tarškynę, blausiai spingsintį 
žibintą ir nurodymą einant jiems skirtu maršrutu kas pusvalandį su- 
šukti. Tačiau tie senukai dažnai naktį pramiegodavo mažytėse sargų 
būdelėse. Kai Londono gyventojų pagausėjo iki pusantro milijono, 
miesto valdžia įpareigojo serą Robertą Pilą įsteigti Londono policiją. 
Iš pradžių joje dirbantys pusketvirto tūkstančio policininkų buvo 
vadinami bobiais* arba pileriais - pagal jo pavardę. 

Iki 1854-ųjų Londono gyventojų padaugėjo iki beveik keturių 
milijonų ir jis tapo didžiausiu planetos miestu, o policijos pajėgos 
per tą laiką išaugo tik dvigubai, iki septynių tūkstančių, taigi tvarkos 
saugotojų kontroliuoti septynių šimtų kvadratinių mylių plotui ne- 
užteko. Siekiant papildyti įprastines policijos pajėgas, buvo įsteigtas 
detektyvų biuras; po miestą vaikštinėjo aštuoni civiliniais drabužiais 
apsirengę jo pareigūnai. Šios anonimiškos būtybės erzino daugybę 
karalienės Viktorijos amžininkų — apimti privatumo manijos jie li- 
guistai įtarė esą šnipinėjami. 


* Anglų kalboje Bobis - mažybinis Roberto vardas. 

Tie detektyvai buvo atrenkami iš paprastų policijos pareigūnų. 
Gatves jie pažinojo ir iš kitų išsiskyrė ypatingu pastabumu bei gebė- 
jimu matyti smulkmenas: tarp gausybės žmonių viešbučio vestibiu- 
lyje ar sausakimšoje geležinkelio stotyje jie pastebėdavo tuos, kurie 
elgiasi ne taip kaip kiti: žmogų, galbūt ketinantį ką nors apiplėšti, — 
visiems aplink judant jis stovėdavo nekrustelėdamas, kišenvagį, nu- 
žiūrinėjantį minią ir galiausiai sutelkiantį dėmesį į vieną poną joje, 
sąvadautoją — jo veidas išduoda, kad mintyse kažką skaičiuoja, kai 
visi aplink linksmai nusiteikę. 

Londono policija ir jos detektyvų biuras buvo įsikūrę Vaitho- 
lo rajone, šalia daugybės kitų valdžios įstaigų. Įėjimas į juos buvo iš 
Didžiojo Skotland Jardo gatvės, todėl žurnalistai vadindavo policijos 
valdybą sutrumpintu gatvės pavadinimu. Nevedę detektyvai ir kon- 
stebliai galėjo gyventi bendrabutyje šalia policijos būstinės. Ten 1854 
metų gruodžio 10-ąją, sekmadienį, dvidešimt penkios minutės po 
vidurnakčio, keturiasdešimtmetį detektyvą inspektorių Šoną Rajaną 
pažadino patruliuojantis policininkas. Jis pranešė, kad Ist Endo Vo- 
pingo rajone vienoje vietoje nužudyti keli žmonės. Ist Ende smurto 
netrūkdavo, bet žmogžudysčių pasitaikydavo retai: tais metais Lon- 
done buvo pakarti tik penki žmogžudžiai, visi nužudę po vieną auką. 
Net didžiausiame pasaulio rnieste iškart kelių žmonių nužudymas vi- 
sus priblokšdavo. 

Rajanas vakarienės prisišveitė virtos jautienos su kukuliais, todėl 
prastai miegojo. Jam teprireikė penkių minučių apsirengti ir pati- 
krinti, ar kabančio ant jo lyg maišas apsiausto kišenėje yra piršti- 
nės. Jis išėjo į lauką su dar dešimčia konsteblių, gyvenančių su juo 
viename kambaryje. Rajanas pastebėjo, kad lauke šalta: matė savo 
iškvepiamą orą. Įlipo į policijos furgoną, kurio vežikui buvo įsakęs 
jų laukti. Šaltose, rūko gaubiamose garvėse karietų beveik nebuvo, 
tad pulkelis pareigūnų pasiekė žmogžudystės vietą mažiau negu per 
keturiasdešimt minučių. 

Susirinko didžiulė minia lyg per korimą, todėl vežikui teko su- 
stabdyti arklius gana toli nuo krautuvės. Rajanas su konstebliais iš- 
lipo ant purvinų grindinio akmenų ir nuėjo ten, kur gaudė balsai. 
Ten jiems kelią pastojo tikra žioplių siena. 

— Aš jums sakau — čia Džeko Spyruokliuojančio Kulno* dar- 
bas! — suriko kažkas. Jis turėjo galvoje ugnimi kvėpuojantį vyrą 
žvėries nagais ir su batais, prie kurių buvo pritvirtintos spyruoklės. 
Prieš septyniolika metų jis neva užpuolė keletą londoniečių ir tapo 
legendiniu vietos veikėju. 

— Ne, čia airių darbas! Kur tik pasisuku, koks prakeiktas mikas** 


***- orynas pramanas! Jokio bado ten nebuvo! 


prašo išmaldos! Tas badas 

— Tu, teisus, velniai rautų! Mikai prisimelavo vien tam, kad čia 
atvyktų ir pavogtų iš mūsų darbus! Reikia susodinti juos į laivus ir 
gabenti namo! 

— Nė velnio! Jie visi vagys. Reikia juos pakarti! 

Rajano tėvai emigravo iš Airijos, kai jis dar buvo vaikas; jis visą 
laiką stengėsi atsikratyti airiškos tarties ir kalbėti londonietiška. Iš 
drabužių taip pat nebūtum galėjęs pamanyti, kad jis airis. Buvo 
įpratęs dirbti slapta; dabar nešiojo laikraščių pardavėjo kepurę taip 
užsimaukšlinęs, kad nebūtų matyti rudų plaukų. 

— Konstebli, — tarė vienam iš jį lydinčių vyrų, - praskinkit kelią. 

— Klausau, inspektoriau. 

Kiekvienas policininkas nešėsi po žibintą, vadinamą buliaus aki- 
mi. Viduje jis turėjo reflektorių, o vienintelę jo angą dengė didi- 
namasis stiklas. Dešimt policininkų brovėsi pro minią kriokdami: 
„Prasiskirkit! Policija! Atlaisvinkit gatvę!“ Raižūs jų žibintų spindu- 
liai dar labiau paryškino kimius balsus. 

Rajanas sekė jiems įkandin vildamasis, kad matydami tokią daugy- 
bę policijos pareigūnų žiopliai neatkreips dėmesio į jį ir jis liks neatpa- 
žintas. Policininkai priėjo prie vienos iš daugelio tame rajone įsikūrusių 
krautuvėlių, parduodančių prekes prekinių laivų jūreiviams iš netoliese 
esančių Londono prieplaukų. Čia pat tekėjo Temzė, tad tvyrojo stipri 
išmatų smarvė. Miestas neturėjo kanalizacijos sistemos, todėl visos fe- 
kalijos prasisunkdavo į upę arba būdavo tiesiog į ją išverčiamos. 


* Džekas, pramintas Spyruokliuojančiu Kulnu, - ko gero, išgalvota asmenybė, ku- 
riai buvo priskiriamos kai kurios Londone įvykdytos žmogžudystės. Pravardę jam 
pelnė gebėjimas labai aukštai ir toli šokti. 

** Niekinama airio pravardė. 


*** "Turimas galvoje badmetis, dar vadinamas Didžiuoju Badu (1845-1852). Per tą 
laikotarpį iš bado ir nuo ligų mirė apie milijonas airių, dar tiek pat emigravo. 

Vienas konsteblis ėjo sargybą prie krautuvėlės. Jos langinė buvo 
uždaryta, todėl vidaus nesimatė. 

Kaip ir visi uniformuoti policininkai, konsteblis buvo aukštas, 
stambaus sudėjimo, taigi nusikaltėliams vargu ar kildavo noras 
priversti jį išsitraukti savo lazdą. Ant šalmo ir plataus diržo buvo 
pavaizduotas policininko ženklelis ir auksu išvedžioti inicialai VR — 
Victoria Regina“. 

Rajanas pažino konsteblį — ypač dėl rando ant plataus smakro. 
Jis atsirado, kai tramdė apiplėšimo bendrininką — juodu su Rajanu 
tyrė tą bylą prieš mėnesį. 

— Čia tu, Bekeri? 

— Taip, inspektoriau. Džiugu vėl jus matyti, nors norėčiau, kad 
aplinkybės būtų malonesnės. 

— Ką radot? 

— Penkis lavonus. 

— Penkis? Mane pažadinęs konsteblis sakė, kad jų keturi. 

— Iš pradžių ir aš taip maniau. Trys suaugusieji ir mažametė du- 
kra. Pasak kaimynų, jai buvo septyneri. 

Septyneri? Rajanas neišsidavė apstulbęs, nors tam prireikė nema- 
Žai pastangų. 

— Paskui apžiūrėjau įdėmiau. Miegamajame pamačiau daugybę 
nuolaužų. Ne iš karto supratau, kad tai — lopšio likučiai. Po pinto 
gaubto gabalu gulėjo kūdikis. 

— Kūdikis... — suniurnėjo Rajanas. Slėpdamas jausmus pasisu- 
ko į jį atlydėjusius konsteblius. — Klausinėkite kaimynų apie viską, 
kas pasirodė neįprasta. Apie nepažįstamus žmones. Apie visus, kurie 
kėlė įtarimų. 

Nors atrodė akivaizdu, kad taip ir dera elgtis, Rajanas pradėjo 
procedūrą, atliekamą vos keli dešimtmečiai. Mokslas, kurį imta va- 
dinti kriminologija, prasidėjo Prancūzijoje. Ten profesionalus nusi- 
kaltėlis Eženas Vidokas ėmė dirbti Paryžiaus policijoje ir 1811 metais 
įsteigė civiliniais drabužiais vilkinčių detektyvų padalinį. Jo opera- 
tyvininkai apsimesdavo elgetomis ir girtuokliais; jie nuolat sukio- 
davosi nusikaltėlių pamėgtose smuklėse. Galiausiai Vidokas išėjo iš 


* Karalienė Viktorija (/ot.). 

Paryžiaus policijos ir įkūrė pirmą pasaulyje privačių detektyvų agen- 
tūrą. 1843-aisiais, metai po to, kai Londone buvo įsteigtas detektyvų 
biuras, seklių komanda, tarp jos narių ir Rajanas, nukako į Paryžių. 
Ten Vidokas išmokė juos savo metodų. Pirmą kartą organizuotas 
nusikaltimo vietos tyrimas ilgainiui tapo standartine procedūra. 

— Kaimynai turi suprasti, kad net menkiausia smulkmena gali 
būti svarbi. Vienas jūsų saugosite duris, o mudu su konstebliu Be- 
keriu eisime į vidų. Nenoriu, kad dar kas nors įeitų. Pasiruošęs? — 
paklausė jis Bekerio. 

— Ten šiurpu, — atidarydamas duris įspėjo Bekeris. 


— Nė kiek neabejoju. 


RAJANAS ĮĖJO PIRMAS. 

Už nugaros išgirdo kažką minioje šaukiant: 

— Įleiskit mus! Mes irgi norim pamatyti! 

— Taip, — sušuko kitas, — čia šalta! 

Bekeriui priėjus, Rajanas uždarė duris. Ore tvyrojo variu atsi- 
duodantis kraujo tvaikas. 

Stengdamasis susikaupti Rajanas apžiūrėjo krautuvę. Suodžiais 
apskretęs žibintas palubėje. Papilkėjęs prekystalis. Lentynos su dra- 
panomis ir prastos kokybės kojinėmis. Į kairę nuo prekystalio — už- 
darytos durys. 

— Tos durys buvo uždarytos, kai atėjai? — Rajanas paklausė Be- 
kerio. 

— Įėjau pro namo galą, bet taip, tos durys buvo uždarytos. Ap- 
žiūrėjęs viską palikau, kaip radau, — taip mane mokėte prieš tris 
mėnesius. 

— Gerai. Sakai, įėjai pro namo galą? Durys nebuvo užrakintos? 

— Lengpvai jas atidariau. 

— Vadinasi, žudikas pabėgo pro namo galą prieš tau įeinant. 

— Įtariu, kad taip. 

Rajanas nepasakė, ką mano. Ko gero, Bekeriui pasisekė, kad jam 
įėjus žudiko nebebuvo viduje. Netikėtai jį užklupęs konsteblis galė- 
jo tapti dar viena auka. 

Išvydęs ant prekystalio didelę kraujo dėmę, Rajanas luktelėjo, 
kol atgavo pusiausvyrą, tada nuėjo tarp prekystalio ir lentynų ir pa- 

matė pirmą lavoną. Gerklė prasižiojusi - vos ne antra burna. Gal- 
va suknežinta, praradusi formą. Aplink lavoną telkšo didžiulė bala 
kraujo; jo užtiško ir ant lentynose sudėtų drapanų. 

Rajanas buvo matęs vos vieną kitą labiau sumaitotą lavoną - juos 
buvo apgraužusios žiurkės ar kūnai buvo ilgai mirkę upėje. Patirtis 
padėjo jam suvaldyti emocijas. 

Kraujo klane gulėjo penkios poros kojinių. 

— Tikriausiai krautuvininkas ėmė jas nuo lentynos. Kur dėžė su 
pinigais? 

— Po prekystaliu. 

Rajanas ištraukė dėžę ir atidaręs suskaičiavo saują auksinių, sida- 
brinių ir varinių monetų. 

— Vienas svaras, aštuoni šilingai ir du pensai. 

— Prekyba turbūt ėjosi vangiai. - Bekerio balse galėjai justi gailestį. 

— Bet kai kam čia didžiausias turtas. Kodėl žudikas nepasiėmė 
pinigų? 

Rajanas priėjo prie durų kairėje, atidarė ir išvydo moterį su mer- 
gaite ant grindų. Galvos suknežintos, gerklės perrėžtos. 

Jis neteko žado. 

Vėl padėjo patirtis. 

— Kažkas eidamas link užpakalinių durų įlipo į kraują ir paslydo. 
Tu, Bekeri? 

— Tikrai ne, inspektoriau. 

— Žmogus paslydo, todėl batų atspaudas neryškus, bet neatrodo, 
kad pade būta vinių plačiomis galvutėmis. 

— O tai rodo, kad žudikas — ne juodadarbis? 

— Tu labai pastabus, Bekeri. 

Rajanas atidarė duris dešinėje ir, be kraujo, užuodė dar ir virtos 
avienos kvapą. Negiliai įkvėpdamas to šleikštaus tvaiko jis įsmeigė 
žvilgsnį į tarnaitės lavoną ant virtuvės grindų. Suknežintame veide, 
be kančios, pamatė dar ir strazdanas; kilo mintis, kad mergina, kaip 
ir jis pats, galėjo būti airė. 

Iš pasidygėjimo nusuko akis. Ant virtuvinio stalo šalia lėkštės 
pamatė didelį plaktuką. Širdis suplakė tankiau, pamačius, kad jo 
pentis kruvina. 

Jis dar nebuvo regėjęs tiek negyvėlių vienoje vietoje. 

— Gal krautuvininko žmona sukliudė žudikui, šiam nespėjus ati- 
daryti pinigų dėžės po prekystaliu? — Jo balsas tapo kimus. — Gal 
todėl jis grįžo ir visus išžudė? Kad nebūtų liudytojų. Tada kažkas 
pabeldė į lauko duris ir jis pabėgo nespėjęs pasiimti pinigų. 

Rajanas apmąstė ką tik savo ištartus žodžius. 

— Ne, kažkas čia ne taip. Jeigu jam neužteko laiko pavogti pi- 
nigus, kam gaišti brangų laiką uždarant duris prieš bėgant kori- 
doriumi? 

— Gal jis nežinojo apie pinigų dėžę? — pakišo mintį Bekeris. 

— Kodėl tada nužudė krautuvės savininką? 

Dar kartą įėjęs į koridorių Rajanas pastebėjo, kad tolesnės du- 
rys irgi uždarytos. Už jų pamatė miegamąjį, taip užgriozdintą, kad 
galėjai spėti, jog jame miegojo daug žmonių. Keliose vietose mėtė- 
si dantytos lopšio liekanos. Bekeris buvo įspėjęs inspektorių, kad 
kambaryje nužudytas kūdikis. Rajanas vis tiek nebuvo pasiruošęs po 
pinto gaubto lūženomis išvysti susuptą į apklotą lavonėlį. 

— Dieve brangus! — Rajanas dirbo detektyvu dvylika metų, iki 
tol aštuonerius patruliavo gatvėse. Vaikščiodamas didžiausio pa- 
saulyje miesto gatvėmis matė tai, ką ligi tol manė esant baisiau- 
siais dalykais, kuriuos vienas žmogus gali padaryti kitam. Dabar 
suprato, koks buvo naivus (niekada nesitikėjo, kad šį žodį galės 
pritaikyti sau). 

— Kūdikis. Plaktuko smūgių būtų... - Rajanas nutilo stengdama- 
sis suvaldyti jausmus. — Sakei, mergytė? 

— Taip, - pašnibždomis atsakė Bekeris. 

— Smūgių būtų užtekę ją nužudyti, bet jis vis tiek perrėžė jai ger- 
klę. — Jis pajuto plykstelint pyktį. - Po perkūnais - kam?! Jinai ne- 
būtų galėjusi jo atpažinti. Nebuvo jokio reikalo ją žudyti. Pinigų jis 
nepaėmė. Uždarė visas duris. Paliko plaktuką. Kodėl? Nesuprantu. 

Rajanas įpykęs išėjo iš miegamojo, nužingsniavo iki koridoriaus 
galo ir atidarė užpakalines duris. 

Konsteblis išsitempė. 

— Jums čia neleidžiama. 

— Viskas gerai, Hari, — išeidamas patikino jį Bekeris. — Čia detek- 
tyvas inspektorius Rajanas. 

— Atsiprašau, inspektoriau. Aš tik dėl visa pikta. 

— Atsarga gėdos nedaro. — Rajanas išėjo į tamsą. Tikėjosi, kad 
šaltas oras jį nuramins, bet tvyrantis rūkas tik paryškino-šnerves vis 
dar graužiantį šleikštų tvaiką. — Kas ten kiemo gale? 

Konsteblis nukreipė žibintą į išvietę, paskui žemyn, į suplūktą žemę. 

— Apžiūrėjau, bet žemė per kieta, batų įspaudų neliko. 

— Patekai čia pro namą? 

— Ne. Konsteblis Bekeris sakė, kuo mažiau žmonių viduje, tuo 
geriau. Prašė, kad persiropščiau per sieną toje vietoje, kur ir jisai. 
Štai ten, dešinėje. 

— Pašviesk žibintu ir man parodyk. 

Liūdnai pagarsėję tiršti Londono rūkai, net praminti „ypatingai- 
siais“, nes tokių būdavo tik čia, kildavo dėl rūkstančių iš pusės mi- 
lijono kaminų anglių dūmų, sumišusių su ūku nuo Temzės. Miesto 
sienos buvo nuolatos aptrauktos suodžių sluoksniu. Dabar žibinto 
šviesa atskleidė nuotrynas tose sienos vietose, kur du konstebliai per 
ją ropštėsi. 

— Parodyk man kitą sienos dalį. 

Už išvietės, nedidelėje kiemo dalyje, sienos viršuje irgi buvo ma- 
tyti rėžiai suodžiuose. 

— Čia per sieną perlipo žudikas, - nusprendė Rajanas. 

Pasigirdo minios priešais krautuvę gausmas — matyt, ji darėsi 
sunkiai tramdoma. 

— Įleiskit mus — norim pamatyti, ką padarė tas šunsnukis! — su- 
riko kažkas. 

— Čia nepažįstamų žmonių darbas! Nė vienas, pažinojęs Džona- 
taną, nebūtų padaręs jam nieko bloga! 

Rajanas kreipėsi į konsteblį, saugantį užpakalines namo duris: 

— Atrodo, kiti policininkai norėtų, kad padėtum jiems iš anos 
pusės. Stovėk skersgatvyje. Neleisk prisiartinti nė vienam, kuris mė- 
gintų prieiti iš namo galo. Jeigu reikės, nebijok pavaišinti lazda. 

— Klausau, inspektoriau. Kiekvienas, kuris mėgins pro mane pra- 
eiti, pajus galvos skausmą. 

Konsteblis pranyko rūke ir pasuko link gretimos sienos. Jo žibin- 
to šviesa blėso, kol galop jos visai nebesimatė. 

Rajanas klausėsi, kaip patruliui lipant per sieną į ją gremžiasi 
batai, tada nukreipė dėmesį į Bekerį. 

— Noriu, kad eitum su manim. 

— Klausau, inspektoriau. 

Rajanas užsiropštė ant sienos ir pažvelgė į tamsą anapus jos. 

— Duok man palaikyti savo žibintą, kol lipsi ant sienos. Stenkis 
nelipti ten pat, kur persiropštė žudikas. Turim nusileisti šalia tos 
vietos, kur nušoko jis. 

Nušokus nuo sienos, Rajano pėdos sulindo į purvą taip giliai, 
kad jam net pasidarė neramu. Jis šaižiai iškvėpė orą ir ko nenuslydo 
šlaitu — sustojo tik todėl, kad įsikibo į Bekerį. 

— Nelijo, tai iš kur čia purvas? — sumišęs paklausė Rajanas. 

— Taip, žemė kieme už krautuvės sausa kaip parakas. —- Ne ma- 
žiau už jį sutrikęs Bekeris atsargiai žengė šlaitu nukreipęs žibintą že- 
myn. Jo šviesa prasiskverbė pro rūką užtektinai, kad jie pamatytų, iš 
kur sklinda tas stipresnis nei įprasta dvokas: iš nutekamojo griovio, 
sklidino drumzlino, riebaluoto skysčio. - Rupūs miltai, čia subėga 
nuotekos iš rajono išviečių. 

Tuose nešvarumuose plūduriavo griaučiai - galbūt nugaišusio 
šuns. 

Rajanas ko nepradėjo žiaukčioti nuo tos smarvės. 

— Ar tiki, kad cholera žmonės suserga įkvėpę šleikščių garų? 

— Mano motina šitaip sakydavo, — vos išstenėjo Bekeris — atrodė, 
kad jis sulaikė kvapą. 

— Ar esi girdėjęs apie daktarą Džoną Snou? 

— Ne, - sučiauptomis lūpomis ištarė Bekeris. 

— Dirbau su juo per choleros epidemiją prieš tris mėnesius. Snou 
neabejoja, kad šia liga susergama geriant užterštą vandenį, o ne kvė- 
puojant nuo jo kylančiu dvoku. 

 - Tikiuosi, jis teisus. 

— Patikėk manim, aš taip pat to tikiuosi. Paskubėkim. Pašviesk į 
tą purvą. Jame turi būti batų įspaudų. 

— Štai, — parodė Bekeris. — Gilūs. 

— Gražumėlis! Nuleisk žibintą kiek žemiau. Matai, batų paduose 
irgi nebuvo vinių plačiomis galvutėmis. Įspaudai ganėtinai ryškūs. 
Galėsiu padaryti gipso išlajas. 

— Esu apie jas girdėjęs, tik niekad nemačiau, kaip jos daromos. 

— Vanduo maišomas su gipsu, kol... 

Sukriuksėjo kažkoks gyvis. 

Rajanas įsitempė. 

Kitą kartą garsas pasigirdo arčiau, aiškiau. 

Iš kairės. 

— Kiaulė, — tarė Bekeris. 

— Taip, - neramia širdimi pritarė Rajanas. 

— Turbūt didelė, - nusprendė Bekeris. 

Visame Londone buvo gausu gyvulių. Į miestą atsikėlę valstiečiai 
ar sunkiai galą su galu suduriantys juodadarbiai kieme atsitverdavo 
lopinėlį žemės ir jame laikydavo gyvulius maistui. Karvių, kiaulių, 
ožkų, avių, vištų keliamas triukšmas buvo toks pat įprastas mieste 
kaip karietų dardėjimas ir kanopų kaukšėjimas. 

Tačiau kiaulės turėjo dar ir kitą paskirtį. Jos ne tik tiekė mėsą — 
jos dar ir ėsdavo atmatas. Kaip ir visur besisukiojantys krankliai 
jos atliko svarbų vaidmenį —- neleido Londonui paskęsti savo pa- 
mazgose. 

Kiaulė vėl sukriuksėjo; garsas sklido Rajano kirkšnies aukštyje. 

— Jeigu jos smarkiai išalkusios, puola žmones. — Bekeris viena 
ranka laikė žibintą, kita išsitraukė policininko lazdą. — Kartą ma- 
čiau, kaip tai nutiko. 

Pasišviesdami žibintu jie pamatė plytų sienoje metalinę gembę. 
Bekeris padaužė į ją savo lazdos plieniniu galiuku — pasigirdo skar- 
dus garsas. 

— Jei ta kiaulė prieis arčiau, sugadins batų įspaudus ir jums nepa- 
vyks padaryri išlajų. Bet, kol jūs čia stovite, žudikas vis tolsta. 

— Ką siūlai? — paklausė Rajanas. 

— Kas nors turi sekti jo pėdomis, - atsakė Bekeris. — Kitas turi 
saugoti šiuos batų įspaudus. Eikite. Jūs žinote, ko ieškoti. Aš liksiu 
ir neprileisiu tos kiaulės prie įspaudų. 

— Tu tikrai nori tai daryti? - Rajanas dvejodamas pažvelgė į akli- 
ną tamsą. 

— Daryčiau viską, kad tik būtų sučiuptas iškrypėlis, kuris juos 
nužudė, inspektoriau. Eikite. Imkite žibintą. 

— Ir palikti tave tamsoje? 

— Kitu atveju tamsoje būsite jūs. Kaip be žibinto galėsite sekti jo 
pėdomis, jį sugauti? 

— O jeigu aš jo nesugausiu, gal įspaudai, kuriuos saugosi, padės 
nustatyti jo tapatybę? Ką gi. — Rajanas nenoromis paėmė žibin- 
tą. — Ačiū. 

— Ar galiu kai ko jūsų paklausti, inspektoriau? 

— Žinoma. 

— Ką turėčiau padaryti, kad tapčiau detektyvu? 

— Tu gerai pradėjai. - Rajanas apžiūrėjo batų įspaudus - jie ėjo 
dešinėn, į priešingą pusę nuo kiaulės. — Žibintą parnešiu, kai tik 
galėsiu. 

Jis pasuko metalinį žibinto dangtelį, kad daugiau oro pasiektų 
degantį dagrį. Žibintas suspindo šviesiau. Atkišęs jį į priekį Raja- 
nas pasuko dumblinu šlaitu. Išgirdo dar kartą kriuktelint kiaulę ir 
kaip tamsoje suskamba į gembę trinksintis plieninis Bekerio lazdos 
galiukas. 

Nesitraukdamas nuo sienos Rajanas nusekė pėdsakais. Ėjo at- 
sargiai, nes žinojo, kad žudikas dar gali būti netoliese. Jį apsivijo 
rūko sruogos, ir jis išgirdo, kaip žiurkių nagai skrebena į akmenis. 
Po penkių minučių pasiekė nelygų prišnerkšto skersgatvio grindinį 
dešinėje ir pamatė, kad barai paliko jame purvo pėdsaką. Priešais 
ant kažko purkšdama nubėgo katė. 

Pėdsakuose purvo mažėjo, bet jam dar visai nesibaigus Rajanas 
priėjo blausų žibintą skersgatvio gale. Suglumo pamatęs, kad pur- 
vini pėdsakai pasuka link sienos kairėje, iš ten — į gatvę. Iš dešinės, 
nuo krautuvės, atsklido minios balsai. 

Visų dėmesį būtų patraukęs šitas bruzdesys, todėl niekas nebūtų pa- 
stebėjęs, kaip žudikas išeina iš skersgatvio, pamanė Rajanas. 

Bet ko jis ėjo prie šitos sienos? 

Rajanas nukreipė žibintą į šiukšlių krūvą ir ėmė ją spardyti. Į šalį 
nulėkė purvini skudurai, stiklo šukės ir šlapimu pradvokusios me- 
dinių dėžių nuolaužos. 

Jo dėmesį patraukė blausus daiktas. Jis nuspyrė dar keletą šiukš- 
lių ir pasilenkė pasižiūrėti, ką rado. Jam sugniaužė krūtinę, kai su- 
prato matąs sulenkto skustuvo kriaunas iš dramblio kaulo. 


Ko: INSPEKTORIUS RAJANAS APŽIŪRINĖJO SKUSTUVĄ, konste- 
blis Bekeris stovėjo aklinoje tamsoje veidu jusdamas tvyrantį ore 

rūką. Siena slopino minios priešais krautuvę šurmulį, tad jis girdėjo 
vien savo lazdos stuksenimą į gembę ir kiaulės kriuksėjimą. Gyvulys 
skleidė sodrius, gomurinius garsus — tarsi džiovininkas būtų mėgi- 
nęs iškosėti kraują. 

— Traukis nuo manęs velniop! — užriko Bekeris, tikėdamasis riks- 
mu nubaidyti gyvulį. 

Bet kiaulė nesitraukė. 

Iš garso atrodė, kad ji net arčiau. Bekeris ėmė vaizduotis matąs 
rūke neryškų jos pavidalą. Jis augo kaime, taigi žinojo, kad kiaulės 
"gali priaugti net iki centnerio, bet tik jei gauna pakankamai ėsti. Ar 
šiukšlių, kuriose rausėsi, ir retkarčiais pasitaikančios gyvūnų maitos 
užtektų užaugti iki tokio dydžio? Net jeigu ta kiaulė sveria tik du 
trečdalius to baisaus svorio, tiek užtektų jam pargriauti, juolab — 
puolamam tamsoje ir vargiai pastovinčiam ant žliugaus šlaito. Kartą 
jo tėvas šerdamas kiaules paslydo ir pargriuvo. Didelės, šlykščios, 
piktos kiaulės jį puolė. Aštriais dantimis draskė tėvui kojas ir rankas. 
Išgirdęs riksmus, Bekeris ėmė mėtyti į kiaules akmenis ir šitaip jas 
nuvijo. Tada tėvas visas kruvinas persiropštė per tvorą. 

Bekeris stengėsi mesti iš galvos tuos prisiminimus ir tikino save, 
kad rūke vis didėjantis kiaulės pavidalas jam tik vaidenasi. Taip sten- 
gėsi neįkvėpti smarvės iš ekskrementų sklidino griovio, kad net svai- 
go galva. Gal Rajanas sakė tiesą: cholera žmonės užsikrečia gerdami 
užterštą vandenį, o ne kvėpuodami nuo jo kylančiu dvokiančiu oru? 
Smarvė buvo tokia baisi, kad Bekerį ėmė pykinti. 

Kiaulė šnarpščiojo jau arčiau. 

Bekeriui velniškai norėjosi šokti ant sienos, persisverti ir nu- 
sileisti kieme, kur joks pavojus negrės. Tačiau iš galvos neišėjo 
penki lavonai krautuvėje ir duotas pažadas išsaugoti žudiko batų 
įspaudus. Bekeris buvo pasiryžęs nedirbti konstebliu visą gyveni- 
mą. Jam dvidešimt penkeri. Jis išbandė įvairių dvasiškai gniuž- 
dančių darbų: šešiasdešimt valandų per savaitę dirbo plytų fabri- 
ke, kol suprato, kad dėl ūgio ir jėgos bus tinkamas policininko 
darbui. Penkerius metus patruliavo Londono gatvėse, daugiausia 
bjauriausiuose miesto rajonuose - dar daugiau valandų negu plytų 
fabrike. Kasnakt sukardavo dvidešimt mylių, pailsėti gaudavo vos 
vieną naktį per dvi savaites. 

Kad ir kaip jis šlykštėdavosi tuo, ką tekdavo patirti, didžiavosi, 
kad dirbdamas policininku gali panaudoti ne vien jėgą, bet ir pro- 
tą. Jis turėjo galimybę apsaugoti žmones nuo žvėriškumo. Tačiau 
tokie kaip inspektorius Rajanas turėjo kur kas daugiau galimybių 
tai padaryti; ką jau kalbėti apie tai, kad detektyvo atlyginimas buvo 
aštuoniasdešimt svarų sterlingų per metus, o konsteblis uždirbdavo 
vos penkiasdešimt penkis. Jeigu dėl geresnio gyvenimo reikia su- 
kliudyti šiai kiaulei ištrypti žudiko bato įspaudus, Dievas mato - jis 
nesitrauks. 

Jo ryžtas susvyravo, kai tirštame rūke išgirdo kriuksint antrą 
kiaulę. 

Ši artinosi iš priešingos pusės. Iš abiejų šonų užkluptas kiaulių 
Bekeris be perstojo daužė lazda į gembę sienoje. 

— Šalin nuo manęs, kekšių išperos! 

Staiga jis išgirdo pliure atžliugsinčią link jo pirmą kiaulę. Iš gar- 
so nuspėjęs atstumą, jis užsimojo lazda, iš visų jėgų vožė ir paju- 
to stiprią atatranką. Tamsoje gyvulys suspigo taip šiurpiai, kad jis 
prisiminė, kaip žviegdavo tėvo skerdžiamos kiaulės, kurių mėsą jis 
paskui gabendavo į turgų. 

Apsižergęs batų įspaudus, kuriuos prisiekė saugoti, tvojo lazda 
kartą, antrą, kassyk pajusdamas, kaip ji dunksi į gyvulį. Kiaulė sus- 
tugo ir dunkstelėjo į jį; buvo sulig jo šlaunimi. Nuo didžiulio pada- 
ro svorio jis vos nenuvirto į nutekamąjį griovį. 

Saugok batų įspaudus! 

Pritūpęs, kad lengviau laikytųsi ant kojų, Bekeris kirto lekiančiai 
pro šalį kiaulei. Pataikė į kulšį ir pajuto, kaip lazda sulenda į mėsą. 
Kiaulė sužvigo. Bekeris pasisuko į priešingą pusę stengdamasis ne- 
užminti apsižergtų batų įspaudų. 

Dabar abi kiaulės buvo jam iš vienos pusės, tad nebereikėjo sau- 
gotis puolimo iš abiejų šonų. Tačiau jeigu kiaulės puls vienu metu, 
jis neįstengs jų sustabdyti: jos jį pargriaus į purvą ir sudraskys. 

— Norit grumtis? Šekit! 

Bekeris žengtelėjo į priekį; batų įspaudai liko už nugaros — taip 
geriau juos apsaugos. Užsimojo lazda, iš visų jėgų tvojo ir buvo pri- 
blokštas netikėto smūgio. Pasigirdo klyksmas — skausmas jame buvo 
sumišęs su įniršiu, tik įniršis paėmė viršų. Vėl puolė pirma kiaulė, o 

gal antra, —- Bekeris nenumanė. Vožė lazda, nepataikė ir krūptelėjo 
pajutęs, kaip dantys įsikimba jam į rankovę ir ją trūkteli; jis patrau- 
kė rankovę į save. 

Rankovė plyšo, ir jis pajuto, kad virsta. Batų įspaudai! Tik ne- 
pargriūk ant jų! Jis metėsi į šoną, kad ant jų neparpultų. Tačiau 
trenkėsi į sieną ir sudejavo. Paslydo pliurėje ir šleptelėjo ant šono. 
Iš vidaus plienu pakaltas šalmas nubarškėjo šalin. Kiaulės puolė. 
Jis ėmė spardyti kojomis joms į snukį ir dantis; iš baimės jam pra- 
dėjo vaidentis, kad sėdi ant neseniai matyto keisto naujo įtaiso, 
daikto, vadinamo dviračiu, ir lyg patrakęs mina kojomis, tik jis ne 
sėdėjo, o gulėjo ant šono, ir stori batų padai, užuot mynę pedalus, 
žiebė į akis, ausis ir žabtus. Šaukdamas ir rangydamasis jis spardė 
vis smarkiau, atsišliejęs į sieną nugara. Ne! Jos per arti — sugadins 
batų įspaudus! 


DETEKTYVUI INSPEKTORIUI RAJANUI apžiūrinėjant aptiktą skustuvą, 
jo rankinis žibintas apsiblausė. Jis pasuko dangtelį, kad dagtis gautų 
daugiau oro, bet nieko nepešė, — žibintas ėmė degti dar silpniau. 
Rajanas jį pakratė, bet neišgirdo jame teliūškuojant žibalo, ir supra- 
to, kad netrukus atsidurs tamsoje. 

Kol dar pasišvietė, atlenkė skustuvą ir spėjo pamatyti, kad ant 
vyrio ir geležtės yra kraujo. Skustuvą užlenkė ir įsikišo į striukės 
kišenę. 

Žibintas užgeso. Jei ne šviesos pluoštas iš skersgarvio, Raja- 
nas nieko nebūtų matęs. Dešinėje išgirdo klegančią žioplių minią 
priešais krautuvę. Išėjo iš skersgatvio ir pasuko slidžiais grindinio 
akmenimis; žengė nuo vieno blausaus gatvės žibinto prie kito balsų 
kryptimi. Prisiartinus prie minios, gatvės žibintų spingsojimą kiek 
paryškino pro langus sklindančios blausios švieselės: krautuvinin- 
kus, gyvenančius už savo krautuvių, pažadino klegesys, ir jie užside- 
gė žibintus, kad geriau matytų, kas darosi. 

Pastovėjęs žiopliams už nugarų, Rajanas pamėgino prasispausti 
tarp jų ir krautuvėlių dešinėje. 

— Ei, ko čia stumdaisi?! — pyktelėjo kažkoks vyriškis. 

— Aš iš policijos. Man reikia praeiti. 

— Tu man nepanašus į pilerį. 

— Aš detektyvas, vilkintis civiliniais drabužiais. 

— Kurgi ne. Aš tada lordas Palmerstonas. Ar ne tiesa, Pitai? Aš, 
velniai rautų, esu lordas Palmerstonas. 

— Taip, tu — lordas Kupidonas*. 

— O šitas tipas taip stumdosi, lyg tartųsi esąs karalienė Viktorija. 

— Man tikrai reikia praeiti. Prašom prasiskirti, kad galėčiau... 

— Atsipisk, bičiuli! 

Užuodęs vyrui iš burnos sklindantį džino dvoką, Rajanas įsitrynė 
į minios vidurį ir vėl pamėgino prasibrauti. Rodė policininko žibin- 
tą vildamasis, kad šis suteiks jam šiokios tokios svarbos. 

— Prasiskirkite. Man reikia patekti į krautuvę. 

— Kur pavogei bobio žibintą? 

— Dirbu policijoje. Man reikia patekti į vidų. 

— Kurgi ne! Kur tavo ženkliukas? Atsiknisk! 

Staiga Rajanas pajuto apsiausto kišenėje ranką — jį mėgino apšva- 
rinti kišenvagis. Inspektorius tvojo per ranką žibintu. 

— Jo kišenėje skustuvas! — sušuko vagis nevykėlis. 

— Kas? Kur? 

— Šitas! Jis turi skustuvą! 

Rajanas mėgino trauktis, bet keliese jį sugriebė ir trenkė į gatvės 
žibinto stulpą — net kaulai subraškėjo. 

Kepurė nukrito. 

— Rudi plaukai! 

— Jis airis! Mes sučiupom žudiką! 

— Klausykit, ką sakau! Aš dirbu policijoj! 

— Tai kodėl nešiojies kišenėj skustuvą? Ar kas nors esat matę jį 
čia anksčiau? 

— Tikrai ne! Prisiminčiau tuos rudus plaukus! 

Be kepurės pasijutęs it nuogas, Rajanas mėgino sprukti. 

— Niekur tu neisi! 

Kažkas kumščiu smogė jam į pilvą. 

Rajanas susirietė dvilinkas. Gaudydamas kvapą staigiu judesiu 
iš apačios vožė žibintu. Kažkoks vyras sudejavo. Rajanas pastūmė jį 


* Lordas Palmerstonas buvo pravardžiuojamas lordu Kupidonu, nes garsėjo kaip 
mergišius. 

prie pulkelio kitų; vienas bloškėsi ant grindinio. Minia prasiskyrė. 
Rajanas mosuodamas žibintu nuskubėjo į priekį. 

— Neleiskit žudikui pasprukti! — šaukė kažkoks vyriškis. 

Miniai bėgant iš paskos, Rajanas pamatė skersgatvį, iš kurio ką 
tik atėjo, ir tekinas pasileido į jį. Tačiau gatvės žibintai ten nedegė, 
taigi bus visai tamsu ir bėgti jis negalės, — dar į ką nors atsitrenks 
ir taip smarkiai susižeis, kad minia sučiups. Netoli tos vietos, kur 
aptiko skustuvą, blausioje dujinio žibinto šviesoje pamatė dėžės 
lentgalį. Jį stvėrė ir įžengė į prietemoje skendintį skersgatvį. Kai 
minia pasivijo ir pirmas vyras prie jo pripuolė, Rajanas plojo jam 
per ausį. 

Vyras sukliko ir parskuodė atgal į gatvę. 

— Ko laukiat? — kažkas suriko. — Vykitės jį! 

— Pats vykis! — atkirto vyras, trindamasis kruviną galvą. 

— Kas čia darosi? — pasigirdo įsakmus balsas. 

— Konstebli, mes radom žudiką! Jis skersgatvy! Jis turi skustuvą! 

— Traukitės! 

Pro rūką prasimušė raiži šviesa. 

Ji ėmė artintis. 

— Policija! — pranešė tas pats balsas. — Sakyk, kas esi! 

Rajanas pažino balsą. Žibintu nešinas konsteblis buvo vienas iš 
vyrų, su kuriais jis gyveno bendrabutyje šalia Skotland Jardo. 

— Labas, konstebli Roli. 

— Iš kur žinai mano pavardę? 

— Ar pūslė ant kairės pėdos gyja? 

— Pūslė ant?.. Dieve brangus — tie rudi plaukai. Jūs - detektyvas 
inspektorius Rajanas? 

— Prikulkit jį! - sušuko kažkas iš gatvės. 

— Duokš savo lazdą! — paliepė Rajanas. 

Konsteblis pakluso. 

— Išsitrauk tarškynę. 

Konsteblis išsitraukė tarškynę iš už diržo ir atlenkė rankeną. Ži- 
binto šviesoje metalinis tarškynės kankalas atrodė grėsmingai. 

Po duksliu apsiaustu Rajanas buvo pasikišęs visokių pravarčių 
daiktų. Dabar jis išsitraukė keturias vilnos sruogas. 

— Kam jos? — nustebo konsteblis. 

— Mūsų klausai apsaugoti. 

Rajanas susuko dvi sruogas į kamuoliukus ir sukišo policininkui 
į ausis, paskui taip pat užsikišo savąsias. Vilnos rutuliukai slopino 
garsus, bet ne visiškai. 

— Kai ką sužinojau, — tarė konsteblis. 

— Atkišk žibintą ir barškink tarškynę kuo garsiau. Prasiskinsim 
kelią atgal į krautuvę. Pasiruošęs? 

— Taip. 

— Tada padarykim šiokią tokią tvarką. 

— Tempkit tą airį čia! - sukriokė kažkas iš minios. 

Policininkas atkišo žibintą. 

— Traukitės iš kelio! 

Suėmęs tarškynės rankeną ėmė įnirtingai sukti kankalą. 

— Traukitės! - žengdamas į priekį užriko Rajanas. Vienoje ranko- 
je laikė policininko lazdą, kitoje lentgalį. - Apleiskite gatvę! 

Minia ėmė trauktis. 

— Šalin! — baubė konsteblis iš visų jėgų sukdamas tarškynę. 

Aukščiausias vyras dvejojo. Rajanas trenkė jam per ranką. Žalga 
sustaugė ir greitai dingo rūke. 

Rajaną puolė kitas vyras. Inspektorius vožė jam per kelį, ir vyras 
parkrito. 

Staiga prie to pragariško triukšmo prisidėjo kitos tarškynės — 
konstebliai rikiuodamiesi į vieną gretą skubėjo prie Rajano. Jie 
stumdė žioplius, kišdami žibintus jiems į veidus, kartais suduodami 
švininiais tarškynių kankalais. 

Minia išsilakstė. 

— Ieškokit toliau! Klausinėkit! — paragino konsteblius Rajanas. — 
Kas nors paskolinkit man žibintą! 

Bekeris! - prisiminė. 

Jis nuskubėjo į krautuvę ir koridoriumi išėjo į kiemą už namo. 

— Bekeri! 

Nubėgęs pro išvietę užsiropštė ant sienos. 

— Ar girdi mane, Bekeri? 


Aiktelėjo, kai pasišvietęs žibintu pažiūrėjo kitapus sienos. 

Konsteblis gulėjo prie išmatų sklidino griovio. Jo uniforma buvo 
purvina, kruvina. Šalia gulėjo dvi milžiniškos kiaulės, irgi išsikruvi- 
nusios — tikriausiai negyvos. 

— Bekeri! Sakyk ką nors! Tu gyvas?! 

Konsteblis prisimerkęs pažiūrėjo į žibintą. 

— Kiaulės batų įspaudų nesugadino. Daviau žodį, kad nesuga- 
dins. Dabar galit daryti gipsines išlajas. 


b 


Opiomanas 


OPIJAUS TINKTŪRA RYŠKIAI RAUDONOS SPALVOS. Šį skystį suda- 
ro 90 procentų spirito ir IO procentų opijaus. Skonis kartus. Vokie- 
čių alchemikas išrado ją šešiolikto amžiaus pradžioje, kai pamatė, 
kad spirite opijus tirpsta geriau negu vandenyje. Į savo tinktūrą 
jis dar pridėdavo trintų perlų ir lakštelinio aukso. Septyniolikto 
amžiaus septintajame dešimtmetyje vienas anglų gydytojas pato- 
bulino tinktūros sudėtį: atsisakė tokių priemaišų kaip trinti perlai 
ir lakštelinis auksas ir išrašinėjo ją kaip vaistą nuo galvos skausmo, 
taip pat skrandžio, žarnyno ar nervų sistemos sutrikimų. Atėjus 
karalienės Viktorijos erai, opijaus tinktūrą imta taip plačiai vartoti 
skausmams malšinti, kad jos butelį būtum galėjęs rasti beveik kie- 
kvienuose namuose. Turint galvoje, kad iš opijaus gaminami morti- 
nas ir heroinas, opijaus tinktūra buvo pagrįstai pripažinta skausmą 
malšinančiu preparatu. Dantų skausmas, podagra, viduriavimas, 
tuberkuliozė ir vėžys buvo tik dalis negalavimų ir ligų, nuo kurių, 
gamintojų tvirtinimu, padeda tokie preparatai kaip „Betlio rami- 
namasis tirpalas“, „Makmano eliksyras“ ir „Motinos Beili rami- 
namasis sirupas“. Moterys gerdavo opijaus tinktūrą menstruacijų 
skausmams malšinti. Jos duodavo kūdikiams, kai pilvukus jiems 
imdavo varstyti diegliai. 

Devyniolikto amžiaus šeštajame dešimtmetyje priklausomybės 
ligų sąvoka nebuvo žinoma. Kai kurie gydytojai pastebėjo, kad il- 
gai vartojant opijaus tinktūrą gali atsirasti priklausomybė, bet dau- 
guma žmonių į per didelį pomėgį šiam skysčiui žiūrėjo tik kaip į 
įprotį, valios stoką, kurią lengvai galima įveikti įprastomis karalie- 
nės Viktorijos valdymo laikotarpio dorybėmis — drausme ir būdo 
tvirtybe. Dėl šios priežasties opijaus tinktūros platinimas nebuvo 
reglamentuojamas įstatymais. Jos lengvai ir pigiai galėjai įsigyti 
kiekvienoje vaistinėje. Kita vertus, kadangi gydytojo recepto ne- 
reikėdavo, jos galėjai nusipirkti ir bakalėjos krautuvėse, mėsinėse, 
kirpyklose, iš gatvės prekiautojų, smuklininkų ir net nuompinigių 
surinkėjų. Rekomenduojama dozė buvo dvidešimt penki lašai — 
trečdalis arbatinio šaukštelio — ir tinktūra neturėjo būti vartojama 
ilgai, tik simptomams pašalinti. Tačiau daugelis karalienės Vikto- 
rijos amžininkų tą dozę viršydavo ir nepaisydavo draudimo vartoti 
ilgai, todėl tapdavo nuo jos priklausomi. Tik to laikmečio visuome- 
nės suvaržymai niekam neleido prisipažinti, nes tai buvo laikoma 
silpnumo požymiu. 

Sunku tiksliai nustatyti, kiek karalienės Viktorijos amžininkų 
buvo priklausomi nuo šio narkotiko, bet, turint galvoje, kad mili- 
jonai jį vartodavo kasdien, tokių turėjo būti nemažai. Blyškūs dau- 
gelio vidurinės klasės ir aukštuomenės moterų veidai, apetito stoka, 
dažnas alpimas ir noras lindėti vienoms tamsiuose, įmantriai išpuoš- 
tuose, baldų prigrūstuose kambariuose nuolat užtrauktomis storo- 
mis užuolaidomis — visa tai rodė, jog priklausomybė buvo įgavusi 
nacionalinį mastą, tik karalienės Viktorijos laikų suvaržymai trukdė 
apie tai kalbėti atvirai. | 

Tačiau Tomas de Kvinsis savo priklausomybės neslėpė. Devynio- 
likto amžiaus trečiajame dešimtmetyje jis tapo liūdniausiai pagar- 
sėjusiu Anglijos rašytoju, nes be jokios gėdos aprašė savo įprotį vi- 
soje šalyje be galo išpopuliarėjusioje skandalingoje knygoje „Anglo 
opiomano išpažintis“. Joje de Kvinsis pasakoja apie 1804 metų įvykį, 
kai jis nuėjo į vaistinę nusipirkti nedidelio kiekio opijaus tinktūros 
nesiliaujantiems „galvos ir veido skausmams“ malšinti — tada para- 
gavo šio narkotiko pirmą kartą. Tuo metu jis buvo devyniolikmetis 
Oksfordo universiteto studentas; veido skausmus jam veikiausiai 

sukėlė nervinė įtampa, kurią juto būdamas nepasiturintis jaunuo- 
lis tarp turtingų bendraamžių sudėtingoje akademinėje aplinkoje. 
Devynerius metus jis pamažu didino opijaus tinktūros kiekį ir var- 
tojimo dažnumą, kol 1813-aisiais priklausomybę pajėgdavo suvaldyti 
tik labai trumpai ir didžiulėmis pastangomis. Kai jo priklausomy- 
bė tapo nebevaldoma, per dieną tinktūros suvartojimas stulbina- 
mai padidėjo nuo trečdalio arbatinio šaukštelio iki šešiolikos uncijų 
grafino. Žmogui, neįpratusiam prie šio opiato, vienos uncijos dozė 
būtų mirtina. 

Nepaisant opijaus tinktūros, o gal — jos padedamas, de Kvinsis 
parašė keletą įstabiausių devyniolikto amžiaus pradžios esė, iš ku- 
rių svarbiausios — „Anglijos pašto karieta“ ir „Apie beldimą į vartus 
„Makbete“ (itin svarbų Šekspyro kritikos veikalą). Jo prisiminimai 
apie Verdsvertą, Kolridžą ir kitus literatus, su kuriais draugavo, yra 
be galo vertingi. Tačiau jis neįstengė rašyti taip greitai, kad galėtų 
išlaikyti žmoną ir aštuonis vaikus. Nuolatos prasiskolindavo, todėl 
dažnai bėgdavo iš savo gyvenamosios vietos, persekiojamas daugy- 
bės sąskaitų surinkėjų. 

Įtrūžęs buto savininkas kartą metus laikė jį įkalintą nuomojama- 
me baldais apstatytų butų name ir vertė rašyti, kad galėtų padengti 
nemenką skolą. De Kvinsio žodžiais, kambarys skendėjo „popierių 
pusnysė“. „Ant stalo — nė menkiausio lopinėlio, ant kurio galėtum 
pasidėti puodelį, nuo durų iki židinio pro popierius nepraeisi.“ Ga- 
liausiai jam pasisekė išsprukti. Jis paprašė leidėjo atsiųsti jam lais- 
vinamųjų druskų ir šis įdėjo jų tarp atsiųstų rašymo priemonių. 
Opijus taip užkietina vidurius, kad de Kvinsis kartais negalėdavo 
išsituštinti penkias dienas. Tik ne šįsyk. Išgėręs milžinišką dozę vi- 
durius paleidžiamųjų druskų, jis kelias dienas neišėjo iš vienintelės 
namo, kuriame buvo įkalintas, išvietės. Namo gyventojai taip pasi- 
piktino, kad savininkas nenoromis leido de Kvinsiui išsikelti. 

I854-aisiais de Kvinsiui buvo šešiasdešimt devyneri. Žmona ir 
trys sūnūs buvo mirę. Likę gyvi vaikai išsilakstė: kas į Airiją, kas į 
Indiją ar Braziliją. Pasiliko tik jaunėlė dukra. Dvidešimt vienerių 
Emilė, vienintelė netekėjusi ar nesusižadėjusi atžala, ėmėsi atsako- 
mybės leistis į unikalų nuotykį - prižiūrėti savo genialų, ekscentriš- 
ką ir nenuspėjamą tėvą. 

Iš Emilės de Kvinsi dienoraščio 
Sekmadienis, 1854 m. gruodžio 10 d. 


Šįryt vėl užtikau tėvą, vaikščiojantį pirmyn atgal kieme už namo. Jis 
ir vėl pakirdo gerokai anksčiau už mane, turbūt dar neprašvitus. Esu 
tikra, kad iš vakaro girdėjau, kaip jis girgždina grindis praeidamas 
pro mano kambario duris ir nulipa laiptais, kad galėtų klajoti po 
tamsias gatves. Tėvas tvirtina tik šitaip galintis išsisukti nesimėgavęs 
opijaus tinktūra - jis atitraukia mintis nuo jos, kasdien pėsčiomis 
sukardamas iki penkiolikos mylių, o tam reikia nemažai pastangų. 

Tėvas žemas, todėl dar geriau matyti, kaip jis sulyso. Man nera- 
mu, kad tas maniakiškas vaikščiojimas jam labiau pakenks, negu 
padės. Nerimą kelia ir jo kalbos. Prieš palikdamas savo namus 
Edinburge ir atvažiuodamas čia, į Londoną, populiarinti savo nau- 
jų rinktinių raštų, jis praplėšdavo akis ne anksčiau kaip vidurdienį. 
Ilgą laiką jis apskritai kratėsi tos kelionės. Paskui staiga ėmė vadinti 
ją itin svarbia ir nustebino: jai ruošdamasis ištisas valandas vaikš- 
čiodavo. Netrukus ėmė keltis devintą, vos po kelių savaičių - aštun- 
tą, paskiau septintą, vėliau šeštą. Važiuojant traukiniu į Londoną jis 
trypčiojo po kupė paraudusiais iš pastangų žandais. 

- Kad apsieičiau be opijaus tinktūros, - tvirtino jis, bet žinojau, 
kad tėvas jos visiškai neatsisakė: tarp jo susikrautų drabužių ir kny- 
gų guli du grafinai to nelemto skysčio. 

Ypač sunerimau, kai jis pasakė: 

- Keliuosi vis anksčiau - nebe penktą, o ketvirtą ar trečią, todėl 
bijau, kad grįžtu į vakardieną. 

Tačiau esu įsitikinusi, kad į vakardieną jis ir nori grįžti. Matyt, 
keliauja į Londoną veikiau dėl praeities, o ne dėl rinktinių raštų, - 
nors gal tie du dalykai yra baugiai susipynę. 

Pajamos iš tėvo darbo per menkos, kad išgalėtume tokį puikų 
namą mieste, kuriame apsistojome. Pusamžė moteris, atliekanti 
mūsų tarnaitės ir virėjos vaidmenį, irgi buvo kažkieno nusamdyta. 
Tėvas tvirtina nežinąs, kas apmoka sąskaitas, ir aš juo tikiu. Gal 
vienas iš senų jo pažįstamų slapčia skyrė pinigų šiai mūsų kelionei, 

bet aš neįsivaizduoju kas, nes tiek daug jo pažįstamų, pavyzdžiui, 
Verdsvertas ir Kolridžas, paliko šį pasaulį arba, tėvo žodžiais, „pri- 
sidėjo prie daugumos", nes per prabėgusius amžius kur kas daugiau 
žmonių mirė, negu yra gyvų šiuo metu. 

Mūsų būstas yra netoli Raselo aikštės. Kai prieš keturias dienas 
atvažiavome, tėvas suglumino mane: paprašė pasivaikščioti su juo 
prieš iškraunant daiktus. Praėję keletą kvartalų atsidūrėme toje aikš- 
tėje. Be galo nudžiugau pamačiusi nuostabų parką pačiame triukš- 
mingo didmiesčio viduryje. Vėjelis išsklaidė rūką. Šviečiant saulei 
(sako, gruodį ji čia pasirodo retai) tėvas ilgai žiūrėjo į žolę ir nuogus 
medžius; iš mąslaus mėlynų jo akių žvilgsnio supratau, kad jį užplū- 
do prisiminimai. 

- Kai man buvo septyniolika, - tarė jis, - gyvenau Londono 
gatvėse. 

Be abejo, tai žinojau, nes tėvas papasakojo kai kuriuos šiurpius 
anų dienų įvykius toje knygoje apie Opiomaną. 

- Gyvenau gatvėje visą žiemą, - pridūrė. 

Žinojau ir tai, bet aš jau seniai supratau, kad nereikia trukdyti 
tėvui sakyti, ką galvoja. 

- Tais laikais po šią aikštę vaikštinėdavo karvės. Daug naktų 
mudu su bičiuliu miegodavom čia, susisupę į skudurą, kurį vargu ar 
galėtum pavadinti antklode. Man pasisekė: radau seną kibirą. Kai 
karvių tešmenys išpampdavo, mėgindavau vieną jų pamelžti. Šiltas 
pienas padėdavo mums iškęsti šaltį. 

Tėvas kalbėjo nežiūrėdamas į mane - buvo paniręs į prisiminimus. 

- Labai daug kas pasikeitė. Eidamas iš geležinkelio stoties - tada 
jos dar nebuvo - didelę miesto dalį vos pažinau. Turiu aplankyti 
daugybę vietų. 

Iš balso supratau, kad kai kurių vietų jis nenori matyti, nors pa- 
matyti reikia. 

- Ana... - suniurnėjo jis. 

Mano motina buvo Margareta. Aš esu Emilė. 

- Ana... - pakartojo. 


Prisimindama tą pokalbį žiūrėjau į kieme už namo be atvangos 
vaikštinėjantį tėvą. 

Į virtuvę įėjo mūsų namų šeimininkė ponia Vorden. Ant galvos - 
įmantri skrybėlė, po pažastimi - giesmynas. Ant stalo jau buvo pa- 
dėjusi duonos, sviesto, braškių uogienės ir arbatinį. 

— Dabar einu į bažnyčią, panele de Kvinsi. Tikiuosi, judu su tėvu 
netrukus irgi ten ateisite. 

Nuo tada, kai pasirodėme šiuose namuose, ponia Vorden su tėvu 
kalbasi kiek nepatikliai, o su manim - užjaučiamai, tarsi manytų, 
kad mane slegia labai sunki našta. 

- Taip, eisim į bažnyčią, - atsakiau vildamasi, kad neišsiduodu 
meluojanti. 

- Jis atrodo labai pamaldus, - nenoriai pritardama kalbėjo toliau 
ponia Vorden. - Atleiskite už atvirumą, bet to nesitikėjau - turint 
omenyje, kokią knygą jis parašė. 

Per savo gyvenimą tėvas parašė daug knygų, bet ponios Vorden 
tonas nepaliko jokių abejonių, apie kurią ji kalba. 

- A, taip, tą knygą, - atsakiau. 

- Pati jos, žinoma, neskaičiau. 

- Žinoma. 

Tėvas vėl praėjo pro langą. Jis žingsniavo nuo vieno kampo prie 
antro, trečio, ketvirto. Liesas jo veidas buvo įsitempęs. Akys regėjo 
kažin ką toli už kiemo sienos. Tarp pirštų jis maigė rožinio karo- 
liukus. 

- Matau, koks pasišventęs jis kalba rožinį, - aiškino ponia Vor- 
den. - Kai meldiesi vaikščiodamas, tobulėji ir dvasia, ir kūnu. 

Rožinio karoliukai tėvo rankoje buvo suskirstyti po dešimt - de- 
vynis baltus ir vieną mėlyną. 

- Pažįstu nedaug romėnų, - poniai Vorden buvo nesmagu kalbėti 
apie Romos katalikus, - bet esu tikra - katalikai gali būti ne mažiau 
pamaldūs negu anglikonai. 

Iš tikryjų tėvas yra anglikonas ir dažnai rašo apie painias religijos 
paslaptis. Na, o rožinis... Nežinojau, kaip apie jį paaiškinti nesukeliant 
jai naujų įtarimų dėl tėvo, todėl tik linktelėjau ir nieko neatsakiau. 

- Ką gi, aš išeinu, - tarė ponia Vorden. 

- Ačiū. Tėvas sakė anksti mūsų nelaukti. 

Pasisukdama eiti ponia Vorden žvilgsniu man parodė: jeigu išties 
eisiu į bažnyčią, mano apdarai jai nepatinka. Pati vilkėjo parauktą 


44 


ŽMOGŽUDYSTĖ YRA MENAS 


suknelę su tokiais plačiais lankais*, kad sunkiai prasisprausdavo pro 
duris. Neperdėsiu sakydama, kad namų šeimininkė atrodė lyg pasi- 
kišusi po suknele paukščių narvą. Man pačiai labiau patinka drabu- 
žis, kurį neseniai ėmė propaguoti Amelija Blumer - ilgos, patogios 
kelnės, kyšančios iš po natūraliai krintančios suknelės ir suimtos ties 
kulkšnimis. Nesuprantu, kodėl laikraščiuose šaipomasi iš šitų apa- 
tinių kelnių, pramintų „blumeriais. Bet aš verčiau sutiksiu, kad iš 
manęs šaipytysi dėl mano apdarų, negu varžysiu savo judesius vien 
todėl, kad taip priimta. 

Vos ponia Vorden uždarė lauko duris, iš kiemo grįžo tėvas - galė- 
jai pamanyti, kad išgirdo ją išeinant. Padėjo rožinį ant stalo. Buvo be 
skrybėlės. Trumpi rudi jo plaukai - nuostabu, bet tokio amžiaus dar 
nepražilę, - žvilgėjo nuo prakaito; neabejoju, kad šis pylė jį ne tiek 
nuo vaikščiojimo, kiek dėl opijaus tinktūros poreikio. 

- Kiek sukorei? - paklausiau. 

- Tik penkias mylias. 

Iš tikrųjų tas rožinis buvo skirtas ne melstis - tėvas jį naudojo ap- 
skaičiuoti, kokį atstumą sukaria nedideliame plote. Kai apsigyveno- 
me tame name, jis apėjo keturias kiemo sienas ir tą nuotolį prilygino 
vienam baltam karoliukui. Kai įveikdavo devynių baltų ir vieno mė- 
lyno karoliuko atstumą, pradėdavo skaičiuoti kitą dešimtį karoliukų. 
Taigi norint sužinoti, kokį kelią sukorė, jam tereikėjo prisiminti mė- 
lynų karoliukų skaičių, paskui padauginti jį iš dešimt ir pamatuoto 
atstumo tarp sienų. Jis tvirtina, kad sistema paprasta, bet kai mėginu 
ją aiškinti, dauguma žmonių ima raukytis, tartum jiems staiga būtų 
pradėję skaudėti galvą. 

- Tėti, laikas užvalgyti, - pasakiau. 

— Emile, mano skrandis tikriausiai neatlaikytų. Turim eiti. 

- Užvalgykim, - nenusileidau. 

- Turiu daug kur apsilankyti. 

- Duonos, sviesto ir uogienės, - neatlyžau. 


Nuo tada, kai atvažiavome į Londoną, tėvas daugiausia laiko skyrė 
interviu. Lydžiu jį į juos, nes jis gali užmiršti pavalgyti ir atsigerti. 


* Tuo metu suknelės buvo išpučiamos įsiuvant į jas lankus iš virvių, vytelių, banginio 
ūsų ar plieno. 

Jau galima įsigyti Jungtinėms Amerikos Valstijoms skirtą jo rinktinių 
raštų variantą kartu su keturiais šiuo metu spausdinamais britiško 
leidimo tomais. Tai viena priežasčių, dėl kurių tėvas čia atvyko, - 
kad galėtų pasikalbėti su knygų pardavėjais ir Flitstrite įsikūrusių 
žurnalų bei laikraščių leidėjais. 

Gėda prisipažinti, bet mums iš tikrųjų reikia pinigų. Tėvas negali 
apsieiti be opijaus tinktūros, bet lygiai taip pat - nepirkęs knygų. Jau 
daugel metų, vos tik prigrūda vieną namelį knygų, nuomojasi antrą, 
trečią. Susikaupė tiek skolų, kad, bijau, galų gale mūsų laukia elgetų 
teismas. Ši kelionė į Londoną išties itin svarbi, tik ne ta slapta pra- 
sme, kurią jai suteikia tėvas. 

Narsios pastangos uždirbti mudviem pinigų jam nepraeina be 
pėdsako. Tėvas vaikystėje kentėjo brolio patyčias, nuo tada jam 
skausmingai sunku bendrauti su žmonėmis. Jo skrandis ir kiti virš- 
kinimo organai retai normaliai veikia - nebent kai išgeria opijaus 
tinktūros ar man pavyksta jį apsaugoti nuo aplinkinių. Dabar jis 
priverstas atsiverti pasauliui ir apsimesti, neva šis jam mielas, - kad 
žmonės pirktų jo kūrinius ir jis turėtų galimybę nuo visų užsidaryti. 
Daug drąsos reikalaujančios, bet žeminančios pastangos davė vaisių. 
Skaitytojai trokšta susitikti su liūdnai pagarsėjusiu Opiomanu - jo 
atviras pasakojimas su visomis smulkmenomis apie savo įprotį var- 
toti narkotiką vis dar šiurpina žmones, nors praėjo jau trisdešimt 
treji metai nuo tada, kai tai aprašė. 

Neseniai tėvas pridėjo trečią dalį prie savo siaubingos esė „Žmog- 
žudystė kaip viena iš meno rūšių. Džiaugiuosi, kad papildoma me- 
džiaga paskatino kūrinio pardavimą, bet turiu prisipažinti: siaubin- 
gi žudynių aprašymai tokie sukrečiantys, kad negaliu perskaityti jų 
iki galo. Žmonės klausia manęs, ar nebijau gyventi su tėvu: girdi, 
jis turbūt baisus smurtautojas. Atsakau jiems, kad tėvas - švelniau- 
sias iš visų Dievo sukurtų žmonių. Tai išgirdę geranoriai nepatikliai 
į mane pasižiūri, tarsi sakydami: „Žinom, tu turi meluoti, nes jis 
tavo tėvas, bet žmogus, taip tikroviškai rašantis apie tokias kruvinas 
žmogžudystes, negali nebūti smurtingas. Jis tik neišsiduoda.“ 

Šiandien tėvas gavo pirmą poilsio dieną, tad mudu nuėjome prie 
netoliese esančio Britų muziejaus. Aplink - nė gyvos dvasios, visi pa- 

maldose - todėl tėvas ir pasirinko tą metą išeiti į gatvę. Muziejus 
buvo uždarytas, bet tėvas tikriausiai buvo pernelyg paskendęs savo 
mintyse, tad būtų vis tiek nėjęs į vidų. 

Šaltas vėjelis vis dar sklaidė rūką. Tėvas ilgai žiūrėjo į įspūdin- 
gą aikštę priešais muziejų. Jo žandikaulio raumenys trūkčiojo - taip 
jam reikėjo opijaus. 

- Šio pastato nebuvo, kai pastarąjį kartą lankiausi Londone, - 
pasakė jis man. - Dvidešimt penkerius metus tai buvo didžiausia 
statybvietė visoje Europoje, bet aš taip jos ir nepamačiau. 

Žiūrėdama į tą milžinišką statinį pasijutau maža ir pažeidžiama. 

— Čia laikomos dantiraščio lentelės iš Asirijos, - liūdnai pasakojo 
jis, - taip pat - Rozetės akmuo“. Tai raktai, leidžiantys suprasti pra- 
eitį. Bet kas gali suprasti mūsų prisiminimų griuvėsius? 

Pasak žmonių, tėvas kalba keistai, bet man atrodo priešingai. 
Dauguma žmonių kalba taip nuobodžiai, kad vos manęs neužliū- 
liuoja. Kartais tėvo nesuprantu, bet jis visada duoda peno mintims, 
net tada, kai suerzina. Gal todėl aš, dvidešimt vienerių metų mer- 
gina, iki šiol nesutikau gerai išauklėto jaunuolio, su kuriuo galėčiau 
įsivaizduoti praleisianti tiek metų, kiek praleidau su tėvu. 

Nusamdėme karietą ir aplankėme visas įžymybes, pastatytas per 
tuos dešimtmečius, kai jis nebuvo Londone: Bakingamo rūmus, Bel- 
greivo ir Trafalgaro aikštes, Nacionalinę galeriją ir naujuosius Par- 
lamento rūmus. 

Tačiau iš karietos nė karto neišlipome, ilgėliau nesustojome. Nors 
tėvas sėdėjo, jo kojos judėjo lyg nervingai vaikštant. Man susidarė 
įspūdis, kad mūsų kelionės maršrutą jis pasirinko negalvodamas. 
Galiausiai supratau: iki šiol tėvas tik vilkino laiką. Dabar važiuosi- 
me į tą vietą, kurią tėvas turi pamatyti, bet nenori. 


Vežikas išleido mus prie Marmurinės arkos. Tėvas man paaiškino, 
kad tai - Konstantino arkos Romoje imitacija. Matyt, iš pradžių ji 
buvo balta, bet papilkėjo nuo suodžių, mieste krintančių dieną naktį. 
Karietai nutolus pro didelę angą arkos viduryje, mudu nuėjome pro 


* Bazaltinė plyta su identiškais įrašais egiptiečių ir graikų kalbomis (pagal Rozetės — 
dabartinio Rašido — vietovės pavadinimą, kur 1799 m. buvo rasta). 

pėstiesiems skirtą nedidelę arką kairėje. Iš kambarėlio* mums link- 
telėjo policininkas. 

- Jos irgi tada nebuvo, - tarė tėvas. 

Už mūsų driekėsi didžiulis Haid Parkas. Pamaldos bažnyčiose 
baigėsi, tad pirmyn atgal dardėjo karietos. Po medžiais su šiltais pal- 
tais vaikštinėjo šeimos. Tačiau tėvo žvilgsnis buvo įsmeigtas tiesiai - 
į Oksfordo gatvę. 

- Tada šita gatvė buvo atšiauresnė, nemalonesnė, - prisiminė ves- 
damasis mane. 

Abiejose pusėse grūdosi krautuvės ir dirbtuvės. Sekmadienį jos 
buvo uždarytos; komercinė miesto širdis skendėjo neįprastoje tyloje. 

- Turiu galvoje - kai būdamas septyniolikos gyvenau gatvėse, - 
pridūrė tėvas. - Ilgai žiūrėjo į vienos krautuvės laiptus. - Penkis šal- 
čiausius metų mėnesius. 
kia ji buvo kadaise. 

- Daugiausia čia, Oksfordo gatvėje. Pažiūrėk į šią kepyklėlę. Kaip 
svajodavau apie duoną, kai būdavau peralkęs! Ar kada nors tau pa- 
sakojau apie griaučius? 

Iš tėvo lūpų šis šiurpokas klausimas neskambėjo neįprastai. 

— Griaučius? 

- Mančesterio pradžios mokykloje, kurią lankiau, dirbęs chirur- 
gas savo kambaryje buvo pasikabinęs griaučius. Kažkas pasakojo, 
esą jie - vieno garsaus pakelės plėšiko. Tais laikais, kai dar nebuvo 
geležinkelių, plėšikai nuolat keldavo grėsmę. Tas buvo pakartas. Chi- 
rurgas buvo sumokėjęs budeliui už lavoną, nes medicinos studentai 
lavoną skrodimams galėdavo įsigyti vieninteliu teisėtu būdu - po 
mirties bausmės įvykdymo. Tačiau paaiškėjo, kad budelis paskubė- 
jo nupjauti pasmerktajam kilpą, ir plėšikas dar buvo leisgyvis. Taigi 
chirurgas su savo studentais suvarė jam skalpelį, įsitikino, kad jis iš- 
leido paskutinį kvapą, ir atliko skrodimą. Galop tai, kas liko iš lavo- 
no, jie išvirė su pelenų šarmu, kol liko tik griaučiai. 

Kraują stingdantis tėvo pasakojimas manęs nenustebino, bet 
džiaugiausi, kad arti nebuvo praeivių ir niekas jo negirdėjo. 


* Arkoje 1851-1958 m. trijuose kambarėliuose veikė policijos nuovada. 

- Ta mokykla man kėlė tokius pat jausmus kaip tie nelemti griau- 
čiai, - kalbėjo toliau tėvas. - Lotynų ir graikų kalbų dėstytojas man 
pavydėjo, nes aš taip lengvai jas įvaldžiau, o jis pats labai sunkiai 
jas išmoko. Ilgainiui jo pavydas peraugo į pyktį, ir jis ėmė su manim 
žiauriai elgtis. Galiausiai ėmiau maldauti savo globėjus išvaduoti 
nuo tos mokyklos siaubųy. 

Tėvo tėvas, keliaujantis pirklys, kurio jis beveik nematydavo, mirė 
džiova, kai tėvui buvo septyneri. Testamente jis paskyrė keturis glo- 
bėjus tvarkyti tėvui gyvenimą, bet jie taip prastai atliko savo pareigą, 
kad jis į mokyklą ėjo retai ir nedaug ko ten išmoko. 

Vienas globėjas itin griežtai atsisakė mane išklausyti. Kaip ir tas 
mokytojas, jis norėjo, kad visiškai jam paklusčiau, bet aš nieku gyvu 
nesutikau. Taigi pabėgau. Pas motiną grįžti negalėjau: ji būtų vėl 
atidavusi mane globėjams. Tuomet pasiskolinau truputį pinigų iš 
vieno šeimos draugo - jis mane užjautė dėl tokios beviltiškos padė- 
ties. Kurį laiką gyvenau įvairiuose Velso ūkiuose, bet galop, kai tų 
varganų pinigų ėmė neužtekti, išbandžiau laimę čia, Londone. Vos 
negavau galo. 

Vėjas nebejstengė išsklaidyti rūko. Šis tiek sutirštėjo, kad įžiūrėti 
galėjai ne daugiau kaip per kvartalą. Šaltis paspaudė smarkiau, tad 
džiaugiausi apsivilkusi šiltą paltą. 

Tėvas ėjo tolyn, įdėmiai sboksodamas į prieangius ir langinėmis 
uždarytas krautuvių vitrinas - atrodė, kad jas puikiai pažįsta. 

- Turėjau tiek mažai pinigų, kad valgyti galėjau vos kartą per 
dieną - išgerdavau arbatos su duona ir sviestu. Netrukus nė tam 
nebeturėjau pinigų. Prašiau išmaldos, bet elgetų mieste buvo tiršta. 
Jeigu ne vienas žmogus, turintis namą netoli nuo čia, Graikų gatvė- 
je, nežinau, kuris pirmas būtų mane pribaigęs - šaltis ar badas. Tas 
vyras buvo teisininkas, bet vertėsi lupikavimu ir kitais ne itin šva- 
riais darbeliais. Jo pavardė buvo Branelas, bet jis dar prisistatydavo 
Braunu. Jis be perstojo keitė gyvenamąją vietą, kad priešininkai jo 
nesučiuptų. Kas naktį jis miegodavo vis kitoje Londono vietoje. Ryte 
ateidavo į tą namą, kurį minėjau, o vakarop vėl išeidavo kur nors 
kitur. Namas buvo negyvenamas, tad kilo grėsmė, kad jį kas nors 
nusiaubs. Taigi, kai atėjau pas jį norėdamas pasiskolinti pinigų, į 

nakvoti. Mainais turėjau kelti didžiulį triukšmą, jei kas mėgintų į 
jį laužtis. 

Namas buvo apleistas. Jame nebuvo nė baldo - išskyrus kamba- 
rį, kuriame vyras laikė savo popierius. Neturėjau žvakių, tad naktį 
buvo bauginamai tamsu. Mėgindavau miegoti drebėdamas ant plikų 
grindų ir klausydamasis žiurkių. Jos lakstė pulkais ir skrebino grin- 
dis. Ligotas, alkanas, kamuojamas košmariškų sapnų, užsnūsdavau 
tik trumpai. Pro miegus girdėdavau savo paties dejones. Nervai bū- 
davo tokie įtempti, kad trūkčiodavo raumenys, kojos imdavo spardy- 
tis ir nuolat prabusdavau. 

Laimė, Branelas ar Braunas, ar kokia ten buvo tikroji jo pavardė, 
labai mėgo kalbėtis apie graikų ir lotynų literatūrą. Kiekvieną rytą 
atsinešdavo pusryčiams pyragaičių ir leisdavo man valgyti trupinius, 
kol mudu šnekėdavomės apie „Odisėją“ ir „Eneidą“. Šiaip pavalgyti 
gaudavau tik maisto likučių, kuriuos dieną elgetaudamas išprašy- 
davau iš nepažįstamų gatvės praeivių. Būčiau miręs, jeigu ne viena 
mergina, kuri manęs pasigailėjo, nors pati buvo verta didžiausio gai- 
lesčio. 

Jos vardas buvo Ana. 


Tas vardas pasigirdo netikėtai - lyg nelauktai būtų suskambęs var- 
pas. Dar labiau paspaudė šaltis. Tvirčiau susisiaučiau paltu ir apsi- 
džiaugiau, kai tėvas nuėjo toliau Oksfordo gatve. Rūkas dar labiau 
sutirštėjo ir dabar matėme vos tris ketvirčius kvartalo. 

- Anai buvo šešiolika, - pasakojo tėvas. - Ją galėjai vadinti mo- 
terimi klajūne. 

- Niekada neslėpei nuo manęs tiesos, - įsikišau. - Sakyk, ką turi 
galvoje. 

Tačiau tėvas dvejojo. 

- Gatvinė. Ana atsidūrė skurde per teisinius nesutarimus dėl pa- 
veldėtų tėvų pinigų: kiti rado būdų juos pasiglemžti, tad Anai jie taip 
ir neatiteko. Tais žiemos mėnesiais ją kamavo kosulys, bet su manim 
elgėsi taip, lyg aš būčiau buvęs didesnis ligonis. Dažnai eidavau su ja 
į Oksfordo gatvę ar slėpdavausi nuo lietaus ir sniego atviruose namų 
su kolonomis prieangiuose. Ji gindavo nuo sargų, kai šie varydavo 
mane nuo laiptų, mėginantį pailsėti ir atgauti jėgas. 

Tėvo žvilgsnis vėl įsmigo kažkur į tolį. Jis stabtelėjo ir ranka paro- 
dė šiek tiek į priekį. 

- Vienintelė pramoga mums būdavo sulaukti, kol rylininkas atsi- 
ridens instrumentą į šį gatvės kampą. Grojėjas visada apsimesdavo, 
kad vargonėliai sveria tris kartus daugiau negu iš tikrųjų. Sukda- 
mas rankeną, įsitempdavo visu veidu ir sunkiai alsuodavo - iš šalies 
atrodydavo, kad dirba sunkiausią darbą pasaulyje. Mudu su Ana 
susiėmę rankomis klausydavomės muzikos. Praeiviai kartais įmes- 
davo monetų į pritvirtintą prie instrumento puodelį, ir rylininkas 
dėkodavo taip, kad galėjai pamanyti, jog jam numetė ne smulkių, o 
nepagailėjo visų turtų. Mudviem tie šykštūs skatikai išties būtų bu- 
vęs didžiulis turtas. Kad ir alkani, bent jau turėjome muziką. Taigi 
dar dabar kaskart, kai išgirstu vargonėlius, prisimenu, kaip vakarais 
stovėdavau apsikabinęs Aną prie čia kabodavusios senos žibalinės 
lempos. 

Tėvas giliai įkvėpė ir sukaupęs jėgas pasakojo toliau: 

- Vieną vakarą, kai jaučiausi itin nusilpęs, paprašiau Anos nu- 
vesti mane į šalutinę gatvelę. Ten mums besėdint ant kažkokio namo 
laiptų, staiga nualpau. Buvau pasidėjęs galvą jai ant krūtinės, bet 
tada išsprūdau jai iš rankų ir susmukau. Ana išsigandusi ėmė šaukti 
ir nubėgo į Oksfordo gatvę. Neįsivaizduojamai greitai grįžo su stiklu 
gero vyno. Kaip tik jo man ir reikėjo: tuščias mano skrandis maisto 
nebūtų priėmęs. Vynas suteikė man tiek jėgų, kad įstengiau atsisėsti. 
Ana negalėjo tikėtis, jog kada nors jai atsilyginsiu, bet atnešė man 
to vyno, nors pati turėjo ne kažin kiek pinigų, ir jų vos užteko savo 
pačios reikmėms. 

Labai dažnai pagalvoju, kad fortūna gali nusišypsoti visiškai ne- 
tikėtai. Praėjus kelioms dienoms nuo tada, kai Ana atnešė man to 
vyno, prašiau išmaldos Albimarlio gatvėje. Atsitiktinai pro šalį ėjo 
mūsų šeimą pažįstantis kilmingas ponas ir pamatė mane. Iš pradžių 
pamanė apsirikęs - taip varganai atrodžiau. Atsakiau į gausius jo 
klausimus ir paaiškinau: jeigu jis papasakos mano motinai, ši praneš 
globėjams, tie privers mane grįžti į tą nelemtą mokyklą, bet aš iš jos 
ir vėl pabėgsiu. Jis išgirdo maldavimą mano balse ir pažadėjo manęs 
neišduoti. Kitą dieną dovanojo man dešimties svarų banknotą - to- 
kių pinigų negalėjau net įsivaizduoti. 


SI 


DAVID MORRELL 


Kai žmogus, kurio name nakvodavau, sužinojo apie tuos dešimt 
svarų, pareikalavo trijų. Paprašiau, kad leistų nakvoti ir Anai, bet jis 
įspėjo išmesiąs mane lauk, jei atsivesiu gatvinę. Už dalį likusių pini- 
gy - penkis šilingus - nupirkau valgyti mudviem su Ana. Penkiolika 
šilingų (prisimenu, kaip skaudu man buvo juos atskaičiuoti) išleidau 
drabužiams - jie turėjo padėti įgyvendinti mano geradario pasiūlytą 
sumanymą. Kadaise Mančesterio mokykloje draugavau su berniuku, 
kurio turtingas tėvas žavėjosi mokiniais, turinčiais gabumų lotyny ir 
graikų kalboms. 

Nusprendžiau vykti pas tą draugą - tuo metu jis mokėsi Itono 
internatinėje mokykloje - ir prikalbinti, kad supažindintų su tėvu, 
vildamasis sulaukti jo pagalbos. Turėdamas tokį sumanymą daviau 
Anai du svarus - ne vien maistui, bet ir vaistams nuo kosulio. Tamsų 
žiemos vakarą, šeštą valandą, susikibę rankomis ėjome į Pikadilio 
aikštę - ketinau sėsti į pašto karietą, važiuojančią Itono kryptimi. 

Praėjome pro jau nebesamą Londono dalį. Pažadėjau Anai, kad 
dabar, kai man nusišypsojo laimė, ji taip pat ją patirs, ir kad nieka- 
da jos nepaliksiu. Pasakiau, kad ją myliu; nors labai nenoriu su ja 
skirtis, esu kupinas vilčių dėl mudviejų ateities. Tačiau Ana baisiai 
liūdėjo. Kai tariau „sudiev“ ir ją pabučiavau, ji apsivijo man kaklą 
ir pravirko. 

Tikėjausi grįžti po savaitės. Susitarėme taip: aštuntos dienos va- 
karą, šeštą valandą, Ana lauks manęs Didžiosios Tičfildo gatvės gale, 
kur paprastai susitikdavome. Tačiau mano ketinimai žlugo - Itone 
sugaišau tiek laiko, kad į Londoną parsiradau tik po daugelio mė- 
nesių. 

Šeštą vakaro nulėkiau į Didžiosios Tičfildo gatvės galą. Laukiau 
ilgiausiai. Ana nepasirodė. Laukiau ir kitą vakarą. Ana ir vėl ne- 
pasirodė. Viskas pasikartojo ir trečią, ir dar kažkurį vakarą. Dieną 
nuėjau į skurdų Anos būstą, bet nė viena tame name gyvenanti kek- 
šė nebuvo jos mačiusi. Kažkuri pasakė, esą namo savininkas taip 
baisiai su ja elgėsi, kad ji buvo priversta išsikraustyti. Nuėjau į kitus 
namus, kuriuose gyveno prostitutės, bet naujokės manęs nepažino- 
jo. Nužvelgusios neseniai įsigytus mano apdarus, jos nusprendė, kad 
esu pasiturintis ponas, ieškantis moters pabendrauti, ir siūlėsi man 
atstoti Aną. Kitos įtarė, kad esu kažkaip susijęs su įstatymų sargais 

ar kad ieškau mane apvogusios moters, - tad šios apskritai su manim 
nesikalbėjo. 

Dieną naktį ieškojau jos Oksfordo gatvėje, paskui ir gretimose. 
Laukdavau mūsų mėgstamoje vietoje prie rylininko. Veltui. Per tiek 
daug mėnesių Ana galbūt nusprendė, kad mano pažadai buvo tušti, 
ir niekada nebeateis ten, kur buvome susitarę susitikti. Gal prasi- 
lenkiau su ja per porą žingsnių, bet nė nepajutau klaidžiame gatvių 
labirinte, kur pora žingsnių prilygsta mylioms. O gal, kol buvau Ito- 
ne, Ang pribaigė tas baisus kosulys. Nors tokia galimybė kėlė man 
didžiausią sielvartą, guodžiausi žinodamas: jeigu Ana išties atgulė į 
kapą, bent jau baigėsi jos kančios. 

Galiausiai, norėdamas įgyvendinti savo sumanymą, turėjau vėl 
sėsti į pašto karietą ir važiuoti į Itoną. Daugelį metų kaskart atvykęs 
į Londoną šeštą valandą vakaro būtinai ateidavau į Didžiąją Tič- 
fildo gatvę. Anos ten niekada nebuvo. Dairydavausi jos ir kitur, bet 
nemačiau. 

Tėvo balsas aidu atsimušė geltoname rūke - šis dabar tiek sutirš- 
tėjo, kad įžiūrėjau prieš save vos penkias krautuves. 

- Turiu kai ko tavęs paklausti, - tarė tėvas. 

- Mudu galime kalbėtis apie viską. Ką nori išgirsti? - paklausiau. 

- Ar tau nemalonu, jog kadaise man artimiausia būtybė pasau- 
lyje buvo gatvinė? - spauste išspaudė tėvas. 

Prieš atsakydama gerai pagalvojau. 

- Suprantu, kodėl Ana pasirinko tokį kelią: jai teko rinktis, ar 
likti gyvai, ar paminti savo dorybę. 

- Ar tau nemalonu, kad kalbu apie Aną taip, tarsi ji galėjo būti 
tavo motina? 

- Visa tai vyko prieš penkiasdešimt dvejus metus, penkiolika iš 
jų mamos jau nėra. Tu neužtrauki mamai gėdos prisipažindamas, 
kad buvai neabejingas kitai moteriai gerokai anksčiau, negu su ja 
susituokėte. Ko čia gudrauji? 

- Gudrauju? 

- Visą mėnesį kažką slepi. Sutikai atvažiuoti į Londoną dėl Anos? 

Tėvas nusuko akis. 

- Iš pradžių griežtai atsisakei važiuoti čia populiarinti savo kūri- 
nių, - neatlyžau. - Polinkis į opijaus tinktūrą ir nenoras bendrauti 

su nepažįstamais žmonėmis atrodė įtikinamas aiškinimas. Tačiau 
vieną dieną staiga apsigalvojai, ėmei mažiau gerti tinktūros ir pa- 
reiškei, kad čia važiuoti tau itin svarbu. 

— Taip. Nes paštu gavau žinią. 

- Žinią? 

Pro rūką dabar įžvelgiau tik keturis namus. 

- Tu stebėjaisi, kaip mums pavyko apsigyventi tokiame puikiame 
name, - priminė tėvas. 

- Taip, o tu atsakei nežinąs. 

— Tiesa. Aš to nežinojau - vis dar nežinau. Šis pasiūlymas buvo 
tame pačiame laiške. Jį atsiuntęs žmogus nepasirašė, bet paaiškėjo, 
kad namo nuomos ir ponios Voren samdos dokumentai - tikri. Kas 
dar buvo tame laiške, tau nepasakojau, nes negalėjau prisiversti iš 
naujo išgyventi tas niūrias dienas. Įpratau kartoti, kad niekas negali 
nieko visiškai užmiršti, bet iš tikrųjų apgaudinėjau save stengdama- 
sis padaryti būtent tai - užmiršti. 

- Sakei, papasakojai ne viską apie tą laišką. Tėve, ką turi galvoje? 

Jis giliai įkvėpė ir atskleidė, ką slėpė: 

- Tame laiške buvo rašoma: jei atvažiuosiu į Londoną, sužinosiu, 
kas nutiko Anai. 


Šie žodžiai taip nustebino, kad trumpam netekau žado. Žengtelėjau 
arčiau jo. 

- Sužinosi, kas nutiko Anai? Ar sužinojai? Mes Londone jau ke- 
turios dienos. Ar tas žmogus su tavim susisiekė? 

- Ne. Viskas man lieka tokia pat paslaptis, kaip ir tą dieną, kai 
gavau laišką. Maniau, gal vaikštant po miestą ir bendraujant su kny- 
gy pardavėjais bei laikraščių žurnalistais kas nors iš minios mane 
užšnekins ir pasiūlys pasikalbėti prie keturių akių. 

- Kodėl kažkas nepagailėjo išlaidų išnuomoti mums namą, bet 
nesivargina tave užkalbinti ir paaiškinti, kodėl čia atsiviliojo? 

- Nenumanau. Šios dienos - blogiausios mano gyvenime. Ir ge- 
riausios. Dėl Anos. Jeigu viskas būtų susiklostę kitaip, ji galėjo būti 
tavo motina. 

- Ir tau buvo taip sunku man tai pasakyti? 

- Matai, gal vis dėlto mudu negalime kalbėtis apie viską, - atsakė 
tėvas. 

— Dabar bus kitaip. 

- Taip, - sutiko tėvas. 

Rūko vėsa smelkėsi giliau į kaulus. Standžiau susisiaučiau paltu. 

- Grįžkim į namus, - pasiūlė tėvas. 

- Manai, tokiame rūke mums pavyks juos rasti? 

- Vienintelė pasaulio gatvė, kurią pažįstu kaip savo penkis pirš- 
tus, - Oksfordo. Nesijaudink, Emile. Namus rasime. 

Palaukęs, kol pro šalį pradardėjo karieta, tėvas nusivedė mane 
toliau pro rūką. 

Ėjome kaire gatvės puse. Kai priėjome plačią ją kertančią gatvę, 
tėvas tarė: 

- Jei neklystu, čia turėtų būti Totenhamo dvaro kelias. Matai len- 
telę ant sienos? Taip, Totenhamo dvaro kelias. Eisime juo. Jaunystėje 
stovėdavau čia ir įsivaizduodavau einantis iki pat ten, kur baigiasi 
pastatai ir prasideda užmiesčio medžiai. 

Ėjome toliau Totenhamo dvaro keliu nematydami nieko aplink, 
paskui įsukome į vieną šalutinę gatvelę, kitą. Neseniai tėvo sakyti 
žodžiai apie Londono gatvių labirintą atrodė labai taiklūs. 

- Nesijaudink. 

Iš tiesų aš niekada nesijaudinu - tik dėl tėvo. 

Nuėjome, kaip man pasirodė, dvi mylias. Dauguma moterų su 
tais lankais išpūstais sijonais nebūtų sugebėjusios įveikti nė poros 
kvartalų. Bet žurnalistų niekinamai pramintos „blumeriais“ mano 
kelnės nevaržė judesių. 

Priėjome, pasak tėvo, Didžiąją Raselo gatvę. Netrukus, jau kitoje 
gatvėje, jis mane patikino: 

- Jau beveik atėjome. 

Tada rūke išdygo dvi žmogystos. 

Tėvas šaižiai įkvėpė. 

Žmogystos - dabar pamačiau, kad tai vyrai, - buvo aukštos. 

Rūko verpetuose vyrai užtvėrė mums kelią. 

- Jūs tie, kurių laukiau? - paklausė tėvas. 

- Ką čia paistot? 

- Ana. 

— Ana? Kas ta Ana? 


- Jei nežinot, kas yra Ana, traukitės iš kelio! - įsakė tėvas. 

Juodu nepakluso, tada tėvas mėgino juos apeiti. 

Bet vyrai pasislinko į šoną ir vėl pastojo mums kelią. Jie buvo 
išvargę, nesiskutę. 

- Kad jus kur velnias - eikit šalin! - pyktelėjo tėvas. 

Su kabančiais kaip maišas drabužiais pirmasis prakalbęs vyras 
panėšėjo į gatvės banditą. Antrasis buvo užsidėjęs keistą skrybėlę. 
Mintyse svarsčiau, į kurią pusę mums su tėvu bėgti. 

- Pinigų neturiu! - pareiškė tėvas. - Darykit man, ką norit, bet 
leiskit mano dukrai įeiti į tą namą! 

- Tėve, niekur be tavęs aš neisiu! 

- Jūs - tas Opiomanas? - paklausė pirmas banditas. 

— Kas?! 

- Tomas de Kvinsis? 

- Kas gali būti bendra... 

- Aš esu detektyvas inspektorius Rajanas, o čia - konsteblis Be- 
keris. 

Rūkas mažumą išsisklaidė, ir bamačiau, kad antrojo vyro keistos 
formos skrybėlė iš tikryjų yra policininko šalmas, ir kad jis vilki kon- 
steblio uniformą. 

Bet viršesnis buvo tas bandito išvaizdos vyras. 

- Turiu paprašyti jūsų važiuoti su mumis į Skotland Jardą. 

CHOLERA SUKELIA NEVALDOMĄ viduriavimą ryžių spalvos išma- 
tomis, dėl to greitai prasideda dehidratacija ir dažnai ištinka mir- 
tis. Prieš tris mėnesius, 1854-ųjų rugsėjį, Londone siautė baisiau- 
sia per kelis dešimtmečius šios ligos epidemija. Per bauginamai 
trumpas dvi savaites ji nusinešė į kapus septynis šimtus gyvybių. 
Daktaras Džonas Snou nutraukė ligos protrūkį, kai įrodė, kad 
cholera susergama ne kvėpuojant nešvariu oru, bet geriant fekali- 
jomis užterštą vandenį. Epidemijos epicentras buvo Plačiosios ga- 
tvės apylinkėse Soho rajone. Apklausęs daugybę gyventojų Snou 
išsiaiškino, kad šia liga susirgo tie, kurie vandenį sėmė iš toje 
vietoje įrengtos viešosios vandens kolonėlės. Kasinys parodė, kad 
kolonėlės šulinys iškastas šalia išmatų duobės, iš kurios sunkėsi 
fekalijos. Nešvaraus oro teorijos šalininkų nuostabai, Snou labai 
paprastai padarė galą epidemijai — pasirūpino, kad būtų nuimta 
pompos rankena. 

Detektyvas inspektorius Rajanas padėjo daktarui Snou atlikti 
choleros tyrimą. Nukreipęs žibintą kitapus sienos ir pamatęs Be- 
kerį visą kruviną gulintį šalia dviejų negyvų kiaulių, Rajanas iškart 
sumetė, kur reikia vežti konsteblį, kad jam būtų suteikta pirmoji 
medicininė pagalba. 

Rajanas įsakė policijos furgonu skubiai vežti Bekerį į daktaro 
Snou rezidenciją Soho rajone, netoli tos vietos, kur neseniai siautė 
choleros epidemija, — Frito gatvės 54-ame name. 

Liesaveidis keturiasdešimt vienerių metų gydytojas negreit užsi- 
degė žvakę ir užsimetęs chalatą priėjo prie durų, į kurias buvo įsa- 
kmiai beldžiama. 

— Ką čia velnias neša?! 

Jis įsitempė, lyg gavęs įsakymą „ramiai“, kai pamatė du konste- 
blius, laikančius Bekerį. 

— Detektyvas inspektorius Rajanas liepė perduoti šį raštelį, — tarė 
vienas policininkas. 

Snou vis labiau baimindamasis perskaitė raštelį. 

— Tuoj pat nuvilkit tuos purvinus drabužius ir išmeskit į gatvę. 
Tada neškite jį į vestibiulį, bet ne toliau. Aš atnešiu karšto vandens 
ir švarių skudurų. Turime kruopščiai jį nuvalyti prieš nešdami į 
kabinetą. 

Apipraustas Bekeris buvo pasodintas ant apklotos kėdės Snou 
kabinete. Karalienės Viktorijos valdymo vidurio gydytojai kabine- 
tuose turėjo ne apžiūros, o rašomuosius stalus. Tiesą sakant, ap- 
žiūros stalų nė nereikėjo. Gydytojai buvo kilmingi ponai ir beveik 
neprisiliesdavo prie ligonių — nebent patikrinti pulso dažnį ir sti- 
prumą. Nemaloni užduotis liesti pacientą buvo paliekama žemesnės 
visuomeninės padėties chirurgams. 

Tačiau Snou kadaise buvo chirurgu, ir kai kurie to meto įpročiai 
išliko net tada, kai gavo aukštesnį gydytojo rangą. Laikydamas ži- 
balinę lempą jis įdėmiai apžiūrėjo įkandimų žymes Bekerio rankose 
bei kojose ir sušuko: 

— Jeigu tos kiaulės sirgo ir į žaizdas pateko ekskrementų... 

“ Snou greitai dezinfekavo žaizdas stipriu amoniako tirpalu — tai, 
kad gydytojas pars atlieka tokią procedūrą, buvo neįsivaizduojama. 

Bekeris susiraukė, nes amoniakas ėmė skaudžiai graužti. Jis išgirdo 
gyvūnų garsus ir sumišęs apsidairė. Ant darbastalių pamatė narvelius. 
Juose blaškėsi pelės, paukščiai ir varlės, pažadinti netikėto sujudimo. 

— Man vaidenasi? 

— Naudoju juos eksperimentams, norėdamas nustatyti dozę, — 
paaiškino Snou. 

— Ko dozę? 

— Didžiausius įkandimus turėsiu susiūti. Jums baisiai skaudės. Su 
šituo daiktu jausitės patogiai. 

„Šitas daiktas“ buvo metalinis cilindras su pritvirtinta kauke. 

Snou prikišo ją Bekeriui prie veido. 

— Kas čia? 

— Chloroformas. 

— Ne! 

Bekeris sunerimęs atsilošė. Jis žinojo apie chloroformą, neseniai 
išrastą dujų pavidalo anestetiką. Prieš metus Londono laikraščiai 
rašė, kaip karalienė Viktorija priėmė prieštaringai vertinamą spren- 
dimą gimdydama aštuntą vaiką skausmus malšinti chloroformu. 
Procedūrą atlikti ji pasirinko daktarą Snou. 

— Dujos nė kiek nepavojingos, — patikino konsteblį Snou. - Jei- 
gu manim pasitikėjo Jos Didenybė, jūs taip pat tikrai galite. Nėra 
ko bijoti. 

— Aš nieko nebijau, — pareiškė Bekeris, — bet dabar nedrįsčiau 
miegoti. 

— Turint galvoje, kokiose grumtynėse atsilaikėte, poilsis jums 
praverstų. 

Snou vėl prikišo kaukę Bekeriui prie veido. 

— Ne! - Bekeris pakėlė ranką rodydamas gydytojui nieko nedary- 
ti. — Man nevalia užmigti! Aš noriu būti detektyvu! Jeigu užmigdy- 
site, tyrimas toliau vyks be manęs! Antrą kartą tokia galimybė man 
niekada nepasitaikys! 


PER TĄ LAIKĄ į nusikaltimo vietą atvyko daugiau konsteblių. 

— Toliau belskitės į duris. Klausinėkite kaimynus. Išplėskite 
paiešką, — įsakė Rajanas. — Teiraukitės net menkiausių smulkmenų 
apie viską neįprasta. 

Lydimas dviejų žibintais šviečiančių konsteblių, jis vėl perlipo per 
sieną už krautuvės. Apėjo dvi negyvas kiaules ir atsiklaupė apžiūrėti 
batų įspaudų. Nė nedrįso svajoti, kad jie bus taip gerai išsilaikę. 

Šaunuolis, Bekeri! 

Du jį atlydėję konstebliai padavė jam tuščią kibirą, ąsotį vandens, 
maišelį gipso ir perlipę per sieną prie jo prisidėjo. Rajanas prisiminė 

žadėjęs parodyti Bekeriui, kaip daromos išlajos. Jis maišydamas pylė 
vandenį ir gipsą į kibirą tokiomis dalimis, kad galop mišinys buvo 
žirnienės tirštumo. Tada supylė jį į batų įspaudus. 

— Likit čia, — paliepė jis konstebliams su žibintais. — Neleiskit 
niekam prisiliesti prie gipso, kol jis stings. Žinau, kad čia labai bjau- 
ru. Po dviejų valandų liepsiu kam nors judu pakeisti. 

Rajanas grįžo į triukšmingą gatvę priešais krautuvę ir ten pasi- 
sveikino su išviečių kuopėjais, kuriuos buvo liepęs atvesti. Per cho- 
leros epidemiją vienas iš daktaro Snou argumentų, paneigiančių 
teoriją, kad cholera susergama nuo kenksmingų garų, buvo tas, jog 
nuolatos jais kvėpuojantys išviečių kuopėjai šia liga suserga ne daž- 
niau negu kiti žmonės. 

Kadangi išvietės paprastai buvo valomos naktimis (taip atsira- 
do pavadinimas „naktinės žemės“*), keturiems kuopėjų komandos 
vyrams** nepasirodė keista, kad jie kviečiami tokį vėlų metą. Kita 
vertus, buvo iškviesti taip skubiai, kad jiems pasidarė smalsu, kokių 
neatidėliotinų reikalų gali kilti dėl išvietės. 

Jie dar labiau susidomėjo, kai Rajanas paaiškino: 

— Žudikas galėjo kai ką įmesti į atmatų duobę ir lazda nustumti 
giliau. Iškaskite išmatas ir išpilkite kieme. Pro krautuvę neikite — 
perlipkite per sieną kopėčiomis iš gretimo skersgatvio. 

Kuopėjams nuėjus vykdyti jo nurodymų, Rajanas pamatė atva- 
žiuojantį policijos furgoną, o jame — barzdočių. Jis pažino laikraščio 
„Illustrated London News“ portretų piešėją. 

— Tvarka tokia pat, kaip praėjusį kartą, - tarė jam Rajanas. Aplink 
lyg košmariški jonvabaliai švytavo policininkų žibintai. - Originalai 
liks man. Kopijų galėsi pasidaryti, bet negalėsi panaudoti, kol ne- 
gausi mano leidimo. Tai bus gal tik po kelių savaičių. 

— Ko čia visas tas sambrūzdis? 

— Tave lengvai supykina? 

— Turiu gailėtis, kad pasikvietėt mane? 


* Šiuo eufemizmu buvo vadinami žmonių ekskrementai, naktį iškasti iš išviečių, 
mat dažnai išmatos kibire būdavo užpilamos žemėmis. 


** Vienas nuleisdavo virve kibirus į atmatų duobę, ten jau laukdavo kitas. Jis prikrau- 
davo išmatas į kibirus, du vyrai jas nunešdavo ir išpildavo. 

— Kai tavo redaktorius pamatys iliustracijas, nesigailėsi. Noriu, 
kad pieštum viską, ką gali, kol užtirps ranka. 

— Tiek daug laiko reikės? 

— Tikiuosi, žmona nelaukia, kad grįši namo laiku ir spėsi į baž- 
nyčios pamaldas. 

— Žmona prieš mėnesį išsikėlė. 

— Užjaučiu, bet baigęs šį darbą, ko gero, pats norėsi eiti į baž- 
nyčią. 

Rajanui aprodant krautuvės vidų, piešėjas išbalo. 

— Viešpatie aukščiausiasis! 

Rajanas paliko jį krautuvėje, o pats išėjo laukan ir pamatė, kad 
atvyko policijos komisaras seras Ričardas Meinas. Aristokrato lai- 
kysenos, su smakrą beveik siekiančiomis žandenomis, penkias- 
dešimt aštuonerių metų Meinas išklausė Rajano raportą. Apžiū- 
rėdamas nusikaltimo vietą, sugebėjo išlikti abejingas, kaip ir dera 
profesionalui, bet išeidamas iš krautuvės buvo toks pat išbalęs kaip 
ir portretų piešėjas. 

— Nieko baisesnio dar nesu matęs, — savo įspūdžius apibendrino 
Meinas. 

Rajanas linktelėjo. 

— Ir tai nebuvo apiplėšimas. 

— Vidaus reikalų ministras smarkiai spaus sugauti beprotį, kuris 
tai padarė, - spėjo komisaras. 

Vidaus reikalų ministras kontroliavo visus vidaus saugumo rei- 
kalus, tarp jų — ir Londono policijos valdybos veiklą. Jis buvo di- 
džiulę galią turintis komisaro Meino viršininkas. 

— Lordas Palmerstonas labai norės, kad išsiaiškintume šį nusikal- 
timą skubiai, kol dar nekilo panika. 

— Manau, turime abu žmogžudystės įrankius. Plaktuką ir šitą 
daiktą. 

Rajanas parodė jam skustuvą dramblio kaulo kriaunomis. 

— Brangus. 

— Taip. O batų įspauduose nebuvo vinių plačiomis galvutėmis 
pėdsakų. Tai irgi rodo, kad žmogus buvo pasiturintis. 

— Neįsivaizduojama, — atsakė Meinas. — Pasiturintis žmogus ne- 
galėtų pasielgti šitaip žvėriškai. Tikriausiai skustuvas vogtas. 

— Galbūt. Patikrinsime vagysčių pranešimus — ar pavogtas toks 
skustuvas. Be to, apklausime krautuvininkus, prekiaujančius bran- 
giais skustuvais, ir pasižiūrėsime, ar kuris nors pažins šį. Na, o rasti 
plaktuko savininką gali būti nesunku. Ant jo yra inicialai. 

— Inicialai? 

— Dž. P 

— Negali būti. - Rodės, Meino veidas net susitraukia iš apmau- 
do. — Jūs tikras? 

— Kodėl? Kas nors negerai? — paklausė Rajanas. 

— Dž. P? Manau, kai kas išties labai negerai. 

— Mes jį radom! — pasigirdo balsas. - Žudiką! Mes jį sugavom! 

Rajanas pasisuko į rūke bruzdančią minią. Žibintų šviesoje pasi- 
rodė vyrų tempiama žmogysta, šūksmai sustiprėjo. Sučiuptojo ap- 
siaustas buvo kruvinas. Vyras muistėsi. 

— Slėpėsi gatvelėje! 

— Aš nesislėpiau! Aš miegojau! 

— Priešinosi, kai jį sučiupom! 

— O kas man beliko? Jūs mane užpuolėt! 

— Išskerdei visą Džonatano šeimą, jį patį ir tą vargšę jo tarnaitę! 

— Džonatano? Kaip gyvas nesu girdėjęs apie jokį... 

— Tavo apsiaustas suteptas jo krauju! 

— Aš per daug išgėriau ir pargriuvau! 

— Tu nužudei mano brolį! - Vyras kumščiu smogė belaisviui į veidą. 

— Liaukis! — suriko Rajanas. 

Vyras smogė dar kartą; sulaikytasis sudejavo ir žengtelėjo ata- 
tupstas. 

— Gana! - įsakmiai tarė Rajanas. — Leiskit jam pasiaiškinti! 

— Jis viską meluos! Tas iškrypėlis perrėžė mano broliui gerklę! 

Vyras smogė vėl, pasipylė kraujas. 

Rajanas puolė įsikišti. Staiga belaisvis dėjo į kojas, žiopliai pasi- 
leido iš paskos. 

— Aš jo nematau! Kur jis? — šaukė brolis. 

— Čia! Aš jį laikau! 

— Ne, tu laikai mane! 

Rūke ėmė griuvinėti kūnai. 

— Ten! Štai ten! 

Sąmyšis persikėlė į garvelę — minia nusivijo desperatiškai 
sprunkantį šešėlį. Kažkas metė lazdą, ši tik per plauką nepataikė 
bėgliui į galvą. 

Rajanas pasileido paskui kitus. Pajutęs kažką šalimais, dirstelėjo 
į tą pusę ir apstulbo. 

— Bekeris?! 


ŠVARIĄ UNIFORMĄ VILKINTIS Bekeris neatsiliko nuo Rajano, nors 
susiūtos žaizdos ir tvarsčiai po drabužiais kaustė jo judesius. 

— Grįžau, vos tik galėjau. 

— Tau reikėtų ilsėtis. 

— Ir praleisti progą iš jūsų mokytis? 

Minia priekyje įpuolė į gatvelę. 

— Jis rado nudaužtą butelį! - kažkas suspigo. — Mano akys! Jis 
rėžė man per akis! Dieve, gelbėk - aš nematau! 

Į garvelę prasibruko daugiau žmonių. 

— Negaliu kvėpuoti! - sudejavo kažkas. 

Rajanas įsiręžęs bandė nutempti žioplius į šalį. 

Bekeris pasekė jo pavyzdžiu. Penkiolika metų jaunesnis už Raja- 
ną, aukštesnis, platesnių pečių, jis traukė žmones iš gatvelės ir bloš- 
kė ant grindinio akmenų. 

Alkoholio tvaikas tiesiog dusino. 

— Traukitės! — įsakė detektyvas. 

Tačiau minia stovėjo it siena. 

Kairėje Rajanas pamatė pro praviras duris sklindančią šviesą — 
nepažįstama storulė žiopsojo į gatvę. 

— Tenai! — šūktelėjo jis Bekeriui. 

Juodu pralėkė pro moteriškę ir atsidūrė vienoje iš daugybės ra- 
jono smuklių. Pralėkę pro suolus ir barą jie įpuolė į sandėliuką 
dešinėje. 

— Langą! - suriko Rajanas. 

Bekeris apibėgo alaus statines ir pakėlęs atidarė langą. Iš gatvelės 
atsklido kurtinantys riksmai ir keiksmai. Rajanas prikišo prie lango 
žibintą; jo šviesa prasimušė pro rūką lauke tiek, kad detektyvas įžiū- 
rėjo bėglį, mosikuojantį prieš žioplius nudaužtu buteliu. Ne vieno 
veidas buvo kruvinas. Išsigandę persekiotojai dabar kaip įmanydami 

stengėsi trauktis nuo aštrios šukės ir trankėsi į stovinčius jiems už 
nugarų. 

Bekeris iškišo pro langą ilgas rankas, sugriebė bėglį už pečių ir 
ėmė traukti į vidų. Du vyrai gatvelėje įsikibo bėgliui į kojas. 

Bėglys ėmė klykti lyg draskomas į gabalus. 

Rajanas pastatė žibintą ant stalo ir čiupo iš kampo šluotą. Iškišęs 
kotą pro langą ėmė badyti vyrus, laikančius bėglį už kojų. Taikėsi 
į smakrą. Vienam dūrė taip smarkiai, kad šis iš skausmo sukliko ir 
susiėmė už veido. Smogė šluotkočiu į veidą kitam — šis sustugo ir 
taip pat paleido bėglio kojas. 

Staiga dingus pasipriešinimui Bekeris atšoko atatupstas, įsitempė 
bėglį į sandėliuką, ir abu pargriuvo ant grindų. 

— Traukis! - sušuko belaisvis mojuodamas nudaužtu buteliu. 

Rajanas sugriebė jam ranką ir suko, kol vyras klykdamas paleido 
butelį, ir dantyta šukė sutrupėjo į gabalus. Bekeris išsitraukė iš už 
diržo antrankius, pasuko raktelį, ir naujos konstrukcijos mechaniz- 
mas su spyruoklėmis juos užrakino. 

— Aš nieko nepadariau! — sukliko vyras. 

— Visai netrukus sužinosim, ar tikrai, - gaudydamas kvapą atsakė 
Rajanas. — Iš kur ant tavo apsiausto atsirado kraujo? 

— Jie manęs vos neužmušė, kad juos kur velnias! Štai kaip jis atsirado! 

Vyro lūpos buvo ištinusios, prakirstos. 

— Jeigu tu pasigėręs praradai sąmonę ir nesislapstei, — kalbėjo 
Bekeris, — jie padarė tau paslaugą. 

— Kokią, velniai rautų, paslaugą?! 

— Naktis tokia šalta, kad galėjai mirtinai sušalti. 

— Nieko sau paslauga! Užuot leidę sušalti, būtų mirtinai sumušę! 

— Gali padėkoti mums, kad jiems neleidom. 

— Kur gėrei? — paklausė Rajanas. Jam patiko, kad Bekeris stengia- 
si pelnyti belaisvio pasitikėjimą. 

— Daug kur. 

— Koks paskutinės smuklės pavadinimas? Kada iš jos išėjai? 

— Neprisimenu. 

Nuo vyro trenkė džinu. 

— Laikykite jį čia, kol prasiblaivys tiek, kad galėsime apklausti, — 
paliepė jiems įkandin į smuklę atėjusiems patruliams Rajanas. 

Vis dar sunkiai alsuodami juodu su Bekeriu išėjo į smuklės salę. 
Ten jau laukė komisaras Meinas. Atrodė ne penkiasdešimt aštuone- 
rių, o gerokai vyresnis. Oda virš skruostus dengiančių žandenų vis 
dar atrodė įsitempusi. 

Garvelėje tebeaidėjo peštynių garsai; vaikydami minią konste- 
bliai šaukė, darbavosi lazdomis. 

— Čia tik pradžia, — niūriai pareiškė Meinas. 

— Tikėkimės, džinas juos užmigdys, — svarstė Rajanas. 

— Ne, toliau bus dar blogiau — žinau iš patirties. Tas plaktukas ir 
inicialai. Aš... 

Komisaras žvilgtelėjo į storulę, padedančią tvarkytis smuklėje, ir 
staiga užsičiaupė. Į vidų įėjo raudonskruostis vyras, matyt, sutuok- 
tinis, ir atsistojo šalia jos. 

— Man reikia su jumis pasikalbėti, — tarė Rajanui Meinas de- 
monstratyviai nekreipdamas dėmesio į Bekerį. - Prie keturių akių. 

Smuklininkui buvo be galo keista, kad komisaras kalbasi su ru- 
daplaukiu airiu, o ne su uniformuotu patruliu. 

— Konsteblis Bekeris - mano padėjėjas, — atsakė Rajanas. - Jis 
turi viską Žinoti. 

Bekeris nesitikėjo, bet neišsidavė nustebęs. 

— Konsteblis — padėjėjas? - Komisaras ir toliau nežiūrėjo į Beke- 
rį. — Ar tai kiek neprieštarauja instrukcijoms? 

— Kaip minėjote, lordas Palmerstonas spaus skubiai išaiškinti šį 
nusikaltimą ir išvengti panikos. Mes turim įtikinti žmones, kad ga- 
lime pasitelkti į pagalbą visus tvarkos sargus. Jeigu neprieštarausite, 
grįžkime į tą krautuvę, ten mūsų niekas nenugirs. 

— Išskyrus mirusiuosius, — suniurnėjo komisaras. 


JiEMS ĮĖjuS, „Illustrated London News“ dailininkas siurbčiojo iš 
gertuvės. Užkluptas nė kiek nesusigėdo. 

— Matyt, šis darbas ne man. Kai nebegalėjau ilgiau čia ištverti, 
išėjau į lauką ir mėginau škicuoti riaušes, bet... 

— Dėl Dievo meilės, tik nerašykite laikraštyje apie riaušes! - mal- 
davo komisaras. 

— Dėl mangs nesijaudinkit. Rūke beveik nieko negalėjau įžiūrėti, 
juolab piešti. Bet aš suskaičiavau geras dvi dešimtis reporterių, tad 


65 


DAVID MORRELL 


galvą guldau - laikraščiuose skaitysite ne vien apie tai, kas čia šią- 
nakt nutiko, bet ir apie riaušes. 

Komisaras sudejavo. 

— Lordas Palmerstonas tikrai duos man pylos. 

— Ten užvirė tokia baisi velniava, kad grįžau į šitą prakeiktą krautuvę. 

Viduje tebetvyrojo aitrus kraujo tvaikas. 

— Ši užduotis tikrai ne man. 

— Gal reiktų išgerti daugiau, —- pakišo mintį Rajanas. 

— Gerokai daugiau. Jei man nereikėtų tų pinigų... 

— Mums reikėtų pabūti čia vieniems, — tarė Rajanas. — Gatvėje 
dabar ramu. Gal šviežias oras būtų tau į naudą. Arba smuklė tolėliau 
toje pačioje gatvėje. 

— Norite pabūti čia vieni? Prašom — būkit, kiek tik norit. 

Portretų piešėjas nieko nelaukęs išėjo ir uždarė duris. 

Komisaras. Meinas spoksojo į prekystalį. Nors už jo gulinčio 
krautuvininko lavono nebuvo matyti, nė akimirkos negalėjai jo už- 
miršti, todėl kambarys atrodė mažas. 

— Inicialai ant plaktuko. Jūs tikras, kad tai Dž. P? 

— Visiškai, — patikino Rajanas. 

— Tada buvau vos penkiolikos, bet vis dar prisimenu, kaip persi- 
gandau. Motina irgi. 

— Persigandot? — paklausė Bekeris. 

— Mano tėvas niekada neprisipažindavo jaučiąs kokią nors grės- 
mę, bet jutau, kad jis irgi persigandęs. 

— Nesuprantu, — prisipažino Rajanas. 

— Judu per jauni — tada dar nebuvote gimę. Diena iš dienos skai- 
čiau viską apie jas kiekviename laikraštyje, kurį tik pavykdavo gauti. 

— Apie jas? 

— Apie Ratklifo plento žmogžudystes. 


Komisaras ėmė aiškinti sumišusiems Rajanui ir Bekeriui. 


Šeštadienis, 1811 m. gruodžio 7 d. 


Tos nakties įvykiai visoje Anglijoje sukėlė siaubo bangą, kuriai nie- 
kada neprilygo jokia kita. Ratklifo plento pavadinimas kilęs ne nuo 

žiurkių, o nuo stačios raudono smiltainio uolos*, dunksančios virš 
Temzės. Tačiau 1811 metais žiurkių ten netrūko, kaip ir skurdo ke- 
liamos nevilties. 

Kas aštuntas rajono namas buvo smuklė. Klestėjo azartiniai lo- 
šimai. Prie kiekvieno kampo sukiojosi prostitutės. Vagystės buvo 
taip paplitusios, kad tarp Ratklifo plento ir Londono uosto teko 
pastatyti sieną. 

Prieš pat vidurnaktį drabužių pirklys Timotis Maras paprašė savo 
mokinį Džeimsą Gaueną padėti jam uždaryti krautuvę. Dirbo iki 
vėlumos, kad galėtų aptarnauti neseniai į uostą atplaukusius jūrei- 
vius, turinčius pinigų ir mielai juos leidžiančius. Savo tarnaitę Mar- 
garetą Džuel Maras išsiuntė apmokėti kepyklos sąskaitos ir parnešti 
šviežių austrių — pigaus kasdienio maisto, kurio nereikėjo virti. Ta- 
čiau Margareta rado kepyklą ir visas austrėmis prekiaujančias krau- 
tuvėles uždarytas. Nusivylusi grįžo į krautuvę ir pamatė, kad durys 
užšautos sklende. Ji ilgai beldė, todėl patraukė savo maršrutu vaikš- 
tančio panaktinio ir kaimyno, kuriam keliamu triukšmu sutrikdė 
vėlyvą vakarienę, dėmesį. 

Kaimynas persiropštė per bendrą tvorą, įėjo pro neužrakintas 
užpakalines duris, pasuko koridoriumi ir aptiko mokinio lavoną. 
Jaunuoliui buvo suknežinta galva; sienos aptaškytos krauju. Kaimy- 
nas drebančiomis kojomis įžengė į krautuvę ir išsižiojo pamatęs prie 
lauko durų tįsančią ponią Mar. Jai daug kartų buvo suduota per 
galvą — iš jos sunkėsi smegenys. Pasibaisėjęs kaimynas atšovė lauko 
duris. Į vidų įsiveržė minia ir nubloškė jį į šalį. Su kitais įbėgo ir 
Margareta Džuel. Ji pažiūrėjo už prekystalio, pamatė sudaužyto Ti- 
močio Maro lavoną ir sukliko. 

Tačiau šie šiurpūs atradimai tebuvo pradžia. Įdėmiau apžiūrė- 
jus paaiškėjo, kad Marui, jo žmonai ir mokiniui perrėžtos gerklės, 
krautuvininkui — taip giliai, kad matyti kaklo slanksteliai. Į kambarį 
namo gale sulėkę žmonės pamatė sudaužytą lopšį ir kūdikį sukne- 
žinta galva. Jam, kaip ir kitiems, buvo perpjauta gerklė. 


* Pavadinimas Ratcliffe susideda iš dviejų angliškų žodžių: rat (žiurkė) ir cliffe (sta- 
ti uola). 

— Iš MARO DĖŽELĖS PINIGAI NEBUVO PAVOGTI, - pridūrė komi- 
saras Meinas. —- Miegamajame buvo rastas laivo dailidės plaktukas 
su inicialais Dž. P Jo pentis buvo aplipusi krauju ir plaukais. 

— Bet... — Bekeris sudvejojo — jam pakriko mintys. — Taip nutiko 
ir čia, tik nužudyti du vaikai, ne vienas. 

Komisaras, rodės, nepastebėjo, kad Bekeris nusižengė protokolui 
prakalbdamas anksčiau už detektyvą inspektorių Rajaną. 

Šis prašneko dabar. 

— Nuo čia iki Ratklifo plento — vos ketvirtis mylios. Sakėt, 
tūkstantis aštuoni šimtai vienuoliktų metų gruodžio septintąją, 
šeštadienį? 

— Prieš keturiasdešimt trejus metus, — suniurnėjo komisaras. 

— Šiandien ne gruodžio septinta, o dešimta, bet tos žmogžudys- 
tės taip pat įvyko šeštadienio naktį, taigi beveik jokio skirtumo. 

Meinas linktelėjo. 

— Augau Dubline. Mano tėvas buvo teisėjas Airijoje. 

Rajanas iki šiol nenumanė, kad Meinas airis kaip ir jis pats, taip 
pat išmokęs kalbėti beveik be jokios airiškos tarties pėdsakų. 

— Tais laikais geležinkelių nebuvo, Londono laikraščiai buvo iš- 
vežiojami pašto karietomis. Sutvarkius kelius, jos važiuodavo stul- 
binančiu dešimties mylių per valandą greičiu, — aiškino Meinas. — 
Taigi be atvangos sklido ne tik žinia apie tas žvėriškas žmogžudystes, 
bet ir žmonėms keliamas siaubas. Pašto karietoms atvažiavus į Ho- 
lihedo uostą Velse, jų krovinys būdavo kraunamas į pašto ir keleivių 
laivus, plaukiančius į Dubliną. Kol nebuvo garo variklių, tie laivai 
buvo vėjų ir audrų malonėje. Taigi kartais laivai perplaukdavo Airi- 
jos jūrą tik per dvi paras. Mano tėvas norėjo padaryti politinę kar- 
jerą, todėl Londono naujienos buvo jam svarbios. Pranešimai apie 
Ratklifo plento žmogžudystes jį pasiekė praėjus penkioms dienoms 
nuo tų skerdynių. 

Rodės, pastatas su penkiais lavonais susitraukia. 

— Kiek prisiminė mano tėvas, kiek prisiminė vis, tiek daug žmo- 
nių vienu metu dar nebuvo nužudyti, —- pasakojo toliau komisa- 
ras. — Na, taip, kartais pakelės plėšikas naktį nušaudavo kokį keleivį. 
Skersgatviu einantį žmogų kas nors galėjo nusitempti ir nudurti dėl 

piniginės. Girtuoklių peštynės smuklėje retsykiais baigdavosi tuo, 
kad vienas būdavo mirtinai sumušamas. Bet niekas negalėjo prisi- 
minti, kad vienoje vietoje būtų nužudyti trys suaugusieji ir vaikas! 
Kūdikis! Ir visi nužudyti taip žvėriškai. 

Žinia sklido iš vieno miesto į kitą, vis garsiau, nes vietos laikraš- 
čiai perspausdino visas žmogžudystės smulkmenas. Niekas negalėjo 
įsivaizduoti, koks beprotis siautėja Londone. Tėvas gavo laikraščius 
penkios dienos po žudynių. Tada pas mus namuose apsilankiusiam 
kolegai jis pasakė, girdi, per tą laiką žudikas galėjęs nusigauti kur tik 
nori. Visai galimas daiktas, jis plaukė tuo laivu, kuris atgabeno žinią 
į Airiją. Žudikas gal net pačiame Dubline. Tada tėvas susigriebė, 
kad aš klausausi stovėdamas prie durų, ir jas uždarė. 

Mirties namuose, rodės, pasidarė šalčiau. Komisaras sukrėstas 
žiūrėjo į Rajaną ir Bekerį. 

— Žmonės bijojo kelti koją iš namų. Įtarinėjo kiekvieną nepažįs- 
tamąjį. Girdėjau, viena turtinga ponia liepė įtaisyti spynas vidinėse 
namų duryse. Naktį visiems atrodydavo, kad kiekvieną krebždesį 
sukelia į juos nusitaikęs žudikas. Panika atslūgo labai pamažu, bet 
greitai kilo dar didesnė, kai praėjus dvylikai dienų po pirmųjų žu- 
dynių įvyko antrosios. 

— Ką?! — apstulbo Rajanas. — Antrosios?! Po dvylikos dienų?! 

— Vos už pusės mylios nuo Maro krautuvės. Vėl Ratklifo plento 
rajone. 


— ANTROSIOS ĮvyKO ketvirtadienį, - prisiminė komisaras. — Savai- 
tė prieš Kalėdas. Toks Džonas Viljamsonas turėjo smuklę. Tuoj po 
jos uždarymo į ją skubėjo klientas, tikėdamasis nusipirkti kubiliuką 
alaus. Jis išgirdo šaukiant: „Žudo!“ 

Šaukė pusnuogis vyras, kybantis iš antro aukšto lango ant surištų 
paklodžių. 

Tas pusnuogis vyras nuomojosi kambarį virš smuklės. Jis šoko į 
gatvę, bet jį sugriebė panaktinis. Smuklės gyventojui tebeklykiant, 
panaktinis ėmė trankyti užrakintas lauko duris, ir netrukus susirin- 
ko minia. Žmonės išlaužė liuką šaligatvyje, pro kurį į smuklę buvo 
paduodamos statinės alaus. Įpuolę į rūsį žmonės pamatė Viljamso- 
no lavoną. Jo galva buvo sumaitota dvigaliu kaltu — šis visas kruvi- 

nas gulėjo šalia. Vyrui buvo perrėžta gerklė. Dešinys nykštys buvo 
beveik nupjautas, matyt, kai mėgino gintis. 

Užbėgę į viršų Žmonės virtuvėje rado Viljamsono žmoną kraujo 
klane, suknežinta galva, kaip ir vyrui perrėžta gerkle. Šalia jos gulėjo 
panašiai sumaitota tarnaitė. Pabėgęs nuomininkas pasakojo išgirdęs 
garsų triukšmą ir išsėlinęs iš savo kambario į apačią pasižiūrėti. Nuo 
laiptų apačios žvilgtelėjo į virtuvę ir pamatė vyrą šalia ponios Vil- 
jamson lavono. Tada stengdamasis nesukelti nė menkiausio garso 
partykino į kambarį, susirišo paklodes ir išlipo pro langą. 

Žinia apie skerdynes bemat pasklido. Skambėjo varpai, papras- 
tai pranešantys apie gaisrą. Vyrai, pasistvėrę pistoletus ir kardus, 
spietėsi gatvėse ir medžiojo visus, kurie atrodė bent kiek įtartini. 
Vienas tokių savanorių nusivijo vyrą, pamanęs, kad jis — žudikas, 
nors šis buvo niekuo dėtas. Vyras išsitraukė pistoletą ir ištaškė sa- 
vanoriui smegeninę. Kiekvienas užsienietis, ypač — airis, buvo lai- 
komas kaltu. 

Paminėjęs airį komisaras nutilo, matyt, neabejodamas Rajaną su- 
prasiant tautiečių patirtą siaubą. 

— Nepažįstami žmonės slėpėsi ir buvo dėl to apkaltinami. Visos 
langinės buvo uždaromos. Sargai buvo samdomi saugoti namų, o 
paskui ne vienas buvo įtartas esąs tas žudikas. Pašto karietoms išve- 
žiojus laikraščius į visas krašto gyvenvietes, panika vis labiau augo. 
Atokių kaimų gyventojai ginklavosi, įsitikinę, kad pasprukęs iš Lon- 
dono žudikas keliaus pro jų apylinkes, ir jam praėjus liks dar daugiau 
lavonų. Prisimenu, kaip išsigandau nugirdęs tėvo draugą jam sakant: 
„Mes jau nebesame saugūs net savo lovose.“ Skaičiau, kad londonie- 
čiai skubėjo į bažnyčias melsti Dievą, kad liktų gyvi, bet ant durų 
rado prikaltus raštelius, įspėjančius: „Tarp mūsų esama pabaisų.“ 

— Pabaisų, — pakartojo Rajanas. 

— Įsivaizduokit, kaip lengviau visi atsikvėpė, kai kažkoks anoni- 
mas nukreipė tyrėjų žvilgsnius į jauną prekinio laivo jūreivį Džoną 
Viljamsą. Šis neseniai buvo grįžęs iš ilgos kelionės ir patraukė aplin- 
kinių dėmesį polinkiu veltis į peštynes. 

— Džonas Viljamsas? — suglumęs paklausė Bekeris. 

— Tikrai taip. Jis nuomojosi kambarį pensione netoli abiejų nu- 
sikaltimų vietos. Prieš jį kambaryje gyveno laivo dailidė, jis pali- 

ko įrankių dėžę. Tarp įrankių buvo plaktukas su dailidės inicialais 
Dž. P, vinimi įmuštais viršuje. 

— Dž. P Tokie inicialai buvo ant plaktuko, kurį šiąnakt rado- 
me, — tarė Rajanas. 

— Taigi suprantate, kodėl man neramu. Pensiono savininkas buvo 
matęs tą plaktuką. Jis patvirtino, kad tai tas pats įrankis, kuris buvo 
rastas pirmųjų žudynių vietoje. Buvo pranešta, kad antrųjų žudynių 
vakarą Viljamsas elgėsi keistai, kai grįžo į pensioną pasklidus žiniai 
apie naujas aukas. Kažkas prisiminė matęs kraujo ant jo drabužių, 
bet jis tvirtino, kad išsikruvino per muštynes kažkokioje smuklėje. 

Viljamsas buvo sulaikytas. Kūčias ir abi Kalėdų dienas jis pra- 
leido Koldbat Fildso kalėjime, kur laukė tardymo, turėjusio įvykti 
po švenčių. Tačiau teisėjams po švenčių susirinkus į sausakimšą salę 
žiūrovų, nekantraujančių pamatyti, kaip įtariamasis žmogžudys bus 
atvestas tardyti, pasiekė žinia, kad kalėjimo prižiūrėtojai rado Vil- 
jamsą kameroje negyvą. 

— Negyvą? — nustebęs paklausė Bekeris. 

— Nusižudė. Kameros palubėje buvo pakabinta kartis. Ant jos 
prižiūrėtojai kabindavo vėdinti patalus. Viljamsui buvo leista pasi- 
likti drabužius. Jis aprišo aplink kartį nosinę ir pasikorė. Tačiau tuo 
siaubai nesibaigė. 

— Sunku įsivaizduoti, — tarstelėjo Rajanas. 

— Valdžios atstovai nusprendė, kad Viljamso savižudybė prilygs- 
ta kaltės prisipažinimui. Paprastai tokie pabaisos būdavo viešai pa- 
kariami, bet šiuo atveju tai buvo neįmanoma. Taigi Naujųjų metų 
išvakarėse lavonas buvo vežamas arkliu įkinkytame vežime ant nuo- 
žulnios pakylos, kad visi gerai matytų. Išpjovon į kairę nuo jo galvos 
buvo įkištas plaktukas, už pakaušio padėtas kaltas. Į dešinę nuo gal- 
vos, priešais plaktuką, į išpjovą buvo įkištas kitas daiktas, netrukus 
suvaidinsiantis svarbų vaidmenį ceremonijoje. 

Vežimas riedėjo Rarklifo plentu, kur jau buvo prisirinkę žioplių. 
Priešais ir paskui vežimą ėjo politikai — jie stengėsi, kad minia juos 
pamatytų. Eisena sustojo priešais Maro krautuvę, kur įvyko pirmosios 
žudynės. Vežimas buvo pasuktas taip, kad atrodytų, jog Viljamso lavo- 
nas žiūri į savo nežmoniškų piktadarysčių vietą. Po dešimties minučių 
vežimas buvo atgabentas prie smuklės, kurioje buvo įvykdyta antra 

žmogžudysčių virtinė. Stebėti eisenos į gatves išėjo dvidešimt tūkstan- 
čių žmonių. Jie keistai tylėjo — tarsi Viljamso nusikaltimai, nuo kurių 
kitas galėjo ir išprotėti, būtų atėmę jiems žadą. Nesusitvardė tik vade- 
liotojas: jis nušoko ant žemės ir kelis kartus trenkė lavonui per veidą. 

Rajanui ėmė trūkčioti žandas. 

— Paskutinį kartą vežimas sustojo Patrankų ir Lynų gatvių san- 
kryžoje. Čia buvo išlupti grindinio akmenys, iškasta duobė, į ją 
įmestas Viljamso lavonas. Buvo ištrauktas daiktas, įkištas į išėmą 
kitoje pusėje nuo plaktuko. Tai buvo kuolas. 

— Kas? — nesuprato Rajanas. 

— Vyras, kuriam buvo skirtas budelio vaidmuo, įšoko į duobę 
ir pervėrė juo Viljamso širdį. Ant lavono buvo užmesta negesintų 
kalkių, paskui žemių. Išlupti grindinio akmenys buvo sudėti atgal. 
Apie tai išgirdęs, paklausiau tėvo, kam prireikė to kuolo. Jis atsa- 
kė, kad tai senas prietaras: tik kuolas gali sukliudyti nedorai dvasiai 
grįžti ir padaryti daugiau šiurpių nusikaltimų. 

— O kodėl kryžkelėje? — paklausė Bekeris. 

— Kitas prietaras. Jeigu kuolas nesukliudytų ir pabaisos šmėkla 
vis dėlto grįžtų, ji būtų amžinai įkalinta, nes neįstengtų apsispręsti, 
kuriuo iš keturių kelių eiti. Iš pradžių išimti ir iš naujo įdėti akme- 
nys buvo kiek išsikišę, tad keliautojai žinojo, kur palaidotas pabai- 
sa, ir nesusitepdavo važiuodami per jo kapą, bet pamažu akmenys 
susilygino su kitais. Metams bėgant žmonės užmiršo, kur užkastas 
Viljamsas ir kad jis apskritai ten užkastas. 

— Dažnai važiuoju per tą sankryžą, — tarė Rajanas. — Man nė į 
galvą neatėjo... 

— Žinodamas, kad siaubai baigėsi, pagaliau galėjau miegoti ne- 
sibaimindamas, jog už lango tamsoje tyko Viljamsas, — pasakojo 
jiedviem komisaras. 

— Ar viskas išties tuo baigėsi? Daugiau žmogžudysčių nebuvo? 

— Nebuvo. 

Kažkas name sugirgždėjo — tarsi būtų pasijudinęs kuris nors la- 
vonas, bet, aišku, garsą galėjo sukelti tik nakties šaltis, nuo kurio 
traukėsi langų sąnaros. Vis dėlto Rajanas, Bekeris ir komisaras Mei- 
nas sužiuro į uždaras duris, vedančias prie lavonų koridoriuje, virtu- 
vėje ir miegamajame. 

— Šios žmogžudystės... Manot, kažkas rado kokį seną plaktuką 
ir iškalė jame inicialus Dž. P, norėdamas priminti tuos senus įvy- 
kius? — paklausė Bekeris. Jam kilo nerimastinga mintis, ir jis papurtė 
galvą. — Kita vertus... Ne, tai vargu ar įmanoma. 

— Sakyk, ką pagalvojai, - paliepė jam Rajanas. - Jei ruošiesi dirb- 
ti su manim, nenoriu, kad ką nors nuo manęs slėptum. 

— Ar čia negali būti tas pats plaktukas, kuris buvo panaudotas per 
pirmąsias žudynes? 

Visi krūptelėjo, nes atsivėrė durys. 

Į vidų įėjo barzdotasis „Illustrated London News“ dailininkas. 

— Jūsų? — paklausė jis Rajano. Rankoje laikė laikraščių pardavė- 
jo kepurę. — Patrulis ją rado. Jam pasirodė, kad ji panaši į tą, kurią 
jūs pametėt. 

— Taip, mano. Ačiū. 

Rajanas užsimaukšlino kepurę — pagaliau vėl galėjo paslėpti ru- 
dus plaukus. 

— Kiek ilgai laikraščiai saugo senus numerius? 

— Mūsiškis turi egzempliorių nuo tūkstantis aštuoni šimtai ketu- 
riasdešimt antrųjų, kai buvo pradėtas leisti. 

— Mus domina tūkstantis aštuoni šimtai vienuoliktieji. Ir visos 
per tais. metais įvykdytą nusikaltimą naudoto įrankio iliustracijos, 
kurios galėjo būti padarytos. 

— This laikais laikraščiai išeidavo be iliustracijų. Mes pirmi pradė- 
jome jas naudoti. Per nusikaltimą? Per kokį? 

— Per žmogžudystes Ratklifo plente. 

— A, aišku... — sausai tarstelėjo dailininkas. 

— Jūs apie jas ž/20fe? — nustebęs paklausė komisaras. — Iš kur? Jūs 
toks jaunas, kad vienuoliktaisiais dar negalėjote būti gimęs. 

— Be abejo. Skaičiau apie jas prieš savaitę. 

— Skaitei apie jas? — Bekerio balsas išdavė, kad jis nustebęs ne 
mažiau negu komisaras. 

— „Žmogžudystė kaip viena meno rūšių“. 

— Ką čia, po velnių, tauški?! - paklausė Rajanas. 

— Opiomanas. Tomas de Kvinsis. 

— Visi žino, kas tas Opiomanas. Ką bendra Tomas de Kvinsis 
turi su... 

— Penktadienį škicavau jį mūsų laikraščiui. Šiuo metu leidžiami 
jo rinktiniai raštai. Jis kalbasi su žurnalistais, kad šie apie jį rašytų, 
o tai skatintų žmones pirkti jo knygas. Mano nuomone, neoru. Bet 
argi Opiomanas kada nors elgėsi oriai? 

— Vis tiek nesuprantu... 

— „Žmogžudystė kaip viena meno rūšių“. De Kvinsis parašė ne 
tik knygą apie opijaus vartojimą, bet ir šį kūrinį. Kadangi piešiau jo 
eskizą, nusprendžiau paskaityti, dėl ko kilo toks ažiotažas. 

Tarsi norėdamas pabrėžti savo žodžius, barzdočius išsitraukė ger- 
tuvę, prisikišęs prie lūpų užsivertė ir baigė gerti, kas joje buvo likę. 

— De Kvinsis rašė ne vien apie nesveiką potraukį opijui. Toje 
„Žmogžudystėje kaip vienoje meno rūšių“ jis aprašo žmogžudystes 
Ratklifo plente. 

— Ką?! 

— Opiomanas kalba apie jas kaip prisuktas. Tokių šiurpių dalykų 
kaip gyvas nesu skaitęs. Net košmarai ėmė sapnuotis. Surašė tiek 
klaikių smulkmenų, kad gali pamanyti, jog pats ten buvo. 

Išaukštinta žmogžudystė 


KETURIOLIKTO AMŽIAUS PRADŽIOJE Paternoster Rou gatvė buvo 
šitaip pavadinta todėl, kad žmonės girdėdavo vienuolius giedant 
„Pater Noster“ - „Tėve mūsų“ — gretimoje Šv. Pauliaus katedroje. Tą 
šimtmetį toje gatvėje įsikūrusios krautuvėlės prekiaudavo religiniais 
tekstais ir rožiniais. Tačiau 1854 metais gatvė jau buvo tapusi Lon- 
dono leidybos pasaulio centru. Šeštą ryto (tokį merą skelbė katedros 
varpai, liepiantys tikintiesiems keltis ir rengtis pamaldoms) Rajanas 
ir Bekeris išlipo iš policijos furgono. 

Rytmečio šviesoje vėjelis išsklaidė rūką, tad juodu galėjo apžiū- 
rėti daugybę knygynų abiejose gatvės pusėse. Daugelio jų savininkai 
buvo leidėjai; darbo valandomis jie išnešdavo prekystalius į gatvę re- 
klamuoti gausų savo asortimentą. Bet sekmadienį, šeštą ryto, darbo 
valandos tikrai nebuvo prasidėjusios, tad Rajanas su Bekeriu trankė 
į ne vieno knygyno duris vildamiesi, kad kas nors juose gyvena. 

Senyvas vyras pakėlė antro aukšto langą ir mieguistas iškišo 
galvą. 

— Ko čia triukšmaujat? 

— Jūs čia dirbat? — sušuko jam Rajanas. 

— Taip. Eikit šalin! 


Senukas buvo beuždarąs langą. 

— Policija. Mums reikia su jumis pasikalbėti. 

— Policija? 

Nors atrodė, kad šie žodžiai padarė seniui įspūdį, jis gerokai 
užtruko, kol nusileido laiptais ir atidarė duris. Vilkėjo naktinius, 
dar ir naktinę kepuraitę buvo užsidėjęs. Įdubusius skruostus dengė 
balta barzda. 

— Tie varpai garsiai skamba, o čia dar jūs trankotės, — pasiskundė. 

Negrabiai dėdamasis akinius jis neabejotinai spėliojo, ką unifor- 
muotas policininkas veikia su banditu, kurio rudus plaukus menkai 
slėpė laikraščių pardavėjo kepurė. 

— Opiomanas, — tarė Rajanas. 

Nekreipdamas dėmesio į apsiskarmalavusį Rajaną raštininkas 
kreipėsi į konsteblį Bekerį. 

— Kodėl jis jus domina? Jo čia nerasite. Su juo reikėjo kalbėtis 
šeštadienį. 

— Mes ieškome jo parašytų knygų, — atsakė Rajanas. 

Raštininkas ir toliau žiūrėjo tik į Bekerį ir jo uniformą. 

— Jos gerai perkamos. Pas mane liko tik kelios. 

— Mums reikia jas perskaityti, — tarė Rajanas. 

Ir toliau nekreipdamas į jį dėmesio, senis paaiškino Bekeriui: 

— Sekmadieniais mes nedirbam, bet ateikit po pamaldų. Konste- 
bliui padarysiu išimtį. 

— Mums reikia perskaityti jas 42b6ar. 


Rajanas prasibruko pro senį ir įėjo į vidų. 


KAI KURIE KNYGOS ODINIAIS VIRŠELIAIS lapai buvo nesupjaus- 
tyti. Bekeris neišsidavė nustebęs, kai Rajanas pasikėlė kelnių kišką, 
išsitraukė peilį iš dėklo, diržu pritvirtinto prie kojos, ir lapus su- 
pjaustė. 

— Atsargiai!- paprieštaravo raštininkas. — Pirkėjai priekabiai žiū- 
ri, kaip supjaustyti lapai. Konstebli, nuo kada leidžiate kaliniams 
nešiotis peilius? 

— Jis ne kalinys. Čia detektyvas inspektorius Rajanas. 

— Airis. 

Senis palingavo galvą, tarsi rodydamas, kad jo įtarimai pasi- 
tvirtino. 

— Papasakokit mums apie „Žmogžudystę kaip vieną meno rū- 
šių, — paprašė Rajanas. 

— Atrodo, šia tema žinote daugiau už mane. 

Rajanas taip įdėmiai pažvelgė jam į akis, kad senis iškėlė rankas 
rodydamas pasiduodąs. 

— Jei turite galvoje tas de Kvinsio esė... 

— Daugiskaita? De Kvinsis parašė ne vieną esė apie žmogžudys- 
tę? — paklausė Rajanas. 

— Tris. Jos visos toje knygoje, kurią mėginate sunaikinti. De 
Kvinsiui be galo patinka jo aprašytos žmogžudystės. 

— Žmogžudystės? 

— Parašęs „Anglo opiomano išpažintį“ jis pažadėjo pavadinti kitą 
knygą „Žudiko išpažintimi 

Abu policijos pareigūnai prasižiojo iš nuostabos. 

— Ber vietoj vienos knygos apie žudymą jis parašė tris esė, — at- 
versdamas knygą jiems parodyti tarė senis. 

Rajanas su Bekeriu apstulbę ėmė skaityti apie vyrų klubą, kuria- 
me buvo skaitomos paskaitos apie garsias istorijos žmogžudystes. 
Ciklas buvo pavadintas Viljamso paskaitomis — pagal Džoną Vil- 
jamsą, žmogų, apkaltintą virtine žmogžudysčių Rarklifo plente. 

— Dieve mano, tik pažiūrėk, kaip de Kvinsis giria tas žmogžudys- 
tes! — stebėjosi Rajanas. — „Didingiausios iš visų kada nors įvykdytų. 
Jo genialumo spindesys akinte akina.“ 

— O čia. - Bekeris apstulbęs ėmė cituoti: — „Įstabiausios per visą 
šimtmetį. Nė viena nebuvo ir nebus pranokta. Genialu! Visos kitos 
žmogžudystės nublanksta prieš sodrų jų raudonį.“ 

— Atrodo, tas de Kvinsis pamišęs. 

Rajanas su Bekeriu sužinojo, kad naujausia de Kvinsio esė apie 
žmogžudystes buvo išleista vos prieš mėnesį. Joje Opiomanas aprašė 
dvi Viljamso žmogžudysčių virtines penkiasdešimtyje sukrečiančių 
puslapių, tiesiog persisunkusių krauju. Tais 1854-aisiais nuo jų jau 
buvo praėję keturiasdešimt treji metai, bet buvo aprašytos taip gy- 
vai, kad susidarė įspūdis, jog viskas įvyko praėjusią naktį. 


Viljamsas brukosi gatvėmis pro žmonių minias. Jo laukė svarbus 


reikalas. Pasakyta — padaryta. O šįvakar jis pasakė sau įvykdysiąs 

sumanymą, kurio apmatus jau nubraižė; kai jį užbaigs, kitą dieną 
galingąjį Londoną sukaustys siaubas. Iš savo būsto su tuo tamsiu 
tikslu išėjo apie vienuoliktą vakaro. Taip anksti pradėti neketi- 
no - jam reikėjo pirma kai ką išžvalgyti. Įrankius nešėsi po gerai 
susagstytu duksliu apsiaustu. 


Rajanas parodė į kitą puslapį. 

— „Maras neuždarė savo krautuvės iki vidurnakčio. Viljamsas 
pasislėpė prietemoje kitapus gatvės. Tarnaitė išėjo vykdyti pavedi- 
mo. Priėjo panaktinis ir padėjo Marui uždaryti krautuvės langines. 


Tada...“ 


Viljamsas laukė, kol nutols panaktinio žingsniai; laukė gal pusę 
minutės. Šiam pavojui praėjus, kils kitas: Maras užrakins duris. 
Vienas rakto pasukimas, ir jis liks lauke. Todėl jis šovė į vidų ir 
vikriu kairės rankos judesiu pasuko raktą nespėjus Marui per- 
prasti šios lemtingos gudrybės. 


— Kaire ranka. Iš kur de Kvinsis žino, kad jis pasuko raktą kaire 
ranka? — stebėjosi Bekeris. 


Priėjęs prie prekystalio jis paprašė Maro poros nebalintų medvil- 
ninių kojinių. 
— Nebalintų kojinių? Iš kur jis tai žino? Kambaryje buvo tik auka 


ir žudikas. 


Žudikas jau buvo įsidėmėjęs, kaip išdėstytos prekės. Kad pasiek- 
tų ryšulį, Maras turės nusisukti ir pakelti akis bei rankas aštuo- 
niolika colių aukščiau galvos. 


— Aštuoniolika colių? Iš kur de Kvinsis žino taip tiksliai?! — su- 
šuko Rajanas. 


Pasisukdamas jis atsidūrė labai nepalankioje padėtyje žudiko at- 
žvilgiu. Šis, vos tik Maro pakaušis atsidūrė prieš akis, iš po savo 

plataus apsiausto išsitraukė sunkų laivo dailidės plaktuką ir vie- 
ninteliu smūgiu apsvaigino auką taip, kad toji visiškai negalėjo 
priešintis. 


— Taip pat viskas nutiko praėjusią naktį — net radome ant grindų 
nebalintų kojinių. Tikriausiai krautuvininkas siekė jas paimti, — kal- 
bėjo Bekeris. — Žiūrėkit, kas parašyta apie kūdikį. 


Jis patyrė dvigubą nusivylimą, pirma — virš lopšio galvūgalio 
buvo lenktas gaubtas, jį plaktuku nepataisomai sulaužė. Antra — 
patalai suminkštino smūgius kūdikiui į galvą, todėl teko užbaigti 
reikalą brūkštelint skustuvu nekaltam mažyliui per gerklę. Pas- 
kui, tarsi sutrikdytas savo paties žiaurybių vaizdo, jis suskubo 
kruopščiai apkrauti drabužiais kūdikio lavonėlį. 


— Tą patį radome ir mes. 

— Dvi, — netikėtai tarė Rajanas. 

— Kas? 

— Viljamsas surengė dvi virtines žmogžudysčių. 

Rajanas pervertė puslapį ir rado daugiau siaubų: aprašymą, 
kaip po dvylikos dienų buvo nužudytas smuklininkas su žmona 
ir tarnaite. 

— Smuklininko pavardė, - tarstelėjo Bekeris. 

— Kuo ji ypatinga? 

Bekeris parodė knygos eilutę. 

— Džonas Viljamsonas. 

— Na ir kas? — paklausė Rajanas. 

— Žudiko pavardė buvo Džonas Viljamsas. Antrųjų žudynių au- 
kos pavardė buvo Džonas Viljamsonas. 

Rajanas sumišęs į jį pažvelgė. 

— Džonas Viljamsas. Džonas Viljamsonas. Tarsi būtų viena šei- 
ma, — paaiškino Bekeris, — ir tėvas būtų nužudęs sūnų.* 

— Tikriausiai sutapimas, — atsakė Rajanas. — Jei žudikas būtų bu- 
vęs aukos giminė, komisaras būtų tai paminėjęs. Be to, ta sąsaja 


* „son“ pavardėje Viljamsonas reiškia sūnų. 

neįtikinanti. Viljamsas amžiumi tiko smuklininkui į sūnus, o ne į 
tėvus. Taigi jokios logikos. Verčiau atkreipk dėmesį, kaip smulkme- 


niškai Opiomanas aprašo žmogžudystes. 


Tarnaitę jis užklupo klūpančią priešais krosnies groteles. Ji baigė 
jas blizginti ir dabar ėmė krauti į ją malkas bei anglis. Kaip tik 
tą akimirką įėjo žudikas. Ponia Viljamson jo nematė, nes stovėjo 
nugara į duris. Jai nespėjus jo pastebėti, jis apsvaigino ją triuš- 
kinančiu smūgiu į pakaušį, ir ji sukniubo. Laužtuvas suknežino 
užpakalinę kaukolės dalį. Moteris griuvo ant grindų, ir tas garsas 
patraukė tarnaitės dėmesį. Ji sukliko, bet antrą kartą sušukti ne- 
bespėjo: iškeltas žudiko įrankis tvojo per galvą, ir kaukolės kaulai 
sulindo į smegenis. Abi moterys jau buvo mirtinai sužalotos, tad 
tolesnės žiaurybės buvo nebereikalingos. Tačiau žudikas nieko 
nelaukdamas perpjovė abiem gerkles. Klūpanti tarnaitė buvo 
nuolankiai atsukusi galvą į piktadarį, tad jam tereikėjo ją atlošti, 


kad atidengrų kaklą. 


— Toks įspūdis, kad esu tame kambaryje, — sumurmėjo Beke- 
ris. — Po tų žmogžudysčių praėjo keturiasdešimt treji metai, bet kai 
skaitai, kaip apie jas rašo Opiomanas, atrodo, kad jos įvyko vakar. 

— Jis su piktdžiuga rašo apie kraują. — Rajanas stvėrė knygą ir 
pašoko ant kojų. - Turim su juo pasikalbėti. 

— Su kuo? Su de Kvinsiu? — pasigirdo balsas. Laiptai sudundėjo, 
pasirodė senasis raštininkas su giesmynu rankose, apsirengęs bažny- 
čiai tinkamais drabužiais. 

— Sakėt, jis buvo čia šeštadienį? — paklausė Bekeris. 

— Sėdėjo štai ant tos kėdės. Jautėsi nekaip. Kakta žvilgėjo nuo 
prakaito. Nors sėdėjo, be perstojo mynė kojomis — tikriaušiai jam 
reikėjo opijaus tinktūros. Tačiau dukra nešė jam arbatos, jis atsaki- 
nėjo į klientų klausimus ir, turiu pasakyti, pardaviau daugybę kny- 
gų. Beje, ar ketinate pirkti tą, kurią sudarkėte? 

— Policijai — nuolaida. 

— Kas bent žodeliu užsiminė apie nuolaidą? 

Rajanas padėjo pusę sumos ant rašomojo stalo. 

— Ar žinot, kur jis nuėjo? 


80 


ŽMOGŽUDYSTĖ YRA MENAS 


— Žinau, kad jis gyvena Edinburge. 

— Škotijoje — tokioje tolybėje? Negali būti! 

— Bet man susidarė įspūdis, kad kitą savaitę jis su dukra dar bus 
čia, Londone. 

— Kur? — įsakmiai paklausė Rajanas. 

— Nenumanau. Kitaip negu policija, - senis smerkiamai pažiūrė- 
jo į nevalyvos išvaizdos airį, — aš neklausinėju žmonių apie jų asme- 
ninius reikalus. Gal jo leidėjas žino. 

— Kur galim rasti jo leidėją? 

— Adresas nurodytas knygoje, už kurią reikalavote nuolaidos. Bet 
jeigu jums reikia greitai pasikalbėti su Opiomanu, nemanau, kad 
adresas jums padės. 

— Kodėl? 

— Leidėjas taip pat Edinburge. 


RAJANAS IR BEKERIS išskubėjo iš knygyno ir įsėdo į policijos 
furgoną. 

— Į Vaterlo tilto geležinkelio stotį, - paliepė vežikui Rajanas. 

Jiems nurūkstant, į Šv. Pauliaus katedrą traukiantys praeiviai ne- 
pritariamai žiūrėjo į prastai apsitaisiusį Rajaną, matyt, įsitikinę, kad 
jis buvo suimtas. 

— De Kvinsis aprašė dvi virtines nusikaltimų, — priminė Bekeris. 

Rajanas atkartojo žodžius, tarsi Bekeris nebūtų pasakęs nieko 
naujo. 

— Taip, Rarklifo plente įvyko dvi virtinės žmogžudysčių. Ką nori 
pasakyti? 

— Manor, bus dar viena? 

Furgonui prisiartinus prie Vaterlo tilto, pastatai baigėsi; vietoj jų 
prieš akis atsivėrė bekraštė upė. Garlaiviai, baržos ir luotai dar labiau 
šiaušė sukilusias bangas. 

Bekeris pastebėjo, kad detektyvas inspektorius žiūri ne į plačią, 
galingą upę, bet į furgono grindis, tvirtai įsitvėręs į furgono šoną. 
Tik pervažiavus per tiltą, kai upė liko už nugaros, Rajanas atleido 
gniaužtus ir atitraukė akis nuo grindų. 

— Blogai jaučiatės? — paklausė Bekeris. 


— Kodėl manai, kad blogai? 

— Atrodė, kad važiuojant per tiltą jums buvo neramu. 

— Man neramu dėl žmogžudysčių. 

Jie privažiavo arkas, remiančias Vaterlo tilto geležinkelio stoties 
stogą, ir įbėgo į didžiulį pastatą. 

Rajanas prisiminė laikus, kai geležinkelių dar nebuvo. Pirmoji li- 
nija — nuo Liverpulio iki Mančesterio — buvo nutiesta 1830 metais, 
kai jam buvo šešiolika. Iki tol būdavo keliaujama arklių traukiamo- 
mis karietomis, kurios, kaip pastebėjo komisaras Meinas, pasiekdavo 
net dešimties mylių per valandą greitį. Bet išlaikyti tokį stulbinantį 
greitį galėjo tik pašto karietos, nes jos turėjo keičiamų kinkinių siste- 
mą. Dabar, kai šalį raižė geležinkelių tinklas, galėjai keliauti kadaise 
neįsivaizduojamu šešiasdešimties mylių per valandą greičiu. 

Tačiau, kad sistema veiktų, traukiniai turėjo atvykti ir išvykti 
griežtai pagal grafiką. Dėl šios priežasties iš esmės pakito žmonių 
požiūris į laiką ir atstumą. Kol nebuvo geležinkelių, vieno kaimo 
Anglijos šiaurvakariuose laikrodžiai rodė, tarkim, dešimt minučių 
po septynių, o kaimelio už šimto mylių nuo jo — pusę aštuonių. To 
neatitikimo galėjai nepastebėti, jei važiavai karieta ir atstumą tarp tų 
kaimų įveikdavai per daugiau negu dešimt valandų. 

Bet dabar, kai traukiniai nulėkdavo tą šimtą mylių per valandą ir 
keturiasdešimt minučių, laikrodžių tuose dviejuose kaimuose rodo- 
mas skirtingas laikas tapo svarbus. Jei panašių skirtumų būtų buvę 
visose gyvenvietėse, būtų tapę neįmanoma suderinti traukinių gra- 
fiką. Pagal laiką, matuojamą Grinvičo Karališkojoje observatorijoje 
Londone, visi geležinkelių laikrodžiai (o netrukus - ir visi Anglijos 
laikrodžiai) buvo nustatyti vienodai minutės tikslumu. Tą laiką imta 
vadinti Geležinkelio laiku. 

Neįtikėtina, tačiau informacija galėjo keliauti dar greičiau negu 
traukinio keleiviai. Šimtus mylių ji įveikdavo net ne per kelias va- 
landas, bet vos per kelias sekundes, nes plečiantis geležinkelių tin- 
klui, šalia bėgių buvo tiesiamos telegrato linijos. Tarškindami klavi- 
šus operatoriai perduodavo pranešimus greičiu, kuris kadaise buvo 
neįmanomas. 

Geležinkelio stoties telegrafo kontoroje Rajanas liepė operatoriui 
nusiųsti pranešimą leidėjui Džeimsui Hogui ir nurodė knygoje rastą 
adresą: Škotija, Edinburgas, Nikolsono gatvė Nr. 4. 

Žmonėms pavojus. Tuoj pat atsiųskit Tomo de Kvinsio 
adresą Londone. 


— Gali pasirodyti, kad pavojus gresia de Kvinsiui, — tarė Bekeris. 

— Gal tada greičiau sulauksim atsakymo. 

Kol jie kalbėjosi, pranešimas turėjo ateiti į Edinburgo telegrafo 
stotį. Po kelių minučių pasiuntinys išeis pristatyti užantspauduoto 
voko nurodytu adresu, o jeigu leidėjo ten neras (veikiausiai taip ir 
bus — juk sekmadienio rytas), pasiuntinys klausinės visų kaimynų, 
kol sužinos Hogo namų adresą. 

Kitą telegramą Rajanas išsiuntė į Edinburgo policijos valdybą. 


Žmogžudystės tyrimas. Skubiai raskit Džeimsą 
Hogą šiuo adresu. Reikia žinoti, kur Londone 
Tomas de Kvinsis. 


— Dabar gali pasirodyti, kad de Kvinsis — įtariamasis, — balsu 
svarstė Bekeris. 

— O ką - ne taip? Edinburgas mažas, palyginti su Londonu. 
Vienas iš šių pranešimų popiet turėtų duoti vaisių. Prieš dvidešimt 
metų, kai buvau konsteblis kaip tu, net nebuvo traukinių į Edin- 
burgą, ką jau kalbėti apie telegrafo liniją. Tam būtų prireikę ištisų 
savaičių. 

— Kas, jeigu Hogas kur nors išvykęs? — paklausė Bekeris. — Gal 
jis net Londone. 

— Tada įsakysiu patruliuojantiems policininkams klausinėti vi- 
suose Londono viešbučiuose. Vienaip ar kitaip aš sužinosiu, kur, 


velniai rautų, tas de Kvinsis. 


NusIKALTIMO VIETOJE vis dar knibždėjo pareigūnų. 
Rajanui ir Bekeriui iššokus iš furgono, vienas konsteblis pranešė: 
— Kaimynai, su kuriais kalbėjausi, nieko nepastebėjo, inspektoriau. 
— Maniškiai irgi, — tarė kitas. —- Dėl rūko ir šalčio visi tūnojo namie. 
— Suradau šliundrytę, kuri tvirtina mačiusi nepažįstamą vyrą, — 


pridūrė trečias. 

— Tikriausiai jos popieriai visai prasti, jeigu vakar ieškojo klien- 
tų, — atsakė policininkui Rajanas. 

— Tai viena iš priežasčių, kodėl jį pastebėjo. Daugiau nebuvo ma- 
tyti nė vieno vyro. 

— Viena iš priežasčių? — paklausė Rajanas. 

— Anot jos, kai pasuko prie to nepažįstamojo, jis žvilgsniu įspėjo, 
kad jai baigsis blogai, jeigu žengs dar bent žingsnį arčiau jo. Ji man 
sakė, kad tokių rūsčių akių kaip gyva nebuvo mačiusi. 

— Apibūdino jį? 

— Aukštas, plačių pečių. Su jūrininko apsiaustu ir kepure. Gel- 
tona barzda. 

— Geltona? Nedaug vyrų turi tokios spalvos barzdą. Peržiūrėsim 
katalogus — gal rasim tokį. 

Rajanas žinojo: jei vyras per pastaruosius dešimt metų buvo su- 
imtas, jo slapyvardžiai, amžius, ūgis, svoris, tatuiruotės, apgamai, 
randai ir kiti ypatumai, iš kurių jį galima atpažinti, bus užrašyti — 
taip visuomet buvo daroma suimant žmogų. 

— Ar jinai pastebėjo, kur jis nuėjo? 

— Pasak jos, jai užteko proto patraukti į priešingą pusę negu jis. 

— Toliau apklausinėkit kaimynus. Dar labiau išplėskit paiešką. 

Rajanas su Bekeriu nuėjo į kambarį namo gale. Ten du patruliavę 
policininkai saugojo tą patį belaisvį su antrankiais. 

Šis vis dar tvirtino buvęs girtas ir neprisimenąs, kur buvo prač- 
jusią naktį ar kas galėtų patvirtinti, kur jis buvo tuo metu, kai buvo 
įvykdytos žmogžudystės. 

— Jo batai su vinimis plačiomis galvutėmis, — parodė Rajanui 
Bekeris. - Mūsų aptiktuose įspauduose jų žymių nebuvo. 

— Žinoma, mano batai su vinimis paduose. Neišgaliu nuolatos 
keisti padus, — suniurnėjo suimtasis. 

— Jis lengvai galėjo persiauti, — priminė Rajanas. — Tik dydžio 
negalėjo pakeisti. 

— Patikrinkim. 

Bekeris nutraukė batą pasipiktinusiam belaisviui ir išėjo lauk pa- 
lyginti su įspaudais — jų išlajos per tą laiką išdžiūvo. 

— Per mažas, — pranešė grįžęs. 

Rajanas pasitrynė sprandą. 

— Niekas daugiau neateina į galvą. 

— Detektyve inspektoriau Rajanai? 

Rajanas pasisuko į tarpduryje stovintį konsteblį. 
— Jūsų ieško berniukas. Atnešė telegramą. 
Rajanas ją išlankstė ir nusišypsojo. 

— De Kvinsio adresas Londone. 


Emilės de Kvinsi dienoraščio tęsinys 


Prie visų nuotykių, patirtų su tėvu, dabar galiu pridėti dar vieną: 
buvau suimta. Konsteblis Bekeris ir banditas, prisistatęs detektyvu 
inspektoriumi Rajanu, tikino mūsų nesuimą, bet niūrūs jų veidai ir 
skuba pasodinti mus į policijos furgoną jų žodžius paneigė. 

- Važiuoti su jumis į Skotland Jardą? - paklausė tėvas - vos jį 
mačiau aplink mus sūkuriuojančiame rūke. 

- Turime klausimų, - tarė banditas. 

- Apie ką? 

- Apie žmogžudystes Ratklifo plente. 

- Visa, ką galiu apie jas pasakyti, surašyta mano naujausioje kny- 
goje. Kodėl jums rūpi tai, kas įvyko prieš keturiasdešimt trejus metus? 

- Ne prieš keturiasdešimt trejus metus, - nesutiko banditas. Man 
liežuvis neapsiverčia vadinti jį detektyvu inspektoriumi. 

- Žinoma, prieš keturiasdešimt trejus metus, - atsakė tėvas. - Gal 
detektyvai nėjo į mokyklą? Atimkite tūkstantį aštuonis šimtus vie- 
nuolika iš... 

- Praėjusią naktį, - pertarė jį Rajanas. 

- Nesupratau? | 

- Tos žmogžudystės įvyko praėjusią naktį. 

Po jo žodžių oras, rodės, atšalo. Net rūke mačiau, kaip tėvas at- 
sitiesia. 

- Žmogžudystės praėjusią naktį? - sukuždėjo jis. 

- Ar kas nors gali patvirtinti, kur buvote tarp dešimtos vakaro ir 
vidurnakčio? - paklausė Bekeris. Iš Rajano lūpų šis klausimas būtų 
skambėjęs akiplėšiškai, bet konsteblio tonas buvo pagarbus. 

- Ne. 


85 


DAVID MORRELL 


- Prašom pasakyti, kur buvote. - Konsteblio balsas ir vėl buvo 
raminantis. 

- Nežinau. 

- Nežinot? - šiurkščiai įsiterpė Rajanas. - Gal nuo įpročio vartoti 
opijaus tinktūrą jums nusilpo atmintis? 

- Mano atmintis puiki. 

- Tai gal vaistas buvo taip smarkiai jus paveikęs, kad nežinot, ką 
darėt praėjusią naktį. 

- Žinau, ką dariau, tik nežinau kur. 

Rajanas palingavo galvą. 

- Varge, ką opijus daro žmonėms! 

Priėjo konsteblis Bekeris ir mandagiai manęs paklausė: 

- Gal malonėtumėte pasakyti savo vardą, panele? 

- Emilė de Kvinsi. Esu jo dukra. 

- Ar galite padėti mums suprasti, ką mėgina pasakyti jūsų tėvas? 

- Aš kalbu rimtai. Pasakiau kuo aiškiausiai, - pareiškė jiems 
šis. - Jei būtumėte manęs paklausę, ne kur buvau, o ką dariau, bū- 
čiau atsakęs, kad vaikščiojau. 

- Vaikščiojote? Taip vėlai? - vėl įsiterpė Rajanas. 

Rūkas aplink mus vis dar nesisklaidė. 

Ėmiau nujausti, kokią gudrybę juodu sumąstė prieš čia atvažiuo- 
dami: banditas stengėsi įvaryti mums baimės, o konsteblis - raminti, 
vildamiesi, kad nuo tokio skirtingo elgesio sutriksime ir leptelėsime 
ką nors neapgalvota. 

- Mano tėvas daug vaikšto, - paaiškinau. - Jis daug laiko pralei- 
džia vaikščiodamas, ypač tada, kai stengiasi sumažinti išgeriamos 
opijaus tinktūros kiekį. 

- Vieną vasarą Ežerų krašte* sukoriau du tūkstančius mylių, - 
išdidžiai pareiškė tėvas. 

- Du tūkstančius mylių? - negalėjo patikėti Rajanas. 

- Čia šalta, - tarė tėvas. - Užuot kalbėjęsi čia, kur gali nugirsti 
kaimynai, ar negalėtume eiti vidun? 

- Mums reikia ne vidun, o į Skotland Jardą, - nenusileido 
Rajanas. 


* Ežeringa vietovė šiaurės vakarų Anglijoje. 

- O jūsų furgone yra būtinukė, ar pakeliui sustosite, kad galėčiau 
į kokią nueiti? - Tėvas pasisuko į mane ir pridūrė: - Atleisk, dukra. 

Dabar gudrybės griebėsi tėvas: jis niekados nevadindavo išvietės 
eufemizmu. 

- Atleidžiu, tėti. 

- Būtinukė mūsų name nuostabi, - tėvas pareiškė Rajanui ir kon- 
stebliui Bekeriui. - Pasak namo šeimininkės, ji sukonstruota taip, 
kaip prietaisas su vandeniu, pirmą kartą parodytas Didžiojoje paro- 
doje* Haid Parke prieš trejus metus. „Tik spust, ir neliko!“ - rodos, 
toks buvo devizas. Pasak jos, išradėjas imdavo pensą už kiekvieną 
spustelėjimą. Didžiojoje parodoje apsilankė beveik šeši milijonai lan- 
kytojų. Įsivaizduokit: po pensą iš kiekvieno jų. 

Rajanas atsiduso. 

- Ka gi, eime į namus. 


Mums įėjus į svetainę, ponia Vorden sukiojosi aplink. Iš jos išraiškos 
matei, kad ji tikisi, jog policija geriausiu atveju Opiomaną tardys. 

- Užkursiu židinį, - pasišovė ji, tikriausiai norėdama nugirsti, 
kas bus kalbama. 

- Nesivarginkite, - atsakė Rajanas. - Mes būsim čia taip trumpai, 
kad kambarys nespės prišilti. 

- Tėvas nuo pusryčių nieko neturėjo burnoje. Malonėkite atnešti 
arbatos su sausainiais, - paprašiau ponios Vorden. 

Bet ji nė nekrustelėjo. 

- Labai prašau. 

Ponia Vorden nenoromis išėjo vykdyti pareigos krinolinu kliūda- 
ma tarpduryje. Spėjau, kad ji ausis ištempusi klausysis virtuvėje. 

Paskui vyko šioks toks sujudimas - dėl šalčio - visi ėjo pasi- 
naudoti tuo, ką tėvas užsispyrė vadinti būtinuke. Ji įrengta pirma- 
me aukšte. Šį pasiturintį Londono rajoną aptarnauja bendrovė, 
tiekianti į namus vandenį, tačiau neužtikrinanti vandens slėgio. 
Būtinukė negalėtų veikti antrame aukšte, nes negautų pakankamai 
vandens. 


* Visas pavadinimas — Didžioji visų tautų pramonės darbų paroda - vyko 1851 m. 
gegužės 1-spalio 11 d. Joje buvo demonstruojami pramonės ir kultūros laimėjimai. 

Per tą sambrūzdį, kol vieni išeidavo, o kiti pareidavo, pastebėjau, 
kad tėvas vis dėlto užlipo į antrą aukštą. Netrukus grįžo į svetainę. 
Nors temperatūra čia buvo žema, jo kakta rasojo. Iš ryto prakaitas - 
nuo fizinio aktyvumo - žvilgėjo, bet dabar jis buvo blukus. Iš patir- 
ties žinojau, kad tai gali reikšti tik viena. 

- Ak, tėti... - nusivylusi tarstelėjau. 

Jis patraukė pečiais. Kairė apsiausto pusė buvo išsipūtusi - be 
abejonės, joje gertuvė su opijaus tinktūra. Galėjau to ir tikėtis, žino- 
dama, kaip jam sunku bendrauti su nepažįstamais žmonėmis. 

— „Ak, tėve?“ Kodėl taip sakote? Kas nors atsitiko? - paklausė 
konsteblis Bekeris nukreipdamas žvilgsnį nuo mano veido į tėvo. Sve- 
tainės lempos šviesoje pamačiau, kad konstebliui ant smakro randas. 
Vis dėlto pažiūrėti jis visai malonus. 

- Mano duktė tik leidžia suprasti esanti nuvargusi. 

- Anaiptol, tėti. 

- Praėjusią naktį ėjote pasivaikščioti? - paklausė Rajanas. 

- Pastaruoju metu nerandu sau vietos, - atsakė tėvas. - Man ne 
gėda prisipažinti, kad turiu nemažai skolų. Vienu metu buvau įsi- 
skolinęs už šešių būstų nuomą. 

- Jeigu ne visos tos tavo knygos, tėti, tiek būstų nebūtų reikėję. - 
Pasisukau į konsteblį Bekerį. - Jis užpildo knygomis vieną namą, 
tada nuomojasi antrą, trečią. 

- Čia šeimos reikalas, Emile. Nebūtina pasakoti smulkmenų. Kai 
kurie būstų savininkai buvo tokie negailestingi, kad padavė mane į 
teismą ir net įkišo į kalėjimą. 

- Į kalėjimą? - Rajanas sukluso ir atitiesė pečius. 

- Kaip sėdėdamas kalėjime galėjau dirbti, grąžinti skolas, išlai- 
kyti brangią dabar jau velionę žmoną ir tuo metu aštuonis vaikus? 
Mane paleido - dėkui draugams, sumokėjusiems už mane užstatą, - 
kita vertus, prasiskolinau ir jiems - kaip tiems būstų savininkams, 
mėsininkui ar kepėjui. Galit įsivaizduoti, kiek sunkumų užgriuvo. 
Bėgdamas nuo antstolio kartais būdavau priverstas miegoti šieno 
kaugėse, bet tai vieni niekai, palyginti su tuo metu, kai septyniolik- 
metis per šalčius nakvodavau Londono gatvėse. 

Bekeris susiraukė. 

- Panele de Kvinsi, ar jūsų tėvas visada šitaip kalba? 

- Kaip šitaip? - suglumęs paklausė tėvas. 

- Tiek daug žodžių ištaria taip greitai. 

- Ne greitai, - atkirto tėvas. - Tiesiog visi kiti kalba lėtai. Man 
nusibosta klausytis - laukiu, kol jie užbaigs mintį. Konstebli Bekeri, 
atleiskite už tiesmukumą, bet pro kairį jūsų uniformos kelį sunkiasi 
kraujas. 
siūlės. 

- Siūlės? 

- Praėjusią naktį mane užpuolė dvi kiaulės. 

Dabar atėjo eilė suglumti tėvui. 

Ponia Vorden su krinolinu prasispraudė pro tarpdurį nešina pa- 
dėklu su arbata ir sausainiais. Padėjo jį ant stalo, pripylė arbatos ir 
atsistojo tolėliau. 

- Ačiū, - griežtai tarė Rajanas. 

Ponia Vorden nusivylusi grįžo į virtuvę - be abejo, ten klausėsi 
toliau. 

- Tos žmogžudystės... - priminė tėvas. 

- Taip, - atsakė Rajanas. - Praėjusią naktį netoli Ratklifo 
plento. 

Tėvas primerkė mėlynas akis. 

- Kiek aukų? 

- Penkios - trys suaugusieji ir du vaikai. 

- O varge! - tarė tėvas. Nutaisęs pralaimėjusiojo miną, įsikišo 
ranką už kairio apsiausto atlapo, išsitraukė gertuvę ir įsipylė tamsiai 
raudono skysčio į arbatos puodelį. 

- Ką jūs darote? - paklausė Rajanas. 

- Geriu savo vaistus. 

- Vaistus? Kokie vaistai pilstomi į gertuves? Čia svaigalai? 

- Ne. Na, galima sakyti, taip. Vis dėlto ne. 

- Tik nesakykit man, kad čia - opijaus tinktūra! 

- Kaip sakiau, geriu savo vaistus. Mane kamuoja baisūs veido 
skausmai.. Juos malšina tik opijaus tinktūra. 

- Veido skausmai? 

- Ir skrandžio sutrikimai. - Tėvas nugėrė didelį gurkšnį. - Tai 
prasidėjo dar jaunystėje. 

Įsiterpė konsteblis Bekeris: 

- Bet jūs prisipylėte ne mažiau kaip unciją. 

Tėvas nurijo dar vieną gurkšnį. 

- Liaukitės! - Konsteblis ištiesė ranką prie puodelio. - Dėl Dievo 
meilės, žmogau, jūs bandote nusižudyti?! 

Tėvas prisitraukė puodelį, kad konsteblis Bekeris jo nesugriebtų. 

- Nusižudyti? - Prakaitas tėvo kaktoje tapo ryškesnis ir blukes- 
nis. - Kokia keista mintis! - Jis parodė į daiktą Rajano rankoje. - 
Matau, turite naujausią mano knygą. 

- „Žmogžudystė kaip viena meno rūšių“, - atsakė Rajanas. 

Tėvas dar kartą mauktelėjo iš puodelio. 

- Taip, viena esė knygoje taip pavadinta. 

- Panele de Kvinsi, gal norėtumėte eiti į virtuvę pas namo šeimi- 
ninkę ar į savo kambarį? 

— Kodėl turėčiau norėti? 

- Bijau, kad mūsų pokalbis gali sukelti jums nerimą. 

- Aš skaičiau šį tėčio kūrinį. Žinau, kas jame rašoma. 

- Vis dėlto tai, apie ką mums reikia pasikalbėti, gali jus šoki- 
ruoti. 

- Jeigu būsiu šokiruota - išeisiu, - pareiškiau. 

Kurį laiką visi tylėjome. Rajanas ir konsteblis Bekeris susižvelgė, 
tarsi svarstydami, ką daryti toliau. 

- Ką gi, jei taip norite - pasilikite, - tarė Rajanas. - Tūkstantis 
aštuoni šimtai vienuoliktais metais Ratklifo plente Džonas Viljamsas 
įėjo į drabužių krautuvę. Tuo metu ji buvo beužsidaranti. Plaktuku 
žmonai ir kūdikiui, paskui perrėžė šiam gerklę. 

Man susidarė įspūdis, kad Rajanas be jokio reikalo pasakoja bai- 
sybes stengdamasis įtikinti mane išeiti. Šiaip ar taip, sukaupiau drą- 
są ir neišsidaviau, kad man šiurpu. 

- Tikrai taip, - patvirtino tėvas. 

— Tas pats nutiko praėjusią naktį netoli Ratklifo plento, - tarė 
jam Rajanas. - Skirtumas tik tas, kad buvo nužudyti du vaikai, ne 
vienas. 

— Du?! - Tėvas iš lėto padėjo puodelį ant stalo. - A... 

- Turime daugybę klausimų, - kalbėjo toliau Rajanas. - Iš kur 
jūs tiksliai žinote tiek daug smulkmenų apie žmogžudystes, įvykusias 
prieš keturiasdešimt trejus metus? Kodėl visą tą laiką jas taip atkak- 
liai giriate? Kodėl jaučiate turįs rašyti apie jas su itin šiurpiomis 
smulkmenomis - tai darėte vos prieš mėnesį? Galiausiai pakartosiu 
savo klausimą: kur buvote vakar, dešimtą valandą vakaro? 

- O aš pakartosiu savo atsakymą: vaikščiojau gatvėmis. 

- Kokiomis?! 

- Nenumanau. Buvau paskendęs mintyse. 

- Manot, mes patikėsim, kad nesižvalgėt, kur esat? 

- Rūke? Net jeigu nebūčiau paskendęs mintyse, nebūčiau matęs, 
kur esu. 

- Kokios tos mintys, kuriose buvot paskendęs? 

- Tai asmeninis reikalas. 

- Kai nužudomi žmonės, joks reikalas nebūna toks asmeninis, 
kad nebūtų galima apie jį klausinėti. 

Nebesusilaikiau. 

- Tai siaubinga! Jūs juk nenorit pasakyti, kad mano tėvas kaip 
nors susijęs su tomis žmogžudystėmis? 

- Jis - jų žinovas. Tos žmogžudystės jam - manija. 

- Tos žmogžudystės įvyko prieš keturiasdešimt trejus metus! - Su- 
sigėdusi, kad ėmiau šaukti, nuleidau balsą, bet mano tonas liko rūs- 
tus. - Mano tėvas - profesionalus žurnalistas, rašantis žurnalams. 
Kartais jis tyčia rašo sensacingai, kad padėtų leidėjams žurnalus 
parduoti. Žmogžudystės - populiari tema. 

į konsteblį Bekerį, tarsi duodamas jam ženklą perimti klausinėjimą. 

- Panele de Kvinsi, - kreipėsi Bekeris akivaizdžiai mėgindamas 
palenkti mane savo pusėn, - ar numanote, kada jūsų tėvas galėjo 
grįžti iš pasivaikščiojimo gatvėmis? 

- Ne. 

- Ar žinote, kada jis išėjo? 

- Girdėjau jo žingsnius laiptais apie devintą. 

- Turėjo valandą, kad ateitų iki krautuvės dešimtą, - balsu 
svarstė Rajanas. - Žmogui, įpratusiam daug vaikščioti -— visiškai 
įmanoma. 

- Ar girdėjote, kada jis grįžo? - paklausė manęs konsteblis Bekeris. 

- Ne. 

- Trečią valandą! - sušuko iš virtuvės ponia Vorden. 

- Tiesa, - patvirtino tėvas. - Grįžau trečią valandą. 

- Turėjote per akis laiko pareiti iš krautuvės, - suniurnėjo Ra- 
janas. 

Man jau buvo nė motais, kad keliu balsą. 

- Pažiūrėkite į jį! Jam šešiasdešimt devyneri! Jo kojos trumpos! Jis 
visai paliegęs! 

- Liesas, - pataisė tėvas. - Būk maloni, Emile, nesakyk „visai pa- 
liegęs“. Vien šį mėnesį - o dar tik vienuolikta jo diena - aš nuėjau 
šimtą penkiasdešimt mylių. 

- Jūs nuoširdžiai tikite, kad mano tėvui užtektų jėgų užtvatinti 
tris suaugusius žmones... Koks, sakėte, įrankis buvo panaudotas? 

- Laivo dailidės plaktukas, - atsakė Bekeris. 

— Jis turbūt sunkus. 

- Tvirtas įrankis. 

- Pažiūrėkit į tėvo rankas. 

Juodu pasisuko į sėdintį ant kėdės tėvą; gal dėl tinktūros poveikio 
jis atrodė mažesnis, jo batų padai vos siekė grindis. 

- Jis nebūtų galėjęs padaryti to, ką čia papasakojote, - tvirtai pa- 
reiškiau. 

- Vienas nebūtų, - sutiko Rajanas. - Bet du žmonės būtų galėję - 
vienas žinantis, ką reikia daryti, kitas - turintis užtektinai jėgos. 

- Man jau ima trūkti kantrybė, - pasakiau. - Tuoj jūs leisite su- 
prasti, kad nužudyti visus tuos žmones tėčiui padėjau aš. Ar norėtu- 
mėte žinoti, kur dešimtą vakaro buvau aš? 

- Dievaži, panele de Kvinsi, nemanau... 

- Lovoje. Deja, liudytojo neturiu. 

Šeriais apšepę abiejų vyrų skruostai išraudo. 

- Laivo dailidės plaktukas? - paklausė tėvas. 

- Taip, - atsakė Rajanas. - Suprantate, kaip tai svarbu? 

- Viskas buvo taip tiksliai pakartota? 

- Tiksliau, negu galima įsivaizduoti. Plaktuke vinimi buvo iškalti 
inicialai. Gal norėtumėte spėti, kokie inicialai tai buvo? 

- Dž. B? Neįmanoma. 

- Bet taip yra. Inicialai išties Dž. P, tie patys, kurie buvo ant plak- 
tuko, naudoto per žudynes prieš keturiasdešimt trejus metus, ir tie 
patys, kuriuos aprašėte savo esė apie puikųjį žmogžudystės meną. 
O dabar reikalauju, - Rajanas atsistojo, - kad važiuotumėte su mu- 
mis į Skotland Jardą. Ten galėsite atsakyti į mūsų klausimus tinka- 
mesnėje aplinkoje. 

- Ne, - paprieštaravo tėvas. - Į Skotland Jardą su jumis aš neva- 
žiuosiu. 

Rajanas priėjo arčiau. 

- Klystate. Patikėkite manim, pone, į Skotland Jardą važiuosite. 
Galite rinktis - savo valia ar prievarta. 

- Ne, - pakartojo tėvas ir išgėrė paskutinius tinktūros lašus. - Ne 
į Skotland Jardą. Manau, apie tai kalbėtis galima tik vienoje vietoje. 

- Nejaugi? Kurgi toji vieta? 

- Ten, kur įvyko tos žmogžudystės. 

DĖL RŪKO TAMSA ATRODĖ GEROKAI TIRŠTESNĖ. Gatvėje priešais 
krautuvę nebezujo policininkai su žibintais. Tyrimas išsisėmė: nebe- 
liko neapklaustų kaimynų, nebebuvo kur ieškoti. 

Vis dėlto gatvėje vyravo sąmyšis. Išlipę iš policijos furgono Raja- 
nas ir Bekeris įvertino nerimą keliančią padėtį. Nors diduma dieną 
čia bruzdėjusių žioplių išsiskirstė — pasitraukė nuo nežinia kokių 
siaubų, galinčių įvykti ateinančią naktį, — tie, kurie liko, buvo girti 
ir kėlė tokį triukšmą, kad galėjo prilygti net dešimt kartų didesnei 
miniai. Susirinkusieji buvo ginkluoti kuokomis, kardais ir šautu- 
vais. Rajanas negalėjo nieko jiems sakyti dėl ginklų: nebuvo įstaty- 
mų, reglamentuojančių šaunamųjų ginklų laikymą ir naudojimą, 
juos galėjo nešiotis net vaikai. 

— Kaip ilgai pasiliksite ir užtikrinsite mūsų saugumą? — konste- 
blio priešais krautuvę piktai paklausė nužudytųjų kaimynas. 

— Kol vykdysime tyrimą. 

— Ber ar ilgai? Iki rytojaus nakties? 

— Galbūt, — atsakė policininkas. 

— Galbūt? O kitą savaitę? O paskui? 

— Gerai nežinau. Kol mes čia, daugybė gatvių nepatruliuojamos. 
Netrukus turėsime grįžti į savo rajonus. 

— Dieve brangus, mus visus išžudys, jei patys nerasim žudiko! 

Per visą tą triukšmą Rajanas pamatė, kad Opiomanas su dukra 
niekieno nepadedami išlipa iš policijos furgono. Kad ir kaip jis sten- 
gėsi atkalbėti de Kvinsio dukrą, ši atsisakė likti namie, o de Kvinsis 
atsisakė važiuoti be jos. 

— Turiu įsitikinti, kad tėvui nieko netrūktų, — pareiškė ji, ir tai 
įrodydama dar važiuojančiame furgone prisispyrė, kad šis suvalgy- 
tų keletą sausainių. — Jo skrandis tokios būklės, kad jis kaip įma- 
nydamas vengia maisto. Nuo pusryčių jis dar nieko nebuvo turėjęs 
burnoje. 

Rajanas kaip gyvas nebuvo sutikęs panašios poros. Pats penkių 
pėdų ir dešimties colių ūgio Rajanas 1854-aisiais buvo aukštesnis už 
daugumą žmonių — tai buvo vienas policininkams keliamų reikala- 
vimų. De Kvinsis, priešingai, buvo mažesnio negu vidutinio — pen- 
kių pėdų ir keturių colių — ūgio, o dėl smulkaus sudėjimo atrodė dar 
žemesnis, gal vos penkių pėdų. Tačiau Opiomano kalbėsena visiškai 
nesiderino su jo ūgiu, todėl atrodydavo, kad jam ankšta kiekvienoje 
patalpoje, kurioje atsiduria. 

Na, o tokio tvirto būdo moters kaip jo duktė Rajanas dar ne- 
buvo sutikęs. Jos apranga ir tie „blumeriai“ bylojo apie vidinę ne- 
priklausomybę. Rajanas nenoromis pripažino, kad ji patraukli, 
malonių bruožų, tokių pat mėlynų akių kaip tėvas, ant pakaušio 
suimtais rudais plaukais. Vis dėlto jis sunkiai tramdė susierzinimą 
jai sakydamas: 

— Dabar matot, kokių nepatogumų prisidarėte užsispyrusi va- 
žiuoti su mumis. Būsite priversta stovėti čia šaltyje su konstebliu, 
kad saugotų jus nuo šitų prasčiokų, kol mes būsime viduje. 

— Malonėkite pasakyti, kodėl aš turėčiau likti čia, šaltyje? 

— Į vidų jūs tikrai negalite eiti. 

— Kodėl? Aš jau esu mačiusi negyvėlių, daug ištvėriau, kai motiną 
kamavo ilga, sekinanti liga. 

Rajanas žvilgsniu paklausė Bekerio: Gal tu su ja susitvarkysi? 

Tačiau Bekeriui nespėjus prasižioti Opiomanas atidarė duris ir 
įėjo į krautuvę. Rajanas stengėsi valdyti padėtį, tad irgi įėjo ir už- 
bėgo jam už akių. Kitą akimirką krautuvėje atsidūrė Emilė, jai iš 
paskos — Bekeris. 

Nors lavonai buvo išnešti, krautuvėje vis dar tvyrojo dvokas. Ra- 
janas per petį žvilgtelėjo į Emilę susirūpinęs, kad ji gali nualpti. Ta- 
čiau jinai jį nustebino: nors atrodė išbalusi ir laikė prispaudusi prie 
šnervių nosinę, atrodė, kad jai veikiau smalsu negu baisu. 

Bekeris uždarė duris, kad į vidų nesklistų šaltas rūkas. 

— Be to, kad lavonų nebėra, ar viskas taip, kaip buvo palikęs žu- 
dikas? — paklausė de Kvinsis. 

Tiksliau - kaip palikai tu su savo bendrininku? - pamanė Rajanas. 

— Ne, - atsakė. 

— Kas pasikeitė? — klausinėjo toliau de Kvinsis. 

— Sutikau atsivežti jus čia tam, kad galėčiau klausinėti jūsų, o ne 
atvirkščiai, — paaiškino Rajanas. 

— Vis dėlto — kas pasikeitė? — De Kvinsis parodė į atviras duris 
į kairę nuo prekystalio. — Koridoriuje ant grindų matau daug iš- 
džiūvusio kraujo. Iš apybrėžų panašu, kad kraujo klanai susikaupė 
aplink lavonus. Kur jie išgabenti? 

— Dailininkui smulkiai nupiešus palaikus, jie buvo išnešti į rūsį. 

De Kvinsis linktelėjo. 1854 metais Londonas laidojimo biurų su 
šarvojimo salėmis neturėjo. Mirusieji iki laidotuvių buvo laikomi 
namuose. Šeimos nariai paguldydavo numirėlį lovoje, jį nupraus- 
davo, aprengdavo ir pašarvodavo miegančiojo poza. Kartais būdavo 
nuliejama pomirtinė kaukė, o atsiradus dagerotipijai - padaromos 
ir nuotraukos. Paskui draugams buvo leidžiama užeiti į miegamąjį 
dienas, kol tapdavo akivaizdu, kad reikia guldyti jį į karstą. 

Po religinių apeigų velionio namuose, arkliais įkinkytas katafal- 
kas gabendavo karstą į kurias nors kapines, bet Londonas augo taip 
greitai, kad ėmė trūkti laidojimo vietų. Trims tūkstančiams numirė- 
lių apskaičiuotose kapinėse tekdavo sugrūsti iki aštuoniasdešimties 
tūkstančių, todėl galiausiai vienas ant kito būdavo sukraunama de- 
šimt, dvylika ar net penkiolika karstų. Apatiniams karstams pradė- 
jus irti, kapinių darbuotojai pagreitindavo procesą: juos atkasdavo ir 
šokinėdavo ant palaikų, kad juos suplūktų ir būtų galima ant viršaus 
dėti naujus karstus. 

Naujos kapinės buvo už daugelio mylių nuo Londono centro, 
todėl praeidavo vos ne visa diena, kol velionis arklių tempiamu ka- 

tafalku pasiekdavo paskutinio poilsio vietą. Tačiau vos prieš mėnesį, 
lapkritį, Londone pastačius Nekropolio geležinkelio stotį, padėtis 
pasitaisė. Laidotuvių dalyviai dabar galėjo sėsti į tam skirtą trauki- 
nį — šis nuveždavo gedinčiuosius ir karstą į neseniai už dvidešimt 
penkių mylių atidarytas Brukvudo kapines. Velionį palaidojus trau- 
kinys parveždavo gedėtojus atgal į Londoną. Taigi kelionė pirmyn 
atgal terrukdavo dieną — anksčiau tai buvo neįmanoma. 


DE KVINSIO KLAUSIMUS PERTRAUKĖ netikėtas garsas. Jis atskriejo 
iš namo galo. Šįsyk ne besitraukiantis iš šalčio medis poškėjo — kaž- 
kas lipo laiptais. 

Bekeris atsistojo priešais Emilę ir uždėjo ranką ant užkištos už 
diržo policininko lazdos. 

Rūsio laiptų viršų pasiekė šešėlis ir išdriko koridoriuje. 

Bekeris išgirdo, kaip Emilė išgąstingai sulaiko kvapą. 

Žmogysta bemat apėjo koridoriuje ant grindų išdžiūvusio kraujo 
klanus ir priėjo prie de Kvinsių ir pareigūnų. 

Bekeris pažino vyrą, kurį praėjusią naktį matė trankantį krautu- 
vės duris, — jis atnešė antklodę sergančiai dukterėčiai. Tas pats vyras 
vadovavo miniai, žudiku palaikiusiai ir užsipuolusiai nepažįstamąjį. 

Stambus vyras susiraukė pamatęs būrelį. Jo plaukai buvo susivėlę, 
išdžiūvusios ašaros rėžiais išmargino purvinus kelias dienas neskus- 
tus žandus. Žiūrėdamas į nepažįstamus žmones įsitempė; lengviau 
atsiduso tik pažinęs Bekerio uniformą. 

— Aš Džonatano brolis. 

— Čia detektyvas inspektorius Rajanas, — pristatė Bekeris. 

Brolis linktelėjo. 

— Mačiau jus anksčiau. 

— Taip. Per tas peštynes. 

— Konsteblis lauke sakė, kad galiu užeiti. 

— Galite, — nesiginčijo Rajanas. 

— Stengiausi dėl jų, kiek galėjau. Vargšas Džonatanas! Nereikėjo 
jam čia važiuoti iš Mančesterio. Nė vienam iš mūsų nereikėjo. Rūsyje 
pastačiau ožius, uždengiau lentomis. Suguldžiau juos ant lentų. Sten- 
giausi, kad atrodytų natūraliai, bet tepadeda jiems Dievas... — Vyrui 
ėmė drebėti balsas. — Po to, ką jiems padarė tas močkrušys... atleis- 

kit, panele... kaip jie dar gali atrodyti natūraliai?! Laidotojas prašo 
šešiolikos svarų sterlingų. Sako, vaikus turiu guldyti į baltus karstus. 
Kūdikis... - Akys jam vėl paplūdo ašaromis. — Net kūdikio laidotuvės 
kainuoja. O kur aš gausiu šešiolika svarų? Likau be sudilusio skatiko. 
Tas močkrušys sunaikino Džonataną ir jo šeimą, dabar aš irgi žlugęs. 

Ašaros maišėsi su snargliais. Jis neviltingai palingavo galva. 

Emilė nustebino Bekerį tardama: 

— Užjaučiu. — Dar labiau ji nustebino Bekerį, Rajaną, o ypač - siel- 
vartaujantį vyriškį, pereidama per krautuvę ir paliesdama jam ranką. 
Nenustebęs atrodė tik de Kvinsis. — Visa širdimi jus užjaučiu, — tarė ji. 

Nepratęs prie gražių žodžių vyras sumirksėjo. 

— Ačiū, panele. 

— Pone... 

— Heivortas. 

— Pone Heivortai, kada paskutinį kartą miegojote? 

— Valandėlę šen ir ten nusnūdau - neturėjau laiko. Tiesą sakant, 
mintys neleidžia užmigti. 

— O kada paskutinį kartą valgėt? Užuodžiu, kad gėrėte. 

— Atsiprašau, panele. Toks sukrėtimas... 

— Nereikia atsiprašinėti. Vis dėlto kada paskutinį kartą valgėte? 

— Gal šįryt. 

— Gyvenate netoliese? 

— Penkios minutės kelio. 

— Šeimą turite? 

Vyras pasitrynė veidą. 

— Pačią ir sūnelį. 

— Detektyvas inspektorius Rajanas pasirūpins, kad kas nors par- 
lydėtų jus namo. 

Rajanas sumirksėjo. 

— Pone Heivortai, griežtai įsakau jums pranešti artimiesiems, kad 
esate gyvas ir sveikas, — kalbėjo toliau Emilė. 

— Griežtai įsakote? 

— Taip. Jūsų žmona ir sūnus tikriausiai nerimauja, kraustosi iš 
proto. Negana to, turint omeny, kas nutiko, jie tikriausiai bijo. Jie 
bus saugūs tik tada, jei jūs būsite saugus. 

— Jūs teisi, panele, — su kvaila mina atsakė vyriškis. 

— Tuoj pat eikite namo ir ko nors užvalgykite. Paskui prigulkite. 
Net jeigu nepavyks užmigti, pagulėti jums bus į naudą. Tas, kas jus 
parlydės, pasakys man, kur gyvenate. Kai pasitaikys proga, pas jus 
ateisiu. Jeigu sužinosiu, kad nevykdėte mano nurodymų, būsiu ne- 
patenkinta, o tada jūs pasigailėsite. 

— Ne, panele, viską įvykdysiu — prižadu, panele. 

Rajanas vos pastebimai linktelėjo Bekeriui. 

— Pasirūpinsiu, — tarė Bekeris. — Kuris nors konsteblis parlydės 
poną Heivortą namo. 

— Ačiū, - padėkojo Bekeriui ir Rajanui Emilė. 

— Jums ačiū, panele. — Heivortas šnarpštelėjo ir perbraukė veidą 
rankove. 

— O mes pagalvosime, kaip palengvinti jums laidotuvių išlaidų 
naštą, — pridūrė Emilė. — Bet kol kas jums svarbiausia — artimieji, 
valgis ir poilsis. 

Heivortas linktelėjo. Viltis jam sumišo su nuovargiu. Jis dar kar- 
tą sušnirpštė ir leidosi Bekerio išvedamas iš krautuvės. 


— „MEs“ PAGALVOSIME, kaip palengvinti laidotuvių išlaidų naš- 
tą? — paklausė Rajanas, kai Bekeris grįžo ir uždarė duris, kad nejįsi- 
leistų to šalto rūko. 

— Taip. Neabejoju, kokį nors sprendimą rasime, — atsakė Emilė. 

— Mes? - paklausė Rajanas. - Londono policija tokių įsipareigo- 
jimų prisiimti negali. 

— Mančesteris, — pertarė jį de Kvinsis. - Auka buvo iš Mančeste- 
rio. Šeimos pavardė — Heivortai. 

— Taip jis mums sakė. Na ir kas? — paklausė Rajanas. — Atrodo, 
manote, kad tos smulkmenos svarbios. 

— Galbūt. Ar galiu pamatyti lavonų eskizus? 

— Jūs ir vėl užduodate klausimus, užuot į juos atsakinėjęs. Iš kur 
tiek daug žinote apie pirmąsias Ratklifo plento žmogžudystes? Ko- 
kio amžiaus buvote tūkstantis aštuoni šimtai vienuoliktaisiais? 

— Dvidešimt šešerių. Metų tokių, kad užtektų jėgos įvykdyti tas 
žmogžudystes, tik gal per smulkaus sudėjimo. Kitas jūsų klausimas 
turėtų būti: kur aš buvau tą gruodžio naktį prieš keturiasdešimt tre- 
jus metus? 

— Būtent. 

— Buvau Grasmire, Ežerų krašte. Gyvenau buvusiame Viljamo 
Verdsverto name — Balandžio kotedže. Tuo metu į Londoną galėjai 
nusigauti karieta tik per kelias dienas, bet, manau, būčiau taip ir 
padaręs, jei būčiau troškęs išskersti šeimą Ratklifo plente. Tačiau 
manęs būtų buvę pasigesta, nes tuo metu buvau įsivėlęs į pernelyg 
užsitęsusį vaidą su Viljamu Verdsvertu ir jo šeima dėl krūmynų, 
kuriuos nutariau išnaikinti jų buvusiame sode. Viljamo žmona 
Merė ir jo sesuo Dorotė buvo labai nepatenkintos. Patikėkit ma- 
nim, jos būtų pastebėjusios, kad manęs nėra. Viljamas su Dorote 
prisidėjo prie daugumos - telaimina juos Dievas. Bet Merė vis dar 
gyva, renka savo vyro poeziją naujiems leidimams. Gerai nežinau, 
kur ji gyvena, bet galbūt vis dar prisimena, kokia pagieža tvyrojo 
tą gruodį. 

— Kadangi jūs pats užduodate klausimus ir į juos atsakote, koks 
turėtų būti kitas mano klausimas? 

Bekeris pastebėjo, kad Rajano balse nebejusti nevilties. Detekty- 
vas surado būdą, kaip priversti de Kvinsį kalbėti. 

— "Tas, nuo kurio pradėjote. Iš kur aš žinau pirmųjų žmogžudys- 
čių smulkmenas? Todėl, kad jas tyriau, inspektoriau Rajanai. Tautą 
paralyžiuojantis žmogžudysčių poveikis man paliko didžiulį įspūdį, 
todėl aš kaupiau egzempliorius kiekvieno laikraščio, kuriame buvo 
bent menkiausios informacijos apie jas. Tomis dienomis kilo išskir- 
tinė panika, ji buvo plačiai aprašyta. Laikraščius rasite viename iš 
daugelio mano būstų, už kurių nuomą iš paskutiniųjų stengiuosi 
mokėti, kad galėčiau laikyti daiktus. Deja, negaliu prisiminti, ku- 
riame iš tų būstų jie padėti. 

— Lodiano gatvėje Edinburge, tėti, - pasufleravo Emilė. 

— Tikrai, Emile? 

— Prašei mane juos iš ten atnešti, kai rašei trečią esė apie žmog- 
žudystes. 

— Ačiū, Emile, — tarė de Kvinsis ir pasisuko į Rajaną. - Ar dabar 
galiu pamatyti lavonų piešinius? 

— Jie prekystalio gale. 

De Kvinsis truktelėjo opijaus tinktūros iš gertuvės; Rajanas pasi- 


dygėjęs į jį dėbtelėjo. 

Tada Opiomanas priėjo prie prekystalio ir po vieną apžiūrėjo 
piešinius. 

Bekeris tikėjosi, kad žmogutis pasibaisės, bet jis tik atrodė didžiai 
susikaupęs. 

Baigęs sklaidyti, liūdesio kupinu balsu tarė: 

— Nuo žaibo ir audros, nuo maro ir bado, nuo mūšių ir žmog- 
žudysčių, taip pat nuo staigios mirties, apsaugok mus, maloningasis 
Viešpatie. 

— Nesupratau, — suglumo Rajanas. 

— Tai poteriai iš anglikonų bažnyčios bendrosios maldos, — pa- 
aiškino de Kvinsis. — Keista, kad Bažnyčiai staigi mirtis baisiau už 
marą ir badą. Julijus Cezaris buvo kitokios nuomonės. Nužudymo 
išvakarėse jo atsitiktinai paklausė, kokia mirtis jam atrodo geriausia. 
„Ta, kuri staigiausia“, — atsakė jis. Jis turėjo galvoje tokią mirtį, kuri 
nesukeltų nei skausmo, nei siaubo. Įdomu, kad Anglikonų bažny- 
čiai labiau patinka lėta mirtis, kai skausmo kamuojama auka turi 
laiko atsiskaityti ne tik su Dievu, bet ir su bakalėjininku. 

Bekeris kaip gyvas nebuvo girdėjęs nieko šitaip kalbant. Nuo 
keistų Opiomano postringavimų jam ėmė suktis galva. 

— Ką gi - krautuvininkas skausmo nepajuto. Iš visko sprendžiant, 
jis nematė, kas jam trenkė. 

— Taip, - de Kvinsis parodė į vieną eskizą, - matyt, jam du sykius 
trenkta iš už nugaros, o tada perskrosta gerklė. — Tėvas nė nemanė 
atsiprašyti dukros — akivaizdu, ši jau girdėjusi tokių kalbų. — Jis net 
nesuvokė, kas jam atsitiko. Kaip ir tas kūdikis. Tačiau Žmonai, tar- 
naitei ir mergaitei buvo smogta iš priekio. Visos trys matė, kas jų 
laukia. Jos tikrai patyrė siaubą. 

— Norite pasakyti... — tarė Rajanas. 

— Ar buvo paimta kiek nors pinigų? 

— Ne. 

— Jeigu motyvas buvo ne nauda, tuomet — kas? — balsu svarstė 
de Kvinsis. — Kerštas? Kam? Krautuvininkui? Anoks čia kerštas, 
kai auka nežino esanti baudžiama. Kerštas žmonai, nes atstūmė 
žudiką, kai šis anksčiau rodė jai dėmesį? Gal. Ber kam tada žudyti 
tarnaitę, mergaitę ir kūdikį? Žmona nebūtų mačiusi, kaip žudomi 
jos vaikai, taigi didžiausios kančios nebūtų patyrusi. Gal tikrasis 

taikinys buvo tarnaitė? Jei taip, kodėl žudikas taip žvėriškai susi- 
dorojo su kūdikiu? 

— Šitie klausimai jau atėjo man į galvą, - nekantriai tarė Rajanas. 

— Kartais mūsų protas mus apgauna ir mes viską matome ne taip, 
kaip yra iš tikro. 

— Neturiu nė menkiausio supratimo, apie ką čia kalbate. 

— Tėti, paaiškink apie Indijos imperatorių ir karietą, — pasiūlė 
Emilė. 

— Ačiū, Emile. Puikus pavyzdys. 

— Apie Indijos imperatorių ir karietą? — Rajanas bejėgiškai skės- 
telėjo rankomis. - Ar nemalonėtumėte apsiriboti pokalbiu apie šias 
žmogžudystes? 

— Kaip tik tai ir darau. Kartą britų diplomatas dovanojo Indijos 
imperatoriui karietą. Ši buvo aukštu stogu, su keturiomis sėdynė- 
mis viduje ir pasoste vežikui išorėje; tiesiog įspūdingai puošni, bet 
tuo metu Indijoje karietomis niekas nevažinėjo, ir diplomatui išvy- 
kus imperatorius nenumanė, ką daryti su dovana. Jis težinojo, kad 
dėl aukšto savo statuso privalo būti aukščiau už visus, tad su savo 
patarėjais įsiropštė į karietą ir pats atsisėdo ant nepatikimo sosto — 
vežiko pasostės. Tuo tarpu vežikas, dėl savo žemo statuso nenusi- 
pelnantis, kad jį kas nors matytų, įlipo į vidų ir prakišo vadeles pro 
skylę, kurią išgręžė už pasostės. Iš tos padėties, nematydamas kelio, 
vežikas paragino arklius. Iš pradžių imperatoriui patiko pašėlusios 
kelionės jaudulys, bet kai ganėtinai ilgą laiką buvo blaškomas į šalis, 
įsakė vežikui sustoti. Nenorėdamas pasirodyti neorus, jis šypsojosi, 
kai patarėjai padėjo jam nulipti. Paskui karieta buvo kažkur užkišta 
ir niekas daugiau jos nematė. 

— Ką norite pasakyti šia istorija? — paklausė Rajanas. 

— Mes laikomės savaime suprantamo požiūrio į viską aplink. An- 
tai tas imperatorius manė, kad labiau priimtina vežiko pasostė, nes 
ji aukšta. O kas, jeigu mūsų požiūris neteisingas? Žvelgiant į šių 
žmogžudysčių vietą, tai, kas mums atrodo vienaip, iš tikrųjų gali 
būti visai kitaip. Lavonai išnešti. Kas dar pasikeitė? 

— Po žmogžudystės visos durys buvo uždarytos, — pagaliau vėl 
prašneko Bekeris. 

— Kas rado lavonus? 

— Aš, — atsakė Bekeris. — Pamačiau, kaip aukos brolis tranko 
duris. Jos buvo užrakintos, taigi perlipau per sieną ir įėjau pro 
namo galą. 

— Ir ten pamatėte... 

— Moterį ir merginą koridoriuje ant grindų. 

— Tada jūs... 

— Atidariau tas duris, - Bekeris parodė duris šalia prekystalio, — 
įėjau į krautuvę ir po lentynomis radau lavoną. 

— O toliau? 

— Atidariau duris į virtuvę ir miegamąjį, ten radau kitus lavonus. 

— Žudikas sumanymo neįvykdė iki galo. 

— Nesuprantu, — nuovargis kaustė Rajano balsą. 

— Savo esė apie žmogžudystės meną rašau apie gailestį ir siau- 
bą kaip galutinius tikslus. Aukų gailimės mes, o kas jaučia siaubą? 
Krautuvininkas jo nejautė. Kūdikis taip pat. Taip, žmona, tarnaitė 
ir mergaitė siaubą pajuto, bet tik trumputę akimirką, kai spoksojo į 
besiartinantį link jų plaktuką. Konstebli Bekeri, kokiu metu patru- 
liuodamas priėjote prie krautuvės? 

— Penkiolika po dešimtos, kaip ir kas vakarą. 

— Kiekvienas konsteblis patikimai laikosi grafiko. Spėju, jūsiškį 
žudikas žinojo ir ketino laukti iki dvidešimties minučių po dešim- 
tos, o tada atsirakinti lauko duris ir išeiti į tamsą. Jis negalėjo žinoti, 
kad ateis brolis ir sujauks jo planą. Jeigu viskas būtų klostęsi kaip 
numatyta, kitą dieną kam nors būtų parūpę, kur krautuvininkas ir 
jo šeima. Žmogus būtų pabeldęs į duris, pamatęs, kad jos neužra- 
kintos, ir įėjęs. Užuodęs kvapą ir pamatęs kraujo dėmes, būtų apti- 
kęs lavoną už prekystalio. Pasibaisėjęs žmogus būtų išbėgęs šauktis 
pagalbos. Dabar jau daugiau žmonių būtų įėję į krautuvę. Atidarant 
vis kitas duris, juos būtų pasitikę nauji siaubai. Reginys būtų pa- 
siekęs kulminaciją, kai už paskutinių durų būtų aptiktas žvėriškai 
nužudytas kūdikis. 

De Kvinsis priėjo prie durų, vedančių į namo galą. 

Nustebę Bekeris ir Rajanas išsekė paskui jį į koridorių. Opio- 
manas žengė platų žingsnį aplink išdžiūvusį kraują ir pažvelgė į 
virtuvę. 

— Dantys ant grindų, - tarė de Kvinsis. - Meno viršūnė! 

— Jūs nesveikas, — pareiškė Rajanas. 

— Karieta ir Indijos imperatorius, — priminė jam de Kvinsis. — 
Norėdamas suprasti, kas čia įvyko, turite įsivaizduoti esąs žudikas. 
Jeigu dygėsitės, tiesos nepamatysite. Turite žavėtis skerdynėmis kaip 
šedevru. 

— Opijaus tinktūra susuko jums galvą. 

— Priešingai — ji leidžia man matyti kuo aiškiausiai. 

Bekeris žvilgtelėjo per petį norėdamas įsitikinti, kad Emilė neat- 
sekė iš paskos. Ji liko krautuvėje — matyt, gailėjosi jų trijulės. 

De Kvinsis įėjo į virtuvę ir apžiūrėjo plaktuką ant stalo. 

— Galiu jį paimti? 

— Prašom. Norėčiau pamatyti, kaip juo darbuojatės, — nepriešta- 
ravo Rajanas. 

Opiomanas apžiūrėjo kuokštą plaukų ir prikepusį prie penties 
kraują. 

— Atkreipkite dėmesį, koks jis griozdiškas mano rankoje. Tik 
stambus žmogus patogiai su juo jaustųsi. — Jis apžiūrėjo plaktuko 
viršų, kur medinė rankena buvo įkišta į metalinę galvą. — O štai 
metale vinimi iškalti inicialai. Dž. P Tie patys kaip per pirmąsias 
žudynes naudotame įrankyje. Ano plaktuko pentyje taip pat buvo 
zigzago pavidalo nelygumų. Ar galiu nugrandyti dalį plaukų ir iš- 
džiūvusio kraujo? 

Rajanas kurį laiką į jį spoksojo. 

— Leiskite man, — pasisiūlė. 

De Kvinsis tarsi nė nematė, kaip Rajanas išsitraukia peilį iš makš- 
ties po dešine kelnių kiška. 

Rajanas atsargiai krapštė plaukus ir kraują stengdamasis neįrėžti 
metalo. 

Susiraukė kažką pamatęs. 

— Tokių nelygumų? 

De Kvinsis primerkė mėlynas akis ir įdėmiai pažiūrėjo. 

— Taip. Jie panėšėjo į žaibą. Visai tokie pat. Veikiausiai čia tas 
pats plaktukas, kuris buvo naudotas per pirmąsias žudynes. 

Virtuvėje stojo tyla. 

De Kvinsis parodė į baltą audeklą ant kėdės. 


— Kas čia? 

— Palaidinis. Žudikas buvo jį užsivilkęs, kad neapsitaškytų krauju 
kitų drabužių, — paaiškino Rajanas. — Aš pasiteiravau. Apdaras nie- 
kuo neypatingas. Joks pardavėjas neprisimins, kas jį pirko. 

De Kvinsis iškėlė jį ištiestoje rankoje ir apžiūrėjo kraujo dėmes. 

— Sakot, niekuo neypatingas? Ne. Gal jums nepavyks rasti parda- 
vėjo, kuris prisimintų jį pardavęs, bet pats drabužis skirtas ypatin- 
gam tikslui. Čia dailininko palaidinis. 

Atrodė, kad virtuvėje dabar pasidarė šalčiau. 

— Žmogžudystė kaip menas, - suniurnėjo Bekeris. 

— Šios žmogžudystės įvykdytos ne tiek dėl malonumo, patiria- 
mo skerdžiant aukas, kiek dėl dramatiško poveikio, kurį jos turėjo 
padaryti tiems, kurie jas pamatys. Prieš keturiasdešimt trejus metus 
žmogžudystės Ratklifo plente sukėlė visoje šalyje siaubo bangą. Ta- 
čiau jos buvo mėgėjiškos, palyginti su šiomis. Čia ne keturi lavonai, 
o penki. Ne vienas vaikas, o du. Kūnai suguldyti meniškai. Tas pats 
žmogžudystės įrankis. Kokia pažanga! 

— Pažanga? — sunerimęs paklausė Rajanas. 

— Rytoj, laikraščiams paskelbus, kas atsitiko, ir telegrafui žaibiš- 
kai paskleidus žinią, žudikas patirs menininko pasitenkinimą, kurio 
taip trokšta. Gailestis ir siaubas. Siaubas visoje Anglijoje, dar dides- 
nis negu prieš keturiasdešimt trejus metus. Na, o dėl gailesčio... Iš 
žudiko jo nesulauksime, nes įvyks dar viena virtinė žmogžudysčių. 
Turime gailėtis vienas kito ir viltis, kad Dievas pasigailės mūsų visų. 

— Dar viena virtinė žmogžudysčių? 

Krautuvėje suspigo Emilė. 


SPIEGIMAS NESILIOvĖ. Bekeris išpuolė iš virtuvės. Skubėdamas 
pas Emilę nulėkė koridoriumi. Atsidūręs krautuvėje sustingo nuo 
vaizdo, kurį išvydo. 

Rajanas su de Kvinsiu pustekine jį pasivijo; vyrai irgi sustojo ap- 
stulbinti reginio. 

Durys atdaros. Rūkas įsisuko pro jas ir apgaubė vyrą raudon- 
medžio spalvos ir gruoblėtumo veidu. Vyras buvo labai aukštas — 
aukštesnis net už Bekerį. Ant galvos buvo užsidėjęs keistos formos 
pilką apdangalą. Bekeris ne iš karto prisiminė matęs tokį nupieštą 
laikraštyje. Pamanė, kad jis vadinamas turbanu. Nors naktis buvo 

šalta, ateivis vilkėjo vien ilgus, dukslius marškinius, karančius virš 
ne mažiau dukslių rytietiško kirpimo taip pat pilkų kelnių. Tokių 
apdarų Bekeris kaip gyvas nebuvo matęs — tik „Illustrated London 
News“ numeryje. Retas anglas buvo tokių regėjęs — gal tik diplo- 
matai ir kariškiai, tarnaujantys Indijoje ar kituose subkontinento 
kraštuose. 

Emilė stovėdama krautuvės šone atitraukė delnus nuo veido. 

— Atsiprašau. Durys staiga atsidarė. Kai jis pasirodė, nesupratau, 
kas čia dedasi. Dar nebuvau mačiusi... 

— Malajiečio, — tarė de Kvinsis. 

— Pažįstate šį žmogų? — apstulbęs paklausė Rajanas. 

Konstebliai lauke atskubėjo pro rūką ir siena sustojo už egzotiš- 
kos žmogystos. 

— Negali būti... - De Kvinsis niekaip neatitraukė akių nuo atei- 
vio. — Po šitiek metų! 

— Vadinasi, jūs jį pažįstate? 

— Ne. 

Rajanas suglumęs pasisuko į atėjūną. 

— Ko jums reikia? Kaip praėjote pro konsteblius lauke? 

— Išgirdom gatvėje šaukiant, tarsi kas būtų puolamas, inspekto- 
riau, — pasakojo vienas policininkas. 

— Jie nubėgo aiškintis, o aš pasilikau, — tarė kitas. - Buvau gal už 
penkių žingsnių. Jis nebūtų galėjęs pro mane praeiti. 

— Aišku, kad būtų, — nesutiko de Kvinsis. — Jis juk malajietis. 

— Ko jums reikia? — dar kartą paklausė vyriškio Rajanas. 

Nekviestas svečias tik suglumęs primerkė tamsias akis. 

— Ką čia veikiate? — neatlyžo Rajanas. 

Vyras sutrikęs papurtė galvą. 

— Manau, jis nesupranta angliškai, - tarė Bekeris. 

— Malajietis, su kuriuo susipažinau prieš daugel metų, irgi nesu- 
prato angliškai, — prisiminė de Kvinsis. 

— Prieš daugel metų? — paklausė Rajanas. 

— Vyras, panašus į šį, kartą atėjo į mano namus Ežerų krašte, — 
paaiškino de Kvinsis. — Jis pritrenkė netikėtu apsilankymu. Galėjai 
pamanyti, kad nukrito iš Mėnulio. Mėginau kalbėtis su juo lotyniš- 
kai ir graikiškai — veltui. Kai mums nepavyko pasikalbėti, jis atsigulė 

ant mano virtuvės grindų ir užmigo. Po valandos staiga pabudo, 
nuėjo keliu ir dingo apylinkėse. Tas įvykis buvo toks netikroviškas, 
kad dažnai jį sapnuodavau. Ber tai nutiko be galo seniai, negali būti, 
kad čia tas pats žmogus. 

— ...omas, — ištarė vyras. 

— Ką jis bando pasakyti? — paklausė Bekeris. 

— ...omas ...insis. 

Atrodė, kad malajietis įsiminė žodžius nesuprasdamas, ką jie 
reiškia. 

— Tomas? — paklausė Opiomanas. — De Kvinsis? Jūs tai norite 
pasakyti? — Jis parodė pirštu į save. - Tomas de Kvinsis? 

Malajietis linktelėjo galvą. 

— ...insis. 

Jis pasikišo ranką po marškiniais. 

Bekeris bemat žengė į priekį ir sugriebė malajiečiui ranką — kad 
jis neišsitrauktų ginklo. Tačiau malajiečio rankoje atsirado vokas. 

De Kvinsis jį čiupo ir atplėšė. Skairydamas, kas parašyta, išbalo. 

— Kas čia, tėti? — paklausė Emilė. 

Drebančia ranka tėvas atkišo jai popieriaus skiautę. 

Emilė balsu perskaitė žinutę. Jos balsas ėmė drebėti ne mažiau 
negu tėvo ranka. 
Jei norit sužinoti, kas nutiko Anai, ją rasti, ateikit rytoj vienuoliktą 


ryto į Voksolo sodą. 


— Ana?! — paklausė Rajanas. — Tą vardą minėjote, kai sutikome 
jus grįžtančius namo. Kas ji: 

— Mano prarasta jaunystė. 

— Kas?! 

— Užmiršti neįmanoma. — Nors de Kvinsis žiūrėjo į raštelį Emilės 
rankoje, atrodė, kad mėlynos jo akys įsmeigtos į kažką toli. — Kai 
septyniolikmetis badavau Londono gatvėse, pamilau gatvinę. 

Rajaną ir Bekerį apstulbino de Kvinsio atvirumas. Nepribloškė 
tik prostitutės paminėjimas — ir dar girdint dukrai. Stebino ir tai, 
kad jis prisipažino apie tokį intymų jausmą kaip meilė. Tokio atvi- 
rumo, juolab viešumoje, negalėjai įsivaizduoti. 

— Pažadėjau Anai su ja pasimatyti tam tikrą valandą tam tikro- 
je gatvėje, bet nelemtos aplinkybės sutrukdė man ten pasirodyti. — 
Prislėgtas prisiminimų de Kvinsis išsitraukė buteliuką tinktūros ir 
nugėrė didelį gurkšnį. — Kai man pagaliau pavyko ten nusigauti, 
Ana nelaukė ir daugiau jos nebemačiau, nors daugybę metų ieš- 
kojau. Nieku gyvu nebūčiau dabar važiavęs į Londoną, jeigu man 
nebūtų buvę pažadėta, kad išgirsiu, kas jai nutiko. 

— Kas jums tai pažadėjo? — paklausė Rajanas. 

— Nenumanau, bet tas žmogus dar sutarė dėl nuomos namo, 
kuriame mudu su Emile dabar gyvename. Buvau čia atviliotas, kad 
būčiau susietas su tomis žmogžudystėmis. Gal žudikas manęs klau- 
sosi? Nė kiek neabejoju, kad jis mane seka. 

— Jus seka? 

+ — Kaip dar jis galėjo žinoti, kad šįvakar esu čia ir gali pasiųsti 
malajietį perduoti žinutę? Ir dar: jis nusitaikė į žmogų, atvykusį iš 
Mančesterio, Heivorto pavarde. 

— Jau anksčiau manėte, kad tai svarbu, tik nesakėtė mums ko- 
dėl, - priminė Bekeris. 

— Augau netoli Mančesterio. Grinhei buvo mūsų šeimos namų 
pavadinimas. 

— Grinhei. Heivortas.* Čia tik sutapimas, — neteikė reikšmės Ra- 
janas. 

— Ne. 

— Jūs rimtai norite pasakyti, kad žudikas auka pasirinko krautu- 
vininką todėl, kad jūs abu kilę iš Mančesterio ir jo pavardė panaši į 
jūsų šeimos namo pavadinimą? 

— Jokio sutapimo, kad žudynės įvyko mėnuo po mano naujausio 
leidinio. Visos smulkmenos atitinka tai, ką rašiau „Žmogžudystės 
kaip vienos meno rūšių“ prieraše. Kad sąsajos su manim būtų dar 
įtikinamesnės, žudikas pasirinko auką, turinčią panašumų į mane. 
Jis tyčia painioja mane į savo nusikaltimus. Kaip dar jis ketina įvelti 
mane į skerdynes? Tepadeda man Dievas! 


* Šaknis „hei“ abiejuose žodžiuose angliškai (hay) reiškia „šienas“. 

1854 METAIS BRITANIJOS IMPERIJA buvo didžiausia pasaulio is- 
torijoje, kur kas didesnė negu Aleksandro ar romėnų užkariautos 
žemės. Jai priklausė teritorijos visame pasaulyje, tai yra — Kanada, 
Bahamų salos, Bermudai, Gibraltaras, Malta, Kipras, trečdalis Afri- 
kos, nemaža dalis Artimųjų Rytų, taip pat — Indija, Birma, Malaja, 
Singapūras, Honkongas, Borneo, Naujoji Gvinėja, Saliamono salos, 
Fidžis, Samoa, Australija, Naujoji Zelandija ir dalis Antarktikos. 
Svarbiausias jos žmogus, ko gero, galingiausias asmuo pasaulyje, 
buvo Henris Džonas Templis, oficialiai vadinamas lordu Palmers- 
tonu. Beveik per pusę amžiaus, dar nuo 1807-ųjų, Palmerstonas iš- 
sikovojo įtaką Britanijos vyriausybėje, pirma kaip Bendruomenių 
rūmų narys, paskui — karo reikalų (devyniolika metų), užsienio rei- 
kalų (penkiolika metų), o tuo metu — vidaus reikalų ministras. Dėl 
užimamos padėties jo žinioje buvo bemaž viskas, kas vyko šalies 
viduje, ypač — nacionalinio saugumo ir policijos klausimais. Dau- 
guma apžvalgininkų neabejojo, kad Palmerstonas netrukus taps 
ministru pirmininku, nors — šie ateina ir išeina, o Žmogus, visą gy- 
venimą daręs įtaką Karo reikalų, Užsienio reikalų ir Vidaus reikalų 
ministerijoms, jau ir taip iš esmės kontroliavo vyriausybę. Premjerai 
ir net pati karalienė Viktorija dažnai išsikviesdavo Palmerstoną ir 

reikalaudavo pasiaiškinti, kodėl šis vykdo politiką, kuriai leidimo 
nedavė nei parlamentas, nei premjeras. 

Pirmadienio rytą, devintą valandą, Rajanas sėdėjo priešais šį didį 
žmogų jo kabinete Vestminsteryje. Septyniasdešimtmetis Palmers- 
tonas nešiojo ilgas, tankias rudai dažomas žandenas. Jos siekė iki 
pat ryžtingo smakro ir suteikė dar daugiau tvirtybės valdingam jo 
žvilgsniui. Amžius neatsiliepė nei jo veiklumui, nei ambicijoms. Jo 
kabinetą puošė didelis Anglijos žemėlapis ir kitas — pasaulio. Visos 
britų teritorijos jame buvo nuspalvintos raudonai ir paženklintos 
Britanijos vėliava papuoštu smeigtuku. 

Apie Palmerstono turtus bylojo kuo puikiausio sukirpimo apda- 
rai, todėl Rajanas jautėsi prastai apsitaisęs, nors vilkėjo vienintelius 
gerus savo drabužius: privalomas pilkas kelnes, tokios pat spalvos 
liemenę ir juodą kelius siekiantį apsiaustą. Pagal to laikmečio madą, 
batai buvo įneriami į audeklo juostų kilpas, prisiūtas prie kiškų 
apačios, kad kelnės nesiraukšlėtų. Todėl kojos, ypač sėdint, taip įsi- 
tempdavo, kad Rajanas gailėjosi nevilkįs laisvų, patogių drabužių, 
su kuriais eidavo vykdyti užduočių gatvėse. 

Šalia Rajano sėdėjo policijos komisaras Meinas. Kampe pokal- 
bį užrašinėjo Palmerstono sekretorius. Prie uždarytų kabineto durų 
stovėjo Palmerstono palydovas apsaugininkas — atsargos pulkinin- 
kas Robertas Bruklainas. Prieš daugel metų* į Palmerstoną šovė 
žmogus, pasiryžęs jį nužudyti. Lordas nusprendė, kad šitaip dau- 
giau niekada nenutiks. Bruklainas, dvidešimt metų tarnavęs armijo- 
je, kovęsis mūšiuose Indijoje ir Kinijoje, tiko jį saugoti labiau negu 
kas nors kitas. 

— Kai įvyko pirmosios Ratklifo plento žmogžudystės, buvau mi- 
nistrų kabineto narys, — pasakojo Palmerstonas. — Prisimenu, koks 
išgąstis pasklido po visą kraštą ir kaip Vidaus reikalų ministerija 
susimovė bandydama žmones nuraminti. Dabar, kai ministerijai 
vadovauju aš, neleisiu, kad žmonės vėl šitaip persigąstų. — Jis paro- 
dė į šūsnį laikraščių ant savo rašomojo stalo — visų šešiasdešimties, 
leidžiamų Londone. - Isterija, skleidžiama šių pranešimų, neabejo- 
tinai sukels daugiau tokių incidentų kaip riaušės po šeštadienio nak- 


* 1818-aisiais. 

ties skerdynių. Kaip suprantu, inspektoriau Rajanai, jūs dalyvavote 
abejose riaušėse. 

— Taip, Jūsų šviesybe. Vienu metu minia pamanė, kad aš ir esu 
žudikas, tad puolė mane. 

— Nenuostabu, - žvilgtelėjęs į rudus Rajano plaukus tarstelėjo 
vidaus reikalų ministras. 

— Paskui ji nukreipė savo pyktį į kitą žmogų. Mes neleidome jo 
sužaloti, o galbūt net užmušti. 

— Nepamenu, kad būtumėte jį minėjęs, taigi suprantu, kad mi- 
nia klydo. 

— Taip, Jūsų šviesybe. Žudikas ne jis. 

— Jūs tuo tikras? 

— Visiškai. 

— Kaip malonu pagaliau išgirsti žmogų sakant, kad jis visiškai 
kuo nors tikras. O kaip ten su tuo malajiečiu? 

— Atrodo, jis nemoka angliškai, Jūsų šviesybe. Kad ir kaip stengė- 
si Užsienio reikalų ministerija, mums nepavyko rasti nė vieno žmo- 
gaus, mokančio malajiečių kalbą. 

Išgirdęs minint Užsienio reikalų ministeriją, kuriai Palmerstonas 
kadaise vadovavo ir kurią, pasak gandų, vis dar kontroliavo, lordas 
dar labiau sukluso. 

— Malajietį suėmėme, — pridūrė Rajanas, — bet jo pėdos dydis 
neatitinka batų įspaudų, paliktų žudynių vietoje. Esu linkęs ma- 
nyti, kad jis neturi su jomis nieko bendra, tik už pinigus perduoda 
žinutes. 

Palmerstonas nekantraudamas papurtė galvą ir nukreipė blėstan- 
tį dėmesį į komisarą Meiną. 

— Kas daroma užtikrinant gyventojų saugumą gatvėse? 

— Jūsų šviesybe, visi detektyvai ir konstebliai dirba ilgiau, negu 
privalo. Visi laisvadieniai jiems atšaukti. Patruliuojama po du. Liu- 
dytoja sakė, kad jai įtarimų sukėlė aukštas vyras geltona barzda. Jis 
buvo su jūrininko kepure ir apsiaustu. 

— Kokia liudytoja? 

— Prostitutė. 

— Prostitutė, — pakartojo Palmerstonas. Žinia nepadarė jam 
įspūdžio. 

— Peržiūrėjome savo kortelių katalogus Skotland Jarde, aiškino- 
mės, kurie nusikaltėliai turėjo tokios spalvos barzdą. 

— Ir ką? 

— Vienintelis šį apibūdinimą atitinkantis nusikaltėlis mirė prieš 
trejus metus, — atsakė komisaras. 

— Jūreivis, plaukiojantis į Rytus, gali mokėti malajietiškai, — 
svarstė Palmerstonas. — Be to, jis žinotų, kuriame į Londoną at- 
plaukusiame laive gali dirbti malajietis. Tačiau, jeigu žudikas išties 
jūreivis, jis jau gali vėl būti išplaukęs į jūrą. 

— Taip, Jūsų šviesybe, - atsakė Meinas. - Mūsų konstebliai klau- 
sinėja prieplaukose. Jeigu kas nors prisimins apibūdinimą atitinkan- 
tį jūreivį, kitu laivu išsiųsime žinią ir įspėsime valdžios įstaigas, kur 
plaukia įtariamasis. 

— Tai gali užtrukti savaites ar net mėnesius, o per tą laiką įta- 
riamasis jau gali atsidurti kitame laive, — didžiai nekantraudamas 
atsakė Palmerstonas. 

— Taip, Jūsų šviesybe. Neturime transatlantinio telegrafo, todėl 
mūsų galimybės ribotos. | 

— Šiuo metu gailiuosi, kad telegrafas apskritai išrastas. Pulkinin- 
ke Bruklainai, ką apie jį manote? 

Padėtyje „laisvai“ stovintis ryžtingo veido vyras atsakė: 

— Jis neapsakomai padeda Kryme, Jūsų šviesybe. Vadai gali neįti- 
kėtinu greičiu perduoti įsakymus. 

— Jis nesutrukdė tiems kvailiams Reglanui ir Kardiganui pražu- 
dyti lengvąją brigadą.* Jeigu vis dar kontroliuočiau Karo reikalų 
ministeriją, atleisčiau juos iš pareigų. Reglanas išsiunčia netikslų 
įsakymą. Kardiganas nušuoliuoja su savo kavalerija gerai nežino- 
damas, kokia užduotis jam duota, bet pasiryžęs tapti didvyriu. Jis 
vos nepražudo visos lengvosios brigados, tada ištaiso prašmatnią 
vakarienę su šampanu savo jachtoje, plūduriuojančioje uoste neto- 
liese. Visi bemat sužino, kas atsitiko už tūkstančių mylių, — už tai 
reikia dėkoti telegrafui — ir vyriausybė per plauką nežlunga dėl to, 


* Per Krymo karo Balaklavos mūšį 1854 m. spalio 25 d. britų pajėgų, vadovaujamų 
grafo Kardigano, lordo Reglano lengvoji brigada dėl ryšio klaidos, užuot puolu- 
si besitraukiančią rusų artilerijos bateriją, puolė kitą, gerai įsitvirtinusią, ir patyrė 
didžiulių nuostolių. 

kad nemokšiškai vadovauja karui. Prieš keturiasdešimt trejus metus 
praeidavo trys dienos, kol kokia nors žinia išplisdavo po visą šalį, 
bet vakar telegrafas išsiuntinėjo pranešimus apie žudynes į visus ša- 
lies miestus, dar nespėjus pakrauti laikraščių į traukinius. Žmonės 
būriuojasi gatvėse. Dažnas ginkluotas pistoletu. Pasak mano intor- 
matorių, žmonės kalbasi vien apie tai, kad anksčiau išeis iš darbo, 
nes nori parskubėti namo, kol nenusileido rūkas. Tai vyksta ne vien 
Londone. Visa šalis įbauginta, o visus nuraminti turiu aš. 

— Jūsų šviesybe, — tarė Rajanas, — mes tiriame dar vieną galimybę. 

— Įdėmiai klausau jūsų, inspektoriau. 

— Mūsų aptiktuose batų įspauduose nebuvo vinių plačiomis 
galvutėmis žymių. Tai rodo, kad žudikas — ne prasčiokas. Skustu- 
vas, kurį radau, beveik neabejotinai yra antras žudynių įrankis. Jo 
kriaunos iš gražiai apdirbto dramblio kaulo, plienas aukštos koky- 
bės. Įrankis labai brangus. Tai irgi rodo, kad žudikas — ne iš pras- 
tuomenės. 

— Liaukitės kalbėjęs neiginiais, inspektoriau. 

Rajanas pajuto kaistant skruostus. 

— Jūsų šviesybe, turime svarstyti galimybę, kad žudikas gali būti 
pasiturintis, išsilavinęs žmogus. 

— Svarstyti? Dieve brangus, žmogau - tai neįsivaizduojama! Skus- 
tuvas tikriausiai pavogtas. Pasiturintis, išsilavinęs žmogus nebūtų 
galėjęs įvykdyti tokių kraupių nusikaltimų. Tai akivaizdu jau vien 
iš neregėto smurto. Tokius nusikaltimus galėjo įvykdyti tik visiškas 
padugnė. Arba žmogus, piktnaudžiaujantis vaistais. 

— Žmogus, piktnaudžiaujantis vaistais, Jūsų šviesybe? 

— Visuose laikraščiuose mirga Opiomanas. Prieš mėnesį jis su 
didžiausiomis kruvinomis smulkmenomis aprašė pirmąsias žudy- 
nes. Susidaro įspūdis, kad žudikas naudojasi Opiomano esė kaip 
instrukcija. O gal Opiomanas pats ir yra žudikas? 

— Jūsų šviesybe, jis vos penkių pėdų ūgio. Jam šešiasdešimt devy- 
neri. Jis fiziškai nebūtų įstengęs nužudyti visus tuos žmones. 

— Nesvarbu, kaltas jis ar ne. Žmogus, kuriam protą aptemdė viso 
gyvenimo įprotis vartoti opijų, yra neginčijamas įtariamasis. Suim- 
kite jį. Pasirūpinkite, kad apie tai sužinotų laikraščių žurnalistai. 

— Bet... 

— Jeigu įkišime jį į kalėjimą, žmonės lengviau atsikvėps, įsitikins, 
kad mes kažką darome. Nenoriu, kad su manim ginčytumėtės, ins- 
pektoriau. Suimkite jį. 

— Jūsų šviesybe, aš tik noriu atkreipti dėmesį į tai, kad jeigu pa- 
sikartos pirmų žudynių scenarijus, laukia dar viena virtinė žmog- 
žudysčių. Jeigu tuo metu, kai įvyks žmogžudystės, de Kvinsis sėdės 
kalėjime, bus akivaizdu, kad suėmėme ne tą žmogų. 

— Tai bus po dvylikos dienų, inspektoriau. Prieš keturiasdešimt 
trejus antros žudynės įvyko po šitiek laiko. Dvylikos dienų jums 
turėtų užtekti surasti skerdynes surengusį pamišėlį. Pasistenkite tai 
padaryti, antraip nebebūsite detektyvas, bet tai bus mažiausia jūsų 
bėda. O per tą laiką de Kvinsio suėmimas įrodys, kad mes nesėdime 
sudėję rankas. Įkiškite jį į kalėjimą ir žmonės pasijus saugūs. 

— Gal mažiau negu už dvylikos dienų, Jūsų šviesybe. 

— Nesupratau? 

— De Kvinsio manymu, žudikas stengiasi, kad jo nusikaltimai 
būtų šiurpesni negu pirmos Ratklifo plento žudynės. Jeigu jis teisus, 
kitas nusikaltimas įvyks kur kas greičiau ir bus Žvėriškesnis. 


KAD NEPATRAUKTŲ DĖMESIO, Bekeris de Kvinsį ir Emilę išvežė iš 
jų namų prie Raselo aikštės ne policijos furgonu, o samdoma karie- 
ta. Pasirinko aplinkinį maršrutą ir vis dairėsi per petį, ar iš paskos 
nevažiuoja kokia kita karieta. Užduotį palengvino tai, kad jų tuo 
metu buvo mažiau negu paprastai. 

Pirmiausia jie nuvažiavo į kontorą laidotojo, kuris apsiėmė pa- 
laidoti Heivortų šeimą. Emilė tesėjo žodį: išvakarėse apsilankė pas 
nužudyto krautuvininko brolį ir įsitikino, kad šis vykdo pažadą būti 
su žmona ir sūneliu. 

— Velionis pinigų dėželėje turėjo vieną svarą, aštuonis šilingus 
ir du pensus, — tarė ji dabar laidotojui. —- Tai bus rankpinigiai už 
laidotuves. 

Atokiau stovintį Bekerį apstulbino Emilės tiesmukumas, bet de 
Kvinsiui jis nepasirodė neįprastas. 

— Vienas svaras, aštuoni šilingai ir!.. — sušuko laidotojas. — Bet 
visos penkerios laidotuvės kainuos šešiolika svarų! Praėjusią nak- 
tį kažkas pavogė iš manęs katafalką! Jeigu man nebus sumokėta iš 

anksto, neįsivaizduoju, kaip pasirūpinsiu palaikų palaidojimu per 
priimtiną laiką! 

— Užjaučiu dėl katafalko, bet velionio brolis teišgali mokėti svarą 
per mėnesį, kol grąžins skolą, - ramiai atsakė Emilė. 

— Vadinasi, praeis... 

— Taip, penkiolika mėnesių. Negreitai, bet užtikrintai. Antraip 
prarasite galimybę pelnyti pageidaujamą reputaciją. 

— Kokią galimybę?! Apie ką čia šnekate?! 

— Šios žmogžudystės patraukė laikraščių dėmesį. 

— "Tai jau tikrai. Visi tik ir kalba apie jas. Kur beičiau... 

— Jeigu sutinkate gauti svarą per mėnesį, mano draugai iš poli- 
cijos valdybos pasakys žurnalistams, kad esate laidotojas, pasišovęs 
padėti velionio broliui jo širdgėlos metą. Jūsų firmos pavadinimas 
bus didžiai gerbiamas. Jūsų verslas klestės. 

— Tai puiku, bet vis tiek neįsivaizduoju... 

— Jeigu atsisakysite, mano draugai iš policijos valdybos praneš vi- 
siems žurnalistams, kaip beširdiškai elgiatės, nors turite teikti žmo- 
nėms paguodą. Visi londoniečiai skaitys apie jūsų abejingumą. 

— Bet... 

— Akimirką pamąstęs įsitikinsite, kad pirma galimybė geresnė už 
antrą. — Emilė atsistojo. —- Kol kas paimkite vieną svarą, aštuonis ši- 
lingus ir du pensus. Jūsų firma turi įspūdingą reputaciją. Neabejoju, 
kad velioniui ir jo artimiesiems ištaisysite laidotuves, kurias žmonės 


dar ilgai girs. 


BEKERIS KAIP GYVAS NEBUVO GIRDĖJĘS moters taip kalbant. 
Slėpdamas nuostabą jis palydėjo Emilę ir de Kvinsį į karietą lauke. 
Nužiūrėjęs gatvę įsitikino, kad jokia kita karieta sustojusi nelaukia, 
kol jie išeis iš laidotojo kontoros. 

— Nemanau, kad mus kas nors seka, — tarė jis, kai jie nuvažiavo į 
galutinį kelionės tikslą. 

— Žudikui nė nereikia mūsų sekti, — mąsliai atsakė de Kvinsis. — 
Jis juk žino, kur aš būsiu vienuoliktą. 

— Tačiau aš turiu numatyti kitas galimybes. Gal jis ketina iškrėsti 
jums staigmeną pakeliui. 

— Taip, — sutiko de Kvinsis. - Netikėtumų jo arsenale nestinga. 

PRAĖJUS PENKIOMS MINUTĖMS nuo tada, kai jie sumokėjo rin- 
kliavą ir pravažiavo virš akmeninių Voksolo tilto taurų, Bekeris liepė 
vežikui apvažiuoti geležinkelio bėgius ir sustoti Viršutinėje Kening- 
tono gatvėje. Jis padėjo išlipti Emilei, paskui pasisuko į de Kvinsį ir 
pamatė, kad stebėtinai vikrus pagal savo metus vyras jau stovi jam 
už nugaros. 

Uosdamas iš gretimos spirito varyklos sklindančius kvapus Beke- 
ris nužvelgė darbininkų rajoną. Beveik visuose namuose buvo krau- 
tuvėlės, virš jų — butai. 

Žinia apie žmogžudystes paveikė žmonių nuotaikas net čia, pie- 
tiniame Temzės krante, gana toli nuo Rartklifo plento. Praeiviai 
nebėjo tingiai, jų išraiška buvo mąsli, budri. Vyras, nuo vežimėlio 
pardavinėjantis skrudintas bulvytes, įtariai žiūrėjo į visus prisiarti- 
nančius pirkėjus, baimindamasis, kad kuris nors gali jį pulti. 

Kad nepatrauktų dėmesio, Bekeris gavo leidimą vietoj unitor- 
mos vilkėti civilinius drabužius. Taigi jis žengė dar vieną žingsnį į 
savo tikslą tapti detektyvu, tik jam būtų labiau patikę, jei tai būtų 
nutikę kitokiomis aplinkybėmis. 

Kai kurie praeiviai nepritariamai žvilgčiojo į neįprastą Emilės 
suknelę be lankų, neslepiančią einant judančių kojų. Šiaip niekas 
daugiau nesidomėjo; jie žingsniavo palei medinę tvorą iš dešinės, 
kol priėjo platų, aukštą pastatą. Išblukusi iškaba virš didelių vartų 
skelbė: voKsOLO sopDAS. 

De Kvinsis išsitraukė iš apsiausto kišenės gertuvę su opijaus 
tinktūra. 

— Jau trečią kartą geriate nuo tada, kai išvažiavom iš jūsų namų, — 
tarė Bekeris. 

— Dėkui, kad skaičiuojate. 

— Jūsų iki šiol šiandien išgertas tinktūros kiekis daugumai žmo- 
nių būtų mirtinas. 

— Šiuos vaistus man išrašė gydytojas. Mane mirtis veikiau ištiks, 
kai liausiuosi juos gerti. - De Kvinsio kakta buvo išpilta prakaito. Jis 
pažiūrėjo į dukrą ir pakeitė temą. —- Emile, pramogų parkai kadaise 
buvo labai madingi. Kai buvau trisdešimties ar kiek daugiau, žiūrė- 
jau čia Vaterlo mūšio vaidinimą. 

— Vaterlo mūšio vaidinimą? Kažkas neįtikėtina. 

Ryto dangus vėl buvo giedras — vėjas išsklaidė rūką. 

— Jame dalyvavo tūkstantis kareivių, — kalbėjo de Kvinsis steng- 
damasis negalvoti apie tai, ką turi padaryti. — Žiūrovai — gal dešimt 
tūkstančių — buvo pakerėti muškietų pokšėjimo ir parako dūmų. 

— Čia šitiek telpa? 

— Ner daugiau. 

— Jau beveik vienuolika, - priminė Bekeris. 

De Kvinsis nervingai įkvėpė ir linktelėjo. 

— Atminkite, — tarė Bekeris. — Gera dešimtis neuniformuotų 
konsteblių atėjo čia po vieną dėdamiesi lankytojais. Jeigu kils in- 
cidentas, jie tuoj pat atlėks į pagalbą. Vis dar manau, kad turi- 
te leisti man eiti su jumis, tuomet galėčiau apginti, jei būtumėte 
puolamas. 

Jis nuleido akis į civilio apsiaustą, po kuriuo pūpsojo policininko 
lazda ir antrankiai. 

— Kad ir ką sumanė žudikas, savo planų jis atsisakys, jei būsite 
šalia manęs, — atsakė de Kvinsis. — Jeigu aš klystu, ir jis griebsis 
smurto, bent jau žinosiu, kad jūs saugote Emilę. Na, o man reikia 
rizikuoti, nes yra galimybė sužinoti apie Aną. 

— Po šitiek metų ji vis dar jums tiek daug reiškia? — paklausė 
Bekeris. 

— Ji išgelbėjo man gyvybę, kai prašiau išmaldos Londono gatvėse. 

De Kvinsis įėjo pro vartus. 

Bekeris su Emile suskaičiavo iki dvidešimt ir nusekė jam įkandin. 

Vartai seniai prašėsi perdažomi. Jų lentos buvo suskilinėjusios, 
kai kur sulūžusios. 

Bilietų pardavėjas beveik neatitraukė akių nuo laikraščio, kurį 
skaitė. Reportažas pirmame puslapyje buvo apie žmogžudystes Rat- 
klifo plente. 

— Du šilingai, — abejingai tarstelėjo. 

Bekeris sumokėjo Skotland Jardo išduotomis monetomis. 

Juodu apsidairė po parką, kuriame beveik nebuvo lankytojų; de 
Kvinsis ėjo balto žvirgždo taku tarp belapių medžių. Jis artinosi link 
koncertų scenos, rodės, tikėdamasis, kad kažkas prie jo prieis. Taip 
neatsitiko. Tada jis pažvelgė į ilgą virtinę atvirų kabinų su staliukais, 
prie kurių sėdėdamas matei sceną. Ir dabar niekas neprisiartino. 

Apsimesdami besigrožintys aplinka, Bekeris su Emile praėjo pro 
pastatą su rytų Indijos rūmų smailėmis, arkomis ir kupolais. Atsi- 
gręžė į vyrą cirko apdarais, einantį lynu, ištemptu virš vejos tarp 
dviejų medžių. Akrobatas pusiausvyrai išlaikyti rankose turėjo kartį. 
Kadaise raudonas jo drabužis buvo išblukęs, apskuręs. 

Bekeris spėliojo, kur išsidėstę kiti konstebliai. Gal kai kurie pri- 
sidėjo prie saujelės žmonių, be jokio susidomėjimo stebinčių lyno 
akrobatą ir iš pažiūros norinčių, kad jiems būtų grąžinti pinigai. Jie 
atrodė kur kas labiau susidomėję niūria pokalbio tema — Bekeris 
neabejojo, kad šeštadienio nakties žmogžudystėmis. 

Kiek akys užmatė, augo belapiai medžiai. Raitelio statulą supo 
nuogi krūmai. Arklio uodega buvo nukritusi. 

— Gal pavasarį, kai medžiai sulapos, čia bus maloniau, — spėjo 
Emilė žiūrėdama į tėvą priekyje. 

Dūmų kvapas ir ugnies traškesys atvedė juos prie didelio bre- 
zentinio baliono. Parko lankytojai už užmokestį galėjo juo paskrai- 
dyti. Baliono spalvos, kaip ir lyno akrobato apdarai, buvo išbluku- 
sios. Uždanga neleido žiežirboms uždegti brezentinio vamzdžio, 
pritvirtinto prie kamino. Karštas oras iš kamino per vamzdį pri- 
pūsdavo balioną; po juo kabojo pintas keleivių krepšys. Iš baliono 
skverbėsi dūmai. 

Plakatas skelbė: PAMATYKITE VOKSOLO TILTĄ IŠ AUKŠTYBIŲ! 
IR VESTMINSTERIO TILTĄ! IR ŠV. JOKŪBO PARKĄ! 

— Galbūt ir Temzę iš arti — jei balionas kris, - svarstė Emilė. 

De Kvinsis nesustodamas ėjo pirma jų giliau į sodą. 

— Kadaise čia būdavo akrobatų, žonglierių ir muzikantų, — pa- 
sakojo Bekeris. — Buvo laidomi fejerverkai. Girdėjau, buvo metas, 
kai vakare sodą apšviesdavo penkiolika tūkstančių lempų, tad iš kito 
"Temzės kranto buvo matyti švytint. Bet dabar... — Jis parodė į sudau- 
žytus gaubtus ant stulpų palei taką. - Savininkams kilo finansinių 
sunkumų. Vakarais per linksmybes spindesio būdavo tiek pat kiek 
karališkoje puotoje. O tai, kas dabar darosi čia naktį, yra nepadoru. 

— Kalbate apie prostituciją? —- paklausė Emilė. 

Bekeris pajuto raustąs. 

— Nenorėjau, kad susigėstumėte, — tarė jinai. 

— Tiesą sakant, nuogąstavau, kad susigėsite jūs. 

— Tėvas visuomet kalbasi su manim be užuolankų. Net kai buvau 
maža, nesielgė kaip su vaiku. Tėvo namuose tarp šešių gyvų išlikusių 
brolių ir seserų augau greitai. 

— Taip. Kadangi antstolis nuolatos jo ieškojo, manau, greitai pa- 
jutote gyvenimo skonį. 

— Tėvas mane vadindavo savo šnipe. 

— Nejaugi? — paskutinis žodis patraukė Bekerio dėmesį. 

— Edinburge jis negalėdavo gyventi su mumis, mat bijojo būti 
suimtas, tad rasdavo kokią slaptą pastogę, kur aš atnešdavau jam 
maisto ir reikalingų daiktų, tokių kaip plunksna ir rašalas. Antstolis 
stebėdavo mūsų namą, tad išsprūsdavau pro galinius langus, per- 
siropšdavau per sienas, išlįsdavau pro skyles tvorose. Kai pagaliau 
nusigaudavau pas tėvą į kambarį, kuriame jam pavyko prisiglausti, 
jis man duodavo rankraštį nunešti leidėjams. Tačiau ir leidėjai bū- 
davo stebimi. Taigi man vėl tekdavo keberiotis per sienas ir lįsti pro 
galinius langus, kad įteikčiau tuos popierius, gaučiau užmokestį ir 
grįžčiau pas tėvą. Iš tų pinigų, kuriuos jam atnešdavau, jis pasilikda- 
vo tik šiek tiek, o kitus liepdavo nešti motinai. 

— Atrodo, jūsų vaikystė buvo sunki. 

— Priešingai — be galo įdomi. 

Bekeris išgirdo už nugaros kažką greitai einant. 

— Niekur nesitraukit! — paliepė Emilei Bekeris. 

Pasirengęs nemalonumams jis apsisuko ir nustebo pamatęs taku 
atskubantį Rajaną. 

Rajanas atrodė kaip nesavas. Vietoj netvarkingų kasdienių dra- 
bužių vilkėjo atsegtą durtinį, po kuriuo matėsi ištaigingos pilkos 
kelnės, priderinta liemenė ir juodas kelius siekiantis apsiaustas. Jei 
ne laikraščių pardavėjo kepurė, slepianti rudus plaukus, galėjai pa- 
laikyti jį ne detektyvu, o komisaru. 

— Viskas ramu, — atraportavo Bekeris. 

Tačiau Rajanas atrodė sunerimęs. Dangus buvo toks pat niūrus 
kaip ir jis; dabar juo plaukė tamsūs debesys. 

— Kas atsitiko, inspektoriau? — paklausė Emilė. 

— Kai vakar susipažinau su jūsų tėvu, buvau tuo patenkintas, bet 


dabar... 


— Kuo patenkintas? Nesuprantu. 

— Gavau įsakymą jį suimti. 

— Suimti?! - sušuko Emilė. — Turbūt juokaujate. 

— Gaila, bet ne. Kur jis? — paklausė Rajanas. 

— Priekyje mūsų, — atsakė jam Bekeris. 

— Bet kur? 

— Eina taku. Jis... - Bekeris pasisuko norėdamas parodyti, kur de 
Kvinsis. — Dieve, jo ten nėra! Kas jam atsitiko? 


(OOPIOMANAS TOLIAU ĖjJO TAKU. Nuo dešimtmečiais dideliais kie- 
kiais geriamos opijaus tinktūros jam egzistavo ne viena, o dau- 
gybė tikrovių. Nenatūralus Voksolo sodo elementų derinys: rytų 
Indijos paviljono smailės ir kupolai, lauko koncertų scena, lyno 
akrobatas, karšto oro balionas su besiskverbiančiais iš jo dūmais ir 
net Miltono statula taip priminė opijaus sukeltus sapnus, kad jis 
nebežinojo, ar sapnuoja košmarą plačiai atmerktomis akimis, ar 
vis dar miega lovoje. 

Praradęs nuovoką jis svarstė iš Edinburgo gal niekada nė neišvy- 
kęs. Gal niekada negavęs ir žinutės su pažadu atskleisti jam, kas nu- 
tiko Anai, jei atvažiuos į Londoną. O labiausiai jis vylėsi sapnuojąs 
todėl, kad tai reikštų, jog šeštadienio naktį neįvyko jokių žmogžu- 
dysčių ir kad netrukus neįvyks dar baisesnės. 

Priekinė sodo dalis buvo skirta viešiems renginiams, tokiems 
kaip šokiai, vaidinimai, koncertai ir pobūviai. O štai užpakalinėje 
augo įspūdingas miškas miesto viduryje. Vienu metu miškas buvo 
rūpestingai prižiūrimas, žmonės mielai vaikščiodavo tarp medžių, 
bet metams bėgant dėl lėšų stygiaus jis buvo apleistas ir sulaukė- 
jo. De Kvinsio draugui Verdsvertui tai būtų patikę, bet iš tikrųjų 
miškas taip tankiai sužėlė, jame radosi tokia daugybė neįžengiamų 
brūzgynų, kuriuose kas nors galėjo tykoti, kad de Kvinsiui pasi- 
darė baugu. 

Sumaišties pojūtį dar labiau stiprino netikri griuvėsiai tarp me- 
džių — senovės Graikijos ir Romos įžymybių reprodukcijos. Griuve- 
nose, rodės, keistai susipynė šimtmečiai: Partenono kolonos gulėjo 
šalia Koliziejaus dalies, viskas užgožta nuvytusių piktžolių ir vijoklių. 

Opiomanui ir vėl ėmė suktis galva nuo pojūčio, kad tai, ką mato, 
yra tinktūros padarinys. Tačiau kad ir kaip jis stengėsi įtikinti save 

esąs Edinburge, kamuojamas opijaus sukelto košmaro vis prisiminė 
tvaiką žmogžudysčių vietoje ir sielvartą aukos brolio veide. 

Priėjęs kryžkelę galėjo rinktis iš trijų krypčių: sukti kairėn, deši- 
nėn arba traukti tiesiai. Daug negalvodamas pasuko baltu žvirgždo 
taku į kairę. Iš abiejų pusių čia augo tankesnis miškas, į griaučius 
panašių belapių krūmų ir medžių raizgalynė. Jam atrodė, kad ištino 
krūtinė, ėmė tankiai kvėpuoti. 

Ana. 

Jis niekada neužmiršo to savo jaunystės vakaro, kai prisipažino 
jai, kaip karštai myli. Prisiekė grįžti į Londoną po aštuonių dienų — 
nuo šiol jis gyvens su ja ir dalysis viskuo, kaip ir jinai dalijosi su juo 
savo kukliais ištekliais. 

Tačiau, kas laukia ateityje, Ana suprato kur kas geriau negu jis. 
Jos skruostais sruveno ašaros. Ji prigludo prie jo, kai jis ją apkabi- 
no, bet neištarė nė žodžio. Jis išvis niekada daugiau neišgirdo jos 
balso. 

Kaip jis troško dar kartą vaikštinėti su ja susikibus rankomis, 
klausytis su ja vargonėlių muzikos, ją bučiuoti! Sapnavo ją nesuskai- 
čiuojamą daugybę kartų. Įvairiose esė ir knygose jis nuolatos rašė 
apie ją — akivaizdu, kad žudikas tuos aprašymus įdėmiai perskaitė. 
Visai galimas daiktas, jis pakvietė jį čia ne vien tam, kad paerzintų. 
Gal žudikas pametė dėl jos galvą panašiai kaip jis ir sužinojo apie ją 
ką nors itin svarbaus. 

De Kvinsis atsispyrė pagundai išsitraukti gertuvę ir muktelėti 
tinktūros. Tačiau dabar į priekį jį stūmė ne tiek baimė, kiek viltis — 
ir poreikis nubausti save už tai, kad tada paliko Aną. Jeigu yra bent 
menkiausia galimybė sužinoti ką nors apie moterį, kurios ieškojo 
visą gyvenimą, negali ja nepasinaudoti. 

Atrodė, kad medžiai ir krūmai abipus stengiasi jį sugriebti. Šaltas 
vėjas kiaurai košė apsiaustą. Batai bauginamai gurgždino žvirgždą. 
Šakos traškėjo. Vėjas tyliai maldaujamai ošė. 

Tuomet jis suvokė, kad tą maldaujantį garsą leidžia visai ne vėjas, 
o žmogus. Moteris. 

— Tomai... 

Laibas balsas - graudus maldavimas - sklido jam iš dešinės. 

— Tomai... 

— Čia tu, Ana? 

— Tomai... 

Nebūdamas tikras, kad balsą tik įsivaizduoja, nužengė nuo tako. 
Batais mindydamas sudžiūvusius lapus jis sukiojosi tarp krūmų ir 
medžių, stengdamasis įžiūrėti Čia tvyrančioje prietemoje. 

— Ana? 

— Aš čia, Tomai. 

— Kur? 

Iš už medžio žengtelėjo moteris. 

Jis įdėmiai į ją pažiūrėjo. Bemat aiktelėjo ir ko neklupdamas at- 
sitraukė atatupstas. Dabar nė kiek neabejojo sapnuojantis košmarą. 

Moteris buvo raukšlėta, beveik plika. Veidas išvargęs, akys įkritu- 
sios. Žanduose - pūlingos opos. 

— Nagi, Tomai, paimk mane, savo Aną. 

— Ne. 

— Negrįžai, kaip žadėjai. Tu mane palikai. 

— Ne! 

— Bet dabar mudu kartu. 

Skarmaluota, opų nusėta moteris ištiesė rankas. 

— Pamylėk mane, Tomai. Nuo šiol mes visada būsim kartu. 

— Tu negali būti Ana! 

— Štai ko tu nori. — Moteris pasikėlė apdriskusio apsiausto skver- 
nus ir sijoną, rodydama raukšlėtą nuogą kūną. — Pamylėk mane, 
Tomai. 

Jam iš gerklės jau buvo beišsiveržiąs klyksmas, bet tada jį išgąsdi- 
no dar vienas graudus balsas. 

Iš už kito medžio pasirodė kita raukšlėta, pūlingomis piktžaizdė- 
mis aptekusi moteris. Pasikėlė apsiausto skvernus ir suknelę, parodė 
kūną. 

— Štai aš, Tomai, tavo sesuo Džeinė. Ar mane prisimeni? Ar pri- 
simeni, kaip žaisdavai su manim vaikų kambaryje? Ar nori manęs? 
Gali mane paimti. 

Dabar jis nebesusilaikė ir sukliko, nes dar viena moteris žengė iš 
už medžio, pasikėlė apsiaustą ir suknelę. 

— Štai, Tomai, aš tavo sesuo Elžbieta. Ar prisimeni, kaip įsėlinai 
į kambarį, kur aš gulėjau mirusi? Visą popietę spoksojai į mano 

kūną, o paskui pabučiavai. Gali vėl mane bučiuoti, Tomai. Gali 
mane paimti. 

— Aš Katarina, Tomai. — Pasirodė dar viena moteris ir parodė 
nuogą kūną. — Prisimeni mane? Mažąją mergaitę, kuri gyveno Ba- 
landžio kotedže? Verdsverto dukrą? Pameni, kaip ištisas dienas rau- 
dojai gulėdamas ant mano kapo ir galvodamas apie Džeinę, Elžbietą 
ir Aną? Kaip sunkiai išgyvenai netektį? Bet daugiau nebereikia. Mes 
čia, Tomai. Gali imti mus visas. 

Nevaldomai raudodamas de Kvinsis žiūrėjo, kaip iš už medžių 
išnyra vis daugiau moterų pūlinių sudarkytais veidais. 

— Aš esu Ana! 

— Ne, Ana —- aš! 

— Aš esu Džeinė! 

— Aš Elžbieta! 

— Aš Katarina! 

— Pamylėk mus, Tomai! 

Jis ėmė pratisai spiegti. Dejonė sklido iš jo sielos gelmių, iš tam- 
sios jo nevilties prarajos. Ašaros degino akis. Jis susmuko ant kelių 
klykdamas: 

— Ne! Ne! Ne! 


— TURIM EITI Į SKIRTINGAS PUSES! — tarė Rajanas. — Eik šituo 
taku! Aš... 

— Pala - kažką girdžiu, - pertraukė jį Bekeris. 

— Balsai. Moterų balsai, — tarė Emilė. — Jos šaukia vardus. 

— Toj pusėj! — Rajanas parodė į kairę ir pasileido tekinas. 

Bekeris delsė — jis jautė pareigą likti su Emile ir ją saugoti. Tačiau 
jinai nustebino jį, dėdama į kojas; jos apranga — suknelė ir „blume- 
riai“ vietoj krinolino — bei didžiulis noras būti prie tėvo suteikė jai 
tokį greitį, kad Bekeris vos spėjo su ja. 

Juodu pasuko už kampo. 

— Ne! - tarp medžių klykė de Kvinsis. 

— Ana! Džeinė! — šaukė moterys. 

— Čionai! — sušuko Rajanas puldamas į brūzgynus. 

— Elžbieta! Katarina! — progiesmiu šaukė moterys. 

— Neikite ten, Emile! - įspėjo Bekeris. 

Bet ji buvo pernelyg ryžtingai nusiteikusi. Šakos lūžinėjo jie- 
dviem braunantis tarp medžių. 

De Kvinsis tebeklykė. 

— Ana! Džeinė! Elžbieta! Katarina! — šaukė moterys. 

Bekeris iš po apsiausto išsitraukė policininko lazdą ir puolė į 
brūzgynus. 

Emilė nuskubėjo iš paskos. 

Rajanas priekyje staiga sustojo, pamatęs de Kvinsį klūpantį ir 
raudantį. Bekeris prisiartino ir išpūtęs akis žiūrėjo į apdriskusias 
moteris — senas, ligotas gatvines, šaukiančias paslaptingus vardus. 

— Emile, jūs neturite to matyti! 

— Bet kas čia darosi? 

Bekeris nenumanė. Sukaupęs drąsą jis tarp medžių dairėsi grės- 
mės, bet matė vien tas moteris. 

De Kvinsio pečiai kilnojosi; traukuliai kilo iš pačių jo sielos 
gelmių. 

— Tėti! - Emilė prie jo pribėgo. — Tu sužeistas? 

Tačiau de Kvinsis taip smarkiai raudojo, kad net negalėjo atsakyti. 

Moterų akys nukrypo į policininko lazdą Bekerio rankose. Pa- 
niškai rėkdamos jos atatupstos ėmė trauktis atgal tarp medžių. 

— Stokit! — įsakė Bekeris. 

Bet moterys skubėjo slėptis. 

De Kvinsis susmuko ant žemės. 

— Neatrodo, kad jis sužeistas, — tarė Emilė stengdamasi jį pakel- 
ti. — Nieko nesuprantu! 

Bekeris iš po apsiausto išsitraukė kitą įrankį — tarškynę, kurią 
barškindavo pranešdamas apie pavojų. Jis sugniaužė rankeną ir ėmė 
sukti kankalą. Šaižus jo garsas kurtinte kurtino ir tikrai nuaidėjo po 
visą sodą. 

Paskutinės senės dingo tarp medžių. 

— Inspektoriau! — sušuko vyras. 

Pro krūmus link jų skubėjo vienas iš civiliniais drabužiais vilkin- 
čių konsteblių, atėjusių anksčiau už juos ir išsidėsčiusių visoje sodo 
teritorijoje. 

— Bėk prie įėjimo! — suriko Rajanas. — Užrakink vartus ir nieko 
neišleisk! 

Vyrui nubėgus, iš brūzgynų atbėgo kiti konstebliai. 
— Miške esama moterų, — pasakė jiems Bekeris. — Prostitučių. 
Sugaudykit jas! Atsargiai — jos gali būti ne vienos! 


Emilės de Kvinsi dienoraščio tęsinys 


Per visus tuos metus, praleistus su tėvu, buvau mačiusi jį verkiantį 
tik du kartus: mirus mano broliui Horacijui ir mano mylimai moti- 
nai, ištikimai jo žmonai Margaretai. Tačiau dabar jo širdgėla buvo 
tokia gili, kad pranoko net sielvartą dėl tų netekčių. Kai suvokiau, 
kokią svarbą turi ty moterų šaukiami vardai, supratau kodėl. 

Konsteblis Bekeris paėmė tėvą ant rankų ir nusinešė tarp medžių. 
Policininkas toks aukštas, o tėvas - žemas, kad konsteblio rankose 
tėvas atrodė lyg vaikas. Inspektorius Rajanas ėjo šalia manęs budriai 
dairydamasis po mišką, tarsi tikėdamasis, kad bet kurią akimirką 
gali būti užpultas. Dėl to, kad Rajanas dabar vilkėjo kasdienius dra- 
bužius vietoj uniformos, o Bekeris buvo apsitaisęs ne bandito drapa- 
nomis, bet išeiginiais drabužiais, pasaulis dar labiau atrodė apsiver- 
tęs aukštyn kojom. 

Priėjome sodo koncertų ir pasirodymų zoną; praėjome pro karšto 
oro balioną ir lyno akrobatą - šis dabar stovėjo ant vejos ir baikščiai 

Rytų Indijos paviljono smailės, arkos ir bokštai kvieste mus 
kvietė. Viduje ant skliautuotų lubų buvo ištapyta prasiskleidžianti 
gėlė. Ant sienų buvo pavaizduotos rytietiškos scenos: tigras džiung- 
lėse, raitas ant dramblio vyras su turbanu, kerėtojas, fleita hipno- 
tizuojantis pasistojusią kobrą, minia, besižavinti spalvingo turgaus 
stebuklais. 

Konsteblis Bekeris pasodino tėvą ant priremto prie sienos suolo. 
Kad ir kaip stengiausi nuraminti tėtį, jis, rodės, manęs negirdėjo. Jo 
rauda kilo iš man nepasiekiamų sielos gelmių. 

Bekerį ir inspektorių Rajaną šitaip dramatiškai neslepiami jaus- 
mai labai sutrikdė. Įtariu, kad ligi tol jie dar niekada nebuvo matę 
verkiančio vyro - juk žmonės taip primygtinai mokomi nerodyti 
savo jausmų. 

Konsteblius, atsivedusius tas gailesčio vertas moteris, kurias ma- 
čiau miške, tėvo raudojimas irgi sutrikdė; kaip ir jų belaisves - šios 
beveik neabejotinai nebuvo iki tol mačiusios verkiančio vyro, o sau 
tikriausiai leisdavo išspausti ašarą tik būdamos vienos ar su pati- 
kimomis draugėmis. Visi tame keistame paviljone susirinkę žmonės 
buvo išauklėti, kad jausmų rodymas yra silpnybė, tad jos negalėjo 
suprasti, kaip tėtis šitaip bejėgiškai rodo didžiausią sielvartą. Joms 
tai buvo ne mažiau svetima negu rytietiškos scenos ant sienų. 

Atėjo daugiau konsteblių, atsivedė daugiau motery. Dažna be- 
laisvė buvo nusilpusi nuo gerai matomų ligų, bet visos kaip įma- 
nydamos priešinosi ir keikėsi taip baisiai, kad man iš gėdos kaito 
ausys. 

- Ko gero, jums reikėtų išeiti, - tarė man Rajanas. 

- Tėčio nepaliksiu, - atsakiau. 

Moterys buvo surakintos antrankiais į vieną vorą, dešinysis rie- 
šas prie gretimos moters kairiojo, paskui apvestos aplink koloną - 
tada riešai buvo surakinti dviem paskutinėms, ir jos visos sudarė 
žiedą. 

Edinburge buvau mačiusi gatvinių, bet kaip gyva nebuvau ma- 
čiusi tokios prastos būklės. Ligos jas nustekeno. Veidai nusėti pikt- 
žaizdžių. Kai kurios beveik plikos. Tarp susitraukusių lūpų matėsi 
tarpai, kur anksčiau būta dantų. Jų pasipiktinimo šūksniai aidu at- 
simušė nuo lubų skliautų. 

- Tylos! - užriko Bekeris. 

- Mano pinigų negausi! - sušuko viena. 

- Mums nereikia tavo pinigų! - atkirto jai Rajanas. - Tiesą sa- 
kant, nemanau, kad iš tavęs yra ką vogti. 

- Pinigų turiu iki valios! 

- Kurgi ne... 

- Aš juos užsidirbau! 

- Nė kiek neabejoju. 

Konsteblis atvedė dar vieną moterį ir prirakino ją prie kitų. 

- Kiek jau? - paklausė Rajanas. 

- Dvidešimt trys, - atsakė Bekeris. - O štai ateina dar viena. 

- Radau jas pas ją, - tarė pasirodęs konsteblis iškeldamas rankoje 
dvi auksines monetas. 

- Jos mano! Atiduok! 

- Du soverenai. Dauguma raštininkų tiek neuždirba per savaitę. 
Kur juos pavogei? 

- Užsidirbau. 

- Nemuilink akių! - subarė ją atvedęs konsteblis. - Niekas tau 
nemokėtų dviejų soverenų už tai, kad pažaistų su tavim kišk- 
trauk. 

- Konstebli! - įspėjo jį Rajanas, linktelėdamas į mano pusę ir 
įspėdamas ką tik pasirodžiusį policininką, kad viską girdžiu. - Čia 
yra dama. 

- Atleiskite, inspektoriau. Atsiprašau, panele. - Vyras išraudo. - 
Kartais jos supranta mane tik tada, kai kalbu jų žargonu. 

- Su niekuo kišktraukio nežaidžiau, - gynėsi moteris. - Patikėk 
manim - uždirbau juos. Sąžiningai. 

Bekeris įdėmiai pažvelgė į moterį ir tarė: 

- Jeigu viena turi auksinių monetų, gal ir kitos turi. - Jis priėjo 
prie moters iš kairės. - Kuo tu vardu? 

— Doris. 

- Parodyk, ką turi kišenėse, Doris. 

- Ne! 

- Jei neparodysi, apieškosiu. 

- Oi, kaip mane išgąsdinai! Merginos, jis nori mane apieškoti! 

Moterys nusijuokė. 

— Už tai, kad vyrai mane apieškotų, imu pinigus, - pareiškė Do- 
ris. - Kiek nori man sumokėti, kad rasčiau tavo linksmakotį? 

Moterys nusikvatojo garsiau. 

Mėginau dėtis, kad tokių kalbų girdžiu kasdien. 

- Gibsonai, padėk man, - paskutinio atėjusio konsteblio paprašė 
Bekeris. 

Raukydamiesi du vyrai iškratė Doris kišenes. 

- Tas iškrypėlis nori mane apvogti! - pasipiktino Doris. - Esat 
mano liudytojos! 

- Nemėginu iš tavęs vogti, - tikino Bekeris. - Baik priešintis! Ką 
čia turi? 

Bekeris iškėlė dvi auksines monetas. 

- Kuri dar jų turi? 

Po triukšmingų, įnirtingų peštynių paaiškėjo, kad kiekviena iš 
dvidešimt keturių moterų turi po du soverenus. 

Bekeris susiraukė. 

- Iš kur gavai šias monetas, Doris? 

- Užsidirbau, tik ne taip, kaip tu manai. 

- Tada kaip? 

- Man sumokėjo vienas kilmingas ponas. 

- Kad padarytum ką? 

- Kad atsėlinčiau čia šįryt, prieš atsidarant sodui. 

- O paskui? - paklausė Rajanas. 

- Kad pasislėpčiau miške. 

- O toliau? - neatlyžo Rajanas. 

- Kai pasirodys jis, - moteris parodė į tėvą, - turėjau jam sušuk- 
ti. - Doris pamėgdžiojo balsą, kurį girdėjau anksčiau tarp medžių: - 
Tomai, Tomai! 

Atrodė, kad ji šaukiasi pagalbos. 

Išgirdęs savo vardą tėvas įsitempė. 

- Tomai! Tomai! - prisidėjo ir kitos moterys. Vardas garsiu aidu 
atsimušė nuo rytietiškų sienų. 

Man paskaudo ausys. 

Tėvas nustojo raudoti. 

- Gana! - iškeldamas rankas sušuko Rajanas. - Liaukitės! Jei no- 
rit, kad grąžinčiau jums soverenus, užsičiaupkit! 

Jos pamažėle nutilo. 

- Tas ponas liepė man sakyti, kad esu Ana, - prisipažino viena 
moteris. 

- O aš turėjau sakyti esanti Džeinė, - tarė kita. 

- Elžbieta, - tarstelėjo trečia. 

- Katarina, - pridūrė ketvirta. 

— Ne, Ana - aš. 

- O Džeinė - aš. 

- O Elžbieta - aš. 

- O Katarina - aš. 

Pajutau, kad susmukęs šalia manęs tėvas pakelia galvą. Jį apkabi- 
nusi nuleidau akis ir negalėjau patikėti, kad nuo raudos jo akys taip 
paburko, ir kokia rūstybe dvelkia jų mėlis. 

Nuo sienų atsimušė lyg litanija kartojami vardai. 

- Velniai rautų - liaukitės! - vėl užriko Rajanas. Rūstus jo žvilgs- 
nis paveikė, bet moterų balsų aidas dar ilgai skambėjo, kol patalpoje 
stojo tyla. - Sakot, kilmingas ponas liepė jums tarti šiuos vardus? - 
paklausė Rajanas. - Koks kilmingas ponas? 

Jos papūtė lūpas, bet nieko nesakė. 

- Klausiu, koks ponas. Apibūdinkit jį! 

Doris pažvelgė į Bekerį. 

- Man nepatinka, kaip jis su manim kalbasi. Jūs kur kas malo- 
nesnis. 

- Ačiū, Doris, - atsakė Bekeris. - Papasakok man apie tą poną, ir 
atnešiu tau karštos arbatos. 

- Karštos arbatos? 

- Pažadu. - Bekeris pasisuko į konsteblį prie durų. 

- Vebsteri, gal malonėtum tuo pasirūpinti? 
džiąs. 

- Sode kiek paėjus taku yra krautuvė, - tarė Vebsteris. 

- O jūs grąžinsit mums soverenus? - baikščiai paklausė Bekerio 
Doris. 

- Pažadu grąžinti jums monetas. 

Doris nusišypsojo parodydama visas švarples. 

Matyt, kaip ir tada, kai Rajanas su Bekeriu pirmą kartą mudu 
su tėvu užkalbino, juodu griebėsi gudrybės: Rajanas stengėsi mo- 
teris įbauginti, o Bekeris elgėsi rūpestingai ir šitaip pelnė jų palan- 
kumą. 

- Doris, kaip atrodė tas ponas? - paklausė Bekeris. 

- Aukštas. Iš pažiūros stiprus. 

- Kokio amžiaus? 

- Ne jaunas, bet ir ne senas. - Doris parodė į Rajaną. - Kaip jis. 

- Su barzda? 

Doris sulinksėjo. 

- Gelsva. 

Pajutau, kaip tėvas šalia manęs atsitiesia. 

- Kaip buvo apsirengęs? - paklausė Bekeris. 

- Kaip jūreivis, - atsakė Doris. - Tik aš nepatikėjau. Dar nė vie- 
nas jūreivis nėra man davęs dviejų soverenų. Geriausiu atveju - ši- 
lingą. Dviejų soverenų - niekada. 

- Iš viso - keturiasdešimt aštuonis svarus, - suskaičiavo Raja- 
nas. - Pasiturintis žmogus. 

- Doris, kaip jis kalbėjo? - paklausė Bekeris. 

- Kaip nė vienas mano pažįstamas jūreivis. Šitas buvo išsilavinęs, 
tikrai. Kilmingas ponas. 

- Tau nebuvo baisu? Jis juk melavo, kas esąs. 

- Žinoma, baisu. Nuo šeštadienio vakaro visi mano pažįsta- 
mi bijo. Bet jis davė man du soverenus. - Doris kalbėjo taip, lyg 
ši suma būtų didžiausias turtas pasaulyje. - Kaip gyva nebuvau 
mačiusi dviejų soverenų. Kartais jis vartojo man nesuprantamus 
įmantrius žodžius. 

- Kokius? 

Doris įtempė atmintį. 

- Tokius kaip „repetuoti“. Neturėjau supratimo, ką jis reiškia. Pa- 
sirodo, jis turėjo omenyje, kad turim susirinkti gatvelėje. Ten primo- 
kė mus, ką turim sakyti, ir patikrino, ar įsidėmėjom. 

- Šįvakar ten grįšim, ir jis mums duos dar po sovereną, - išdidžiai 
pareiškė moteris šalia Doris. 

- Dar po vieną? - nustebo Rajanas. 

- Prikąsk liežuvį, Melinda! - įspėjo Doris. 

- Ne, klok. - Rajanas priėjo arčiau. 

- Sakė, jei padarysim, ko prašomos, šįvakar jis duos mums dar po 
vieną sovereną, - pasakojo Melinda. 

—- Kur? 

- Repetavom, - užbaigė Doris patenkinta, kad žodį įsiminė. 

- Pasakykit man kur, - neatlyžo Rajanas. 

- Oksfordo gatvėje. 

Išgirdęs šį pavadinimą tėvas mano glėbyje įsitempė. 

- Ar galėtume dabar išgerti arbatos? - paklausė Doris. - Sušalau 
tam miške. 

- Ji jau nešama, - patikino Bekeris. 

- Melinda, ar nusivesi mane į tą gatvelę? - paklausė Rajanas. 

- Ne! - paprieštaravo Doris. - Tada tas ponas jus pamatys ir ne- 
pasirodys, kad duotų mums dar po sovereną. - Ji piktai dėbtelėjo į 
Melindą. - Liepiau tau prikąsti liežuvį! 

- Jis mūsų nepamatys, aš užtikrinu, - patikino ją Rajanas. - O už 
tai, kad nuo mūsų nieko neslepiate, prie arbatos jums bus atnešta 
pyragaičių. 

- Pyragaičių? Dievuliau, jūs elgiatės su manim kaip su dama. 

- Visai kaip su dama, - sutiko Rajanas. 

- Gelsva, - net krūptelėjau tėvui ištarus šį žodį. Jis jau seniai nie- 
ko nesakė. 

Visi į jį sužiuro. 

- Prašau? - kreipėsi į jį Rajanas. 

- Ji sakė, „gelsva“. Jo barzda buvo „gelsva“. 

Tėvas mane dar labiau nustebino - atsistojo. Nuo raudojimo jo 
veidas atrodė siauresnis negu paprastai, mėlynos akys - dar rūs- 
tesnės. 

- Gelsva. Taip aš sakiau, - nesiginčijo Doris. Tėvo mina sukėlė 
jai nerimą. 

- Vadinasi, ne geltona, bet panaši į geltoną, - tarė tėvas. - Gal 
spalva veikiau panėšėjo į oranžinę? O gal tarp geltonos ir oranži- 
nės? 

Doris mąstydama pakreipė galvą į vieną pusę, paskui į kitą. 

- Šiek tiek oranžinė, šiek tiek geltona. Nedaug tokių barzdų esu 
mačiusi. 

- Tokią spalvą aprašiau „Žmogžudystėje kaip vienoje meno rū- 
šių“, - pasakė Rajanui tėvas. - Toje esė iškėliau mintį, kad spalva 
galėjo būti skirta akims apdumti. 

- Akims apdumti? 

- Džonas Viljamsas dirbo laivuose, kurie plaukdavo į Indiją. Kai 
kurios nusikaltėlių gaujos ten dažais pakeičia vogto arklio spalvą. 
Viena jų - ta, kurią apibūdino Doris. Ją aš miniu toje esė. Iškėliau 
klausimą, ar Viljamsas dažėsi plaukus, kad paslėptų savo išvaizdą, 
kai darė nusikaltimus. 

- Leidžiate suprasti, kad mūsų žudikas dažėsi barzdą tuo pačiu 
tikslu ir dar tam, kad mėgdžiotų tai, kas parašyta toje esė? - paklau- 
sė Rajanas. 

- Leidžiu suprasti kur kas daugiau. Man sunku įsivaizduoti, kad 
žudikas užsiaugino barzdą - tam reikia kelių mėnesių, - ir nuolatos 
ją dažėsi. Tuo pat metu jam būtų tekę dažytis ir plaukus, kad derėtų 
prie jos ir kad neatitikimas tarp plaukų ir barzdos nepatrauktų dau- 
giau dėmesio negu neįprasta jo maskuotės spalva. Viskas pernelyg 
painu. 

- Pati barzda yra maskuotė? 

- Be abejo. Lygiai kaip ir jūreivio drabužiai. Gal jis turi ryšių su 
teatru. 

- Aktorius? 

- Žmogus, meistriškai keičiantis savo išorę. Paklausinėkite krau- 
tuvėse, prekiaujančiose teatriniais perukais ir grimu. 

Rajanas pasisuko į vieną iš konsteblių. 

- Žinai, ką reikia daryti, Gibsonai. 

- Jau einu, inspektoriau. 

Konsteblis išskubėjo iš paviljono. 

- Otie vardai, kuriuos moterys jums šaukė? - paklausė Bekeris. - 
Apie Aną žinome, o kas yra Džeinė, Elžbieta ir Katarina? 

- Nenoriu apie tai kalbėti. 

- Bet... 

- Rašiau apie jas savo kūriniuose. Žudikas apie jas perskaitė ir 
panaudojo jų vardus, kad mane įskaudintų. Tai viskas, ką jums rei- 
kia žinoti. 

- Jis bučiavo mirusią seserį, va! - tarė Doris. 

- Tylėk! - užriko tėvas. 

- Gulėjo ant kaimyno dukros kapo, va! Ištisas naktis nagais 
gremžė žemę. Tas ponas mums papasakojo, koks buvot. Liepė mums 
nesigraužti, jei jus nuliūdinsim ar sutrikdysim šaukdamos jums tuos 
vardus. Sakė, jūs to nusipelnėt. 

- Užsičiaupk! - Tėvas iškėlė rankas ir ėmė stumti kažką nuo sa- 
vęs - gal vaiduoklius. Dar niekada nemačiau jo tokio susijaudinu- 
sio. - Po perkūnais - kad man daugiau nė žodžio! 

Staiga atsidarė durys ir pasirodė arbatos ėjęs konsteblis su ketu- 
riais padavėjais, nešančiais padėklus. 

- Pyragaičiai! Nematau pyragaičių! - purkštavo Doris. 

Atsigręžiau į tėvą, bet jo jau nebebuvo - jis išėjo iš paviljono ir 
uždarė duris. 


- Tėti! - šūktelėjau išskubėjusi lauk jo vytis. 

Jis spoksojo į žvirgždėtą taką. Skrybėlę laikė rankose. Šaltas vė- 
jas šiaušė trumpus rudus jo plaukus. Dangų buvo aptraukę tamsūs 
debesys. 

- Užmiršti neįmanoma, - suniurnėjo jis. 

Durys atsidarė, laukan išėjo Rajanas ir Bekeris. 

— De Kvinsi! - tarė Rajanas. 

Tėvas ir jiems nieko neatsakė. 

Vyrai atsistojo priešais jį. 

- Atleiskit, - tarė Rajanas, - bet turit man paaiškinti, kodėl tie 
vardai jus sutrikdė. 

- Ne jūsų reikalas. 

- Žudikas padarė tai mūsų reikalu, - nenusileido Rajanas. - Kad 
ir koks iškrypėliškas ryšys, kurį jis jums jaučia, man reikia jį suprasti. 

- Atstokit nuo jo! - paliepiau. Miške, kai supratau, kokius var- 
dus tėvui šūkčioja tos moterys, man tapo suprantama šiurpi jų 
reikšmė - ir kodėl jie taip sukrėtė tėvą. - Juk matote, kaip tai jį 
veikia. 

- Panele de Kvinsi, turite suprasti, - mygo Rajanas, - negaliu 
tikėtis iš jūsų tėvo pagalbos, jeigu žudikas sugeba juo manipuliuoti. 
Dėl to kyla grėsmė tyrimui. 

- Kartą, - tarstelėjo tėvas. 

Jo balsas buvo toks silpnas, kad ne iš karto supratau, ką jis pa- 
sakė. 

- Prašau? - sukluso Rajanas. 

- Tik šį kartą, - jau garsiau atsakė tėvas. ; 

Jis pažvelgė į Rajaną ir Bekerį. Jo žvilgsnis buvo kupinas kančios 
ir ryžto. 

- Žudikas manipuliavo manimi tik šį sykį. Neleisiu, kad tai atsi- 
tiktų vėl. Jis - dvigubai žiauresnė pabaisa, negu aš įsivaizdavau. Bet 
dabar aš pasiruošęs. Daugiau to nebus. 

- O vardai? 

- Jei saugai paslaptis, - kalbėjo tėvas, - stumi jas gilyn, stengiesi 
neleisti joms iškilti aikštėn, vadinasi, esi jų valdomas. Rašiau apie 
jas, bet niekada neįstengiau apie jas kalbėti. Kaip manote, kodėl? 
Mieliau bendrauju su tuščiu popieriaus lapu negu su kitu žmogumi. 
Leidžiu nepažįstamiems žmonėms skaityti apie savo asmeniškiau- 
sias bėdas, bet negaliu sau leisti atskleisti jų kalbėdamasis su žmo- 
gumi akis į akį. 

Tėvas išsitraukė gertuvę su opijaus tinktūra ir gurkštelėjo. 

- Gausite galą, - tarė Bekeris pakartodamas ankstesnį perspėji- 
mą tėvui. 

— Tikrovė nėra viena, jų daug, - tarė tėvas. 

- Nesuprantu. 

- Kai kurios tikrovės ryškesnės už kitas. Norite žinoti apie Džeinę, 
Elžbietą ir Katariną? 

- Ne noriu. Privalau žinoti, - atsakė Rajanas. 

- Džeinė buvo jaunesnė mano sesuo. Ji mirė, kai buvau ketverių 
su puse. - Tėvas giliai įkvėpė. - Ji buvo skaisti kaip saulė, visiškai 
maža, taigi nė kiek nesugadinta. Man be galo patikdavo su ja žais- 
ti. Ji susirgo paslaptinga karštine ir buvo paslėpta ligonio kambary- 
je. Gyvos jos nebepamačiau. Dar labiau ėmiau sielvartauti, kai po 
mūsų namus pasklido kalbos, esą Džeinės vėmimas taip supykdė tar- 
ną, kad šis mušė ją per veidą, idant ji liautysi. Įsivaizduokit: mušė 
per veidą mirštantį vaiką! Neperdėsiu sakydamas, kad buvau tiesiog 
sugniuždytas, kai pamačiau, jog mano vaikų kambario pasaulis 
nėra toks, koks atrodo, žemėje esama blogio, apstu siaubo. Malonėk 
ištarti savo antrą vardą, Emile. 

- Džeinė, - pasakiau išdidžiai. - Tėvo mirusios sesers garbei. 

- Užmiršti neįmanoma, - pabrėždamas žodžius tarė tėvas. - Žu- 
dikas sumokėjo pinigus toms niekingoms moterims, kad jos šauktų 
Džeinės vardą, nes nori, jog prisiminčiau tarną, kuris mušė per vei- 
dą mano mirštančią seserį. Jis nori, kad aš žinočiau, jog jis talžo 
mane. 

Tėvas prašneko greičiau - jį ragino kančia. 

— O dabar apie savo seserį Elžbietą. Jai buvo devyneri, man še- 
šeri. Jos galva buvo didelė, gydytojai manė, kad nuo hidrocefalijos. 

Rajanas ir Bekeris atrodė sutrikę. 

- Smegenyse kaupėsi vanduo, - berdamas žodžius paaiškino 
jiems tėvas. - Gal didelė galva paaiškino, kodėl ji buvo stulbinamai 
protinga ir jautri. Turėjau dvi gyvas likusias seseris, su kuriomis 
žaisdavau, bet Elžbieta buvo mano antrasis aš. Rojus buvo ten, kur 
buvo ji. Drauge ilgiausiai žaisdavome. Ji skaitydavo man įstabias 
pasakas iš „Tūkstančio ir vienos nakties“. Kai kurios buvo tokios gra- 
žios, kad Elžbieta apsiverkdavo, tuomet skaitydavo man jas antrą 
kartą. Miegojau viename kambaryje su ja. Buvau užsidaręs begar- 
siame sode, į kurį nebuvo įleidžiama jokia žinia apie priespaudą ir 
baisybes. 

Tėvas pažvelgė į besiniaukiantį dangų. 

- Vieną sekmadienio popietę Elžbieta aplankė draugę netoliese 
gyvenančio tarno namuose, išgėrė su ja arbatos. Atėjus vakarui, tar- 
nas per pievą palydėjo ją namo. Kitą rytą Elžbieta apsirgo kažkokia 
karštine. Liga greitai ėjo blogyn. Po savaitės sesuo užmigo amžinu 
miegu. Gal arbatos, kurią gėrė, vanduo buvo užterštas? Gal ji susirgo 
nuo kažko pievoje, per kurią ėjo? Niekada to nesužinosiu. Gydytojai 
mano, kad mirties priežastis buvo didelė jos galva. 

Tėvas ėmė drebėti. 

- Tėti, pasakoti nebūtina, - pasakiau. 

- Inspektorius Rajanas sako, kad jam reikia paaiškinimo, - kar- 
čiai atrėžė tėvas. - Kai auklė pasakė man apie Elžbietos mirtį, ne- 
galėjau suvokti. Aš, šešiametis, pasijutau gavęs smūgį ir praradęs 
sąmonę. Per trumpą sesers ligą man nebuvo leista jos pamatyti, bet 
kai sužinojau, kad palaikai pašarvoti antro aukšto miegamajame, 
negalėjau susilaikyti. Pirmą valandą dienos, kai tarnai pietavo, 
kambario duris. Jos buvo užrakintos, bet raktas per klaidą palik- 
tas spynoje, tad atsirakinau. Iš virtuvės apačioje sklido tarnų balsai. 
Įėjau ir uždariau duris taip tyliai, kad koridoriuje nepasigirdo nė 
menkiausio garso. 

Matyti trukdė lovos galvūgalis. Iš lėto žengiau į priekį, kol pama- 
čiau Elžbietą. Brangioji, mieloji sesė! Sustirę akių vokai, marmurinės 
lūpos, sustingusios ant krūtinės sukryžiuotos rankos - niekam nebū- 
tų atėję į galvą, kad čia gyvas žmogus. Nepasikeitusi buvo tik didelė 
kilni kakta. Langas buvo praviras. Į kambarį plūdo įstabi saulės švie- 

sa. Atrodė, kad gedulingai pučia vėjas, tas pats, kuris šimtus amžių 
švilpia virš mirtingumo laukų. 

Tėvas susitvardė ir kalbėjo toliau: 

- Rodės, už lango žydrame danguje atsivėrė rūsys. Atrodė, kad 
mane ištraukia lauk ir aš skrendu į jį. Aplinkui šerkšnas, aš drebu. 
Kitą akimirką vėl buvau kambaryje. Suvokiau, kad praėjo daug lai- 
ko, ir dabar stoviu prie Elžbietos palaikų. Staiga už durų išgirdau 
žingsnius. Paskubomis pabučiavau Elžbietą į lūpas, palaukiau, kol 
žingsniai nutolo ir nepastebėtas išsėlinau iš kambario. 

Kitą dieną atėjo gydytojai su chirurgu. Šis prapjovė nuostabią 
Elžbietos galvą manydamas, kad mirtį sukėlė kažkokia smegenų 
yda. Žinau, nes man pavyko dar kartą įsmukti į kambarį ir pama- 
čiau tvarsčius, slepiančius tai, ką chirurgas padarė jos kaukolei. Pas- 
kui daugybę kartų sapnavau angą po tais tvarsčiais, vartus į tai, kas 
kadaise buvo jos protas. Vėliau sužinojau chirurgą pasakojus, kad 
Elžbietos smegenys buvusios gražiausios, kokias jam kada nors yra 
tekę matyti. 

- Dieve brangus! - sumurmėjo Rajanas. 

- O dabar - Katarina, - jau ryžtingiau kalbėjo tėvas. - Ji buvo 
Viljamo Verdsverto duktė. Viljamą garbinau. Jaunystėje rašiau jam 
susižavėjimo laiškus. Jei pasakyčiau, kad jo eilės mane uždegdavo, 
tai būtų toli gražu ne viskas. Man atrodė, kad gyventi galima tik 
taip, kaip mokė jis: laisvai reiškiant emocijas, atsiveriant naujoms 
perspektyvoms. Jis atsakydavo į mano laiškus ir net pasiūlė aplan- 
kyti jį Ežerų krašte. Du kartus ten nukakau, bet abusyk pritrūkau 
pasitikėjimo savimi ir neišdrįsau pabelsti į jo duris. Tik gerokai 
vėliau, lydimas Kolridžo - su juo irgi susidraugavau, - sukaupiau 
drąsą susitikti su Viljamu. Netrukus apsigyvenau netoliese ir daž- 
nai lankydavausi pas Verdsvertą Balandžio kotedže, kurį jis buvo 
išsinuomojęs. Viskas žaibiškai pasikeitė. Kai Viljamas nusprendė, 
kad jam reikia didesnio būsto, Balandžio kotedžą išsinuomojau aš. 
Norėjau miegoti kambaryje, kuriame miegodavo jis, valgyti ten, kur 
valgydavo jis. 

Deja, pasirodo, mūsų stabai nėra tobuli. Viljamas galėdavo būti 
smulkmeniškas ir siutino mane neryžtingumu, kai reikėjo spręsti 
smulkmenas, susijusias su knyga, kurią padėjau jam pačiam leisti. 

Kartais susipykdavome, ir mūsų nesutarimai paveikė mano santy- 
kius su jo žmona Mere ir jo seserimi Dorote. Mūsų draugystė ne- 
nutrūko tik dėl meilės, kurią jutau jo trejų metų dukrai. Jos vardas 
buvo Katarina. Praleisdavau su ja tiek laiko, kiek tik galėjau. Mudu 
žaisdavome ištisas popietes - vienudu Balandžio kotedže. Žudikas 
nori parodyti, neva tame buvo kažko nedora, bet mano jausmai 
Katarinai tebuvo atmaina meilės, kurią jutau savo mirusioms sese- 
rims Džeinei ir Elžbietai. Su Katarina vėl pasijusdavau esąs vaikas. 
Atsidurdavau savo vaikystės sode, kuriame nebuvo vietos jokioms 
skriaudoms. 

Gavau Viljamo sesers Dorotės laišką. Prisimenu jį iki šiol. „Mano 
brangus drauge, man plyšta širdis tau rašant, bet tu turi išgirsti liūd- 
ną žinią. Trečiadienio vakarą mūsų mieląją mažąją Katariną ėmė 
tampyti smarkūs traukuliai. Priepuolis tęsėsi iki ketvirčio po penkių 
ryto. Tada ji išleido paskutinį atodūsį.“ 

“Tėvas nutilo. 

- Išleido paskutinį atodūsį. Kaip Džeinė ir Elžbieta. Kai Kata- 
rina buvo palaidota bažnyčios kieme netoli Balandžio kotedžo, kas 
vakarą eidavau prie jos kapo ir išties nagais gremždavau žemę, kaip 
sakė ta ligota moteris paviljone. Būčiau sutikęs mirti, jei šitaip bū- 
čiau galėjęs prikelti iš mirusiųjų Katariną. Kaip ir Džeinę su Elžbie- 
ta. Dievaži, būčiau atidavęs gyvybę, kad jas prikelčiau. Ir dar Ana. 
Sielvartavau dėl Anos. Sielvartavau dėl visų netekčių savo gyvenime. 

Be perstojo rašiau apie kiekvieną jų. Atskleidžiau savo kančią 
popieriaus lapuose taip, kaip niekad iki šiol neleisdavau išgirsti iš 
savo lūpų. Iki Katarinos mirties opijų gėriau saikingai, tik tam, kad 
apmalšinčiau skrandžio ir veido skausmus. Tačiau vėliau įjunkau - 
aprašiau tai savo „Išpažintyje“. 

Rajanas ir Bekeris kurį laiką netarė nė žodžio, bet iš jų veidų aiš- 
kiai mačiau - jie pritrenkti. 

Tėvas pažvelgė į tamsų dangų, paskui - į jau nebejudančias nuo- 
gas medžių šakas. 

- Vėjas nebepučia, - tarė jis. - Maniau, gal artinasi audra, bet 
dabar atrodo, - jis parodė ranka į šiaurę, - kad virš Temzės ima 
leistis rūkas. 

Jis pasisuko į policininkus. 

- Žudikas nori, kad susitapatinčiau su tarnu, kuris mušė mano 
mirštančią seserį per veidą, nes ši negalėjo susilaikyti nevėmusi. 
Mano kūryba - ne vėmimas. Tai pastangos suprasti skausmą, paver- 
tusį mane tuo, kas esu, kaip ir mano skaitytojai, tikiuosi, supras, kas 
yra jie. Žudikas iškraipo mano kūrinius taip, kad jie tiktų šlykštiems 
jo kėslams. Prisiekiu Dievu: priversiu jį už tai sumokėti, kaip ir už 
tai, kad žvėriškai atėmė gyvybę tiems penkiems nelaimėliams šešta- 
dienio vakarą. 

- Galimas daiktas, bus atimta ir daugiau gyvybių, - atgavo amą 
Rajanas. 


$ 


Revoliucijos metai 


PAČIOJE SEPTYNIOLIKTO AMŽIAUS PRADŽIOJE pal malu vadina- 
mas žaidimas su mediniu ilgakočiu kūjeliu ir kamuoliuku Vestmins- 
terio rajone buvo toks populiarus, kad gatvė, kurioje jis buvo žai- 
džiamas, buvo taip ir pavadinta. 1854 metais Pal Malo gatvė, esanti 
į šiaurę nuo Šv. Jokūbo parko, pagarsėjo dėl visai ko kito — dėl vir- 
tinės prašmatnių ponų klubų, kur panašių pažiūrų vyrai galėdavo 
kartu pavalgyti, išlenkti po taurelę, surūkyti cigarą, bibliotekoje pa- 
simėgauti ramybe ir net pagyventi. Kai kurie vyrai ateidavo į klubą 
vakarais, kad nereikėtų būti su šeima, bet labiau juos viliojo azarti- 
niai lošimai. 

Klubus steigė politinės partijos, religinės grupuotės, aktoriai, ra- 
šytojai, dailininkai — žodžiu, beveik visi vienodų interesų žmonės. 
Pretendentai į klubo narius turėjo gauti kitų klubo narių prita- 
rimą, be to, turėjo sumokėti dvidešimties ginėjų stojamąjį ir de- 
šimties ginėjų metinį mokestį. Mokesčio piniginis vienetas rodė, 
kokia išskirtinė yra klubų narystė, nes ginėjos, kadaise buvusios 
tikros monetos, tuo metu egzistavo tik kaip sąvoka, vartojama to- 
kių profesijų, kaip gydytojai ir teisininkai, atstovų užmokesčiui ir 
prabangos prekių kainoms. Jei kas prašydavo ginėjos, gaudavo dvi 
monetas — vieno svaro ir vieno šilingo. Šitaip buvo parodoma, kad 

nebeegzistuojanti ginėja yra šiek tiek vertingesnė už svarą, įprastą 
atsiskaitymų pinigą. 

Pal Malo gatvėje net keturi šimtai kilmingų ponų klubų tenkino 
įvairius poreikius. Štai kodėl kai kurie klubai tapo anonimiški ir 
stengėsi išvengti kaimyninių klubų dėmesio. Negana to, nariai, pa- 
geidaujantys, kad niekas nepamatytų jų ateinančių ir išeinančių, ga- 
lėjo pasinaudoti užuolaidomis dengtais tuneliais, kuriuos kai kurie 
klubai įsirengė tarp gatvės ir įėjimo. Karieta privažiuodavo, keleiviai 
išlipdavo į tunelį, karieta nuvažiuodavo, ir niekas gatvėje nežinoda- 
vo, kas atvyko. 

Taip nutiko ir pirmadienį, antrą valandą dienos, kai nė kiek nuo 
kitų nesiskirianti karieta (tik viduje gerai įrengta: netrūko net cigarų 
ir brendžio) nuvažiavo nuo Karališkojo žemės ūkio klubo ir įsiliejo 
į Pal Malo eismo srautą. Užrašas priešais klubą skelbė: UŽDARYTAS 
DĖL REMONTO. 

Užuolaidomis dengrame tunelyje stovėjo trys vyrai: lordas Pal- 
merstonas, jo saugumo viršininkas pulkininkas Bruklainas ir jo ko- 
mandos narys. Šis liko tunelyje stebėti gatvės, o tuo metu Bruklai- 
nas priėjo prie vyro, sprendžiant iš uniformos - klubo durininko. Iš 
tikrųjų tai buvo dar vienas apsaugos komandos narys. 

— Nieko neįprasto, pulkininke, — pranešė šis. 

Bruklainas įėjo į klubą, apsidairė po poliruoto marmuro vesti- 
biulį ir atkreipė dėmesį, kad kiti du apsaugos agentai užėmę stra- 
tegiškai svarbias pozicijas. Abu linktelėjo parodydami, kad viskas 
gerai. Daugiau žmonių vestibiulyje nebuvo. 

— Viskas paruošta, Jūsų šviesybe, — tarė Bruklainas. 

Palmerstonas įžengė į vidų ir praėjo pro tuščią registracijos stalą. 
Paprastai prie jo sėdinčiam raštininkui šįsyk buvo liepta likti namie. 

Iš kairės kvietė baras su vitražu puoštomis durimis, tiesiai prie- 
šais — restoranas, bet Palmerstonas su Bruklainu pasuko į dešinę 
ir užlipo marmuriniais laiptais. Nors jau septyniasdešimties ir ap- 
kūnus, Palmerstono judesiai buvo kupini pasitikėjimo savimi - jo 
įkvėpė didžiulė politinė galia. 

Jis ėjo koridoriumi gerai žinodamas kur; sustojo prie antrų durų 
dešinėje ir palaukė, kol Bruklainas pabeldė tris kartus, paskui po 
pertraukėlės dar vieną. 

Durims atsidarius, prieš du vyrus pasirodė patraukli moteris ža- 
vinga suknele. 

— Ačiū, pulkininke, — padėkojo Palmerstonas. — Grįžkite po pu- 
santros valandos. 

— Klausau, Jūsų šviesybe. 

Palmerstonas nusišypsojo jaunai moteriai, įėjo į kambarį ir už- 
darė duris. 


PALMERSTONO SILPNYBĖ moterų draugijai buvo taip gerai Ži- 
noma, kad paskalos apie ją išplito už aukštuomenės ribų ir tapo 
nešvankių juokelių tema net vargingesniuose Londono rajonuose. 
Laikraštis „The Times“ priklijavo jam lordo Kupidono pravardę. 

Šios reputacijos Palmerstonas nesibodėjo, priešingai — naudojosi 
ja kaip priedanga kitai veiklai. Tą popietę moteris kambaryje - pul- 
kininko Bruklaino nusamdyta aktorė — nesistengė slapstytis įeidama 
į užuolaidomis uždengtą klubo tunelį. Bruklainas puikiai žinojo, 
kad klubas yra stebimas. Aktorės atvykimas į remontuoti uždarytą 
vyrų klubą bus pakankamai įtikinamas paaiškinimas, kodėl po pen- 
kių minučių į klubą atvažiavo ir Palmerstonas. Net apsaugininkams 
buvo pameluota, ko klube pasirodė Palmerstonas. Jei koks priešiš- 
kas stebėtojas pažins aktorę — dar geriau. Tai tik dar kartą patvirtins, 
kad lordas yra egzotiškų pažinčių mėgėjas. 

Užrakinęs duris Palmerstonas vos pastebimai nusilenkė aktorei. 

— Gerai jaučiatės? 

— Ačiū, Jūsų šviesybe, gerai. 

— Turite kuo užsiimti? 

— Turiu perskaityti naujos pjesės tekstą. 

— Joje daug kraujo? 

- Taip, Jūsų šviesybe. Žmogus subadomas scenoje įrengtame ba- 
seine. Be to, įvyksta du sprogimai. 

— Nekantrausiu ją pamatyti. 

Palmerstonas paliko ją svetainėje ir nuėjo į miegamąjį. Užrakino 
duris ir atitraukė nuo sienos drabužių spintą. Atsivėrė laiptai į kitą 
aukštą. | 

Jais užlipęs jis įėjo į kambarį su ilgu stalu. Prie jo sėdėjo šeši vy- 
rai, po tris iš kiekvienos pusės. Visi pasistengė, kad niekas neatsektų 

paskui juos į klubą. Visi vilkėjo dulkinais juodadarbių drabužiais, 
visi atskirai atėjo prie tarnų įėjimo septintą ryto, nešini įrankių mai- 
šais, — iš pažiūros darbininkai, vykdantys remontą, apie kurį skelbė 
ženklas priešais klubą. 

— Andrė, atrodai liesesnis negu tada, kai mačiau tave pastarąjį 
kartą, — tarė Palmerstonas. 

Iš tikrųjų vyras buvo anglas, bet lordui labiau patiko prancūziš- 
kas jo slapyvardis. 

— Ne todėl, kad sergu, Jūsų šviesybe. 

— Tai jau tikrai. Turi naują draugę. 

Andrė atrodė nustebęs. 

— Jos vardas Anželika, — pranešė Palmerstonas. — Jai dvidešimt, ji 
iš Reimso. Mėgsta šokti. Jos tėvas stalius. 

— Jūsų šviesybe, aš gerai pagalvoju prieš ką nors jai sakydamas. Ji 
man padeda maskuotis. Mano paslapčių ji nežino. 

— Nereikia nerimauti, Andrė. Aš nusprendžiau, kad ji grėsmės 
nekelia. Šias smulkmenas paminėjau vien tam, kad gerai suprastu- 
mėte: nors susitinkame vos du kartus per metus, galvoju apie kie- 
kvieną iš jūsų kasdien. 

— Jūsų šviesybe, — skubėjo įsiterpti anglas, pasivadinęs Džova- 
niu, - jeigu išgirdote, kad geriu, tai žinokit, ne taip nesaikingai, kaip 
apsimetu. Visa tai tik dėl akių, kad Italijos valdžia neįtartų mane 
turint rimtų ketinimų. 

— Žinau, — atsakė Palmerstonas. — Nesu nusivylęs nė vienu iš 
jūsų. 

Šešetas lengviau atsiduso. 

— Tikiuosi, neapvilsite manęs. Tikrai visada apie jus galvoju. 

Palmerstonas įsmeigė žvilgsnį į kiekvieną iš eilės, skleiste skleis- 
damas didžiulę vidinę tvirtybę, dėl kurios buvo paskirtas karo reika- 
lų, vėliau — užsienio reikalų, o galiausiai — vidaus reikalų ministru. 

— Kas pusę metų matydamiesi akis į akį vėl atkuriame mus sie- 
jantį ryšį. Drąsiai žvelgdami vienas į kitą, iš naujo patvirtiname, 
kad galiu pasitikėti jumis, o jūs manimi. Tiesa? Ar galiu jumis 
pasitikėti? 

— Juk žinote, kad galite, Jūsų šviesybe, — patikino jį Nilsas. 

— Anzelmai, Volfgangai, Michailai? 

Palmerstonas vėl kreipėsi slapyvardžiais, iš kurių buvo matyti, į 
kurias šalis buvo paskirti Anglijos agentai. 

— Esu jums visiškai lojalus, jūsų šviesybe, — patikino Michailas. — 
Man rūpi vien tik mano užduotis. 

Kiti ryžtingai sulinksėjo. 

— Pateikite savo ataskaitas. 

Vienas po kito jie apibūdino pasiektą pažangą. 

— Džiaugiuosi. 

— Ačiū, Jūsų šviesybe. 

— Ar reikia daugiau išteklių? 

— Daugiau ginklų, šaudmenų, sprogmenų ir spausdinimo maši- 
nų, — atsakė Volfgangas. — Nekalbu apie svaigalus, reikalingus pa- 
kurstyti minioms, kad visa tai panaudotų. 

— Ir kiek visam tam reikės? 

— Dvidešimties tūkstančių svarų. 

Kiti pasakė, kokių sumų jiems reikia Prancūzijoje, Ispanijoje, 
Italijoje, Danijoje ir Rusijoje. 

— Lėšos bus pervestos įprastais kanalais, - pažadėjo Palmerstonas. 
Milžiniškos pinigų sumos jo nė kiek nenustebino. 

— Girdėjau gandų, kad karalienė vėl laukiasi, — tarė Andrė. 

— Ne, - atsakė Palmerstonas, — nors neabejoju, kad ji ketina ir 
toliau stengtis pastoti. Aštuonių vaikų jai nepakanka. Jos Didenybė 
nori daugiau atžalų ir ketina sutuokti visus savo vaikus su Europos 
karališkųjų šeimų nariais vildamasi šitaip užtikrinti, kad Europa ne- 
kels grėsmės Britų imperijai. Ji nori pagarsėti kaip Senojo Žemyno 
senelė. Tačiau tam prireiks daug metų. Kita vertus, Jos Didenybė 
kvailai įsivaizduoja, kad kraujo giminės nesikivirčys. Mūsų veiklos 
būdas patikimesnis. Tūkstantis aštuoni šimtai keturiasdešimt aštun- 
tieji parodė, koks jis išmintingas. Apsaugoti imperiją galime tik des- 
tabilizuodami Europą. 


TūKSTANTIS AŠTUONI ŠIMTAI keturiasdešimt aštuntieji. Praraja 
tarp turtuolių ir vargšų taip pagilėjo, kad beveik visose Europos že- 
myno šalyse kilo revoliucijos. 

Neramumai prasidėjo Prancūzijoje, kur tebebuvo juntami pir- 
mos 1789 metų revoliucijos atgarsiai ir kur 1848-aisiais kilus kone pi- 

lietiniam karui buvo nuversta neseniai grįžusi monarchija. Siautulys 
pasklido į Italijos ir Vokietijos valstybes, Habsburgų imperiją, Bel- 
giją, Šveicariją, Daniją ir Lenkiją. Dažnai sukilimų poveikis būda- 
vo trumpalaikis, ir aristokratija netrukus grįždavo į valdžią. Tačiau 
praėjus vos šešeriems metams po tų revoliucijos metų visos Europos 
aukštuomenę vis dar kaustė baimė. 

Didžioji Britanija buvo viena iš kelių šalių, nepatyrusių revoliu- 
cijos. Todėl ji iškilo į pasaulio galybės aukštumas ir ėmė šeiminin- 
kauti visame žemės rutulyje. Tik saujelė artimiausių lordui Palmers- 
tonui žmonių žinojo, kad nuosekliai kildamas nuo karo reikalų į 
užsienio reikalų, o galiausiai — vidaus reikalų ministrus jis sugebėjo 
sukurti provokatorių tinklą. Šie kurstė Senojo Žemyno darbininkus 
maištauti prieš turtinguosius savo šeimininkus. Neleisdamas nurim- 
ti bruzdėjimams Europoje, jis užtikrino Didžiosios Britanijos domi- 
navimą. Jis sakydavo savo šnipams: „Imperiją apsaugoti galime tik 
destabilizuodami Europą.“ 

Nors iš pažiūros Palmerstonas buvo kupinas pasitikėjimo savimi, 
jis pats žinojo beveik peržengęs ribą. Revoliucijos dvasia, jo įkvėpta 
žemyne, netyčia užkrėtė ir Angliją. 1848-aisiais I;0 ooo darbininkų 
sąjūdžio narių, pasivadinusių čartistais, susirinko Londone, į pietus 
nuo Temzės, Keningtono aikštėje netoli Voksolo sodo. Jie ketino 
žygiuoti prie parlamento ir reikalauti kasmečių rinkimų, visuotines 
rinkimų teisės Anglijos vyrams ir panaikinti turto cenzą kandida- 
tams į parlamentą. 

Išsigandęs padarinių Palmerstonas tvarkai palaikyti paskyrė 
I$0 000 ypatingųjų konsteblių — po vieną kiekvienam čartistui. 
Kariškių daliniai užtvėrė visus tiltus per Temzę. Galiausiai čartistai 
sutiko, kad tik keli atstovai pereis į kitą upės krantą ir įteiks peticiją 
vyriausybei. Ši apsimetė ją svarstanti, bet galop nieko nepadarė. 
Čartistai išsiskirstė po savo namus visoje Anglijoje. Krizės buvo 
išvengta. 

Tačiau Palmerstonas žinojo, kad viskas galėjo susiklostyti kitaip, 
nes jis pats sukūrė demoną. 


Jis NULIPO SLAPTAIS LAIPTAIS, uždarė spintą, perėjo per miega- 
mąjį, atrakino duris ir pasisveikino su žavia jauna aktore svetainėje. 

Ji pakėlė akis nuo naujos melodramos; joje žmogus bus nudurtas 
scenoje įrengtame baseine, nugriaudės du sprogimai. 

— Aš jums nebereikalinga, Jūsų šviesybe? — šypsodama paklau- 
sė ji. 

Palmerstonas pažiūrėjo į kišeninį laikrodį ir atsiduso. 

— Deja. 

— Aš visada jūsų paslaugoms, Jūsų šviesybe. 

— Jūs labai žavinga. 

Kažkas pabeldė į duris tris kartus, po pertraukėlės — ketvirtą. 
Palmerstonas pažiūrėjo pro akutę ir atidarė duris. Priešais stovėjo 
Bruklainas. 

— Lygiai devyniasdešimt minučių. Jūs kaip visada punktualus, 
pulkininke. 

Juodu nuėjo klubo koridoriumi, pro apsaugininką marmuri- 
nių laiptų viršuje ir nulipo į prabangų klubo vestibiulį. Tuo tarpu 
viršutiniame klubo aukšte darbininkais persirengę agentai išėjo iš 
pasitarimų kambario ir apsimetė toliau pertvarką pastatą. Saulei lei- 
džiantis jie išeis pro tarnams skirtas duris. Kitą rytą pasirodys kiti 
darbininkai, šįsyk tikri. 

— Pulkininke, keturiasdešimt aštuntaisiais jūs buvote Indijoje, — 
laiptų apačioje tarė Palmerstonas. — Ar ten pasiekė žinia apie tai, kad 
Londone nedaug trūko iki maišto? 

— Apie čartistų sukilimą, Jūsų šviesybe? Taip. Labai bauginanti 
žinia. Mes visada įdėmiai stebėjome, ar Indijos čiabuviai nemėgins 
panašiai sukelti maišto. 

Už laukujų durų jie praėjo pro durininku apsirengusį saugumo 
agentą. Užuolaidomis dengiamo tunelio gale jų laukė jau kitos spal- 
vos karieta. 

— Naudojate kitą karietą? — paklausė lordas. 

— Tai viena iš mano atsargumo priemonių, Jūsų šviesybe. Jei- 
gu kas nors atsekė jus čia, jis galėjo ir toliau stebėti aną karietą 
tikėdamasis, kad ji grįš čia jūsų paimti. Taip būtų lengviau negu 
laukti, kol jūs iš čia išeisite, ir rizikuoti, kad kas nors pastebės jį 
gatvėje. 

— Įtariate, kad esu sekamas? 

— Tokia tikimybė visuomet egzistuoja, Jūsų šviesybe. 

Bruklainas ir tunelio apsaugininkas atsistojo Palmerstonui iš 
šonų, kad niekas nepastebėtų, kaip jis įlipa į karietą. Galiausiai dėl 
visa pikta Bruklainas apsižvalgė aplink ir tik tada pars įlipo. 

Jis dairėsi ženklo, rodančio, kad jo viršininkas yra sekamas: žmo- 
gaus, kuris stovėtų vietoje nenutrūkstančiame praeivių sraute. Šian- 
dien ši užduotis buvo lengvesnė, nes žmonių gatvėje buvo mažiau 
negu paprastai: praeiviai baikščiai skubėjo namo, kol dar nesutemo 
ir neįvyko virtinė kitų pranašaujamų žudynių. 

Bruklainas atsisėdo priešais Palmerstoną gerai įrengtoje karieto- 
je, kai ši susiliejo su Pal Malo eismo srautu. Vienas saugumo agentas 
įsitaisė ant vežiko pasostės, kitas — šalia jo. 

— Jūsų šviesybe, ar apie čartistų maištą jūs užsiminėte dėl kokios 
nors priežasties? 

— Jis įvyko vos prieš šešerius metus, žmonės dar gerai jį atsimena. 
Panašią baimę gatvėse mačiau tik po Ratklifo plento žmogžudysčių, 
įvykusių prieš kelis dešimtmečius. Po šeštadienio „nakties skerdynių 
baimė vėl grįžo į gatves. Turime padaryti viską, kad ją išsklaidytume. 


BRUKLAINAS SUŠUKO VEŽIKUI: 

— Suk kairėn į Malboro kelią. 

— Kelias į mano namus eina kitur, — paprieštaravo Palmersto- 
nas. — Turiu grįžti: ledi Palmerston surengė priėmimą ministrui pir- 
mininkui. Reikia važiuoti Šv. Jokūbo gatve. 

— Tokio maršruto kai kas gali tikėtis, Jūsų šviesybe. Mes ėmėmės 
dar vienos atsargumo priemonės — važiuojame maršrutu, kurio nie- 
kas nesitiki. 

— Dar vienos atsargumo priemonės? Laukiate nemalonumų? 

— Pakartosiu, ką sakėte, Jūsų šviesybe: baimė vėl grįžo į gatves. 
Kaip vidaus reikalų ministras, galėjote užsitraukti nepasitenkinimą 
tų, kurie mano, jog ne viską padarėte, kad gatvėse būtų saugu. — Tai 
sakydamas Bruklainas nežiūrėjo į lordą — savo dėmesį buvo nukrei- 
pęs į langus abiejose gatvės pusėse ir į pačią gatvę. - Negaliu pakeisti 
jūsų gyvenamosios vietos ir darbovietės, užtat maršrutą, kuriuo į jas 
vykstate, pakeisti galiu. 

Karieta pravažiavo Bakingamo rūmus ir pasuko aukštyn Konsti- 
tucijos kalva. 

— Nenuraminote: į Jos didenybės gyvybę štai šioje gatvėje buvo 
kėsintasi šešis kartus, — priminė ministras. 

— Todėl, kad ji čia gyvena, Jūsų šviesybe. Tačiau niekam nė į galvą 
neateis, kad jūs pro čia važiuojate namo. 

— Prieš ketverius metus kažkas mėgino nužudyti Jos didenybę 
trenkdamas lazdele per galvą — priešais mano namus, kai jie priklau- 
sė lordui Kembridžui. 

— Jau sakiau, Jūsų šviesybe: galiu pakeisti maršrutą, bet ne vietą, 
kurioje gyvenate. 

Prie Velingtono arkos karieta pasuko į dešinę ir įvažiavo į Pi- 
kadilio gatvę, kurioje stovėjo Palmerstono rūmai. Dar neseniai čia 
buvo užmiestis. Siuvėjas, uždirbęs didžiulius turtus pardavinėda- 
mas tuo metu madingas standžias apykaklės su kiauraraščio nėri- 
nių apvadais, vadintas pikadiliais, pasistatė čia rūmus — Pikadilio 
menę, ir šis pavadinimas tapo viso rajono sinonimu. Netrukus čia 
išdygo kiti prašmatnūs rūmai. Šis prestižinis rajonas buvo tiesiai 
priešais Žaliąjį parką, garsų fejerverkais, laidomais čia ypatingomis 
progomis. 

Karietai prisiartinus prie sienos vartų, vedančių į pusapskritį ke- 
liuką priešais Palmerstono rezidenciją, Bruklainas, nenustodamas 
dairytis po gatvę, pastebėjo iš parko išeinantį vyrą. 

Šis iškart krito į akis, nes ryžtingai traukė gatve, matydamas vien 
tik jų karietą ir visiškai nekreipdamas dėmesio į kitas: jos turėjo 
staiga sustoti, arkliai nepatenkinti stojosi piestu. 

Dešinėje rankoje vyras laikė revolverį. 

— Gulkitės ant grindų, Jūsų šviesybe! 

— Ką?! 

— Gulkitės ant grindų, Jūsų šviesybe! Tuoj pat! 

Bruklainas pažino revolverį — 1851 metų koltas, jūrų laivyno mo- 
delio. Bemat prisiminė jo duomenis: šešių šūvių būgnelis, užtaiso- 
mas iš priekio 80 gramų parako ir 38-to kalibro šratu arba kulka. 

Vyras vis artinosi. 

Vieni vartai iš lėto ėmė darytis. 

— Forsteri, judu su Vitmanu vežkite Jo šviesybę pro vartus! — su- 
riko Bruklainas. — Aš atitrauksiu to vyro dėmesį! 

Karieta privažiavo arčiau prie lėtai atsidarančių vartų. 

Bruklainas iššoko lauk. 

— Stok! — sušuko jis ginkluotam vyrui ir raminamai iškėlė rankas 
vis dar eidamas į priekį. 

Vyras nė nemanė sustoti. 

— Pavėlavai! Lordas Palmerstonas jau eina į namus! — įspėjo jį 
Bruklainas. 

— Kol kas dar neina! 

Vyras kalbėjo su vokišku akcentu. Jis atšoko į šalį, kad matytų 
karietą, — ši tik dabar pradėjo važiuoti pro atsidariusius vartus. 

Jis iškėlė pistoletą. 

Suspigo moteris. 

— Žinau, ką tas šunsnukis veikia Vokietijoje! - Vyras nusitaikė. — 
Daugiau to nedarys! 

Bruklainas šoko ant jo. 

Vyras nuspaudė gaiduką. 

Revolveris sprogo. 

Pilkų dūmų verpetuose Bruklainas lyg vėzdu tvojo kumščiu ir 
išmušė revolverį vyrui iš rankos. Kitą akimirką iš visų jėgų kūnu 
trenkėsi į žudiką. 

Tačiau vyras buvo stiprus, tvirtai sudėtas. Jis atlaikė smūgį: ženg- 
telėjo atatupstas, bet nepargriuvo. 

Bruklainas smogė kumščiu vyrui į kaklą. 

Vyras atmušė smūgį ranka ir pats smogė Bruklainui į gerklę — 
buvo matyti, kad irgi gerai moka kautis. 

Bruklainas atšoko atbulas ir šitaip išvengė mirtino smūgio. 

Vienas arklys pasistojo piestu. 

Nuo užsidarančių vartų kažkas sušuko: 

— Jo šviesybė viduje! 

Užpuolikas pribėgo prie arklio, vožė jam per kulšį, ir šis išsigan- 
dęs šoko ant Bruklaino. 

Ministro apsaugininkas nėrė link šaligatvio ir pajuto, kaip plūs- 
teli oras nuo didžiuliu greičiu pajudėjusios karietos. Užpuolikas pa- 
sinaudojo ja kaip priedanga, perbėgo per gatvę ir nurūko į parką. 

Bruklainas pašoko ant kojų ir puolė apibėgti karietą iš galo, bet 
pamatė kitą panikos apimtą arklį, lekiantį į jį. Apsaugininkas vos 
spėjo pro jį pranerti, ir nusivijo užpuoliką į parką. 

Vietoj grindinio akmenų po kojomis pajuto žolę; žibintų stulpus 
pakeitė medžiai. Pamačiusi taku skuodžiantį užpuoliką tarnaitė su 
kūdikio vežimėliu sušuko ir pastūmė ratus į krūmus — geriau jau 
tegul atsitrenkia į juos. 

Bruklainas prabėgo pro ją ir pradėjusį klykti kūdikį. Švytruoda- 
mas ilgomis kojomis buvo bepasivejąs bėglį, bet šis bemar išsuko iš 
tako, pasileido šlaitu pro krūmus ir dingo. 

Bruklainas sulėtino greitį ir ėmė apžiūrinėti krūmus. 

Staiga į jį atlėkė ugnies kamuolys, ir jis krito ant žemės. Kamuo- 
lys svaidydamas kibirkštis prašvilpė jam virš galvos, trenkėsi į medį 
ir sprogo it raketa. Nors buvo šalta, apsaugininkas pajuto virš savęs 
nusiritant karščio bangą. 

Antra raketa pralėkė pro parką ir sprogo, atsitrenkusi į suoliuką. 

Trečia vėl pataikė į medį. 

Dabar pasipylė visokie kitokie fejerverkai. Šlaitas paskendo lieps- 
nose — raudonose, žaliose, geltonose ir mėlynose. Kibirkštys pažiro 
lyg iš fontano ar sukosi ant žemės, tarsi prilipusios prie kokio rato. 
Kitos kaukė ar poškėjo lyg iššautos. Į visas šalis lakstė skeveldros, 
pro dūmus ant šlaito nieko negalėjai įžiūrėti. 

Bruklainas plote prisiplojo prie žolės, stengdamasis kuo labiau 
susiriesti. Užsidengė delnais ausis, tarsi patekęs į bombarduojamą 
zoną. Širdis daužėsi į ledu alsuojančią žemę. Jam atrodė, kad girdi 
mūšyje besikaunančių vyrų riksmus. 

Pamažėle sprogimai baigėsi. Pakėlęs akis jis pamatė, kad dūmai 
sklaidosi. Atsargiai atsitūpė, apžiūrėjo nusiaubtus krūmus ir šlaitą. 
Šakos tebesmilko. Sausa žolė pajuodusi. 


— SAKOT, REVOLVERYJE BUVO PER DAUG PARAKO? — vis dar su- 
krėstas paklausė Palmerstonas. 

— Taip, Jūsų šviesybe. Užtaisius šio modelio ginklus per dideliu 
parako kiekiu, jie sprogsta. 

Jie buvo Palmerstono rūmuose, antro aukšto pobūvių salėje, 
kur ant stalų žvilgėjo šampano taurės - netrukus prasidės priėmi- 
mas ir jos bus pripildytos. Sprogęs revolveris gulėjo ant poliruoto 


padėklo. 


— Ir negalėjote jo rasti? 

— Po jo parengtų fejerverkų nebegalėjau. Jiems baigus sproginėti, 
jo niekur nebesimatė. 

— Bet kodėl tas beprotis norėjo mane nužudyti? 

— Atleiskit už mano žodžius, bet aš pacituosiu jį, Jūsų šviesybe. 

— Klokit. 

— Ruošdamasis į jus šauti jis pasakė štai ką: „Žinau, ką tas šuns- 
nukis veikia Vokietijoje! Daugiau to nedarys!“ 

— Vokietijoje? 

— Taip, Jūsų šviesybe. Ar nutuokiate, ką jis sapaliojo? Man tai 
buvo visiškai nesuprantama. Šiuo metu mes vaidijamės su Rusija 
Kryme. Su Vokietijos valstybėmis mes nekonfliktuojame. Be to, 
dabar esate vidaus reikalų, o ne užsienio ar karo reikalų ministras. 
Visa, kas vyksta Europoje, jūsų nebedomina. Jums rūpi tik tai, kas 
vyksta čia, šalyje. 

— Būtent! Ką bendra aš galiu turėti su Vokietija? Tas vyras klie- 
dėjo. 

Tarpduryje pasirodė ledi Palmerston, buvusi jo meilužė. Jos 
žvilgsnis bylojo, kad netrukus atvyks svečiai. 

— Gal manote, kad reikia atšaukti priėmimą? — paklausė Bruklai- 
nas. 

— Ir nuvilti ministrą pirmininką? — liūdnai paklausė lordas. - Pri- 
pažinti, kad ši nestabili dabartinė padėtis ima daryti poveikį? Nieku 
gyvu! Bet, pulkininke Bruklainai... 

— Klausau, Jūsų šviesybe. 

— Sustiprinkite mano apsaugą. 

TRAUKINYS PUKŠĖJO PRO VOKSOLO sODĄ. Už bėgių tekančią 
Temzę raižė daugybė laivų. Rajanas žiūrėjo, kaip juodi garvežio dū- 
mai susilieja su rūku, pradedančiu kilti virš upės. Drabužiai, kuriais 
apsitaisė į susitikimą su lordu Palmerstonu, atrodė standūs, nepato- 
gūs, ypač — aukšta apykaklė ir po batų padais pakištos kilpos, lai- 
kančios kelnių kiškas įtemptas. 

Tačiau nepatogiai jautėsi ne vien dėl to. Jis pasisuko į būrį kon- 
steblių, vedančių prostitutes iš sodo ir laipinančių jas į policijos 
furgonus. Moterys vėl skundėsi. Vis dėlto tvarkytis su jomis buvo 
paprasta — kur kas didesnių bėdų kėlė de Kvinsis. 

— Sunku patikėti, kad opijaus tinktūra neišvedė jo iš proto, — pa- 
sakė Bekeriui Rajanas, kai iš sodo išėjo Opiomanas su dukra. — Ar 
supratai, ką jis pasakojo apie dvi mirusias seseris ir Verdsverto du- 
krelę? Mano vyresnė sesuo mirė, kai buvau dešimties, — įkrito į upę 
ir paskendo. Sielvartavau dėl jos, bet su netektimi susitaikiau. Apie 
ją beveik nebegalvoju. 

— Kai vakar pakeliui į telegrafo kontorą važiavome per Vaterlo 
tiltą, pastebėjau, kad jaučiatės nesmagiai, — tarė Bekeris. 

— O kuo čia dėtas de Kvinsis? Šiuo metu man nesmagu dėl dau- 


gelio dalykų. 

— Galbūt važiavimas per upę - vienas jų. 

— Tikrai ne dėl to, kas atsitiko mano seseriai. Gal tu irgi gėrei 
opijaus tinktūros? Man atrodė, kad vakar pritarei de Kvinsiui, kai šis 
tvirtino, jog mes kartais darome viena ar kita nesuprasdami kodėl. 
Tepadeda man Dievas: kol jis kalba, įžvelgiu kažkokią beprotišką 
prasmę, bet po pusvalandžio jo žodžiai man ima panėšėti į užslin- 
kusį rūką. Štai ateina jo duktė. Prisipažinsiu: man ji patraukli, bet 
su ja ne ką lengviau negu... 

— Inspektoriau, kas bus su tomis moterimis? — paklausė Emilė. 

— Mes parvešime jas atgal į Oksfordo gatvę. 

— Ir viskas? 

— Auksinių monetų, kuriomis joms buvo sumokėta, užtektų vi- 
sam mėnesiui, jei tik išleistų jas ne džinui, o maistui ir pastogei. 

— Bet ar jūs negalite joms kaip nors padėti? 

— Tokį gyvenimą jos pačios pasirinko. Londono policijos valdyba 
nėra už jas atsakinga. 

— Tokią gyvenseną joms primetė skurdas. Negali būti, kad tikite, 
jog bent viena moteris savo noru atsidurtų jų kailyje. Ar nėra chi- 
rurgų, pas kuriuos galėtumėte jas nusiųsti dėl piktžaizdžių ir suge- 
dusių dantų? Ar galite išvežti jas į ūkius, kur galėtų dirbti padorio- 
mis sąlygomis ir atgauti sveikatą? 

— Panele de Kvinsi, policijos valdyba — ne labdaringa organizaci- 
ja. Mes neturime galimybių padaryti tai, ką siūlote. 

— Bet jeigu toms moterims būtų suteikta kita galimybė, negu sto- 
viniuoti gatvėse, įvyktų mažiau nusikaltimų ir vyrams kiltų mažiau 
pagundų nusižengti dorai. Konstebli Bekeri, ar jūs negalite kaip nors 
padėti? Neabejoju, kad mes visi galime rasti kokį nors sprendimą. 

Mes? — pamanė Rajanas, sužavėtas, kad mergina visada sugeba 
įtraukti kitus. 

— Galimas daiktas, šįvakar jos gaus dar po vieną auksinę mone- 
tą iš vyriškio, kuris sumokėjo joms pirmas dvi, - atsakė Bekeris. — 
Išstatysime konsteblius civiliniais drabužiais gatvelėje, kurioje jos 
lauks sugrįžtančio žudiko. 

Nugirdęs jo žodžius priėjo de Kvinsis. 

— Vienintelė vieta Londone, kur žudikas nesirodys, — ta gatvelė. 
Jis nori, kad nusiųstumėte tenai žmonių, — tuomet kiti miesto ra- 

jonai nebus saugomi. Ar apklausėte visus sodo lankytojus? Beveik 
neabejotina, kad šiandien jis čia buvo ir mėgavosi savo žaidimu. 

— Visi čia esantys žmonės sugebėjo paaiškinti, ko atėjo. 

— Įgudęs aktorius sugebėtų, — tarė de Kvinsis. 

— Mes ir toliau tiriame galimybę, kad žudikas susijęs su teatru, — 
atsakė Rajanas. — Gal žinome ir jo pavardę. 

— Pavardę? — de Kvinsis net išsižiojo. 

— Prieš atvažiuodamas čia, gavau naujos informacijos, tik iki šiol 
neturėjau galimybės papasakoti. Namas, kuriame apsistojote, pri- 
klauso verslininkui, dažnai keliaujančiam į žemyną. Jis nusisamdęs 
nuomos agentą. Šis stengiasi, kad namas būtų apgyvendintas, kol 
jis išvykęs. 

— Aš pats tiek išsiaiškinau, — atsakė de Kvinsis. — Savininko pavar- 
dė — Vesttfolas. Jis parduoda audinius drabužių gamintojams kitapus 
Lamanšo. Tačiau tas nuomos agentas man nesako, kas apmokėjo už 
mūsų gyvenimą tame name. 

— Nes nuomos agentas gavo papildomą užmokestį už tai, kad 
neatskleistų savininko pavardės, — paaiškino Rajanas. — Tačiau vos 
tik suprato, į kokią keblią padėtį pateko, jis sutiko mums padėti ir 
atskleidė, kad nuomos popierius pasirašiusio žmogaus pavardė yra 
Edvardas Saimonsas. 

De Kvinsio veidas apniuko. 

— Negali būti. 

— Ši pavardė jums pažįstama? 

— Ji tikrai ne žmogaus, kuris išnuomojo mums namą. 

— Bet... 

— Edvardas Saimonsas miręs. 

Rajanas ir Bekeris nustebę susižvelgė. 

— Prieš trisdešimt metų Saimonsas nužudė kelis žmones Midl- 
sekso grafystės Hodzdono mieste, — paaiškino jiems de Kvinsis. — 
Už tai buvo pakartas. 

— Prieš trisdešimt metų? Ber iš kur jūs... 

— Saimonsas bernavo pas ūkininką ir įsimylėjo jo žmoną. Kai 
atskleidė jai savo jausmus, ji atsakė, kad dėl savo padėties skirtu- 
mo - jis neišsilavinęs, nepasiturintis ir negražus — jo pretenzijos juo- 
kingai nederamos. Pas moterį gyveno dvi jos seserys. Šios irgi ėmė 

jį žeminti. Jis buvo atleistas iš darbo. Nors išvyko iš grafystės, jų 
įžeidimų neužmiršo. Dieną naktį mąstė, kol galiausiai nebegalėjo 
atsispirti begaliniam norui grįžti į ūkį. Moterys jau kadai buvo apie 
jį užmiršusios, ir jis netikėtai užklupo jas ūkininko name. Apimtas 
baisaus įtūžio švaistėsi peiliu į dešinę ir kairę, kol visos trys moterys 
negyvos gulėjo virtuvėje pasruvusios krauju. 

Rajanas pastebėjo, kad Emilė nusuko akis. 

— Jums bloga, panele de Kvinsi? 

— Ne, viskas gerai. Atrodo, tėvo kalbos gali paveikti ir mane. 
Prašom pasakoti toliau, tėti. 

— Prieš pat pakariamas Saimonsas papasakojo kalėjimo kapelio- 
nui apie keistą pojūtį, kurį patyrė to siautulio įkarštyje. Jis tvirtino, 
kad kambaryje buvo dar kažkas — tamsi žmogysta jam iš dešinės. Ji 
kartojo visus jo judesius, kol jis žudė moteris. 

— Kas kažkas? — paklausė Rajanas. 

— Kapelionas manė, kad ta tamsi žmogysta buvo šėtonas, kurstęs 
Saimonsą nesustoti. Tačiau Saimonsas buvo apimtas tokio siaubin- 
go įsiūčio, kad jam nereikėjo jokio nelabojo skatinimų. 

— Tai kas tada buvo ta tamsi žmogysta? 

— Jo šešėlis. 

— Jo šešėlis? — susiraukė Rajanas. — Nesuprantu. Nuo saulės švie- 
sos, sklindančios pro langą? Nuo lempos virtuvėje? 

— Paties Saimonso šešėlis. Iš to įniršio Saimonsas įsivaizdavo, 
kad tamsioji jo asmenybės pusė iš jo ištrūko ir mėgdžioja visus jo 
veiksmus. 

Rajanas pažiūrėjo į Bekerį. 

— Tai ir turėjau galvoje. Jo žodžiai panašūs į užslenkantį rūką. 

— Rašiau apie Saimonsą vienoje savo esė. Žudikas ir vėl iš manęs 
šaiposi: lygina save su Saimonsu, grasina padaryti man tai, ką Sai- 
monsas padarė toms moterims. 

— Pone de Kvinsi, jūs pateikėte naują požiūrį į šias žmogžudystes, 
ir už tai dėkoju. Deja, dabar turiu atlikti nemalonią pareigą. 

— Nemalonią? 

— Tėti, neturėjau progos tave įspėti, — bemat įsiterpė Emilė. 

De Kvinsis atrodė dar labiau suglumęs. 

— Įspėti mane dėl ko? 


I$4 


ŽMOGŽUDYSTĖ YRA MENAS 


— Inspektorius Rajanas atvažiavo čia su absurdišku ketinimu 
tave suimti. 


Tuo METU, KAI RAJANAS SVARSTĖ, ar lordo Palmerstono nuro- 
dymai įpareigoja jį uždėti de Kvinsiui antrankius, ir nusprendė to 
nedaryti, kitoje upės pusėje iš pažiūros visai paprasta senyva moteris 
buvo besuvokianti sukrečiančią tiesą. Jos vardas buvo Margareta. 
Ji nakvodavo kepykloje už kelių kvartalų nuo liūdnai pagarsėjusio 
Septynių saulės laikrodžių lūšnyno (šitaip praminto todėl, kad jame 
suėjo septynios gatvės), mat joje dirbo. Kepykloje buvo apstu kros- 
nių; jų neturintys vargšai atnešdavo čia virti savo pagrindinį val- 
gį, kai iš krosnių būdavo ištraukta iškepta duona. Vargšai duodavo 
Margaretai puodus su žalia mėsa ir bulvėmis, vėliau ateidavo atsi- 
imti jau išvirto maisto ir nusinešdavo jį į varganas pašiūres, kurias 
vadindavo namais. 

Tose krosnyse Margareta gamindavo savo pačios kuklius valgius. 
Nors vasarą kepykloje būdavo trošku, žiemą karštis čia būdavo ma- 
lonus ir net apmalšindavo kaulų skausmą. Pagrindinius savo porei- 
kius ji užtektinai patenkindavo, tad retai išeidavo iš pastato — nebent 
į išvietę už jo. Taigi ji taip ir nebūtų sužinojusi apie šeštadienio nak- 
ties žudynes, jeigu jos nebūtų buvusios pagrindinė pokalbio tema 
visiems, pirmadienį atėjusiems į kepyklą. Žmonės atsinešė puodus 
su valgiais anksčiau negu paprastai, mat būtinai skubėjo grįžti į savo 
pašiūres prieš gelronam rūkui vėl apgaubiant miestą ir žudikui gal- 
būt pakartojant savo šiurpius nusikaltimus. 

— Tuomet įvyko dvi virtinės žmogžudysčių, — tarė viena driskė. 

— Kokių žmogžudysčių? — paklausė Margareta. 

Kairį jos skruostą darkė randas, likęs po kadaise įvykusio gaisro. 
Jį slėpdama įprato pasukti galvą kalbėdama su žmonėmis. 

— Žinoma, Ratklifo plento. Negirdėjai? Žmonės vien apie jas ir 
kalba. 

Paminėtos Ratklifo plento žmogžudystės taip sukrėtė Margaretą, 
kad ji ko nepaleido iš rankų puodo, moters paduoto virš prekystalio. 

— Negirdėjau — nebuvau išėjusi, - skubėjo atsakyti Margareta. — 
Žmogžudystės Ratklifo plente įvyko kadai kada. Kodėl žmonės apie 
jas vis dar kalba? 

— Dėl žudynių šešradienio naktį, — atsakė kita apdriskėlė, paduo- 
dama Margaretai puodą. 

— Apie kokias žudynes jūs kalbat? 

— Tikrai negirdėjai? Vėl įvyko Ratklifo plente. Krautuvėje, par- 
davinėjančioje jūreiviams kojines, apatinius, baltinius ir panašiai. 
Viskas kaip aną kartą, tik aukų daugiau. Vos krautuvei užsidarius, 
penkiems žmonėms buvo suknežintos galvos ir perrėžtos gerklės. 

— Negali būti! - net aiktelėjo Margareta. 

— Mano senelis prisimena anų laikų įvykius, — tarė trečia mote- 
ris. — Jis man sakė, kad prieš daugybę metų įvyko net dvejos žudy- 
nės. Po dvylikos dienų kitiems žmonėms buvo sutrupintos galvos 
ir perpjautos gerklės, šįsyk smuklėje. Anot mano senelio, visi buvo 
taip persigandę, kad nekišo nosies iš namų. 

Pirmoji skarmalė pasiskundė: 

— Konsteblis garvės kampe žada mus apsaugoti, bet argi tokie 
kaip mes rūpi pileriams? Aš nerizikuosiu. Po valandos grįšiu pasiim- 
ti puodo ir skubėsiu namo. Nesvarbu, kad konsteblis budi, - tam- 
soje visko gali atsitikti. 

— Margareta, tau dreba rankos, — susirūpinusi tarė kita moteris. 

— Žinoma — nuo šitiek kalbų apie žmogžudystes. Kam rankos 
nedrebėtų? 

Beveik visą dieną Margareta turėjo neįprastai daug klientų, bet 
vakarop kepykloje buvo beveik tuščia, tik keli baikštūs žmogeliai 
skubėjo su antklodėmis parsinešti garuojančių puodų. Jeigu ne dre- 
bančios rankos, Margaretai būtų pavykę paslėpti, kaip ją sukrėtė 
žinia apie skerdynes. 

Tai, ko ji labiausiai bijojo, buvo bevirstą tikrove. Viskas kartojasi! 
Anąsyk drabužių krautuvėje buvo nužudyti keturi žmonės, šįkart — 
penki. Margareta neabejojo, kad žmogžudystės kartosis; netgi buvo 
tikra, kad tai įvyks smuklėje, kaip ir tąsyk. 

Neabejojo ir dar kai kuo: jos įvyks greičiau ir bus baisesnės. 

Ji atsišliejo į kepyklos kertę. 

— Margareta, tau negera? — paklausė kita darbininkė. 

— Man reikia išeiti vienu reikalu. 

— Bet tu juk niekada niekur neini. Netrukus nusileis rūkas. Ne- 
bijai eiti į gatvę? 

— Reikalas neatidėliotinas. 

Margareta paskubomis užsimetė skystą paltą ir iš šiltos patalpos 
išėjo į niūrią, šaltą gatvę. Įprasto bruzdesio — nė ženklo. 

— Kaip nueiti į Skotland Jardą? — paklausė ji konsteblio gatvės 
kampe, nepamiršdama pasukti galvą taip, kad nesimatytų rando 
kairiame skruoste. 

— Skotland Jardas toli, ponia. 

— Man reikia pasikalbėti su žmogumi, vadovaujančiu šeštadienio 
nakties žudynių tyrimui. 

— Vadinasi, su inspektoriumi Rajanu. Ką apie jas žinot? 

— Ne apie jas. Apie anas. 

— Kokias anas, ponia? 

— Tas, kurios įvyko prieš keturiasdešimt trejus metus. 

— Mums rūpi neseniai įvykusios. 

— Ber aš žinau, kas iš tikrųjų nutiko anuomet ir, tepadeda man 
Dievas, galbūt žinau, kas nužudė tuos žmones šeštadienio naktį. 


— DAROTE KLAIDĄ, — tikino de Kvinsis policijos furgonui vežant 
ketvertą Faringdono keliu. 

Jie grįžo į šiaurinį Temzės krantą, tad dabar buvo vos per mylią į 
rytus nuo Raselo aikštės rajono, kuriame žudikas išnuomojo būstą 
de Kvinsiui ir jo dukrai. Tačiau kontrastas tarp tų dviejų miesto da- 
lių buvo didžiulis. Faringdono kelio rajonas buvo nykus, beveik nu- 
skurdęs. Paprastai čia būtų zuję būriai šiukšlininkų, gatvių šlavėjų 
ir gatvės prekiautojų, vargais negalais užsidirbančių pragyvenimui iš 
pardavinėjamų nuo vežimėlių vaisių, daržovių ir žuvų. Tačiau dabar, 
sklindant rūkui, visi skubėjo namo, kol anksti temstant nekilo nau- 
jų smurto aktų grėsmė. Furgono aplenktų praeivių veiduose aiškiai 
matei baimę. 

— Prašau to nedaryti! — prieštaravo de Kvinsis. 

Trinksėjo furgono ratai. Pasukus kairėn į Maunt Plezanto gatvę, 
prieš akis pasirodė aukštos mūro sienos. Besileidžiančiame rūke jos 
atrodė dar niūresnės. 

— Koldbar Fildso kalėjimas, - sumojo de Kvinsis. — Ne! 

— Neturiu kitos išeities, — atsakė jam Rajanas. — Lordo Palmers- 
tono nurodymų paisau labiau negu ministro pirmininko. Jeigu jūsų 

nesuimsiu, būsiu atleistas iš policijos, o dabar miestui reikia visų de- 
tektyvų ir konsteblių, kuriuos tik įmanoma sutelkti, kad tam niek- 
dariui būtų sukliudyta nužudyti daugiau žmonių. 

Jie privažiavo šlykščius grotuotus arkos pavidalo vartus; iš abiejų 
pusių stovėjo rūstūs sargybiniai. Netoliese nekantriai mindžikavo 
būrelis vyrų civiliniais apsiaustais. Furgonui sustojus, jie pribėgo su 
pieštukais ir bloknotais rankose. 

— Jis - Opiomanas? — suriko vienas. 

— Kodėl nužudėte visus tuos žmones?! — piktai paklausė kitas. 

— Laikraščių reporteriai? - sušuko Emilė. - Kaip jie sužinojo, kad 
mes atvažiuojame? 

Bekeris nušoko ant žemės ir išskėtė rankas. 

— Nesiartinkite! 

— Jūs tai padarėte apdujęs nuo opijaus?! — suriko trečias reporteris. 

Sargybiniai nuo vartų atskubėjo į pagalbą Bekeriui. 

— Traukitės! 

— Tikriausiai lordas Palmerstonas paskleidė žinią, — pasidygėjęs 
pasakė de Kvinsiui Rajanas. — Jis mano, kad jus suėmus žmonės 
nebejus baimės, ir mes galėsime tęsti žudiko paieškas. 

— Bet juk gerai, kad žmonės bijo, — paprieštaravo de Kvinsis. — 
Jeigu bus įtarūs, tai gali išgelbėti jiems gyvybę. 

— Palmerstonui terūpi viena - jo, kaip politiko, reputacija. Jeigu 
nejeisite į vidų pats... 

— Nebūtina griebtis kitos galimybės. 

De Kvinsis išlipo iš furgono ir pasislėpė už Bekerio. 

— Ar jūs išžudėte Maro ir Viljamsonų šeimas prieš keturiasdešimt 
trejus metus? — sušuko vienas iš reporterių. 

Rajanas pažvelgė į Emilę, paskui į nekantraujančius žurnalistus. 

— Tikėjausi, kad galėsite palaukti, kol įeisime į vidų, bet dabar... 

— Net jeigu tų reporterių čia nebūtų, nebūčiau sutikusi likti lauke. 

Emilė išlipo nespėjus Rajanui jai padėti ir apstulbino jį savo vi- 
krumu. Jokia moteris, vilkinti krinoliną, nebūtų galėjusi važiuoti 
furgone — juolab lengvai iš jo išlipti, mat nepakelti lankų išpūstos 
suknelės ir neparodyti apatinių buvo neapsakomai sunku. 

— Kodėl sugurinęs jiems galvas perrėžėte gerkles? — suriko re- 
porteris. 

— Kodėl nužudėte kūdikį? 

Kol Bekeris sunkiai skynė taką tarp žurnalistų, nuo grotuotų var- 
tų atbėgo daugiau sargybinių. 

— Neverskite mūsų panaudoti jėgą! — įspėjo reporterius Beke- 
ris. — Atlaisvinkite kelią! 

Stengdamasis užstoti de Kvinsį ir Emilę, Rajanas pro sargybinius 
nusivedė juos pro vartus. 

Bemat tapo tamsiau ir šalčiau. 


KozpsBaAT FiLDSO KALĖJIMAS pavadinimą gavo nuo lauko Londo- 
no pakraštyje. Kadaise žmonės galėdavo maudytis jame tekančiame 
šaltinyje.* Tačiau vėliau sostinė išsiplėtė į šiaurę ir lauko nebeliko. 
Kalėjimas buvo pastatytas šlapiame grunte, todėl jo sienos atrody- 
davo niekados neišdžiūvančios, persisunkusios kaulus geliančios 
drėgmės. 

Vos tik Bekeris prisidėjo prie Rajano, de Kvinsio ir Emilės, gro- 
tuoti vartai žvangėdami užsidarė. Ketvertas stovėjo kieme ant purvi- 
nų, nusitrynusių grindinio akmenų. Iš kalėjimo komplekso vidurio 
sklido gluminantis dundesys. Kairėje dunksojo niūrus pastatas su 
iškaba: VIRŠININKO PATALPOS. Dešinėje ant tokio pat niūraus pas- 
tato kabojo iškaba: VARTŲ SARGO PATALPOS. 

Iš pirmojo šluostydamasis burną maisto dėmių išmarginta me- 
džiagine servetėle išėjo raudonskruostis nutukęs vyras ankštu kos- 
tiumu. 

— Labas, inspektoriau Rajanai, —- skubėdamas pasisveikino jis. — 
Lordas Palmerstonas atsiuntė žinią, kad atvažiuosite, bet visiškai 
nenumaniau kada. Kaip tik užkandžiavau. Atleiskit, kad priverčiau 
laukti. Kaip suprantu, čia kalinys. 

— Jo pavardė — Tomas de Kvinsis. 

Kalėjimo viršininkas buvo ne tik aukštesnis už de Kvinsį, bet ir 
trigubai storesnis, todėl šalia stovintis rašytojas atrodė dar mažesnis. 

— Opiomanas, - kalėjimo viršininkas kalbėjo, tartum de Kvinsio 
čia nebūtų. — Kai pamatys, ką turiu jam paruošęs, pasigailės išsitrau- 
kęs iš kišenės tą plaktuką ir skustuvą. 


* Coldbarh fields (angl.) — pažodžiui „šaltųjų maudynių laukai“ . 

— Ko gero, įvyko nesusipratimas, — tarė Rajanas. — Ponas de 
Kvinsis čia tam, kad būtų saugomas. 

— Ponas? Kalinių ponais mes nevadinam. Lordo Palmerstono at- 
siųstame raštelyje buvo leidžiama suprasti, kad šis žmogus yra pa- 
grindinis įtariamasis. 

— Taip, šitaip turi manyti laikraščių reporteriai, bet iš tikrųjų po- 
nas de Kvinsis yra konsultantas. Norime užtikrinti jo saugumą. 

— Tai niekaip nesiderina su taisyklėmis. — Viršininkas pasisuko į 
Emilę. — Ką jau kalbėti apie šios jaunos damos buvimą čia. Panele, 
gaila, teks išlydėti jus už vartų. Čia ne vieta... 

— Ar galėčiau pristatyti panelę Emilę de Kvinsi, mūsų konsultan- 
to dukrą? — pertarė jį Bekeris. 

— Galėtumėte, bet vis tiek reikia išlydėti ją už vartų. 

— Tik ne kai ten siaučia tie reporteriai, - atsakė Bekeris. 

— O kas jūs? 

— Konsteblis Bekeris. 

— Kodėl ne su uniforma? 

Nespėjus Bekeriui atsakyti, Emilė atkišo ranką ir tarė: 

— Viršininke, man be galo malonu su jumis susipažinti. 

— Tikrai? — Nors kalėjimo viršininkas žiūrėjo įtariai, rodės, jį pa- 
kerėjo spindintys rudi Emilės plaukai ir žvitrios mėlynos akys. 

Jis paspaudė atkištą ranką. 

— Padarytumėte man didžiulę paslaugą, jei paaiškintumėte visas 
savo pareigas, - kalbėjo toliau Emilė. — Jos tikriausiai labai atsakin- 
gos. Kokių teorijų turite apie kalėjimų reformą? Manau, jos itin 
įdomios. 

— Kalėjimų reformą? Teorijų? 

— Skaičiau Džeremio Bentamo* veikalus. Kuo daugiau žmonių 
turi gauti didžiausią naudą ir taip toliau, bet neabejoju, kad turite 
savų, nė kiek ne mažiau pamokančių teorijų. 

— Džeremio Bentamo? 


* Jeremy Bentham (1748-1832), britų filosofas ir teisininkas, propagavęs socia- 
lines reformas. Pasisakė už mirties ir fizinių bausmių panaikinimą. Šešiolika merų 
tobulino savo kalėjimo, kurį pavadino panoptikonu, projektą ir tikėjosi tapti jo 
viršininku, bet projektas taip ir nebuvo įgyvendintas. 

Jų būrelis stovėjo ant tako, vedančio į nykius pastatus, iš kurių 
nesiliovė sklidęs orą virpinantis žemas dundesys. Jiems virš galvų 
tvenkėsi rūkas, pro jį krito suodžių dalelės. 

— Džeremio Bentamo? — suglumęs pakartojo viršininkas nu- 
braukdamas užkritusius ant rankovės suodžius. — Gal mums reikėtų 
užeiti į vidų. 

Jie įėjo į šaltą ir drėgną pastatą. Iš prieškambario lyg rato stipinai 
ėjo penki koridoriai; kiekvienas nuo kamerų eilių buvo atitvertas 
grotuotomis durimis. Taigi stebėtojas, stovėdamas toje prieškamba- 
rio stebulėje, galėjo matyti viską, kas vyksta bet kuriame koridoriu- 
je: jam tereikėjo pasisukti dešinėn ar kairėn. Nors patalpa buvo virš 
žemės, joje jauteisi kaip rūsyje. 

Dabar prie įkyraus orą virpinančio dundesio prisidėjo dar ir iš 
kamerų penkiuose koridoriuose sklindantis kaukšėjimas. 

Smailianosis vyriausiasis prižiūrėtojas išėjo iš kambario dešinėje. 
Jame ant gembių kabojo policininkų lazdos ir pančiai. Kaip retas 
kalėjimo prižiūrėtojas nešiojo ūsus — galbūt šitaip parodydamas tu- 
rintis teisę į savas taisykles. 

— Kuris čia naujasis įnamys? Rajaną jau pažįstu. Akivaizdu, kad 
ne dama. Vadinasi, vienas iš judviejų, ponai, bet spėju, kad jūs, — 
kreipėsi jis į Bekerį. 

— Tiesą sakant, esu konsteblis. 

— Bet neuniformuotas? 

— Esu rengiamas į detektyvus. 

— Lengva duonelė. Vadinasi, šitas žmogeliukas. 

— Opiomanas, - tarstelėjo kalėjimo viršininkas. 

— Baisiai mėgstu sodinti įžymybes. Tada jos nusileidžia iki mūsų 
lygio. Iš pradžių, pone, paimsiu jūsų petnešas ir kaklaskarę — ne- 
norėčiau, kad pasikartumėt. Taip pat nenorėčiau, kad įsineštumėt 
peilių ar kitų nepageidaujamų daiktų. 

— Naudoju tik vieną peilį - knygų lapams pjaustyti, - apčiupinė- 
jančiam jo drabužius prižiūrėtojui tarė de Kvinsis. 

— Štai jis, — tarė prižiūrėtojas traukdamas užlenktą peilį iš de 
Kvinsio apsiausto kišenės. — Juokingas daikčiukas. Ė — o kas čia? 

— Mano vaistai. - De Kvinsis išsitraukė iš apsiausto kišenės ger- 
tuvę, išgėrė paskutinius gurkšnius ir padavė ją Emilei. 

— Vaistai... — sukikeno vyriausiasis prižiūrėtojas. - Šmaikštuolis! 

— Prašyčiau pripildyti ją iš naujo, Emile. 

— Tik neskubėkit jos parnešti, — patarė prižiūrėtojas. — Iš jos jis 
čia negers. 

Iš penkių koridorių su kameromis tebesklido kaukšėjimas. 

— Džeremis Bentamas, — priminė viršininkui Emilė. 

— Taip, jūs minėjote poną Bentamą. — Storulis suraukęs kaktą 
susimąstė. — Kažin ar aš... 

— Kuo daugiau žmonių turi gauti didžiausią naudą. Kaliniai turi 
būti gerai maitinami, gydomi ir išmokomi amato, kad išėję į laisvę 
taptų vertingi visuomenei. 

— Nematome, kad čia jie būtų didžiai vertingi, - nespėjus atsaky- 
ti viršininkui įsiterpė vyriausiasis prižiūrėtojas. 

— Jo teorija tokia: taisymas duoda geresnių vaisių negu baus- 
mės, — aiškino viršininkui Emilė. 

— Šiuo klausimu galiu pasakyti štai ką, — vėl už viršininką at- 
sakė prižiūrėtojas: — bausmės priverčia juos pasitaisyti, aš jums 
užtikrinu. 

— Po grindis laksto tarakonai. 

— Išties. Jeigu jie čia dar negyventų, tektų jų atsivežti, kad kali- 
niams būtų dar nemaloniau. 

— Mačiau koridoriumi skuodžiančią žiurkę. 

— Jeigu ilgėliau pabūsite, pamatysite jų kur kas daugiau, - įsi- 
terpė viršininkas, mėgindamas vėl paimti pokalbio gijas į savo ran- 
kas. — Vargu ar taip atsitiks, nes laikas išlydėti jus už... 

— Pro koridoriaus virbus tiesiai priešais mačiau vyrą gobtuvu už- 
dengta galva, — pertarė jį Emilė. — Net ne vieną - kelis. Sargai tempė 
juos už virvės. 

— Jūsų Džeremis Bentamas gal būtų sakęs ne „tempė“, o „nukrei- 
pė“,-— tarė viršininkas, aiškiai patenkintas šiuo mėginimu pašmaikš- 
tauti. — Mes čia taikome savitą sistemą. 

— Džiugu. Žadėjote paaiškinti savo teorijas. Nekantrauju jas iš- 
girsti. 

— Kalėjimo tikslas — izoliuoti nusikaltėlį ir priversti jį susimąstyti 
apie savo nusižengimus. 

— Izoliuoti? — paklausė Emilė. 

— Kiekviena kamera yra tik vienam kaliniui tinkamo dydžio. Jis 
valgo vienas. Išvedamas prasimankšrinti ar dirbti užsideda gobtuvą, 
su kuriuo gali matyti tik savo kojas. 

— O kaip jis mankštinasi? 

— Su kitais kaliniais kasdien pusvalandį vaikšto siena aptverta- 
me kieme. 

— Aš tokia bukagalvė — dievaži kai ko nesuprantu, - tarė Emilė. — 
Jeigu kaliniai užsidėję tuos gobtuvus mato vien savo kojas, kaip jie 
vienas į kitą neatsitrenkia? 

— Jie įsikimba virvės, ant jos kas dvidešimt keturi coliai surištas 
mazgas. Kaliniai eina ratu vora, prižiūrimi sargo. 

— Vaikščiodami jie niekada nemato kitų kalinių, nei, spėju, ne- 
gali su jais kalbėtis? 

— Tikrai taip, — patvirtino viršininkas. — Iš kamerų jie išvedami 
ir į jas grąžinami taip pat su gobtuvais. Jie leidžia mums verstis su 
mažiau prižiūrėtojų, negu tektų be jų. 

— Ar kaliniai gali kalbėtis bent jau su prižiūrėtojais? 

— Apsaugok Viešpatie! 

— Bet jeigu kalinys niekada negali kalbėtis su kitu žmogumi, ar 
tai nesukelia jam didžiulės psichinės įtampos? 

— Kai kurie kaliniai išties išprotėja ar nusižudo, — pripažino vir- 
šininkas. — Mes siekiame, kad jie be perstojo galvotų apie nusikal- 
timus, už kuriuos čia pateko. Na, o rūpindamiesi kalinių sielomis, 
kiekvienam duodame po Bibliją. 

— Sakėte, jie išvedami iš kamerų į darbą, — nors Emilė lyg ir pa- 
kartojo teiginį, jos lūpose jis nuskambėjo kaip klausimas. 

— Minamojo rato patalpoje, — atsakė viršininkas. 

— Labai įdomu, — Emilė savo tonu prašė paaiškinti. | 

— Kalėjime yra skalbykla, stalių dirbtuvės, malūnas, virtuvė ir 
daugybė kitų padalinių, dėl kurių esame apsirūpinę beveik viskuo, 
ko reikia. Visi mechanizmai yra sujungti su dideliu — penkiasdešim- 
ties pėdų — minamuoju ratu, kuris juos ir suka. Rate yra grioveliai. 
Kaliniai užlipa ant jų kaip lipdami laiptais. Bet, žinoma, ratas be 
perstojo sukasi, tad kaliniai niekada niekur nepakyla. 

— Ratas ir sukelia tą dundesį, kurį girdėjau? 

— Tikrai taip. 

— Tas garsas gadina nervus. 

— Taip, po kurio laiko kaliniams jis ima nepatikti. Prižiūrė- 
tojai minamojo rato patalpoje užsikemša ausis vatos rutuliukais. 
Jeigu kaliniai neklauso, prižiūrėtojai priveržia rato varžtus, kad 
būtų sunkiau jį sukti. Štai kodėl prižiūrėtojai kartais dar vadinami 
„varžtais *. 

— Šį žodį esu girdėjusi. Ačiū, kad paaiškinote, kaip jis atsirado. 
Kiek kalinių suka tą ratą? 

— Tiek, kiek reikia, kad ratas suktųsi pats ir suktų įvairius ma- 
žesnius mechanizmus, jungiančius jį su kepykla, skalbykla. ir taip 
toliau. 

— Kiek laiko kiekvienas kalinys turi minti tą ratą? 

— Kiekvienas turi užlipti aštuonis tūkstančius kartų, - viršininkui 
už akių užbėgo vyriausiasis prižiūrėtojas. 

Iki tol Emilė berte bėrė klausimus, bet dabar, rodės, nesumoja, 
ką pasakyti. 

— Jie užlipa aštuonis tūkstančius kartų kasdien? — pagaliau suge- 
bėjo išspausti. 

— Taip. 

— Diena iš dienos? 

—Visai kaip Sizifas, ridenantis savo akmenį, — žiūrėdamas į kori- 
dorių tarė jau senokai neprasižiojantis de Kvinsis. 

Jo balsas išdavė, kad jis iš paskutiniųjų tramdo emocijas. 

— Apie poną Sizifą žinau nė kiek ne daugiau kaip apie poną Ben- 
tamą, — prisipažino viršininkas. — Užtat žinau, kaip priversti kali- 
nius gailėtis savo nusikaltimų. 

— Laikas parodyt ponui Opiomanui, kur gyvens. — Prižiūrėtojas 
išsitraukė iš už diržo didelių raktų ryšulį. 

— Norėčiau jums priminti, kad ponas de Kvinsis čia ne kaip nu- 
teistas nusikaltėlis ir net ne kaip įtariamasis, — tarė Rajanas. — Jis — 
policijos konsultantas, ir mes turime pagrindą nerimauti dėl jo sau- 
gumo. Malonėkite atitinkamai su juo elgtis. 

— Aš tik žinau, jog lordas Palmerstonas nori, kad jis būtų už 
grotų, o jeigu vidaus reikalų ministras ko nors nori, taip ir būna. 

Jeigu šioje šalyje jis ko nors nekontroliuoja, labai norėčiau suži- 
noti ko. 

Kalėjimo viršininkas mostu paliepė prižiūrėtojui atrakinti gro- 
tuotas vidurinio koridoriaus duris. 

— Likite čia, panele. 

— Turiu pamatyti, kur mano tėvas praleis šią naktį. 

— Turbūt ir dar daug kitų naktų, — atsakė viršininkas. — Jeigu 
esate pasiryžusi pamatyti tai, ko niekada neturėjo išvysti damos 
akys, ką gi — eime kartu. Mums trūksta darbuotojų, tad neturiu 
kas jus stebėtų. 

Einant drėgnu koridoriumi, jų žingsniai atsimušė aidu. Kamerų 
durys buvo metalinės, surūdijusios, su akute ir skyle daiktams pa- 
duoti. Iš kiekvienos kameros vis dar sklido kaukšėjimas. 

— Kas kelia tą siaubingą garsą? — paklausė Emilė. 

Koridorius, rodės, nuo jo plyšta. 

— Lengviau jums parodyti negu paaiškinti, — tarė prižiūrėtojas. 

Jam atidarius duris, pasklido drėgna, šalta smarvė. 

Emilė ir de Kvinsis atsargiai įėjo ir pamatė, kad jiems abiem vos 
užtenka vietos. 

Kamera buvo septynių pėdų pločio, trylikos ilgio ir devynių 
aukščio. Aukštas vyras, toks kaip Bekeris, iškeltomis rankomis būtų 
palietęs lubas, o išskėstomis — sienas. Jis nebūtų galėjęs vaikštinėti 
po kamerą. Žemam žmogui, tokiam kaip de Kvinsis, patalpa buvo 
tik šiek tiek erdvesnė. 

Kamera skendėjo prieblandoje, mat visa šviesa sklido pro mažą 
grotuotą apskretusį langą aukštai sienoje. Rūkas tirštėjo, tad atrodė, 
kad jau vakaras, nors buvo tik popietė. 

Langas buvo viename siaurame gale, priešais duris. Po langu prie 
žiedo sienoje buvo pritvirtintas sulankstytas kabamasis gultas su 
plonu čiužiniu ir antklode viduje. 

De Kvinsis pažiūrėjo į lubas. 

— Vamzdžių nėra. 

— Žinoma, vamzdžių nėra, — iš koridoriaus atsakė prižiūrėtojas. — 
Kodėl čia turėtų būti vamzdžių? 

— Tūkstantis aštuoni šimtai vienuoliktaisiais palei lubas ėjo vamz- 
džiai. Gal net šioje kameroje. 

— Ką čia tauškiat?! — pyktelėjo prižiūrėtojas. — Svečiavotės Čia 
vienuoliktaisiais? 

— Tik košmaruose. 

— Ką gi, čia pamatysite dar daug košmarų. 

Vieninteliai kiti daiktai ankštoje kameroje buvo kibiras šlapimui 
ir išmatoms, sena kėdė, stalas su padėta ant jo Biblija ir... 

— Kam ta prie sienos pritvirtinta medinė dėžė? — paklausė Emi- 
lė. - Kodėl ji su rankena? 

Koridoriuje aidėjo kaukšėjimas, aidu atsimušantis iš kitų ka- 
merų. 

— Čia dar vienas kalinių darbas, — iš koridoriaus atsakė virši- 
ninkas. 

— Darbas? 

Kamera buvo tokia siaura, kad Emilė priėjo prie dėžės vienu 
žingsneliu. 

— Koks čia darbas? 

— Darbas užsitarnauti maistui, — iš koridoriaus atsklidęs jo balsas 
aidėjo. — Dėžė iki pusės pripilta smėlio. Kaliniui pasukus rankeną, 
indelis jame pasemia smėlio. Indeliui pasiekus dėžės viršų, smėlis iš 
jo išbyra, o pasiekus apačią, vėl jo pribyra. 

— Sukant rankeną, smėlis vėl išbyra, paskui vėl pasisemia, — su- 
prato esmę Emilė. 

— Tikrai taip. 

— O pastangų tam reikia? 

— Rankeną sukti nelengva, smėlis irgi sunkus. 

— Bet... 

— Klauskite, panele. Man malonu atsakinėti į jūsų klausimus. 

— Prisipažinsiu: nesusigaudau. Kokia nauda iš tos dėžės? 

— Darbas atima kalinio laiką, jis neturi kada dykinėti. 

— Jūs vadinate tai darbu? Bet juk niekas nepagaminama, — pa- 
prieštaravo Emilė. - Minamasis ratas bent jau gamina energiją me- 
chanizmams skalbykloje ir virtuvėje. 

— Dėžė duoda akstiną vengti nusikaltimų, kai kalinys paleidžia- 
mas į laisvę. 

— Jeigu kaliniai būtų mokomi siūtis drabužius, tai tikrai būtų 
naudingiau ir atimtų iš jų tiek par laiko. Be to, jie įgytų amatą, 

iš kurio galėtų užsidirbti pragyvenimui, kai bus paleisti iš šios 
vergijos. 

— Ar tokias idėjas siūlo tas jūsų Džeremis Bentamas? Mokyti ka- 
linius siūti drabužius? Labai keista! — Kalėjimo viršininkas atrodė 
nuoširdžiai suglumęs. — Abejoju, ar tuos nenaudėlius įmanoma ko 
nors išmokyti. 

— Ar tuos garsus koridoriuje ir kelia šios dėžės? - paklausė Emilė. 

— Tikrai taip. Kiekvienoje kameroje. 

— Sakote, jie tai daro tam, kad užsitarnautų maistą. Kiek kartų 
per dieną kiekvienas kalinys turi pasukti rankeną? 

— Dešimt tūkstančių. 

Emilė šaižiai įkvėpė, priblokšta viršininko jai pasakyto milžiniš- 
ko skaičiaus. 

— Ar turite daugiau klausimų? 

Emilė negalėjo išsakyti jų balsu. 

— Tuomet atnešiu ponui Opiomanui jo kalėjimo apdarus, — iš 
tarpdurio pasakė prižiūrėtojas. 

— Nėra reikalo, - atsakė jam Rajanas. - Ponas de Kvinsis čia ap- 
saugai. Jis ne kalinys ir gali likti su savo drabužiais. 

— Gal lordas Palmerstonas mano kitaip, — pareiškė kalėjimo vir- 
šininkas. — Aš pasiteirausiu. 

— Be to, ponui de Kvinsiui nereikės sukti rankenos, kad gautų 
maisto. 

— Ir šiuo klausimu lordas Palmerstonas galbūt mano kitaip. Šiaip 
ar taip, Opiomanas pamatys, kad jo valgiaraštis ribotas. — Prižiūrė- 
tojas vis dar kalbėjo apie de Kvinsį taip, tarsi šio čia nebūtų. — Šįva- 
kar jis gaus virtą bulvę su trupučiu vandens, kurioje ji virė. 

— Dėl skrandžio bėdų mano tėvas negali valgyti jokio įmantres- 
nio maisto — nebent virtus ryžius ar šiltame piene mirkytą duoną, — 
tarė Emilė. 

— O jeigu patiekiama jautiena, ji turi būti plonai supjaustyta 
skersai, ne išilgai, - pridūrė de Kvinsis. 

— Skersai? Rupūs miltai, apie ką jis kalba?! — nusistebėjo prižiū- 
rėtojas. 

— Jūs įprasite prie jo kalbėsenos, - patikino jį Bekeris. 

— Ne, neįprasite, — paprieštaravo Rajanas. 

— Negerai. — De Kvinsis pasisuko į Rajaną. —- Ar jums pavyko 
sužinoti, kaip žudikas gavo plaktuką, naudotą per ano meto žmog- 
žudystes?. 

— Jis buvo mūsų vadinamajame įkalčių kambaryje kaip istorinį 
susidomėjimą keliantis daiktas. 

— Vis dėlto žudikui pavyko jį gauti. Jeigu jis sugebėjo tai padary- 
ti, kur dar jis gali patekti? Mes žinom, kad žudikas mane seka. Man 
čia nesaugu. 

— Šįvakar, kai jūs suimtas, šis kalėjimas yra saugiausia vieta Lon- 
done, - tikino viršininkas. 

— Ne, — nenorėjo sutikti de Kvinsis. - Šiame kalėjime mirė Džo- 
nas Viljamsas, žmogus, kaltintas pirmosiomis žmogžudystėmis Rat- 
klifo plente. Galbūt net šioje kameroje. Tariamai nusižudė pasikoręs 
ant strypo palubėje. Tačiau spėjama ir kitaip: esą jis turėjęs bendri- 
ninką ir šis pasirūpino, kad Viljamsas būtų nužudytas ir nemėgintų 
derėtis dėl savo gyvybės tą bendrininką išduodamas. 

— Leidžiate suprasti, kad žudikas gali mėginti taip pat pasielgti 
su jumis šiąnakt? — paklausė prižiūrėtojas, tarsi ši mintis jam būtų 
absurdiška. 

— Žudikas pamišęs dėl tų prieš keturiasdešimt trejus metus įvyk- 
dytų žmogžudysčių. Ir dėl manęs. Inspektoriau Rajanai, nepalikite 
manęs čia. 

— Įsakymą davė pats lordas Palmerstonas, — priminė Rajanas. — 
Neturiu kitos išeities. 

— Maldauju! Kalėjimai suprojektuoti tam, kad neišleistų žmo- 
nių, ne atvirkščiai. Į šį kalėjimą būtų kur kas lengviau patekti, negu 
iš jo ištrūkti. 

— Jūs iš jo tikrai neištrūksite, — patikino prižiūrėtojas. 

Vadovauti ėmėsi Emilė. 

— Tėti, padarysiu viską, ką galiu, kad čia tau būtų patogu. — Vos 
dviem žingsniais ji priėjo prie siauros galinės sienos, tada iš sulanks- 
tyto gulto ištraukė antklodę ir ploną čiužinį. Atkabino gulrą, ištiesė 
palei galinę sieną ir prikabino prie kitos gembės. Galop patiesė ant 
gulto čiužinį ir antklodę. - Labanakt, tėti. - Duktė jį apkabino ir 
ilgai nepaleido. Sušnabždėjo kažką į ausį, paskui atsitraukė. —- Kuo 
geriau pailsėk, - drebančiu balsu tarė. - Pasimatysim ryte. 

— O gal ir ne, - įspėjo kalėjimo viršininkas. — Mes sužinosim, ką 
sumanęs lordas Palmerstonas. Gal Opiomanui nebus leista priimti 
lankytojų. 

— Panele de Kvinsi, palydėsiu jus į namus, — pasisiūlė Bekeris. 

— Nereikia, — atsakė Emilė. 

— Atleiskite. Jeigu kaip nors jus įžeidžiau... 

— Kur jau kur, bet į namą, kuriame apsistojome, tikrai neketinu 
grįžti. Gal užmiršote, kad tėčiui ir man jį išnuomojo žudikas? 

Jos žodžių potekstė visus nuteikė niūriai. 

— Jeigu pavojus gresia tėčiui, jis gresia ir man. Žudikas gali nu- 
spręsti kankinti mane tam, kad kankintų tėtį. Inspektoriau Rajanai, 
ar esate pasiruošęs išstatyti sargybinius prie namo? Kiek jų reikėtų? 
Ar yra kokių nors garantijų, kad sargybiniai gerai atliks savo pareigą? 

Atsakymų į šiuos klausimus Rajanas neturėjo. 

— Ką gi, kadangi žinome, jog žudikas sekė tėvą ir mane, o kalėji- 
mo viršininkas mane patikino, kad niekur kitur Londone nėra taip 
saugu kaip čia, tuomet čia ir liksiu, —- nusprendė Emilė. 


UŽ KOLDBAT FILDSO KALĖJIMO dūmai iš pusės milijono Londono 
kaminų sumišo su sklindančiu nuo Temzės rūku ir uždengė miestą. 
Žemyn sklendė pelenai. Tačiau net jeigu nebūtų buvę to maskuo- 
jančio rūko, mirties menininkas nebūtų sukėlęs įtarimų. Pavieniai 
praeiviai (tik būtini reikalai privertė juos sukaupti drąsą ir skubėti 
apytuštėmis gatvėmis) žiūrėjo į jį su dėkingumu. Jis atsakydamas 
raminamai jiems linksėjo. 

Paslėptą apsiausto rankovėje jis nešėsi dvigalį kaltą. Aštuonioli- 
kos colių ilgio įrankis viename gale baigėsi aštria geležte, kitame — 
kabliu, šio kraštas irgi buvo aštrus. Kaltus labai mėgo namus griau- 
nantys darbininkai — jie suvarydavo kablį į sieną, trūktelėdavo jį 
žemyn ir išplėšdavo gabalus lentų ar tinko. 

Dvigalis kaltas buvo panaudotas per antrą žmogžudysčių virtinę 
Ratklifo plente prieš keturiasdešimt trejus metus. Jos buvo įvykdy- 
tos smuklėje netoli krautuvės dvylika dienų po pirmųjų žudynių. 
Per antrą antpuolį žuvo trys žmonės, per pirmąjį būta keturių aukų, 
tarp jų — vienas kūdikis. Menininkas jau padarė pažangą: nužudė 
penkis žmones, iš jų — du vaikus. Nors šįvakar ketino parodyti savo 

talentą smuklėje kaip žudikas prieš keturiasdešimt trejus metus, 
smuklę pasirinko ne šalia krautuvės, kurioje pademonstravo savo 
įgūdžius šeštadienio naktį. Ne, didžiam menininkui reikėjo plės- 
ti horizontus, be to, mažinti laiką, per kurį parodys kūrinius savo 
žiūrovams. Dvylika dienų tarp šedevrų — per ilgas laiko tarpas. Vos 
dviejų dienų pertrauka padarys didesnį įspūdį. 

Rūke skubantis vyriškis atrodė išsigandęs, kai vos nesitrenkė į 
menininką, bet įtampa netruko atslūgti. Vyras su palengvėjimu 
linktelėjo ir nuskubėjo toliau; menininkas ėjo pasitikėdamas savimi, 
nerūpestingai, visa savo poza ramindamas praeivius. Ratilai aplink 
gatvės žibintus buvo vos pastebimi. Nakties tylą trikdė vien tolumo- 
je dardančios karietos. 

Menininkas praėjo pro konsteblį — jau nebesuskaičiavo, kiek po- 
licininkų šįvakar budi gatvėse, — ir gestu jam parodė, kad viskas 
gerai. Atsidūręs ten, kur ir ėjo, linktelėjo išgąstingai skubančiam 
praeiviui. Šis buvo nešinas krepšiu su kažkuo tikriausiai svarbaus — 
gal savo šeimos vakariene. Nejaugi tas kvailys tikrai mano, kad dėl 
vakarienės verta paaukoti gyvybę? 

Menininkas pamatė dar vieną konsteblį. Šis stovėjo netoliese po 
gatvės žibintu. Ir šįsyk ženklais juodu vienas kitam parodė, kad vis- 
kas gerai. 

Menininkui įėjus į smuklę, visi joje esantys išgąstingai pakėlė 
galvas. Tačiau jį nužvelgę visi, išskyrus vieną, bemat nusiramino ir 
toliau šnekėjosi, gurkšnojo alų ar papsėjo pypkę. 

Prirūkytame kambaryje buvo aštuoni žmonės. Smuklininkas su 
balta prijuoste stovėjo už baro dešinėje. Prie baro ant aukštų kėdžių 
sėdėjo du vyrai. Už jų patarnautoja — taip pat su balta prijuoste — 
nešė lėkštę sumuštinių su sūriu trims vyrams, sėdintiems prie staliu- 
ko šalia židinio. Tik nuo vidurinio staliuko ant kojų pašoko išvargęs 
konsteblis — pasirodęs menininkas nenuramino jo vienintelio. 

— Atleiskite, seržante, — puolė atsiprašinėti jis. — Lauke buvau 
baisiai ilgai, o ten taip šalta, kad nesusilaikiau... 

— Nesijaudinkite, konstebli. Aš suprantu. Tiesą sakant, man irgi 
suledėjo kojos, todėl užsukau čia dėl tos pačios priežasties kaip ir 
jūs. Ką geriate? Arbatą? Turbūt paseksiu jūsų pavyzdžiu. 

Smuklininkas išsišiepė. 

— Seržante, siūlau jums geriau: įpilsiu bokalą alaus. Dykai. 

— Ačiū, ne, — atsakė menininkas. - Užtenka, kad pažeidžiau vie- 
ną taisyklę. Bet gerti svaigalus budėdamas negalėčiau. 

— Jūs tikrai budite. Mus saugote. Dėkojame jums už tai. Karšta 
arbata smuklės sąskaita. 

— Esate labai malonus. 

Konsteblio šalmas gulėjo ant stalo. Jis buvo pamuštas metalu, 
dėl to šalmas tiek sustiprėjo, kad konsteblis galėjo ant jo atsistoti 
ir žiūrėti virš tvorų. Be to, jis buvo toks tvirtas, kad būtų atlaikęs 
stiprų smūgį žmogaus, prisėlinusio pareigūnui iš už nugaros. Tik ne 
gulėdamas ant stalo. 

Praeidamas pro konsteblį menininkas ištraukė dvigalį kaltą iš 
rankovės, smogė bukąja kablio dalimi konstebliui per pakaušį ir 
jį suknežino. Nestabtelėdamas pasisuko ir trim smūgiais dešinėn, 
kairėn ir vėl dešinėn suskaldė galvas trim vyrams, bepradedantiems 
valgyti sumuštinius. Patarnautoja aiktelėjo. Kablys tvojo jai į galvą 
ir ji be sąmonės krito ant grindų. 

— Ė! — tesugebėjo šūktelėti smuklininkas. 

Bet dviem vyrams prie baro iš pakaušių jau plūdo kraujas: gele- 
žinis įrankis rado taikinius. Smuklininkas taip ir nespėjo ištarti nė 
žodžio, nes menininkas kirto iš visų jėgų. 

Jis negaišo laiko: apvertė įrankį rankoje, tad dabar jo gale buvo 
aštrioji kablio plokštuma. Nuvertė konsteblį nuo suolo, prispaudė 
jam koja krūtinę ir kabliu brūkštelėjo per gerklę. 

Taip pat menininkas pasielgė ir su sumuštinių valgytojais. Su pa- 
tarnautoja. Su vyrais, gulinčiais prie baro. Su smuklininku. 

Tačiau šedevras dar buvo nebaigtas. Padėjęs dvigalį kaltą ant 
baro, menininkas suguldė visas aukas ant stalų ar baro taip, kad 
atrodytų, jog vyrai per daug išgėrė ir užmigo. 

Jo uniforma buvo aptaškyta krauju, bet jam tiek neužteko. Jis 
pasėmė porą rieškučių nuo klano ant grindų ir išsitepė kaklą ir vei- 
dą, kad būtų neįmanoma atpažinti. 

Atidarė užpakalines duris. 

Tada nuskubėjo prie priekinių, keletą kartų giliai įkvėpė, kad 
atrodytų uždusęs po grumtynių, ir išsvirduliavo lauk. Dejuodamas 
prisiartino prie konsteblio po gatvės žibintu. 

— Žmogžudystė! 

— Seržante! — konsteblis puolė prie jo. 

— Padėkit! 

Menininkas krito ant grindinio. 

Konsteblis persigandęs išsitraukė iš už diržo tarškynę ir kaip 
patrakęs ėmė sukti rankeną. Tarškynės bildesys turėjo girdėtis ne- 
menku atstumu ir patraukti visų rajone patruliuojančių policinin- 
kų dėmesį. 

— Viduje... - sudejavo menininkas, — jie visi negyvi. 

Siauroje rūko gaubiamoje gatvelėje bemat kilo sąmyšis. Pani- 
kos apimti kaimynai šūkčiodami lėkė prie smuklės ir barškančios 
tarškynės. 

— Kas atsitiko? 

— O Dieve - pažiūrėkit pro duris! 

— Žvėriškai nužudyti! 

— Negali būti! Piterį mačiau vos prieš valandą! 

— Marta irgi negyva? Negali būti! 

Konstebliai tekini skuodė gatve, neaiškios jų apybrėžos rūke pa- 
nėšėjo į vaiduoklius. 

— Kas atsitiko? 

— Nužudyti? Kas?! 

— Visi traukitės nuo durų! Eiti į vidų nevalia! 

— Darykit, kaip jis liepia! Traukitės! 

— Seržante. — Tarškynę sukęs konsteblis atsiklaupė prie gulin- 
čio ant grindinio ir dejuojančio menininko. Šio veidas ir uniforma . 
buvo kruvini. — Liepiau atsiųsti furgoną. Nuvešim jus pas chirurgą. 

— Per vėlu. 

— Darysim viską, ką galim. Žmogus, kuris tai i pacarE > Matėt jį? 

— Apsirengęs kaip jūreivis. 

— Su gelsva barzda? 

— Be barzdos. Niekuo nesiskyrė nuo kitų jūreivių. 

— Ar matėt, kur jis nuėjo? 

— Pro užpakalines duris. Jūsų veidą matau lyg pro miglą. 

— Štai ir furgonas. Nuvešim jus pas chirurgą. Ei, judu! Padėkit 
man paguldyti seržantą į furgoną. Kiti klausykit: žudikas pabėgo 
pro namo galą. Dairykitės jūreivio! 

Užsimerkęs menininkas pajuto, kaip keliese jį pakelia ir paguldo 
furgone. Gatvelėje aidint riksmams, furgonas nuvažiavo šokinėda- 
mas nelygiu grindiniu. 

— Lėčiau! — įspėjo konsteblis. 

— Arba greitai nuvešim jį pas chirurgą, arba neskubėsim ir nuve- 
šim negyvą! — atsakydamas suriko jam vežikas. 

Menininkas iš garso suprato, kad konsteblis lipa į furgoną. 

— Velniai rautų, mes nenorim, kad jis mirtų ir nuo tokio va- 
žiavimo! 

Į furgoną įsėdo dar du konstebliai. 

— Dairykitės jūreivio! — sušuko kažkas iš minios. — Čia prakeikto 
jūreivio darbas! 

Jūreivių jie ras lengvai, - pamanė menininkas, — uostas vos už 
ketvirčio mylios. 

Furgonas ir toliau kratėsi važiuodamas nelygiu grindiniu. 

— Jis nebedejuoja, — tarė konsteblis. - Manau, tuoj mirs. Pa- 
skubėk! 

Kanopos subildėjo smarkiau, furgonas irgi ėmė labiau kratytis. 
Pikti minios rūke balsai nutolo. 

— Chirurgo namas turėtų būti visai netoli, — balsu svarstė veži- 
kas. - Tokiam rūke nelabai... Antai! 

Kažkas ėmė trankyti į chirurgo duris, kiti iškėlė menininką iš 
furgono ir nusinešė link šviečiančios lempos — jis matė ją pro pri- 
merktas akis. 

— Į vidų! - įsakė kažkoks vyras. 

Menininkas buvo įneštas pro vienas duris, paskui kitas ir pagul- 
dytas ant stalo. 

— Kiek daug kraujo! - sušuko chirurgas. - Nematau, kurioje vie- 
toje jis sužeistas. 

Prisimerkęs menininkas pamatė, kad chirurgas vilki naktinius. 

— Jis negyvas: 

— Ne. Jaučiu, kaip kvėpuoja. Man reikia erdvės, kad galėčiau 
dirbti. Judu eikit lauk, o tu padėk mano žmonai atnešti karšto 
vandens. 

Pasigirdo skubūs žingsniai įvairiomis kryptimis. 

Kažkas prasegė menininkui apsiaustą. 

— Ar girdit mane, seržante? 

Menininkas sudejavo. 

— Padarysiu viską, kad jus išgelbėčiau. 

Menininkas leido sau sumirksėti ir atsimerkti. Prie jo buvo pa- 
linkęs akiniuotas žilas kokių penkiasdešimties ar kiek daugiau metų 
vyras. 

Menininkas apsidairė po kambarį. Be chirurgo, kitų žmonių 
jame nebuvo. 

Dabar viską lems ryžtas ir meistriškumas. Menininkas smogė 
durklu chirurgui tarp šonkaulių ir pervėrė širdį. Išsisuko nuo smun- 
kančio lavono ir paguldė jį ant stalo. Kitą akimirką išgirdo prieš- 
kambaryje žingsnius ir atsistojo šalia durų. 

Pro jį pralėkė konsteblis, nešinas dubeniu garuojančio vandens. 
Jam iš paskos skubėjo žila pusamžė moteris. Jos rankos buvo laisvos, 
taigi ji galėjo kelti grėsmę, nors ir mažai tikėtiną, tad ji mirė pirma 
nuo durklo smūgio į dešinį inkstą. 

Išgirdęs ją sudejuojant ir krintant ant grindų, konsteblis pasi- 
suko su dubeniu vandens rankose. Menininkas perrėžė jam gerklę; 
pažeistomis gerklomis jis nebegalėjo šaukti. Konsteblis sukniubo, 
bet menininkas spėjo pačiupti vandens dubenį, kol šis nenukrito 
ir nesudužo, nes triukšmas būtų patraukęs dviejų išvarytų laukan 
policininkų dėmesį. 

Deja, kraujas pliūptelėjo į vandenį, tad juo apsiplauti buvo ne- 
beįmanoma. Tačiau menininkas spėjo, kad virtuvėje bus daugiau 
vandens. Jis pastatė dubenį ant grindų ir nuskubėjo į namo galą. 
Virtuvėje nerado nė gyvos dvasios. Puode, kabančiame virš atviros 
krosnies, rado vandens. 

Apsiplovė juo rankas ir veidą. Nusivilko tamsiai raudonomis dė- 
mėmis išmargintą seržanto uniformą. Po ja buvo apsitaisęs elgetos 
skarmalais. Niekam nekrito į akis, kad jis tiek daug prisivilkęs: daž- 
nas šitaip gynėsi nuo šalčio. 

Iš purvinų kelnių kišenės išsitraukė tokią pat purviną skrybėlę ir 
ją užsimaukšlino, kad nebūtų matyti veido. 

Atsidarė priekinės namo durys, ir vienas iš policininkų sušuko 
vidun: 


— Kaip jis? Gyvens? 

Menininkas atidarė užpakalines duris, išėjo laukan ir pranyko 
rūke. Tamsoje iš gretimų gatvių aidėjo medžiotojų riksmai ir jų 
aukų klyksmai. Menininkas jau buvo pradėjęs savo šedevrą; atrodė, 
kad baigtas bus net puikesnis, negu tikėjosi. 


VOkKIEČIŲ JŪREIVIS galėjo susikalbėti angliškai. Tą rytą jis atplaukė 
po pusmečio kelionės į Rytus Ist Indijos bendrovės laivu, gabenan- 
čiu arbatą, prieskonius ir opijų. Radęs išsinuomoti kambarį, sumo- 
kėjo tarnui, kad šis atneštų į jo kambarį vonią ir kibirais pripiltų į ją 
karšto vandens. Jis sėdėjo ankštoje vonioje pritraukęs prie krūtinės 
kelius ir mėgavosi valančiu vandens karščiu. Paskui jam buvo atneš- 
ta padoraus maisto — tik, gink Dieve, ne žuvies. Rytoj už pinigus, 
uždirbtus per kelionę, jis nusipirks naujų drabužių, bet kol kas turė- 
jo didesnių poreikių. Moteris aptarnavo jį skersgatvio gale - kalbos 
mokėti nereikėjo, užteko duoti jai du šilingus. 

Paskui - smuklė. Be jos niekaip neišsiversi. Vokiečių jūreivis bai- 
siai nemėgo angliško alaus, bet džino dar labiau, tad angliškas alus 
vis dėlto buvo geriau negu nieko. Ilgoje kelionėje susikaupusio svai- 
galų poreikio niekaip negalėjo patenkinti, kad ir kiek bokalų išlenkė 
ir kaip dažnai lankėsi išvietėje už smuklės. Moteris už baro žvilgsniu 
jam parodė galbūt irgi esanti prieinama už du šilingus, bet kažkoks 
vyras, ko gero, pasiūlė jai tris, nes jinai užlipo į antrą aukštą su juo. 
Galiausiai jūreivis pasijuto visas išpampęs nuo alaus ir labai pavar- 
gęs: būtų metas grįžti į išsinuomotą kambarį, jei tik prisimintų, į 
kurią pusę eiti. 

Jis svirduliavo siauromis gatvelėmis šaltame geltoname rūke. 
Smuklėje menkos jo anglų kalbos žinios vis dėlto leido suprasti pa- 
šnekesių nuotrupas. Kalbos daugiausia sukosi apie užvakar įvyku- 
sias žmogžudystes, bet smulkmenų jis nesuprato, be to, buvo per 
daug pavargęs, kad jos jam rūpėtų. Vis dėlto pasirodė keista, kad 
nuotaika smuklėje ne tokia pakili, kaip jis tikėjosi. 

Atsišliejęs ranka į suodiną sieną, kad neprarastų pusiausvyros, iš- 
girdo tolumoje baisų bildesį ir ne iškart suprato, kad tai - Londono 
policininko tarškynė. Bemat prie jos prisidėjo kitos, paskui riksmai, 
o gatvelės gale suerzeliavo panikos apimta minia. Triukšmas tiesiog 
kurtino. 

— Žmogžudystė! — suriko kažkas. 

Kitas balsas sušuko kažką apie jūreivius. 

Šūksmai susiliejo su gatve bėgančių batų kaukšėjimu — žingsniai 
artinosi ir į jūreivio pusę. Blausioje žibintų šviesoje pro rūko sūku- 
rius buvo matyti skuodžiančios žmogystos. 

Jūreivis nėrė į skersgatvį. Prieš akis pamatė kriokiančią minią. Jis 
pasislėpė šešėlyje ir žiūrėjo, kaip pro šalį pralekia neryškūs siluetai. 
Žmogystos vis dar plyšojo apie jūreivius. 

Vokietis visas drebėjo. Juto, kad pilnutėlė pūslė prašosi ištuština- 
ma. Jis tvardėsi, laukė, kol pralėks pro šalį tas spiečius žmonių. Kai 
kurie turėjo peilius, kiti kardus. Vienas nešėsi šautuvą. 

Pūslę suskaudo labiau. Vokietis pasislinko giliau į skersgamvį, 
kur jo nebepasiekė gatvės žibinto šviesa. Paskubomis atsisagstė 
kelnių praskiepą ir paleido čiurkšlę į sieną. Nors naktis buvo vėsi, 
pūslė taip reikalavo būti ištuštinama greičiau, kad veidą išmušė 
prakaitas. 

— Ką aš čia girdžiu? — paklausė kažkas iš minios. 

Vokiečiui anglų kalbos žinių užteko suprasti jo žodžius, tad be- 
mat nustojo šlapintis. 

— O aš nieko negirdžiu, — atsakė kažkas iš tamsoje skendinčio 
skersgatvio galo. 

— Štai ten. Atrodo, kažkas męža. 

— Vis tiek nieko negirdžiu. Be žibinto ir didesnės palydos nieku 
gyvu ten neisiu. Net jeigu tu teisus, ten gali būti kas tik nori. Galbūt 
vienas iš mūsiškių. 

— Gal man pasivaideno. Verčiau pasivykim kitus. Tu teisus — vie- 
niems čia nesaugu. 

Vokietis klausydamasis drebėjo tamsoje ir laukė. Galop pūslė jį 
taip prispyrė, kad jis nebegalėjo kentėti, ir dar kartą paleido srovę 
į sieną. 

Galiausiai užsisegė praskiepą. Baimė nustelbė alaus poveikį. 
Dabar jis prisiminė, kur išsinuomojo kambarį, bet jam reikėjo ten 
nusigauti nepastebėtam. Jeigu nusiimtų jūreivio striukę, gal šitaip 
nepatrauktų dėmesio. Nakties šaltis skverbėsi iki kaulų, bet iki 
namų — vos ketvirtis mylios. Gal pavyks nesustirus iki jų nusigauti 
ir vienmarškiniam. 

Iš lėto slinko link skersgatvio galo. Pamatęs gatvės žibintą, kurio 
šviesa vos prasimušė pro rūką, metė ant žemės jūreivio striukę ir 
įžengė į gatvę. 

— Matai — juk sakiau, kad ten kažkas yra, — išgirdo vyrą sakant. 

Iš rūko išniro grėsmingos žmogystos. Jūreivis aiktelėjo. 

— Ką jis ten numetė? 

— Jūreivio striukę! 

— Jei nekaltas, nebūtų numetęs! 

Jūreivis vokiškai ėmė jiems aiškinti, kad jie klysta. 

— Užsienietis! 

— Jis - žudikas! 

Vokietis dėjo į kojas. 

Nugarą nusmelkė skausmas, lyg gavus smūgį kumščiu. Bukai pa- 
žvelgė į kyšantį iš pilvo kardo smaigalį. Kelnėmis pasruvo kraujas. 
Vokietis mėgino svirduliuoti į priekį, bet pargriuvo. 

— Še tau už tai, kad nužudei Piterį ir Martą, šunsnuki! 


IO 


Šešėlių karalystėje 


ŽURNALISTAS, KELERIUS METUS SUDARINĖJĘS keturių tomų vei- 
kalą „Darbas Londone ir Londono vargšai“, apskaičiavo, kad 1854 
metais „ne mažiau kaip penkiasdešimt tūkstančių individų, arba kas 
keturiasdešimtas sostinės gyventojas, pragyvenimui užsidirba gatvė- 
se“. Kai kurie lupdavo kaulus iš aptiktų pūvančių gyvūnų gaišenų ir 
parduodavo trąšų gamintojams. Kiti rinkdavo šunų išmatas ir par- 
duodavo odadirbiams — šie jas naudodavo chemiškai šalindami plau- 
kus nuo odos. Gatvių šlavėjai šlavė arkliašūdžius gatvių sankryžose 
prieš pasiturinčius pėsčiuosius, kad šie galėtų pereiti iš vienos gatvės 
pusės į kitą nesusitepdami batų. Gatvės muzikantai, skudurininkai, 
skėčių taisytojai, degtukų pardavėjai, rylininkai, gatvės pranešėjai, 
skaitantys priešmirtines garsenybių kalbas, ir šimtai kitų valkatų bei 
bastūnų (žurnalistas pavadino juos atskira paderme) grumdėsi Lon- 
dono gatvėse, kurių bendras ilgis sudarė du tūkstančius mylių. 
Kitaip dar galėjai pavadinti juos elgetomis, o šie beveik nepa- 
traukdavo dėmesio net ramiausiu metu. Juk juos pamatęs galėjai 
pajusti neįveikiamą potraukį duoti pinigų, bet gyvenimo sąlygų 
penkiasdešimties tūkstančių armijai nebūtum palengvinęs, nebent — 
pats taptum elgeta. Taigi buvo išmintingiau apsimesti, kad elgetų 
nėra. Ypač mažai dėmesio elgetos sulaukė šią pragarišką naktį, kai 

minios bastėsi gatvėmis ieškodamos įtartinų žmonių ir užsieniečių, 
kad nubaustų juos už miestui atneštą siaubą. Argi neegzistuojantis 
žmogus gali kelti grėsmę, kai jo niekas net nematė? 

Vienas toks apdriskęs neegzistuojantis žmogus nekliudomai šlu- 
bavo per varganą Ist Endo rajoną. Besisukiojanti po nykių gatvelių 
labirintą tokiame tirštame rūke ši skarmaluota žmogysta dar mažiau 
krito į akis. Tolumoje girdėdamas malonų ausiai minios riaumoji- 
mą driskius priėjo prie smingančio pastato su išblukusia iškaba virš 
dvivėrių durų: ARKLIŲ NUOMA. Daržinių, kuriose buvo laikomi 
arkliai, vežimai ir karietos, Londone nestigo — miestui reikėjo pen- 
kiasdešimties tūkstančių arklių (tiek pat, kiek buvo elgetų) po jį 
besigrumdančioms įvairiausioms karietoms ir omnibusams. Visos 
tos transporto priemonės neabejotinai pasipils po panikos apimto 
miesto gatves rytoj, kai dar daugiau gyventojų visais įmanomais bū- 
dais spruks iš sostinės. 

Elgeta pabeldė dusyk, kartą, paskui tris į išklerusias šonines du- 
ris, paskui priėjo prie dulkėto lango pasirodyti. Iš vidaus kažkas ati- 
traukė užuolaidą ir iškėlė žibintą, apšviesdamas elgetos veidą, paskui 
vėl užtraukė užuolaidą. 

Kažkas atšovė sklendę ir atidarė duris — tik tiek, kad elgeta galėtų 
pro jas prasisprausti, bet nepamatytų nieko daržinės viduje. Jeigu 
kam nors būtų pavykę žvilgtelėti į vidų, jis būtų išvydęs vien gardo 
šoną, o dviejų vežimų, vienas prie kito pastatytų priešais užrakintas 
dvivėres pagrindines statinio duris, - ne. Abu vežimai buvo uždeng- 
ti tamsiu audeklu. 

Užšovęs durų sklendę nebešlubuojantis elgeta nusekė paskui 
vyrą su žibintu ir prisidėjo prie dviejų kitų, sėdinčių ant statinių. 

— Man net nereikia klausti, ar užduotį įvykdei sėkmingai, — tarė 
elgetai vyras su žibintu. — Siautulys gatvėse — puikus įrodymas. Po 
to, kas šiąnakt nutiks kalėjime, kils dar didesnė panika. 

— Taip, kalėjime. Antoniui visada patinka tokie sunkumai, — pri- 
tarė elgeta. — Tik vietoj jo tai norėčiau padaryti aš. 

— Šįvakar turėjai savo užduotį, — pabrėždamas žodžius tarė antras 
vyras. — Dar svarbesnę. 

— Nelygu ką vadini svarbia. — Elgeta priėjo prie uždengtų veži- 
mų. — Dėl arklių susitarėt? 

— Taip. Bus paruošti, kai tik mums reikės. 

Elgerta pakėlė audeklą ir pažiūrėjo į vežimą. 

Katafalkas. Prieblanda patalpoje dar labiau paryškino juodą jo 
vidų. Pro langelį katafalko šone buvo matyti atidengtas karstas. 

— Labai gražu. 

— Kitas katafalkas dar geresnės būklės, — tarė trečias vyras. — Nie- 
kas mūsų nieko neklausė, kai pavogę važiavome jais čia. 

— Taip, — pritarė elgeta. — Katafalkais gali nuvažiuoti beveik kur 
tik nori niekieno nestabdomas. 


GIRGŽDINDAMAS METALĄ prižiūrėtojas užrakino de Kvinsio ka- 
merą. Bekeris stebėjo, kaip įdėmiai Emilė pro akutę paskutinį 
kartą pažvelgė į tėvą. Paskui juodu su Rajanu palydėjo ją korido- 
riumi kartu su vyriausiuoju prižiūrėtoju ir kalėjimo viršininku — 
pilvūzas vos išsiteko koridoriuje ir dėl savo nerangumo turėjo eiti 
paskutinis. 

Jie grįžo į apskritą prieškambarį, iš kurio ėjo penki kamerų kori- 
doriai. Prižiūrėtojas vėl sugirgždino metalą ir užrakino duris. Pro jų 
virbus Bekeris pamatė koridoriumi skuodžiančią žiurkę. 

— Panele de Kvinsi, turim jus apnakvydinti, — tarė Rajanas. 

— Kitoje gatvės pusėje yra namas su nuomojamais kambariais. 
Jame apsistoja giminės, kai aplanko kalinius. Kambariai ne tokio 
lygio, kaip namas, kuriame jūs gyvenate, bet visai padorūs. 

— Žudikas seka tėvą ir mane. Galimas daiktas, jis stebi kalėjimo 
įėjimą iš kurio nors kambario tame name. Ten apsigyvenusi nesijau- 
siu saugi. O štai čia jaučiuosi kuo saugiausia. 

— Dar nė viena lankytoja nėra čia nakvojusi, — paprieštaravo ka- 
lėjimo viršininkas. — Mes neturime sąlygų apgyvendinti... 

Emilė spėjo nužiūrėti kambarius tarp kamerų koridorių. 

— Tame kabinete matau lovelę. 

— Taip, prižiūrėtojai ant jos nusnaudžia, kai turi poilsio pertrau- 
ką, — paaiškino vyriausiasis prižiūrėtojas. — Tačiau... 

— Jeigu ji tinka prižiūrėtojui, tiks ir man. 

— Tačiau mes neturime damai tinkamų sanitarinių patalpų, - ne- 
norėjo sutikti viršininkas. 

— Turite galvoje išvietę? 

Bekerį ėmė juokas matant, kaip viršininkas susigėdęs išrausta — 
jis pats iš pradžių rausdavo, kai Emilė kalbėdavo taip atvirai. 

— Matot, panele, aš... eee... 

— Kitu atveju man bus perpjauta gerklė tame nuomojamų kam- 
barių name kitapus gatvės. Kai pasirinkimas tik toks, manau, išvietė 
čia man tinkama. 

— Tačiau prie jūsų reikės priskirti prižiūrėtoją, o kalėjime trūksta 
darbuotojų, - tikino storulis. 

— Prižiūrėtojo jums nereikės skirti. Su panele de Kvinsi pabūsiu 
aš, — pasisiūlė Bekeris. 

— Tai būtų baisus nusižengimas instrukcijoms. 

— Bet vis geriau negu tai, ką rašys laikraščiai ir ką pasakys /o7- 
das Palmerstonas, jei aš būsiu nužudyta per aplaidumą, — pareiškė 
Emilė. 

— Man nuo to jau skauda galvą, — tarė Rajanas. — Sutvarkyk šį 
reikalą, Bekeri. Turiu grįžti prie tyrimo. 

Jis atidarė duris ir rūko gaubiamu taku nužingsniavo prie kalė- 
jimo vartų. 

Pasinaudojusi tuo, kad detektyvas atitraukė viršininko ir vyriau- 
siojo prižiūrėtojo dėmesį, Emilė įėjo į kabinetą ir atsisėdo ant lovelės 
visa laikysena parodydama, kad kambarys dabar jos. 

— Ką gi... Turiu svarbių reikalų, — tarė viršininkas. — Pažiūrėsim, 
kaip jums patiks naktis kalėjime. 

— O aš turiu skubėti dalyti vakarienę, — tarė prižiūrėtojas. — Pa- 
matysime, kaip jums patiks būti čia vienai. 

— Ji nebus čia viena, — priminė jiedviem Bekeris. 

Kalėjimo viršininkui ir vyriausiajam prižiūrėtojui išėjus pro tas 
pačias duris kaip Rajanas ir uždarius jas garsiau, negu reikėjo, Beke- 
ris įėjo į kabinetą pas Emilę. 

Kambarys buvo mažas, šaltas, apšviestas vienintelės palubėje ka- 
bančios žibalinės lempos. Vieninteliai kiti baldai, be lovelės, buvo 
nušiuręs rašomasis stalas ir kėdė. Ant sienų kabojo policininkų laz- 
dos ir pančiai. | 

Emilei užtirpo nugara besėdint ant lovelės. Ji standžiau susi- 
siautė paltu. 

— Kalėjimo viršininkas buvo teisus, - tarė Bekeris. 

Emilė į jį net nepažiūrėjo. 

— Jums čia netinkama vieta, — kalbėjo toliau Bekeris. 

— Mano vieta ten, kur tėtis. 

— Ištikimybė gimdytojui — pagirtinas dalykas. 

— Bet? 

— Bet? 

Dabar Emilė jau pažiūrėjo į jį. 

— Maniau, norite kai ką pridurti, pavyzdžiui: „Bet ištikimybė irgi 
privalo turėti ribas.“ 

— Ne. Nieko panašaus. Ištikimybė gimdytojui — pagirtinas da- 
lykas. 

Bekeris atsisėdo prie stalo. 

— Ir tiek? 

— Ir tiek. 

Emilė jį nužvelgė. 

— Nieko daugiau nenorite pridurti šia tema? 

— Nė žodžio. 

— Jūs mane stebinate, konstebli Bekeri. 

Staiga atsidarė lauko durys. Iš šalčio įėjo jau pažįstamas prižiū- 
rėtojas su kitais trim; jie stūmė vežimėlius su išdėliotais metaliniais 
dubenėliais. 

— Matau, vis dar čia, — tarė vyriausiasis prižiūrėtojas. — Štai jūsų 
vakarienė. Tikiuosi, jums patiks. 

Jis padėjo ant stalo du dubenėlius. Tramdydamas juoką išėjo iš 
kambario ir atrakino duris į vieną iš koridorių, kad jo bendradarbiai 
galėtų išdalyti valgį. 

Dubenėliai buvo aplamdyti, nes ilgą laiką buvo daug trankomi. 
Į juos pažiūrėjęs Rajanas suprato, kodėl prižiūrėtoją ėmė juokas. 

Dubenėliuose buvo po vieną varganą bulvę, plaukiojančią į mui- 
liną vandenį panašiame nuovire. Šiame plūduriavo kažkokios kruo- 
pelės — galbūt mėsos. 

— Turiu nuspręsti, ar šis maistas tėčiui bus tinkamas, — tarė Emilė. 

Ji atsistojo, priėjo prie stalo ir įvertino dubenėlių turinį. 

— Paprastai kaliniai tai ir gauna, - atsiprašė Bekeris. 

— Bet juk tai idealu! 

— Tikrai? 

— Tėčio skrandis ko nors sunkesnio nesuvirškintų. Vis dėlto turiu 
paragauti, kad įsitikinčiau, jog valgis pakankamai prėskas. - Emilė 
apžiūrėjo dubenėlius iš dešinės, paskui kairės. —- Prižiūrėtojas užmir- 
šo palikti stalo įrankius. 

— Tiesą sakant, neužmiršo, — atsakė Bekeris. - Saugumo sume- 
timais, kaliniams neduodama šaukštų nei šakučių ir, gink Dieve, 
peilių. 

— Jie valgo rankomis? 

— Jie prikiša dubenėlį prie lūpų ir susipila viską į burną. 

Emilė linktelėjo ir paėmė vieną dubenėlį. 

— Ką darote? 

— Kitos išeities nėra. 

— Luktelkit. Turiu kai ką, kas galėtų padėti. Prašom nusisukti. 

— Bet... 

— Prašom, — pakartojo Bekeris. — Turiu padaryti kai ką, kas gali 
jus įžeisti. 

Emilė buvo beatsakanti, bet apsigalvojo ir pasuko galvą į šoną. 

Bekeris pasikėlė dešinę kelnių kišką ir iš makšties, pritvirtintos 
prie nuogos blauzdos, — šios gudrybės jis išmoko iš Rajano — iš- 
traukė peilį. 

— Dabar galit žiūrėti. Jis švarus, — patikino ją padėdamas peilį 
ant stalo. 

Emilė neišsidavė nustebusi — tarsi tikėtų, kad kiekvienas vyras po 
kelnių kiška pasislėpęs peilį. | 

Supjausčiusi bulvę dvejodama sukramtė gabaliuką ir pareiškė: 

— Tokios idealiai beskonės bulvės kaip gyva nesu valgiusi. Pui- 
kiausiai tinka tėčio skrandžiui. 

— Tuomet paprašysiu prižiūrėtojo perduoti jūsų padėką virėjui. 

Emilė be galo jį nudžiugino nusišypsodama. 

— Galėjote patirti ir didesnių kančių. Aš bent jau nevilkiu vienu 
iš tų siaubingų krinolinų. Jums ir inspektoriui Rajanui jis būtų bu- 
vęs didžiulis kliuvinys. 

— Jūsų apdaras vadinamas „blumeriais“, tiesa? 

— Jis pavadintas pavarde moters, kuri populiarino šį drabužį. 
Deja, tokių kaip ji mažuma. Konstebli Bekeri, ar manote, kad mo- 
teriai nepadoru neslėpti kojų judesių? 

— Nepadoru? — Bekeris pajuto kaistant skruostus ir nustebo, nes 
tarėsi jos nebesigėdijantis. — Aš... 

— Jei taip, — neatlyžo Emilė, — tai kodėl vyrams nėra nepadoru 
rodyti savo kojų judesius? 

— Aš... eee... niekada apie tai nepagalvojau. 

— Kiek sveria jūsų drabužiai? 

— Mano drabužiai... - Bekeris pajuto dar labiau raustąs. — E... 
šiuo metų laiku gal aštuonis svarus. 

— O kiek, jūsų manymu, sveria madingos krinoliną vilkinčios 
damos apdarai? 

— Ji tikrai vilkės daugiau apdarų negu aš. Gal dešimt svarų? 

— Ne. 

— Penkiolika? 

— Ne. 

— Dvidešimt? Tikrai ne daugiau kaip dvidešimt penkis. 

— Trisdešimt septynis svarus. 

Bekeris iš nuostabos neteko amo. 

— Suknelę išpučiantys lankai daromi iš sunkių banginio ūsų, — 
paaiškino Emilė. — Naujieji modeliai gaminami iš plieno, o jis 
dar sunkesnis. Lankus dengia keli audeklo sluoksniai, o iš išorės 
jie užklojami dvidešimčia jardų atlaso. Įsivaizduokit, koks jaus- 
mas visą dieną nešioti dvidešimt jardų atlaso! Tačiau krinolinas 
siūbuoja į šalis, todėl kyla pavojus, kad jis atidengs moters kojas, 
taigi reikia dar kelių apatinių drabužių sluoksnių. Ne ką mažiau 
apdarų ir virš juosmens, kad viršutinė aprangos dalis neatrodytų 
menka, palyginti su gremėzdiška apatine. Jeigu vykdydamas savo 
pareigas tampytumėte trisdešimt septynių svarų naštą, manau, pa- 
vargtumėte. 

— Mane vargina vien jau ta mintis. 

— Kokia jūsų juosmens apimtis, konstebli Bekeri? 

Jo jau nebetrikdė jokios jos kalbos ar klausimai. 

— Trisdešimt šeši coliai. 

— Kažkoks beprotis nusprendė, kad ideali moters juosmens ap- 
imtis — aštuoniolika. Kad jis toks ir būtų, reikia standaus korseto 
su tvirtais įtvarais. Nesutinku leistis šitaip kankinama. Pridėkite 
prie trisdešimt septynių svarų apdarų perveržtą korsetą ir nė kiek 

nenustebsite, kad daugybė moterų nualpsta. Tačiau jos šnairuoja į 
mane, nors laisvai judu ir kvėpuoju aš, o ne jos. Ko šypsotės, kon- 
stebli Bekeri? 

— Jei galiu kalbėti atvirai... 

— Aš kalbu atvirai, tad nematau, kodėl jūs neturėtumėte to daryti. 

— Man patinka klausytis, kai jūs kalbate. 

— Valgykite savo bulvę, konstebli Bekeri. 


BEKERIS NEŽINOJO, kaip nežinojo nei kalėjimo viršininkas, nei 
vyriausiasis prižiūrėtojas, nei Rajanas, kad Emilė ir jos tėvas turi 
paslaptį. 

Sutvarkiusi kabamąjį gultą de Kvinsio kameroje, Emilė jam tarė: 

— Labos nakties, tėti. 

Tada jį apkabino ir ilgai nepaleido iš glėbio. Tuo pat metu ji kai 
ką sukuždėjo jam į ausį, atsitraukė ir drebančiu balsu pasakė: 

— Kuo geriau pailsėk. Pasimatysim iš ryto. 

O sukuždėjo jam taip tyliai, kad de Kvinsis vos išgirdo, nors lū- 
pomis ji vos nelietė jam ausies, štai ką: „Atsinešiau jį iš malonumų 
sodo, tėti. Nieko geriau neįstengiau.“ 

Tuo pat metu ranka, kurios negalėjo matyti prie durų laukiantys 
keturi vyrai, Emilė įkišo kažkokį daiktą tėvui į kišenę. 

Vyrams ją nusivedant jis neišsidavė nustebęs. 

De Kvinsis išgirdo, kad jo kameros durys užsirakina ir raižus 
žingsnių koridoriumi aidas nutolsta, bet laukė nedrįsdamas išsi- 
traukti to daikto — gal prižiūrėtojas tyko už užrakintų durų ir stebi 
ji pro akutę. 

Kartą jis praleido dieną skolininkų kalėjime. Jis vos atlaikė tą iš- 
bandymą, nors kamera buvo didesnė už šią ir jam buvo leista turėti 
knygų. Čia jo laukė tik neviltis. 

Stalas, kėdė, gultas ir medinė dėžė ant sienos užėmė beveik visą 
ankštą kamerą. De Kvinsiui užteko dviejų žingsnių nuo vienos iki 
kitos sienos. Suodinas langelis — vienintelis šviesos šaltinis - buvo 
grotuotas. Rūkui sutirštėjus anapus jo, kamera atrodė dar mažesnė. 

De Kvinsis prisiminė, kad prieš keturiasdešimt trejus metus Džo- 
nas Viljamsas buvo rastas negyvas kameroje, labai panašioje į šią. Jis 
neabejojo, kad pasiryžęs mėgdžioti prieš keturiasdešimt trejus me- 

tus įvykdytas skerdynes žudikas pakartos ir kitas tų įvykių dalis. De 
Kvinsis buvo įsitikinęs, jog žudikas tikrai pasistengs, kad įtariamas 
naujųjų žudynių vykdytojas mirtų savo kameroje kaip kadaise Vil- 
jamsas. Tą įsitikinimą tik sustiprino liguistas žudiko domėjimasis jo, 
de Kvinsio, rašiniais. 

Jis ateis manęs nužudyti, galvojo de Kvinsis. Kalėjimo viršininkui 
sakiau tiesą: į kalėjimą patekti kur kas lengviau negu iš jo ištrūkti. 
Šiąnakt jis mėgins mane nužudyti panašiai, kaip žuvo Džonas Viljam- 
sas. Tačiau kaip aš galiu apsisaugoti viename mažiausių kambarių, 
kuriuose esu kada nors buvęs? 

Vos keliais žingsniais jis pasiekė duris. Koridoriuje vis dar tvyrojo 
tyla. Jis klausėsi menkiausio garso, kuris išduotų, jog kažkas stebi 
pro durų akutę. Galiausiai patikrino duris ir pamatė, kad jos išties 
užrakintos. 

Tik tada išsitraukė paslaptingą daiktą, kurį Emilė vogčia įkišo 
jam į apsiausto kišenę. 

Tai buvo geležinis šaukštas, vienas iš tų, kuriais buvo maišoma 
arbata, policininkų atnešta iš jo išsišaipiusioms prostitutėms. Arba- 
tos gavo ir Emilė. Duktė žinojo, kad Rajanas ketina jį suimti. Kokia 
neviltis turėjo ją slėgti, kaip atsargiai ji turėjo dairytis, kad įsitikintų, 
jog niekas nemato, kaip ji vagia šaukštą! 

Ko ji tikėjosi jį sugebėsiant padaryti su tuo šaukštu — jau kitas 
klausimas. Pasak jos, „Nieko geriau neįstengiau“. Vis dėlto šaukš- 
tas — jau šis tas. 

De Kvinsis įsitempė išgirdęs koridoriaus gale kažką atrakinant 
duris. Pasigirdo žingsniai ir vienas į kitą trankomų daiktų — netru- 
kus sužinojo — dubenėlių žvangėjimas. Vienas pro angą duryse buvo 
pastumtas ir jam. 

Pro tą angą ir akutę jis matė geltonas koridoriuje pakabintų du- 
jinių lempų liepsneles. Varganos pro dvi angas sklindančios šviesos 
vos užteko pamatyti, kad metaliniame dubenėlyje — nuoviras su vir- 
ta nelupta bulve. 

Iš širdgėlos skrandį ėmė dar skausmingiau tampyti, bet jis žinojo 
negalėsiąs tikėtis ištraukti iki ryto, jeigu nemėgins atgauti jėgų, tad 
nusinešė dubenėlį ant vos matomo stalo, atsisėdo ant kėdės ir klau- 
sėsi, kaip prižiūrėtojai išnešioja maistą kitiems kaliniams. 

Palaukė, kol garsai liovėsi ir durys koridoriaus gale vėl buvo už- 
rakintos. 

Nenustebo, kad stalo įrankiai nebuvo atnešti, bet Emilės dėka 
turėjo šaukštą. Tik įtarė ją manius, kad jis gali pasitarnauti kitkam. 
Žinodamas, jog gali kilti virškinimo bėdų, nugrandė bulvės lupe- 
nas. Dvejodamas pakėlė bulvės gabalėlį prie burnos. Mėgino įsikišti 
ir sukramtyti. Pavyko, bet skrandis pernelyg įnirtingai priešinosi — 
nuo tinktūros poreikio jį raižė skausmas. Galiausiai de Kvinsis iš- 
spjovė sukramtytą gabalėlį atgal į dubenėlį. 

Pažiūrėjo į Emilės jam paruoštą gultą, užklotą plonu čiužiniu 
ir antklode. Kas jam belieka — nebent ant jo užsiropšti ir užsikloti 
antklode, kad nedrebėtų nuo šalčio, susitvenkusio tarp kameros 
mūro sienų. 

Vis dėlto kur galėtų pasislėpti, kad žudikas jo nepastebėtų? Po 
stalu. Žemas, liesas lengvai ten išsitektų. Net galėtų kiek prisitraukti 
kėdę. Kiaurą naktį ten susirietus tūnant raumenys paskaustų, bet 
vis geriau negu būti pasmaugtam. Jeigu paslėps dubenėlį su bulve 
išmatų kibire, atrodys, kad kameroje visai negyvenama. 

Bet ar šitaip apgaus žudiką? Viena iš gerųjų tinktūros savybių 
buvo ta, kad jos išgėręs galėjai matyti viską tarsi iš šalies; dabar 
Opiomanas dingojosi regis žudiką, stovintį tarpduryje. Į kambarį 
vos smelkėsi geltona dujinių koridoriaus lempų šviesa; ji tiek išsklai- 
dė prieblandą, kad matėsi tuščias gultas. Žvilgrelėjęs į šalis žudikas 
pamatys, kad kampuose tuščia. Vadinasi, pasislėpti žmogui teliko 
viena vieta. Žudikas puls po stalu ir... 

Bejėgis ir persigandęs de Kvinsis stengėsi išnaudoti opijaus su- 
teiktą galimybę žiūrėti iš šalies. 

Tikrovė juk ne viena — jų daug, tikino jis save. Apžiūrėk kamerą 
žudiko akimis. Turi būti geresnė vieta tau pasislėpti. 


PRiEšAIS KoLDBAT FiILDSO KALĖJIMĄ iš rūko išniro pasiuntinys 
ir netinkamai pavadinta Maunt Plezanto gatve* priėjo prie grotuotų 
vartų. Pietryčiuose, uosto pusėje, naktį drebino kažin kokio sam- 
brūzdžio garsai. Erzelis turėjo kilti dėl kokios svarios priežasties, an- 


* Mount Pleasant (angl.) - pažodžiui Malonusis kalnas. 

traip jo garsai rūke nebūtų atsklidę tokį atstumą, ir pasiuntinys ži- 
nojo, kad taip ir yra. Minios bastėsi po gatves ir medžiojo jūreivius. 
Trys jau buvo užmušti, du kiti smarkiai prilupti. Dar kiti buvo su- 
čiupti ir dabar juos tardė galvažudžiai. Išsinuomojusieji kambarius 
juose užsirakino, prieš tai langinėmis uždarę išdaužtus langus. Dvi- 
dešimt jūreivių, apsiginklavusių gintis nuo užpuolikų, prisiglaudė 
uosto sandėlyje. Konstebliai, neseniai paskirti saugoti gatvių, dabar 
sunkiai tramdė minias. 

Pasiuntinys belstuku sudavė į kalėjimo vartus. 

Atsidarė akutė, sargas paliepė: 

— Sakykit, kokiu reikalu. 

— Turiu vidaus reikalų ministro žinutę. Jūsų kalėjimo viršininkas 
tuoj pat turi į ją atsakyti. 

Pasiuntinys iškėlė voką; virš vartų kabančios dujinės lempos švie- 
soje sargas pamatė ant jo oficialų vaškinį antspaudą. 

— Viršininkas miega. 

— Dokumente rašoma apie Opiomaną. Man liepta pristatyti laiš- 
ką dabar. Lordas Palmerstonas laukia atsakymo. 

Sargas dvejodamas toliau spoksojo pro akutę. 

— Rimtai patariu pažadinti kalėjimo viršininką, — tarė pasiun- 
tinys, — antraip rytoj gali dirbti nebe kalėjimo sargu, o šiukšli- 
ninku. 

Sargas vėl padvejojo, paskui tarė: 

— Laukit čia. 

Akutė užsidarė. 

Žinoma, lauksiu čia, pamanė pasiuntinys. Jis manęs juk neįleido, 
tai kur dar, velniai rautų, galiu laukti?! 

Tolumoje nesiliovė minios riaumojimas. Jį nustelbė keli klyksmai. 

Pasiuntinys suskaičiavo iki trisdešimt ir iškėlė ranką belsti dar 
kartą, bet nespėjo: sužvangėjo sunki spyna, ir vartai atsidarė. 

— Kalėjimo viršininkas jūsų laukia. 

— Gerai. 

— Parodysiu kelią. 

— Aš jau žinau. Štai pro Čia. 

Pasiuntinys pasisveikindamas atsainiai linktelėjo dviem kitiems 
sargams prie vartų, pasisuko į niūrų pastatą kairėje ir atidarė duris. 

Kalėjimo viršininkas sėdėjo prie rašomojo stalo, ant naktinių už- 
simetęs chalarą. Kabinete buvo šalta — liepsna židinyje buvo užgesu- 
si. Užtrauktos užuolaidos menkai tesulaikė iš lauko besiskverbiančią 
vėsą. Viršininkas palinko prie pat vienintelio šilumos šaltinio — lem- 
pos ant stalo. Jos šviesoje matėsi, kad putlus jo veidas atrodo dar 
labiau išpurtęs, nes buvo netikėtai pažadintas. 

— Atsiuntė lordas Palmerstonas? — išgąstingai paklausė. 

— Taip. Dėl Opiomano. 

Pasiuntinys uždarė duris, perėjo per kabinetą ir padavė antspau- 
duotą voką kitapus stalo sėdinčiam viršininkui. Šis popieriaus peiliu 
sulaužė antspaudą. Ištraukęs sulenktą popieriaus lapą nežiūrėdamas 
į pasiuntinį tarstelėjo: 

— Galit sėstis. 

— Ačiū, bet man liepta skubiai grįžti ir patikinti lordą Palmersto- 
ną, kad jo nurodymai vykdomi. 

— Šioje įstaigoje lordo Palmerstono nurodymai vykdomi visada. 

— Jis vertina paklusnumą. 

Pasiuntinys suvarė popieriaus peilį skaitančiam kalėjimo virši- 
ninkui į kaklą, perpjovė gerklas, ir jis nebegalėjo šaukti. Kol vir- 
šininkas springdamas krauju gaudė kvapą, pasiuntinys priėjo prie 
gretimo staliuko, ant kurio gulėjo sąskaitų knyga. 

Joje buvo kalėjimo schema ir buvo surašyta, koks kalinys užda- 
rytas kurioje kameroje. 

Kol pasiuntinys rado reikiamą informaciją, viršininkas užgriuvo 
ant stalo; nuo svorio popieriaus peilis sulindo giliau į kaklą ir smai- 
galys išlindo pro sprandą. 

Pasiuntinys pravėrė duris tik tiek, kad pats galėtų išeiti, bet kad 
sargas nematytų kabineto vidaus. 

Juodu apgaubė geltonas rūkas. 

— Viršininkas grįžo į lovą. Jis nori, kad pasikalbėčiau su Opioma- 
nu, — tarė pasiuntinys. 

— Nuvesiu jus pas prižiūrėtoją. 

— Ačiū, nereikia. Atsiprašau, kad prie vartų kalbėjau įsakmiai. 
Lordui Palmerstonui sunku įtikti — tik niekam neprasitark, kad aš 
tau tai sakiau. Kartais, kai atnešu jam nepatinkančią žinutę, jis kal- 
tina ne jos siuntėją, o mane. 

— Mūsų viršininkas ne ką geresnis. 

Jų batai garsiai kaukšėjo akmenimis grįstu taku. Pamažu iš rūko 
išniro lempa virš durų į apskritą prieškambarį. 

Sargas jas atrakino. 

— Kodėl prie upės toks didžiulis triukšmas? 

— Keliose vietose kilo riaušės. 

— Ką?! 

— Šiąnakt žudikas žiauriai užmušė dar vienuolika žmonių, tarp 
jų - chirurgą ir konsteblį. 

— Chirurgą? Konsteblį? Vadinasi, niekas nėra saugus. 

— Minia mano, kad tai kažkokio jūreivio darbas. 

— Argi žudikas — ne Opiomanas? 

— Atrodo, kad ne. Minia čiumpa kiekvieną jūreivį, kurį tik 
sutinka. 

— Teapsaugo mus Viešpats! 

Ir teapsaugo Viešpats tave, pamanė pasiuntinys, jei nepaklausysi 
siūlymo, kurį netrukus pateiksiu. 

— Nuo čia žinau, kur eiti. Prižiūrėtojas tuoj už šitų durų. Verčiau 
grįžk prie vartų - jei kartais minia ateitų čia. 

— Tikrai sugebėsit grįžti prie vartų? 

— Kad grįžčiau, man tereikia eiti šiuo taku. 

Sargas dvejojo. 

Pasiuntinys pasiruošė jį nudėti. 

— Verčiau skubėk atgal prie vartų. Sprendžiant iš garsų, vienas 
būrys jau visai netoli. 

Jaunuolis nukūrė pro rūką. 

Kai pasiuntinys nebegirdėjo skubiai tolstančio sargo žingsnių, 
atidarė duris į apskritą prieškambarį. 


Vipuje GELTONŲ Dujinių žibintų liepsnelių šviesoje matėsi gro- 
tuotos durys į penkis koridorius ir atviros durys į keturis kambarius 
tarp jų. 

Pirmame kambaryje ant stalo buvo susmukęs vyriausiasis prižiū- 
rėtojas. Antrame panašiai drybsojo sargas. Trečiame stambus vyras 
civiliniais drabužiais be sąmonės gulėjo ant rašomojo stalo, o ant 
lovelės miegojo Opiomano duktė. 

Ketvirtas kambarys buvo tuščias: kadangi kalėjimas buvo suma- 
niai, saugiai suplanuotas, nereikėjo, kad naktį jame budėtų daugiau 
darbuotojų. 

Priešais kiekvieną stovėjo dubenėlis. Prižiūrėtojų maistas buvo 
geresnės kokybės negu kalinių, bet visas buvo gaminamas kalėjimo 
virtuvėje, ir į visą, atneštą į apskritą prieškambarį ir penkis korido- 
rius, tiek kaliniams, tiek prižiūrėtojams svaiginamųjų pridėjo virtu- 
vės darbuotojas, skolingas pasiuntiniui už didelę paslaugą. 

Opiomano dukros ir jos palydovo vaizdas pasiuntiniui buvo ne- 
tikėtas, bet jam tik į naudą. 

Pasiuntinys atsegė raktų ryšulį nuo sąmonę praradusio vyriau- 
siojo prižiūrėtojo diržo. Atrakino duris į vidurinį koridorių ir nuėjo 
pro tylias kameras. Rado duris dešinėje, jų numeris kalėjimo virši- 
ninko knygoje buvo nurodytas kaip Opiomano kameros. 

Atrakino duris. Jos atsidarė tik į išorę. Nuo dujinių lempų kori- 
doriuje į ankštą kamerą krito pasiuntinio šešėlis. 

Šviesos pakako pamatyti, kad kamera negyvenama. 

Pasiuntinys susiraukė. Nejaugi jis apsiriko skaitydamas kalėjimo 
viršininko knygą? Gal jis klaidingai perskaitė numerį šalia Opioma- 
no pavardės? Ne. Pasiuntinys neklysta. Kur kas labiau tikėtina, kad 
darydamas įrašą apsiriko kalėjimo viršininkas. 

Neidamas vidun pasiuntinys pažvelgė į dešinį kampą. Tuščia. Pa- 
žvelgė į kairįjį. Irgi nieko. 

Iš lėto įėjo į prietemoje skendinčią patalpą. Tolimajame gale palei 
sieną kabojo naujo kalinio laukiantis gultas su statmenai pastatytu 
plonu čiužiniu ir ant jo uždėta antklode. Pasiuntinys atkreipė dėme- 
sį į stalą. Kėdė nuo jo kiek atitraukta, tarsi tam, kad po juo kažkas 
tilptų. Pasirengęs baigti užduotį, pasiuntinys staigiai atitraukė kėdę 
ir puolė po stalu. 

Rankos sugriebė orą. 

Ant stalo nebuvo tuščio dubenėlio, vien Biblija. 

Viršininkas užrašė ne tą numerį! — mintyse sukriokė pasiunti- 
nys. — Po velnių — dabar teks eiti per visas kameras iš eilės! 

Jis grįžo į koridorių ir uždarė duris, kad netrukdytų matyti kita- 
pus. Ant nuomonės pasirinko kamerą dešinėje. Atidarė duris ir įėjo 

į patalpą, prasmirdusią nuo naktipuodį atstojančio kibiro su išma- 
tomis. Tuščias dubenėlis ant stalo bylojo, kad kalinys valgė maisto 
su svaiginamaisiais. Ant gulto knarkė stambus vyras — per stambus, 
kad galėtų būti Opiomanas. 

Prakeikimas! 

Pasiuntinys įėjo į kitą kamerą, dar kitą. Jose gyveno ne Opio- 
manas. 

Kiek dar laiko turiu, kol čia atlydėjęs sargas ateis manęs ieškoti? Visų 
kamerų visuose penkiuose koridoriuose negaliu patikrinti! Tam prireiks 
ne vienos valandos! 


ĮsIBROVĖLIUI IŠĖJUS Iš KAMEROS ir uždarius duris, Opiomanas 
iš lėto išleido sulaikytą kvapą. Jis buvo pasislėpęs vienintelėje tam 
tinkamoje vietoje. 

Nesumodamas, ką daryti, jis paslėpė dubenėlį su bulve ir nuovi- 
ru kibire, atstojančiame jam išvietę. Kiek atitraukė kėdę nuo stalo, 
kad atrodytų, jog gali lindėti po juo. 

Išgirdęs tolimajame koridoriaus gale įtartiną garsą, nuėmė čiuži- 
nį ir antklodę nuo gulto. Varstomas baimės atkabino gulto galą ir 
užkabino ant tos pačios sienos, kaip ir jo priekis — taip gultas buvo 
pakabintas jam įėjus į kamerą. Paskubomis į sulenktą gultą pastatė 
statmeną čiužinį, uždėjo ant viršaus susuktą antklodę — vėlgi taip 
pat, kaip buvo jam įėjus į kamerą. 

Išgirdęs koridoriuje žingsnius, baukščiai susirangė už statmeno 
čiužinio. Žemas, liesas kūnas, įsispraudęs į kampą už gulto, patam- 
syje buvo nematomas. 

Atrodė, kad joks kalinys į kamerą nebuvo atvestas. 

Bent jau Opiomanas meldėsi, kad taip pamanytų įsibrovėlis. 

Sulaikė kvapą, kol įsibrovėlis apžiūrinėjo kamerą — grybštelėjo 
po stalu, atkreipė dėmesį, kad jame nėra maisto dubenėlio, ir nu- 
sprendė, kad kalinio joje nėra. Iš kitų garsų suprato, kad nekviestas 
svečias uždarė jo kameros duris, atrakino gretimos, paskui dar vie- 
nos. Ir dar vienos. Įsibrovėlis net nesistengė slopinti nekantrių savo 
žingsnių garsų. 

Kodėl įsibrovėlis nebijo pažadinti kalinių kitose kamerose? — ne- 
suprato Opiomanas. Nejaugi jie taip įpratinti su niekuo nesikalbėti, 

kad nedrįsta sušukti net tada, kai kažkas vidury nakties įsiveržia į jų 
kamerą? Nejaugi įmanoma kalinius taip baisiai įbauginti? 

O gal paaiškinimas kitas? Gal kaliniai buvo... 

Tamsus įtarimas sustiprėjo. 

Apsvaiginti? 

Opiomanas prisiminė bulvę dubenėlyje, kurį paslėpė atmatų kibire. 

Įsibrovėlis įsiutęs ėjo iš vienos kameros į kitą, jam buvo nė mo- 
tais, kad kelia triukšmą. 

Įsispraudęs kampe už sulenkto gulto Opiomanas garsams vis la- 
biau nuo jo tolstant leido sau laisviau kvėpuoti. 

Galop koridoriuje stojo tyla. 

Opiomanas įtempė ausis. Tyla dabar kurtinte kurtino. 

Kameros durys su trenksmu atsilapojo. 

Įrūžęs įžengė įsibrovėlis. 

— Ne iš karto susiprotėjau, kodėl kameros durys užrakintos, jeigu 
ji tuščia. Kuriems galams rakinti kamerą, jeigu joje nėra kalinio? — 
Nekviestas svečias užtrenkė duris, užtverdamas išėjimą. — Jis mane 
įspėjo, kad esi gudrus šūdelis. 

Jis? 

Opiomanas susigūžė — įsibrovėlis puolė prie sulenkto gulto, pa- 
traukė statmenai pastatytą čiužinį ir ištiesė rankas. Opiomanas aik- 
telėjo: užpuolikas jį sugriebė, pakėlė ir trenkė į sieną. 

Nuo smūgio jam atėmė kvapą. 

Tačiau žmonės lengvai nepasiduoda mirčiai. Jie bėga, spardosi, 
kandžiojasi. Panikos apimtas Opiomanas dabar darė bemaž visa tai. 
Nekviestas svečias buvo aukštas. Iškeltas ir prispaustas prie sienos 
Opiomanas pajuto, kad batais remiasi įsibrovėliui į kelius. 

Jis ėmė spardyti į tuos kelius — į dešinį, kairį, vėl į dešinį, vėl į 
kairį. Nors buvo toli gražu nebe jaunas, kojos buvo stiprios, nes per 
metus sukardavo tūkstančius mylių. Opiomanas spardė įnirtingai, 
lyg paklaikęs, galop pataikė užpuolikui į tarpukojį. 

Vyras suriaumojo ir dar smarkiau bloškė Opiomaną į sieną. Nuo 
smūgio šiam galvoje tvykstelėjo ugnelės, bet tuoj pat prigeso, ir jis 
išsigando prarandąs sąmonę. 

Jam pavyko pasukti galvą ir suleisti dantis įsibrovėliui į dešinę 
ranką, kuria sugniaužęs gerklę šis jį laikė pakėlęs. Opiomanas su- 

kando smarkiau ir pajuto į burną plūstelint užpuoliko kraują. Su- 
leido dantis dar giliau, kraipydamas galvą į šalis nuplėšė gabalus 
audinių ir jam iš lūpų ėmė varvėti kraujas. 

Įsibrovėlis tėškė jį į grindis. Smūgis Opiomaną apsvaigino, jam 
atrodė, kad kamera sukasi ratu. Tačiau jo troškimas gyventi nu- 
stelbė skausmą. Užpuolikui pabandžius jį pakelti nuo grindų, jis 
išsisuko. Net jam kamera buvo maža, o tokiam stambiam vyrui 
kaip įsibrovėlis — dar ankštesnė, jis bemaž negalėjo joje sukiotis. 
Opiomanas ant grindų rangėsi ir raitėsi, vengdamas užpuoliko 
rankų. Atsitrenkęs į atmatų kibirą, stvėrė už rankenos ir vožė juo 
įsibrovėliui į galvą. 

Tvojo antrą kartą, bet užpuolikas kibirą pačiupo ir sviedė į šalį. 
Gulėdamas aukštielninkas Opiomanas gynėsi nuo užpuoliko. Už- 
čiuopė už savęs kėdę ir mėgino prisidengti ja kaip skydu, bet įsibro- 
vėlis ją pačiupo ir taip pat metė šalin. 

Opiomanas lyg paklaikęs spardė jam į blauzdas, kelius, bet už- 
puolikas tik įsiutęs alsavo ir nusitempė atgal prie sulenkto gulto. 

— Negaliu tavęs pakarti kaip Džono Viljamso — nėra vamzdžio 
palubėje, bet galiu tau padaryti štai ką. 

Viena didele ranka prispaudęs Opiomaną prie grindų, kita už- 
puolikas prisitraukė antklodę. 

Opiomanas rangėsi, spardėsi, bet pajuto, kad užpuolikas pri- 
spaudžia krūtinę dar ir keliu. Kvėpuoti vos beįstengė. Prasižiojo, 
kad įkvėptų daugiau oro. 

Ir ėmė žiaukčioti, nes užpuolikas sukišo tarp lūpų antklodės 
kampą. 

Siaubo apimtas Opiomanas ėmė kulti jį rankomis žūtbūt steng- 
damasis ištrūkti, išsisukti nuo įsibrovėlio rankų ir išspjauti tą ant- 
klodės gabalą, bet užpuolikas dar smarkiau įrėmė kelį jam į krūtinę. 
Gaudydamas kvapą Opiomanas nė pats nepajuto, kaip prasižiojo 
plačiau ir ko nesusivėmė, nes užpuolikas toliau grūdo antklodę. 

Šįsyk jau už liežuvio, iki pat gerklės. 

Sausa, dulkina antklodė sugėrė visą drėgmę jam iš burnos. Plau- 
čius ėmė tampyti konvulsijos. Tulžis plūstelėjo iš skrandžio į burną, 
bet antklodė nustūmė ją į plaučius. Širdis daužėsi taip pašėlusiai, 


kad Opiomanas išsigando, jog ji plyš. Tokios baisios panikos kaip 


I94 


ŽMOGŽUDYSTĖ YRA MENAS 


gyvas nebuvo patyręs; prietemoje skendinčioje kameroje, rodės, dar 
patamsėjo. 

Rankos nusilpo, akiplotis susitraukė. Užpuolikas sugrūdo dau- 
giau antklodės, ji ėmė slinkti gerkle žemyn. 

Jis bemat pajuto plūduriuojąs; būsena buvo panaši į sapno, 
beveik nesiskyrė nuo opijaus poveikio. Vaikystėje jį nuolat perse- 
kiodavo košmaras: jį užpuola liūtas. Sapnuodamas tą košmarą, jis 
taip persigąsdavo, kad jį ištikdavo paralyžius. Jam kildavo pagun- 
da atsigulti prieš liūtą ir viltis, kad žvėris jo pasigailės, jeigu šitaip 
parodys pasiduodąs. 

Protas temo, krūtinė kilojosi nebe taip smarkiai, ir jis pamanė, 
kad dabar būtų visai lengva atsigulti prieš liūtą. 

Pasiduoti — tada būtų taip ramu! 

Ne! 

Ėmė grabalioti apsiausto kišenėje. Netverdamas įsiūčiu sugniau- 
žė Emilės duotą šaukštą. 

Tūžmingai sugniaužė kaušelį ir iš visų likusių jėgų smeigė kotu. 

Kažkas pokštelėjo. Ant kumščio užtiško šiltas tirštas skystis — 
staiga suprato, kad šaukšto kotas sulindo užpuolikui į kairę akį. 

Užpuolikas sustingo. 

Ėmė spiegti. 

Sukaupęs paskutinius jėgų likučius Opiomanas suvarė šaukšto 
kotą giliau vyrui į akį. 

Užpuolikas klykdamas užsidengė veidą delnais. 

Opiomanas jį pastūmė ir išgirdo, kaip užpuolikas galva trenkiasi 
į medinę dėžę ant sienos. 

Opiomanas ėmė traukti antklodę sau iš gerklės. Dieve brangus — 
nejaugi buvo įmanoma sugrūsti tiek daug antklodės jam į burną?! 
Staiga ištraukė visą. Su palengvėjimu įkvėpė, bet skrandį vis dar 
tampė traukuliai, jis stūmė lauk tulžį ir ši graužė burną. 

Opiomanas pasuko galvą ir išsivėmė. 

Užpuolikas prišliaužė prie jo. Opiomanas spyrė ir pajuto, kaip 
batas suvaro šaukštą vyrui giliau į akiduobę. 

Nebesusigaudydamas, ar viskas vyksta iš tikrųjų, ar jis tik sa- 
pnuoja, Opiomanas nusirito grindimis. Atsitrenkęs į sieną jos laiky- 
damasis atsistojo. Užpuolikas čiupo jam už kulkšnies. Opiomanas 

spyriu numušė ranką į šalį ir nusverdėjo prie durų. Užpuolikas jam 
už nugaros vargais negalais atsistojo. 

Opiomanas atidarė duris ir jo ko neapakino dujinio žibinto švie- 
sa, kad ir kokia blausi. Pro miglą galvoje išgirdo, kad nekviestas sve- 
čias jį puola. Jis paknopstomis išgriuvo į koridorių, užtrenkė duris 
ir jos smogė užpuolikui į galvą. 

Viena ranka prisilaikydamas sienos Opiomanas nusvirduliavo 
koridoriumi. 

Už nugaros trankiai atsidarė kameros durys. 

Sukaupęs jėgas Opiomanas paspartino žingsnį, kad pasiektų aps- 
kritą prieškambarį koridoriaus gale. 

Už nugaros išgirdo besivejančio užpuoliko žingsnius. 

Kiek įmanydamas paspartino greitį. 

Ranka stvėrė jam už peties. 


BEKERIS SUKNIUBO ANT STALO kabinete tarp koridorių. Prisimi- 
nė, kaip Emilė skundėsi, kad ją suėmęs miegas, ir padėjo peilį, jo 
paskolintą bulvei valgyti, o paskui — nieko. 

— Diena buvo sunki, varginanti, — tarė jis jai. — Einu į gretimą 
kambarį, kad jūs galėtumėte miegoti. 

Bet Emilei pakilus nuo stalo ir atsigulus ant lovelės jį irgi suėmė 
miegas. Jis padėjo pradėtą valgyti bulvę ir mėgino stotis, bet keliai 
nelaikė, ir jis pajuto, kaip vokai užsimerkia. 

Po kiek laiko pajuto, kad galva ant stalo. Neaiški nuojauta jam 
sakė, kad praėjo daug laiko. Šiaip ne taip atsimerkęs lyg pro rūką 
pamatė prieš save dešinę ranką. Ja laikė bulvę, kurią stengėsi prisi- 
versti suvalgyti. 

Sužvangėjo metalas, tarsi kažkam metus kibirą. Kažkoks medinis 
daiktas — gal kėdė — trinktelėjo į sieną. Tačiau garsai sklido iš toli, 
lyg sapne. 

Bekeris visiškai atsimerkė nuo riksmo - šis irgi sklido iš toli, bet 
tikrai ne sapne. 

Apsvaigęs pakėlė galvą. Už stalo, ant lovelės, miegojo Emilė. 

Iš koridoriaus sklido įnirtingų grumtynių garsai. Trinktelėjo du- 
rys, kažkas skubėjo tarp kamerų. Vėl trinktelėjo durys, koridoriumi 
nusvirduliavo dar vienas žmogus. 

Bekeris mėgino stotis ant netvirtų kojų. Nesuprato, kodėl į visus 
tuos garsus nereaguoja vyriausiasis prižiūrėtojas. O kur naktinis sargas? 

Išgirdęs skausmingą šūksmą stvėrė nuo stalo peilį. Vis dar apsvai- 
gęs išėjo iš kambario ir pasuko link vidurinio koridoriaus. 

Nuo reginio sutriko ir nežinojo, nė ką manyti. De Kvinsis buvo 
nebe kameroje, o koridoriuje. Kažkoks ilgšis kruvinu veidu suėmęs 
už gerklės spaudė jį prie sienos. 

— Ei! — teįstengė sušukti Bekeris. 

Žalga ir toliau smaugė de Kvinsį. Kontrastas tarp mažyčio žmo- 
geliuko ir didžiulio užpuoliko buvo groteskiškas — atrodė, kad mil- 
žinas smaugia vaiką. 

— Liaukis! - užriko Bekeris. 

Durys į koridorių buvo praviros. Vis tvirtesniu žingsniu Bekeris 
puolė pro jas. Sukrėtimas, ištikęs pamačius, kas vyksta, išsklaidė mi- 
glą galvoje. Jis tekinas pasileido koridoriumi ir vožė peilio drūtgaliu 
užpuolikui į pakaušį. 

Nuo smūgio vyras turėjo prarasti sąmonę, bet jis tik įsiutęs atsi- 
gręžė ir apstulbino Bekerį: iš kairės akies jam styrojo kažkoks daik- 
tas. Vajerau — panašu į šaukštą! Iš akiduobės lašėjo kraujas. 

Vyras atitraukė rankas de Kvinsiui nuo gerklės, ir žmogelis su- 
smuko ant grindų kaip maišas. Įnirtingai spoksodamas sveikąja aki- 
mi vyras pakišo ranką po apsiaustu. Kitą akimirką ranka žaibiškai 
ėmė artintis prie Bekerio. Joje kažkas žvilgėjo. Bekeris laiku atšo- 
ko, nes suprato, kad tai — peilis. Jo ašmenys perrėžė apsiaustą ties 
krūtine, perdrėskė odą. Atšoko dar toliau, nes užpuolikas ėmė taip 
mosuoti peiliu, kad šis panėšėjo į pašėlusiai besisukantį ratą — Be- 
keris net nespėjo sekti akimis. Jis tegalėjo atatupstas trauktis nuo 
tos šiurpios mirgančios dėmės; nuo jo judesių prasiskyrė perrėžtas 
apsiaustas, bet, laimė, ne žaizda krūtinėje. 

Tą pačią akimirką užpuolikas puolė į priekį — veikiau krito. Be- 
keris pamatė, kad de Kvinsis laiko sugriebęs jį už kulkšnių, todėl jis 
ir pargriuvo. 

Užpuolikas vožėsi veidu į grindis, suriko, sudrebėjo ir staiga 
sustingo. 

Bekeris pasipurtė, stengdamasis susigaudyti, kas nutiko. De Kvin- 
sis gaudė kvapą; ant jo kaklo raudonavo užpuoliko pirštų žymės. 

Bekeris atsargiai pervertė užpuoliką ant nugaros. Šaukštas beveik 
iki galo sulindo vyrui į galvą, kaušelis vos matėsi. Iš išraiškos vyras 
atrodė negyvas. 

— Negaliu... - suniurnėjo de Kvinsis — ...kvėpuoti. 

Bekeris prišoko prie jo. Veidas ir drabužiai buvo apšlakstyti krau- 
ju, bet Bekeris nusprendė, kad ne jo. 

— Kvėpuokite negiliai, — liepė jam policininkas. — Jūsų gerklė 
ištinusi, bet niekas nelūžę — antraip nepajėgtumėte kalbėti. 

De Kvinsis linktelėjo. 

— Kvėpuokite negiliai, - pakartojo Bekeris. — Tegul jūsų gerklė 
atsipalaiduoja. Netrukus imsite kvėpuoti normaliai. 

— Ar tai... 

— Nesistenkite kalbėti. 

— ..„buvo iš tikrųjų? 

Bekeris nesuprato. 

— Ar tai buvo iš tikrųjų? — Iš de Kvinsio balso atrodė, kad jam ne 
tiek baisu dėl gyvybės, kiek dėl to, ar neišprotėjo. — Tai išties nutiko? 
Tai nebuvo tinktūros poveikis? 

— Tai iš tikrųjų nutiko, — patikino jį Bekeris. 

— Tėti! 

Atsigręžęs Bekeris pamatė Emilę, įsikibusią į grotas korido- 
riaus gale. 

Jam bėgant prie jos iš savo kabineto trindamasis sprandą išsvir- 
duliavo vyriausiasis prižiūrėtojas. 

— Manau, mes buvome apsvaiginti vaistais, — tarė Bekeris. 

Lauke pasigirdo žingsniai — kažkas lėkė prie kalėjimo durų. Iš 
tamsos atskubėjo Rajanas, lydimas dviejų sargų. 

Detektyvas vėl vilkėjo kasdieniais drabužiais; kepurė beveik slėpė 
rudus jo plaukus. Priblokštas pažiūrėjo į perrėžtą Bekerio apsiaustą, 
bet tada pamatė lavoną ant koridoriaus grindų. 

— Čia žudikas, - tarstelėjo Bekeris. 


— APSVAIGINTI, — patvirtino vyresnysis prižiūrėtojas. — Visi iki vie- 
no kaliniai ir šiame pastate dirbantys prižiūrėtojai. 


— Per maistą? — paklausė Rajanas. 

— Taip. Į maistą sargams lauke nieko nebuvo pridėta, tik visiems 
šiame pastate, — paaiškino vyriausiasis prižiūrėtojas. — Maistui ga- 
minti samdomės civilius. Tikriausiai vienas jų buvo papirktas. 

— Sargas prie vartų sako, kad negyvėlis tvirtino turįs lordo Pal- 
merstono žinutę, — pasakojo Rajanas. — Patikimas būdas patekti į 
kalėjimą. Žinutę radome kalėjimo viršininko kabinete. Joje rašoma: 
„Su Opiomanu elkitės kuo šiurkščiau.“ Tikriausiai viršininkas prieš 
nuduriamas nespėjo jos perskaityti. 

— Tada žudikas įėjo į šį pastatą, pamatė, kad mes visi miegame, 
surado raktą ir įėjo į pono de Kvinsio kamerą, — išmąstė Bekeris. 
Gurkštelėjo kavos, kad galva prablaivėtų nuo apsvaiginusių vais- 
tų. — Apieškojau jį, bet drabužiuose neradau nieko, iš ko būtų gali- 
ma nustatyti tapatybę. 

— Lordo Palmerstono žinutė? — Atrodė, kad Rajanas abejoja. — 
Pažįstu keletą lordo Palmerstono darbuotojų, bet šio žmogaus iki 
šiol nebuvau matęs. Gal tas laikraščio iliustratorius galėtų nupiešti 
jį taip, kad lengvai būtų galima pažinti. Gal tuomet ir sužinosime, 
kas jis. 

Jie visi spietėsi kambaryje, kuriame buvo užmigę Bekeris su Emi- 
le. Mergina ir jos tėvas sėdėjo ant lovelės. De Kvinsio veidas vis dar 
buvo išteptas užpuoliko krauju. 

— A, taip, šaukštas, — tarė vyresnysis prižiūrėtojas. Dabar jis pir- 
mą kartą kreipėsi tiesiai į de Kvinsį. — Iš kur gavote šaukštą? 

Žmogeliukas, rodės, neišgirdo klausimo. Jis vis dar drebėjo nuo 
įnirtingų grumtynių dėl savo gyvybės. 

Ir nuo traukulių — opijaus nutraukimo sindromo. 

— Emile, ar pripildei mano gertuvę? 

— Neturėjau galimybės, tėti. Nebuvau iškėlusi kojos iš kalėjimo. 

De Kvinsį nupurtė drebulys. 

— Sakykit, iš kur gavot šaukštą, — neatlyžo vyriausiasis prižiū- 
rėtojas. 

— Aš jam daviau, - prisipažino Emilė. 

Prižiūrėtojui atvipo Žiauna. 

— Inspektoriau Rajanai, - kimiu balsu prašneko de Kvinsis, - kas 
žinojo, kad aš vežamas į šį kalėjimą? 

— Pradėkime nuo to, kad visi tie laikraščių reporteriai matė jus, 
kai atvažiavote. Lordas Palmerstonas plačiai paskleidė šią naujieną. 
Vakarop ją žinojo beveik visi. Jis stengėsi, kad žmonės manytų, jog 
esate pagrindinis įtariamasis ir nesibastote gatvėmis. 

— Kad žmonės jaustųsi saugūs. — Po visų šių nutikimų drebantis 
ant lovytės de Kvinsis atrodė net mažesnis negu paprastai. 

— Taip. 

— Tačiau dabar įvyko daugiau žmogžudysčių. 

— Pranešti jums apie jas čia ir atėjau. Dvi jų virtinės, - pasakojo 
Rajanas. — Aštuoni žmonės smuklėje, trys chirurgo namuose. 

— Galėtume dar pridurti kalėjimo viršininką. Akivaizdu, kad tų 
žmogžudysčių įvykdyti negalėjau, nes buvau įkalintas čia. Taigi ne- 
bėra pagrindo toliau laikyti mane uždarytą. 

— Lordas Palmerstonas tokio leidimo nedavė, — paprieštaravo vy- 
riausiasis prižiūrėtojas. 

— Taip. Manau, šiuo metu jis turi skirti dėmesį daugybei kitų 
dalykų, — atsakė de Kvinsis. — Pavyzdžiui, gausioms riaušėms, apie 
kurias pasakojo inspektorius Rajanas. Šiaip ar taip, nėra jokio pa- 
grindo toliau laikyti mane užrakintą, bet yra labai rimtas pagrindas 
mane paleisti. 

— Koks? 

— Aš turiu apžiūrėti nusikaltimų vietas. 

Emilė nustebusi pakėlė galvą. 

— Tėti, ką čia kalbi?! 

— Veskite mane į smuklę, inspektoriau Rajanai. Man reikia su- 
žinoti, ką dar žudikas pats to nenorėdamas papasakojo mums apie 
save, kol neatsitiko kas nors baisesnio. 

— Bet mums jau nebereikia nerimauti, - paprieštaravo Bekeris. — 
Žudikas guli štai ten, koridoriuje. Viskas baigta. 

— Taip, koridoriuje guli kažkoks žudikas. Bet ar jis įvykdė tas 
žmogžudystes? Ne. 

— Rupūs miltai — kodėl taip manote? — piktokai paklausė Rajanas. 

— Įsiveržęs į mano kamerą jis pasakė kai ką pernelyg subtilaus, 
kad galėčiau pakartoti. 

— Jeigu tau taip atrodo, vadinasi, tai tikrai buvo kažkas pernelyg 
subtilaus, — atsakė Emilė. — Tačiau išeiti aš nesiruošiu. 

— Ką gi. Jis pavadino mane gudriu šūdeliu. 

— Kai kas tam pritartų, — įgėlė vyriausiasis prižiūrėtojas. 

— Sakinys skambėjo taip: „Jis mane įspėjo, kad esi gudrus šū- 
delis.“ 

— Jis?! — paklausė Rajanas. 

— Kažkas davė tam žmogui nurodymų. Nežinia, kas jis, bet da- 
bar, kai pakartojo ano meto žmogžudystes, jis gali pasijusti turįs 
teisę kurti savus šedevrus. 


II 


Tamsaus gymio vertėjas 


RūKAS BUVO KUR KAS TIRŠTESNIS negu išvakarėse, suodžių dulkelių 
daugiau, jos lipo prie odos ir drabužių. Rajanui pavyko gauti dengtą 
furgoną, tad de Kvinsis, Emilė ir jis buvo apsaugoti nuo rūko ir su- 
odžių. Kas, kad juos saugojo brezentinės sienos ir stogas — Rajanas 
mieliau būtų matęs tą dusinantį rūką ir mėginęs atspėti, kodėl jame 
juda galbūt pavojingi šešėliai. 

Blausaus po brezentu kabančio žibinto šviesoje matėsi, kad de 
Kvinsis nenustojo drebėti. Dabar, kai nusiplovė nuo veido užpuoli- 
ko kraują, buvo aiškiai matyti, kad jis šiurpiai išbalęs. 

— Kaip jaučiatės? — paklausė Rajanas. 

— Ačiū, gerai. Jau esu tai iškentęs. 

— Jus anksčiau kažkas buvo užpuolęs? Teko grumtis dėl savo 
gyvybės? 

— Tas užpuolimas iš tikrųjų įvyko? — vėl paklausė Bekerio de 
Kvinsis. 

— Be jokių abejonių. 

— Galiu ištverti viską, jeigu tik turiu savo vaistų. 

De Kvinsis apsiglėbė. 

— Kodėl jūs užsispyrėt vadinti tai vaistais? - paklausė Bekeris. 

— Be jų, veido ir skrandžio skausmai būtų nepakeliami. 

— Būtų blogiau, negu jaučiatės dabar? 

— Kartais man pavyksta sumažinti kiekį, kol galiausiai nustoju 
juos vartoti. — De Kvinsio balsas drebėjo. — Tačiau tada skausmai 
ima stiprėti, atrodo, lyg žiurkės draskytų man skrandį, ir galop ne- 
beatsispiriu potraukiui. 

— Gal tie skausmai kyla todėl, kad kūnas trokšta vaisto? — pa- 
klausė Rajanas. — Gal jeigu įprastumėte vaisto nevartoti, skausmai 
praeitų. 

— Kaip norėčiau, kad taip ir būtų! " 

Bekeris pajuto svorį ir pamatė, kad vis dar mieguista Emilė už- 
snūdo, padėjusi galvą jam ant peties. Matyt, nei jos tėvui, nei Ra- 
janui tokia padėtis nepasirodė nepadori, tad jis peties neatitraukė. 

— Mano protas reikalauja jo labiau negu kūnas, - aiškino toliau 
de Kvinsis, tarytum pokalbis galėtų padėti atitraukti dėmesį nuo jo 
poreikio. - Mūsų galvose yra durys. 

— Durys? - suglumęs paklausė Rajanas. 

— Jas atidaręs pamačiau minčių ir emocijų. Nors jos mane valdė, 
nežinojau jų turintis. Deja, kartais paaiškėja, kad savęs pažinimas 
gali virsti košmaru. Pernelyg dažnai naktimis sapnuoju, kad karietos 
vežikas pavirsta krokodilu. 

— Nežinote, kad turite jus valdančių minčių ir emocijų? Kro- 
kodilas? — Rajanas papurtė galvą. - Kurį laiką man jau atrodė, kad 
beveik suprantu, ką sakote. 

— Mano draugas Kolridžas buvo gerai žinomas opiomanas. 

— Apie tokį girdėjau, bet, prisipažįstu, jo eilėraščių neskaičiau, — 
tarė Rajanas. 

De Kvinsis prakalbo progiesmiu — Bekeris išsigando, kad žmo- 


gutis išprotėjo. Atrodė, tartum jis pasakoja savo haliucinacijas. 


Malonumų būsto šešėlis 

Bangose sūpavos lėtai 

Ir sklido nuo jų pašėlę 

Čiurkšlių ir urvų garsai. 

Ak, koks stebuklas retai regėtas — 

Ledo urvai ir malonumų būstas saulėtas! 

— Kolridžas, — užbaigė de Kvinsis. — Iš „Kubla Chano“. 

— Įkyrus rimas. 

— Sutinku. - De Kvinsį nupurtė drebulys. Jis apsiglėbė. 

— Ritmas vaikiškas. 

— Nesiginčysiu ir dėl to. Kolridžas naudoja vaikišką rimą ir ri- 
tmą, kad pasijustum esąs apkerėtas opijaus. Tiesą sakant, rašydamas 
savo eiles jis ir būdavo apkerėtas opijaus. Šis padėdavo jam kurti 
grožį, bet ardė jam sveikatą. Jis žūtbūt stengėsi iš jo išsivaduoti, bet 
išeiti iš malonumų būsto ne taip lengva. 

Riksmai sustabdė furgoną. Kažkas trankėsi į jo šonus ir pažadino 
Emilę. 

— Koks čia triukšmas? — sumurmėjo ji. 

— Inspektoriau, geriau ateikite čia! - sušuko vežikas. 

Bekeris ir Rajanas paskubomis iššoko lauk, prie jų prišoko iš 
rūko išnirusios žmogystos. 

Blausioje gatvės žibinto šviesoje jie pamatė vyrus su kardais, pei- 
liais, šautuvais ir kuokomis rankose. 

— Ko jums čia reikia? — piktai paklausė vienas vyriškis. 

— Galėčiau to paties paklausti jūsų, — atkirto Rajanas. 

— Bet mes žinom, kas esam, o jūsų nepažįstam. 

— Mes policijos pareigūnai. 

— Man jūs panašūs į elgetas. - Nuo vyro trenkė džinu. — Tipelio 
šalia tavęs apsiaustas visai suplyšęs. 

Jis kalbėjo apie de Kvinsio užpuoliko peiliu suraižytą Bekerio 
apsiaustą. 

— Žiūrėkit, kraujas! — rodydamas pirštu sušuko kitas. 

Vienu peilio kirčiu užpuolikas perdrėskė Bekeriui krūtinę; krau- 
jas jau buvo išdžiūvęs. 

— Jis vis dar išsitepęs aukų krauju! 

— Kraujas mano, — atkirto jiems Bekeris. — Aš esu konsteblis, 
neseniai baigiau budėjimą. Čia — inspektorius Rajanas. Jeigu norit 
pamatyti uniformą, pažiūrėkit į vežiką. 

— Taip, vežikas vilki konsteblio uniformą, bet ją vilkėjo ir žudi- 
kas, kai žvėriškai nužudė penkiolika nelaimėlių smuklėje. Iš pradžių 
žmonės manė, jog jis jūreivis, bet vėliau paaiškėjo, kad konsteblis. 
Buvo su seržanto uniforma. 

— Smuklėje buvo ne penkiolika aukų, o aštuonios, — nesutiko 
Rajanas. 

— Ir dar šešis žmones chirurgo kabinete! 

— "Tris, — pataisė jį Bekeris. 

— Iš kur taip puikiai žinai, jei ten nebuvai? Nemuilink mums 
akių! Žudikas buvo persirengęs policininku — kaip mums dabar ti- 
kėti nepažįstamu žmogumi, vilkinčiu uniformą? 

— Žiūrėkit, tam kitam tipui iš po kepurės kyšo rudi plaukai! 

— Airis! 

— Palaukit! Parodysiu jums savo ženklelį! - Rajanas įsikišo ranką 
į apsiausto kišenę. 

— Jis išsitrauks peilį! 

— Čiupkit jį! 

Būrys puolė, prirėmė Rajaną ir Bekerį prie furgono. Nuo smūgio 
Bekeriui ko neišbyrėjo dantys. Kažkas trenkė jam per petį kuoka. 

Šalia sudejavo Rajanas. 

Staiga pasigirdo moters spygsmas. 

Rajaną užpuolęs vyras pasisuko į rūką. 

— Kas čia? 

— Gelbėkit! - klykė ta pati moteris. 

— Kur? 

— Ten! 

— Gelbėkit! Jis mane užpuolė! 

Bekeris apstulbęs pamatė iš rūko išsvirduliuojančią moterį. Skry- 
bėlė kabo po kaklu, apsiaustas atlapotas, suknelės viršus perplėštas. 

Emilė. 

— Jis mane stvėrė! Jis mėgino mane... 

— Kur? 

— Toje gatvelėje! Policininkas! Jis perplėšė man suknelę! Jis mė- 
gino... 

— Eime! Tas šunsnukis bandys pasprukti! 

Būrys pralėkė pro Rajaną su Bekeriu ir dingo rūke toje pusėje, į 
kurią rodė Emilė. 

— Greičiau! — paragino ją Bekeris padėdamas įlipti į furgoną. 

Sėdėdamas po brezentiniu stogu Bekeris išgirdo Rajaną atsisė- 


dant šalia vežiko. 

— Greičiau važiuok iš čia! 

Furgonui dideliu greičiu kratantis per nelygų grindinį, Emilė ap- 
graibomis susitvarkė suknelės viršų, susisiautė apsiaustą. 

— Šaunuolė! — pagyrė Bekeris. 

— Nieko geriau nesugalvojau. - Gaudydama kvapą Emilė pasi- 
taisė skrybėlę. 

— Jeigu tai nebūtų atitraukę jų dėmesio, turėjau ir antrą planą, — 
tarė de Kvinsis. Jis nukabino žibintą nuo furgono kablio ir užsimo- 
jo, tartum ruošdamasis mesti į gatvę. - Trenksmas jam nukritus ir 
plykstelėjusios liepsnos būtų sukėlę tokį sąmyšį, kad jūs būtumėte 
galėję sprukti į rūką. 

— O judu? Minia galėjo pulti jus. 

— Mažą senyvą žmogelį ir jauną moterį? —- De Kvinsis patraukė 
pečiais. - Mudu buvome pasirengę tvirtinti esą jūsų belaisviai. Net 
girtuokliai nebūtų pamanę, kad mes pavojingi. 

— Bet jūs esat pavojingi, — su susižavėjimu nužiūrinėdamas tėvą 
su dukra tarė Bekeris. - Esat du iš pavojingiausių žmonių, kuriuos 
kada nors esu sutikęs. 


IšGIRDĘS MINIĄ GAUDŽIANT priešais smuklę, Rajanas liepė veži- 
kui sustoti. Bekeriui, de Kvinsiui ir Emilei išlipus iš furgono, papra- 
šė dviejų konsteblių palydėti juos pro minią. 

Bet ši ne itin gerbė tvarkos saugotojus ir prasiskyrė sunkiai tram- 
dydama priešiškumą. 

— Genialu! - sumurmėjo de Kvinsis. 

— Ką turit galvoje? — paklausė Rajanas. 

— Pirma žudikas apmulkino žmones, ir jie puolė visus jūreivius, 
kuriuos tik sutiko. Paskui įtikino juos, neva žudikas — policininkas, 
tik nežinia koks. Jie nepasitiki niekuo ir įtaria visus. Genialu! 

- Atleiskite, bet tokio entuziazmo kaip jūs aš nejaučiu. 

Būrelis priėjo smuklę. Prie jos ėjo sargybą du išsigandę konste- 
bliai. 

— Džiaugiamės, kad jūs čia, inspektoriau. 

— Taip. Atrodo, jums praverstų daugybė pagalbininkų. 

— Mūsų tikrai per mažai, — pritarė antras. 

Rajanas pasisuko į Emilę. 

— Viduje — aštuoni lavonai. Negaliu palikti jūsų lauke su šia mi- 
nia. Sakykit, ką man su jumis daryti. 

— Aš užsidengsiu akis. Konsteblis Bekeris gali nusivesti mane į 
kampą ir aš nusisuksiu į sieną. 

— Ten baisiai dvokia. 

— Jeigu ištveriate jūs, ištversiu ir aš. 

— Pokalbis bus nemalonus. 

— Dar nemalonesnis negu tie, kuriuos iki šiol girdėjau? Sunku 
įsivaizduoti. 

— Bekeri.... 

— Pasirūpinsiu ja. 

Pulkelis įėjo į smuklę. 

Viduje išties dvokė kūno skysčiais ir prasidėjusiu puvimu. 

Bekeris palydėjo Emilę prie staliuko dešinėje; Rajanas rankos 
mostu paragino de Kvinsį išsakyti savo nuomonę. 

Bet de Kvinsis bemaž nežiūrėjo į skerdynių vaizdus. Jis paėjėjo 
toliau, aplenkdamas kraujo klanus, ir atsidūrė už baro. Rodės, visai 
nepastebi susmukusio ir tarsi miegančio smuklininko. Visas jo dė- 
mesys buvo sutelktas į lentynas už baro. 

— Ji čia. Žinau, kad čia. — Permetė akimis butelius džino ir vyno. 
Apieškojo už taurelių ir stiklų eilių. Pasilenkė ir apžiūrėjo aplink 
alaus statines. — Turi būti! 

Iš nevilties smulkučio de Kvinsio judesiai pagreitėjo vaikštinė- 
jant pirmyn atgal už baro. Virš prekystalio kyšojo vien jo pečiai ir 
galva. Jis beveik nežiūrėjo po kojomis, ar neįmins į kraują. 

— Dėl Dievo meilės, kur? A — štai! 

Kaip žvėris, aptikęs grobį, šoko prie lentynos po tolimuoju baro 
galu ir dingo Rajanui iš akių. Paskui atsistojo, rankoje laikydamas 
grafiną su tamsiai raudonu skysčiu. Čiupo vyno taurę ir prisipylė 
skysčio. Drebančia ranka pakėlė taurę prie lūpų - atsargiai, kad ne- 
išlietų nė lašo, — ir nurijo didelį gurkšnį. 

Antrą. 

Trečią. 

Rajanas žiūrėjo pasibaisėjęs. Pašalietis gal būtų pamanęs, kad de 
Kvinsis geria vyną, bet Rajanas neabejojo — opijaus tinktūrą. Nuo 
vieno gurkšnio dauguma žmonių būtų praradę sąmonę. Du gurkš- 

niai būtų juos pražudę. Tačiau de Kvinsis ką tik nurijo tris, o dabar 
gėrė ketvirtą ir ištuštino stiklą! 

De Kvinsis stovėjo už baro lyg paralyžiuotas. Nereginčiomis aki- 
mis žvelgė pro susmukusius ant stalo lavonus į židinį tolimajame 
kampe, kur dar ruseno anglys. 

Tačiau atrodė, kad židinio de Kvinsis nemato. Mėlynos jo akys 
spoksojo į kažką bereikšmiu žvilgsniu. 

Tyla darėsi nejauki. 

— Tėti? — šūktelėjo Emilė iš kampo smuklės priekyje. Ji sėdėjo 
nugara į salę ir tėvo nematė. — Tu visai nekalbi. Gerai jautiesi? 

— Dabar jau gerai, Emile. 

— Tėti... 

— Tikrai gerai. 

Vis dėlto de Kvinsis ir toliau įdėmiai stebeilijo į kažką židinio 
gilumoje. 

Netikėtai akys sužibo. Tamsa jose kiek išsisklaidė. Veidas rauste- 
lėjo. Kakta sužvilgo. 

Jis nustojo drebėjęs. 

Įkvėpė oro. 

— Inspektoriau Rajanai, nemanau, kad skaitėte Imanuelį Kantą. 

Teiginys buvo toks netikėtas, lyg nuskambėjęs ne iš de Kvinsio 
lūpų, o iš oro, tad Rajanas ne iš karto įstengė atsakyti. 

— Tikrai ne. 

Išdidumas neleido jam pridurti: „Niekada nesu apie jį girdėjęs. 

De Kvinsis vėl įkvėpė ir lėtai atitraukė žvilgsnį nuo židinio. 

Pastatė tuščią taurę ir nužvelgė kambarį, tarsi pirmą kartą maty- 
damas lavonus. 

— Taip, nieko nuostabaus. Kantas rašė vokiškai, todėl jo veikalų 
gali būti sunku rasti Londone. Išverčiau kelias jo esė. Ar galiu pa- 
liesti lavonus? 

Kaip ir daug kas, ką sakė de Kvinsis, šis pageidavimas staiga pa- 
sirodė kuo įprasčiausias. 

— Jei manote, kad reikia. 

— Manau. 

De Kvinsis nužingsniavo prie smuklininko, susmukusio ant pre- 


kystalio. 

— Jeigu ne kraujas, atrodytų, kad jis persidirbo ar išgėrė per daug 
džino ir užmigo. 

— Išties taip atrodo, — pritarė Rajanas. 

— O tada mėginu jį pažadinti. - De Kvinsis suėmė smuklininko 
galvą už šonų ir pakėlė atidengdamas kaklą. Šis buvo taip perplėštas 
ant baro gulinčiu dvigaliu kaltu, kad matėsi gerklos. Kaulai trynėsi 
vienas į kitą. — Vaje... 

— Taip, — tarstelėjo Rajanas, — vaje. 

De Kvinsis patraukė lavoną kiek atgal ir apžiūrėjo smuklininko 
prijuostę, dengiančią krūtinę iki pat kaklo. Kadaise ji buvo balta, 
dabar — aptaškyta krauju. 

— Raštas įspūdingas. Jei paveikslu galima laikyti drobės gabalą, 
ant kurios kaip pakliūva užtėkšta dažų ar šiuo atveju — kraujo, turi- 
me puikų meno kūrinio pavyzdį. 

— Jūs išprotėjęs, - nusprendė Rajanas. 

De Kvinsis nuleido jo žodžius negirdomis. 

— Kaltas ant baro kruvinu kabliu. Panašus įrankis buvo panaudo- 
tas per antrąsias žudynes Ratklifo plente. Prieš keturiasdešimt trejus 
metus žudikas paliko jį nusikaltimo vietoje, taip nutiko ir šį kartą. 

— Taip, minėjote tai „Žmogžudystėje kaip vienoje meno rūšių“. 
Žudikas ir šiuo atveju pasinaudojo jūsų esė kaip vadovu. 

— Emile, ar šis pokalbis tavęs nešiurpina? — paklausė de Kvinsis. 

— Dabar mieliau būčiau namuose Edinburge, — atsakė ji neatsi- 
gręždama; jos balsas atsimušė nuo sienos ir sklido į kambarį. 

— Aš taip pat, mieloji. Laukiu nesulaukiu, kada grįšiu namo ir 
toliau slapstysiuosi nuo skolų rinkėjų. Man jie jau nebepanašūs į 
furijų pulką. Jei kvėpuotum pro pamirkytą vyne nosinę, gal taip 
nejustum tos smarvės? 

— Nieko neatsisakyčiau, kad tik taip jos nejausčiau, tėti. 

De Kvinsis išsitraukė iš kišenės nosinę, rado atkimštą butelį 
vyno, suvilgė audeklą ir padavė Rajanui. 

— Aš nunešiu, — pasišovė Bekeris. Jis priėjo, paėmė nosinę ir nu- 
nešė Emilei. 

Spoksodama į kampą, ji priglaudė nosinę prie veido. 

— Ačiū, — dusliai tarė. 

— Grįžkime prie Kanto, — pasiūlė de Kvinsis. 

— Būtinai, — atsiduso Rajanas. — Juk neturim jokių svarbesnių 
reikalų, kuriuos reikėtų aptarti. 

— Šis filosofas iškėlė klausimą, ar tikrovė egzistuoja objektyviai, 
ar tėra subjektyvi mūsų minčių projekcija. 

— Visiškai nesuprantu, ką kalbate. 

— Suprasite. 

De Kvinsis nuėjo prie baro ir jį apėjęs pasuko į salę. Apžiūrėjo du 
negyvus lankytojus, paguldytus ant baro. 

Tada nuėjo prie staliuko palei židinį; ant jo tarsi miegodami 
gulėjo dar trys klientai ir tarnaitė. Šalia stovėjo lėkštė krauju ap- 
taškytų sumuštinių su sūriu. Jis atlošė merginos galvą ir apžiūrėjo 
kraują ant buvusios baltos prijuostės. Patraukė prie paskutinio la- 
vono — konsteblio. Šis tįsojo ant kito staliuko su puodeliu arbatos 
rankoje. 

— Nuostabu! Pavargę smuklės lankytojai vakare. Eliksyras taip 
juos nuramino, kad jie užmigo. Kraujas kiek netinka prie šios ra- 
mybės būsenos, bet mene būtini kontrastai. Aišku, yra dar vienas 
nesiderinantis dalykas — jį pamačiau, kai pakėliau jų galvas. Šįsyk 
gerklės nėra dailiai perrėžtos skustuvu. Dabar sužalojimai labiau 
panašūs į subjaurojimus. Siaubingas smurtas po tariamos ramybės 
skraiste. Puikus meno kūrinys. 

Rajanas suniurnėjo kažką nemandagaus ir pridūrė: 

— Nepasakėte nieko, kas padėtų man sugauti tai padariusį pa- 
mišėlį. 

— Manote, kad tai pamišėlio darbas, inspektoriau Rajanai? 

— Akivaizdu. Jis nepaėmė pinigų, o smurto mastas tiesiog neįsi- 
vaizduojamas. 

— Mano brolis Viljamas buvo toks nepaklusnus, kad tėvai išsiun- 
tė jį į privatų internatą. 

— Nematau jokio ryšio. Nuo tinktūros poveikio jūs kalbate pa- 
drikai. 

— Anksti mirus mano tėvui, motina parsivežė Viljamą į namus 
Mančesteryje, vildamasi, kad jis pasitaisė. Jos viltys neturėjo pagrin- 
do. Jis buvo nenuorama mušeika, be perstojo rezgė naujus absur- 
diškus planus, ir mes visi buvome priversti juose dalyvauti. Jis skai- 
tydavo mums kvailas paskaitas, o mes turėdavome jų klausytis. Jis 

versdavo mus vaidinti pjesėse ir jose smurtaudavo prieš mus. Išsigal- 
vodavo nebūtų šalių ir dalį duodavo valdyti man, bet savo valdas jis 
nuolatos plėtė, kol manąsias užpuldavo ir sunaikindavo. Kankinda- 
vo kates: pririšdavo joms paklodes ir mesdavo nuo stogo — mėgino 
sukurti parašiutą. Kiekvieną dieną mane kamavo baimė. 

— Kaip tai susiję su... 

— Galiausiai Viljamas taip įsismurtavo, kad motina vėl išsiuntė 
jį iš namų. Tą dieną, kai jis buvo įsodintas į karietą ir išvežtas, pasi- 
jutau lyg išvaduotas iš baisiausios vergijos. Dažnai pasvarstydavau, 
kokių šiurpių nusikaltimų jis galėjo padaryti, jeigu šešiolikos nebū- 
tų miręs dėmėtąja šiltine. 

De Kvinsis nusisuko nuo lavonų ir kreipėsi į Rajaną: 

— Beveik tą pačią akimirką, kai mano brolis buvo išvežtas į Lon- 
doną, nutiko keistas dalykas. Prie uždarytų mūsų vartų priešais 
namus pribėgo šuo ir nulėkė palei kiemo tvorą. Mane sudomino 
keista šuns išvaizda, tad nusekiau iš paskos. Mūsų valdos ribą žy- 
mėjo upelis — visa laimė, nes vanduo sutrukdė šuniui mane užpul- 
ti. Tiriamai pažvelgiau jam į akis ir pamačiau, kad jos apsiblau- 
susios lyg sapne, bet kartu su pūlingomis išskyromis, o iš nasrų 
drimba baltos putos. 

— Šuo buvo pasiutęs, — padarė išvadą Rajanas. 

— Taigi. Pasiutę šunys nemėgsta vandens — tik todėl tas manęs ir 
nepuolė. Kažkokie vyrai nusivijo šunį keliu. Jis nubėgo, o paskui 
vyrai grįžo ir pasakė, kad jį pasivijo ir nugalabijo. Vėliau sužinojau, 
kad tas šuo kaime įkando dviem arkliams, vienas iš jų nugaišo nuo 
pasiutligės. Inspektoriau, nejaugi manote, kad šiuos žmones nužudė 
beprotis, žmogus, pasiutęs kaip anas šuo, pasidavęs neįveikiamiems, 
nevaldomiems impulsams? 

— Kaip dar galima paaiškinti šitiek smurto? — paklausė Rajanas. 

— Jeigu žudikas savęs nevaldė, kaip paaiškinsite, kodėl lavonai 
taip rūpestingai sudėlioti? Šeštadienio naktį jis paslėpė lavonus už 
prekystalio ar durų, kad tas, kas juos ras, patirtų vieną sukrėtimą po 
kito. Šiuo atveju jis slėpė žudynių pėdsakus kitaip: lavonams sutei- 
kė pozas, kad jie atrodytų miegantys ir kad jiems šitaip sukniubus 
nebūtų matyti šiurpiai sumaitotų gerklių, taigi kiekvieno įdėmiau 
pažvelgusio lauktų netikėtumas. Nors lauke po gatvės žibintu ėjo 

sargybą konsteblis, žudikas rizikavo gaišdamas laiką savo meno kū- 
riniui patobulinti. Nesivaldantis žmogus šitaip nesielgia. 

— Pirmą kartą jūsų žodžiuose įžvelgiu logiką. 

— Imanuelis Kantas klausė: ar tikrovė egzistuoja objektyviai, ar 
tėra subjektyvus mūsų minčių atspindys? 

— Ir vėl nebesuprantu. 

— Inspektoriau Rajanai, kai žiūrite į žvaigždes, kur jos yra jūsų 
atžvilgiu? 

— Prašau? 

— Tarkim, ar jos — virš jūsų? 

— Žinoma. 

— Bet žemė — rutulys, tiesa? Londonas nėra Šiaurės ašigalyje, o 
maždaug trečdaliu žemiau. Mes stovime daugiau ar mažiau įžam- 
biai. Sunkio jėga neleidžia mums išskrieti į kosminę erdvę. 

Atrodė, kad Rajanui vėl suskaudo galvą. 

— Taip, žemė — rutulys, tad, logiškai mąstant, stovime ant jos 
įžambiai, bet atrodo, kad stovime rutulio viršūnėje. 

— Inspektoriau, nemanau, kad pats Kantas būtų galėjęs pasakyti 
iškalbingiau. Iš tiesų atrodo, kad mes stovime ant žemės rutulio vir- 
šaus, nors iš tikrųjų stovime ant jos šono. Mes vadovaujamės prielai- 
domis, kurios nulemia mūsų požiūrį į tikrovę, nors ši gali būti visai 
ne tokia. Sakykit, kaip jaustumėtės, jei žiūrėtumėte į žvaigždes nuo 
žemės rutulio apačios. 

— Tokiu atveju... — Rajanas pasijuto nesmagiai. — Vadovaujantis 
jūsų logika, tuomet aš kabočiau aukštyn kojomis ir žiūrėčiau... — 
inspektorius sunkiai nurijo seiles, - ...žemyn. 

— O visa ta bekraštė kosminė erdvė driektųsi po jumis iki be- 
galybės. 

— Nuo tos minties man svaigsta galva. 

— Kaip ir nuo tikrovės mums prieš akis. Susidūrus su tokio masto 
smurtu mums kyla pagunda reaguoti automatiškai ir pareikšti, kad 
taip galėjo pasielgti tik pamišėlis. Nemąstantis, nesivaldantis, lauki- 
nio impulsams pasiduodantis žmogus. Tačiau tai, ką matome, nesi- 
derina su tokiu įsivaizdavimu. Aštuoni žmonės viename kambaryje. 
Žudikas susidoroja su jais nespėjus nė vienai aukai, net konstebliui, 
jam pasipriešinti. 

De Kvinsis mostelėjo į žudynių pusę. 

— Žudikui įėjus arčiausiai durų buvo konsteblis, taigi su juo rei- 
kėjo susidoroti pirmiausia, paskui su trim vyrais prie staliuko šalia 
židinio, tada su tarnaite, su dviem lankytojais prie baro ir galiausiai 
su smuklininku anapus jo. 

De Kvinsis apėjo kambarį vaizduodamas, kad tvoja kiekvienai 
aukai žudymo įrankiu. 

— Kiek sekundžių man prireikė, inspektoriau? 

— Gal dešimties. 

— Tačiau viskas turėjo būti padaryta kur kas greičiau, kitaip bent 
jau viena iš aukų būtų spėjusi sušukti pagalbos. Šios žmogžudystės 
buvo įvykdytos žaibiškai ir nedvejojant. Meniškai ir tiksliai. Šitokio 
meistriškumo pasiekti galima tik vienu būdu — per praktiką. Žudi- 
kas siuntė žmones į mirtį ne pirmą kartą. 

— Norite pasakyti, jis darė tai ir anksčiau, ne tik šeštadienio naktį? 

— Kad įvykdytų šią užduotį, žudikas prieš tai turėjo būti nugala- 
bijęs daugybę žmonių. 

— Neįmanoma. Tikrai būčiau apie tai girdėjęs. Net jeigu nusikal- 
timai buvo įvykdyti toli nuo Londono, žinia apie tokias žiaurybes 
būtų pasklidusi. 

— Žinia išties pasklido. Apie tokias mirtis kasdien skaitote lai- 
kraščiuose, tik jos nevadinamos nusikaltimais. 

— Bekeri, ar tu ką nors supranti? — įsakmiai paklausė Rajanas. — 
Pasikartojančios žmogžudystės nevadinamos nusikaltimais? 

— Tos žudynės net nevadinamos žmogžudystėmis, — pataisė de 
Kvinsis. 

— Bekeri? — Rajanas jau maldavo. 

— Įtariu, kur link jis suka. 

— Kur? 

— Nenoriu vadovautis jo logika. Tai neįsivaizduojama. 

— Tai ir noriu pasakyti, — toliau kalbėjo de Kvinsis. — Žodis „ne- 
įsivaizduojama“ apibrėžiamas kaip tai, kas nėra mūsų tikrovės dalis. 
Inspektoriau, jūsų prielaidos apie tai, kas įmanoma, neleidžia jums 
aiškiai matyti tikrovės sau prieš akis. 

Eidamas link Rajano, įsiterpė Bekeris: 

— Prisimenat batų įspaudus už krautuvės? Juose nebuvo vinių 
galvučių žymių — tai rodo, kad žudikas buvo išsilavinęs, pasitu- 
rintis žmogus, ne paprastas darbininkas. Tą patį byloja ir brangus 
skustuvas. 

—. Užsiminiau apie tai lordui Palmerstonui, — prisiminė Raja- 
nas. — Jis net nesileido į kalbas. Girdi, išsilavinęs, pasiturintis žmo- 
gus žvėriškai negalėtų elgtis. 

— Lordas Palmerstonas, be abejo, klysta, - pareiškė de Kvinsis. — 
Tai vyksta kasdien. 

— Tai kodėl aš apie tai nežinau? — nesutiko Rajanas. — Banki- 
ninkai, didelių bendrovių savininkai ir parlamento nariai žmonėms 
galvų neknežina ir gerklių nepjausto. 

— Perkeltine prasme gal taip ir daro, — tarė de Kvinsis. 

— Kaip? 

— Bala nematė. Sutinku. Šias žmogžudystes įvykdė ne bankinin- 
kas, ne didelės bendrovės savininkas ir ne parlamento narys. Tačiau 
pagalvokite apie aplinkybes, kuriomis žudymai nevadinami žmog- 
žudystėmis. 

— Jeigu gurkštelėčiau tos tinktūros, gal ir suprasčiau. 

— Žudikas turi neeilinių savo meno įgūdžių. Jis yra žudęs daugy- 
bę kartų. Lengvai apsimeta kuo kitu. Susikalba su malajiečiu, vakar 
atnešusiu žinutę. Ši informacija gerokai susiaurina įtariamųjų ratą. 

— Malajieris. Leidžiate suprasti, kad žudikas yra buvęs Rytuose ir 
moka tų kraštų kalbų? 

— Taip. 

— Maskavimosi patirtis rodo, kad veikė nusikaltėlis, — tarė Rajanas. 

— Arba žmogus, norintis įsiterpti tarp nusikaltėlių ir šitaip juos 
įveikti. Pavyzdžiui, jūs persirengiate, - de Kvinsis parodė į apsmu- 
kusius, prastus Rajano apdarus, - kad niekas neatskirtų jūsų nuo 
prasčioko. 

— Turėčiau ieškoti detektyvo, dirbusio Rytuose? — sumišęs pa- 
klausė Rajanas. 

— Ne detektyvo. Kas dar Rytuose dirba teisėsaugoje? Tarkim, In- 
dijoje, kur sektantai garsėja gebėjimu apsimesti kuo tik nori? 

Rajanas atrodė suglumęs, bet tada jo mintys tarsi tvarkingai išsi- 
rikiavo, ir akys staiga nušvito. 

— Kareivis. 

— Taip, kareivis. Žmogus, išmokytas žudyti nedvejodamas. Žmo- 
gus, turėjęs daug galimybių verstis savo amatu Rytuose ir pramoko 
tų kraštų kalbų. Tik kai jis žudydavo, tai buvo vadinama ne nusikal- 
timu, o didvyriškumu. Be to, jis buvo nepaprastas kareivis. Mūsų 
ieškomas žmogus turėjo pareigų, kurioms atlikti reikėdavo dėtis 
kuo kitu. 

— Kareivis... — Rajanas kalbėjo lyg dusdamas. — Dievaži, man 
atrodo, kad kybau žemyn galva žemės rutulio apačioje. 


I2 


Menininkas mokosi 


MIRTIES MENININKAS užrakino miegamojo duris ir primėtė ant 
grindų suglamžytų laikraščių. Jeigu kam nors pavyktų patekti į 
kambarį — o tai buvo neįtikėtina, - sušlamins tuos laikraščius. Iš- 
girdęs garsą menininkas nusiris nuo savo sulankstomosios lovos 
ir tuo pat metu išsitrauks peilį iš makšties, pritvirtintos jam prie 
rankos. 

Lova niekuo nesiskyrė nuo tos, ant kurios miegodavo Indijoje. 
Iškentęs kasvakarinę atgailą, atsigulė ant lovos vildamasis, kad įpras- 
ti košmarai nekamuos. Kambaryje buvo židinys, bet menininkas 
nieko jame nekūrendavo, nes norėjo, kad žiemos žvarba būtų dar 
viena bausmė; visai taip pat niekada neatverdavo langų tvankiomis 
vasaros naktimis ir neleisdavo vėjeliui atvėsinti sukaitusio kūno. 

Indijos kalnuose nuo šalčio geldavo kaulus, o žemumose leipda- 
vai nuo troškaus karščio. 

Dvidešimt šalčio ir karščio metų. 

Ir mirties. 

Su Ist Indijos bendrove. 

— Ji čia jau du šimtai metų, — pasakojo menininko dalinio ser- 
žantas jiems atvykus į Kalkutą 1830 metais. — Ist Indijos bendrovės 
vadovai tvirtina, kad pelną ji gauna iš tėvynėn plukdomų arbatžo- 

lių, šilko ir prieskonių. Ir dar iš kalio nitrato — pagrindinės salietros 
sudedamosios dalies. Be salietros neįmanoma turėti imperijos. Ei, 
tu! - vienam iš naujokų sušuko seržantas. - Kam ji naudojama? 

— Mano motina dėdavo jos raugindama daržoves, seržante. 

— Mulki, nuo raugintų daržovių imperija netampa didi. Sumaišę 
salietrą su siera ir akmens anglies milteliais gauname ką? 

— Paraką, seržante, — atsakė į klausimą mirties menininkas, įsi- 
tempęs padėtyje „ramiai“ po negailestingai kepinančia saule. 

Jam buvo aštuoniolika. Armijoje jis tarnavo nuo dvylikos, kai 
būdamas aukštas paauglys atėjo į vieną verbavimo centrų Londone 
ir pamelavo esąs keturiolikos, taigi tinkamas vadinamajai berniukų 
tarnybai. Iš pradžių dirbo pasiuntinuku, vėliau talkino ligoninėje. 
Šis darbas jam labiau patiko: paduodamas tvarsčius slaugytojams 
ar nešiodamas pamazgų kibirus jis turėjo galimybę iš arti pamatyti 
sužeistų kareivių kenčiamą skausmą. Septyniolikos buvo oficialiai 
priimtas į pulką, bet kasdienė žygių ir ginklų valymo rutina varė 
jam nuobodulį — užtat vis dar kerėjo ligoninėje matytos kančios. 
Į armiją užsiverbuodavai mažiausiai dvidešimt vieniems metams, 
tad iš jos pasitraukti menininkas galėjo tik dezertyruodamas. Tačiau 
jo jau ieškojo policija, tad jam nė kiek nesinorėjo, kad ieškotų dar 
ir armija. Kai pasklido žinia, kad pulkas plauks į Indiją, menininkas 
dėjosi kaip ir kiti baiminąsis geltos ir kraugeriškų čiabuvių, bet iš 
tikrųjų perspektyva jį be galo džiugino. 

— Paraką. Taip. Puiku, vaikine. 

Seržantas pažvelgė į mirties menininką, tarsi būtų pasakęs kom- 
plimentą. Iš saulėje įrudusio ir susiraukšlėjusio veido galėjai supras- 
ti, kad seržantas Indijoje jau visą amžinybę. Ciniškas tonas, kuriuo 
jis mokė naujokus, bylojo, kad tuos pačius žodžius jis kartoja taip 
dažnai, kad nė nebeprisimena, kelintą kartą. 

— Paraką, — pabrėždamas kiekvieną skiemenį ištarė seržantas. — 
Vargu ar imperija gali vykdyti savo karus, jeigu neturi salietros para- 
kui gaminti, ar ne? O Indija turi šioje planetoje didžiausias salietros 
sudedamųjų dalių atsargas. | 

Saulė kepino taip nuožmiai, kad stovėdamas „ramiai“ su kitais 
naujokais mirties menininkas net nustojo prakaituoti. Vaizdas prie- 
šais ėmė blykšti. Akyse sumirgėjo taškeliai. 

— Tačiau mes čia padedame savo Ist Indijos bendrovei sukti verslą 
ne dėl salietros, arbatos ir šilko, vaikinai. Čia esame štai dėl šios ma- 
žytės gražuolės. — Seržantas iškėlė blyškų svogūnėlio pavidalo daik- 
tą. — Tai aguonos galvutė. 

Seržantas peiliu ją perpjovė. 

— O šis iš jos besisunkiantis skystis yra vadinamas opijumi. Iš- 
džiūvęs jis parusta. Pavertęs milteliais, gali jį rūkyti, valgyti, gerti 
ar įkvėpti — tada pasijunti sklandąs debesyse. Neabejoju, kad vieną 
gražią dieną kas nors sugalvos, kaip suleisti jį tiesiai į kraują. Bet jei- 
gu branginate savo gyvybę, niekada - kartoju, niekada - jo nevarto- 
kite. Ne todėl, kad jis gali jus pražudyti, jei pavartosite per daug, - o 
„per daug“ yra visai mažai. Ne, jeigu aš sugausiu jus vartojant šią 
velnio išmonę, pats jus nudėsiu. Negaliu pasikliauti žmogumi, ku- 
rio mintys sklando padangėse. Čiabuviai mūsų nekenčia. Jeigu tik 
gaus progą, mus puls. Kai pasipils šūviai, privalau žinoti, kad vyrai, 
su kuriais kaunuosi, sutelkę visą dėmesį į kautynes, o ne į galvoje 
šokančius dervišus. Ar aišku?! Ei, tu! Ką aš dabar pasakiau? 

Seržantas iššaukiamai pažiūrėjo į menininką. Šis iš paskutiniųjų 
stengėsi atsikratyti akyse mirgančių taškelių. 

— Seržante, jūs liepėte nevartoti opijaus! Niekada! — atsakė me- 
nininkas. 

— Daug pasieksi, vaikine. Kad man nė nemėgintumėt, girdit?! 
Jums kils pagunda sužinoti, apie ką čia tiek kalbu. Užsigeisite sklan- 
dyti padebesiais. Atsispirkite tai pagundai, nes prisiekiu: prieš už- 
mušdamas jus už tai, kad jį vartojate, sulaužysiu jums kiekvieną 
kūno kaulelį! Ar visi mane supratot? Neleiskit tam nelabajam jus 
sugundyti! 

— Taip, seržante. 

— Garsiau! 

— Taip, seržante! 

— NEGIRDŽIU JŪSŲ! 

— TAIP, SERŽANTE! 

— Gerai. Kad suprastumėt, kaip žemai galima nusiristi vartojant 
opijų, noriu, kad kiekvienas perskaitytumėt tą šlykščią rašliavą, ku- 
rią laikau rankoje. Ši nešvanki knyga pavadinta „Anglo opiomano 
išpažintimi “. Jos autorius — toks išsigimėlis Tomas de Kvinsis. Tie iš 

jūsų, kurie nemoka skaityti, klausysis to, kuris skaitys ją balsu. Tu, — 
seržantas kreipėsi į menininką, — moki skaityti? 

— Taip, seržante! 

— Tada pasistenk, kad kiti vyrai sužinotų, kas rašoma šioje kny- 
giūkštėje, — nors ją labiau tiktų vadinti mėšlo krūva. 

— Klausau, seržante! 

Seržantas numetė aguonos galvutę ir demonstratyviai sutrypė 
baltą jos skystį į žemę. 

— Dabar papasakosiu jums, kaip veikia Ist Indijos bendrovė ir 
kodėl dėl jos rizikuojate savo gyvybe. Bendrovė čia, Indijoje, super- 
ka daug opijaus, bet didesnį pelną gauna iš Kinijos arbatos. Tai kas 
logiškiau? Ar bendrovė parduoda pigesnį opijų gimtojoje Anglijoje, 
o paskui už parsivežtus pinigus perka brangesnę arbatą Kinijoje? 
Ar ji nesivargina — pasilieka didumą opijaus čia ir iškeičia į arbatą 
Kinijoje? Sakyk man! — seržantas piktai paklausė menininko; šiam 
prieš akis mirguliavo jau daugiau taškelių. 

— Iškeičia opijų į kinų arbatą, seržante! — atsakė mirties meni- 
ninkas. 

— Tu tikrai teiki vilčių, vaikine. Tikrai taip. Ist Indijos bendrovė 
maino opijų į kinų arbatą. Šis sumanymas turi tik vieną nedidelį 
trūkumą. Opijus Kinijoje yra draudžiamas įstatymų. Kinijos im- 
peratorius netrokšta, kad milijonai jo pavaldinių taptų opijų varto- 
jančiais išsigimėliais. Įsivaizduokit, koks įžūlus tas imperatorius: jis 
priešinasi Ist Indijos bendrovei, taigi ir visai Britų imperijai. Beje, 
ar aiškinau jums, kad labai sunku pasakyti, kuo mūsų vyriausybė 
skiriasi nuo mūsų Ist Indijos bendrovės? 

— Neaiškinote, seržante! — atsakė menininkas. —- Bet mes norim 
išgirsti! 

— Už poros savaičių būsi kapralas, vaikine. Visi klausykitės įdė- 
miai. Visiems mūsų imperijos karams reikia pinigų, ir mes turime 
dėkoti Ist Indijos bendrovei, kad imperija gali kariauti. Ji paskoli- 
no Britanijos vyriausybei milijonus svarų sterlingų vien Septynerių 
metų karui*. Dosnu, kaip manot? Kita vertus, atsidėkodama vyriau- 


* 1756-1763 m. vykęs karas tarp Prūsijos, Didžiosios Britanijos ir Portugalijos iš 
vienos pusės; bei Austrijos, Prancūzijos, Rusijos, Švedijos ir Ispanijos — iš kitos. 

sybė suteikė Ist Indijos bendrovei išskirtinę teisę prekiauti su Indija 
ir Kinija. Neatsitiktinai bendrovės direktorių tarybos pirmininkas 
yra Britanijos vyriausybės užsienio reikalų ministras. Šitokio pato- 
gaus susitarimo padarinys yra tas, kad gindamas Ist Indijos bendro- 
vės interesus, gini ir Didžiosios Britanijos vyriausybę. Visada turėkit 
tai galvoje, ir jums niekada nekils mintis, kodėl esam čia. 

Ištiktas saulės smūgio pargriuvo naujokas. 

Du pasilenkė jam padėti. 

— Ar leidau pasitraukti iš rikiuotės?! — užriko seržantas. — Šalin 
nuo jo! Kai visi išsiskirstys, judu dar valandą stovėsite padėtyje 
„ramiai“! 

Seržantas vaikštinėjo pirmyn atgal prieš išsirikiavusius karei- 
vius, į visus žaibuodamas akimis. Kiek toliau du drambliai strau- 
bliais nešiojo rąstus į statybvietę. Menininkas išsigando, kad 
kraustosi iš proto. | 

Seržantas sustojo priešais jį. 

— Jeigu opijus Kinijoje yra draudžiamas įstatymų, bet Ist Indijos 
bendrovė nori mainyti savo opijų į kinišką arbatą, kaip galima at- 
likti tokius mainus? 

Menininkas įtemptai mąstė, stengdamasis nenualpti nuo karščio. 

— Įvežant opijų į Kiniją kontrabanda, seržante! 

— Oficialiai paaukštinu tave į kapralus. Nubausk tuodu vyrus, 
kurie ką tik be leidimo paliko rikiuotę. Taip, opijus gabenamas į 
Kiniją kontrabanda. Jis plukdomas laivais per Honkongą ar gabe- 
namas vilkstinėmis per šiaurės Indijos kalnus. Vaikinai, kai čiabuvių 
maišto pavojus bus aprimęs, saugosite opijų, kraunamą į laivus ar 
vilkstinių furgonus. Darbo čia nestigs, vyručiai, jeigu tik neišskysite 
kaip štai tas. — Seržantas parodė į susmukusį naujoką. — Jis negyvas? 

— Manau, taip, seržante, — atsakė kažkuris naujokas. 

— Ką gi — tai, nuo ko nežūstam, daro mus stipresnius. 


NEsUSKAIČIUOJAMI KAVOS SPALVOS opijaus briketai buvo pa- 
ruošti gabenti į Kiniją ar į Angliją — ten opijus bus ištirpdytas alko- 
holyje ir virs tinktūra. Visuose sandėliuose tvyrojo aitrokas gesintų 
kalkių tvaikas — jų buvo dedama į vandens tirpalą, kuriame iš pra- 
džių buvo verdama opijaus tyrė. 

Šis kvapas menininkui tapo gerai pažįstamas, nes pirma jo už- 
duotis Indijoje buvo saugoti tuos sandėlius. Kas vakarą jis su ki- 
tais sargybiniais patruliuodavo takus tarp statinių. Nekreipdamas 
dėmesio į geliančius vabzdžius, visą dėmesį jis sutelkdavo į šešėlius 
priekyje, mat žinojo, kad vabzdžiai, net jeigu užkrės jį kokia liga, 
bus vieni niekai, palyginti su seržanto siautėjimu kam nors įsmukus 
į sandėlius ir pavogus bent truputį opijaus. 

Stabtelėjo išgirdęs šnaresį. 

Kai iš sandėlio išlėkė tamsus pavidalas, pakėlė šautuvą. 

— Stok! 

Žmogysta nėrė už medinių dėžių. 

Menininkas taikydamasis šautuvu priėjo arčiau. 

— Sakyk, kas esi! 

— Pažįstu šį balsą. Čia tu, kaprale? - sukuždėjo kažkoks vyras. 

— Išeik iš už priedangos! 

— Ačiū Dievui. Manėm, kad čia ne tu, o seržantas. Kalbėk tyliai. 

Iš už dėžių pasirodė žmogystos — trys eiliniai, su kuriais meninin- 
kas atplaukė į Indiją. 

— Mes pasiėmėm tik briketą, — šypsodamas tarė vienas. — Nus- 
prendėm parūkyti prieš miegą. Tas prakeiktas karštis! Tie suknisti 
vabzdžiai! Nori gabalą? 

— Padėkit briketą atgal į sandėlį. 

— Nori pasiimti jį visą, ar ne? Puiku. Prašom. Mes einam šalin. 
Apsimesk, kad mūsų nematei. 

— Aš sakiau — padėkit briketą atgal į sandėlį. 

— O kas toliau? 

Menininkas nieko neatsakė. 

— Juk neįskųsi mūsų, tiesa? 

Menininkas nenuleido nutaikyto šautuvo. 

— Po velnių — tas šunsnukis mus įskųs! 

Kai trijulė puolė, menininkas šovė pirmam į krūtinę, tada pasi- 
suko ir šautuvo durklą suvarė antram. 

Trečias kūnu bloškėsi į jį, priplojo prie dėžių ir dūrė peiliu. Me- 
nininkas išsisuko ginklo, griebė vyrui už rankos, užlaužė ir privertė 
išmesti peilį. Vožė alkūne vyrui į kaklą ir išgirdo kažką trekštelint. 

Vyras susiėmęs už gerklės susmuko ir ėmė gaudyti orą. 

Menininkas išgirdo skubrius žingsnius ir balsus. Netrukus jį ap- 
supo kareiviai. 

— Dieve brangus! — tarė vienas, laikydamas žibintą virš lavonų. 

— Kas paleido tą šūvį? — Seržantas prasibrovė į priekį. - Kas atsitiko? 

— Tas opijaus briketas, — aiškino menininkas. — Užklupau juos 
vagiant iš sandėlio. 

— Todėl juos užmušei? — nustebęs paklausė seržantas. 

— Jūs taip įsakėte. 

— Taip, aš iš tikro taip įsakiau. 

— Be to, jie mėgino nužudyti mane. 

— Tris, — tarė kiek atokiau stovintis kareivis. - Jis nudėjo visus tris. 

— Negana to, kad tris, bet dar ir saviškius. — Seržantas įdėmiai į 
jį pažvelgė. — Čiabuvius žudyti lengva, bet saviškius?.. Ar esi žudęs 
anksčiau? 

— Ne, - pamelavo menininkas. 

— Kitas gal būtų sudvejojęs. 

— Seržante, aš neturėjau kada galvoti. 

— Kartais verta negalvoti. Noriu, kad su kai kuo pasikalbėtum. 


— NEKREIPK DĖMESIO į mano laipsnį. Nereikia kreiptis į mane 
„pone“, — tarė majoras. —- Papasakok apie savo tėvą. 

— Jo nepažinojau. Motina nebuvo ištekėjusi. Kai buvau ketverių, 
ji susipažino su buvusiu kareiviu ir su juo gyveno. 

— Kur jis tarnavo? 

— Velingtono daliniuose per Vaterlo mūšį. 

— Gyvenai su žmogumi, kuris padėjo kurti istoriją. 

— Jis apie tai nekalbėdavo. Ant kojos turėjo didelį randą, bet apie 
jį irgi nepasakodavo. Kartais jį pažadindavo košmarai. 

— Mano tėvas irgi kovėsi Vaterlo mūšyje, — tarė majoras. — Jį taip 
pat pažadindavo košmarai. Klausiu, nes kartais tai paveldima. 

— Kas paveldima? 

— Gebėjimas žvelgti pavojui į akis ir nepabūgti. Bet tu nepaži- 
nojai savo tėvo, taigi mes negalime žinoti, ką galėjai iš jo paveldėti. 
Baimė žūti ar žudyti kartais gali paralyžiuoti. Tik kas penktas mūsų 
kareivis įstengia įveikti šias baimes. Kiti tik pridengia tuos, kurie iš 
tikro kaunasi. Atrodo, esi vienas iš tų bebaimių. 

— Aš tik gyniausi. 

— Nuo trijų gerai paruoštų kareivių, bet nepabūgai. 

Už majoro palapinės instruktorius rodė dešimčiai kareivių, kaip 
užrišti ant virvės mazgą, kad ja būtų galima be vargo pasmaugti 
žmogų. Instruktorius aiškino, kad šis ginklas, mėgstamas Tago kul- 
to* narių, ne tik pasmaugia, bet ir sutraiško trachėją. 

Menininkas ištempęs ausis klausėsi. 

— Tie vyrai buvo iš mano buriamo ypatingojo dalinio. Kalbi tai- 
syklingiau negu tavo draugai. Kur mokeisi? - paklausė majoras. 

— Sekmadieniais Londone eidavau į bažnyčią. Ten mokytojas 
duodavo man pyragaitį, jei išmokdavau skaityti Biblijos ištraukas. 

— Biblijoje parašyta: „Nežudyk“. 

— O Senajame Testamente neparašyta. 

Majoras sukikeno. 

— Kodėl tapai kareiviu? 

— Kai buvau kūdikis, motina nešiodavosi mane ant nugaros rink- 
dama prie Temzės anglis. Iki devynerių dirbau šiukšlininko padėjė- 
ju — rinkdavau pelenus. Vėliau šluodavau gatvėse arklių išmatas ir 
dėdavau į dėžes. Jas paimdavo trąšų gamintojai. Vienuolikos padė- 
davau kuopti išvietes. 

— Matau kažkokį bendrą vardiklį. 

— Metus valiau išvietes, tada nusprendžiau, kad armijoje negali 
būti daug blogiau, būdamas dvylikos pamelavau esąs keturiolikos ir 
užsiverbavau. 

Majoras taip nusišypsojo, kad prie akių susidarė raukšlytės. 

— Sumanus. Ar motina ir vyras, su kuriuo ji gyvena, tau pritaria? 

— Jie žuvo per gaisrą gerokai anksčiau, negu pradėjau šluoti ar- 
kliašūdžius. 

— Užjaučiu — tavo gyvenimas buvo sunkus. Ar kada susimąstei, 
kad tau buvo lemta stoti į armiją? 


* Nuo hindi kalbos žodžio „thug“, reiškiančio „vagis“. Šios rašytiniuose šaltiniuose 
pirmą kartą XIV a. viduryje minimos brolijos nariai prisidėdavo prie keliautojų, 
įgydavo jų pasitikėjimą, paskui pasmaugdavo nosine ar kilpa su apeigomis deivės 
Kali garbei. Manoma, kad 1740-1840 m. jie nužudė milijoną žmonių. Nuo tų 
laikų žodis „tagas“ (chug) anglų kalboje įgavo galvažudžio reikšmę. 

LIKTI GYVAM LONDONO GATVĖSE buvo taip sunku, kad, rodės, 
neištvertų niekas, bet pratybose menininkas iš naujo mokėsi kęsti 
nuovargį, karštį, alkį, troškulį ir miego stygių. Keisčiausia, kad jam 
tai be galo patiko. Jis didžiuodamasis kaupė jėgų ir ryžto atsargas. 
Išmoko nepaisyti skausmo ir mirties pavojaus. Baimė jam tapo ne- 
pažįstamu pojūčiu; kita vertus, jis prisiekė, kad privers priešus patir- 
ti didžiausią baimę, kokia tik įmanoma. 

Jis buvo paverstas vienu iš karių, apie kuriuos kalbėjo majoras. 

Gaudavo geresnį maistą. 

Buvo apgyvendintas ne taip ankštai. 

Sulaukė pagarbos. 

Jam tai neapsakomai patiko: 

— Jūsų užduotis — saugoti opijaus vilkstines, - menininko elitinio 
dalinio vyrams aiškino majoras. — Atstumas sausuma tarp Indijos ir 
Kinijos mažesnis negu jūra. Teoriškai trumpesnis kelias turėtų būti 
greitesnis, bet keliaujant sausuma reikia įveikti šiuos kalnus, — ma- 
joras rodomąja lazdele pabaksnojo į žemėlapį ant sienos. — Ten plė- 
šikai puldinėja mūsų vilkstines ir vagia opijų. Mes siunčiame gerai 
ginkluotus kavaleristus saugoti vilkstinių, bet tai nepadeda. Jos ir 
toliau dingsta. Jau pavogta ne viena tona opijaus. 

Majoras nukreipė dėmesį į menininką. 

— Manome, kad plėšikai — tagai. Pakartok, ko jus mokėme apie 
tagus. 

Menininkas atsakė nedvejodamas: 

— Majore, tai nusikaltėlių sekta, garbinanti hinduistų mirties 
deivę Kali. Kartais ji dar vadinama Ryjike. Štai kodėl paveiksluo- 
se ji vaizduojama su tiek daug rankų. Tagai apiplėšia keliautojus ir 
pasmaugia. 

— Kaip visada teisingai, — tarė majoras. 

Menininkas veidu neišsidavė, bet pajuto pasitenkinimą sulaukęs 
pagyrų. 

— Ist Indijos bendrovė nori, kad jiems sukliudytumėte, — įsa- 
kė dalinio vyrams majoras. - Ne, sukliudyti negana. Tegul jie su- 
pranta, kokie siaubingi padariniai laukia už tai, kad meta iššūkį 
imperijai. 

VILKSTINĘ LYDĖJO KETURIASDEŠIMT ČIABUVIŲ. Jie prižiūrėjo 
jaučius, traukiančius dvidešimt furgonų, ganė ožkas, laikomas pie- 
nui ir mėsai. Visi buvo patikimi Ist Indijos bendrovės darbuotojai. 

Kasdien menininkas su dviem kitais dalinio vyrais eidavo prie 
furgonų ir vertindavo čiabuvių elgseną. Kas vakarą jie tūnodavo 
tamsoje stebėdami stovyklą ir klausydamiesi, ar kas paslapčia ne- 
sikalba. 

Kavaleristų palydą sudarė keturiasdešimt raitelių; jų kapitonas 
išsiųsdavo žvalgų į priekį tikrinti, ar nėra pasalų. Kaimus vieną nuo 
kito dabar skyrė didžiuliai atstumai. Vietovei aukštėjant, vietoj 
medžių radosi žolė ir rieduliai. Didesniame aukštyje gyvuliams ir 
vyrams buvo sunkiau kvėpuoti. Nuo tolimų kalnų tekėjo sraunūs 
upeliai; jų vanduo buvo toks šaltas, kad menininkui geldavo dantis. 

— Reiks trijų dienų pereiti kalnus, — pasakė vietinis vedlys. 

— Ar yra sniego grėsmė? 

— Šiuo metų laiku snigti neturėtų, bet viskio pasitaiko. 

Išties visko galėjo būti. Du kavaleristų žvalgai paršuoliavo atgal 
sunerimę. Kai vilkstinė pasiekė plynaukštę, varnai ir grifai pulkais 
pakilo į orą. Kareiviai pamatė prieš dvi savaites išvykusios vilkstinės 
likučius. Vilkstinę saugojo kiti menininko dalinio vyrai. 

Visur mėtėsi kaulai, ištampyti plėšrūnų ir maitėdų. Visi kaulai — 
žmonių. Nebuvo nė vieno jaučio, arklio ir ožkos, kaip ir furgonų su 
jų kroviniu. Lavonai buvo išrengti, nė vienų griaučių nedengė nė 
skiautelė apdarų. 

Buvo išlikę gabalai minkštųjų audinių, bet per mažai, kad ga- 
lėtum nustatyti žaizdas. Vis dėlto nebuvo matyti jokių šautuvu ar 
kardu padarytų sužeidimų ženklų. Jeigu būtų buvę panaudoti šie 
ginklai, bent jau kai kuriuose kauluose tikrai būtų likę jų pėdsa- 
kų. Taigi menininkas padarė išvadą, kad visi aštuoniasdešimt trys 
vilkstinę lydėję žmonės — kavaleristai, čiabuviai ir trys labai gerai 
parengti menininko dalinio vyrai - buvo pasmaugti. 

— Neįsivaizduoju, kaip tai galėjo atsitikti, - kavaleristų vadui pa- 
sakė menininkas. — Na, gerai — čiabuviai nemokėjo apsiginti, bet 
mūsų raiteliai mokėjo, be to, buvo ginkluoti šautuvais ir kardais. 
Mano ypatingojo dalinio vyrai dar labiau įgudę kautis. Vis dėlto jie 
buvo įveikti. 

Pūvančių lavonų smarvė buvo tokia stipri, kad menininkas su ki- 
tais kareiviais apsirišo veidus nosinėmis, kuo greičiau sunešė kaulus 
į didžiulę krūvą ir uždengė akmenimis. Šiaip skirtingų rasių atstovai 
neturėtų atsidurti šalia, bet buvo neįmanoma atskirti čiabuvių ir 
anglų kavaleristų kaulų, todėl atrodė būsiant geriau visus sudėti į 
daiktą — tuomet anglai tikrai bus palaidoti kaip krikščionys. Buvo 
sukalbėti poteriai. Jaučiai, arkliai ir ožkos nenustygo jusdami mir- 
ties tvaiką; kad juos nuramintų, vilkstinė pasislinko mylią į priekį ir 
prie upokšnio įrengė žiedo pavidalo stovyklą. 

Nakties dangus atrodė įstabiai. Kadangi skaisčiai švietė mėne- 
siena, furgonai buvo aiškiai matomi, tad nekurti laužų maistui virti 
nebuvo prasmės. 

Kavaleristų vadas išstatė sargybinius. Čiabuviai ir kareiviai gami- 
no valgį. Menininkas su dar dviem dalinio vyrais, tikėdamiesi, kad 
šmižinėjant tokiai daugybei žmonių, jų niekas nepastebės, net jeigu 
ir stebi, šliaužte iššliaužė iš stovyklos ir patys ėmė eiti sargybą vieno- 
du atstumu išsidėstę šiaurės rytuose, šiaurės vakaruose ir pietuose. 
Kiekvienas prisidėjo į kišenę sausainių ir pasiėmė po gertuvę upelio 
vandens. 

Naktį toli nuo laužų buvo žvėriškai šalta. Menininkas gulėjo tarp 
akmenų ir sukaupė visas valios pastangas, kad nedrebėtų. Galiu iš- 
tverti viską, kartojo sau prisimindamas seržanto žodžius: Tai, nuo ko 
nežūstu, daro mane stipresnį. 

Laužai greitai užgeso, nes buvo kūrenami vien žole, gyvulių iš- 
matomis, skurdžiais krūmais ir vienintelio seniai nudžiūvusio me- 
džio šakomis. 

Menininkas be perstojo dairėsi aplink. 

Tarp furgonų judėjo žmogysta — gal sargybinis grįžo iš savo posto 
kitam užėmus jo vietą. Vėliau pamatė už furgono kitą — veikiausiai 
čiabuvis tuštino šlapimo pūslę. 

Stovykla sumigo. 

Nuo furgonų žiedo atsiskyrė dar kažkoks žmogus ir susilenkęs 
ėmė artintis prie menininko. 

Šis išsitraukė peilį ir tuo metu pamatė sau už nugaros nuo mėne- 


sienos krintantį žmogaus šešėlį. 

Menininkas nusirito akimirka anksčiau, negu žmogus šoko ant 
jo. Mėnesienos šviesos užteko pamatyti, kad žmogus laiko rankoje 
virvę su mazgu ir kad jos kilpą užmetė į tą vietą, kur ką tik buvo 
jo kaklas. Menininkas jam dūrė ir delnu užspaudė gerklę, kad nu- 
slopintų dejonę. Tada šoko pasitikti visiškai to nelaukiančio antro 
užpuoliko, suvarė peilį po šonkauliais ir uždengė burną delnu. 

Menininkas neleido sau mėgautis pergale. Dabar tejuto, kad 
nervai įsitempę, o raumenys susitraukę nelyginant priešo puolamo 
žvėries. Stovykloje dėjosi kažkas baisaus, ir jį apėmė dar didesnis 
siaubas, kad gali neįstengti to sustabdyti. 

Jis tyliai šliaužė link furgonų, bet susigriebė: visai kaip jis matė 
link jo šliaužiančią žmogysrą, taip ir priešai stovykloje gali pamatyti 
jį artinantis. Toji žmogysta tebuvo jaukas — atitraukė jo dėmesį, o 
tikrasis žudikas prisiartino iš už nugaros. 

Ar man už nugaros yra kitų? - svarstė jis. 

Jis prisiplojo prie žemės ir mėgino nuspręsti, iš kurios pusės gre- 
sia didžiausias pavojus. Jį suglumino triskart sužvangėjęs jaučio var- 
pelis. Netrukus jis pastebėjo tarp furgonų judančius siluetus. Žmo- 
nės pasilenkę kažką traukė. Jo vos nesupykino, kai suprato, ką jie 
daro: plėšia drabužius nuo lavonų. Plėšikai sudėjo drabužius ir kitą 
mantą, kuri buvo iškrauta vakarienei ruošti, į furgonus ir įkinkė 
jaučius. Tada suginė ožkas į būrį, o arklius pririšo prie furgonų galų. 

Menininkas neabejojo — visi stovykloje nebegyvi. Tarp furgonų 
judančios žmogystos netrukus sunerims, kodėl negrįžta du vyrai, 
išsiųsti jo nužudyti. 

Jis nuropojo tolyn nuo stovyklos dairydamasis tolumoje pavojų. 
Ar tuodu jo dalinio vyrai, iššliaužę į sargybą su juo, liko gyvi? Nu- 
sprendęs esąs pakankamai toli, judėjo ratu ieškodamas kitų dviejų 
sargybinių. 

Vėl pamatė dvi žmogystas, nurenginėjančias lavoną — šis tegalėjo 
būti vieno iš jo bendražygių. 

Pareigos jausmas grūmėsi su sveiku protu. Iki šiol jis suskaičiavo 
ne mažiau kaip dvidešimt užpuolikų. Žinojo, kad vienas jo ypatin- 
gojo dalinio vyras negyvas. Kokia tikimybė, kad antrasis liko gyvas? 
Jeigu taip, ką jis nuspręs daryti? Išgelbėti vilkstinės nebeįmanoma. 
Dabar reikėjo išsiaiškinti, kaip vilkstinės palydovai buvo įveikti, ir 

šią informaciją perduoti kitai vilkstinei, po dviejų savaičių keliau- 
siančiai šiomis vietomis. 

Menininkas žinojo, kad jo bendražygis kvailai nerizikuos. Jeigu 
dar gyvas, pasitrauks iš ten ir pasislėps — kaip ketino daryti ir pats 
menininkas. Jie buvo išmokyti pasikliauti vien savo jėgomis. Jeigu 
liks gyvi, priešus įveiks kada: nors ateityje. 

Pasislėpti? Kur? Vietovė plyna, tik vienur kitur guli akmenys, 
čiurlena upelis. Raiti ant kavaleristų žirgų plėšikai galės apieškoti 
vietovę kelių mylių spinduliu. 

Menininkas apėjo tą vietą plačiu puslankiu. Susilenkęs grįžo ke- 
liu, kuriuo čia atkeliavo vilkstinė. Nežinojo, ar užpuolikai sugebės 
sekti jo pėdsakais, tad dėl visa pikta ėjo atgal gyvulių išmindyta, 
furgonų ratų išvažinėta žole ir išdraskyta žeme. 

Žara virš kalvų rytuose įspėjo, kad netrukus patekės saulė. Net 
jeigu bėgs susilenkęs trilinkas, netrukus taps matomas. Raiteliai len- 
gvai jį pavys. Reikia slėptis. 

Staiga suvokė, kur esąs - prie akmenimis dengtos krūvos su anks- 
tesnės virtinės palydovų kaulais. Švito. Menininkas tekinas pasileido 
prie krūvos, atkėlė keletą akmenų, išrausė tarp kitų angą, į ją įlindo, 
grąžino akmenis į vietą ir išdėliojo griaučius taip, kad jį paslėptų. 

Supykintas pūvančių lavonų dvoko išvėmė sausainius, kuriuos 
suvalgė saugodamas vilkstinę. Valios pastangų neužteko susilaikyti 
nesusivėmus. Smarvė buvo tokia stipri ir šleikšti, kad kūnas jo ne- 
klausė. Palaidotas tarp negyvėlių, jis iš visų jėgų stengėsi nedrebėti 
nuo šalčio, sklindančio nuo šonkaulių ir kaukolių virš jo, po juo ir 
aplink iš visų pusių. Įsitempęs klausėsi besiartinančių arklių kanopų 
bildesio ir balsų. 

Netrukus raiteliai pasirodė. Menininkas nesuprato jų kalbos, bet 
jų tonas buvo nekantrus, piktas. Matyt, plėšikai rado lavonus saviš- 
kių, kurie mėgino jį nužudyti. Jie žinojo, kad bent jau vienas vilks- 
tinės palydos narys liko gyvas, ir buvo pasiryžę jį rasti. 

Beveik visi arkliai nujojo, bet keli liko. Menininkas išgirdo, 
kaip gyvuliai traukiasi nuo dvoko ir raiteliai sunkiai juos suvaldo. 
Kažkuris, matyt, pasiūlė nuimti nuo krūvos akmenis ir pasirausti 
po griaučius. Kiti pasidygėję paprieštaravo. Žirgai ėmė dar labiau 
nenustygti. 

Pagaliau ir šie raiteliai nujojo šlaite likusiais vilkstinės pėdsakais. 
Menininkas spėjo, kad kiti plėšikai tęsia paiešką kitomis kryptimis. 

Jam atrodė, kad griaučiai jį traiško. Jis kvėpavo negiliai, iš pasku- 
tiniųjų stengdamasis nesusivemti. Negalėjo pasijudinti, todėl skau- 
dėjo raumenis, juos traukė mėšlungis. 

Prisiminė virvę su mazgu, kuria užpuolikas mėgino jį pasmaugrti. 
Tokį ginklą labai mėgo tagų sektos nariai. Tačiau tai nepaaiškino, 
kaip jiems pavyko įveikti keturiasdešimt kavaleristų, keturiasdešimt 
čiabuvių ir vieną, jei ne du, labai gerai parengto jo dalinio vyrą. 
Vienas iš kareivių prieš pasmaugiamas tikrai turėjo paleisti šūvį arba 
kuris nors čiabuvis išsigandęs sušukti. Tačiau jie visi buvo nugala- 
byti be garso. 

Argi tai įmanoma? 

Gulėdamas tarp palaikų menininkas drebėjo ir svarstė, stengda- 
masis suprasti, kaip įvyko užpuolimas. Matyt, tagai stebėjo vilkstinę 
iš tolo ir prisiartino sutemus. 

Tačiau kaip jie nesukeldami triukšmo taip greitai įveikė tiek 
daug žmonių? Gal kai kurie čiabuviai išdavė saviškius? Bet tie ve- 
dliai daugybę metų dirbo Ist Indijos bendrovei. Kodėl jie staiga tapo 
išdavikais? 

Menininkas mintyse pakartojo vilkstinės žygį. Vienu metu paly- 
dovai leido prisidėti prie jos vienakojui seniui, kad šis galėtų nusi- 
gauti pas sūnaus šeimą kalnų kaime. Vėliau prie vilkstinės prisidėjo 
raukšlėta kriošė su maža mergaite. Mergytei gydytojas suteikė pagal- 
bą ir dabar ji grįžo namo. 

Menininkas prieštaravo, bet čiabuviai jam paaiškino, kad pas 
juos įprasta leisti paliegėliams ir ligoniams prisidėti prie vilkstinės. 
Be to, kokią grėsmę gali kelti vienakojis senis, raukšlėta kriošė ir 
maža mergaitė? 

Prisimindamas sprendimą leisti trijulei keliauti drauge, meninin- 
kas negalėjo prieštarauti jo logikai. Šitie silpni žmogeliai niekaip 
nebūtų įveikę tokios daugybės čiabuvių ir kareivių. 

Tada jis grįžo prie pirmos minties — patys vedliai išdavė vilkstinę. 

Sukluso: žemę sudrebino kanopos. Netrukus jų dundesys jau 
girdėjosi arčiau. Grįžę plėšikai kalbėjo dar piktesniais, dar labiau 
nusivylusiais balsais. Kaip jis norėjo suprasti, ką jie sako! Gal jie 

nusprendė nustoti jo ieškoję? Ką jie ketina daryri? Jis prisiekė: jeigu 
liks gyvas, išmoks tiek vietos kalbų, kiek galės. 

Raiteliai vėl nujojo vilkstinės kryptimi. Netrukus menininkas 
išgirdo tolumoje bildant nuvažiuojančios vilkstinės furgonus. Iš at- 
sargumo jis nesijudino. Nesukrutėjo nė tada, kai nebegirdėjo tols- 
tančių furgonų ir gyvulių: kas nors galėjo likti dairytis aplink, ar jis 
neiššliaužė iš slėptuvės. 

Ryto tylos niekas nebedrumstė. Rankos ir kojos reikalavo lais- 
vės, bet jis toliau nesijudino gulėdamas po šaltais griaučiais ir sun- 
kiais akmenimis. Įdienojo, ir blausi iki jo prasiskverbianti šviesa 
pakeitė kryptį. 

Tačiau jis nesijudino iš vietos. Sukaupęs visas mintis stengėsi su- 
prasti, kaip buvo įveikta vilkstinės palyda. 

Ėmė temti, šviesos taškeliai priblėso. 

Paskui stojo visiška tamsa. 

Menininkas jau seniai nusišlapino į kelnes. Burna taip perdžiū- 
vo, kad liežuvis prikepė prie gomurio. 

Jis nesijudino iš vietos. 

Kai suvokė, kad jo drausmingumas ir ryžtas nesutrukdė užmigti, 
iki kraujo įsikando apatinę lūpą ir nusipurtė miegų. Nusprendė: 
jeigu nesurizikuos išlįsti iš slėptuvės, gali joje prarasti sąmonę. 

Iš lėto, patyliukais nustūmė nuo griaučių akmenis. Rankos ne- 
klausė. Nedideliais, atsargiais judesiais išlindo iš bendro kapo. Kad 
ir kaip giliai kvėpavo, negalėjo atsikratyti pūvančių lavonų smarvės. 

Vėl švietė skaisti mėnesiena. Menininkas itin lėtai (vylėsi, kad 
taip niekas nepastebės jo judant) šliaužė prie upelio. Panardino į jį 
galvą; ledinis vanduo taip sukrėtė, kad bemat atgavo budrumą. Lyg 
žvėris atsargiai apsidairė, ar niekas jo netyko. Nurijo didelį gurkšnį 
vandens. Antrą. Trečią. Šaltas vanduo užgėlė liežuvį ir gerklę — dar 
labiau žvalino. 

Dairydamasis aplink kokių judančių pavidalų, išsitraukė iš kiše- 
nės paskutinius išvakarėse pasiimtus sausainius. Nors skrandis prie- 
šinosi, prisivertė juos nuryti, nes jam reikėjo jėgų. 

Furgonai nuvažiavo į vakarus. Jam pačiam reikėjo į pietryčius, 
link vilkstinės, keliausiančios šia vietove po dviejų savaičių. Vis dar 
neišsitiesdamas nusekė šlaitu tekančiu upeliu. 

Bet sustojo. 

Jį šaukė lavonai kareivių ir čiabuvių, su kuriais keliavo. Nors 
labai troško iš čia ištrūkti, negyvėliai jo nepaleido. Jis nesugebėjo 
apsaugoti vilkstinės. Taigi jam teliko pareiga sužinoti, kaip tokia 
daugybė vyrų buvo įveikti. 

Niūriai sukaupęs ryžtą apsisuko ir prisiartino prie tos vietos, kur 
išvakarėse sustojo furgonai. Pėilį laikė rankoje — juk kiekvieną aki- 
mirką jį galėjo pulti koks patamsyje pasislėpęs priešas. Mėnesienoje 
išvydo ant žemės ilgus pavidalus; kai kurie bolavo. 

Išrengti lavonai. Grifai atplėšė jų gabalus. Ėdantis vilkas pakėlė 
galvą, pajutęs, koks pavojingas menininkas, ir nusliūkino įšalį. 

Kuris nors užpuolikas galėjo likti ir apsimesti lavonu, bet me- 
nininkas tuo abejojo. Naktis buvo tokia šalta, kad jis negalėjo įsi- 
vaizduoti, jog kas nors įstengtų ištisas valandas nuogas gulėti ant 
žemės. 

Netrukus jis sužinos, ar tikrai taip. Pasirengęs gintis, apžiūrėjo 
kiekvieną lavoną, visus aštuoniasdešimt, ir dar du bendražygius - jų 
lavonus rado ten, kur jie ėjo sargybą. 

Aštuoniasdešimt du. 

Jis spėjo, kad plėšikai išsigabeno dviejų jį puolusių galvažudžių 
lavonus, bet vis tiek negyvėlių turėjo būti aštuoniasdešimt penki — 
su vienakoju seniu, raukšlėta krioše ir maža mergaite. Šių trijų nie- 
kur nerado. 

Vadinasi, jie buvo tagai. 

Nesąmonė! Kaip senas luošys, sakumpusi močiutė ir maža mer- 
gaitė galėjo be garso įveikti tiek daug žmonių, tarp jų —- mūšiuose 
patyrusių kareivių? 

Virš mėnesienos nušviesto lauko sklindant prasidedančio irimo 
tvaikui, menininkas apžiūrėjo lavonus, stengdamasis nustatyti, kaip 
jie žuvo. Tik dviejų mirties priežastis buvo akivaizdi: dviem tautie- 
čiams ant kaklų buvo žymės, rodančios, kad buvo pasmaugti. Kiti 
nebuvo sužaloti, tik apdraskyti vilkų ir grifų. 

Nejaugi tai įmanoma? Gali bamanyti, kad aštuoniasdešimt žmonių 
užmigo, bet taip ir nepabudo. 

Užmigo? Menininkas bemat suprato, kas atsitiko. Senas luo- 
šys, sukumpusi močiutė ir vaikas užnuodijo ruošiamą valgį — ga- 

limas daiktas, įbėrė nuodų į arbatai verdamą vandenį. Tikriausiai 
jie buvo išmokyti suktis taip, kad niekas nepastebėtų. Nuodams 
suveikus, jie tris kartus paskambino jaučio varpeliu — taip davė 
ženklą kitiems gaujos nariams įeiti į stovyklą ir susirinkti grobį. 
Menininkas ir du jo bendražygiai nebuvo nunuodyti tik todėl, kad 
įsidėjo į kišenes sausainių ir išėjo iš stovyklos, kol buvo ruošiama 
vakarienė, — prisidengdami sambrūzdžiu ketino užimti sargybinių 
pozicijas. 

Nuodai. 

Taip. 

Menininkas iššliaužė iš to žudynių lauko. Kelias mylias bėgo 
į šiaurryčius susirietęs, paskui pasijuto esąs pakankamai saugus ir 
atsitiesė. Saulė jau buvo patekėjusi ir dar labiau šildė įkaitusį nuo 
skubėjimo kūną. Galiausiai jam teko sulėtinti tempą; nesustodamas 
išsitraukė iš kišenės dar kelis sausainius ir suvalgė. Numigdavo tik 
trumpai. Jam reikėjo žūtbūt nusigauti iki kitos vilkstinės. Jis nema- 
nė, kad tagai lauks, kol vilkstinė pasieks šią vietovę: jie gali pakeisti 
taktiką ir pulti anksčiau. 

Menininkas artėjo prie savo galimybių ribos. Antrą dieną nusi- 
gavo iki valstiečio ūkio, ten nusipirko maisto ir palaidinį. Kol ben- 
dravo su valstiečiu ir jo artimaisiais, visą laiką atsargiai juos stebėjo 
įtardamas, kad gali būti tagai. 

Paskui nuskubėjo toliau, dairydamasis, ar niekas iš ūkio jo nese- 
ka. Priėjo kaimą, bet į jį neįžengė — sutemus apėjo, nes nujautė, kad 
jame gali gyventi tagai. Paskui be atvangos leidosi į žemumą. 

Septintą dieną persvirduliavo lauką ir pamatė kitą vilkstinę. Per 
tą laiką jis taip suvargo ir atrodė toks nugairintas vėjo, kad sargybi- 
niai kavaleristai palaikę čiabuviu pastojo jam kelią. 

— Anglas, — nutaikiusiems į jį šautuvus vyrams tesugebėjo ištar- 
ti — trukdė ištinęs liežuvis. 

— Kurgi ne! Anglai - mes. Rankas aukštyn! 

— Ne, aš tikrai anglas. 

Žodžiai iš skausmingai perdžiūvusios burnos sklido neaiškūs. 

— Tas elgeta vos prašneka. Apieškokit, ar neturi ginklo. 

— Pala! Man atrodo, aš jį pažįstu. Robertai? Čia tu, Robertai? 

Menininkas įtempė jėgas, kad išspaustų žodžius. 

— Tu — Džekas Gordonas. 

— Čia išties Robertas! Mudu drauge dalyvavome mokymuose! Jis 
iš mano dalinio! 

— Jus... puls. 

— Nesuprantu, ką sakai, Robertai. Še, atsigerk vandens. 

— Jus puls. 

Godžiai rydamas vandenį iš gertuvės menininkas svirduliavo 
kartu su vilkstine. Staiga jis parodė į vienakojį, raukšlėtą senę ir 
mergaitę, prisidėjusius prie jo paties vilkstinės. Kai kareiviai juos 
sučiupo ir apieškojo, paaiškėjo, kad vyras nei senas, nei vienakojis. 
Jį sendino grimas. Iš pažiūros nesama koja buvo užlenkta ties keliu, 
diržu pritvirtinta prie šlaunies ir paslėpta po palaidiniu. 

Sukumpusi, raukšlėta senė pasirodė besanti pusamžė kupina jėgų 
moteris. Ją irgi sendino grimas. Mergaitė iš tikro buvo maža mer- 
gaitė, tik išmokyta tokių gudrybių, kad nebūtų gėda nė suaugusiai 
moteriai. Po plačiu apdaru nešėsi paslėpusi maišelį nuodų. 

Menininkas trumpai pailsėjo, paskui kankindamas tardė suim- 
tuosius. Jam nepatiko, kad tenka pasikliauti vertėju čiabuviu, tad 
dar kartą davė sau žodį išmokti vietos kalbų. Jis įsitikino, kad tagai 
pranešė kitiems gaujos nariams, jog visi stovykloje negyvi, tris kar- 
tus sužvangindami jaučio varpelį. 

Kur vyks kitas užpuolimas? 

Trijulė tylėjo. 

Menininkas dar skaudžiau juos kankino. Pagaliau mergaitė ne- 
beištvėrė skausmo ir viską atskleidė. 

Jis visus tris nušovė. 

Vilkstinė pasiekė vietovę, kur turėjo įvykti užpuolimas. Palydovai 
sustatė furgonus nakčiai ratu, pasirūpino gyvuliais, išvirė vakarienę 
ir apsimetė einą miegoti. Turėjo atrodyti, kad jie mirė nunuodyti. 
Menininkas paskambino jaučio varpeliu. 

Kai iš tamsos išniro dvidešimt tagų, menininkas pats nudė- 
jo penkis, o kitais pasirūpino kiti kareiviai. Jis liepė palikti vieną 
tagą gyvą ir pažadėjo jį paleisti, jei šis išmokys sektos maskavimosi 
paslapčių. Belaisvis kentė neįsivaizduojamus skausmus, kol galop 

atskleidė vieną paslaptį po kitos: apie grimą, kaip juodinti dantis, 
kad atrodytų, jog kai kurie iškritę, kaip nešioti perukus ir netikras 
barzdas, kaip pastorinti antakius ir įsidėti į batą akmenuką — tuomet 
įtikinamai šlubuosi. Be to, tagas atskleidė, kokiose vietose stovyklas 
įsirengę jo gaujos plėšikai. 

Išgavęs iš tago visas paslaptis, menininkas nušovė ir jį. 

Menininkas vedėsi kavaleristus į išaiškintas tagų stovyklas ir ten 
jie sunaikindavo visus: vyrus, moteris ir vaikus. 

Jis buvo paaukštintas į jaunesniuosius leitenantus. Dauguma ka- 
rininkų buvo turtingi aukštos kilmės ponai; karinį laipsnį jie pirk- 
davo, ir kartais tai turėdavo tragiškų padarinių. Tačiau menininkas 
laipsnį užsitarnavo nuopelnais ir reputacija. 

Netrukus jis tapo leitenantu. 

Opijaus karas su Kinija suteikė jam dar daugiau progų kilti tar- 
nyboje. Didžiosios Britanijos vyriausybė buvo pasiryžusi užtvin- 
dyti Kiniją opijumi ir šitaip uždirbti milijonus svarų sterlingų. Ki- 
nijos imperatorius buvo pasiryžęs neleisti milijonams pavaldinių 
tapti bepročiais. Taigi neišvengta žvėriško karo. Jis truko ketverius 
metus, nuo 1839 iki 1842-ųjų, ir menininkui teko žudyti vis dau- 
giau žmonių. 

Opijus. Menininką pykino kalkių tvaikas, skleidžiamas nesu- 
skaičiuojamos daugybės briketų, sukrautų sandėliuose. Jam darėsi 
bloga net nuo panašios į kavą narkotiko spalvos. Dėl tos spalvos jis 
nebegalėjo gerti kavos. Ir arbatos — nes opijaus briketai buvo mai- 
nomi į ją. Užtat jis gėrė vis daugiau svaigalų. 

Jį žadindavo košmarai — prieš akis besisukantys griaučių ir lavo- 
nų vaizdai, tarsi būtų prisiragavęs opijaus. Jo aukų galvos panėšėjo 
į aguonų galvutes. Galvos sproginėjo, tik iš jų trykšdavo ne kraujas, 
o baltas skystis. 

Menininką iš naktinių siaubų pažadino garsus triukšmas. Jis iš- 
sitraukė peilį iš makšties, pritvirtintos virš riešo, nusirito nuo lovos 
ir pasirengė antpuoliui. 

Garsus triukšmas pasikartojo. 

Kažkas lauke trankė į duris. 

Galvoje vis dar besisukant Indijos pragaro vaizdams, menininkas 
nusėlino aplink lovą, peržengė suglamžytus laikraščius ir priėjo prie 

miegamojo langelio — tokio mažo, kad nė vaikas nebūtų pro jį pra- 
sispraudęs. Negana to, langelis dar buvo grotuotas. 

Menininkas atitraukė užuolaidą, bet už stiklo pamatė vien tamsą. 
Trankymui į duris nesiliaujant, jis atšovė lango skląstį, pravėrė jį ir 
pažiūrėjo į gatvę. Po dujiniu žibintu rūko gaubiamas stovėjo vyras. 

— Ko reikia?! —- sušuko menininkas. 

— Tau liepta ateiti! 


13 


Tardymas 


RūKAS SŪKURIAVO GATVĖJE, pavadintoje Didžiąja Skotland Jar- 
do. Nekantraudamas pabėgti nuo šalčio, konsteblis atidarė duris su 
užrašu LONDONO POLICIJA ir įėjo į koridorių, nušviestą ant sienos 
sukabintų dujinių lempų. Nusimovė pirštines ir ėmė trinti delnus. 

Jam iš kairės ant suolo drybsojo senyva moteris, atlošusi galvą 
į sieną. Akys užmerktos, burna pražiota. Konsteblis pažvelgė įdė- 
miau, baimindamasis, kad ji gali būti negyva, bet pastebėjo, kad 
krūtinė šiek tiek kilojasi. 

Ant kairio skruosto buvo blyškus nudegimo randas. 

Konsteblis pasisuko į kairę ir kreipėsi į kolegą prie stalo: 

— Kas ta senė ant suolo? 

— Atėjo prieš keturias valandas. Sako norinti pasikalbėti su ins- 
pektoriumi Rajanu. Girdi, turi informacijos apie žudynes. 

— Kurias — šeštadienio ar šios nakties? 

— Nei anas, nei šias. Žudynes prieš keturiasdešimt trejus metus. 

— Prieš keturiasdešimt trejus metus? Cha. Vėloka pateikti infor- 
maciją apie jas. 

— Tvirtina žinanti kai ką apie anas, ir tai esą padės išaiškinti šitas. 

— Vargšelė! Tik pažiūrėk į ją. Tokia sena, kad aiškiai nebesugeba 
mąstyti, nebeskiria praeities nuo dabarties. 

— Klausinėjau, ką ji nori mums pasakyti. Kaskart atsakė vieno- 
dai: jai baisiai gėda, gali pasakyti tai ne daugiau kaip vieną kartą, bet 
gerai nežinanti, ar gali tai pasakyti ne moteriai, o vyrui. 

— Turint galvoje, kad pas mus nedirba nė viena konsteblė, jai 
tektų ilgai laukti. Kaip manai, ko gali gėdytis sena moteris? 


Emilės de Kvinsi dienoraščio tęsinys 


Priešais smuklę vis dar smarkavo minia, nebuvo daugiau kur pra- 
leisti naktį, tad inspektorius Rajanas ir konsteblis Bekeris įtaisė tėtį 
ir mane antro aukšto kambaryje. Sujaukti patalai aiškiai rodė, kad 
kambaryje anksčiau kažkas gyveno, veikiausiai smuklininkas, bet 
man vis dar buvo silpna nuo įmaišytų man į maistą migdomųjų, 
be to, nuovargis persvėrė nenorą miegoti numirėlio lovoje. Tėvui 
miegoti padėjome ant grindų pagalvių. Rajanas su Bekeriu nakvo- 
jo ne šiame kambaryje. Nors apačioje gulėjo lavonai, man pavyko 
užmigti. 

Staiga mane pažadino garsus triukšmas. 

Kažkas kumščiu daužė į smuklės duris. 

Viena iš tėčio esė pavadinta „Apie beldimą į vartus „Makbete“. 
Joje aprašoma, kaip Makbetas ir jo žmona suvokia, kokią siaubingą 
žmogžudystę juodu sumanė. Ledi Makbet sako tapusi belytė, Mak- 
betas tvirtina gimęs ne iš moters įsčių. Rodos, laikas sustojo kaip ir 
jų širdys. Juos išgąsdina netikėtas beldimas į vartus. Visatos pulsas 
atgyja ir juodu nuskrieja į savo lemtį. 

Šitaip pasijutau pati, pažadinta to trankymo į smuklės duris. 
Trumpai - kol miegojau - man pavyko užmiršti trijų pastarųjų 
dienų siaubus: kalėjimą, apačioje miegančius negyvėlius. Bet staiga 
nuo to garsaus beldimo pasaulis atsirito į mane milžiniška banga, 
ir mane apėmė šiurpi nuojauta, kad šis košmaras, kurį regiu plačiai 
atmerktomis akimis, siaubingai greitai mums visiems virs tikrove. 

- Kas čia? - išgirdau klausiant laiptais žemyn skubantį inspekto- 
rių Rajaną. 

Išgirdau, kaip jis atrakina duris, bet trankymasis nesiliovė. 

Į viršų atsklido neaiškūs balsai. 

Rajanas uždarė duris ir ėmė lipti laiptais aukštyn, sprendžiant 
iš garso - nebe taip greitai. Susidarė įspūdis, kad jis nenori perduoti 
išgirstos žinios. 

Atidariau duris jam nespėjus pabelsti. Priešais mane nesiskutę, 
išvargę stovėjo juodu su Bekeriu. 

- Kas atsitiko? - man už nugaros paklausė tėtis. 

- Lordas Palmerstonas nori mus visus tučtuojau matyti. 


Mūsų karietai važiuojant pro vis tirštėjantį rūką, stiprinantį ne- 
tikroviškumo įspūdį, ties kiekvienu kampu mačiau sargybinių silue- 
tus. Du pareigūnai sustabdė lordo Palmerstono atsiųstą mūsų atvežti 
karietą. Įkišę galvą į vidų ir pažinę inspektorių Rajaną, liepė vežikui 
važiuoti toliau. 

Tamsą kiek prasklaidė vis stiprėjanti žara, bet ji kėlė man nerimą. 
Kas antras pastatas gatvėje buvo tamsus, bet siena priešais lordo Pal- 
merstono rūmus buvo apšviesta daugybės lempų; jos švietė ir visuose 
ilgo trijų aukštų pastato languose. 

Tėvas smuklėje atsiėmė iš manęs gertuvę ir prisipylė į ją opijaus 
tinktūros. Dabar, kai mes pro vartus įvažiavome į lenktą keliuką 
priešais rūmus, prie kurio irgi stovėjo sargybiniai, jis gėrė iš jos. 

Išlipome ir pro sargybinius įėjome į milžinišką fojė. Marmurinė- 
se jos grindyse atsispindėjo sietyno liepsnos. Užlipę plačiais laiptais 
įėjome į pokylių salę. Daugybė taurių ant stalų ir stiprus šampano 
kvapas bylojo, kad iš vakaro čia buvo švenčiama. 

Sprendžiant iš rūstaus žvilgsnio, kuriuo mus pasitiko stambus 
maždaug septyniasdešimties metų vyras ilgomis, tankiomis rudai 
dažytomis žandenomis ir siauromis įsakinėti įpratusio žmogaus aki- 
mis, pokylis tikriausiai buvo nelinksmas. Vyras vilkėjo vakariniais 
drabužiais - matyt, pobūviui pasibaigus taip ir nenuėjo miegoti. 

Šalia jo stovėjo penktą dešimtį pradėjęs aukštas, pasitempęs vy- 
ras. Stiprūs, šiurkštūs bruožai sustiprino drausmės įspūdį, kurį kėlė 
kariška jo laikysena. 

Kai inspektorius Rajanas nusiėmė kepurę ir pasimatė rudi jo 

- Šį reikalą sutvarkysiu greitai, - lordas Palmerstonas parodė 
į storą šūsnį laikraščių. - Netrukus jie pasirodys gatvėse. Nežinau, 

kaip žurnalistai sužinojo apie pasikėsinimą į mano gyvybę praėjusią 
popietę, bet... 

- Kažkas mėgino jus nužudyti, Jūsų šviesybe? - nustebęs paklausė 
Rajanas. 

Rūstus lordo Palmerstono žvilgsnis aiškiai sakė: nepertraukinėk 
manęs! 

- Miestas jau dabar apimtas panikos. Kai bus parašyta, kad vos 
nežuvau, padėtis tik pablogės. Smuklėje nužudyti aštuoni. Chirur- 
gas, jo žmona ir konsteblis nužudyti to chirurgo namuose. Minios 
puldinėja jūreivius ir konsteblius. Koldbat Fildso kalėjimo viršinin- 
kas nužudytas vaduojant Opiomaną. 

- Vaduojant? Ne, - paprieštaravo Rajanas. - Tai buvo mėginimas 
nužudyti. 

- Jūsų pavardė? - piktai paklausė lordas Palmerstonas. 

- Konsteblis Bekeris, Jūsų šviesybe. 

- Nuo šiol nebe. Iš jūsų atimami įgaliojimai. Kodėl jūsų apsiaus- 
tas sudriskęs? Kodėl jis kruvinas? 

- Koldbat Fildso kalėjime mėginau sutrukdyti įsibrovėliui nužu- 
dyti poną de Kvinsį, Jūsų šviesybe. 

- Norėjote pasakyti, sutrukdyti jį išvaduoti. - Lordas Palmersto- 
nas nusisuko. - Rajanai, iš jūsų irgi atimami įgaliojimai. Prieš ma- 
žiau negu dvidešimt keturias valandas perspėjau jus, kas atsitiks, jei- 
gu nesugebėsite suvaldyti šios rimtos padėties, tačiau jūs nusprendėte 
pasiduoti Opiomano įtakai. 

Jutau, kad šalia stovintis tėvas vis labiau įsitempia kaskart išgir- 
dęs šį niekinantį apibūdinimą. 

- Įsakydamas jums suimti Opiomaną, siekiau, kad gyventojai 
būtų užtikrinti, jog padėtis valdoma, - kalbėjo toliau lordas Pal- 
merstonas, tartum tėvo nebūtų salėje. - Pasodinę tikėtiną įtaria- 
mąjį į kalėjimą, gavome laiko išaiškinti tikrąjį žudiką ir nuraminti 
miestiečius. Tačiau aš dabar tikiu, kad Opiomanas iš tikrųjų yra 
žudikas. 

- Netiesa! - sušukau. 

- Pulkininke Bruklainai, papasakokite jiems, ką sužinojote. 

Aukštasis kariškos laikysenos vyras žengtelėjo prie stalo su pluoš- 
teliu dokumentų. 

- Opiomanas negali paaiškinti, ką veikė šeštadienio vakarą žu- 
dynių metu. Jis tikina, neva dėl savo amžiaus ir silpnumo negalėjęs 
įveikti tiek daug žmonių. Neįtikima, kad jam talkino dukra. 

Pasijutau įžeista man taikomų atlaidžiu tonu ištartų pulkininko 
žodžių. 

- Bet tai nereiškia, kad jam niekas nepadėjo. Opiomaną iš kalė- 
jimo mėginęs išvaduoti bendrininkas įrodo, kad jis veikė ne vienas. 

- Ne, - nenusileido Bekeris. - Tas žmogus mėgino poną de Kvinsį 
nužudyti, ne išvaduoti. 

- Jeigu dar aršiau ginčysitės, įsakysiu jus išvesti ir galbūt suim- 
ti, - įspėjo lordas Palmerstonas. - Pulkininke Bruklainai, pasakokite 
toliau. 

- Suėmus Opiomaną, atlikau išsamų tyrimą. Šie duomenys įro- 
do, kad jo ketinimai sukelti maištą yra lygintini su tuo, kas įvyko 
Revoliucijos metais prieš šešerius metus. Nuo mažų dienų jis rodė 
panieką valdžiai. Pabėgo iš Mančesterio mokyklos ir apsigyveno su 
niekingiausiais Londono elementais, gyveno gatvėse su prostitutė- 
mis. Įstojęs į Oksfordo universitetą, beveik nesimokė. Negana to, jis 
metė studijas per baigiamuosius egzaminus, matyt, supratęs, kad ne- 
pavyks apgauti dėstytojų, jog gerai moka graikų kalbą. 

- Ne, egzaminas buvo per lengvas - tik ne graikų kalbos, o ang- 
ly! - paprieštaravo tėvas. - Mečiau universitetą todėl, kad pasijutau 
įžeistas! 

Pulkininkas Bruklainas ir toliau kalbėjo taip, tarsi tėvo salėje ne- 
būtų. 

- Tuo metu, kai Opiomanas apsimetė studijuojąs Oksforde, 
didumą laiko jis iš tikryjų leido Londone tarp radikalų. Žavėjosi 
ateizmu. 

- Ateizmu?! - pasipiktinęs pakartojo tėvas. 

Pulkininkas Bruklainas pasisuko į tėtį pirmą kartą pripažinda- 
mas, kad jis čia. 

- Ar neigiate pažintį su liūdnai pagarsėjusia ateiste Reičele Li? 

- Ji viešėjo mano motinos namuose. 

- Tai rodo, kad jūsų namų aplinka buvo abejotina, - prikišo 
Bruklainas. 

- Nevelkite į šį reikalą mano motinos. 

- Apsimesdamas studijuojąs Oksforde, palaikėte ryšį su Reičelė 
Li per gėdingą teismo bylą, kurioje ji kaltino du Oksfordo studen- 
tus ją pagrobus ir mėginus išžaginti. Iš jų pačių parodymų matyti, 
kad ji savo noru ėjo su jais, nes bandė palikti sutuoktinį ir mylėtis 
trise. Teismas stulbinamai baigėsi, kai paprašyta duoti parodymus 
padėjusi ranką ant Biblijos, ji atsisakė motyvuodama tuo, kad netiki 
Dievo. Teismas buvo bemat nutrauktas, studentai išteisinti. Štai su 
kokiais pavojingais žmonėmis jums patinka bendrauti. 

Dar labiau įtartinas jūsų bendravimas su poetais Verdsvertu ir 
Kolridžu. Jiems įkandin apsigyvenote Ežerų krašte, gerai žinomo- 
se radikalų valdose. Ten Kolridžas įsteigė visuomenės rimtį trik- 
dantį laikraštį. Jūs rėmėte jį pinigais ir neramumus kurstančiais 
straipsniais. Padėjote Verdsvertui išleisti pamfletą, kuriame buvo 
šmeižikiškai užsipultas parlamentas. Kenkėjiškos Verdsverto pa- 
gyros paprastiems žmonėms - valstiečiams, melžėjoms ir pana- 
šiems - padarė jums tokį įspūdį, kad parodėte panieką visuomenės 
sandarai ir pasielgėte nederamai jūsų padėties žmogui: išties vedėte 
melžėją. 

- Mano brangioji velionė žmona buvo ne melžėja, - tėvo išraiška 
surūstėjo. 

- Vadinkite ją kuo norite, bet jos tėvas buvo kraštutinis Ežerų 
krašto radikalas ir nuolatos kurstė nuversti dvarininkiją, - toliau 
žėrė kaltinimus pulkininkas. - Jūsų dažnai ieškodavo teisėsaugos pa- 
reigūnai. Jūs pasivadindavote slapyvardžiais ir slėpėte gausių būstų 
adresus. Kartais vienu metu gyvendavote net šešiose vietose. 

- Dėl skolų dažnai keičiau pavardę ir krausčiausi gyventi kitur, 
kad išsisukčiau nuo sąskaitų surinkėjų. 

- O gal jūs išsisukinėjote nuo Vidaus reikalų ministerijos agentų, 
kuriems buvo liepta sekti jūsų maištingą veiklą? - paklausė Bruk- 
lainas. - Rašėte provokuojančius straipsnius ir konservatyviems, ir 
liberaliems žurnalams, ragindamas abi puses griebtis kraštutinių 
veiksmų. 

- Kad apmokėčiau sąskaitas, rašiau visiems, kam reikėjo mano 
paslaugų. Redaktoriai skatino mane rašyti reakcingai. 

- Kartą užgaulūs jūsų žodžiai prisidėjo prie to, kad dviejų žur- 
naly redaktorių ginčas baigėsi mirtimi: per dvikovą vienas jų buvo 

nušautas. Nėra abejonės, jūs vylėtės, kad žus abu ir dėl to kilęs pasi- 
piktinimas prives prie dar didesnio smurto. 

- Jūs viską iškraipote. 

- Viską iškraipo jūsų protas. Jūs pasisakėte už nesaikingą opijaus 
tinktūros vartojimą. 

- Aš aprašiau savo potyrius, norėdamas įspėti kitus. 

- Be to, jūs piktnaudžiavote vaistu, vadinamu „bangu“. 

- „Bangu“? - sutrikęs paklausė lordas Palmerstonas. 

- Dar žinomu kaip hašišas, Jūsų šviesybe, o iš jo kilęs žodis 
„žudikas“.* 

- Viešpatie! 

- Per kryžiaus žygius jį rūkydavo musulmonų fanatikai, o paskui 
užpuldavo ir nužudydavo anglų karininkus, Jūsų šviesybe. 

- Ne! Hašišas žadina apetitą, o ne norą smurtauti, - nenusilei- 
do tėvas. 

- Kalbant apie smurtą. Taip, keliose savo esė jūs gyrėte kraštu- 
tinį smurtą ir atskleidėte liguistą susižavėjimą Džonu Viljamsu ir 
pirmosiomis Ratklifo plento žmogžudystėmis. Viljamsą pavadinote 
genijumi. 

- Mėginau pajuokauti. 

- Daugybei šiomis dienomis nužudytų žmonių tai nejuokinga. 
Propaguodami narkotikus, smurtą ir radikalias pažiūras jūs ne- 
paliaujamai raginote nuversti aristokratiją. Dabar jūsų liguistas 
susižavėjimas smurtu pastūmėjo jus raginti bendrininkus atkurti 
senąsias Ratklifo plento žudynes ir šitaip pamėginti sukelti sąmyšį 
Londone. Aš turiu įrodymų, Jūsų šviesybe. 

Bruklainas ištraukė lapą iš dokumentų pluošto ant stalo. 

- Vienas iš nedaugelio naudingų buvusio inspektoriaus Rajano 
darbų buvo tas, kad iškvietė laikraščio dailininką nupiešti negyvėlio 
Koldbat Fildso kalėjime veidą. Tas žmogus pateko į kalėjimą tvirtin- 
damas esąs Jūsų šviesybės pasiuntinys. 

- Mano? Bet aš nieko nesiunčiau į tą kalėjimą, - sumišęs atsakė 
Palmerstonas. 

- Jis turėjo laiškelį voke su jūsų antspaudu. 


* Assassin (angl. ). 

- Neįmanoma. 

- Be abejonės, klastotė. Išaiškėjo, kad žinutė voke nereikšminga - 
tik gudrybė, leidusi patekti į vidų. Štai tas piešinys, Jūsų šviesybe. Sie- 
kiant panašumo kai kurie groteskiški mirties aspektai nepavaizduoti. 
Ar pažįstate šį žmogų? 

Lordas prikišo piešinį prie žvakidės ant stalo. 

- Jis man nedirbo. Kaip gyvas nesu matęs šio žmogaus. 

- Nors jums nedirbo, iš tikryjų šį žmogų esate matęs, Jūsų švie- 
sybe. 

- Aš ne... 

- Na, gerai, matėte jį tik probėgšmais, kai pastūmiau jus ant ka- 
rietos grindy. Tas žmogus vakar mėgino jus nužudyti. 

- Ką?! 

- Jus mėginęs nužudyti žmogus dar ir bandė išvaduoti Opiomaną 
iš kalėjimo. Rimtai įtariu, kad jis - ne vienintelis Opiomano bendri- 
ninkas. Jūsų šviesybei leidus, manau būsiant verta įtikinamai ištar- 
dyti Opiomaną, kai jis vėl bus uždarytas į kalėjimą. 

Mane suėmė toks pyktis, kad užsistodama tėvą pakėliau balsą. 

- Įtikinamai ištardyti. Tikriausiai juokaujate! Kankinti seną 
žmogų?! 

- Niekas neištarė žodžio „kankinti“. Britanijos vyriausybės atsto- 
vai belaisvių nekankina, - atsakė Bruklainas. 

- Tai gal juos kankina Britanijos kariškiai, pulkininke. 

Bruklainas sviedė į mane tokį rūstų žvilgsnį, kokio kaip gyva ne- 
buvau regėjusi. 

- Nesuprantu, kodėl šiai moteriai leidžiama čia būti. Ji mums nė 
kiek nepadeda, tik savo skandalingais apdarais rodo, kaip ji ir jos tė- 
vas niekina visuomenės elgesio normas. Negana to, kad šitie „blume- 
riai nepadorūs, nes rodo kojų kontūrus, jie dar pavadinti pavarde 
liūdnai pagarsėjusios aktyvistės, kuri stengiasi sugriauti visuomenės 
pamatus agituodama už moterų teisę balsuoti. 

— Nepadorūs? - pyktelėjo tėvas. - Pirma įžeidžiate mano motiną. 

- Aš tik konstatuoju faktus. 

- Paskui įžeidžiate mano mirusią žmoną. 

- Agitatoriaus dukrą. 

- Dabar įžeidžiate mano dukrą. 

- Nesistenkit atitraukti mūsų dėmesio nuo mūsų tikslo. 

- O tas tikslas - kankinti seną žmogų! - pasipiktinau. 

- Seng? - nusišaipė Bruklainas. - Jūsų šviesybe, Opiomanas 
dangstosi savo amžiumi, kad suklaidintų galinčius jį įtarti. Per kelias 
pastarąsias dienas jis rodė esąs vikresnis negu dauguma dvidešimčia 
metų už jį jaunesnių žmonių. 

- Aš ištroškau, - pranešė tėvas. 

— Kg? 

Tėvas nuėjo prie stalo kampe ir išsirinko puspilnę taurę šam- 
pano. 

Vienu mauku išgėrė. 

Mano palydovai Rajanas ir Bekeris buvo įpratę prie tokio tėvo 
elgesio, bet lordas Palmerstonas ir pulkininkas Bruklainas prasižiojo 
iš nuostabos. 

Tėvas išsirinko antrą puspilnę taurę, vėl vienu mauku išgėrė ir 
ėmė dairytis trečios. 

- Žiūrėsim, kaip įžūliai elgsitės Koldbat Fildso kalėjime, kai at- 
skleisite savo bendrų vardus, - tarė Bruklainas. 

Tėvas pasisuko į Palmerstoną. 

- Jūsų šviesybe, jums reikia ieškoti britų kareivio, nemažai laiko 
praleidusio Rytuose. Jis tiek pramoko to krašto kalbų, kad sugeba 
duoti nurodymus malajiečiui. Ten jis tapo maskavimosi meistru. 
Turi įspūdingą žudymo patirtį. 

- Tai - opijaus tinktūros pagimdytos fantazijos, Jūsų šviesybe. 
Britų kareiviai civilių anglų nežudo, - paprieštaravo Bruklainas. 

- Norite pasakyti, jie žudo civilius rytiečius? - paklausė tėvas. 

- Nesielkite įžūliai. 

- Tik didelę kautynių patirtį turintis žmogus galėjo įvykdyti šias 
pastarojo meto žmogžudystes, - paaiškino tėvas. - Gerai parengtas, 
daugybę kartų tai daręs žmogus. 

- Tai pasibaisėtina! Britų kariai - ne pamišėliai! - paprieš- 
taravo lordas Palmerstonas. - Jeigu pradėsime įtarti britų karei- 
vius, tam nebus galo. Jūsų apibūdinimas tinka net pulkininkui 
Bruklainui. 

- Tikrai taip. - Tėvas įsmeigė žvilgsnį į Bruklainą. - Ar tarnavote 
Indijoje, pulkininke? 

- Čia dar vienas Opiomano mėginimas pakirsti visuomenės pa- 
matus, Jūsų šviesybe. Per savo bendrininkus jis pirma įtikina gy- 
ventojus, esą žudikas - jūreivis. Padarinys - užpuolama daugybė 
jūreivių, darbas uoste sustoja. Tada jis įtikina minią, neva žudikas - 
konsteblis. Padarinys - užpuolami keli policininkai, sugriaunamas 
pasitikėjimas teisėsauga. Dabar jis nori nukreipti įtarimus į kariš- 
kius. Kai jis baigs svaidytis kaltinimais, įtariami bus visi. Jis tuoj pa- 
reikš, kad žudikas jūs, Jūsų šviesybe. - Bruklainas atsigręžė į mūsų 
būrelį. - Buvęs konstebli Bekeri! 

Jis pabrėžė žodį „buvęs“. 

- Klausau, - susiraukęs atsakė Bekeris. 

- Nors jūs nusprendėte pasirodyti ne uniformuotas, tikiuosi, esate 
toks profesionalus, kad antrankius turite. 

- Jie mano apsiausto kišenėje. 

- Uždėkite juos Opiomanui. 

- Atleiskite, nesupratau? 

- Kreipdamasis į mane, vadinkite pulkininku. Velniai rautų, už- 
dėkite antrankius Opiomanui! 

Bekeris dvejojo. 

- Gal jums irgi patiktų pernakvoti Koldbat Fildso kalėjime, - spė- 
jo Bruklainas. - Galėtumėte stumti laiką su žmonėmis, kuriuos pats 
suėmėte. 

- Darykite, kaip jis nori, - tarė tėvas. - Šiuo metu kitos išeities 
nėra. 

- Pirmą kartą Opiomanas kalba logiškai, - pareiškė Bruklainas. 

Man užgniaužė kvapą, kai tėvas atkišo riešus ir Bekeris užspaudė 
ant jų antrankius. 

- Raktą! - atkišo delną pulkininkas. 

- Kiekvieno konsteblio raktas tiks kiekvieniems antrankiams, - 
atsakė Bekeris, - bet jeigu jūs pasiryžęs turėti manąjį - prašom. 

Bekeris padavė jam raktą. 

Nekantraudamas prieiti prie tėvo, Bruklainas stumtelėjo Raja- 
ną į šalį. 

Detektyvas atsitrenkė į mane. 

- Labai atsiprašau, panele de Kvinsi. 

Toje sumaištyje jis įspraudė man kažką į delną. 

Supratau ką - antrankių raktą, kurį pats nešiojosi. Raktas tiks bet 
kuriems antrankiams, tarp jų - ir Bekerio. 

Bruklainas nusitempė tėvą prie durų. 

Apsimečiau nesutramdomai raudanti. 

— Ne! 

Prasibroviau pro pulkininką, čiupau tėvą į glėbį ir ėmiau vaidinti 
isteriškai verkianti. 

- Viskas baigsis gerai, Emile. 

- Mes tuščiai gaištame laiką, - Bruklainas vėl ėmė tempti tėvą 
link durų. 

- Aš melsiuosi už tave, tėti. 

Kol glaudžiausi prie tėvo, įkišau jam į apsiausto kišenę antrankių 
raktą. 

- Jūsų šviesybe, - kreipėsi į lordą Palmerstoną Bruklainas, temp- 
damas tėvą iš salės, - rytoj jums pavojinga eiti į raštinę. Patariu kol 
kas tvarkyti reikalus čia. 

Lyg pro miglą prisimenu, kaip vėliau lordo Palmerstono apsaugi- 
ninkai nuginė Bekerį, Rajaną ir mane marmuriniais laiptais žemyn. 
Tėvui ir Bekeriui iš paskos perėjome fojė ir išėjome pro lauko duris 
į lempų nušviestą rūką. Ten žiūrėjome, kaip juodu įlipa į karietą, 
atvežusią mus į rūmus. 

Tėvas iškišo galvą ir sušuko: 

- Žinai, kur būsiu, Emile! 

- Taip, kalėjime, - nusišaipė Bruklainas. 

- Ten, kur aš klausydavausi muzikos. 

- Visiškas beprotis! 

- Prisimink, Emile! Ten, kur aš klausydavausi muzikos! 

Bruklainas atitraukė tėvą nuo langelio. Prie jų atsisėdo sargybinis 
ir užtrenkė duris. Kitas atsisėdo lauke šalia vežiko. 

Atsidarė vartai. Arkliai nukaukšėjo tolyn. Beveik akimirksniu ka- 
rieta dingo rūke. 

- Malonėkite atsiysti kitą karietą, - tarė liokajui Rajanas. 

- Tik ne jums. 

- Nesupratau. 

- Pulkininkas Bruklainas aiškiai pasakė: jūs trys galite eiti pės- 
čiomis. 

x* * * 


IšVvAŽIAVUSI IŠ APŠVIESTŲ lordo Palmerstono rūmų karieta atsi- 
dūrė visiškoje prietemoje ir kratėsi ant nelygių grindinio akmenų 
tamsoje skendinčioje plačioje Pikadilio garvėje. Šalia vežiko kabanti 
lempa metė pro atdarą angą šiek tiek šviesos, tad keleiviai neaiškiai 
matė vienas kito veidus. 

Pulkininkas Bruklainas sėdėjo priešais de Kvinsį, šalia jo — ap- 
saugininkas. 

De Kvinsiui nuo antrankių paskaudo riešai. 

— Indijoje buvau susitikęs jūsų sūnų Polą, — tarė Bruklainas. 

— Tikrai? 

— Tūkstantis aštuoni šimtai keturiasdešimt šeštųjų vasarį. Po So- 
braono mūšio per pirmąjį Britų-sikų karą. 

— Indija — milžiniška šalis. Kaip nuostabu, kad jūs atsitiktinai su 
juo ten susitikote. 

— Taip, neįtikėtinas sutapimas. Jūsų sūnus man sakė stojęs į karo 
tarnybą aštuoniolikos. 

— Tikrai taip. 

— Man susidarė įspūdis, kad jis norėjo ištrūkti iš namų. Kad būtų 
kuo toliau nuo jūsų. 

De Kvinsis neišsidavė įskaudintas. 

— Tie mano vaikai, kurie išgyveno iki pilnametystės, tapo kla- 
jūnais. 

— Dabar prisiminiau, kad dar vienas iš jūsų sūnų irgi stojo į karo 
tarnybą ir nusigavo iki Kinijos. 

— Ir tai tiesa. 

— Ten mirė nuo karštinės. 

— Nenoriu, kad man apie tai būtų primenama. 

— Jeigu jūsų sūnus nebūtų taip troškęs iš jūsų ištrūkti, gal dar ir 
šiandien būtų gyvas. 

— Jūs vis veliate į šį reikalą mano artimuosius. 

Karieta trinktelėjo į grindinio duobę; keleivius smarkiai krestelėjo. 

De Kvinsiui dar skaudžiau įsirėžė antrankiai. 

— Kai tempiau jus į karietą, — tarė Bruklainas, - kažką užčiuopiau 
jūsų apsiausto kišenėje. 

— Aš nieko neturiu, — de Kvinsis juste juto Emilės į kišenę įdėtą 
raktą. Iš baimės jam sugniaužė širdį. 

— Turite. — Bruklainas kyštelėjo ranką į jo apsiaustą. - Tik nema- 
nykit, kad galit slapčia ką nors įsinešti į kalėjimą. 

De Kvinsis sulaikė kvapą stengdamasis neišsiduoti išsigandęs. 

— Štai, pažiūrėkit! — pergalingai šūktelėjo Bruklainas. Jis ištraukė 
gertuvę de Kvinsiui iš kišenės ir papurtė klausydamasis viduje teliūš- 
kuojančio skysčio. — Kas čia galėtų būti — vaistai nuo kosulio, o gal 
šlakelis brendžio gintis nuo nakties vėsos? Patikrinkime. 

Bruklainas atsuko kamštelį, pauostė ir susiraukė. 

— Kodėl aš nenustebau, kad čia opijaus tinktūra? — Jis atšovė. 
lango sklendę ir išmetė gertuvę lauk. — Net sumaišius su alkoholiu 
jo dvokas šleikštus. — Gertuvė nubildėjo tamsios gatvės grindinio 
akmenimis. — Ten ir vieta tai šlykštynei — griovyje. 

— Jums pažįstamas opijaus kvapas, pulkininke? 

— Kalkės, naudojamos jį apdirbant, man primena negesintas kal- 
kes, verčiamas į masinius kapus. Mirtimi atsiduodantį kalkių kvapą 
užuosdavau ir sandėliuose, ir mūšių laukuose bemaž kasdien per 
daugybę Indijoje praleistų metų. Ten atsidūriau aštuoniolikos, to- 
kio pat amžiaus kaip jūsų sūnūs, pabėgę į Indiją nuo jūsų. 

— Gal ir jūs bėgote nuo savo tėvo. 

— Jei mėginate man įgelti, neišdegs, - atšovė Bruklainas. — Tėvas 
čia niekuo dėtas. Visai jo nepažinojau. Mano motina gyveno su bu- 
vusiu kareiviu. Jis niekados nesiskundė karo tarnyba, tad jam žuvus 
per nelaimingą atsitikimą, nusprendžiau išmėginti buvusią jo pro- 
fesiją. Indijoje mane mokė seržantas, aiškinęs apie Ist Indijos ben- 
drovę ir prekybą opijumi. Seržantas mums grasino: jeigu užklupsiąs 
kurį nors vartojant opijų, užmušiąs, bet pirma sulaužysiąs kaulus. 
Jis vadino opijų velnio išmone. 

— Jis buvo teisus. 

— Skaitant „Anglo opiomano išpažintį“ man toks įspūdis nesu- 
sidarė. Jūs giriate šį narkotiką — neva jis paaštrina pojūčius. Tvirti- 
nate, kad, pavyzdžiui, muzika tampa įtaigesnė — atrodo, kad beveik 
matote, ką girdite. 

— Taip, bet knygoje išaiškinau, kad poveikis kaskart vis silpnėja. 
Norint pajusti tą patį poveikį, reikia vis didesnio jo kiekio. Netru- 

kus ateina laikas, kai reikia didžiulės dozės vien tam, kad jaustumei- 
si normaliai. Mėginimas sumažinti suvartojamą kiekį sukelia nepa- 
keliamus skausmus — atrodo, kad skrandį iš vidaus drasko žiurkės. 

— Reikėjo tai pabrėžti savo „Išpažintyje“, - papriekaištavo Bru- 
klainas. 

— Man rodos, taip ir padariau. 

— Įspėdamas nevartoti opijaus, seržantas turėjo savą šios knygos 
egzempliorių. Jis vertė visus naujokus ją skaityti, kad šie suprastų tą 
velnio išmonę. Tiesą sakant, jis įsakė man balsu perskaityti šlykščius 
jūsų prisipažinimus nemokantiems skaityti kareiviams. Skaičiau ją 
taip dažnai, kad atmintinai išmokau jūsų bjaurią rašliavą. Tik jis 
padarė klaidą įsakydamas mums ją skaityti. Jūsų knyga ne atgraso, 
o skatina vartoti opijų. 

— Siekiau ne to. 

— Kaip manote, kiek žmonių per jus tapo opijaus vergais? Kiek 
žmonių nusiuntėte į pragarą" 

— Lengvai galiu paklausti priešingai: kiek žmonių suprato apgau- 
lingas narkotiko viliones ir paklausė mano patarimo jo nevartoti? 
Sužinoti atsakymo į abu klausimus neįmanoma. 

— Indijoje ir Kinijoje kiekvienas mūšis, kuriame koviausi, kie- 
kvienas žmogus, kurį nudėjau, buvo dėl opijaus. Ištisus šimtmečius 
šimtai tūkstančių žuvo jo sukeltuose konfliktuose. Opijus sugadino 
milijonus kinų. Kiek opijaus vergų esama pačioje Anglijoje? 

— Nustatyti šio skaičiaus taip pat neįmanoma. 

— Tačiau jo tinktūros gali įsigyti kiekviename gatvės kampe, jos 
yra kiekvienuose namuose. Beveik kiekvienam vaikui jos duodama 
nuo kosulio ir net tam, kad neverktų. Taigi tikriausiai opijaus reikia 
šimtams tūkstančių, gal net milijonams, tik jie nesuvokia esą jo ga- 
lioje — sutinkate? 

— Logiška. 

— Baikščios moterys, retai iškeliančios koją iš savo namų, nie- 
kada neatitraukiančios prietemoje skendinčių svetainių užuolaidų 
ir galvoje reginčios besimainančius raštus — argi neatrodo, kad jos 
veikiamos šio narkotiko? Tikriausiai ir vyrai - juodadarbiai, pirkliai, 
bankininkai, parlamento nariai, visų visuomenės sluoksnių atsto- 
vai — irgi nuo jo apkvaišta? 

— Galima pateikti argumentų, įrodančių, kad esate teisus. 

— Ir jūs skatinate patirti jo poveikį. 

— Ne. 

— Mano pasidygėjimas ta Opiomano „Išpažintimi“ pastūmėjo 
studijuoti kitus bjaurius jūsų kūrinius. 

— Negaliu patikėti. Kai kurie redaktoriai priekaištavo, girdi, prieš 
įteikdamas savo esė turėjau pats jas perskaityti. 

— Jūs viską nuleidžiate juokais. Jūs nesitenkinote tuo, kad ragi- 
note piktnaudžiauti opijumi: išgyrėte Ratklifo plento žudiką Džo- 
ną Viljamsą. — „Visos kitos žmogžudystės nublanksta prieš sodrų 
jo žmogžudysčių raudonį“, - rašote jūs. Pavadinote Viljamsą me- 
nininku. 

— Taip. 

— Ratklifo plento žudynės buvusios „didingiausios iš visų kada 
nors įvykdytų“, rašėte. 

— Tokie išties buvo mano žodžiai. 

— Apibūdinote jas kaip „įstabiausias šiame šimtmetyje“. 

— Jūs nuodugniai ištyrėte mano kūrinius. 

- Itin nuodugniai. 

— Man į galvą ateina kitas žodis - maniakiškai. 

— Iš tokių nelaimių kaip opijus, žudymas ir mirtis negalima šai- 
pytis. Įrodysiu jums šią tiesą Koldbat Fildso kalėjime. 

Bruklainas pašoko karietai trinktelėjus į dar vieną grindinio 
duobę. 

De Kvinsis meldėsi, kad taip nutiktų dar kartą. Jis sukaupė vi- 
sas jėgas žinodamas, kad tai gali būti jo vienintelė galimybė. Viską 
kruopščiai apgalvojo, iš anksto tiksliai numatė, ką turi daryti. 

Kai krestelėtas Bruklainas ir jo apsaugininkas vėl pašoko į viršų, 
de Kvinsis puolė prie durelių. 

Iš duobės išsirisdamas ratas sukrėtė karietą taip smarkiai, kad 
Bruklainas nugara trenkėsi į atlošą. Stvėrė de Kvinsį, bet pavėlavo: 
(Opiomanas anapus durelių jau skuodė į tamsą. 

Dėl inercijos jėgos iššokęs iš važiuojančios karietos ko neprara- 
do pusiausvyros. Nedaug trūko, kad būtų tėškęsis veidu į grindinio 
akmenis, bet šiaip ne taip sugebėjo išsilaikyti ant kojų. Atsitiesė ir 
panikos genamas nėrė dešinėn, į rūko verpetus. 

Bruklainas sušuko. 

De Kvinsis išgirdo į grindinį dunkstelint batus. Trijų vyrų: Bru- 
klaino, apsaugininko ir šalia vežiko sėdėjusio agento. Kol jie patys 
skleis garsus, jo keliamų negirdės. 

Tarsi perskaitęs jo mintis Bruklainas suriko: 

— Tylos! 

Opiomanui už nugaros tamsoje įsivyravo tyla, tik vis dar drums- 
čiama jo žingsnių aido. 

— Į tą pusę! 

De Kvinsis pasileido mikliau. Vyrai buvo aukšti, jų žingsniai ilgi, 
taigi netrukus jie įveiks atotrūkį, kurį jam pavyko pasiekti. Kad ir 
nebe jaunas, jėgų jam įkvėpė baimė; padėjo ir įprotis per metus 
pėsčiomis sukarti tūkstančius mylių. Jam liko vienintelė viltis - lėkti 
atgal Pikadilio gatve link lordo Palmerstono rūmų. 

Priešais driekėsi Žaliasis parkas. Jeigu jis nusigaus iki parko, žolė 
prislopins jo batų garsus. 

Staiga subolavo gatvės žibinto stulpas. Jausdamas, kaip daužosi 
širdis, de Kvinsis pasuko į šalį. Petimi kliudė žibintą; visą kūną nu- 
purtė drebulys, ir senukas sudejavo. Netrukus vėl atsidūrė tamsoje. 

— Aš jį girdžiu! Jis netoli! - sušuko Bruklainas. 

De Kvinsis ėmė bėgti greičiau. Plaučiai degė, petys skaudžiai tvink- 
čiojo. Kojas ėmė kaustyti įrampa nuo neįprastai didelių pastangų. 

Priešais vėl išdygo žibinto stulpas, bet šįsyk de Kvinsis jo nekliu- 
dė. Netikėtai kluptelėjo už atsikišusio grindinio akmens ir pargriu- 
vo. Suinkštė, bet baimė pasirodė esanti stipresnė už skausmą. Jis 
vargais negalais pasikėlė ir vėl nukūrė į rūką. 

— Jis čia pat! — sukliko Bruklainas. 

Bemat garsai gatvėje pasikeitė. Iki šiol aidai atsklisdavo ir iš deši- 
nės, ir iš kairės — taip galėjai spręsti, kad abiejose pusėse yra pastatai, 
bet dabar garsai buvo girdėti tik iš dešinės. 

Vadinasi, kairėje tikriausiai tas didžiulis parkas. 

O gal iš panikos jam sutriko klausa. Jeigu klysta, į ką nors at- 
sitrenks. 

— Matau judantį šešėlį! - suriko pulkininkas. 

Retai savo gyvenime de Kvinsis pasikliovė nuojauta taip, kaip tą 
akimirką, kai nudūmė į kairę. Ištiesęs ranką palietė smailius parką 


25I 


DAVID MORRELL 


juosiančios tvoros virbus. Bėgdamas šalia tvoros išgirdo, kaip vienas 
iš persekiotojų atsitrenkia į virbus ir nusikeikia. 

Nesustodamas de Kvinsis skaudžiai braukė ranka per virbus ieš- 
kodamas vartų. Kur jie? Nejaugi pražiopsojo? 

Spartūs žingsniai jau girdėjosi arčiau. 

De Kvinsis užčiuopė vartus. Karštligiškai pakėlė metalinę sklen- 
dę, stumtelėjo vartus ir įbėgo į tamsų parką, Tą pat akimirką pajuto, 
kaip jį kažkas bando pastverti, bet nespėja. 

Jo žingsniai nutilo jam pasukus į dešinę, nuo akmenimis grįsto 
tako ant minkštos žolės. 

Žingsniai jam už nugaros irgi nutilo — Bruklainas su dviem savo 
vyrais įėjo į parką. Tiksliau, pritilo. Žolė visiškai garsų nenuslopino: 
retkarčiais de Kvinsiui po padais sušlamėdavo išdžiūvę lapai. 

— Štai ten! — sušuko Bruklainas. 

De Kvinsis buvo priverstas bėgti lėčiau, kad keltų mažiau garsų. 
Nors naktis buvo šalta, plaučiai, rodės, dega, tačiau negalėjo giliai 
įkvėpti — šiurkštus alsavimas galėjo išduoti, kur jis. 

Išgirdo vieną iš persekiotojų į kažką atsitrenkiant. 

— Atsargiai — medžiai! — išgirdo įspėjant Bruklainą. 

De Kvinsis ėmė bėgti dar lėčiau. Po apšviestų lordo Palmerstono 
rūmų gatvė prieš juos atrodė visiškai tamsi, bet ten bent blausiai 
spingsėjo vienas kitas žibintas. Čia, parke — nors į akį durk. Rūkas 
panėšėjo į šydą, tad jis turėjo stumtis į priekį apgraibomis, bet užtir- 
pusių rankų judesius varžė skaudžiai įsirėžę antrankiai. 

Petys ėmė tvinkčioti dar skausmingiau. Smakras, kurį susižeidė 
krisdamas, ištino. 

Nustebo, kai delnai užčiuopė medžio žievę. Apėjo kamieną ir 
šlaunimi atsitrenkė į suoliuką. 

— Ten! — suspigo Bruklainas. 

De Kvinsis nebebėgo kaip patrakęs, tik įnirtingai ėjo. Už nugaros 
jam iš kairės kažkas užkliuvo už belapių krūmų šakų. 

Jis pasuko į dešinę, dar giliau į parką. 

— Tikrinkit po suoliukais! Jis toks mažas, kad gali po jais pasislėp- 
ti! - įsakmiai suriko Bruklainas. — Ir po krūmais! 

Antrankiais sukaustytos de Kvinsio rankos vėl brūkštelėjo per medį. 
Senukas mėgino jį apeiti, bet galva trenkėsi į šaką. Atsargiai ėjo toliau. 

Staiga apsigalvojo. Jis negalėjo sau leisti taip nutolti nuo gatvės, 
kad praras krypties nuovoką ir ims eiti ratais. Būtinai reikėjo grįžti į 
gatvę, antraip jo sumanymas žlugs. 

Jis grįžo prie medžio, užčiuopė šaką, į kurią atsitrenkė, ir pakėlė 
rankas — ar pasieks dar ir aukštesnę. 

Pasirodo, pasiekia. 

— Išsiskleiskim! — išgirdo įsakmiai sušunkant pulkininką. 

Širdis ko neiššoko iš krūtinės, kai de Kvinsis dar kartą pasikliovė 
savo nuojauta ir užsikorė ant pirmos šakos. Atstumas tarp antran- 
kiais surakintų riešų buvo nemažas, tad jam pavyko įsitverti kitos 
šakos ir prie jos prisitraukti. 

Drabužiai užkliuvo už kamieno. 

— Ten! — sušuko vienas iš trijulės. 

Sušiugždėjo lapai, mindomi skubančių persekiotojų. Žinodamas, 
kad dabar jie negali jo išgirsti, de Kvinsis prisitraukė dar aukščiau. 

— Aš jį girdėjau! — pasigirdo apačioje šiurkštus Bruklaino bal- 
sas. — Jis netoliese! 

Įsispraudęs tarp kamieno ir šakos de Kvinsis sulaikė kvapą. 

Kelnių kiškos pasitrynė viena į kitą. 

— Sustokit ir įsiklausykit! — įsakė Bruklainas. 

Parke stojo tyla. 

Neilgam. 

— Kol ieškom po suoliukais ir krūmais, jis galbūt sprunka to- 
liau, — išprotavo vienas vyriškis. 

— Taip, jis jau gali būti bet kurioje parko vietoje, — pritarė Bru- 
klainas. 

Jie vėl nutilo ir įsiklausė. 

De Kvinsiui paskaudo krūtinę - jis vis dar nedrįso kvėpuoti. 

— Kažin kiek jis negali bėgti, — svarstė vienas vyrų. — Galų gale 
mes jį vis tiek sugausime. 

— Man jo reikia dabar! 

Jie dar kiek palaukė. Sulaikiusiam kvapą de Kvinsiui ėmė svaig- 
ti galva. 

— Pulkininke! — nematomoje iš parko gatvėje sušuko vežikas. — 
Gal man iškviesti daugiau pagalbos? 


Bruklainas pasvarstė, nusikeikė ir suriko: 

— Ne! 

Jis nusivedė vyrus atgal į gatvę. 

De Kvinsis prasižiojo, kuo tyliau išleido orą iš plaučių, paskui 
lėtai įkvėpė. 

Tačiau judėti nedrįso: Bruklainas galėjo tik apsimesti nueinąs, 
vildamasis, kad de Kvinsis įgaus drąsos ir išsiduos, kur slapstosi. 

Vos girdimi Bruklaino ir jo palydovų žingsniai visai nutilo. 

Galop nakties tylos nebetrikdė niekas, vien kažkur toli lojantis šuo. 

Įsispraudusiam tarp kamieno ir šakos de Kvinsiui užtirpo kojos, 
bet jis neleido sau pakeisti padėties; plaučiai reikalavo oro, tačiau jis 
prisivertė kvėpuoti lėtai ir tyliai. 

Paskutinės nakties valandos prailgo. 

Petį skaudėjo. Tvinkčiojo sumuštas smakras. 

Pradėjus brėkšti, rūkas kiek praretėjo. De Kvinsis vis dar nesi- 
jautė saugus, bet ilgiau čia likti negalėjo: žūtbūt reikėjo nusigauti į 
gatvę, kol dar buvo vilties, kad niekas jo nepastebės. 

Stengdamasis nesukelti nė menkiausio garso, skausmingai nu- 
siropštė žemyn. Atsistojus ant žemės, pakirto kojas. Reikėjo jas pa- 
trinti, kad praeitų mėšlungis. 

Sunkūs antrankiai sudirgino riešus, jie ištino. Neapsakomai troš- 
ko tuos pančius nusimesti. Emilės dėka raktas gulėjo jo apsiausto 
kišenėje, bet užraktai buvo išorinėje abiejų lankų pusėje — jis niekaip 
negalėjo pirštais jų pasiekti ir įkišti rakto. 

Švintant žarai jis išsmuko pro besisklaidantį rūką ir stabtelėjo — 
ar ko nors neišgirs, jei taip — ką. Netoli gatvės pritūpė už krūmų ir 
svarstė, kiek pavojinga eiti į priekį. 

Atrodė, kad aplinkui nėra nė vieno žmogaus. Slėpdamasis už 
suoliukų parko pakraštyje, nusigavo iki vartų. Ar už jų lauks koks 
priešas? De Kvinsis tikėjosi, kad tikimybė, jog kas nors ieškotų jo 
čia, o ne kokioje nuošalioje slėptuvėje, labai menka. Jis neturėjo ki- 
tos išeities: siaubinga atsakomybė būtinai atlikti jam skirtą užduotį 
jį stumte stūmė, tad išėjo pro vartus. 

Niekas jo nesučiupo. Nors kojas tampė mėšlungis, nuskubėjo į 
dešinę, tolyn nuo lordo Palmerstono rūmų. Jam reikėjo nueiti už 
parko, kur toliau gatvė buvo užstatyta abiejose pusėse. 

Pasilenkęs prieblandoje apžiūrinėjo šaligatvio kraštą. Širdis su- 
spurdo pamačius tai, ko ieškojo. 

Bruklaino numesta gertuvė gulėjo griovyje. Pulkininkas pareiš- 
kė, kad jai ten ir vieta, ir de Kvinsis tam pritarė. Jos vieta išties buvo 
griovyje. 

Tačiau gertuvės jam reikėjo. Ją pačiupo ir tekinas nulėkė atgal į 
parką. 

Tik pirmą kartą opijaus tinktūra buvo ne jam. Nors kūnas žvėriš- 
kai jos troško, de Kvinsis pasilaikys ją kur kas svarbesniam reikalui. 
Galbūt jos padedamas jis neleis, kad mirtų daugiau žmonių. 

Kur kas daugiau, baiminosi jis. 


I4 


Sielvartingoji moteris 


JEIGU TADA VOKSOLO SODE de Kvinsis būtų nusprendęs sumokėti 
už skrydį karšto oro balionu, būtų išvydęs Londono panoramą, iš 
kurios būtų susidaręs kur kas aiškesnį vaizdą apie plačiai į šalis išdri- 
kusį didmiestį negu iš žemėlapio. Iš aukštai jis būtų matęs didingąją 
Temzę su gausiais tiltais per ją. Būtų galėjęs pasigrožėti Vestminste- 
rio abatija ir Parlamento rūmais. 

Tačiau labiau už viską jo dėmesį būtų patraukę per visą miestą 
nusidriekę karališkieji parkai*. Kaip skelbė plakatas prie karšto oro 
baliono Voksolo sode, iš viršaus galėjai pamaryti ir Šv. Jokūbo parką, 
esantį tiesiai į vakarus nuo valdžios įstaigų — ministerijų ir žinybų. 
Šis parkas ribojosi su kitu - Žaliuoju, — o šis perėjo į kur kas didesnį 
Haid Parką, taigi galėjai pėsčias nueiti kelias mylias pačiame Londo- 
no viduryje ir manyti esąs užmiestyje. 

Tik Opiomanas nėjo. Ryto prieblandoje, sklaidantis rūkui ir 
brėkštant, jis bėgo, kiek kojos įkerta, tikėdamasis, kad medžiai ir 
krūmai jį paslėps. Kūną slegianti įtampa privertė gurkštelėti tinktū- 
ros. Vaistas apmalšino kančias ir leido atiduoti visas jėgas. Vis dėlto 


* Kadaise devyni Londono parkai priklausė karaliui ar karalienei. Dabar jie yra šalies 


valdžios žinioje. 

jis negalėjo sau leisti išgerti per daug; jis buvo numatęs panaudoti šį 
brangų skystį kur kas svarbesniam reikalui. 

Labiausiai jis baiminosi, kai reikėjo pereiti garvę, skiriančią Ža- 
liąjį ir Haid parkus. Tada jau drąsiau skubinosi į priekį, veikiau 
paknopstomis negu bėgte, prisidengdamas besisklaidančiu rūku. 
Galop pasiekė Marmurinę arką šiaurrytiniame Haid Parko kampe. 

Buvo atėjęs čia su Emile vos prieš dvi dienas, kai gyvenimą jam 
sunkino (be įpročio vartoti opijų ir skurdo) vien būtinybė paaiškinti 
Emilei, kad septyniolikos, badmiriaudamas Okstordo gatvėje, pa- 
milo prostitutę vardu Ana. 

Okstordo gatvė. 

Ji driekėsi prieš jį už Marmurinės arkos. Pamažu besisklaidančia- 
me rūke gatvė atrodė tokia pat niūri kaip prieš penkiasdešimt dvejus 
metus, kai joje vos nemirė iš bado ir nuo šalčio. 

Jis jau šlubuodamas ėjo pro tamsias krautuves kairėje gatvės pu- 
sėje, baikščiai dairydamasis per petį, ar niekas neseka. Išgirdęs į grin- 
dinio akmenis dunksint kanopas krūptelėjo: artinosi karieta. Gal 
policijos furgonas? Gal Bruklainas, taip maniakiškai tyręs jo gyveni- 
mą, atspėjo jį eisiant į vienintelę vietą Londone, kurią pažinojo kaip 
savo penkis pirštus? Tačiau net Bruklainas negalėjo tiksliai žinoti, 
kurioje Oksfordo gatvės vietoje jis slėpsis. 

Kanopos dundėjo garsiau, arčiau. 

De Kvinsis priėjo skersgatvį, sukandęs iš skausmo dantis juo pač- 
jėjo, nusileido purvinais laiptais, iššliaužė pro skylę tvoroje, nusilei- 
do vėl, šįsyk į tunelį, vedantį į dar vieną. Ten prietemoje ant granito 
gulėjo žmonės, pažiūrėti — negyvi, o iš tikrųjų — įveikti didžiulio 
nuovargio; nuo alkoholio miegas buvo dar kietesnis. 

Iš paskutinių, baigiančių išsekti jėgų de Kvinsis paslėpė gertuvę 
po sulaužyta dėže, priėjo prie miegančiųjų ir tarp jų atsigulė. 

Akmenys atrodė šalti, tačiau kažkiek miegančių kūnų šilumos 
uždarame tunelyje užsiliko. 

Pasislėpęs tarp Oksfordo gatvės elgetų Opiomanas mėgino nu- 
snūsti, bet vienoje galvos kertelėje sukosi piktos mintys. 


TOKĮ ANKSTŲ METĄ Rajanas, Bekeris ir Emilė nesugalvojo, kur dar 
pasidėti, jeigu ne Skotland Jarde. Jei pasiseks, ten dar nebus atėjusi 

žinia, kad Rajanas ir Bekeris atleisti. Jiems reikėjo vietos pailsėti, kol 
sugalvos veiksmų planą. 

Šiaip nusigauti ten būtų užtekę dvidešimties minučių, bet per 
rūką jie sugaišo visą valandą. Emilei nei tai, nei galūnes stingdantis 
šaltis buvo nė motais — rūpėjo tėvas. 

Saulė jau kilo, kai jie priėjo pastatą su užrašu: LONDONO POLI- 
CIJA. 

Viduje maloniai nuteikė šiluma. Abiejose koridoriaus pusėse 
buvo daugybė durų; į kitą aukštą vedė laiptai. Tvyrojo tyla. 

Rajanas žvilgtelėjo į miegančią ant suolo senyvą moterį, paskui 
įėjo į kabinetą dešinėje. Prie rašomojo stalo budintis konsteblis pa- 
kėlė į jį akis. 

Gal jam kas nors jau pranešė, kad jis atleistas? 

— Labas, inspektoriau Rajanai. Porą dienų jūsų nemačiau. 

Rajanas kiek lengviau atsiduso. 

— Turėjau daug darbo. 

— Ir veikiausiai turėsit dar daugiau. 

— Gaila, bet tu tikriausiai teisus. Čia konsteblis Bekeris. 

— Žinau, mes pažįstami. Kur susiplėšei apsiaustą, Bekeri? 

— Su kai kuo susipešiau. 

— Pastaruoju metu peštynių netrūksta. 

— O čia liudytoja, kurią turime apklausti, - rodydamas į Emilę 
tarė Rajanas. — Ar galime eiti į kambarį koridoriaus gale? 

— Ir gauti karštos arbatos? — žiūrėdamas į paraudusius nuo šalčio 
Emilės skruostus paklausė Bekeris. 

— Ji prie krosnies. 

Jie praėjo pro senutę ant suolo ir įėjo į kambarį su trimis rašo- 
maisiais stalais, prie kurių niekas nesėdėjo, šalia karštos krosnies. 
Emilė nusimovė pirštines ir virš jos pasitrynė delnus. 

Rajanas paėmė arbatinį ir įpylė garuojančio skysčio į tris puodelius. 

— Mėgaukitės arbata, kol galit. Gal tuoj būsime iš čia išmesti. 

Jį pertraukė balsas. | 

— Rajanai! 

Jie pasisuko. 

Tarpduryje stovėjo tas pats konsteblis. 

Gal sužinojo, kad mes jau nebe policininkai? 

— Jūsų laukia viena tokia moteris. 

— Ta, kur miega ant suolo? 

— Jau nebe. Pabudo išgirdusi jus įeinant į kabinetą. Pasakiau jai, 
kad esate tas žmogus, kurio ji laukė. Ar galit su ja pasikalbėti? Ji čia 
nuo vakar vakaro. 

Moteris stovėjo jam už nugaros. Pabudusi atrodė vyresnė negu 
tada, kai trijulė pirmą kartą ją pamatė. Ji suktelėjo veidą į šalį, tarsi 
ką slėpdama. Matoma jos veido pusė buvo išvagota tankių it vora- 
tinklis raukšlių. Ji siautėsi apsiaustu taip, tarsi beviltiškai mėgintų 
apsiginti nuo šalčio. 

— Dėl tų senųjų žudynių Ratklifo plente, — paaiškino konste- 
blis. — Sakiau jai, kad senovės istorija niekam nerūpi, - mums reikia 
išaiškinti šeštadienio ir praėjusios nakties žmogžudystes. Tačiau ji 
prisispyrė, girdi, tos senosios žudynės kažkaip susijusios su pastaro- 
jo meto. Esą jai dėl kažko gėda. Nepakenktų ją išklausyti. Jeigu tai 
niekai, bent jau jinai išeis namo. 

— Gerai, — sutiko Rajanas. — Tegul įeina. 

Konsteblis rankos mostu pakvietė moterį į kabinetą. 

Ji atrodė tokia apgailėtinai išvargusi, kad Emilė padėjo jai atsisės- 
ti ant kėdės prie stalo. 

— Norėtumėte arbatos? 

— Neturiu pinigų. 

— Jums nieko nekainuos, - patikino ją Emilė. 

— Ačiū. Aš ištroškusi. 

— Kažką žinote apie tas žudynes? — paklausė Bekeris. 

Moteris linktelėjo. 

— Tas prieš keturiasdešimt trejus metus. 

— O apie pastarųjų dienų? 

Moteris graudžiai žiūrėjo į Emilės paduotą garuojantį puodelį. 
Nors sakė esanti ištroškusi, negėrė. Emilė ant kairio moters skruosto 
pamatė nudegimo randą. 

— Kuo jūs vardu? — paklausė Rajanas. 

— Margareta. 

— O pavardė? 

— Džuel. 

Emilė pakartojo visą pavardę - Margareta Džuel? — taip išraiškin- 
gai, kad Bekeris ir Rajanas nustebę į ją sužiuro. 

— Ko jūs stebitės? — paklausė Rajanas. 

— Iš Marų žudynių? - paklausė moters Emilė. 

— Taip. —- Margaretos balsas buvo kupinas sielvarto. 

— Kas čia darosi? — paklausė Bekeris. 

— Tėvas rašė apie šią moterį. Ji — tarnaitė, kurią Timotis Maras 
išsiuntė nupirkti austrių prieš pat žudynes. 

Rajanas priėjo arčiau jos. 

— Margareta? 

Senutė pakėlė į jį akis. 

— Sakykit mums, ko čia atėjote. 

— Dėl šeštadienio vidurnakčio. Prieš keturiasdešimt trejus metus. 

— Taip, prieš keturiasdešimt trejus metus, — Rajanas atsiklaupė 
šalia, kad jo veidas būtų sulig jos. 

— Ponas Maras šeštadieniais krautuvę uždarydavo vienuoliktą. — 
Margareta žiūrėjo į arbatos puodelį savo rankose, bet prie lūpų ne- 
pakėlė. — Tą vakarą... kai ponas Maras jau ruošėsi ją uždaryti, jis 
liepė Džeimsui... 

— Džeimsui? — paklausė Bekeris. 

— Berniukui krautuvininko padėjėjui. Ponas Maras liepė Džeim- 
sui uždaryti langines. Man liepė eiti apmokėti sąskaitą duonos krau- 
tuvėje, o paskui nupirkti austrių naktipiečiams. 

Margareta dvejojo — matėsi, kad jai skaudu. 

— Man būdavo baisu gatvėje tokį vėlų metą, bet ponas Maras 
įpykdavo dėl menkiausių smulkmenų ir aš nedrįsdavau nevykdyti jo 
paliepimų, nes bijojau, kad mane atleis. Taigi tamsoje nuskubėjau 
į austrių krautuvę, bet ji buvo uždaryta. Tada nuskubėjau į duonos 
krautuvę, bet ji irgi buvo uždaryta. Vis galvojau, kaip įsius ponas 
Maras. Kai galiausiai grįžau, durys buvo užrakintos. Taigi supra- 
tau — ponas Maras supyko, kad taip ilgai užtrukau. Vis dėlto, nors 
labai jo bijojau, dar labiau drebėjau; kad tamsioje gatvėje mane kas 
apvogs ar padarys dar ką blogiau, todėl pabeldžiau į duris. Jis nepri- 
ėjo atidaryti, tada ėmiau į jas trankyti, netrukus — spardyti, šaukda- 
ma: „Pone Marai, įleiskite mane!“ 

Prikišusi ausį prie durų išgirdau žingsnius. Jie nutilo kitapus 
durų. Išgirdau kažką kvėpuojant. 

— Pone Marai, man čia baugu! - sušukau, bet durys neatsida- 
rė, tik išgirdau tolstančius žingsnius. Staiga pasijutau, lyg juoda 
katė būtų perbėgusi kelią. Man pasidarė baisiau dėl to, kas gali 
būti name, negu dėl to, kad kas nors gatvėje gali mane apiplėš- 
ti. Negaliu jums apsakyti, kaip nudžiugau, pamačiusi panaktinio 
žibintą. Panaktinis paklausė manęs, kas atsitiko, tada jau jis ėmė 
trankyti į duris šaukdamas poną Marą. Išgirdęs triukšmą atėjo 
kaimynas. Jis perlipo per tvorą už namo, pamatė, kad durys pra- 
viros, įėjo ir rado... 

Ji ilgai tylėjo. | 

— Gerkite arbatą, — paragino Emilė. 

— Kaimynas atrakino lauko duris. Kaip gyva nebuvau mačiusi 
tokio išbalusio žmogaus. Per tą laiką man už nugaros jau susirinko 
visa minia. Visi puolė į vidų ir nusitempė mane kartu. Pamačiau 
ponią Mar ant grindų, kiek toliau - Džeimsą, krautuvininko pa- 
dėjėją. Ant manęs užtiško kažkas šlapia. Pakėlusi akis pamačiau 
lubose kraują. - Margaretą nupurtė drebulys. — Tada žiopliai pra- 
sibrovė pro mane už prekystalio — ten pamačiau ant grindų poną 
Marą. Lentynos buvo aptaškytos krauju. Kūdikis! - neišėjo man iš 
galvos. Marai turėjo trijų mėnesių sūnų. Meldžiau, kad jam nieko 
nebūtų atsitikę, bet tada kažkas rado kūdikį viename iš kamba- 
rių namo gale. Lopšys buvo sutrupintas į šipulius. Kūdikiui buvo 
perrėžta... 

Margaretos ranka taip drebėjo, kad išsilaistė arbata. 

Emilė paėmė iš jos puodelį. 

— Šito niekas negalėjo suprasti, — tarė Bekeris. — Kodėl žudikas 
užmušė kūdikį? Trys suaugusieji būtų kėlę grėsmę žmogui, mėgi- 
nančiam apiplėšti krautuvę, bet kūdikis... Kiek žinau, žudikas nieko 
nepavogė. 

— Jis ne dėl to tai padarė. 

— Ne? 

— Jis atėjo ten ne vogti. 

— Kalbat taip, tarsi žinotumėt. 

Margareta linktelėjo. 

— Ko jam reikėjo? Kodėl jis nužudė visus? Budinčiam konste- 
bliui sakėte, kad tai kažkaip susiję su pastarojo meto žudynėmis, — 
tarė Rajanas. 

Margareta vėl linktelėjo. Veide atsispindėjo kančia. 

— Sakykit mums, Margareta. 

— Tik ne vyrui, — senutė pasisuko į Emilę nebeslėpdama rando 
ant kairio skruosto. — Gal galėčiau papasakoti moteriai. 

— Manau, aš suprasčiau, — patikino ją Emilė. 

— Man baisiai gėda. 

— Jeigu po tiek laiko apie tai prašneksite, gal pasijusite... 

— Geriau? — Margareta giliai, skausmingai atsiduso. — Geriau aš 
niekados nepasijusiu. 

— Paliksime judvi vienas, — tarė Bekeris. 

Juodu su Rajanu išėjo iš kabineto ir uždarė duris. 

Emilė prisitraukė kėdę prie Margaretos ir delnais suėmė raukšlė- 
tą jos veidą. Pabučiavo senutei į kaktą, kurioje atsispindėjo nerimas. 
— Mano tėvas sako, kad užmiršti neįmanoma, — tarė mergina. 

Margareta nusišluostė akis. 

— Jūsų tėvas teisus. 

— Tačiau tėvas rašo savo prisiminimus taip, tarsi jį verstų kažko- 
kia neįveikiama jėga, tarsi žodžiais tikėtųsi juos apmalšinti, kad ir 
kokie skaudūs jie būtų. Margareta, atsipalaiduokite. 

Net ašaros buvo bejėgės sulaikyti Margaretos žodžius. 


Už PuUsVALANDŽIO Emilė darsyk pabučiavo Margaretai į kaktą. 
Sukrėsta to, ką išgirdo, priėjo prie durų ir jas atidarė. 

Rajanas su Bekeriu laukė ant suolo koridoriuje. Pastate dabar 
aidėjo balsai — rinkosi konstebliai. Jų veiduose galėjai matyti prač- 
jusios nakties siaubus. 

Emilė prisiminė tėvo rašytus žodžius. Siaubai, nirtinantys širdį 
graužiantį sielvartą. 

Rajanas ir Bekeris atsistojo. 

— Emile, jūsų tėvas pabėgo, - pranešė Rajanas. 

— Pabėgo? 

— Ši žinia pasiekė Skotland Jardą, kol kalbėjotės su Margareta. 


Jūsų tėvas iššoko iš Bruklaino karietos. Visiems įsakyta jo ieškoti. 

Emilė, dar neatitokusi nuo to, ką išgirdo iš Margaretos, buvo taip 
sukrėsta naujos žinios, jog turėjo prisilaikyti sienos, kad nepargriūtų. 

— Turim jį rasti, — tarė Bekeris. - Ar numanote, kur galėjo nueiti 
jūsų tėvas? 

Emilė vis dar negalėjo atsigauti. 

— Vakar prieš išvežamas jūsų tėvas suriko: „Žinai, kur būsiu. Ten, 
kur aš klausydavausi muzikos.“ Numanot, ką jis turėjo galvoje? — 
paklausė Rajanas. 

— Ne. 

— Gal kokią koncertų salę? 

— Tėvas niekada man neminėjo jokios koncertų salės. — Emilė 
įkvėpė stengdamasi susikaupti. —- Ačiū Dievui, jis pabėgo. 

Ten, kur jis klausydavosi muzikos? Kažkas sukrebždėjo tolimoje 
atminties kertelėje, bet, kad ir kaip ji stengėsi ištraukti tą mintį aikš- 
tėn, ji nepasidavė. 

— Ar Margareta ką nors jums papasakojo? 

— Labai daug. Ar netoliese yra bažnyčia? 

— Jai reikia bažnyčios? 

— Net labai. 

— Už dešimties minučių kelio, — atsakė Rajanas. — Tik ji kur kas 
didesnė už bažnyčią. 


VyKO ANKSTAUS RYTO PAMALDOS. Kitokiomis aplinkybėmis Emilė 
nebūtų galėjusi atsistebėti aukšta milžiniška Vestminsterio abatija, 
jos kolonomis ir vitražiniais langais, bet visos mintys sukosi vien 
apie tai, kad tėvas pabėgo ir ką sužinojo iš Margaretos. 

Ji nuvedė senutę prie klaupto, ši atsiklaupusi meldėsi. Jos veidu 
vis dar ritosi ašaros, vilgydamos randą ant kairio skruosto. 

Į pamaldas susirinko stebėtinai daug žmonių. Baimė arginė juos 
maldauti Dievą apsaugoti nuo mieste siaučiančio smurto. Menkiau- 
sias judesio garsas aidu atsimušė didžiulėje katedroje. 

Kunigas pradėjo pamokslą. Emilė spėjo, kad tie patys pamokslai 
buvo sakomi prieš keturiasdešimt trejus metus. 

— Viešpats mūsų Ganytojas, — atsimušė nuo sienų ir lubų dvasi- 
ninko balsas. — Nelabasis, kaip vilkas užpuolęs mus, yra Viešpaties 
priešas. Jeigu tikėsime, Viešpats mus apsaugos. 

— Teisingai pasielgėte man papasakodama, — sukuždėjo Margare- 
tai Emilė. — Klausykit, ką sako dvasios tėvas: Viešpats jūsų neapleis. 

Pamokslaujančio kunigo balsas tebegriaudėjo milžiniškame pas- 
tate, kai Emilė vedėsi Rajaną ir Bekerį laukan. Išėjusi pro didžiules 
lauko duris, ji bemaž nepastebėjo įspūdingo kiemo priešais abatiją. 

— Iki šiol nesu šitaip kalbėjusi girdint vyrams, kurie nėra mano 
šeimos nariai, — tarė Emilė. 

— Ko gero, ir atvirkščiai: ko gero, mes dar nesame girdėję moters 
kalbant taip, kaip, nujaučiu, tuoj kalbėsite jūs, — atsakė jai Rajanas. 

— Sutinku. — Vis dėlto Emilė dvejojo — kaip neseniai dvejojo ir 
Margareta. - Jeigu stengsiuosi negalvoti, galbūt prisiversiu viską pa- 
pasakoti. Žodžiu, Margareta laukėsi ir buvo netekėjusi. 

Kurį laiką vyrai neteko amo. 

— Dabar suprantu, kodėl ji nenorėjo apie tai kalbėti, — tarė 
Bekeris. 

— Jūs nesuprantate. Kol kas. Tėvas buvo Džonas Viljamsas. 

— Džonas Viljamsas? 

— Margaretos tėvai mirė nuo vidurių šiltinės, kai jai buvo dvy- 
lika. Ji dirbo ne viename fabrike, kol galiausiai nusprendė ieškoti 
tarnaitės darbo. Maras jau turėjo padėjėją vaikiną, bet jam reikėjo 
merginos, kuri padėtų jo žmonai, kol ši laukiasi, ir paskiau, kai 
kūdikis gims. Margareta gavo dešimt svarų sterlingų per metus, 
be to, Maras ją valgydino ir davė pastogę. Margaretai buvo lei- 
džiama vieną vakarą per savaitę išeiti į miestą, be to, turėjo pusę 
laisvo sekmadienio ir dar vieną laisvadienį kas mėnesį. Jai buvo 
septyniolika. 

Maras buvo piktas, pagiežingas žmogus, jis nuolatos priekabiau- 
davo prie Margaretos ir ją aprėkdavo. Blogiausia, kad jis visados 
būdavo nepatenkintas, kai tarnaitė prašydavosi išleidžiama vakare 
kartą per savaitę ar pasinaudodavo laisvu sekmadienio pusdieniu. 
Na, o kai užsimindavo turinti per mėnesį visą laisvadienį, Maras 
grasindavo išmesti ją į gatvę, jeigu ši nebus krautuvėje visą dieną. 

Margareta susipažino su Džonu Viljamsu gatvės šventėje per vie- 
ną retą laisvadienį. Prekinio laivo jūreivis Viljamsas buvo dešimčia 
metų vyresnis už ją, įdomus, išvaizdus, gelsvų garbanotų plaukų. 
Margareta jam patiko. 

Emilė nucilo; ją slėgė Vestminsterio abatijos šešėlis. 

— Tada jis ja pasinaudojo, — spėjo Bekeris. Ištardamas šiuos žo- 
džius už Emilę, jis mėgino jai padėti, kad nesijustų nesmagiai. 

Emilė pritariamai linktelėjo. 

— Viljamsas veikiausiai nežaidė jos jausmais, nors padariniai buvo 
tokie pat. Juodu leisdavo laiką drauge, kai tik ji galėdavo ištrūkti iš 
krautuvės. Kartais Viljamsas išplaukdavo kokiu nors prekiniu laivu 
ir nebūdavo krante ištisus mėnesius. Vienuoliktų metų spalio pra- 
džioje jis grįžo iš kelionės į Indiją. Juodu be galo norėjo pasimatyti. 

Emilė iš gėdos išraudo. 

— Tada tai ir nutiko, — skubėjo pasakoti ji. — Po pustrečio mėne- 
sio Margaretai galiausiai teko prisipažinti, kad laukiasi. Kas rytą ją 
pykino, ir Maras tuos požymius pažino: panašiai nėštumo pradžioje 
būdavo ir jo žmonai. Maras išsakė jai savo įtarimus. Kai Margareta 
pripažino, kad jie pagrįsti, jis įsiuto. Girdi, ji pasirašiusi su juo su- 
tartį, jis tikėjęsis, kad ji padės jo žmonai su naujagimiu, bet dabar 
Margareta negali vykdyti savo įsipareigojimų. 

— „Aš galėsiu dirbti dar daug mėnesių“, - mėgino įtikinti jį Mar- 
gareta, bet krautuvininkas ėmė rėkti nepakęsiąs savo namuose nusi- 
dėjėlės. Jis ketinąs tuoj pat pradėti ieškoti kitos tarnaitės, ir kai tik ją 
susirasiąs, išmesiąs ją į gatvę pas tokias pat kaip ji. 

Emilė dvejojo: ieškojo tinkamų žodžių. 

— Džonas Viljamsas garsėjo ūmiu būdu. Margaretai papasako- 
jus apie Maro reakciją, jis įtūžo labiau negu krautuvininkas. Mar- 
gareta ir Viljamsas kūrė planus gyventi drauge. Viljamsas turėjo 
išplaukti į dar vieną kelionę — tikėjosi uždirbti užtektinai pinigų 
jųdviejų būstui. Kuo ilgiau Maras laikys ją tarnaite, tuo daugiau 
laiko porelė turės pasirengti. Dabar jų ateities planai buvo besu- 
žlungą. 

— Viljamsas nuėjo pas Marą? — paklausė Rajanas. 

— Taip. Jis norėjo prikalbinti Marą leisti Margaretai dirbti, kol 
pats grįš iš kelionės. Bet galit įsivaizduoti, kaip sekėsi kalbėtis dviem 
įtūžusiems vyrams. Juodu vos nesusimušė. Tada Maras pareiškė, esą 
kitą dieną, sekmadienį, Margareta tikrai gausianti pusę laisvadienio. 
Net ne pusę, o visą. Ir visas kitas dienas, nes Maras nenorintis, kad 
ji grįžtų į darbą. 


265 


DAVID MORRELL 


Tai nutiko šeštadienio popietę. Margareta viename iš galinių 
kambarių ginčą girdėjo, bet buvo pernelyg išsigandusi, kad kištų- 
si. Girdėjo, kaip Viljamsas išlekia iš krautuvės. Tada Maras priver- 
tė ją iki pat vakaro dirbti sunkius darbus. Prieš vidurnaktį jis iš- 
siuntė Margaretą neva apmokėti sąskaitos duonos kepėjui ir pirkti 
austrių, nes norėjo ją nubausti, mat žinojo, kaip ji bijo tamsos. Per 
tardymą ji melavo. 

— Ką? 

— Duonos kepėjui ji nesumokėjo ir austrių nenupirko todėl, kad 
kamuojama blogos nuojautos ji mėgino rasti Džoną Viljamsą. 

Į katedrą sugužėjo daugybė tikinčiųjų; įsitempę jų veidai rodė, 
kad jie atėjo čia melstis už savo saugumą. Gatvėje prieš abatiją matė- 
si vos viena kita karieta. Aštuntą ryto jų turėjo būti apstu ir raštinin- 
kai juodais apsiaustais turėjo skubėti į savo kontoras, tačiau dažnas 
dėl kilusio pavojaus, matyt, nusprendė likti namie. 

— Ta prakeikta valdžia daro per mažai, — įeidamas į abatiją savo 
draugužiui sukuždėjo rūsčios išvaizdos vyriškis. 

Prie durų priėjo kitas. 

— Didikai pabėgo iš miesto į savo vilas kaime, — aiškino jis mo- 
teriai. — Jie tokie turtingi, kad gali samdytis apsaugininkus, bet po- 
licininkais bijo pasitikėti. Praėjusią naktį visus tuos žmones išžudė 
konsteblis. 

— Negalima pasitikėti ir jūreiviais, — tarė moteris šalia jo. - Nie- 
kuo negalima pasitikėti. Praėjusią naktį į Koldbat Fildso kalėjimą 
įsiveržė vyras, nužudė viršininką ir paleido į laisvę tūkstantį kalinių. 
Tepadeda mums Dievas, kad jie neišžudytų mūsų miegančių. 

— Kas kas, bet valdžia tikrai mums nepadės. 

— Lordas Palmerstonas turi svarų pagrindą nerimauti, — vyrui ir 
moteriai įėjus į abatiją tarstelėjo Bekeris. 

— Jis nė pats nenutuokia, kokį svarų, - pridūrė Emilė. 

— Ką turite galvoje? 

— Tuoj suprasite. Margaretai nepavyko rasti Viljamso, nes šis ste- 
bėjo krautuvę. Pamatęs iš jos išeinančią Margaretą, jis šmurkštelėjo 
į vidų — norėjo dar kartą pasiaiškinti su Maru. Buvo išgėręs. Turėjo 
laivo dailidės plaktuką - name, kuriame nuomojosi kambarį, jį paliko 
kažkoks jūreivis. Margaretos manymu, jis norėjo tik pagąsdinti Marą. 

— Bet vaidas tapo nevaldomas, - už Emilę užbaigė Rajanas. - Už- 
mušus Marą, Viljamsui reikėjo nužudyti visus, kurie girdėjo kivirčą 
ir galėjo jį pažinti. Bet kam žudyti kūdikį? Jis nekėlė jam grėsmės. 
Tad kodėl jį nužudė? 

— Girtas ir įsiutęs Viljamsas nusprendė, - aiškino Emilė, - jeigu 
Maras pasiryžęs nubausti Margaretą už kūdikį, kurio ji laukiasi, jis, 
Viljamsas, nubaus Maro kūdikį. 

Orą sudrebino suskambę abatijos varpai. 

— Prieš tris dienas tokia mintis man nė į galvą nebūtų atėjusi, — 
prisipažino Rajanas. 

— Margareta įtarė, kad juos visus išžudė Viljamsas, — pasakojo 
toliau Emilė. — Kitą rytą, jau apklaustą pareigūnų, ji susirado Vil- 
jamsą jo nuomojamame kambaryje. Ji paklausė jo apie žudynes, jis 
neprisipažino. Jinai paklausė jo dar kartą, primygtiniau, jis vis tiek 
neprisipažino. Bet iš akių ji matė, kad tai jo darbas. Kas jai beliko? 
Juk negalėjo visiems pasakoti besilaukianti, neturinti sutuoktinio, ir 
kad kūdikio tėvas - žmogus, išžudęs Marų šeimą. Jeigu būtų pasa- 
kiusi tiesą, jos būtų laukusi vienintelė — gatvinės — ateitis. 

— Vadinasi, ji nepasakė, ką įtarianti, — suniurnėjo Rajanas. 

— Anot jos, jeigu tik ji nebūtų susipažinusi su Viljamsu, jeigu 
nebūtų nuo jo pastojusi, jeigu nebūtų buvusi silpna... 

— Taip, visi tie žmonės būtų gyvenę. 

— Visus tuos metus ją graužė kaltė, - pasakė jiedviem Emilė. 

— O kaip su tomis Viljamsono žudynėmis po dvylikos dienų? — 
paklausė Bekeris. — Sakiau inspektoriui Rajanui, kaip keista, kad 
žmogus Džono Viljamso pavarde nužudė Džoną Viljamsoną. 

— Pasak Margaretos, Viljamsas tapo išsiblaškęs, paniuręs. Gėrė 
tiek daug, kad ji nebegalėjo būti šalia. Jis ją susirado, aiškino, kaip 
karštai myli, bet jinai nuvijo jį šalin. Viena iš smuklių, kuriose jis 
lankydavosi, priklausė Viljamsonui. Žmonės juokaudavo, girdi, 
juodu gali būti giminės, nes Džonas Viljamsas pagal amžių tinka 
Džonui Viljamsonui į sūnus,* nors iš tikrųjų Viljamsonas tiko Vil- 
jamsui į tėvus. 


* Anglišką pavardę Williamson sudaro dvi šaknys, tikrinis vardas William ir bendri- 


nis „son“ (sūnus). 

— Nuo tų dalykų man svaigsta galva, — pasiskundė Rajanas. — 
Pradedu galvoti kaip jūsų tėvas. Viljamsonas. 

— Jūs supratote? — paklausė Emilė. — Viljamsonas. Viljamso sū- 
nus. Ta pavardė nedavė jam ramybės. Jis nužudė Maro sūnų. Mar- 
gareta jį paliko. Ko gero, jis niekada nepamatys savo vaiko — galbūt 
sūnaus. Kaltė jį tiek draskė, kad jis ėmė kraustytis iš proto. Manau, 
tėvas pasakytų: kai Viljamsas nužudė Viljamsoną, jam atrodė, kad 
jis nužudė save. 

— Praėjus kelioms dienoms, jis taip ir padarė: pasikorė Koldbar 
Fildso kalėjime, — užbaigė Rajanas. 

Abatijos durys su trenksmu atsilapojo ir išgąsdino juos. Laukan 
išsiveržė vargonų garsai, pasipylė tikintieji. Neatrodė, kad jie jaustų- 
si bent kiek saugesni. 

Vargonai. Jų garsai labai panėšėjo į vargonėlių. Staiga Emilė su- 
prato, kur nuėjo tėvas, tik aiškinti nebuvo laiko. 

— Margaretos kūdikis... — tarstelėjo jinai. 

— Kuo jis čia dėtas? 

— Jai gimė sūnus. Ji sunkiai vertėsi, rankiodama anglis prie upės, 
bet sugebėjo išlaikyti sūnų. Kai jam buvo ketveri, susipažino su bu- 
vusiu kareiviu. Jie ėmė gyventi kartu. 

— Na ir kas? 

— Berniukas gavo to kareivio pavardę — Bruklaino. 

— Ką?! 

— Margaretos Džuel sūnus... Džono Viljamso sūnus... yra pulki- 
ninkas Bruklainas. 


DE KVINSIS PAJUTO, KAD KAŽKAS JĮ LIEČIA. 

— Ei! 

Jis išsigandęs pabudo ir spyrė skaudamomis kojomis. 

Tas žmogus atšoko. 

De Kvinsis prasimerkė. Tunelyje tvyrojo blausi ryto šviesa. Prieš 
jį lanku stovėjo gera dešimtis vaiduoklių — skarmaluotų, išvargusiais 
veidais, piktžaizdžių nusėta oda. 

— Žiūrėjau, ar neturi skustuvo, — pasakė nuspirtasis. 

— Manai, kad aš — žudikas? — Nekreipdamas dėmesio į skau- 
damą sužeistą petį, de Kvinsis abiem sukaustytomis rankomis at- 

sirėmė į purviną sieną ir atsistojo. — Ar aš, toks paliegęs senis, 
užsipulčiau tokius žaliūkus kaip jūs? Kodėl aš norėčiau padaryti 
jums ką nors bloga? 

— Dėl mūsų turtų, — pašaipiai atšovė kitas elgeta. 

— O gal jūs norėjote pavogti turtus iš manęs?! — atkirto de 
Kvinsis. 

— Tavo smakras aptekęs šašais, apsiaustas kruvinas — neatrodo, 
kad turėtum daugiau turtų už mus. Kodėl tu su antrankiais? 

— Dėl kai ko nesutariau su lordu Palmerstonu. 

— Su lordu Kupidonu? Cha! 

— Nemeluoju: lordas Palmerstonas pajuto man antipatiją ir įsakė 
mane suimti. 

— Ką gi: jei nenori sakyti mums tiesos, tavo reikalas. — Vienas 
vyras grasinamai žengtelėjo prie jo. - Bet ką tu čia veiki? 

— Tą pat, ką tu. Man reikėjo kur nors pailsėti. 

— Turiu galvoje — čia? Kodėl atėjai ne kur nors kitur, o čionai? 

— Jeigu lordas Kupidonas išties jo ieško, jis atsives čia policinin- 
kus, — išgąstingai tarė kitas vyras. — Jie šniukštinės, kol ras šį tunelį. 
Išmeskim šitą iškrypėlį lauk. 

— Ar šiame tunelyje užuodžiate kepyklos kvapus? — paklausė de 
Kvinsis. 

— Kepyklos? 

— Nuo to gardaus kvapo man imdavo urgzti pilvas, bet po kurio 
laiko skrandis taip susitraukė, kad supratau: net jeigu duoną lai- 
kyčiau rankose, neįstengčiau jos valgyti. Ateidavau čia, į tunelį, ir 
kvėpdavau tą nuostabų duonos kvapą, įsivaizduodamas, neva juo 
pasisotinu. 

— Iš kur apie tai žinai? 

— Kiek toliau tunelyje buvo posūkis. Nuo jo į viršų vedė laip- 
teliai, ten buvo vandens siurblys. Jo baiminausi, bet niekur kitur 
vandens negalėjau rasti, todėl vis tiek gerdavau iš jo. 

— Iš kur žinai apie jį? 

— Daugiau kaip prieš penkis dešimtmečius kelias savaites čia 
glaudžiausi, kol radau pastogę netoliese - Graikų gatvėje. - Jusda- 
mas slegiančią pusės šimtmečio naštą de Kvinsis apsidairė. - Kar- 
tais pamanau, kad skausmas, kurį patyriau čia, buvo vieni niekai, 

palyginti su tuo, ką teko iškęsti vėliau. Man reikia kelių jūsų pas- 
laugų, ponai. 

— Ponai? Cha. 

— Mes nedarome paslaugų pašaliečiams už dyką, —- subambėjo 
kitas. - Mums juk reikia valgyti. 

— Patikėkit manim, žinau. Deja, man pačiam gėda, kad neturiu 
šlamančiųjų. Bet kuo jums sumokėti turiu. 

— Kuo? 

— Šiais antrankiais. Dešinėje mano apsiausto kišenėje rasite jų 
raktą. 

Kažkoks skarmalius įkišo ranką de Kvinsiui į kišenę, ištraukė 
raktą ir atšoko. 

— Dabar tu mums įkliuvai. Be mūsų antrankių nenusiimsi. 

— Aš ir taip negalėjau jų nusiimti. Rakto skylutė išorinėje antran- 
kių pusėje, negaliu ten pasiekti. Malonėkite mane išvaduoti. 

— Tas žmogeliukas juokingai kalba, — tarė vienas elgeta. 

— Laikykime jį belaisviu, — pasiūlė kitas. — Tegul kalba ir mus 
juokina. 

— Taip. Kaip žaislas, kurį išsitraukiam iš dėžės. 

— Nuimkit antrankius ir pasiimkit, — patarė de Kvinsis. - Galit 
juos parduoti. Policijos antrankiai su raktu jiems atrakinti turėtų 
būti verti poros svarų sterlingų tiems, kas nesutaria su policininkais. 

— Niekad apie tai nepagalvojau. 

— Tik paskubėkit — turiu eiti. 

Vyrai dvejojo. 

— Pora svarų sterlingų... — suniurnėjo vienas. - Nuimkit. 

Netrukus de Kvinsio riešai buvo laisvi nuo antrankių naštos. Jis 
patrynė sudirgintą, ištinusią odą, kad kraujas vėl į ją tekėtų. 

— Turiu kitą būdą jums sumokėti, — tarė jis elgetoms. 

— Ką jis čia tauškia? 

— Savo drabužius. 

— Ką? 

— Man reikia mano sudėjimo žmogaus apsikeisti drabužiais. 

— Nori išmainyti savo apdarus į tai, kuo vilkim mes? 

— Mano sudėjimo žmogaus, - pakartojo de Kvinsis. - Drabužiai, 
kuriuos gausiu, turi atrodyti lyg iš tiesų būtų mano. 

— Vienintelis tarp mūsų tavo sudėjimo — Džojis. Kiek tau metų, 
Džoji? Penkiolika? 

Iš pulkelio į priekį žengtelėjo liesas berniukas. Jo drabužiai buvo 
tokie pat apdriskę kaip kitų, veidas raupų subjaurotas. 

— Atrodo. 

— Norėtum geresnių mano drabužių? — paklausė de Kvinsis. 

- Jie per gražūs. Kaip aš su tokiais prašysiu išmaldos? Atrodys, 
kad penso man nereikia. 

— Bet su jais tau bus šilčiau. Be to, neabejoju, kad mano duoti 
drabužiai netruks sudriksti. 

Išties de Kvinsio kelnių atvartai jau buvo apibrizgę, apsiausto 
alkūnės apsitrynusios. Tačiau niekad neišbrisdamas iš skolų, nieko 
geriau jis neišgalėjo. 

— Ir prašyčiau duoti savo skrybėlę, Džoji. Su tokiais tankiais 
plaukais tau bus šilta ir be jos. 

Po penkių minučių Džojis didžiuodamasis vilkosi naująjį ap- 
siaustą virš naujųjų kelnių. 

— Galėčiau eiti į karalienės pobūvį. 

— Veikiau į elgetų, — nusišaipė kažkas. 

Tuo metu de Kvinsis apsivilko berniuko duotas drapanas, užsi- 
smaukė ant kaktos negražią skrybėlę. 

— Kur ruošiesi toks eiti? — nusistebėjo kažkuris elgeta. — Mes 
stengiamės atsikratyti tų skarmalų, o tu jais velkiesi. 

— Kaip tik todėl, kad kai kur einu, man reikia dar vienos jūsų 
paslaugos, gerieji ponai. 

— Ką?! Dar vienos paslaugos? 

— Kuris iš jūsų apsimeta neturįs kojų? 

Vyrai droviai susižvelgė. 

— Iš kur Žinai apie... 

— Žinau visas gudrybes. Vienas iš jūsų žongliruoja. Kitas daro akro- 
batinius triukus, tikriausiai Džojis, nes jis jauniausias ir vikriausias. 

Džojis nesusilaikė ir pasipuikavo: kelis kartus persivertė per gal- 
vą, atliko salto, galiausiai pavaikščiojo ant rankų. 

Elgetos jam paplojo. 

— Bravo! — pagyrė de Kvinsis. — Iš kitų vienas dainuoja, vienas 
apsimeta neregiu. Vienas šluoja gatvę, kai per ją eina turtingas po- 

nas su dama. Vienas kaulija pinigų traukinio bilietui — girdi, turi 
važiuoti pas mirštančią motiną. O vienas apsimeta neturintis kojų. 
Turiu puikų pasiūlymą tam, kuris verčiasi šiuo amatu. 

— Ką siūlai? — Į priekį atšlubavo vyras. Jo keliai vos lankstėsi, nes 
daugybę metų kojas laikė parietęs po savim. 

— Ar galiu pamatyti jūsų platformą? — paprašė de Kvinsis. 

Vyras iš pradžių sutriko. 

— Tu taip ją vadini? 

— Prašyčiau ją parodyti. 

Vyras nušlubčiojo už savo draugužių ir grįžo su kvadratine lenta. 
Jos viršuje buvo pritvirtintas senas kilimėlis, apačioje - ratukai. Kili- 
mėlis buvo storas, su skyle per vidurį, kad vyras galėtų paslėpti kojas 
ir visiems rodyti, neva jos amputuotos ties keliais. 

— Geresnės niekada nesu matęs, — tarė de Kvinsis. - Brangusis 
žmogau, prašau truputį paėjėti su manim tuneliu. Man reikia pasi- 
kalbėti su jumis akis į akį. 

Kitiems įtariai stebint, de Kvinsis nusivedė vyrą į šalį. Elgeta su- 
lig kiekvienu žingsniu raukėsi iš skausmo. 

— Gerasis žmogau, man reikia pasiskolinti jūsų platformą. 

— O kaip aš be jos prašysiu išmaldos? 

— Ar aš klysčiau spėdamas, kad retkarčiais išgeriate šiek tiek al- 
koholio? 

— Tai vienas iš negausių mano malonumų. 

— Ir ar klysčiau spėdamas, kad jums patinka opijus alkoholyje? 

— Turite galvoje opijaus tinktūrą? 

— Būtent, gerasis mano žmogau. Kad apmalšintų nuo šalčio 
skaudančius kaulus. Ar esate jos ragavęs? 

— Be jos man visą laiką skauda kelius. Be jos nuo skausmo nega- 
liu užmigti. 

— Ar norėtumėte išmainyti savo puikią platformą į ją? 

— Kaip tai atsitiks? 

— Turiu įsitikinti, kad žinote, kokia stipri yra opijaus tinktūra. 
Noriu, kad jums būtų šilta šaltyje ir kad galėtumėte miegoti, bet vis 
dėlto pabustumėte. 

— Kalbate apie tai, kad nuo jos nemirčiau? 

— Žinoma, nepatyrusiems ragautojams taip yra nutikę. 

— Opijaus tinktūrą gurkšnoju nuo tada, kai pirmą kartą atsidū- 
riau gatvėje. Jie — taip pat. — Jis parodė į būrelį tolėliau tunelyje. 

— Gal norėsite su jais pasidalyti — tada niekam neklius per daug. 

— Dalytis? Kaip tai gali nutikti? 

— Vadinasi, susitarėm? 

— Taip, taip, taip. Kur tinktūra? 

De Kvinsis nusivedė šlubį prie sulaužytos dėžės, pakišo po ja ran- 
ką ir ištraukė gertuvę. 

— Kas čia? — sušuko kažkuris elgeta. 

— Dar vienas užmokestis už jūsų paslaugas. 

Nors de Kvinsis baisiai troško gurkštelėti, padavė gertuvę šlu- 
biui. Opiomanui retai tekdavo toks išmėginimas — atiduoti opijaus 
tinktūrą. 

— Kai gertuvė bus tuščia, galėsite ją parduoti. 

Pirmas gurkštelėjo šlubis, paskui priėję kiti elgetos. 

— Kažin, ar nebūtų įžūlu paprašyti jūsų dar vienos paslaugos, — 
įsidrąsinęs tarė de Kvinsis. 

— Kaip toks mažutis žmogelis, tikrai daug nori. 

— Prieš penkiasdešimt metų, kai gyvenau gatvėse, mūsų būrelis 
buvo pasidalijęs teritoriją, kurioje dirbo. Aš turėjau teisę prašyti iš- 
maldos nuo Oksfordo gatvės, kur prasideda Haid Parkas, iki Bon- 
do garvės kampo. Į pietus — iki Grouvnerio gatvės, į šiaurę — iki 
Vigmoro. Bet jeigu būčiau iš tų ribų išėjęs, būčiau įsibrovęs į kitos 
grupuotės ribas, tad padariniai būtų buvę skaudūs. 

— Dabar viskas taip pat, — pritarė vienas elgeta. — Kiekvienas 
turime savo vietą. Nesivaržome. Žodžiu, gyvenk ir netrukdyk gy- 
venti kitam. 

— Galėtumėte padaryti man svarbią paslaugą. Tiesą sakant, ne 
vien man, bet dar Londonui ir visai Anglijai, jeigu susisiektumėte 
su gretimomis grupuotėmis ir paprašytumėte, kad šios, savo ruožtu, 
susisiektų su gretimomis. 

— Kuriems galams? 

— Ieškau vieno žmogaus - atsargos karininko. Jis dvidešimt metų 
tarnavo Indijoje ir gavo apdovanojimų už narsą mūšiuose. Pradėjęs 
penktą dešimtį, labai aukštas, patrauklaus veido. Tik tas veidas ke- 
lia nerimą, nes neatskleidžia nei minčių, nei jausmų. Vyras švariai 

skutasi. Rusvų garbanotų plaukų. Krintančios į akis kariškos laiky- 
senos. Drabužiai elegantiški, kaip ir pritinka žmogui, atsakingam už 
saugumą šalies viduje. 

— Lordas Palmerstonas? Tu pažįsti lordą Kupidoną? 

— Lordą Palmerstoną esu matęs vos kartą. Praėjusį vakarą, ir man 
nepatiko. Žmogaus, apie kurį noriu sužinoti, yra pulkininkas Bru- 
klainas. 

— Ką nori apie jį sužinoti? 

— Kur gyvena, kur būna, kokių įpročių turi — viską, ką gali suži- 
noti bet kuris žmogus. 

— Sakei, Anglijos labui? Pastaruoju metu Anglija menkai mums 
padeda. Ką mes už tai gausime? 

— Palengvėjimą: žinosite, kad jis neišžudys jūsų miegančių. 

— Puiku, bet aš bijau mirti badu. 

— Užtikrinu: visi, kurie padės man rasti pulkininką Bruklainą, 
gaus iki soties pavalgyti. 

— Velniai rautų, tavo kišenėje — nė penso. Nesuprantu, kaip gali 
ką nors mums užtikrinti, - tarė kažkuris elgeta. 

— Maistu pasirūpins lordas Palmerstonas. 

— Tas, kuris nori įkišti tave į kalėjimą? Manai, mes tuo patikėsim? 

— Prisiekiu: lordo Palmerstono dosnumas veršis per kraštus, kai 
jam bus parodyta, koks nedorėlis slėpėsi šalia. Džoji, tu dabar vilki 
padoriais drabužiais, todėl geriau už visus tinki sėdėti ant suolo 
Žaliajame parke ir stebėti lordo Palmerstono rūmus Pikadilio ga- 
tvėje. Ten šiandien atvažiuos pulkininkas Bruklainas, gal net ne 
vieną kartą. Žinodamas mano apibūdinimą — be to, dėl rūstaus 
žvilgsnio — su niekuo kitu jo nesupainiosi. Neužmiršk: aukštas, 
krintančios į akis kariškos laikysenos. Nusiskutęs, ne taip kaip tie 
žandenoti politikai ir valdininkai, kurie lankosi pas lordą Palmers- 
toną. Jo plaukai garbanoti. 

— Ką turiu daryti, jeigu jį pamatysiu? 

— Sek. Paskui paprašyk kito gatvės riterio ateiti čia ir pranešti 
šitam ponui, kuris pasiūlė man pasinaudoti jo platforma. 

— Dievaži, verčiate mus detektyvais, — šypsodamas bedante bur- 
na tarė kažkuris elgeta. 

— Didvyriais, — pataisė jį de Kvinsis. 

PAPRASTAI ANTRADIENIO RYTĄ Oksfordo gatvėje būtų knibždėję 
karietų, pėsčiųjų ir visokio plauko prekeivių su kavos, saldumynų ir 
austrių vežimėliais. Tačiau tą antradienį eismo buvo perpus mažiau 
negu įprastai, nes pasikartojo kelių dešimtmečių praeities siaubai. 

Kapa didmiesčio laikraščių išspausdino papildomą specialių lei- 
dinių tiražą, bet vis tiek nepatenkino poreikio. Greitai sklido gan- 
dai, neva žmonių nužudyta daugiau, negu pranešta laikraščiuose, ir 
net prestižiniuose rajonuose. Dažnas manė, kad nužudžius Koldbat 
Fildso kalėjimo viršininką visi nusikaltėliai pabėgo turėdami vienin- 
telį tikslą — siautėti Londone. Keliai iš miesto buvo užkimšti karie- 
tų: turčiai važiavo į savo užmiesčio namus. Geležinkelio stotys buvo 
sausakimšos žmonių, kurie išgalėjo nusipirkti bilietą. 

Taigi kiekvienas, stebintis Oksfordo gatvę su viltimi pamatyti 
žemą, liesą šešiasdešimt devynerių metų vyrą, pagrįstai galėjo many- 
ti esąs labiau pastebimas todėl, kad gatvėje nėra įprastos maišaties. 

Kad stebėtojų bus, de Kvinsis nė kiek neabejojo. Išvakarėse gir- 
dint Bruklainui jis sakė Emilei, kad ši rasianti jį ten, kur jis klausy- 
davosi muzikos. Bruklainas negalėjo žinoti, ką jis turi omenyje, bet 
gal to nežinojo ir Emilė. De Kvinsiui teliko melstis, kad ji prisimins, 
kaip jis sekmadienį nusivedė ją į Oksfordo gatvę ir parodė sankryžą, 
kur juodu su Ana klausydavosi rylininko. Tačiau per tą laiką pulki- 
ninkas Bruklainas nusiųs vyrus į visas Londono vietas, kur jis gali 
susitikti su Emile. Viena pirmųjų sąraše bus Oksfordo gatvė, atliku- 
si tokį svarbų vaidmenį de Kvinsio praeityje. 

Tik Bruklainas (o ne tie, kurie ten per plauką nemirė badu) ne- 
žinojo apie slaptą jos pusę — paslaptingą pasaulį, kur gyveno vien 
elgetos. 

Visi stebėtojai dabar būtų matę, kaip tie vargetos išlenda iš savo 
užkaborių. Žinodami, kokia niūri diena jų laukia, labiau negu pa- 
prastai nukabinę nosis jie ėjo į savo vietas. Vienas jų buvo be kojų. 
Vargšas driskius judėjo ant lentos su ratukais. Nulenkęs galvą, į šali- 
gatvio akmenis stūmėsi pagaliais, kad nenusibrūžintų rankų. 

RiTANTIS PER KIEKVIENĄ AKMENŲ SANDŪRĄ de Kvinsiui kelius 
perverdavo skausmas. Pariestas po savimi kojas taip gėlė, kad jis 
gailėjosi nemuktelėjęs iš gertuvės prieš atiduodamas ją naujiesiems 
bičiuliams tunelyje. Netrukus dėl opijaus poreikio skausmas susti- 
prės. Galva jau tvinkčiojo, kakta rasojo — ne dėl pastangų, reikalin- 
gų stumtis ratukais, o dėl nutraukimo sindromo. 

Sveikas protas sakė, kad gatvę norinčiam stebėti žmogui reikia 
nejudėti ir apsimesti ko nors laukiant, skaitant laikraštį ar apžiūri- 
nėjant krautuvės vitriną. Pro kelias jis pravažiavo, bet sulaukė visiš- 
ko abejingumo: žemiausi visuomenės nariai nieko nedomino. 

Privažiavęs kitą skersgatvį, de Kvinsis nuriedėjo savo lenta į šešė- 
lį. Įsitikinęs, kad niekas jo nestebi, nuo lentos nulipo ir nusinešė ją 
laiptais žemyn. Dar tankesnėje prietemoje nusigavo iki kitos tunelių 
virtinės. Prasispraudė pro surūdijusiais strypais užtvertą taką ir ėmė 
laviruoti tikrų tikriausiame labirinte, kol priėjo laiptus. Jais užlipo ir 
priešais pamatė nykiomis pašiūrėmis apstatytą kiemą. 

Pro langą iškišo nosį kažkokia sutrauka. 

— Toks ankstus metas, o jau klientas, bet neatrodo, kad anas ga- 
lėtų sukrapštyti bent porą pensų. 

Pro langą pažiūrėjo kita džiūsna. 

— Pasakyk jam, kad elgetoms dykai neduodam. 

— Labas rytas, brangiosios damos, — pasisveikino de Kvinsis ir 
kilstelėjo beformę skrybėlę, dėdamasis, kad ją nukelia. Nuo šypse- 
nos suskaudo šąštantį smakrą. — Kaip šįryt sekasi skalbinių džiovi- 
mo amatas? 

— Nekalbėk nesąmonių! Duodi šilingą, arba jokio kišktraukio! 

— Jūs ne taip supratote mano ketinimus, mielosios damos, - nu- 
leido skrybėlę de Kvinsis. Nusišypsojo, bet tada suskaudo nubroz- 
dintą smakrą. — Atėjau čia oficialiu reikalu. Ar Doris ir Melinda 
reziduoja čia? 

— Doris ir Melinda? Iš kur žinai... 

— Maloningi gatvės riteriai leido suprasti, kad rasiu jas čia. 


— Ta kalbėsena... Jau esu girdėjusi tavo balsą. 

— Iš tiesų, mano brangioji ledi. Voksolo sode vakar rytą. —- De 
Kvinsis neparodė, koks jam nemalonus tas prisiminimas. - Jūs visos 
prisistatėte Ana. Tada mano apdarai buvo padoresni. 

— Vajetau, čia tas žmogeliukas! Kas tau atsitiko? 

— Mane ištiko nesėkmė po to, kai susitikau tą žmogų, kuris nu- 
samdė jus ateiti į Voksolo sodus. Atrodo, jūs - Doris? 

— Tas iškrypėlis pažadėjo kiekvienai iš mūsų dar po sovereną. 
Prisiekė duosiąs vakar vakare, bet nepasirodė. Praradom klientų jo 
laukdamos. 

— Galiu pasirūpinti, kad gautumėte tuos jo nesumokėtus sove- 
renus. 

— Ir kaip gi tai atsitiks? 

— Melinda, čia jūs? Atpažįstu jūsų žavingą balsą. 

Melinda pavartė akis. 

Kitos moterys nusijuokė. 

— Soverenus jums sumokės pats lordas Palmerstonas, — tarė de 
Kvinsis. 

— O judu su lordu Kupidonu bičiuliai, ar ne? 

— Mudu tikrai pažįstami. Mielosios damos, jeigu galite skirti man 
kelias akimirkas, tikiuosi, galiu jus prikalbinti būti mano šnipėmis. 


15 


Vaškinė figūra 


PONIAI TIUSO NUMIRĖLIAI PATIKO LABIAU. Gyviems modeliams, 
ypač įžymybėms, tokioms kaip Volteras, Ruso ir Bendžaminas Fran- 
klinas, patiko mintis, kad jų atvaizdas taps nemirtingas, bet kai rei- 
kėdavo pozuoti, jie skųsdavosi, jog ilgai tenka nejudėti, kol Tiuso 
daro išlajas, o iš jų — tas šiurpias vaškines figūras. 

O štai numirėliams kantrybės užtekdavo. Per Prancūzijos di- 
džiąją revoliuciją Tiuso dažnai lankydavosi lavoninėse, ieškodavo 
nukirstų įžymių Teroro aukų galvų ir darydavo pomirtines kaukes. 
Ji dirbo taip meistriškai, kad revoliucionieriai nuolatos versdavo ją 
gaminti vaškinius garsių giljotinos aukų modelius: Ieškodama ne 
tokios pavojingos aplinkos ji keliavo po Europą su savo makabriška 
kolekcija ir galop įsikūrė Londone. Ten įsteigė savo vaškinių figūrų 
muziejų. | 

Nors lankytojai tvirtino einą į ponios Tiuso muziejų pasižiūrė- 
ti oriai pavaizduotų garsenybių, tokių kaip seras Valteris Skotas, 
dažniausiai jie norėdavo pamatyti muziejaus Siaubo kambarį. Pa- 
pildomai sumokėję šešis pensus, jie galėdavo pamatyti neva kru- 
vinas Robespjero, karaliaus Liudviko XIV ir Marijos Antuanetės 
galvas. Lankytojai galėjo įsitikinti, ar karalienė išties tokia graži 
kaip ganduose apie ją. Jie taip pat galėjo pamatyti vaškines liūdnai 

pagarsėjusių nusikaltėlių figūras, pavaizduotas šiurpių savo nusi- 
kaltimų metu. 

Vaškinių figūrų muziejus buvo vos už pusės mylios į šiaurę nuo 
Oksfordo gatvės, vakarinėje Beikerio gatvės dalyje. Ten sustojo dvi- 
ratis ekipažas ir į muziejų įėjo švariai nusiskutęs garbanotas rūsčios 
išvaizdos, kariškos laikysenos vyras. Prieš tai jis nusiuntė slaptosios 
tarnybos agentą sumokėti, kad muziejus būtų uždarytas. Vyrui pa- 
rodžius specialų bilietą, kurį jam nupirko tas agentas, muziejaus 
darbuotojas leido įeiti. 

Bruklainas nestabtelėjo pasigrožėti šiurpiai panašiomis į gyvas 
vaškinėmis įvairių įžymybių, tokių kaip lordas Nelsonas, figūromis. 
Įsitikinęs, kad pastate nieko daugiau nėra, nuėjo į muziejaus galą, 
kur buvo Siaubo kambarys. Jį pasiekė gandai apie naują eksponatą, 
išstatytą po sekmadienio nakties žudynių — nebe pirmą kartą, nes tai 
buvo viena populiariausių figūrų prieš daug metų, kai ponia Tiuso 
keliavo su savo dirbiniais po Angliją. 

Bruklainas figūrą buvo matęs jaunystėje, prieš stodamas į karo 
tarnybą. Tiesą sakant, jis daug kartų buvo atėjęs į ją pasižiūrėti, tik 
taip ir neįstengė prie jos priprasti, kaip neįstengė susilaikyti vėl prie 
jos negrįžęs. 


Lentelė skelbė: 


DŽONAS VILJAMSAS PER PIRMAS ŽUDYNES 
RATKLIEO PLENTE 
(ŠEŠTADIENĮ, IŠII M. GRUODŽIO 7 D.) 


„DIDINGIAUSIOS SAVO MEISTRIŠKUMU 
IŠ VISŲ KADA NORS PADARYTŲ.“ 
OPIOMANAS TOMAS DE KVINSIS 

„ŽMOGŽUDYSTĖ KAIP VIENA 
MENO RŪŠIŲ“ 


Bruklainas spoksojo į vaizdą, tokį tikrovišką, kad, jeigu nebūtų 


buves atitvertas virvėmis, būtų galėjęs įeiti. Priešais Bruklainą buvo 
c Ųų galėjęs Į ą 
prasta krautuvė. Žibintai metė šešėlius, sudarydami grėsmingą 

atmosferą. Ant grindų gulėjo moteris suknežinta galva. Tolėliau tį- 
sojo jaunuolis irgi sudaužyta galva. Visur telkšojo kraujas. Laukinės 
išvaizdos vyras stovėjo užsimojęs laivo dailidės plaktuku virš pre- 
kystalio, už kurio lentynose buvo prikrauta šūsnys krauju aptaškytų 
baltinių ir kojinių. 

Bruklainas žinojo, kad nusikaltimas pavaizduotas neteisingai. 
Prieš keturiasdešimt trejus metus auka — Timotis Maras — susmu- 
ko už prekystalio. Be to, už negyvo krautuvininko padėjėjo matėsi 
sulaužytas lopšys; iš po antklodės kyšojo truputis kūdikio galvos. 
Tačiau tikrovėje lopšio ir kūdikio iš krautuvės negalėjai matyti — ši 
žmogžudystė įvyko kambaryje namo gale. 

Tačiau šie netikslumai Bruklainui nerūpėjo. Jį domino žmog- 
žudžio veidas. Vyras buvo pasisukęs šonu, tarsi su pasitenkinimu 
žvelgtų į savo aukas ant grindų prieš žvėriškai susidorodamas su Ti- 
močiu Maru. 

Kai Džonas Viljamsas nosine pasikorė Koldbat Fildso kalėjime, 
jo lavono ponia Tiuso negalėjo matyti. Ji pasinaudojo kairio Vil- 
jamso profilio eskizu, kurį nupiešė dailininkas netrukus po to, kai 
negyvėlis buvo nukabintas. 

Ponia Tiuso eskizo neeksponavo, bet Bruklainui jo nereikėjo: jis 
žinojo, kad dailininkas perteikė jo veidą tikroviškai. 

O žinojo Bruklainas todėl, kad jaunystėje rado eskizo kopiją. 
Nešiojosi ją kišenėje, kol taip nusitrynė, kad jam prireikė kitos. Jis 
nuolatos ją žiūrinėdavo, pasiryžęs atskleisti jos paslaptis. Koks žmo- 
gus buvo Džonas Viljamsas? 

Koks žmogus buvo jo paties tėvas? 

Jo motina, rinkdavusi anglis prie upės, dirbdama nešiojosi jį ant 
nugaros. Jie gyveno lūšnoje netoli uosto kartu su trimis kitomis 
vargšėmis. Paaugęs jis negalėjo nepastebėti, kad motina dažnai ver- 
kia vidury nakties, slėpdama sielvartą, kurio priežasties neatskleidė, 
nors ir kaip jis spyrė ją pasakyti. 

Jis niekada nesužinojo, kaip susitiko jos ir į atsargą išėjusio armi- 
jos seržanto Samuelio Bruklaino keliai, ir kaip jie trise apsigyveno 
kiek geresnėje lūšnoje šalia prieplaukų. Buvęs karys, kovęsis Vaterlo 
mūšyje, dirbo šiukšlininko padėjėju: rinko pelenus asilu kinkomu 
vežimu ir veždavo į sandėlį šalia uosto. Pelenai būdavo persijojami, 

mat į juos galėjo patekti netyčia išmestų prekėms tinkamų daiktų, 
ir parduodami trąšų fabrikui ar plytinei. 

Galiausiai buvęs kareivis rado jam darbą pas šiukšlininką, ir ne- 
trukus visi ėmė manyti, kad jis — Bruklaino sūnus, juolab kad jo 
motina vadino save ponia Bruklain, nors juodu nebuvo susituokę. 
Tačiau ji visados atrodė liūdna ir vis dar verkdavo vidury nakties. 

Vieną dieną jis sužinojo kodėl. Jiedviem su motina einant netoli 
uosto, kažkokia moteris paklausė: 

— Dieve mano, Margareta, čia tu?! 

Motina nesustojo ir ragino eiti sūnų. 

— Margareta? Čia tu, Margareta Džuel! 

Jo motina išties buvo Margareta, bet ji visuomet sakydavo, kad 
jos pavardė prieš susipažįstant su tuo buvusiu kareiviu ir gaunant jo 
pavardę, buvo Brodi. 

Moteris pasivijo jo motiną ir paklausė: 

— Kas atsitiko? Margareta, nejau manęs nepažįsti? Aš Nensė. Dir- 
bau krautuvėje visai netoli nuo Maro. 

— Gal aš panaši į kokią moterį, — šiurkščiai atrėžė motina. - Ne- 
žinau, kas tas Maras, ir tikrai matau jus pirmą kartą. 

— Žudynės Ratklifo plente. Būčiau galėjusi prisiekti. Jūs tikrai ne 
Margareta? Atsiprašau. Tikriausiai būsiu apsirikusi. Dievaži, būčiau 
galėjusi prisiekti. 

Moteris nuo jų atstojo; motina ir sūnus nuėjo gatve toliau. 

— Žudynės Ratklifo plente? — paklausė sūnus. 

— Tau tai neturi rūpėti, — atšovė motina. 

Tačiau jos akyse berniukas pamatė išgąstį; jis pasiryžo sužinoti 
apie tas Ratklito žudynes ir kas ta Margareta Džuel. 

Vieną vakarą grįždamas iš šiukšlininko sandėlio jis padarė lanks- 
tą, nuėjo į Ratklifo plentą, paklausė apie tas žmogžudystes ir buvo 
sukrėstas, kai sužinojo viską su smulkmenomis. Nors nuo žudynių 
buvo praėję vienuolika metų, apylinkių gyventojams jų siaubai rėžte 
įsirėžė į atmintį. 

— Mama, ar anądien ta moteris tikrai tave pažino? — paklausė 
jis vieną vakarą, kai užtiko ją vieną lūšnoje, raudančią. — Tu tikrai 
Margareta Džuel? 


281 


DAVID MORRELL 


Motina atrodė išsigandusi — lyg jis būtų ją apkaltinęs, o ne tik 
paklausęs. 

— Tu dirbai pas tuos nužudytus Marus? 

Išgąstį jos veide pakeitė siaubas. 

— Tu pažinojai Džoną Viljamsą? Žmonės sako, kad tame rajone 
jį daug kas pažinojo ir kad kartais jis užsukdavo į Maro krautuvę. 

Motina ėmė klykti. 

Į lūšną įbėgo buvęs kareivis, bet jam nepavyko jos nuraminti. 

— Kas atsitiko? 

— Aš tik paklausiau jos apie Ratklifo plento žudynes, — prisipaži- 
no berniukas. 

— Kodėl tau prireikė apie jas klausti? 

— Kažkas jas paminėjo, man pasidarė smalsu. 

— Tuo metu dirbau uoste, — atsakė jam buvęs kareivis. - Negali 
įsivaizduoti, kaip visi persigando. Po dvylikos dienų viskas pasi- 
kartojo. 

Berniuko motina užsidengė veidą delnais. 

— Kas tau neduoda ramybės, Margareta? — paklausė buvęs karei- 
vis. — Pažinojai kokią tų žudynių auką? 

Po kelių dienų po darbo šiukšlininko sandėlyje berniukas vėl už- 
suko į Ratklifo plentą, vėl kai ko paklausinėjo. Jam buvo patarta 
nueiti į „Karaliaus herbo“ smuklę - joje įvyko kitos žudynės. 

Vienoje smuklės vitrinoje buvo eskizo atspaudas, kad praeiviai 
galėtų pasižiūrėti. Eskize kairiuoju profiliu buvo nupieštas vyras 
garbanotais plaukais, aukšta kakta, smailia nosimi, prakauliu sma- 
kru. Po portretu buvo pavardė, bet berniukas nemokėjo skaityti. 

Šalia atspaudo buvo skelbimas, bet vaikas negalėjo perskaityti ir jo. 

— Pone, — kreipėsi jis į praeivį, - gal malonėtumėte pasakyti, kas 
čia parašyta? 

Vyras vilkėjo paprastomis drapanomis ir buvo ne toks kilmingas, 
kad į jį kreiptumeisi „pone“, bet berniukas jau žinojo, kad už man- 
dagumą gali būti atlyginta, pavyzdžiui, duonos rieke, kai užeidavo 
pas žmones į namus pelenų. Be to, spėdamas, kad vyras moka skai- 
tyti, berniukas pasakė jam komplimentą. 

— Žinoma, berniuk. Po portretu vyro pavardė — Džonas Viljam- 
sas. Buvo nenaudėlis — taip parašyta kitame popieriaus lape. 

Vyras pabraukė pirštu per vitrinos stiklą, po kuriuo buvo padėtas 
plakatas. 

— „Šioje smuklėje 1811 metų gruodžio 19 dieną niekingas žmog- 
žudys Džonas Viljamsas nužudė smuklininką Džoną Viljamsoną, jo 
žmoną ir tarnaitę.“ Kaip žema vilioti lankytojus į smuklę žmogžu- 
dystėmis! 

Berniukas stebeilijo į Džono Viljamso portretą. Jam už nugaros 
švietė gatvės žibintas. Mirgėjo šešėliai nuo gatve einančių žmonių, 
ir berniukas matė jų atspindžius vitrinoje. Ypač gerai — savo paties 
atspindį, savo veido šalia Džono Viljamso profilio: aukštą kaktą, 
smailią nosį, prakaulų smakrą. 

— Geriau taip ilgai į jį nežiūrėk, — patarė vyriškis. — Tavo plaukai 
garbanoti, tad esi šiek tiek į jį panašus. Juk nenori, kad imtų sa- 
pnuotis košmarai. 

— Nenoriu, pone. 

— Nemoki skaityti, ką? Nori išmokti? 

Berniukas pagalvojo ir suvokė: jeigu neišmoks skaityti, nesužinos 
daugiau apie Džoną Viljamsą ir Ratklito plento žudynes. 

— Ne, pone, skaityti nemoku. Taip, pone, norėčiau išmokti. 

- Šaunuolis! Žinai, kur yra Šventojo Mikalojaus bažnyčia? Netoli 
uosto. Šventasis Mikalojus — jūreivių ir pirklių globėjas. 

— Bažnyčia šalia sandėlio, kuriame dirbu pas šiukšlininką Ken- 
driką. 

— Vadinasi, esi šiukšlininkas? Nenori įsigyti geresnę profesiją? 

— Noriu, pone. 

— Sekmadienio rytą, devintą valandą, ateik į pamaldas. Aš pa- 
dedu pastoriui. Po pamaldų mokau žmones skaityti Bibliją. Žinau, 
kad tą dieną ilsiesi, nes šešias dienas dirbi šiukšlininku, bet aš visada 
duodu po pyragaitį kiekvienam vaikui, kuris ateina mokytis skaityti 
šventą žodį. 

Pagalvojus apie pyragaitį berniukui ėmė urgzti pilvas. 

— Ačiū, pone. | 

— Moki gražiai elgtis, tad daug pasieksi, berniuk. Dabar paklausyk 
manęs ir nustok žiūrėjęs į tą portretą, kol dar neprasidėjo košmarai. 

Berniukas glumino motiną ir buvusį kareivį: kiekvieną sekma- 
dienį eidavo į bažnyčią, atsėdėdavo per pamaldas, paskui lankydavo 

skaitymo pamokas ir gaudavo pyragaitį. Metams nepraėjus galėjo 
perskaityti bet kurią mokytojo parodytą Biblijos ištrauką. 

Jis nuėjo į visų laikraščių redakcijas ir sužinojo, kad jie turi 
archyvus, kuriuose laikomi straipsniai apie Džoną Viljamsą ir 
Ratklifo plento žmogžudystes. Visus juos skaitė tol, kol išmoko 
atmintinai. 

Susirado Viljamso portreto kopiją; nešiojosi ją kišenėje ir žiūri- 
nėdavo, kai niekas nematydavo. 

— Mama, kas buvo mano tėvas? — paklausė berniukas. 

— Jis seniai mirė. 

— Bet kas jis buvo? Papasakok man apie jį. 

— Man skaudu jį prisiminti. 

— Kaip jis mirė? Ar dėl to naktimis raudi? 

— Nenoriu apie tai kalbėti. 

— Kuo jis buvo vardu? 

Motina nusisuko. 

Po darbo berniukas vis užsukdavo į Ratklifo plentą. Dažnai įei- 
davo į pastatą, kuriame buvo nužudytas Maras. Čia tebebuvo drabu- 
žių krautuvė, išplanuota visai taip, kaip buvo aprašyta laikraščiuose. 
Berniukas įsivaizduodavo, kur gulėjo lavonai, kur telkšojo kraujas. 

Jis nuėjo į „Karaliaus herbo“ smuklę, ten irgi įsivaizdavo, kur 
tįsojo lavonai ir kur buvo pritaškyta kraujo. 

Įsivaizduodavo einąs šalia vežimo, kuris gabeno tėvo kūną pro 
dvidešimties tūkstančių minią į Patrankų ir Lynų gatvių sankryžą ir 
kur buvo palaidotas kuolu perverta širdimi. Atsistodavo sankryžos 
viduryje. Karietoms dardant pro šalį ir vežikams šaukiant trauktis iš 
kelio, spėliodavo, ar stovi virš tėvo palaikų. 

Kartą buvęs kareivis užtiko jį po prieplauka. 

— Stok! 

Berniukas apsisuko. Jis laikė rankose katę su uždėtu antsnukiu, 
kad toji negalėtų kniaukti, ir surištomis kojomis. 

— Kam taip darai? — piktai paklausė patėvis. 

Vyras stvėrė peilį berniukui iš rankos, nupjovė virves katei nuo 
kojų ir nuėmė antsnukį. Nors sužeista, katė įstengė pabėgti. 

Vieną vakarą berniukas parodė motinai Džono Viljamso eskizą. 

— Čia mano tėvas? 

Ji atšoko nuo atvaizdo. 

— Džonas Viljamsas — mano tėvas, tiesa? 

Ji pasibaisėjusi į jį žvelgė. 

— Kodėl mano tėvas nužudė visus tuos žmones? 

Ji pravirko. 

Tai išgirdęs buvęs kareivis ėmė šaukti ant berniuko: 

— Po velnių, ką vėl iškrėtei?! 

— Paklausiau jos, ar Džonas Viljamsas - mano tėvas. 

Motina raudodama susmuko ant kelių. 

Buvęs kareivis stumtelėjo berniuką prie durų. 

— Atstok nuo jos! Eik lauk! Nebenoriu tavęs čia matyti! 

— Tu man ne tėvas ir negali man įsakinėti! 

Vyras aiktelėjo ir žengtelėjo atatupstas. Netekęs amo žiūrėjo į 
peilį - berniukas suvarė jį jam į pilvą. 

— Sakyk man, mama, ar aš Džono Viljamso sūnus? 

— Tu toks pat pabaisa, koks buvo tavo tėvas. 

Berniukas suvarė peilį ir jai, metė lūšnos žibintą ant grindų ir 
išėjo laukan. 

Jam už nugaros aidint riksmams ėmė traškėti liepsnos. 


BRUKLAINUI BEŽIŪRINT Į VAŠKINĘ laivo dailidės plaktuku užsi- 
mojusio tėvo figūrą, žingsnių garsas vėl grąžino jį į dabartį. 

Pasisuko į įėjusius pro duris tris vyrus. Du žengė į kambarį, tre- 
čias liko tarpduryje, kad niekas nesiklausytų iš koridoriaus. 

Bruklainas žengtelėjo link jų ir atsistojo priešais kitą eksponatą, 
vaizduojantį lavonų vagis Berką ir Herą sustingusius tuo metu, kai 
traukė palaikus iš atkasto kapo. Lentelėje buvo aiškinama, kad Ber- 
kas ir Heras parduodavo lavonus chirurgams, mat šie turėjo mažai 
galimybių teisėtai jų gauti medicinos tyrimams. Kad parūpintų dar 
geresnių pavyzdžių, Berkas ir Heras ėmė žmones žudyti. 

Bruklainas pasirinko pokalbiui šį eksponatą, kad jo bendradar- 
biai nepastebėtų panašumo tarp jo ir Džono Viljamso kitame vaški- 
nių figūrų paveiksle. 

— Praėjusią nakųį kalėjime buvo nužudytas Antonis, — pranešė 
vyrams Bruklainas. 

Trijulė gromuliavo šią žinią. 


285 


DAVID MORRELL 


— Laikraščiai pranešė, kad, be kalėjimo viršininko, buvo nužudy- 
tas dar vienas žmogus, - galop tarė vyras prie durų. - Ne Opioma- 
nas, kažkas kitas. Vyliausi, kad ne Antonis. 

— Jis labai įtaigiai suvaidino žudiką priešais lordo Palmerstono 
rūmus, — pasakė jiems Bruklainas. — Fejerverkai, kuriuos jis paleido 
bėgdamas per Žaliąjį parką, buvo įspūdingi. 

— Tegul ilsisi ramybėje, — tarė du vyrai. 

— Tegul ilsisi, — rimtai pakartojo Bruklainas. — Kautis mūšyje 
šalia to žmogaus buvo garbė. Šįvakar jį pagerbsime. 


— ČIA, — TARĖ MARGARETA. 

— Sustok, — paliepė vežikui Rajanas. 

Karieta sustojo prie kepyklos niūrioje gatvėje šalia Septynių sau- 
lės laikrodžių lūšnyno. Beveik visose jo prieigose buvo neįprastai 
tuščia, bet kepykloje buvo nemenkas šurmulys. 

— Kas čia darosi? — susiraukęs paklausė Bekeris. 

Juodu su Rajanu padėjo Margaretai išlipti iš karietos ir palydėjo į 
vidų. Žmonės lyg patrakę brovėsi pro juos su duona rankose. 

— Maniau, kad metei darbą, — nepatenkintas suniurnėjo už pre- 
kystalio stovintis kepyklos savininkas. 

— Turėjau asmeninį reikalą, — atsakė jam Margareta. 

— Ką gi, riškis prijuostę ir padėk man. Nespėju aptarnauti visų 
pirkėjų. Jie nori turėti maisto namie, kad šįvakar nereikėtų išeiti 
į gatvę. 

— Margareta, — sukuždėjo Emilė, - niekas nežino, kad čia dirba- 
te. Čia jums bus saugu. Mums jūsų reikės. Niekur neišeikite. 


— TEN, KUR Jūsų TĖVvAS klausydavosi muzikos, — karietai vežant 
juos Okstordo gatve tarė Rajanas. 

— Tai vienintelė vieta, kuri ateina man į galvą, - atsakė jam Emi- 
lė. — Vis įsivaizdavau griežiančius smuikus ir valtornas, bet tėvas nie- 
kada neminėjo eidavęs klausytis koncertų. Tada išgirdau vargonus 
Vestminsterio abatijoje ir supratau, kad muzika būna įvairi. Kad ir 
vargonėlių. Tėvas man pasakojo, kad kai jaunas būdamas badmi- 
riavo gatvėje, juodu su Ana ateidavo prie vieno gatvės kampo ir 
klausydavosi rylininko. 

— Ar prisimenate, kurį gatvės kampą rodė jums tėvas? — paklausė 
Bekeris. 

— Priekyje dešinėje. 

— Žmonių gatvėje nedaug. Jeigu jis čia, lengvai turėtume pa- 
matyti. 

— Kaip ir Bruklaino žmonės, — svarstė balsu Rajanas. — Matot tą 
vyrą ir aną? Atrodo, tarsi skaito laikraštį ar žiūri į krautuvės vitriną, 
bet iš tikrųjų stebi gatvę. Sumanu! Jie dirbo pas lordą Palmerstoną, 
bet Bruklainas gali įsakyti jiems daryti, ką tik nori. 

— Štai šitas kampas, — tarė Emilė. — Tėvo niekur nematau. 

— Gal jis kur netoliese. Sustok! — šūktelėjo vežikui Rajanas. 

Jis išlipo iš karietos, paėjėjo gretima gatve ir įėjo į krautuvę tarsi 
norėdamas kažką pirkti. 

— Kuo galiu padėti, pone? — paklausė pardavėjas tikėdamasis ką 
nors parduoti. 

— Atsiprašau. Aš apsirikau. 

Rajanas išėjo iš krautuvės. De Kvinsio niekur nesimatė. Jis pasu- 
ko atgal prie karietos. 

Gatvės kampe bekojis elgeta daužė puodeliu į grindinio akmenį. 

— Gerasis pone, ar galėtumėte duoti pensą? — paklausė jis iš po 
užsimaukšlintos skrybėlės. 

Rajanas nuėjo prie karietos. 

— Inspektoriau Rajanai, - vis dar apsimesdamas prašąs išmaldos 
tarė elgeta, — neišsiduokite nustebęs. 

Išgirdus savo pavardę Rajanui sudilgsėjo oda. 

De Kvinsis? 

Rajanas gana dažnai matydavosi su informatoriais neįprastomis 
aplinkybėmis, todėl nesutriko ir įmetė elgetai į puodelį šešių pensų 
monetą. 

— Susitikime gatvėje už šios, — išimdamas sidabrinę monetą iš 
puodelio tarė de Kvinsis. - Kavendišo aikštėje. 

Rajanas įlipo į karietą ir paliepė vežikui: 

— Pavažiuok du kvartalus, paskui pasuk į gatvę, lygiagrečią su šita. 

— Be tėvo? — paprieštaravo Emilė. 

— Prižadėkit, kad žiūrėsit tiesiai prieš save. 


— Kodėl? 

— Nieku gyvu nežiūrėkit per petį. 
— Inspektoriau, malonėkite paaiškinti. 
— Gatvės kampe buvo jūsų tėvas. 


— Tas bekojis elgeta? 


DE KVINSIS DAR KELIS KARTUS trinktelėjo puodelį į grindinio 
akmenis. Negausūs pėstieji praeidavo pro šalį nekreipdami į jį dė- 
mesio. Pamatęs karietą pasukant už kampo, jis nuvažiavo ant savo 
lentos į kitą pusę, pro vieną iš gatvę stebinčių vyrų. Netrukus įsuko 
į skersgatvį, nulipo nuo lentos ir nusileido į tunelius. 

Po kelių minučių pasiekė tamsią vietą, kurioje neseniai sudarė 
sandorį su elgetomis. 

Vyras mankštindamas kojas nušlubčiojo į vieną pusę, paskui 
į kitą. 

— Važinėju ant tos... kaip ją pavadinai... platformos dvidešimt 
metų. Vaikščiodamas jaučiuosi keistai. Kojas skauda labiau negu 
parietus jas po savimi. | 

— Man jos nebereikia, — tarė de Kvinsis. — Štai šešiapensis - gavau 
iš kažkokio žmogaus. Labai ačiū, mano gerasis žmogau. Ar gavot 
kokių pranešimų? 

— Kažkas sako pastebėjęs Bruklainą įeinant į ponios Tiuso vaš- 
kinių figūrų muziejų Beikerio gatvėje ir iš jo išeinant. Kitas mano 
žinantis, kur tas tipas gyvena. 

— Koks adresas? 

Išgirdęs gatvės pavadinimą de Kvinsis aiktelėjo. 


— NEMATAU JO, - išsigando Emilė. - Du kartus apsukome Kaven- 
dišo aikštę, bet net įdėmiai stebėdama elgetas jo nematau. Oi! 

Iš aikštės krūmų išrūko apdriskęs žmogeliukas, nėrė pro atdarus 
metalinius vartus ir tekinas pasileido prie karietos. Bekeris greitai 
atidarė dureles ir įleido elgetą į vidų. 

— El — šūktelėjo vežikas. 

— Viskas gerai, — nuramino jį Bekeris. 

Bekeriui uždarius dureles de Kvinsis liko gulėti ant karietos grin- 
dų, kad pro langus niekas nepamatytų galvos. 

— Ar kas nors pastebėjo? 

— Neatrodo, - atsakė Bekeris. 

— Tėti, tu drebi, - susirūpino Emilė. 

— Man reikia mano vaistų. 

— Mes neišgalim pirkti jums opijaus tinktūros, — paprieštaravo 
Rajanas. 

— Aš jūsų ir neprašiau. — De Kvinsio veidas žvilgėjo nuo prakai- 
to. - Žinau, kokį žmogų mes medžiojame. 

— Taip. Pulkininką Bruklainą, — atsakė jam Emilė. 

— Ką? Padarei tą pačią išvadą? — paklausė de Kvinsis. Iš nuostabos 
jis net pamiršo skausmą. 

— Tėti, mes matėmės su Margareta Džuel. 

Pirmą kartą gyvenime de Kvinsis neteko žado. 

Emilė paskubomis papasakojo, ką jie sužinojo. 

— Margaretai tada buvo taip gėda, kad ji nepapasakojo tiesos. Ji 
susipažino su buvusiu kareiviu ir pasiėmė jo pavardę — Bruklain. 

— Bruklainas — Džono Viljamso sūnus? — dar labiau apstulbęs 
paklausė de Kvinsis. 

— Berniukui tėvas virto manija. Jis vis eidavo į Ratklifo plen- 
to žudynių vietas. Susikivirčijęs dėl Viljamso, jis dūrė peiliu tam 
buvusiam kareiviui ir Margaretai, paskui padegė lūšną. Buvęs ka- 
reivis mirė, Margaretai pavyko iššliaužti. Nuo tada berniuko ji 
daugiau nematė. 

— Negalima vadovautis vien įtarimais — jų kyla mums visiems, — 
nenorėjo sutikti de Kvinsis. - Kai pasakiau lordui Palmerstonui, kad 
Bruklainas atitinka manąjį žudiko apibūdinimą, lordas įsiuto. Pal- 
merstonas tiesiog negali įsivaizduoti, kad karo didvyris, pulkinin- 
kas, patikimiausias jo darbuotojas, žmogus, atsakingas už jo gyvybę, 
galėjo įvykdyti tas žmogžudystes. 

— Pažįstu vieną žmogų, kuris galėtų mumis patikėti, — tarė Ra- 
janas. 

— Kas jis? 

— Komisaras Meinas. Žmogus, kuris papasakojo Bekeriui ir man 
apie tas kadaise įvykdytas žudynes. 

— Įtikinkite jį. 

— Rupūs miltai, nebegaliu žiūrėti, kaip jūs drebate, — tarė Raja- 
nas. — Vežike, sustok! 

Rajanas paskubomis išlipo iš karietos, įėjo į vaistinę ir grįžo su 
buteliu tamsiai raudono skysčio. 

— Atidaviau už ją vieną iš paskutinių savo šilingų. Vartokite sai- 
kingai. 

De Kvinsis čiupo butelį. Jau atrodė, kad išgers visą, bet staiga 
sulaikė drebančią ranką ir muktelėjo tik gurkšnelį. 

Užsimerkė ir sulaikė kvapą. Paskui atsiduso. Kai pažiūrėjo į Ra- 
janą, akys nebeatrodė tokios kenčiančios. 

— Ačiū jums. 

— Dėl Dievo meilės, tik niekam nesakykit, kad taip padariau. 

— Galite neabejoti mano dėkingumu. Eikite pas komisarą Mei- 
ną. Tuo tarpu konsteblis Bekeris, Emilė ir aš mėginsime rasti Bru- 
klainą. 

— Mes nebe policijos pareigūnai. Jei komisaras Meinas atsisakys 
mus išklausyti, liksime vienui vieni. Mes negalim klajoti po Londo- 
ną vildamiesi rasti pulkininką. 

— Mes nesame vienui vieni ir mes neklajosime. Mano informa- 
toriai pateikė man labai svarbios informacijos. Aš žinau, kur gyvena 
Bruklainas. 


VAŽIUOTI REIKĖJO taip trumpai, kad Emilė ir Bekeris nustebo. De 
Kvinsis liepė vežikui grįžti į Oksfordo gatvę, iš ten - į rytus, paskui 
į pietus Soho aikštės link. 

— Kai jaunystėje vos likau gyvas Londono gatvėse, — aiškino de 
Kvinsis, —- Soho aikšrė buvo viena vietų, kurioje dažnai lankydavau- 
si. Nežinau, kas tas Soho turgus. Kroso ir Blakvelo raugintų daržo- 
vių fabriko tada nebuvo. Bet tas atviras prieangis priekyje atrodo 
visai taip pat kaip prieš penkiasdešimt dvejus metus, kai nualpau 
prie Anos. Matau jį kaip vakar. Jeigu Ana tada nebūtų greitai veikusi 
ir mane atgaivinusi... - De Kvinsis metė iš galvos tą skaudų prisimi- 
nimą. — O čia, prie pat aikštės... 

— Graikų gatvė, — perskaičiusi lentelę ant pastato šono tarė Emi- 
lė. —- Rašei apie šį rajoną, tėti. 

— Savo „Išpažintyje“. Toli nuo jos pabėgau, bet, kitaip pažiūrėjus, 
visai netoli. Prašom sustoti, mano gerasis žmogau, - paprašė vežiko 
de Kvinsis. 

— Dar niekad joks keleivis taip mandagiai su manim nesielgė, — 
sustabdydamas karietą tarė vežikas. 

— Trisdešimt aštuntas numeris, - savo palydovams tarė dė Kvin- 
sis. — Tą žiemą likau gyvas turbūt todėl, kad kažkoks paslaptingas 
vyras manęs pasigailėjo ir leido man nakvoti name, kuriame pats 
retkarčiais apsistodavo. Name nebuvo baldų. Miegodavau ant plikų 
grindų, vietoj pagalvės pasikišęs šūsnį dokumentų ir užsiklodamas 
dvokiančiu raitelio apsiaustu. 

Bekeris parodė ranka. 

— Trisdešimt aštuntas namas visai netoli. 

— Ar atrodo, kad kas nors lauktų lankytojų? 

— Viskas atrodo ramu. 

Jie atidarė karietos dureles ir išlipo ant šaligatvio. Nuo šalto vėjo 
Emilė standžiau susisiautė paltą. 

— Vienas iš mano informatorių matė iš šio namo išeinantį žmo- 
gų, atitinkantį Bruklaino apibūdinimą, — tarė de Kvinsis. —- Konste- 
bli Bekeri, tikiuosi, peilį ir policininko lazdą tebeturite? 

— Po ranka. 

— Emile, neik su mumis. Jeigu mums kils kokia bėda, bėk. 

— Aš tavęs nepaliksiu, tėti. 

— Abu eikite man iš paskos, — įsakė Bekeris. 

Visi namai gatvėje buvo trijų aukštų, su bendromis sienomis. 
Trisdešimt aštuntas traukė dėmesį savo niūrumu. 

— Prieš penkiasdešimt dvejus metus jis atrodė taip pat varganai, — 
prisiminė de Kvinsis. — Tik langai kitokie. 

— Jie visi grotuoti, — pastebėjo Emilė. 

— Kai ateidavau čia miegoti, langai buvo be grotų. O langas an- 
trame aukšte buvo didesnis. Jis sumažintas. 

— Kažkas baiminasi įsibrovėlių, — svarstė Bekeris. 

Kaip ir visi kiti namai, šis buvo su tankiomis užuolaidomis, kad 
nebūtų matyti vidaus. 

— Emile, aš eisiu gatve ir apsimesiu prašąs išmaldos, o judu su 
konstebliu Bekeriu belskite į duris iš abiejų šio namo šonų. Atida- 
riusiems sakykite, kad esate Bruklainai. Girdi, ieškote brolio, atsar- 
gos pulkininko, gyvenančio šioje gatvėje, tik jis nesako savo namo 
numerio. Neva kadaise jūs susipykote, bet dabar norite taikytis. 

Klausinėkite, kaip jam sekasi. Konstebli Bekeri, būtų gerai, kad ran- 
kas susidėtumėte ant krūtinės - paslėptumėte suplėšytą apsiaustą. 

De Kvinsis paėjo gatve, atsisėdo atvirame prieangyje ir žiūrėjo, 
kaip Emilė su Bekeriu kalbasi su duris atidarančiomis moterimis. 
Visos rišėjo prijuostėmis, galvas buvo užsidengusios šiaudinėmis 
tarnaičių skrybėlėmis. 

Nors de Kvinsis sėdėjo, jam taip reikėjo opijaus, kad be perstojo 
judino kojas tartum eidamas vietoje. Truputį gurkštelėjo iš gertuvės, 
ir drebulys kiek aprimo. Tačiau žandus gnaibė šaltas vėjas, todėl dre- 
bulys ėmė purtyti dar labiau. 

Vėjas nešė pro šalį šiukšles. De Kvinsiui krito į akis, kaip neį- 
prastai tuščia gatvėje: daug žmonių nekišo nosies iš namų ar išvyko 
iš miesto. 

Po penkių minučių Emilė su Bekeriu prie jo priėjo. 

— Tarnaitės atidaro duris labai nenoriai, - pasakojo Bekeris. — Jei 
ne Emilė, tikriausiai būtų įtarusios, kad ir esu tas žudikas. 

— Bruklainas išties čia gyvena, - patvirtino Emilė. 

De Kvinsis pajuto, kad širdis suplaka tankiau. 

— Jis niekam nesako pavardės, bet atitinka Bruklaino apibūdi- 
nimą. Be to, reikalauja, kad į jį kreiptųsi „pulkininke“, — pridūrė 
Bekeris. 

— Nieko nuostabaus, — tarė de Kvinsis. - Bruklaino motina rink- 
davo anglis upės pakrantėje. Jis pasiekė kur kas daugiau, tad negalė- 
jo susilaikyti nereikalavęs, kad aplinkiniai kreiptųsi į jį taip sunkiai 
pelnytu titulu. 

— Anot vienos tarnaitės, šaltas žmogus, — pasakojo toliau Emi- 
lė. - Yra ženklų, kad jis ruošiasi išsikraustyti. 

— Nejaugi? 

— Vakar ir šiandien karietomis buvo išvežti į antklodes suvynioti 
daiktai. 

— Tikrai? 

— Ber kodėl jis gyvena name, kuriame jūs radote prieglobstį prieš 
daugiau kaip pusę amžiaus? — stebėjosi Bekeris. 

— Tikiuosi tai išsiaiškinti. 

De Kvinsis spoksojo į butelį su opijaus tinktūra gailėdamasis, 
kad negali ištuštinti jo ir daugybės kitų, kol įstengs užmigti ir ap- 

simesti, kad tas košmaras, matomas atmerktomis akimis, — tik jo 
vaizduotės vaisius. 

— Tėti, atrodo, tas berniukas vilki tavo drabužius, —- sumišusi 
tarė duktė. 

De Kvinsis pažiūrėjo į tą pusę, kur ji rodė, ir nuoširdžiai nudžiu- 
gęs nusišypsojo. 

— Džojis! Kaip malonu tave matyti, mano šaunusis vaikine! - pri- 
dūrė atskubėjusiam prie jų berniukui. 

Emilė ir Bekeris valdėsi, kad nesiraukytų žiūrėdami į raupų su- 
bjaurotą jo veidą. 

— Čia išties tavo drabužiai, tėti! 

— Man buvo pranešta, kad norite mane matyti, - tarė de Kvinsiui 
Džojis. — Atėjau taip greitai, kaip tik galėjau. 

— Ar matei pulkininką Bruklainą įeinantį į lordo Palmerstono 
rūmus ir iš jų išeinantį? 

— Prieš valandą, kai skambėjo bažnyčių varpai. Šiukšlininko pa- 
dėjėjas seka Bruklainą asilo tempiamu vežimu. 

— O kas nors kitas ar stebi rūmus dabar, kai tu čia? 

— Stebi, bet nemanau, kad apsaugininkai leis jam, tokiam skar- 
maliui, parke pasilikti ilgai. - Džojis patampė de Kvinsio jam duoto 
apsiausto atlapus. - Nesmagiai su juo jaučiuosi. 

— Vadinasi, nenusiminsi, kad man reikia atsikeisti su tavim 
apdarais? 

— Nusiminsiu? Aš su šitais dūstu. 

— Tada mes leisim tau kvėpuoti. 

Po penkių minučių jie grįžo iš gretimo skersgatvio, de Kvinsis vėl 
su savo drabužiais, patenkintas Džojis — su savo skarmalais. 

— Konstebli Bekeri, — tarė de Kvinsis, - kažin ar jums kada teko... 

— Konstebli? — išsigandęs paklausė Džojis. 

— Šiuo metu — ne, — nuramino jį Bekeris. 

— Draugas, - pridūrė de Kvinsis. - Šis žmogus nenori tau nie- 
ko bloga. 

— Negirdėtas dalykas - bobis nenori nieko bloga. 

— Bekeri, ar jus kas nors kada nors mokė manipuliuoti spynomis? 

— Turite galvoje, jas atrakinti be rakto? 

— Taigi. 

— Aš esu išmokytas žiūrėti, kad spynos atliktų savo paskirtį, o ne 
rakinti jas visrakčiu ar dar kuo. 

— O gaila. Džoji, ar tu per savo vargus išmokai manipuliuoti 
spynomis? 

— Norit, kad bobio akivaizdoje prisipažinčiau... 

— Pone Bekeri, nusisukit ir užsidenkit ausis delnais, - pabrėžtinai 
vengdama žodžio „konsteblis“ liepė Emilė. 

— Kam? 

— Kad Džojui nebūtų neramu. 

Bekeris padvejojo, paskui padarė, kaip prašė Emilė — užsidengė 
ausis delnais. 

— Džoji, ar esi kada atrakinęs spyną be rakto? — paklausė de Kvinsis. 

— Porą kartų, - prisipažino berniukas. — Vinimi. 

— Tada eik prie tų durų ir į jas pabelsk. Skaičius pažįsti? 

— Šiek tiek mokiausi. 

— Ant tų durų užrašytas skaičius trisdešimt aštuoni. Belsk garsiai. 
Jeigu ten gyvena kokie nors žmonės, noriu, kad jie tave išgirstų ir 
atidarytų duris. Iš kamino šią šaltą dieną nerūksta dūmai, taigi gali- 
ma spėti, kad name nieko nėra, bet turime būti tuo tikri. 

— O jeigu kas nors duris atidarys? 

— Prašyk duonos. Penso. Ko nors, ko nepašykštėtų tas, kuris jas 
atidarys. Kol lauksi, gerai apžiūrėk spyną. Mes nueisim į tą skersga- 
tvį — jei kas nors atidarys, nenoriu, kad mus pamatytų. 

Laukdami skersgatvyje, de Kvinsis, Bekeris ir Emilė išgirdo Džo- 
jį trankant į duris belstuku. Garsas nesiliovė. 

Po dviejų minučių Džojis atėjo pas juos į skersgatvį. 

— Niekas neatidarė. 

— O spyna? 

— Kaip gyvas nesu matęs tokios formos rakto skylutės. Su vinim 
nieku gyvu neatrakinsiu. O durys net be rankenos. —- Džojis įtariai 
pažvelgė į Bekerį. 

— Matyt, man reikės prašyti tave parodyti tai, kuo vertiesi, — tarė 
de Kvinsis. 

— Aš jau mėginau prašyti išmaldos, bet niekas neatidarė durų. 


— Dažniausiai prašai jos neįprastai. 

Džojis ėmė suprasti, ką turi galvoje de Kvinsis. 


— Atspėjai, Džoji. Tu juk akrobatas. 


DE KVINSIO, BEKERIO ir Emilės stebimas iš skersgatvio, Džojis 
suėmė lietaus nutekamąjį vamzdį ir ėmė lipti. Vamzdis buvo ke- 
tinis, penkiolikmečio rankos lengvai galėjo į jį įsikibti. Kartais jis 
aptikdavo duobučių, kur tarp plytų buvo iškritęs kalkių skiedinys, 
ir įkišdavo į jas nudrengtų batų priekį. Norėdamas pasipuikuoti 
prieš patrauklią panelę, korėsi kuo greičiau. Jį ragino skubėti dar kai 
kas: nuo gruodžio žvarbos gėlė metalą liečiančias rankas. Kai galop 
persiropštė per lovį po pakraige ir įsitaisė ant stataus čerpių stogo, 
turėjo pūsti į pirštus, kad atitirptų. Jei kas būtų pamatęs ant stogo 
berniuką, įtarimo jis nebūtų sukėlęs: kaminus valantys apdriskę ber- 
niukai ant stogų buvo įprastas vaizdas. 

Nuo suodžių čerpės pasidarė slidžios, o dar tas vėjas... Du kartus 
Džojui teko stabtelėti, kol nervingas kvėpavimas išsilygins. Pagaliau 
pasiekė viršų; nuo jo leidosi kiti gretimų namų stogų šlaitai. Apsižer- 
gęs stogo viršų, kad išsilaikytų prieš vėją, kurį laiką žiūrėjo į didingą 
bekraštį Londoną. Paskui susikaupė ir prasiropštė pro dešimt kami- 
nų, kol nusigavo į stogo dalį, apie kurią jam pasakojo de Kvinsis. 

— Gyvenau čia prieš daug metų, - sakė žmogutis. — Ieškodamas 
antklodės, kad nestirčiau naktį, užlipau laiptais į viršutinį aukštą ir 
radau tuščią tarnų kambarį. Spintoje pamačiau mažyčius laiptus, 
vedančius į pastogę. Toje ankštoje erdvėje buvo tik metalinis liukas, 
pro kurį galėjai patekti į kaminą. Tas įrenginys leido kaminkrėčiams 
baigus darbą išlįsti iš kamino. Jiems nereikėjo lipti ant stogo, nes ne 
vienas kaminkrėtys nuo jo nukrito žemėn. Prisimenu tą liuką, nes 
retas namo projektuotojas galvojo apie kaminkrėčių saugumą. Tu 
esi toks liesas, kad galėsi nusileisti į kaminą. Liukas, be abejo, iš ki- 
tos pusės bus užšautas. Bet konsteblis... turiu galvoje, ponas Bekeris, 
paskolins tau peilį. Tau turėtų pavykti tarp kamino plytų ir liuko 
užkišus geležtę atšauti sklendę. 

— Velniai rautų, norite, kad lįsčiau į kaminą?! 

— Manau, ne giliau kaip kokius dešimt sprindžių. Jeigu tau ne- 
pavyks atidaryti liuko, lengvai galėsi grįžti į kamino viršų ir stogu 
parsigauti atgal. 

— Lengvai? Ar pats nesakėte, kad nuo šito stogo nukrito ne vienas 
kaminkrėtys? 

— Nėra abejonės — jie neturėjo tavo akrobatinių gabumų. 

— O ką aš už tai gausiu? 

— Kaip žadėjau, valgyti. Daug valgyti. Lordas Palmerstonas bus 
tau nepaprastai dėkingas. 

— Sprendžiant iš antrankių, su kuriais jus pirmą kartą pamačiau, 
lordas Kupidonas jums nebuvo itin dėkingas. 

— Tėti, berniukas nusipelno daugiau negu pavalgyti, — papriešta- 
ravo gražioji panelė. 

Džojis sunkiai atplėšė nuo jos akis. 

— Patikėkite manimi, panele, maisto neatsisakyčiau. 

— O ar atsisakytum eiti į mokyklą? 

— Į mokyklą? 

— Ir maisto gauti ten. 

— Tokie dalykai įmanomi? 

— Padarysiu visa, ką galiu, kad taip būtų. 

— Jeigu ši panelė ką nors pažada, dar nemačiau, kad būtų netesė- 
jusi, - patikino Džojį vyras, tvirtinantis nesąs konsteblis. 

Moteris pažiūrėjo į aukštą vyriškį, tarsi neįsitikinusi, kad jis pa- 
sakė komplimentą. 

Dabar Džojis didžiavosi sugebėjęs suskaičiuoti dešimt kaminų. 
Jis pažiūrėjo į kitą gatvės pusę, kur ilgšis linktelėjo parodydamas, 
kad Džojis prie reikiamo kamino. Vyras grįžo į skersgatvį. 

Džojis pažiūrėjo į kaminą — ar iš jo nekyla dūmai. Dar pamatė, 
kad jokių kliuvinių nėra ir kad kamino plotis įprastas - įlįsti pavyks. 
Makštį su konsteblio peiliu buvo prisitvirtinęs prie kairio dilbio — 
nusileidęs galės pasiekti. Berniukas giliai įkvėpė, nes iš patirties Ži- 
nojo — prieš ketverius metus dirbo kaminkrėčiu, — kad įsirangęs į 
kaminą sukels suodžių debesį. 

Kai dirbo kaminkrėčiu, darbdavys liepdavo jam nusigauti į ka- 
mino apačią, tada užkurdavo po juo ugnį, kad jis liprų kuo greičiau 
ir per dieną išvalytų kuo daugiau kaminų. Džojis laikydavo virš gal- 
vos maišą suodžiams rinkti; pro kamino viršų išlįsdavo juodutėle 


oda ir drabužiais, kosėdamas, palinkęs po sunkiu maišu. 

Taigi ši užduotis buvo palyginti nesunki, bet Džojis vis tiek spy- 
riojosi stengdamasis sužinoti, ką dar gali išpešti už savo pastangas, 
nors kol kas negavo nieko. Iki šiol jam buvo atsilyginta tik tuo, kad 
tas žmogutis jį juokino, o jo duktė maloniai jam šypsojosi ir gražiai 
su juo elgėsi. 

Jis žinojo, ką reikia daryti: įsiremti keliais į vieną kamino pusę, 
nugara į kitą ir leistis. Deja, plytų paviršius buvo toks šiurkštus, kad 
dar labiau suplėšys jo drapanas. Stengdamasis nekvėpuoti, jis iš lėto 
įlipo į tamsų ankštą kaminą. Bemat pakilę suodžiai prilipo jam prie 
rankų ir veido. Aštrus dvokas gėlė šnerves. Jis stabtelėjo, palaukė, 
kol suodžiai nusės, negiliai įkvėpė ir leidosi toliau. Saulės šviesa jo 
nebepasiekė. 

Kadangi nieko nematė, teko grabalioti plytas ieškant metalinio 
liuko dangčio. Nusirangė žemiau, dar smarkiau spausdamasis prie 
plytų, bet metalinės plokštės neužčiuopė. Gal ji buvo išimta per 
daugybę metų, prabėgusių nuo tada, kai žmogeliukas čia gyveno. 

Ko nedusdamas nuo suodžių Džojis nusileido dar žemiau. Nuo 
kamino atsiskyrė plytos gabalas ir trankiai nugarmėjo žemyn. Ber- 
niukas susiraukė, smarkiau įsirėmė batais, kad nenukristų. Susirau- 
kė dar ir dėl kitko: jeigu namie kas nors yra, triukšmas būtų jam 
pranešęs, ką Džojis daro. 

Džojui jau skaudėjo plaučius, bet jis vis slinko žemiau. Širdis 
sutvinksėjo, kai užčiuopė metalinį liuko dangtį. Paspaudė, bet jis 
nepasidavė. Atsargiai išsitraukė peilį iš pritvirtintos prie rankos 
makšties. Apgraibęs dangčio kraštus pajuto, kurioje pusėje vyriai, ir 
įkišo peilį į priešingą, tarp metalo ir plytų. 

Ašmenys buvo per stori ir nelindo į siaurą plyšį. 

Svaigstančia galva Džojis ėmė brūžinti peilį į plytas, kad papla- 
tintų plyšį. Daugiau nebegalėjo ištverti — turėjo įkvėpti — ir pajuto, 
kaip suodžiai sudirgina gerklę. Visi berniukai kaminkrėčiai, su ku- 
riais dirbo, mirė todėl, kad suodžiai užkimšdavo plaučius. Nieko 
nematydamas jis susitvardė nežiaukčiojęs ir toliau brūžino plytas, o 
tuo metu ant jo leidosi vis daugiau suodžių. | 

Pamažu peilis sulindo į plyšį. Džojis kilstelėjo ašmenis, bet pa- 
juto pasipriešinimą. Tada kilstelėjo peilį su didesne jėga ir pajuto, 
kaip dangtį užspaudęs varžtas atsilaisvina. Berniukas jau duso, tad 

jam buvo nė motais, jei kas nors laukia jo kitoje dangčio pusėje: 
jis norėjo tik kvėpuoti. Pastūmęs ir atidaręs dangtį jis išsirangė pro 
siaurą angą ir susmuko ant grindų tamsios patalpos, tokios mažos, 
kad vos joje išsiteko. 

Aklinoje tamsoje Džojis giliai įkvėpė kartą, antrą, stengdamasis 
nuraminti besidaužančią širdį. | 

Batai karojo virš kažkokios ertmės; pajuto, kad tai siaura laipti- 
nė. Nedrįsdamas ilsėtis, nieko nematydamas nulipo laiptais ir atsi- 
dūrė prie kažkokių durų, bet jos neatsidarė. Išgąstingai apgrabaliojo 
aplink durų rankeną, bet rakto skylutės neužčiuopė. Atsargiai pa- 
stūmė duris ir išgirdo kitapus kažką barškant — tarsi ant varčios būtų 
uždėta lenta, prilaikoma kablių. 

Nors namo viršuje buvo be galo šalta, suodinu Džojo veidu var- 
vėjo prakaitas. Berniukas apgrabinėjo duris ir užčiuopė suskeldėjusį 
medį — iš kitos pusės į jas buvo prikalta vinių, laikančių kablius su 
lenta. Suvarė peilį į suskeldėjusį medį prie durų rankenos. Sukiojo 
ašmenis, skaptavo medį atidengdamas vinis. Sukišo smaigalį giliau, 
išgremžė gilesnę skylę. 

Stumtelėjo duris, ir jos šiek tiek sujudėjo. Gremžė peiliu giliau, 
trupindamas medį aplink vinis ir, kitą kartą pastūmus, durys pasi- 
slinko tiek, kad jis pamatė blausios šviesos ruoželį. Tada ėmė skap- 
tuoti medį ryžtingai, įnirtingai, ir staiga lenta bildėdama nukrito. 

Jei tik kas buvo name, negalėjo neišgirsti. Berniukui dabar magė- 
jo tik pabėgti iš to namo. Jis pastūmė duris iki galo ir įlėkė į tuščią 
kambarėlį; šviesa jame sklido pro mažytį suodiną grotuotą langelį. 
Laikydamas peilį ir pasirengęs juo rėžti, Džojis trūktelėjęs atidarė 
kitas duris, pamatė blausų prieškambarį ir nuskubėjo laiptais že- 
myn. Jie vedė iki pat laukujų durų. 

Džojis lyg paklaikęs pasileido žemyn. Susiraukė, nes viena pa- 
kopa pasirodė minkšta, ir staiga išgirdo už nugaros garsą. Tą pačią 
akimirką kažkas taip smogė į nugarą, kad jam atėmė kvapą. Pervėrė 
baisus skausmas; berniukas pašoko į orą ir nugarmėjo laiptais. 


DE KVINSIS APSKAIČIAVO, kad Džojui prireiks penkiolikos mi- 


nučių pereiti per stogą, nusirangyti kaminu, atidaryti dangtį, nu- 
sliuogti liuku žemyn ir nulėkti laiptais iki lauko durų. Nenorėdamas 

patraukti dėmesio slampinėdamas gatvėje priešais namą, jis liko 
skersgatvyje su Emile ir Bekeriu. Nė vienas jų nebuvo toks turtin- 
gas, kad galėtų turėti kišeninį laikrodį, todėl jis matavo laiką eida- 
mas vietoje ir skaičiuodamas kiekvieną ryžtingą žingsnį. Šitaip jis 
mėgino atsikratyti nervinės įtampos ir opijaus poreikio. 

Kad greičiau bėgtų laikas, Bekeris ėmė pasakoti: 

— Netoli nuo čia — Plačioji gatvė. Ten prieš tris mėnesius buvo 
choleros epidemijos židinys. Rajanas padėjo vietos gydytojui — dak- 
tarui Snou — sudaryti žemėlapį, rodantį, kur gyveno aukos. Iš že- 
mėlapio paaiškėjo, kad užkrato centras — viešasis vandens siurblys. 
Pasirodo, šalia jo žemėje buvo iškasta išmatų duobė. 

Paskendusi mintyse Emilė linksėjo, dėdamasi labai sudominta 
Bekerio pasakojimo apie išmatų duobę, o de Kvinsis toliau skaičia- 
vo savo žingsnius. 

Suskaičiavęs penkiolika kartų po šešiasdešimt, išėjo iš skersgatvio ir 
prisiartino prie namo. Praėjo dar minutė, kol visa trijulė atsidūrė prie 
durų, taigi Džojis gavo visas šešiolika minučių užduočiai įvykdyri. 

Tačiau durys nebuvo pravertos per pusę sprindžio, kaip buvo 
liepra Džojui. Tas ženklas turėjo parodyti, kad jie gali įeiti. 

— Gal kamine jis užtruko daugiau, negu tikėjosi. O gal ilgiau 
prasikrapštė su liuku, — spėliojo Bekeris. —- O gal su spyna. 

Tipiška spyna 1854 metų Londone buvo ne įleidžiama į varčią, 
bet prie jos pritvirtinama varžtais. Metalinis dangtelis, į kurį sulįs- 
davo sklendė, būdavo tvirtinamas prie staktos ir visiems viduje gerai 
matomas. Svirtelės durims užrakinti ir atrakinti nebuvo, reikėdavo 
naudoti raktą. Be rakto iš vidaus užrakintas duris galėjai atidaryti tik 
nusukdamas tą metalinį dangtelį nuo staktos. Džojui galėjo prireik- 
ti kelių minučių peiliu jį nusukti. 

— Taip, ko gero, su spyna. —- De Kvinsis negalėjo prisiversti pasa- 
kyti, ko bijo. 

Užtat Emilė prisivertė. 

— Arba viduje yra Bruklainas. 

De Kvinsis priminė sau, kad reikia kvėpuoti. 

— Džojui reikia daugiau laiko, ir tiek, — jis mėgino nuraminti 
palydovus. 


Bet praėjo dar viena minutė, antra. 

— Stovim čia ir spoksom į duris —- mus būtinai kas nors paste- 
bės, — tarė Bekeris. 

Kaip tik tada durys vos vos pasislinko — de Kvinsis net suabejojo, 
ar išties, ir paklausė: 

— Jūs matėt? Man nepasirodė? 

— Ne, tėti, nepasirodė. 

Jie pasuko prie laiptelių. 

Durys prasivėrė kiek daugiau. 

— Džoji? — paklausė Bekeris. 

Prie durų krašto pasirodė suodina ranka. 

De Kvinsis pasileido laipteliais. 

— Džoji? 

Durys prasivėrė plačiau, ir jie išvydo svirduliuojančią žmogystą. 
Sudriskę apdarai ir veidas buvo juodi nuo suodžių, tik bolavo nuo 
skausmo iššokusių Džojo akių baltymai, o kairysis petys buvo rau- 
donai nusidažęs krauju. 

— Džoji! - Emilė užbėgo laipteliais. 

Įėjusi į vidų griebė berniuką, kad nepargriūtų; de Kvinsis tuo 
metu uždarė duris, o Bekeris budriai apsidairė aplink - ar negresia 
koks pavojus. 

— Kas čia jam petyje? —- sušuko Emilė. 

Ji su de Kvinsiu paguldė berniuką ant grindų, tačiau ant šono, 
nes tarp kaklo ir peties kyšojo gero sprindžio ilgio strypelis su užkar- 
pomis priekyje ir plunksnomis gale. 

— Arbaleto strėlė, — tarė Bekeris. — Jeigu būtų aukštesnis, būtų 
pataikiusi tiesiai į nugarą, maždaug ten, kur vyro širdis. 

Jis dairėsi toliau ir jo žvilgsnis užkliuvo už laiptų. Vidurinė jų 
dalis skendėjo prietemoje. 

Džojis sudejavo. 

— Turim sustabdyti kraujavimą! — sušuko Emilė. 

Bekeris slinko laiptų šonu, laikydamasis prie pat turėklų. Nuo jo 
svorio pakopa nusispaudė; kažkas po ja spragtelėjo. Bekeris atsargiai 
pasilenkė ir pamatė skylę medyje tarp dviejų pakopų. Ji buvo pa- 
kankamai didelė arbaleto strėlei. 

— Štai, — tarė Bekeris. — Spąstai. Tikriausiai yra ir kitų. Jei prie ko 
nors liesitės, būkite atsargūs. 

— Jis mirtinai nukraujuos! — suriko Emilė. 

— Minėjau jums daktarą Snou. — Bekeris nušoko į laiptų apa- 
čią. — Jis gyvena visai šalia, Erito gatvėje. Rajanas nuvežė mane pas 
jį šeštadienio vakarą. 

Bekeris pakėlė berniuką ant rankų, lyg šis būtų lengvas kaip 
plunksna. 

— Greičiau! Kol negrįžo Bruklainas. 

Emilė puolė atidaryti durų. 

— Ne, - tarė de Kvinsis, — aš negaliu išeiti. 

— Ką?! 

— Pirma turiu pamatyti, kas čia. 

— Betgi mes turim nunešti Džojį pas daktarą Snou! - įkalbinėjo 
jį Emilė. 

— Mes negalim čia gaišti! - pareiškė Bekeris. - Berniukas mirs! 

— Emile, eik su Bekeriu! Džojui gali padėti daugiau negu man. 

De Kvinsis pamatė ant grindų peilį - tą patį, kurį Bekeris buvo 
paskolinęs Džojui — ir jį pakėlė. 

— Net su tuo peiliu prieš Bruklainą būsit bejėgis! - tikino Bekeris. 

— Bet mes būsim bejėgiai jam sukliudyti, jei visi trys bėgsime pas 
daktarą Snou. Šį namą reikia apieškoti! Eikite! Prižadu, netrukus 
ten būsiu! 

Džojis sudejavo ant Bekerio rankų. 

— Laukti negalima! — įspėjo Bekeris. 

Emilė įdėmiai pažiūrėjo į Džojį, paskui į tėvą. 

— Emile, jei užsispirsi likti čia, būsiu priverstas išeiti, kad apsau- 
gočiau tave nuo pavojaus! Tai, ką dėl mūsų padarė Džojis, nueis 
perniek! 

— Nėra laiko! — Bekeris nuskubėjo laiptais su kruvinu vaiku 
rankose. 

Emilė ir toliau spoksojo į tėvą. Tada pažvelgė į garve bėgantį 
Bekerį. 

— Myliu tave, tėti. 

Ji tekina pasileido paskui Bekerį su berniuku. 


NAME STOJO TYLA. De Kvinsis girdėjo vienintelį garsą - išgąstingai 
plazdančią savo širdį. Uždarė duris. Saulės šviesa beveik neprasimu- 

šė pro tankias užuolaidas kambariuose jam iš dešinės ir kairės. Peilis 
rankoje pasitikėjimo neįkvėpė. Kad sutramdytų drebulį, išsitraukė 
opijaus tinktūros butelį ir gerokai patraukė. 

Kai skrandį nurvilkė opijus, visi pojūčiai paaštrėjo. Prietema 
nebeatrodė tokia tiršta. Karieta, rodės, darda ne gatve, o šalia jo — 
garsiai, lyg durys nebūtų uždarytos. Jis pakėlė žvakę ir dėžutę deg- 
tukų — pastebėjo juos anksčiau ant grindų prie sienos. Jo jaunys- 
tėje uždegti žvakę tegalėjai skeldamas kibirkštis titnagu ir plienu į 
šiaudus dėžutėje. Neseniai išrasti degtukai, vadinami liuciferiais, 
kuriais galėjai įžiebti ugnį vien patrindamas į kokį šiurkštų pavir- 
šių, jam vis dar atrodė netikri. Pirmieji degtukai skleisdavo panašų 
į sieros supuvusių kiaušinių dvoką, bet šis trūkumas buvo pašalin- 
tas. Tačiau de Kvinsiui brūkštelėjus degtuką pasklido tokia senojo 
stiliaus degtukams būdinga supuvusių kiaušinių smarvė, kad jis 
staigiai atlošė galvą. 

Paskubomis uždegė žvakę ir užpūtė degtuką. 

Gal aš buvau apnuodytas? 

Sulaikęs kvapą laukė, kol ims svaigti galva ir pykinti. Tačiau kuo 
toliau, tuo labiau suprato, kad galva svaigsta iš baimės. Po kiek laiko 
ėmė kvėpuoti ir pasijuto tvirčiau. 

Ar dvokas turi įspėti Bruklainą, kad kažkas įėjo ir degtuku už- 
degė žvakę? 

Jeigu taip, taktika buvo dvigubai veiksminga, nes žvakė irgi smir- 
dėjo. Geriausios žvakės, gaminamos iš bičių vaško, skleidė malonų 
aromatą, o prasčiausios, iš lajaus, dvokė gyvulinės kilmės riebalais. 
Tokios žvakės smirdėdavo beveik taip pat bjauriai kaip šitas degtu- 
kas. Kam Bruklainui reikia tokių? Pulkininko pajamų užteko įpirkti 
nedvokiančius degtukus ir žvakes. Kodėl jis neperka tokių? 

Žvakė apšvietė plotą aplink de Kvinsį, bet ranka jam drebėjo 
ir liepsna virpėjo. Jis pažiūrėjo į kambarį dešinėje. Pastarąjį kartą 
buvo šiame name prieš penkiasdešimt dvejus metus, bet atrodė, 
kad niekas nepasikeitė. Kambaryje, į kurį įėjo, baldų tada nebu- 
vo taip pat kaip ir dabar. Tais neviltį varančiais senų laikų žiemos 
mėnesiais jis miegodavo ant tų šaltų grindų ir jį nuolat žadindavo 
kojų traukuliai. 

Grindys dabar buvo dar purvinesnės, nusėtos suodžių grūdeliais. 
Tolimajame kambario gale suodžiuose buvo matyti apskritos apy- 
brėžos: ten stovėta kažkokių daiktų, gal tų, kuriuos gretimų namų 
tarnaitės matė išvežamus uždengtus antklodėmis. 

Saugodamasis kitų spąstų, de Kvinsis grįžo į prieškambarį ir įėjo 
į kambarį priešais. Prieš pusę amžiaus jame buvo kabinetas paslap- 
tingojo vyriškio, turėjusio kelis tokius darbo kambarius skirtinguo- 
se miesto rajonuose ir nuolatos keliaudavusio iš vieno į kitą. Čia 
vyras kas rytą paslapčia dirbdavo po kelias valandas su juridiniais 
dokumentais; kartais valgydavo pyragaičius ir leisdavo de Kvinsiui 
gardžiuotis jų trupiniais. 

Prie staliuko su žibaline lempa stovėjo kėdė tiesia atkalte, buvo 
sukrauta šūsnis bauginamai pažįstamų knygų. 

De Kvinsis padėjo peilį, nuėmė stiklinį lempos gaubtą ir ją pakė- 
lė, kad lengviau galėtų prikišti prie dagčio žvakę. 

Jis sustingo, kai virpanti žvakės liepsna priartėjo prie dagčio. De 
Kvinsį persmelkė stingdantis šaltis. 

Spąstai, įspėjo Bekeris. Tikriausiai yra ir kitų. Jei prie ko nors lie- 
sitės, būkite atsargūs. 

Lempos dagtis buvo toks naujas, kad atrodė baltutėlis. Lempa at- 
rodė sunkesnė, negu turėtų būti. Nesigirdėjo, kad joje teliuškuotųsi 
žibalas, juo nė neatsidavė. 

De Kvinsis atsargiai pastatė lempą ant stalo, žvakę — ant grindų, 
tada atsuko kamštuką lempos šone, dengiantį angą, į kurią turėjo 
būti pilamas žibalas. 

Prakaitas išpylė kaktą, kai įkišo pirštą į angą ir palietė kažko- 
kius grūdelius. Ištraukus pirštą, keli buvo prilipę prie odos. Juodi 
grūdeliai buvo panašūs į tuos, kuriuos pastebėjo ant grindų kam- 
baryje priešais. 

Metė vieną grūdelį į žvakės liepsną - jis žybtelėjo lyg įvykus ma- 
žyčiam sprogimui. 

Parakas. 

Ne lempa, o bomba. 

Greitai, kaip tik galėjo, neužgesindamas žvakės de Kvinsis grįžo 
į pirmąjį kambarį, pakėlė nuo grindų grūdelį ir metė į liepsną. Vel 
žybsnis. 

Staiga de Kvinsis suvokė, kad apskritos apybrėžos ant purvinų 
grindų liko nuo statinaičių. Viena jų buvo truputį įtrūkusi. 

Parakas. 

Supratimas, kad būtina skubėti, įveikė baimę. Jis grįžo į antrą 
kambarį ir apžiūrėjo tas bauginamai pažįstamas knygas. 

Jis pasidygėjo, kai įsitikino, kad visos rašytos jo paties. Ant len- 
tynų už kėdės buvo sukrauta daugiau knygų — visos jo — ir šūsnis 
žurnalų su jo rašytais straipsniais. Kolekcija buvo išsamesnė negu 
paties de Kvinsio. Bruklainas turėjo egzempliorių kiekvienos kny- 
gos, žurnalo ir laikraščio su de Kvinsio kūriniais. 

Jis vertė knygas ir stulbo matydamas, kokie apsitrynę lapai nuo 
to maniakiško skaitymo. Kiekviename lape buvo pabraukytų eilu- 
čių. Paraštėse prirašinėta šlykščių komentarų. Dažniausiai: mažasis 
šūdelis. 

Keiksmų daugiausia buvo šalia gausių tekstų vietų, kuriose de 
Kvinsis rašė apie Bruklaino tėvą — apie genialias Džono Viljamso 
žmogžudystes, neprilygstamą skerdiko talentą ir įstabius kruvinus 
laimėjimus. 

Šaiposi iš žudymo ir mirties, rašė Bruklainas. Reikia parodyti jam 
tikrovę. 

De Kvinsio „Anglo opiomano išpažintyje“ irgi buvo daugybė pa- 
braukymų ir šauktukų paraštėse. 

Kiek žmonių per jį mirė nuo per didelės opijaus tinktūros dozės? — 
rodės, šaukte šaukia Bruklainas lapo apačioje. 

De Kvinsį supykino. 

Kiek tūkstančių dėl opijaus mirė Indijoje ir Kinijoje? Kiek aš pats 
nužudžiau dėl opijaus ir dėl Ist Indijos bendrovės? 

Tačiau katras iš mudviejų, Opiomanas ar aš, didingesnis žudikas? — 
piktu braižu per visą teksto puslapį klausė Bruklainas. 

— Nejaugi visi tie žmonės pastarosiomis dienomis mirė per 
mane? — suniurnėjo de Kvinsis. Atrodė, kad jo žodžiai aidi kape. 

Dabar jis suprato, kodėl Bruklainas nusprendė išsinuomoti šį 
namą. 

Jo manymu, aš toks pat kaip jo tėvas ir jis pats. Jam mes visi - žu- 
dikai, — suvokė de Kvinsis. 

Jis apsivėmė. 

Jo atradimo siaubas dar sustiprėjo staiga supratus, kad Bruklai- 
nas bet kurią akimirką gali grįžti. Jis nusišluostė nuo lūpų tulžį ir, 
pamiršęs patirtą šoką, paėmė į ranką peilį. Jusdamas, kaip tankiai 
alsuoja, nuėjo į kitus du kambarius tame aukšte, bet nerado nieko, 
kas būtų pasirodę reikšminga. 

Laikydamasis arti turėklų, apeidamas skylę toje vietoje, kur po 
tamsiais laiptais buvo paslėptas arbaletas, užlipo į antrą aukštą. 
Girgždantis medis stiprino jo žingsnių garsą, todėl jis dar labiau 
įsitempė. Jo laukė dar keturi kambariai, du namo priekyje, du gale. 

Vieno durys buvo uždarytos. 

Į jį nėjo: apžiūrėjo kitus tris ir pamatė, kad jie tušti. Užlipo laip- 
tais į ankštą tarnų kambarėlį kitame aukšte. Jokių žmonių buvimo 
ženklų — vien suodini batų pėdsakai, matyt, palikti Džojo. Namas 
buvo toks pat negyvenamas kaip prieš penkiasdešimt dvejus metus. 

O kaip tos uždarytos durys viduriniame aukšte ir vienintelis už- 
darytas kambarys name? 

De Kvinsis baikščiai nusileido prie jų. Saugodamasis kitų spąstų, 
pajudino rankeną, tikėdamasis, kad durys bus užrakintos. 

Tačiau rankena pasisuko. 

Jis žengtelėjo į šalį ir staigiu judesiu duris atidarė. Jeigu į tarpdurį 
nutaikytas kitas ginklas, toks kaip arbaletas, jo nekliudys. 

Nieko neatsitiko. 

Įkišo nosį į vidų ir pamatė, kad šviesa į šykščiai apstatytą kambarį 
patenka pro užuolaida nedengtą mažą, grotuotą langelį. Jis buvo 
jam iš dešinės ir išėjo į gatvę. Priešais stovėjo drabužių spinta. Kai- 
rėje pamatė karišką sulankstomąją lovą. 

Įėjęs pastebėjo ant grindų suglamžytų laikraščių. Dešiniu batu 
vieną kliudė ir popierius sušiugždėjo. 

De Kvinsis apžiūrėjo duris ir pamatė iš vidaus sklendėę. 

Vadinasi, eidamas miegoti Bruklainas užšauna duris, bet vis dėlto 
jaučia būtinybę primėtyti suglamžytų laikraščių, kad įspėtų jį apie įsi- 
brovėlius? Ar jį žadina košmarai? 

Kodėl jis durų neužrakino? Kad kažką įviliotų į vidų? Kur spąstai? 

De Kvinsis priėjo prie sulankstomosios lovos — ant tokios Bru- 
klainas tikriausiai miegodavo Indijoje. Ant jos gulėjo „antklodė ir 


nedidelė pagalvė. 

De Kvinsis pažiūrėjo po lova. 

Nieko. 

Jau buvo beeinąs prie drabužių spintos, bet dingtelėjo, kad kas 
nors gali būti paslėpta po antklode. Tačiau, kai atsargiai ją pakėlė, 
rado vien paklodėę. 

Ją pakėlęs pamatė ant brezento tirštas išdžiūvusio kraujo dėmes. 

Viešpatie aukščiausiasis, kas čia atsitiko?! 

Neramia širdimi priėjo prie drabužių spintos. Kaip ir prie miega- 
mojo durų, pirma pasitraukė į šalį, tik tada suėmė spintos rankeną. 

Patraukė ir krūptelėjo: kažkas išlėkė iš spintos ir sulindo į sieną 
prie durų. Dar viena arbaleto strėlė. Permirkusiomis pažastimis jis 
atsistojo priešais atdarą spintą. 

Pamatė joje pulkininko uniformą. Vakaro drabužius. Pilkas kel- 
nes, juodą liemenę ir juodą kelius siekiantį apsiaustą — įprastus dra- 
bužius, kokius eidami į darbą rengdavosi garbingi londoniečiai. 

Ant lentynos gulėjo pulkininko skrybėlė ir sustumiamas cilin- 
dras. 

Stalčiuje rado dvi poras apatinių, du kaklaraiščius, dvejus marš- 
kinius ir porą odinių pirštinių. 

De Kvinsis abejojo, ar koks kitas tokios aukštos padėties kaip 
Bruklainas žmogus gyvena taip asketiškai. Kambarys panėšėjo į vie- 
nuolio celę. 

Reikia kuo greičiau iš čia sprukti! 

Bet išėjus iš miegamojo kažkokia jėga privertė jį atsisukti ir pa- 
žiūrėti virš drabužių spintos. 

Širdis ėmė plakti taip tankiai, kad jį dar labiau supykino. 

Spintos viršus buvo gerokai aukštesnis už jį. Kėdės pasilipti kam- 
baryje nebuvo. De Kvinsis padėjo žvakę ir peilį, pašoko, įsikabino 
į spintos viršų ir prisitraukė. Nors skaudėjo rankas, pažiūrėjo per 
viršų ir ko nepasileido — taip jį apstulbino tai, ką pamatė. 

Priešais jį gulėjo sukrešėjusiu krauju aplipęs trijų gijų rimbas. 

Viena ranka pasileido, kita stvėrė rimbą ir nušoko ant grindų. 

Bruklainas kas vakarą plakdavosi rimbu. 

De Kvinsiui dabar kilo įtarimas, kad dvokiantys degtukai ir žva- 
kės buvo skirti ne įspėti, jog name kažkas yra. Jų smarvė veikiau 
buvo tyčinis nepatogumas, kaip ir kieta kėdė tiesiu atlošu — nuo jos 

turėjo paskausti kūną per tas ilgas valandas, kai Bruklainas mania- 
kiškai skaitydavo de Kvinsio kūrinius. 

Iš tikrųjų vienuolio celė. 

Vienuolio, pasišventusio pragarui. 

De Kvinsis nutraukė nuo lovos antklodę ir paklodę, kad kuo 
aiškiausiai matytųsi kraujo dėmės, užmetė ant jų rimbą — kad Bru- 
klainui neliktų abejonių, jog jo paslaptis atskleista. 

Kad ir kaip skubėjo de Kvinsis, neužmiršo lipti laiptų šonu - jei 
po jais įrengta dar ir kitų spąstų. 

Apačioje pažiūrėjo į Džojo kraują ant grindų, į savo paties vėma- 
lus. Taip, Bruklainas neabejotinai supras turėjęs lankytojų. 

Jis pribėgo prie knygų šūsnies ir išplėšė pirmą savo „Anglo opio- 
mano išpažinties“ puslapį. Paėmė nuo stalo pieštuką ir parašė: 


Opiomanas lankėsi ir apgailestauja neradęs Jūsų namie. 


Padėjo lapą ant laiptų, kur jis tikrai neliks nepastebėtas. Beliko 
užpūsti žvakę ir atšauti sklendę. 
Atidaręs duris priešais išvydo stambų žmogų. 


KAIP DAUGUMOS GYDYTOJŲ 1854 metais daktaro Snou priima- 
masis buvo jo namuose. Su berniuku rankose Bekeris nubėgo už 
kvartalo kampo į Frito gatvę ir užlėkė laiptais pastato, į kurį pats 
buvo atvežtas šeštadienio naktį. 

Nepaleisdamas Džojo sugrabaliojo durų rankeną, bet pajuto, 
kaip iš už nugaros į priekį šauna ranka ir atidaro duris. Ranka buvo 
Emilės; ši atskuodė čia jam iš paskos. Nevaržantys judesių jos apda- 
rai leido jai bėgti greičiau, negu jis įsivaizdavo galint moterį. 

Jie nuskubėjo per prieškambarį ir pribėgo prie dar vienų durų. 
Emilė greitai jas atidarė, kad Bekeris nė kiek neužgaištų. 

Daktaras Snou ir pacientas nustebę sužiuro. 

Snou buvo pradėjęs penktą dešimtį, prakaulaus veido, skvarbių 
akių, su siaurą smakrą dengiančiomis tamsiomis žandenomis. Buvo 
pradėjęs plikti, tad kakta atrodė neįprastai aukšta. 

Jo pacientas buvo pusamžis, gerai apsirengęs, solidus ponas veš- 
lia barzda. 

Juodu sėdėjo vienas prieš kitą prie Snou rašomojo stalo. Abu pa- 
šoko ant kojų. 

— Kas per velniava? - sušuko pacientas. 

— Šitam berniukui reikia pagalbos, — tarė Bekeris. 

— Jis purvinas! — pasipiktino pacientas. 

— Jis buvo peršautas arbaletu. 

— Tas elgeta tikriausiai mėgino įsilaužti į kieno nors namus. Dak- 
tare Snou, pažiūrėkite: kraujas iš jo laša jums ant grindų! 

— Už dešimties kvartalų gyvena chirurgas, — netikėtiems lanky- 
tojams pranešė Snou. 

— Berniukui pagalbos reikia dabar, — atsakė jam Bekeris. 

— Bet aš jau nebe chirurgas. Aš - gydytojas. 

Bekeris suprato. Gydytojai buvo griežtos medikų hierachijos 
viršūnėje. Jie niekados neprisiliesdavo prie pacientų: tik išklausy- 
davo jų nusiskundimus ir rekomenduodavo vaistus. Šiuos tiekdavo 
vaistininkai, o gydytojai turėdavo su jais finansines sutartis. Taigi 
gydytojai negaudavo pinigų tiesiai iš pacientų ir todėl nebuvo lai- 
komi „amatininkais“ — viršutiniųjų visuomenės sluoksnių atstovai 
tokius niekino. 

Chirurgai stovėjo ant žemesnės hierarchijos pakopos negu gydy- 
tojai. Jų visuomeninė padėtis buvo menka todėl, kad jie susidurda- 
vo su visokiu smurtu, kokį tik patirdavo žmonės. Negana to, kad 
liesdavo pacientus, jie dar ir gaudavo pinigus tiesiai iš tų, kuriems 
teikdavo pagalbą. Gydytojai buvo vadinami daktarais, chirurgai — 
ponais. Gydytojas galėjo būti kviečiamas į karalienės rūmus, chi- 
rurgas — ne. 

— Norit pasakyti, kad nepadėsit šitam berniukui? — piktai pa- 
klausė Bekeris. 

Gerai apsirengusį pacientą sukrėtė mintis, kad jo gydytojas gali 
paliesti žmogų, juolab — kruviną, suodiną elgetą. 

— Aš tik sakau, kad tai chirurgo darbas, — atsakė Snou. Rodės, 
jam neramu, kad ant grindų vis laša kraujas. 

— Daktare Snou, gal man išeiti į lauką ir iškviesti konsteblį? — pa- 
sipiktinęs pasisiūlė pacientas. 

— Ačiū, sere Herbertai, bet... 

Bekeris vos nesuriko esąs konsteblis, bet susigriebė nebegalintis 
to sakyti. 

— Šeštadienio naktį jūs suteikėte man chirurgo paslaugas, — pri- 
minė jam Bekeris. | 

— Suteikėte ką?! —- sukliko seras Herbertas. 

— Jūs dezinfekavote man žaizdas ir jas susiuvote — kodėl negalite 
padaryti to paties berniukui? 

— Jūs tikrai siuvote žaizdas? — negalėjo patikėti pacientas. 

— Dariau tai iš dėkingumo detektyvui inspektoriui Rajanui, — 
atsakė Snou. — Jis padėjo man nustatyti neseniai kilusios choleros 
epidemijos židinį. Jaučiausi esąs skolingas jam paslaugą. Taip, prieš 
daugel metų buvau chirurgas, bet nuo tada žengiau aukštyn... 

— Niekai! - pertarė jį Emilė. — Prašau jus išeiti, — kreipėsi ji į serą 
Herbertą. 

— Malonėkite pasakyti, kokią teisę jūs turite... 

— Išeikite! — dar kartą paliepė Emilė lydėdama orųjį poną prie 
durų. — Jums čia ne vieta. Jūs tik trukdote. 

— Bet... 

Emilė jau išvedė jį į prieškambarį ir darė lauko duris. 

— Jeigu nebūsite atsargus, berniuko kraujas užtikš jums ant 
drabužių. 

— Kraujas ant mano drabužių?! Kur?! 

— Geros dienos! - Emilė išstūmė jį lauk ir užtrenkė duris. - Dak- 
tare Snou, ar tebeturite chirurgo įrankius? — įžengdama atgal į ka- 
binetą paklausė ji. 

— Toje spintoje, bet aš nesiruošiu... 

— Gal jūs ir nesiruošiate, užtat aš visiškai pasiruošusi. Konstebli 
Bekeri, paguldykite berniuką ant stalo. Padėkite man jį nurengti. 

— Negalite įsiveržti į mano kabinetą ir įsakinėti, — prikišo jai 
Snou. 

Nekreipdama į jį dėmesio Emilė jau traukė nuo Džo purviną, 
krauju permirkusį apsiaustą. 

— Manau, pirmiausia turime apiplauti berniuką, kad galėtume 
nustatyti, ar sunkiai jis sužeistas. Daktare Snou, kur jūsų virtuvė? 
Mums reikia karšto vandens. Prašom liepti kam nors jo atnešti. 
O jūs, Bekeri, tuo tarpu padėkite man ištraukti strėlę jam iš peties. 

— Ne, nieku gyvu!- paprieštaravo gydytojas. — Plunksnos viena- 
me gale ar užkarpos kitame žaizdą tik išdraskys. 

— Tai ką man daryti?! 

— Reikia nupjauti arba strėlės antgalį, arba plunksnas, tada nu- 
plauti ją amoniaku ir tik tada ištraukti pro žaizdą. 

Emilė atlaisvino Džojo apsiaustą ir pamatė, jog marškiniai tokie 
skylėti, kad lengvai juos nuplėšė. 

— Kaip aš nupjausiu strėlę? 

— Pjūklu. 

— O kur jis? Daktare Snou, turėtumėt paskubėti ir labiau mums 
padėti. Šis berniukas rizikavo gyvybe, kad užkirstų kelią žudikui. 

— Žudikui? 

— Jis gyvena už kvartalo nuo jūsų, Graikų gatvėje. 

— Už kvartalo? - jau labiau sunerimęs paklausė gydytojas. 

— Žudikas galėjo nužudyti jus miegantį, bet, galimas daiktas, šis 
berniukas jus išgelbėjo. O dabar prašau liautis kartojus viską, ką 
sakau. Mums reikia pjūklo, karšto vandens ir... Taip, gerai. Pjūklas. 
Ačiū. Kaip man jį laikyti? Ar šitoje vietoje pjauti strėlę? 

— Jeigu pjausite šitaip, perrėšite petį. 

— O jeigu taip? 

— Ne, ne - štai taip. 

— Dėl Dievo meilės, parodykite man, kol nepadariau klaidos. 
Taip, gerai. Prašom rodyti toliau. Aš atnešiu karšto vandens. Kur 
virtuvė? 

— Eikit pro tas duris. 

— Jūsų Žmona namie? 

— Aš nevedęs. Prilaikykit berniuką, — paliepė Bekeriui Snou. — Jis 
taip blaškosi, kad negaliu nieko daryti. 

Grįžusi su švariu skuduru ir dubeniu garuojančio vandens, Emi- 
lė pamatė, kad daktaras Snou laiko kaukę Džojui prie veido, o kita 
ranka sukioja metalinio baliono vožtuvą. 

Džojis nustojo blaškytis. 

— Jis mirė? 

— Užmigo. Grėsmė berniuko gyvybei dabar ne didesnė negu 
buvo karalienei, kai neseniai per gimdymą daviau jai chlorofor- 
mo. — Snou priglaudė pjūklą prie strėlės ir paliepė Bekeriui: - Žiū- 


310 


ŽMOGŽUDYSTĖ YRA MENAS 


rėkit, kad jis gulėtų ant šono. Tvirtai laikykit strėlę, kad pjūklo jėga 
jos neklibintų ir nedraskytų peties. 

Bekeris stambiomis rankomis suėmė strėlę už galų, kad nejudėtų. 

Snou pradėjus pjauti, Emilė šluostė kraują. Mergina krūpčiojo 
nuo pjūklo brūžinimo į strėlę. Kad atitrauktų savo pačios dėmesį 
nuo to, kas vyksta, paklausė Snou: 

— Jūs tikrai davėte chloroformo karalienei? 

— Ir taip sukėliau siaubą kai kuriems dvasininkams. Jie prieštara- 
vo, esą Biblijoje tvirtinama, kad moteris gimdydama turi kentėti. — 
Gydytojas smarkiau patraukė pjūklą. 

— Biblijoje nieko panašaus nesakoma. 

— Pradžios knyga, trečias skyrius, šešiolikta eilutė. Kai Adomas su 
Ieva rojaus sode užsitraukė Dievo rūstybę, jis išvijo juodu. Ievai jis 
tarė: „Skausme gimdysi vaikus.“ 

— Tie dvasininkai — tikri mulkiai. 

— Aš irgi taip manau. Beveik baigiau. Štai! — Jis pergalingai iškėlė 
strėlės antgalį su užkarpomis. — Dabar prieš ištraukdamas strėlę už- 
pilsiu amoniako. 

Staiga durys atsivėrė. 

Emilė nustebo pamačiusi įeinančius tris vyrus. 


— TĖTI: 
valdingas vyras. 

— Čia policijos komisaras Meinas, — skubėjo paaiškinti Raja- 
nas. — Prieš man vykstant į Skotland Jardą jūsų tėvas pasakė, kur 
įtaria gyvenant pulkininką Bruklainą. Sutikome jūsų tėvą iš ten 
išeinantį. 

— Tik aš netikiu, kad visus tuos žmones pastarosiomis dienomis 
nužudė pulkininkas Bruklainas, - pareiškė komisaras. — Virėjas, ka- 
lėjime pridėjęs migdomųjų į maistą, dingo. Mūsų pareigūnai suži- 
nojo, kad jis tarnavo kareiviu Indijoje. 

— Kalėjime žuvusio vyro tatuiruotė rodo, kad jis irgi tarnavo ka- 
reiviu Indijoje, — tarė Rajanas. — Tame pačiame pulke. Bruklainas 
taip pat. 

— Gal pulkininkas prisimins tuodu vyrus ir galės mums šį tą pa- 
pasakoti apie jų nusikaltėliškus ryšius, — spėjo komisaras. — Atleiski- 
te, panele. Pažįstu konsteblį Bekerį, bet neturėjau garbės... 

— Emilė de Kvinsi. 

— A, taip... Inspektorius Rajanas labai gražiai apie jus atsiliepia. 

— Tikrai? — nustebo Emilė. 

Rajano skruostai įgavo spalvą plaukų, kyšančių jam iš po laikraš- 
čių pardavėjo kepurės. 

— O čia elgeta, kuris įsilaužė į pulkininko Bruklaino namus? — 
paklausė Meinas. 

— Jūs juk nesiruošiate jo suimti? Jis rizikavo gyvybe, kad padėtų 
rasti žudiką, — tarė Emilė. 

— Dar neįrodyta, kad žudikas — pulkininkas Bruklainas. Lydžiu 
inspektorių Rajaną, nes noriu įspėti elgtis atsargiai. Visi turime 
dirbti išvien, o ne peštis tarpusavyje. 

— Pavadinote jį inspektoriumi. Ar tai reiškia, kad mes vėl esame 
policijos pareigūnai? — paklausė Bekeris. 

— Ner aš negaliu atšaukti lordo Palmerstono įsakymų, bet neo- 
ficialiai paakysiu, kad jumis pasitikiu. Dabar, kai ponas de Kvinsis 
parodė man pulkininko namų vidų, — beje, dėl šio įsibrovimo pasi- 
jutau be galo nesmagiai, — prisipažinsiu, kad kai kurie dalykai man 
kelią nerimą. 

— Pirmiausia: kodėl Bruklainas laikė savo namuose parako at- 
sargas? — paklausė Rajanas. — Ir kodėl jis tyčiojasi iš savo kūno 
taip nepadoriai, kad panelei de Kvinsi girdint negalima net apie 
tai kalbėti? 

— Patikėsiu jūsų žodžiu, — sutiko komisaras. — Atsisakiau pažeisti 
pulkininko privatumą įsibraudamas į jo miegamąjį, tad nemačiau 
jūsų minėto kraujo ir rimbo. 

— Rimbo? —- nustebo Emilė. 

— Ši tema, — tarė Rajanas, — išties per daug delikati, kad... 

— Bruklainas plakasi — iki kraujo, — paaiškino Emilei tėvas. 

— Ačiū, tėti. Vaizduotėje jau beveik regėjau šiurpesnį vaizdą. 

— Nesuprantu, kaip ši tema susijusi su tomis žmogžudystėmis, — 
tarė komisaras. — Ką pulkininkas Bruklainas daro savo namuose, 
neturi mums rūpėti. 

— Jis yra Džono Viljamso sūnus, o tai —- argumentas ne jo nau- 
dai, - nenorėjo nusileisti de Kvinsis. 

— Jūs pasikliaujate vien žodžiais ssnyvos moters, dirbančios kepy- 
kloje šalia bjauriausio Londono lūšnyno. Nėra jokių įrodymų, kad 
ta moteris išties yra Margareta Džuel. 

— Tačiau Bruklaino pastabos mano knygose byloja apie tai, kad 
jis liguistai, tiesiog maniakiškai domisi Džonu Viljamsu. 

— Visai taip pat kaip ir jumis. Nė vienas iš tų dalykų neįrodo, kad 
žudikas — jis. Liepiau konstebliui laukti, kol pulkininkas grįš į savo 
namus, ir pranešti, kad noriu su juo pasikalbėti. 


BRUKLAINAS JOKIAM VEŽIKUI neišsiduodavo, kur gyvena. Papras- 
tai liepdavo iš Oksfordo gatvės važiuoti į Soho aikštę, iš jos — į Grai- 
kų gatvę ir sustoti pora kvartalų į pietus nuo jo namo. Visą tą laiką 
jis įdėmiai stebėdavo aplinką. Jeigu nepamatydavo nieko neįprasto, 
į namus parkulniuodavo tebesidairydamas, ar nėra sekamas. 

Dabar, karietai pravažiavus pro 38 numeriu pažymėtą namą, 
Bruklainas kiek įmanydamas atsilošė ant sėdynės, kuo giliau į prie- 
temą viduje: jam sukėlė nerimą konsteblis prie laiptų, vedančių prie 
laukujų jo namo durų. Durys buvo praviros, laiptai aptaškyti krau- 
ju. Bruklainas nedrįso iškišti veido pro langą ir pasižiūrėti, į kurią 
pusę veda kraujo dėmės. 

Už kelių kvartalų sumokėjo vežikui, išlipo iš karietos ir pakei- 
tė įprastą maršrutą: pasuko už kampo ir nuėjo lygiagrečia gatve. 
Ten žemu praėjimu tarp namų pasiekė vartelius, atrakino, pasiekė 
antrus ir taip pat atrakino. Abiem atvejais įdėmiai apžiūrėjo užrak- 
tus — ar nesama ženklų, kad kas nors mėgino atrakinti juos kokiu 
įrankiu. Be to, apžiūrėjo suodžius, kuriais buvo rūpestingai ište- 
pęs vartų kraštus, norėdamas įsitikinti, kad vartų niekas nemėgino 
atidaryti. 

Įėjo į varganą kiemą su išviete. Laiptai iš jo vedė į rūsį; jame buvo 
įrengta virtuvė. Vienintelis jos langas buvo su grotomis. Durys buvo 
užrakintos, kaip jis ir paliko; neatrodė, kad kas būtų mėginęs jas 
atidaryti. 

Laiptai iš virtuvės vedė į pirmą aukštą. Čia langai irgi buvo gro- 
tuoti. Kaip ir laukujės durys namo priekyje, užpakalinės irgi buvo 

be rankenos. Įmantrios formos raktu Bruklainas atidarė užraktą. 
Suodžiai sumaniai parinktose vietose parodė, kad durys irgi nebuvo 
atidarytos. 

Viduje siauras šviesos rėžis krito į prieškambarį; priekinės jo du- 
rys buvo kiek praviros. Tiesą sakant, jos iki galo ir neužsidarydavo: 
nuo staktos buvo nusuktas metalinis dangtelis sklendei prilaikyti. 

Ore tebetvyrojo supuvusiais kiaušiniais atsiduodantis degtukų 
tvaikas ir nemalonus lajinės žvakės kvapas. 

Grindys aptaškytos krauju. 

Bruklaino nuostaba peraugo į pyktį, kad į jo namus buvo įsi- 
brauta. Jau buvo bepuoląs ieškoti kitų įsibrovimo pėdsakų, bet per 
daugybę metų išsiugdyta kariška drausmė jį sulaikė. Pasakė sau: esi 
žvalgyboje, nieku gyvu neišsiduok sargybiniui lauke. Atsargiai nu- 
sėlinęs prieškambariu, įėjo į kambarį, kuriame laikė kėdę ir knygas. 

Grindys apvemtos, knygos išmėtytos. Viena atversta, sugadin- 
ta — išplėštas lapas. 

Nuo lempos ant stalo nuimtas stiklinis gaubtas. Nusuktas kamš- 
tukas, dengiantis angą žibalui pilti, - vadinasi, kažkas aptiko paraką 
viduje. 

Nepamiršdamas, kad lauke konsteblis, Bruklainas tyliai perėjo į 
kambarį priešais. Ten šviesos rėželyje, krintančiame pro tas neužsi- 
darančias iki galo duris, pamatė batų įspaudus parako grūdeliuose, 
išbyrėjusiuose iš vienos statinės. Batų būta mažų. 

Priėjęs prie laiptų pamatė čia jam padėtą iš knygos išplėštą lapą. 
Jame pieštuku buvo parašyta: Opiomanas lankėsi ir apgailestauja ne- 
radęs Jūsų namie. 

Bruklainas lipo laiptais ir vis labiau tūžo. Stengėsi laikytis kuo ar- 
čiau turėklų ir neužlipti ant pakopos, sujungtos su arbaletu. Tik tos 
atsargumo priemonės nereikėjo: jis pamatė, kad arbaletas jau iššovė, 
strėlė išlėkė — duok Dieve, pataikė į tą raštelį palikusį mažąjį šūdelį. 

Pala — o mano miegamasis? 

Jis paskubomis užlipo į laiptų viršų ir pamatė, kad visada užda- 
rytas jo miegamasis dabar atdaras. Įėjęs išvydo, kad spinta irgi atida- 
ryta, arbaletas iššovęs ir strėlė įsmigusi į sieną šalia durų. 

Tačiau Bruklaino dėmesį patraukė kitkas: kariška sulankstomoji 
lova, ant kurios miegodavo. Antklodė ir paklodės nutrauktos, matė- 

si išdžiūvęs kraujas ant brezento. Rimbas, kurį jis buvo paslėpęs ant 
drabužių spintos, gulėjo ant kruvino brezento. 

Jis taip įtemptai žiūrėjo į lovą, kad tarėsi matąs brezento plaušus 
ir sukepusį kraują tarp jų. Indijoje miegodavo ant visai tokios pat 
lovos ir jį žadindavo košmarai, kuriuose matydavo savo piktadarys- 
tes. Ir košmarai, kuriuose regėdavo tėvo piktadarystes. Kad ir kaip 
save baudė, negalėjo ištrinti tų baisybių iš atminties. 

Užmiršti neįmanoma, rašė Opiomanas. 

Jį apėmė neapsakomas įniršis ir gėda. Išskėtė rankas, užvertė gal- 
vą į lubas. Prasižiojo klykti. Nors iš plačiai pražiotos burnos neišsi- 
veržė joks garsas, klyksmas pasklido po visą kūną, atsimušė begarsiu 
aidu, ir jam atrodė, kad krūtinė sprogs nuo jį užvaldžiusio nesu- 
tramdomo pirmykščio įtūžio. Gyslos kaktoje taip tvinksėjo, kad jis 
jau pamanė jas plyšiant. Gyslos gerklėje taip įsitempė, kad, rodės, 
nuo to nebylaus riaumojimo jos plyš. 

Mažasis šūdelis! 

MAŽAS, NIEKINGAS ŠŪDELIS! 

Konsteblis lauke buvo įrodymas, kad policija žino apie paraką. 
Kaip Bruklainas pasiaiškins lordui Palmerstonui? Niekas nesiejo 
Bruklaino su žmogžudystėmis, bet po to, kas įvyko šįvakar, jis su- 
lauks rimtų klausimų apie tai, kodėl laikė namie sprogmenų atsar- 
gas. Galiausiai net lordas Palmerstonas bus priverstas susimąstyti 
apie neįsivaizduojama. 

Bruklainas jau seniai rengė planus tokiam atvejui. Transatlanti- 
nio telegrafo ryšio nebuvo, Anglijos policija negalėjo perduoti pra- 
nešimų apie jį į Jungtines Valstijas, tad jis lengvai galėjo pabėgti 
tenai. Toje be perstojo besiplečiančioje šalyje jis nesunkiai galėtų 
dingti. Juk ne veltui Indijoje išmoko maskuotis. 

Tačiau jis negalėjo palikti savo gėdos įrodymų. 

Bruklainas nulipo laiptais. Už pravirų durų vis dar šliureno kon- 
steblis. Pulkininkas paėmė dėžutę degtukų ir lempą su paraku vie- 
toj žibalo, nusėlino laiptais atgal į viršų, įėjo į miegamąjį ir pastatė 
lempą prie lovos. | 

Išsitraukė peilį, kurį buvo pasikišęs po apsiaustu, supjaustė pa- 
klodę juostomis ir vieną pririšo prie lempos dagčio. Tada ištiesė 
juostą ant grindų, ant jos galo uždėjo antros galą, ir šią taip pat 

ištiesė ant grindų, paskui taip pat padarė su trečia ir ketvirta, be to, 
išvingiavo jas taip, kad apimtų visą kambarį. 

Galiausiai pridėliojo ant juostų degtukų: jeigu liepsna ims gesti, 
jie vėl įžiebs ją smarkiau. 

Bruklainas uždegė degtuką. Nubaudė save giliai įkvėpdamas 
supuvusių kiaušinių dvoko ir prikišo degtuką prie ketvirtos juos- 
tos galo. Liepsnai iš lėto pajudėjus audeklu, išėjo iš miegamojo ir 
uždarė duris. 

Greitai nulipo laiptais ir pro užpakalines duris išėjo į lauką. Net 
tame nykiame kieme juto vėją. Šiąnakt rūko nebus, miestas matys, 
kaip yra sugriaunamas. 

Išėjo pro vartelius, uždarė, taku tarp namų pasiekė kitus, išėjęs 
uždarė ir atsidūrė gretimoje gatvėje. 

— Berniuk, - kreipėsi į elgetą — vieną iš nelaimėlių, šįvakar nega- 
lėjusių pabėgti iš miesto, — štai tau šilingas už tai, kad padarysi man 
paslaugą. 

— Šilingas? — įtariai paklausė berniukas. — Ką turiu padaryti už 
visą šilingą? 


— AR KURIS NORS Iš JŪSŲ — OPIOMANAS? — paklausė apskretęs 
berniukas de Kvinsiui ir kitiems išskubant iš dakaro Snou namo. 

— Kodėl tau rūpi? - paklausė de Kvinsis. 

— Taip, jūs ir būsit Opiomanas. Tas ponas sakė, kad jūs nedidu- 
kas. Ponas sumokėjo man šilingą, kad atsekčiau kruvinu pėdsaku 
nuo trisdešimt aštunto namo Graikų gatvėje. Liepė skubėti. Liepė 
perduoti jums žinutę. 

— Kokią? 

— Kad ponas apgailestauja nebuvęs namie, kai apsilankėte. 

Rodės, oras staiga praretėjo. De Kvinsis pasijuto, tarsi nematoma 
ranka būtų smogusi jam į krūtinę. Gretimoje gatvėje nugriaudėjo 
sprogimas; nuo smūgio bangos visiems suspengė ausyse. Nors atstu- 
mas buvo nemažas, krintančių nuolaužų garsas kurtino. 

Būrelis tekinas pasileido prie gatvės kampo. Atbėgę į Graikų ga- 
tvę visi prasižioję iš nuostabos žiūrėjo į tą vietą, kur stovėjo trisde- 


šimt aštuntas namas. 

Viršutiniai aukštai skendėjo liepsnose. Kambarys antro aukšto 
dešinėje buvo sprogęs ir nugarmėjęs į gatvę. Visų kitų kambarių 
langai išdužę. Plytinis pastato fasadas linko į priekį ir tuoj grius. 

Priešais lauko duris budėjęs policininkas nejudėdamas gulėjo 
gatvėje. 

Panikos apimti žmonės jau rinkosi, kai Rajanas ir Bekeris tekini 
pasileido prie jo. Pro vis garsesnį liepsnų traškesį girdėjosi riksmai. 
Vėjas nešė aitrius dūmus. 

Rajanas ir Bekeris karštligiškai vilko pasliką konsteblį į kitą ga- 
tvės pusę. Pastato priekinė siena sugirgždėjo, išjudintos plytos ėmė 
trintis viena į kitą ir staiga ji visa su didžiuliu trenksmu nugarmėjo 
žemyn. Į visas puses pasipylė nuolaužos. 

Žiopliai paknopstomis spruko į šalis. Palinkę prie konsteblio Ra- 
janas ir Bekeris gūžėsi nuo aplink dundančių plytų ir medžio gaba- 
lų. Tolumoje suskambo varpas, pranešantis apie gaisrą. 


Už PusĖS KVARTALO Bruklainas iš nišos sienoje stebėjo Opioma- 
ną — šis prasižiojęs iš nuostabos spoksojo į suniokotą namą. Su juo 
buvo Rajanas ir Bekeris. Juodu neatsispyrė pagundai pulti prie tį- 
sančio ant grindinio konsteblio ir tapti didvyriais. 

Šalia buvo ir komisaras Meinas. Be abejonės, jis netrukus kalbė- 
sis su lordu Palmerstonu. 

Bruklainas nuėjo šalin. 


BŪRELIS GREITAI IŠLIPO iš karietos priešais vaškinių figūrų mu- 
ziejų. 

— Žmonės šįryt matė čia Bruklainą, — tarė de Kvinsis. 

Jie pažiūrėjo į pietryčius — stiprus vėjas nuo gaisro Graikų gatvėje 
nešė ten dūmus. Jiems iš ten išvažiuojant, liepsnas jau malšino dvi 
ugniagesių brigados. 

— Žmonės nerimaus dėl dūmų. Pasklis gandai apie sprogimą. 
Kils dar didesnė panika, - pranašavo de Kvinsis. 

Retos karietos ir dar retesni pėstieji gatvėje tarsi patvirtino de 
Kvinsio žodžius. 

Komisaras Meinas mostelėjo ranka į muziejų. 

— Ką tikitės rasti čia? 

— Žinant, kokie dalykai dedasi Bruklaino galvoje, akivaizdu, kad 
jis nebūtų atėjęs į muziejų, jei šis nebūtų jam svarbus. 

De Kvinsiui teko keletą kartų belsti į bilietų būdelės langą, kol 
pasirodė moteris. 

— Pagaliau turim lankytojų, — tarė ji. 

— Deja, ne, — tarė jai komisaras rodydamas policijos komisaro 
ženklelį. 

Neslėpdama nusivylimo moteris atidarė duris. 

— Neseniai čia buvo atėjęs toks ponas, — tarė moteriai de Kvinsis 
ir apibūdino Bruklainą. 

- Taip, jis išsinuomojo ekspoziciją valandai. Prie jo prisidėjo dar 
trys ponai. Daugiau lankytojų šiandien neturėjom. 

— Kur jie ėjo? 

Moteris parodė į koridoriaus gilumą. 

— Į Siaubo kambarį. 

Būrelis įėjo į prietemoje skendinčią patalpą. Iškart pamatė du 
vyrus, kapinėse traukiančius negyvėlį iš karsto. Vaizdas buvo toks 
tikroviškas, kad Emilė aiktelėjo. 

— Berkas ir Heras, vadinamieji prikėlėjai iš mirusiųjų, — paaiški- 
no de Kvinsis. 

Kitas eksponatas vaizdavo kruviną giljotiną ir dviejų Prancūzijos 
revoliucijos aukų galvas. 

— Robespjeras ir Marija Antuanetė, — tarstelėjo de Kvinsis. 

Jis staiga sustojo prie kitos ekspozicijos — ant grindų tįsančių la- 
vonų suknežintomis galvomis. Vyras buvo užsimojęs dailidės plak- 
tuku smogti pardavėjui už prekystalio. 

— Štai ko čia buvo atėjęs Bruklainas, — suprato de Kvinsis. — Dėl 
Džono Viljamso, vaizduojamo per pirmas žudynes. Ar jis neatrodo 
jums pažįstamas, komisare? 

— Dieve brangus, jis panašus į Bruklainą! — vos ne tuoj pat šūk- 
telėjo Meinas. 

— Šiurpiai panašus. Bruklainas ir toliau nesveikai domisi tėvo 
įvykdytomis žmogžudystėmis. — De Kvinsis. parodė į virvėmis ati- 
tvertą groteskišką sceną. — Gal žiūrėdamas į tą vaškinę figūrą jis įsi- 
vaizduoja ne vien tėvą, bet ir save, žudantį tuos žmones? 

Komisaras susiraukė. 

— Šią mintį jums sukėlė opijus? Man nuo jos svaigsta galva. 

— Mums visiems nuo jos svaigsta galva po šeštadienio nakties, — 
atsakė Rajanas. 

— Ir kyla savų minčių, - pridūrė Bekeris. - Kaip antai: Bruklainas 
nebūtų sugriovęs savo būsto, jei nebūtų manęs netrukus būsiantis 
demaskuotas. Jis žino, kad laiko turi mažai. 

— Taip, — pritarė de Kvinsis. —- Kad ir ką toliau darys Bruklainas, 
tai įvyks šiąnakt. 


KARIETA SUSTOJO Oksfordo garvėje, prie bekojo elgetos. Šis sėdėjo 
ant lentos su ratukais apačioje. 

Rajanas mostu paragino elgetą prieiti. 

Elgeta privažiavo cypindamas ratukus. 

— Edvardai, mano gerasis žmogau, — kreipėsi į jį de Kvinsis iš 
karietos nesikišdamas prie lango, kad nepamatytų niekas, galintis jo 
ieškoti, — ar gavai daugiau pranešimų? 

— Berniukas su šiukšlininko vežimu šįryt nusekė paskui tą pulki- 
ninką Bruklainą, kurio ieškote, iki uosto. 

— Iki kurios prieplaukos? 

— Berniukas negalėjo privažiuoti arčiau, kad sužinotų. Bruklai- 
nas važiavo policijos furgonu su trim konstebliais. 

— Su konstebliais? Policijos furgonu? - susirūpinęs pakartojo ko- 
misaras. — Nieko apie tai nežinau. 

— Ar galėtumėte paaukoti šilingą šitam nelaimėliui? — paklausė 
de Kvinsis. 

Komisaras įmetė sidabrinę monetą Edvardui į puodelį. 

— Ačiū, pone! Telaimina jus Dievas! 

— Toliau rink pranešimus, Edvardai! — karietai pajudėjus sušuko 
de Kvinsis. 

— Jis važiavo į uostą? — balsu svarstė Bekeris. — Betgi prieplaukų — 
keliolika. 

— Žinodamas Bruklaino praeitį, įtariu, kad jį domintų tik viena. 

— Ką turite galvoje? 

— Bruklainas dvidešimt metų tarnavo Indijoje. Pastabos, kurių 
prirašė mano knygose, - apie daugybę žmonių, kuriuos ten nužudė. 

Dėl opijaus. Žudė juos Ist Indijos bendrovės labui — pabrėžė tai savo 
pastabose. 

Priekyje gatvės kampe stovėjo dvi gatvinės. 

— Bekeri, malonėkite paprašyti vežiką sustoti, — tarė de Kvinsis. 

Karietai sustojus moterų veidai nušvito viltimi. 

— Doris, Melinda! Kaip nuostabu vėl judvi matyti! 

— Šitas žmogeliukas - mano numylėtinis. - Doris gundomai su- 
mirksėjo. | 

Melinda nusikvatojo parodydama bedantę burną. 

— Turiu jums darbelį, - tarė de Kvinsis. 

— Pala — ar čia ne tos gatvinės, kurias tardėme Voksolo sode? — 
sumišęs paklausė Rajanas. 

— Verčiau vėl užsakykite policijos furgonų, - atsakė jam de Kvin- 
sis. — Šįvakar mums prireiks šių puikių damų ir jų draugių. 

— Tėti, ką čia, po galais, šneki?! — piktai paklausė Emilė. 


16 


Atodūsis iš gelmių 


LoNDONO PRIEPLAUKOS, prasidedančios prie Tauerio, driekėsi į 
rytus palei Temzę. Devyniolikto amžiaus pradžioje miesto valdžia 
plėtė jas, kol jos virto didžiausiu pasaulio uostu. 1854 metais trečdalį 
prieplaukų naudojo Ist Indijos bendrovė. Laivai, gabenantys opijų, 
arbatą, prieskonius ir šilką, atplaukdavo Temze, įplaukdavo į šiau- 
riniame jos krante iškastą kanalą ir galop šliuzais nusigaudavo į du 
didžiulius tvenkinius. Vienas buvo skirtas importui, kitas eksportui. 
Tvenkiniai buvo tokie milžiniški, kad vienu metu juose galėjo švar- 
tuotis du šimtai penkiasdešimt laivų. 

Vos sutemus, prie tvirtų vartų privažiavo policijos furgonas. Iš jo 
išlipo Bruklainas ir priėjo prie sargo. Šis pakėlė žibintą Bruklainui 
prie veido ir jį pažinęs linktelėjo. 

— Vėl grįžot? — paklausė sargas. Jam už nugaros stovėjo dar keli 
vyrai. Šaltas vėjas košė jų apsiaustus. 

— Lordo Palmerstono įsakymu. 

Bruklainas išsitraukė pažymėjimą. 

— Nėra reikalo. Daug kartų mačiau jūsų ženklelį. 

— Jo šviesybei vis dar kelia nerimą gandai, kad kažkas ketina pa- 
sinaudoti mieste kilusia panika ir prikrėsti eibių uoste. 

Porąkart paminėtas lordas Palmerstonas padarė nemenką įspū- 
dį. Lordas, kaip vidaus reikalų ministras, buvo atsakingas už tvarką 
visoje šalyje, be kita ko, ir už saugumą uoste. Be to, kaip buvusiam 
užsienio reikalų ministrui, Palmerstonui buvo garantuotos pareigos 
Ist Indijos bendrovės direktorių valdyboje. 

— Dievas mato: panika mieste nemenka, - pritarė sargas. — Vakar 
vakare minia privertė kelis jūreivius užsibarikaduoti sandėlyje prie 
Šadvelo tvenkinio ir vos jų neužmušė. Būsim dėkingi už bet kokią 
pagalbą, kokią tik panorės atsiųsti mums Jo šviesybė. 

Sargas atidarė vartus ir mostelėjo policijos furgono vežikui va- 
žiuoti. 

— Gandas, kurį išgirdome, buvo susijęs su opijaus sandėliu, - pa- 
sakė sargui Bruklainas. 

— Pažiūrėkit. Darykit viską, ką turit. 

Furgonas pravažiavo pro kitus sargus su žibintais rankose. 

Prie opijaus sandėlio furgonas sustojo ir iš jo išlipo trys konste- 
bliais persirengę vyrai. Iš tikrųjų visi kadaise Indijoje tarnavo viena- 
me pulke su Bruklainu. 

Šaltas vėjas plakė bangas į prieplauką. Tolumoje siūbavo kranti- 
nėje patruliuojančių sargų žibintai. 

Konstebliais persirengę vyrai užsidegė savo žibintus ir įėjo į san- 
dėlį. Ankstesnius tris kartus Bruklainas, atvažiavęs su palydovais 
neva tikrinti saugos, aukštų furgono šonų priedangoje padarė tai, 
ko iš tikro atkako. Saugumo sumetimais parako statinės buvo dau- 
giausia mažos — penkių colių skersmens ir aštuonių aukščio. Gruodį 
lengvai galėjai jas paslėpti po duksliais žieminiais apdarais. 

Įsitikinę, kad, be jų, daugiau nieko sandėlyje nėra, Bruklainas 
ir jo palydovai ėjo nuo vienos maišiniu audeklu uždengtos opijaus 
briketų šūsnies prie kitos tikrindami, ar visame sandėlyje parako 
statinaitės liko tarp jų paslėptos. Prie jų pridėjo dar daugiau. Bru- 
klainas įsivaizdavo šleikščią smarvę kalkių, kuriomis dar Indijoje 
buvo apdorotas opijus, — uostė ją dvidešimt metų. 

— Šiąnakt išvykstu, — pranešė jis vyrams. 

— Taip greitai? 

— Mane ėmė įtarti. Metas strategiškai atsitraukti. 

Trijulė nusišypsojo iš jo kariško pašmaikštavimo. 

— Padarėte tai, ką sutikote padaryti, — kalbėjo toliau Bruklai- 
nas. — Rytoj, kai gaisras sunaikins daugybę pastatų, mieste liks ma- 
žai žmonių. Nesudegusių bankų ir krautuvių niekas nesaugos. Pa- 
siimkite savo atlygį, kur tik rasite. Niekas jums nekliudys, juolab 
kad esate su konsteblių uniformomis. Būtinai padekite pastatus, iš 
kurių vogsite. 

— O jūs? Koks jūsų atlygis? 

— Pirmiausia — kad visas šis opijus bus sunaikintas. 

— O toliau? 

— Kai pusė Londono sudegs, gal dėl neregėtos panikos kils revo- 
liucija. 

— Jums visada patinka kalbėti apie revoliuciją, — tarė vienas vyrų. 

— Kariuomenė turi ginti Angliją, bet iš tikrųjų Indijoje mes tik 
padėjome didikams dar labiau pralobti parduodant daugiau opi- 
jaus. Nebesuskaičiavau, kiek žmonių nužudžiau dėl tų niekingų di- 
dikų ir šitos prakeiktos šlykštynės. 

— Taigi dabar žudote anglus. 

— Tai neišvengiamos aukos. Visą šią sistemą reikia sugriauti iš 
pamatų. Mane džiugina mintis, kad didikai, krovęsi pelnus iš mūsų 
žudynių, dabar dreba iš siaubo. 

— Jums - revoliucija, mums - pinigai. 

— Sąžiningi mainai. Jūs be vargo išvažiuosite iš miesto katafalkais, 
kuriuos pasivogėte. Apsirenkite laidotojais ir suguldykite lavonus į 
karstus virš pinigų, kuriuos konfiskuosite. Niekas jums nekliudys. 

— Kuo greičiau pradėsim, tuo geriau. Važiuojam, pasakykim sar- 
gams prie vartų, kad viskas gerai. 

— Padegamosios virvutės apskaičiuotos dešimčiai minučių? 

— Taip. Per tą laiką mes iš čia išsidanginsim ir joks pavojus mums 
negrės. 

Vyriškis nutraukė maišinį audeklą ir atidengė virvelę tarp opijaus 
briketų. 

— Padekit šitą — ji sujungta su daugybe kitų. 

Bruklainas uždegė degtuką. 

— Nedrįskit! — pasigirdo įsakmus balsas. 

x* * * 


Už PusĖS MyLIOS Ratklifo plento link dardėjo dviratis ekipažas. 

Jame sėdinti Margareta Džuel sunerimo pažinusi nykias gatves. 

— Ne! Jūs man nesakėt, kad važiuosim čia! 

— Suprantu, kad jums sunku, — Emilė palietė jai ranką, — bet 
mums reikia jūsų pagalbos. 

— Jūs net neįsivaizduojat, kaip man sunku! 

Ekipažas įsuko į Ratklifo plentą. Kitu metu gatvėje gyvenimas 
būtų virte viręs. Šįvakar ji buvo šiurpiai tuščia — visus išvaikė baimė. 

— Vežkit mane atgal! Aš prisiekiau niekada daugiau nekelti čia 
kojos! 

— Margareta, reikia sukliudyti jūsų sūnui, — tarė Bekeris. 

— Todėl ir ėjau į Skotland Jardą! 

Nors gatvės žibintai, po kuriais jie važiavo, švietė blausiai, senutė 
suko veidą taip, kad nesimatytų jos rando. 

— Margareta, jūs vienintelė galite jam sukliudyti, - tikino Emilė. 

Karieta sustojo. 

Margareta pažvelgė pro langą ir suaimanavo. 

Prieš ją buvo drabužių krautuvė, 1811 metais priklausiusi Timo- 
čiui Marui. Joje Džonas Viljamsas žvėriškai nužudė pirmas keturias 
savo aukas. 

Ji prašneko taip tyliai, kad Emilė su Bekeriu vos ją girdėjo. 

— Negalit versti manęs ten eiti. 

— Eisime ne ten, - patikino Emilė. — Į kitą gatvės pusę. Mano 
tėvas su komisaru Meinu atvažiavo anksčiau ir rado, kur galim 
laukti. 

Ji ir Bekeris padėjo Margaretai išlipti pasukdami taip, kad ji ne- 
matytų krautuvės. 

Juos persmelkė šaltas vėjas. 

Sugirgždėjo atsidarančios durys. Atrodė, kad už jų — vien tamsa. 

— Užeikit, Emile, — pasigirdo tėvo balsas. 

Kai įėjusiųjų akys apsiprato su prietema, jie pamatė esą bakalėjos 
krautuvėje. Tvyrojo miltų kvapas. Šalia vaistų ant lentynų gulėjo 
sausainių pakuotės. 

Bekeris mikliai uždarė duris ir pasodino Margaretą ant kėdės prie 
prekystalio. Ji sėdėjo nusukusi akis nuo lango ir drebėjo. 

De Kvinsis prie jos priėjo. 

— Margareta, aš Emilės tėvas. 

Ji nieko neatsakė. 

— Ačiū, kad atvažiavote. Be galo svarbu, kad esate čia. 

Margareta sudejavo, bet ir dabar nieko nesakė. 

— Šis ponas — policijos komisaras Meinas. Jis irgi jums labai dė- 
kingas. 

— Ko mane čia atsivežėte? — sielvartingai paklausė Margareta. 

— Manome, kad šiąnakt jūsų sūnus padarys kai ką baisesnio net 
už ankstesnius savo nusikaltimus. 

— Nejaugi tai įmanoma? 

— Mes manom, kad jis ruošiasi susprogdinti Ist Indijos bendrovės 
prieplaukas. Beveik neabejotina, kad pučiant tokiam stipriam vėjui 
liepsnos persimes į Londoną. 

— Ką?! 

— Tuomet jis paliks miestą, galbūt amžiams, bet pirma ateis čia. 
Manau, genamas nesveiko susidomėjimo tėvo žmogžudystėmis, ne- 
numaldomo poreikio grįžti į praeitį, jis neatsispirs pagundai pasku- 
tinį kartą pamatyti Maro krautuvę. 

Kambaryje stojo tyla. 

— Džonas Viljamsas... - Keista buvo girdėti Margaretą vadinant 
visa pavarde žmogų, kurį kadaise mylėjo. — Tebūnie jis prakeiktas. 
Tebūnu prakeikta aš. Tebūnie prakeiktas vaikas, kurį mes paleidom 
į pasaulį. 

Ji pasuko galvą ir pažiūrėjo pro langą; net prietemoje buvo ma- 
tyti randas ant skruosto. 

— Tais laikais čia buvo batų krautuvė. Džonas Viljamsas man 
sakė, kad tą vakarą, kai laukė, kada galės iškloti Marui, ką galvoja, 
jis stovėjo prietemoje šalia šios krautuvės. Žiūrėjo, kaip išeinu, kai 
Maras bausdamas išsiuntė mane vykdyti užduoties. Esą jam reikia 
austrių šeimos vakarienei. Iš tikrųjų tas baisus žmogus norėjo mane 
įbauginti versdamas eiti tamsiomis gatvėmis. Kai aš dingau Džonui 
Viljamsui iš akių, jis įėjo į krautuvę ir... | 

Margaretos skruostais nuriedėjo ašaros. 

— Jeigu mums padėsite, — tarė de Kvinsis, — velniava, užvirta prieš 
keturiasdešimt trejus metus, pagaliau baigsis. 

— NEDRĮSKIT! — PASIGIRDO ĮSAKMUS BALSAS. 

Neatitraukdamas link dagčio atkišto degtuko, Bruklainas pasuko 
galvą balso kryptimi. Jis atsklido ne iš kurios nors pusės, bet... iš 
viršaus. 

Vienas iš pulkininko bendrininkų iškėlė žibintą. Jo šviesa už- 
griebė ir pastogę. Ten pasirodė veidas — Rajano. Jis buvo pasislėpęs 
opijaus šūsnių viršuje. 

Durys atsilapojo; stiprus vėjas bloškė jas į sieną iš lauko pusės. 

Į vidų supuolė konstebliai. Su policininkų lazdomis rankose jie 
nukreipė savo žibintus į Bruklainą ir jo sėbrus. 

Prisimerkęs nuo akinančios šviesos Bruklainas padegė virvutę. 

— Ne! - suriko Rajanas. 

Liepsna spjaudė žiežirbas ir dūmus slinkdama padegamąja virvu- 
te — šios didžioji dalis buvo paslėpta po opijaus briketais. 

Rajanas nušliuožė nuo opijaus krūvų, batais drėksdamas maišinį 
audeklą. 

Vos tik dunkstelėjo į grindis, šoko norėdamas pagriebti virvutę. 

Tačiau jos nepasiekė. Bruklainas žaibiškai išsitraukė peilį ir per- 
rėžė jam ranką. 

Rajanas sukliko, susigriebė už rankos ir metėsi atgal. 

— Kiek konsteblių čia turi? — paklausė jo Bruklainas. 

Atsakė vienas iš jo paties palydovų. 

— Atrodo, kiek daugiau negu dešimt. | 

— Ir pusę tiek štai ten, — pridūrė antras Bruklaino bendrininkas 
rodydamas į būrelį patrulių, įėjusių pro tolesnes duris. 

Kraujuojantis Rajanas dar kartą mėgino sugriebti virvutę, bet tu- 
rėjo atšokti, nes Bruklainas vėl rėžė peiliu. 

— Atsivedei per mažai pagalbininkų, — tarė Bruklainas. 

Trys jo bendrininkai jau laikė peilius rankose. 

Konstebliai juos puolė, bet Bruklainui labiau rūpėjo kitkas: kad 
kibirkščiuojanti, rūkstanti virvutė pranyktų opijaus šūsnyse. 

— Dabar! - įsakė Bruklainas. 

Ketvertas veikė stulbinamai greitai. Nespėjus konstebliams su- 
reaguoti, Bruklainas ir jo bendrai puolė sumaniai ir drausmingai — 
to išmoko per dvidešimt grumtynių Indijoje ir Kinijoje metų. Jie 

buvo taip įpratę prie smurto, kad veiksmų, apie kuriuos pagalvojus 
paprastą žmogų būtų supykinę, jie griebdavosi nė nesusimąstę. Tų 
vyrų, Britanijos kariuomenės žiedo, dėka Jungtinės Karalystės vėlia- 
va plevėsavo ketvirtyje pasaulio. 

Policininkams lazdos krito iš rankų, šalmai ritosi ant grindų. Aš- 
trūs kaip skustuvai peiliai švilpdami raižė į skutus uniformų audeklą 
ir odą. Peiliai švysčiojo pirmyn atgal taip greitai, kad akis nespėjo 
sekti. Vos po kelių akimirkų visur voliojosi kūnai; vyrai dejavo, kiti 
leido paskutinį kvapą. 

Nuo iškritusių ir sudužusių žibintų kilo liepsnos, ištekėjęs iš jų 
žibalas maišėsi su krauju. 

— Tie kvaili šunsnukiai manė, kad prilygsta mums, — nusišaipė 
Bruklainas. 

— Vartai bus užblokuoti! — įspėjo vienas jo bendrų. 

— Perlipsime per sieną ir pėsti nusigausime iki katafalkų, — atsakė 
kitas. — Niekas nesikeičia. Mūsų planas išdegs. Palyginti su Indija, 
čia vieni niekai. 

— Man buvo garbė tarnauti su jumis, - padėkojo bendrams Bru- 
klainas. 

— O mums - tarnauti jums, pulkininke. Tikiuosi, savo revoliu- 
cijos sulauksite. 

Sandėlyje nugriaudėjo šūvis. 

Trys Bruklaino bendrininkai, jau skubantys link užpakalinių 
durų, nustebę apsisuko, matydami, kaip pulkininkas sukniumba. 


Visas KRUVINAS Rajanas antrą kartą atlaužė gaiduką, šovė ir nu- 
kovė vieną iš konstebliais persirengusių vyrų. Kol kiti du neatitoko 
iš nuostabos, Rajanui pavyko iššauti trečią kartą. Didelis revolveris 
šoktelėjo rankoje; iš vamzdžio plykstelėjo liepsna, pakilo dūmai. 
Kulka pralėkė pro šalį, bet šūvių garsai buvo tokie kurtinantys, 
kad turėjo būti girdimi toli, — taigi netrukus į pastatą subėgs dau- 
giau sargų. 

Dūmų priedangoje du nesužeisti bendrininkai staiga leidosi bėg- 
ti, ir Rajanas išgirdo, kaip jų batai dunksi į grindis. Trinktelėjo ati- 
daromos durys kažkur sandėlio gale, ir vyrai dingo tamsoje. 

Rajanas pamatė, kaip klūpantis Bruklainas pargriūna kniūbsčias. 

— Girdėjau, tokiu revolveriu naudojosi jūsų Žmogus, apsimetęs, 
kad mėgina nužudyti lordą Palmerstoną, — tarė Rajanas. 

Raukydamasis iš supjaustytos rankos skausmo jis prisiartino prie 
tįsančio pulkininko. 

— Parako buvo pridėta per daug, bet kiekis buvo kruopščiai ap- 
skaičiuotas, todėl pistoletas sprogo ir jūsų žmogaus nesužeidė. Su- 
kliudydamas tam, kas turėjo panėšėti į pasikėsinimą į lordo Pal- 
merstono gyvybę, įgijote dar didesnį jo pasitikėjimą. Kita vertus, 
tariamas pasikėsinimas į Ministrų kabineto narį padėjo dar labiau 
paskleisti paniką. Užtat šis ginklas visada gerai iššauna. Jį paskolinęs 
man ginklininkas pasirūpino, kad parakas, kulkos ir kamšalas būtų 
labai tiksliai sudėti į būgnelį. 

Rajanas atsistojo prie pasliko Bruklaino. 

— Prašyčiau nemirti nuo šautinės žaizdos. Noriu pamatyti, kaip 
būsite pakartas. 

Rajanas staiga prarado amą. Susiraukė iš skausmo ir susiėmė už 
pilvo — netikėtas Bruklaino dūris peiliu iš apačios buvo stulbinamai 
greitas. 

Detektyvas nusvirduliavo atatupstas ir trenkėsi į opijaus šūsnis. 
Keliai sulinko ir jis sukniubo ant grindų. 

Sukandęs dantis iš skausmo Bruklainas atsistojo, sukaupė jėgas 
ir pasuko prie jo. Kai užsimojo peiliu ketindamas durti Rajanui, 
netoliese pasigirdo šauksmai. 

Rajanas dviem rankomis vargais negalais pakėlė didelį, sunkų re- 
volverį, atlaužė gaiduką ir šovė. 

Kurtinantis šūvis nekliudė Bruklaino. Šis spoksojo į duris, už 
kurių garsėjo pikti riksmai. Paskui pažiūrėjo į detektyvą, drebančiais 
pirštais vėl atlaužiantį gaiduką. 

Pulkininkas išbėgo pro vis tirštėjančius dūmus. 

Į sandėlį sulėkė sargai. Įsiplieskiančių liepsnų šviesoje išvydo la- 
vonus, ir juos paralyžiavo sukrėtimas. 

— Bruklainas paspruko pro anas duris su dviem konstebliais per- 
sirengusiais vyrais, — išstenėjo Rajanas. — Jie bėga prie prieplaukos 
sienos. Bruklainas sužeistas. 

Revolveris iškrito Rajanui iš rankos ir dunkstelėjo į ištiestą koją. 

Keli sargai nubėgo prie Rajano parodytų durų, kiti mėgino už- 
trypti liepsnas. 

Įbėgo vyrai su kibirais ir ėmė pilti ant liepsnų vandenį. 

— Parakas... — sušnabždėjo jiems Rajanas. — Po opijumi... 

— Parakas?! 

Detektyvas stengėsi kalbėti garsiau. 

— Padegamoji virvutė uždegta. 

Iš visų pusių apgaubtas dūmų Rajanas įsitvėrė opijaus šūsnių ir 
šiaip ne taip atsistojo. Atrodė, kad tam prireikė visos amžinybės. 
Kelnės buvo šlapios, lyg būtų į jas prisišlapinęs, — gal taip ir buvo, — 
bet žinojo, kad daugiausia nuo kraujo. 

— Turim... — jis sukosėjo, nes dūmai graužė gerklę, — ...ištraukti 
opijaus briketus ir rasti virvutę. 

— Jūs sakėt „parakas“? 

Rajanas trūktelėjo į maišinį audeklą suvyniotą opijaus ryšulį iš 
šūsnies ir metė ant grindų. 

— Ir padegta virvutė? — paklausė kitas sargas. 

Raukydamasis iš skausmo detektyvas ištraukė dar vieną ryšulį. 

— Nešdinamės iš čia velniop! — suriko kažkas. 

— Vėjas... - Rajanas sudejavo, — ...nuneš liepsnas ant miesto. 

Jis ištraukė dar kelis opijaus ryšulius. 

— Radau ją! 

Svaigo galva, tad jam sunkiai sekėsi žvilgsniu gaudyti kibirkštis. 

— Jų per daug. Dieve brangus, ugnis persimetė į kitas tris virvutes! 

Vyrai pripuolė jam padėti. Ore skraidė opijaus ryšuliai. 

— Vieną radau! — sušuko sargas nupjaudamas degantį virvutės 
galiuką. 

— Dar dvi nueina į šitas krūvas! 

Sargai kosėdami svaidė opijaus pakus į tarpus tarp šūsnių. 

— Radau! 

— O šita pereina į dar kelias! 

— Greičiau! 

— Vieną radau! 

— Aš dar vieną! 

Sargai lakstė nuo vienos šūsnies prie kitos karštligiškai traukdami 
ryšulius. 

Rajanas rado dar vieną virvutę ir nupjovė jos galą. Jam ėmė dre- 
bėti kojos. 

— Paskutinė nueina po šita šūsnimi! — kažkas suriko. — Mes nie- 
kaip nespėsime iki jos nusigauti! 

— Bėgam! 

Vyrams lekiant pro Rajaną, kažkuris jį sugriebė ir pastūmė link 
durų. Sprogimo banga atplėšė jį nuo grindų ir išmetė į lauką. Jis 
skaudžiai tėškėsi į žvirgždą ir nusirito. Sienos subyrėjo, medis, mai- 
šinis audeklas ir opijaus briketai išsilakstė į visas puses. Jį bloškė 
tokia stulbinanti jėga, kad jis menkai tesuvokė krintąs nuo prieplau- 
kos krašto. 


BRUKLAINAS PRISIVERTĖ nepaisyti skausmo krūtinėje. Stipriomis 
kojomis lipdamas šlaitu prie sienos pamato, tikino save, kad žaizda 
negali būti pavojinga, antraip jis negalėtų taip greitai bėgti. Kulka 
pataikė į dešinę krūtinės pusę. Jis vilkėjo storą apsiaustą, švarką, 
liemenę ir marškinius. Šie drabužiai sušvelnino smūgį, tad kulka 
negalėjo sulįsti giliai — jis tuo neabejojo. 

Vėjas išsklaidė virš Londono tvyrantį rūką, tad kelią jam rodė 
žvaigždžių ir pusmėnulio šviesa. Nusigavęs iki sienos pamato, ant 
žemės rado kopėčias: pasilipę ant jų Ist Indijos bendrovės sargai žiū- 
rėdavo kitapus sienos ir, gaudavę pranešimų apie ten besibūriuojan- 
čius vagis, apmėtydavo juos akmenimis. 

Krūtinę skaudėjo, kai kopėčias pasistatė ir užsikorė į viršų, bet 
kvėpavo giliai, ir jis sakė sau, kad skausmą kelia mėlynės. Sienos 
stulpų galai buvo nusmailinti, tarp smaigalių buvo įsprausta stiklo 
šukių. Išgirdęs garsius jį atsivijusių vyrų balsus pulkininkas įsikibo į 
du stulpus ir užkėlė koją ant stiklo šukių. Kelnių kiška užkliuvo už 
smaigalio ir plyšo. Prieš persiropšdamas į kitą pusę, pastūmė kopė- 
čias ir išgirdo, kaip jos trenkiasi į žemę. 

— Kas čia? — suriko kažkas. 

Jis kabojo kitoje sienos pusėje. Atstumas iki žemės čia buvo di- 
desnis, nes apačioje buvo iškastas griovys. 

Kažkas pokštelėjo krūtinėje — jis išties išgirdo pokštelint, ir 
akimirksniu jį pervėrė žvėriškas skausmas. Jis pasileido ir krito 

žemėn. Nors buvo pasiruošęs smarkiam smūgiui, kai nusileis, ne- 
ištvėręs aiktelėjo. Keliai sulinko, jis prarado pusiausvyrą ir griuvo 
ant šono. 

Pikti persekiotojų balsai jau aidėjo kitoje sienos pusėje. Bruklai- 
nas sunkiai atsistojo, perbėgo griovį ir užsiropštė jo šlaitu. Perlipęs 
statinių tvorą ir nusigavęs iki Ist Indijos Prieplaukos kelio, pajuto 
skausmą dešiniame kelyje. 

Iš šios aukštos vietovės jis matė sandėlį ir tvenkinį laivams. Pro 
praviras sandėlio duris matėsi liepsnos. 

Tiesiai prieš save regėjo neaiškias miesto apybrėžas. Bruklainas 
pradėjo bėgti — nerangiai, tokiu greičiu, kokį leido skaudamas kelis, 
stengdamasis daugiau remtis kaire koja. 

Varžė ir skausmas krūtinėje. Dabar, po to pokštelėjimo, skaus- 
mas buvo stiprus. 

Sprogimas jį parbloškė ant žemės. Sandėlį apgaubė liepsnos, iš jo 
pažiro nuolaužos, pakilo dūmai. Ausis ir taip spengė nuo daugybės 
šūvių uždaroje sandėlio erdvėje, bet dabar spengimas buvo tiesiog 
nepakeliamas. 

Sprogimas buvo vienintelis. 

O turėjo būti dešimt. Daugybės galingų sprogimų turėjo už- 
tekti, kad būtų sulygintas su žeme ne tik sandėlis — taip neatsi- 
tiko, — bet ir aplinkiniai pastatai. Jie turėjo išmesti į orą tiek de- 
gančių medgalių, kad dabar aplink Bruklainą turėjo kristi ugnies 
lietus. Vėjas turėjo nunešti tūžmingas kibirkštis į miestą. Dešinėje 
Ist Indijos Prieplaukos kelio pusėje jau turėjo liepsnoti pastatai, 
priekyje rusenti stogai. 

Kęsdamas skausmą pamatė siūbuojančius žibintus: vyrai bėgo iš 
prieplaukų. Nusigavo iki penkių kelių sankryžos. Pasuko į pietus, 
nusprendęs, kad persekiotojai nesitikės jį grįšiant prie upės. Ženklas 
skelbė, kad garvė - Bažnyčios. Netoli nuo čia jis nužudė savo moti- 
ną ir buvusį kareivį, paskui padegė jų lūšną ant upės kranto. 

Praėjo pro bažnyčią, kurioje išmoko skaityti. Mintyse šmėstelėjo 
žodžiai iš „Paprastų maldų knygos“*, kurių buvo mokomas: 


* „The Book of Common Prayer“ — Anglikonų bažnyčios maldaknygė. Pirmoji 
buvo išleista 1549 m. 

Jei sakome esą be nuodėmės, apgaudinėjame save ir sakome 
netiesą. 


Netiesa, pamanė Bruklainas, aš be nuodėmės. 

Nuodėmė - opijus. 

Nuodėmė - Anglija. 

Nuodėmė — Opiomanas. 

Nuodėmė — mano tėvas. 

Ne tiek bėgdamas, kiek klupčiodamas pasiekė pietinį Bažnyčios 
gatvės galą. Čia vėl susikirto penkios gatvės, vedančios į skirtingas 
puses. Policininkai tarškynėmis skelbė pavojų, bet jie buvo toli 
šiaurėje, turbūt Ist Indijos Prieplaukos kelyje. Jis laikėsi taktikos 
sugluminti persekiotojus, o šioje penkių gatvių sankryžoje jie visai 
pames galvas. 

Bruklainas pasirinko gatvę, vedančią į vakarus. Šlubčiodamas 
pažino: Plačioji. Vėjas pasigavo kibirkštis nuo degančio sandėlio, ir 
pulkininkui įsižiebė viltis, kad didysis gaisras vis dėlto įsiplieks. 

Priėjo dar vieną sankryžą — čia persekiotojai ir vėl suglums. Šioje 
vietoje Plačioji gatvė įgavo kitą pavadinimą; nors nebuvo jokio žen- 
klo, jis negalėjo jos nepažinti. Šią Londono vietą jis pažinojo geriau 
negu kurią nors kitą, geriau negu Opiomanas Oksfordo gatvę. 

Nors buvo tamsu, pažvelgęs į kairę suvokė prasverdėjęs pro Nau- 
jąją Žvirgždo gatvę. Jos 8I-ame name tarp varganų krautuvių, par- 
davinėjančių prekes jūreiviams, buvo įsikūrusi „Karaliaus herbo“ 
smuklė. Joje jo tėvas surengė antrąsias žudynes: suknežino galvas ir 
perrėžė gerkles Džonui Viljamsonui, jo žmonai ir jų tarnaitei. 

Džonas Viljamsas. 

Džonas Viljamsonas. 

Džonas Viljamsas. 

Džonas Viljamsonas. 

Prieš pat stodamas į karo tarnybą Bruklainas nuėjo į Maro krau- 
tuvę, paskui į „Karaliaus herbo“ smuklę. Į vieną ir kitą užėjo. Stovė- 
jo ten, kur tėvas stovėjo, kur tėvas žudė. 

Po dvidešimties metų grįžęs iš Indijos, į kurią jo tėvas daug kare. 
tų buvo plaukęs kaip prekinio laivo jūreivis, pirmiausia jis nuėjo į 
Maro krautuvę ir joje pastovėjo. 

Paskui nuėjo į „Karaliaus herbo“ smuklę Naujojoje Žvirgždo ga- 
tvėje, bet ten jo laukė nusivylimas: smuklės nebebuvo. Vakarinėje 
gatvės pusėje dunksojo milžiniška niūri siena, sauganti išplėstą uos- 
to teritoriją. 

— Kada tai atsitiko? — piktai paklausė jis praeivio. Šis išgąstingai į 
jį pažiūrėjo ir nuskubėjo toliau. 

Nulėkė pietų kryptimi, į Cinamonų gatvę. Nuo bėgimo permir- 
kęs prakaitu, su palengvėjimu atsirėmė į žibinto stulpą pamatęs, kad 
„Kriaušės“ pensiono, kuriame miegojo tėvas po to, kai nužudė Ma- 
rus ir Viljamsonus... 

Džonas Viljamsas. 

Džonas Viljamsonas. 

„tebestovi. Tą pirmą naktį grįžus iš Indijos Bruklainui pavyko 
išsinuomoti tą patį kambarį, kurį kadaise nuomojosi tėvas. Galimas 
daiktas, jis net miegojo toje pačioje lovoje kaip kadaise tėvas. 

Dabar vietoj „Karaliaus herbo“ smuklės išdygusi aukšta siena 
niūrojo tamsoje; pulkininkas klibikščiavo pro ją vis dar laikydama- 
sis vakarų krypties. Virš galvos skraidė kibirkštys. Apylinkių žmonės 
išgirdo sprogimą; kai kurie išdrįso tamsoje išeiti iš namų sužinoti, 
kas atsitiko. Pamatę į namų sienas atsimušančias kibirkštis, karštli- 
giškai gesino tuo, kas pakliūdavo po ranka. 

Dešinį kelį skaudėjo taip, kad Bruklainas susiraukdavo kaskart, 
kai primindavo ta koja. Tačiau dar labiau kankino krūtinė. Jis juto, 
kad po apsiaustu, švarku, liemene ir marškiniais šlapia. Nemanė, 
kad tai prakaitas išmušė. Ko gero, kulka sulindo giliau, negu jis 
stengėsi save įtikinti. 

Eidamas pro retus gatvių žibintus, sekė namų numerius sau iš 
kairės: 55, 49, 43, 37. Priekyje buvo Ratklifo plento 29-tas namas. 


Emilės de Kvinsi dienoraščio tęsinys 
Sėdėdama tamsioje bakalėjos krautuvėje šalia Margaretos ir laiky- 
dama ją už raukšlėtų rankų, išgirdau tėvą grabinėjant prekes ant 
lentynų. Galop pergalingai sumurmėjo, atsuko butelio kamštelį ir 


išgėrė. 

- Jei tai vynas, mielai truputėlį gurkštelėčiau, kad nebūtų taip 
šalta, - tarė komisaras Meinas. 

- Čia ne vynas, - atsakė jam tėvas. 

- Tai kas tada? 

- Vaistai. 

— Vaistai? 

- Opijaus tinktūra, - paaiškino Bekeris. 

- Dieve brangus! - nusistebėjo komisaras Meinas. 

Atrodė, kad ore atsirado įtampa. Vienu metu pajutau ir išgirdau 
kažką griaudžiant rytuose. Lango stiklas sudrebėjo. 

- Kas čia buvo?! - sušuko Margareta. 

- Sprogimas, - atsakė Bekeris. 

Senutė pašoko ant kojų ir buvo bebėganti prie durų. 

Pastojau jai kelią. 

- Ne! Mūsų niekas neturi pamatyti. 

- Rajanui nepavyko, - tarstelėjo komisaras. 

- O gal ir pavyko, - atsakė tėvas. - Name Graikų gatvėje ant 
grindų buvo kelių parako statinių pėdsakai, bet mes girdėjome tik 
vieną sprogimą. 

- Vieno sprogimo gali pakakti. 

Bekeris atsistojo prie lango taip, kad jo nebūtų matyti, ir pro jį 
pažvelgė. 

- Žiežirbos danguje, - pranešė. - Lekia iš rytų. Bet jų gal per 
mažai, kad padegtų visą miestą, kaip, spėju, buvo sumanęs Bruk- 
lainas. 

- Užtektų kelių didelių gaisro židinių, - svarstė Meinas. - Toks 
stiprus vėjas greitai išnešiotų liepsnas. 

Vėjas nešė pro langą dulkes; pajutau, kaip šalia stovinčią Marga- 
retą purto rauda. 

- De Kvinsi, ko gero, jūs klystate manydamas, kad jis čia ateis, - 
spėjo komisaras. - Uoste turėjo kilti didžiulis sambrūzdis. Bruklai- 
nas bus priverstas iš ten sprukti. 

- Užmiršti neįmanoma, - pabrėžtinai tarė tėvas. - Bruklainui 
praeitis nė akimirką neišeina iš galvos. Gal jis nežino ketinąs čia at- 
eiti, bet neabejoju: jeigu tik galės, ateis prie Marui kadaise priklau- 
siusios krautuvės. 

- Gal jis nežino ketinąs čia ateiti?! - susiraukė Meinas. - Ką čia 
paistote?! 

- Dar viena mintis, nuo kurios man svaigsta galva, - už tėvą at- 
sakė Bekeris. - Ponas de Kvinsis mane įtikino, kad kartais elgiamės 
vienaip ar kitaip nesuprasdami kodėl. 

- Kaip antai: kodėl aš leidausi jūsų įtikinamas praleisti naktį čia, 
kai galėjau padėti organizuoti medžioklę, - tarė komisaras. 

Krautuvėje vėl stojo tyla. Retkarčiais ją pertraukdavo tik tėvas, 
atkimšdamas tinktūros buteliuką ir iš jo gurkštelėdamas. 

- Man reikia išeiti, - galop pareiškė Meinas. - Lordas Palmersto- 
nas pareikalaus mano atsistatydinimo, jei sužinos, kad bendrauju su 
jumis, užuot vykdęs savo pareigas. 

- Būtinai turite likti, - iš tamsos paprieštaravo tėvas. - Lordas 
Palmerstonas nepatikės mumis, bet paklausys jūsų. 

- Gali ir nepaklausyti. Neužmirškit: aš prašysiu jo imtis veiksmų 
prieš jo saugumo viršininką, žmogų, kuris vakar tariamai išgelbėjo 
jam gyvybę. 

- Tėti, - pasakiau, - lauke kažkas yra. 

Krautuvėje įsivyravo šiurpi tyla. 

Už lango netikėtai išdygo žmogysta - aukštas vyras. Jis stovėjo 
nugara į mus ir įdėmiai žvelgė į Marui kadaise priklausiusią krau- 
tuvę. 

- Ten, kur prieš keturiasdešimt trejus metus stovėjo Džonas Vil- 
nueinu tamsia gatve. 

Kai visi priėjome prie lango, nepaleidau iš rankų Margaretos del- 
ny, kad ji nepadarytų kokio staigaus judesio. 

Aukštas, nugara į mus pasisukęs vyras - matėme tik jo siluetą - 
žengė į gatvės vidurį. Vyras šlubavo. Rankomis laikėsi už dešinės 
krūtinės pusės, lyg būtų sužeistas. 

- Ar pasiruošusi, Margareta? - paklausė tėvas. 

- Pasiruošti turėjau visą gyvenimą. 

Aukštasis vyras už lango palinko į dešinę - matyt, tada mažiau 
skaudėjo. 

Nors mačiau tik vyro nugarą, juste jutau, kaip įdėmiai jis spokso 
į Marui kadaise priklausiusią krautuvę. 

Rytuose subarškėjo policininkų tarškynės. 

Vyras pakreipė galvą į tą pusę kaupdamas jėgas nueiti. 

Tėvas atidarė duris ir sušuko: 

- Džonas Viljamsas? 

Vyras pasisuko į duris. 

- Čia jūs, Džonai Viljamsai? - paklausė tėvas. 

- Kas klausia? 

Mėnesienoje buvo matyti, kad dešinė vyro apsiausto pusė žvilga 
nuo tamsaus skysčio. 

- Taip, Džonas Viljamsas. Pažinčiau jus bet kur. 

- Painiojate mane su kuo kitu. 

- Tai neįmanoma. 

Toliau gatvėje, iš žibintų nepasiekiamos tamsos, moteris sušuko: 

- Džonai Viljamsai! 

Prie jos prisidėjo kita: 

- Džonai Viljamsai! 

Ir trečia: 

- Džonai Viljamsai! 

- Kas jūs? - piktai paklausė žmogysta. 

Iš priešingos pusės moteris suriko: 

- Džonai Viljamsonai! 

Prie jos prisidėjo ir kitos: 

- Džonai Viljamsonai! 

Iš abiejų pusių aidėjo balsai, šaukiantys čia vieną, čia kitą pa- 
vardę. 

- Džonai Viljamsai! 

- Džonai Viljamsonai! 

Staiga visos moterys kaip viena sušuko kitką: 

- Džono Viljamso sūnus! Tu - Džono Viljamso sūnus! 

Bruklainas nieko nelaukdamas nušlubavo į vakarus, link Taue- 
rio, skiriančio vargingąjį Ist Endą nuo turtingesnės miesto dalies. 

Tačiau bemat sustojo, nes priešais pasirodė konstebliai, išsirikiavę 
viena greta nuo vieno gatvės krašto iki kito. Jie artinosi link jo nu- 
kreipę į jį žibintus. Tėvas buvo liepęs jiems nesirodyti iš slėptuvės, kol 
moterys nepradės šaukti. 

Bruklainas apsisuko, bet iš kitos pusės irgi pasirodė konsteblių 
greta per visą gatvės plotį. Jie irgi artindamiesi nukreipė į jį žibintus. 

Žmogysta atsidūrė spąstuose. 

- Džonai Viljamsai! Džonai Viljamsonai! Džono Viljamso sū- 
nau! - rėkė moterys. 

Balsai bauginamai liovėsi. 

Konstebliai sustojo. Tylą drumstė tik vėjas. 

Tamsioje krautuvėje tėvas pasisuko į Margaretą. 

- Prisimenate, ko jūsų prašėme? 

- Kaip galėjau užmiršti? Traukitės į šalį. Turiu kai ką pasakyti 
savo sūnui. 

Paleidau Margaretos rankas. 

Ji išėjo pro tamsų tarpdurį. 

Nusekiau iš paskos. Žinodama, kad Margareta nebūtų ėjusi čia, 
jei nebūčiau prisispyrusi, jaučiausi privalanti padėti jai, kaip tik 
galiu. 

- Robertai? - sušuko ji. 

Bruklainas atsisuko pasiruošęs bet kokiam netikėtumui. 

- Robertai? - išeidama į gatvę pakartojo jinai. 

- Kas mane taip vadina? 

- Tavo motina. 

Bruklainas žengtelėjo atatupstas tarsi pastumtas vėjo. 

- Ne. Mano motina seniai mirė. Žuvo per gaisrą. 

- Mirė Samuelis. - Ji iš lėto pasuko prie jo. Kiekvienas žingsnis 
išdavė jos kančią. - Bet aš likau gyva. 

Bruklainas darsyk žengtelėjo atatupstas. 

- Kažkokia apgaulė. 

- Nors buvau sužeista, man pavyko iššliaužti iš liepsnų. 

- Meluoji. 

- Ugnis apdegino man veidą. Ar matai šį randą, Robertai? Ant 
kairio mano skruosto? Kiekvieną dieną randas primena man, koks 
menkysta buvo Džonas Viljamsas ir kokį šlykštynę mudu su juo pa- 
leidome į šį pasaulį. Kasdien meldžiu, kad Dievo ranka nusileistų ir 
mane sutraiškytų. 

- Nevadink manęs šlykštyne! 

- Gailiuosi, kad apskritai gimiau - nebūčiau pagimdžiusi tavęs. 

- Tu ne mano motina. Jokia motina negalėtų taip sakyti sūnui. 

- Kas dar galėtų žinoti, kad kankindavai gyvūnus po prieplau- 
komis? 

- Nekankinau. 

- Pririšdavai jų letenas prie pagalių, uždėdavai antsnukį. 

- Vaikas nesupranta, ką ir kodėl daro. Aš jau išpirkau kaltę. 
Mano dėka pasaulis bus geresnis. 

Margareta priėjo arčiau. 

- Todėl, kad žudei? 

- Dvidešimt mety Indijoje man buvo įsakoma žudyti. Gaudavau 
aukštesnį laipsnį ir medalius už poelgius, už kuriuos čia, Anglijoje, 
būčiau buvęs pakartas. Nekalbėk man apie žudymą. Žudyti yra blo- 
gai tik tiems, kurie nori taip manyti. 

- Tu išsikraustei iš proto. 

- Vadinasi, iš proto išsikraustė Anglija! 

- O ką pasakysi apie penkis žmones, kuriuos žvėriškai nužudei 
šeštadienio vakarą, tarp jų - dvi moteris ir du vaikus? 

- Neprisipažįstu, kad ką nors nužudžiau šeštadienio naktį. Ta- 
čiau Indijoje nužudžiau daug moterų bei vaikų ir buvau už tai giria- 
mas. Mano vadai sakė, neva to reikia imperijai. Iš tikrųjų jie turėjo 
galvoje, jog to reikia turtuoliams, kad dar labiau pralobtų prekiau- 
dami opijumi. 

- O ką pasakysi apie tuos, kuriuos nužudei pirmadienio naktį? Jie 
neturėjo nieko bendra su prekyba opijumi. 

- Neprisipažįstu nė ką nors nužudęs pirmadienio naktį. Tačiau 
jeigu penki, vienuolika ar net šimtai miršta tam, kad išgelbėtų mi- 
lijonus nuo visą gyvenimą slegiančio vargo, tos aukos yra šlovingos. 
Jeigu iš tikrųjų esi motina, gali dabar pasakyti, kiek tu, aš ir Samuelis 
uždirbdavome per dieną, tu upės krante ieškodama anglių, o mudu 
su Samueliu rinkdami šiukšles? 

- Visi trys? Jeigu pasisekdavo? Du šilingus per dieną. 

Margareta jau buvo visai šalia. 

- Tarkim, keturiolika šilingų per savaitę. Nesusidaro nė sva- 
ro sterlingo. Per mažai, kad galėtume sočiai pavalgyti ir gyventi 
kambaryje be žiurkių. Grįžęs iš Indijos gavau tūkstantį šešis šimtus 

svarų iš dvarininko, kuris norėjo būti karininku. Ar žinojai, mo- 
tin, kad dauguma armijos karininkų savo laipsnį ne užsitarnauja, 
kas džiaugėsi sumokėdamas tūkstantį šešis šimtus svarų, kad vietoj 
manęs būtų pulkininkas. Tūkstantis šeši šimtai svarų už tai, kad 
būtum žudikas. Jeigu išties esi mano motina, gali pasakyti, ką gau- 
davau bažnyčioje kiekvieną sekmadienį, kai eidavau ten mokytis 
skaityti. 

- Pyragaitį. 

- Iki tol džiaugdavausi, jei gaudavau paragauti pyragaičio tru- 
pinių. Dirbdamas šiukšlininko padėjėju ir rinkdamas pelenus tur- 
tuolių namuose, pamačiau tai, ko niekada nė nesapnavau esant. Kai 
kuriuose namuose būdavo aštuoni ar net dešimt kambarių, kiekvie- 
nas didesnis už visą lūšną, kurioje mudu su tavim ir Samuelis buvo- 
me priversti glaustis. Mačiau nuostabius apdarus, tokius naujus ir 
gražius, kad maniau tikriausiai sapnuojąs. Mačiau, kaip per dieną 
vienas žmogus suvalgo daugiau maisto, negu mes trise įstengdavo- 
me prasimanyti per savaitę. Kiek milijonų Anglijoje kenčia taip, kaip 
kentėdavome mudu su tavim, motin? Kai žiūriu į lordą Palmerstoną 
ir jo turtingus, įtakingus, pasipūtusius draugus, kai matau jų godu- 
mą ir abejingumą skurdžiams, mane apima toks įsiūtis, kad aš tik 
vargais negalais jį suvaldau. 

- Bet tu jo nesuvaldei. 

Margareta jau buvo prie pat jo. 

Pasiryžusi kuo tik galiu jai padėti, ėjau iš paskos. Buvau pri- 
blokšta, kai Margareta staiga iškėlė kumščius ir ėmė kulti sūnų. Per 
žema, kad pasiektų veidą, smūgius ji nukreipė jam į krūtinę. Į dešinę, 
į kairę, vėl į dešinę, vėl į kairę. Stebino, kokie smarkūs buvo senyvos 
moters smūgiai, - po kiekvieno pasigirsdavo garsus dunkstelėjimas. 
Daužė jį lyg paklaikusi. Tas nesiliaujantis kūlimas kumščiais reikala- 
vo daug pastangų. Moteris ėmė taip giliai kvėpuoti prasižiojusi, kad 
net išsigandau apalpsianti. 

Bruklainas nerodė juntąs skausmą net tada, kai moteris suduo- 
davo jam į žaizdą. Ši turėjo būti gili, nes apsiaustas permirko krauju. 
Bet net motinai į ją sudavus, jis tik labiau atsitiesdavo. Nuleidęs ran- 
kas prie šonų jis tik kaupė ryžtą ir leidosi talžomas. 

Pribėgau prie jos - turėjau žūtbūt atplėšti, kol Bruklainas nepa- 
darė jai nieko bloga. 

Tačiau jis sugriebė mane. Viena ranka suėmė už gerklės; pakibau 
jam ant krūtinės ir ėmiau gaudyti kvapą. Jis bemat mane paleido, 
matyt, tenorėjo parodyti, kad lengvai būtų galėjęs mane sužaloti, jei 
tik būtų norėjęs. 

Vėl pamėginau atplėšti Margaretą nuo jo. Staiga šalia manęs at- 
sirado Bekeris. Matydamas, kad Bruklainas man nebekelia grėsmės, 
jis suėmė jai kitą ranką, bet, nors ir kaip mudu stengėmės, ji ir toliau 
vanojo sūnų. 

- Matau, čia ir didvyriškasis konsteblis, - nusišaipė Bruklainas. - 
Gal vieną gražią dieną ir tu būsi apdovanotas medaliais, Bekeri, bet 
patikėk manim: gausi jų greičiau, jei žudysi žmones. 

Puolėme tempti besimuistančią Margaretą į bakalėjos krautuvę. 

- Tik nesakyk, kad žudai dėl varguolių, kurie čia gyvena! - klykė 
Margareta. - Šiąnakt vos jų nenužudei! 

- Jeigu kiltų revoliucija, jų vaikams būtų Eoaų - tikino Bruklai- 
nas. - Jie man padėkotų. 

- Tu esi šlykštynė! - senutė spjovė į jį. 

- Šlykštynės - tokie kaip lordas Palmerstonas. Kuo greičiau jie 
bus išnaikinti ir bus padarytas galas jų gyvensenai, tuo greičiau ši 
šalis bus išvaduota iš kančių. 

- Pulkininke, - sušuko tėvas, - ačiū, kad nepadarėte nieko bloga 
mano dukrai! 

Pasisukau ir pamačiau tėvą išeinantį iš krautuvės. 

- Kas ten? - paklausė Bruklainas. - Opiomanas? 

Tėvas išėjo į mėnesieną. 

- Nors esu dėkingas, deja, turiu paprieštarauti, kad mums sakote 
ne visai tiesą. 

— Ak, tu mažasis šūdeli! - iškošė Bruklainas. 

- Aš liesas, ne mažas. 

- Viskas tau juokai. Opijus. Smurtas. Iš visko tu šaipaisi. „Jei 
žmogus leidžia sau malonumą žudyti, netrukus jam ir apiplėšinėti 
atrodo vieni niekai, - niekinamai pacitavo Bruklainas. - Nuo plėši- 
mo jis pereina prie girtuokliavimo ir ima nepaisyti įsakymo švęsti 
sekmą dieną, o tada jau pasidaro nemandagus ir tuščiai leidžia lai- 

ką. Pradėjęs šitaip ristis žemyn, niekada nežinai, kur sustoti. Dažnas 
prisišaukė pražūtį viena ar kita žmogžudyste, kuri jam tuo metu at- 
rodė nereikšminga.“ 

- Jūs glostote man savimeilę šitaip tiksliai cituodamas mano 
kūrinį. 

- Tikroji šlykštynė, apie kokias kalba mano motina, - tu. Aukš- 
tindamas opijų ir smurtą tu pražudei kur kas daugiau žmonių, negu 
prisipažįstu pražudęs aš. 

Tolumoje tamsoje skendintį miestą sudrebino ugniagesių furgonų 

Pasekiau jo žvilgsnį. Rytuose, ten, kur girdėjau esant Ist Indijos 
bendrovės prieplaukas, pamačiau pašvaistę. Iš jos kilo kibirkštys. Vė- 
jas didžiuliu greičiu nešė jas dangumi link manęs it jonvabalių spie- 
čių. Tačiau kuo arčiau, tuo labiau blėso tie groteskiški fejerverkai, 
mat vėjas juos ir nešė, ir gesino. 

Kai vėl pažvelgiau į tėvą, šis buvo žingsniu arčiau Bruklaino. 

- Patikėkite manimi, pulkininke, nei opijus, nei smurtas nekelia 
man juoko. Pastaruosius penkiasdešimt metų aš kiekvieną dieną kei- 
kiu tą siaubingą akimirką, kai pirmą kartą išgėriau opijaus tinktūros 
veido skausmams numalšinti. Na, o apie smurtą rašau įtaigiai ir iš 
pažiūros su humoru todėl, kad jis kelia man siaubą. Kadaise žiūrė- 
jau į akis pasiutusiam šuniui. Šiurpiai skvarbus žvilgsnis akių, žaiža- 
ruojančių virš snukio, iš kurio dribo putos, taip mane užhipnotizavo, 
kad neįstengiau nusigręžti. 

- Lygini mane su pasiutusiu šunimi? - Bruklainas išsitraukė peilį. 

- Tikrai ne. Pasiutęs šuo visiškai nesupranta, ką daro. O štai jūs 
puikiausiai suprantate, ką darote, nors nežinote kodėl. 

- Tauški niekus. Opijus sujaukė tau protą. 

- Atvirkščiai: jis man jį praskaidrina. 

Tolumoje jau dardėjo daugiau ugniagesių furgony, jų varpeliai 
skambėjo garsiau. 

- Kibirkščių mažėja, - tarė tėvas. - Padėtis suvaldyta. Patyrėte 
nesėkmę, pulkininke. Jeigu leisite pastebėti, stovite dideliame kraujo 
klane. Iškviesti jums chirurgą? 

- Esu patyręs ir sunkesnių sužalojimų. 

- Kūno ar proto? 

- Proto? Vėl mane įžeidinėji?! 

Bruklainui grasinamai žengtelėjus link tėvo, Bekeris prisiartino 
su policininko lazda rankoje. 

- Konstebli, tu tikrai įsivaizduoji man prilygstąs? Nežiūrėk, kad 
aš sužeistas, - įspėjo jį Bruklainas. - Gal tu šią akimirką esi stipres- 
nis, bet aš turiu savybę, kurios tau neduota nė kruopelės. 

- Kokios gi? - paklausė Bekeris. 

- Ryžto mielai, nedvejojant nusiųsti artimą į aną pasaulį. Įdė- 
miai pažvelk į savo sielą. Ar tu pasirengęs padaryti tiek bloga man, 
kiek nedvejodamas ir nesigailėdamas tau esu pasirengęs padaryti aš? 

Bekeris nieko neatsakė. 

- Gal tu ir norėtum apginti Opiomaną - Dievas težino kodėl - ar 
moterį, kuri vadina save mano motina, ar Opiomano dukrą, bet kil- 
nių norų neužtenka. Tu neturi reikiamo būdo ir nebuvai parengtas 
taip, kad taptum tokiu menininku, kokį mane padarė Anglija. Raja- 
nas jau patyrė tai savo kailiu. 

- Rajanas? - bemat paklausė Bekeris. - Kas jam atsitiko? 

- Jo kulka mano kūne, bet jam pritrūko ryžto užbaigti, ką pradė- 
jo. Parodžiau jam, ko jis neturi. 

- Ką jam parodėt?! Kur jis?! 

- Kai paskutinį kartą jį mačiau, tįsojo savo kraujo klane, galvo- 
damas vien apie tai, kaip sulaikyti žarnas ten, kur jos turi būti. 

- Ak, tu... 

- Bekeri! - užriko tėvas matydamas, kad šis tuoj puls Bruklai- 
ną. - Jis to tik ir nori. Jis mėgina jus išprovokuoti! Nejaugi dar 
jo neperpratote? Kad galėtų nužudyti, jam reikia pateisinamos 
dingsties! 

Bekeris sustingo. 

- Gudruolis, - tarstelėjo Bruklainas. - Mažas šūdelis išgelbėjo tau 
gyvybę. 

- Pulkininke, kraujo klanas jums prie kojų didėja. Jūs tikrai ne- 
norite, kad iškviestume jums chirurgą? 

- Įtariu, kad chirurgas nepadės. - Bruklainas ėmė siūbuoti į šalis. 

- Užuot pasikoręs kaip jūsų tėvas, nusprendėte nusižudyti mirti- 
nai nukraujuodamas? 

- Grumtynių padariniai - gerbtinas dalykas. 

- Turint omeny, kiek kraujo netenkate, mudu turime mažai laiko 
tiesai išsiaiškinti. Kodėl plakatės rimbu, pulkininke? 

- Drįsti kalbėti apie tokius dalykus girdint moterims?! 

- Netrukus jos išgirs ir baisesnių. Atsakykite į mano klausimą: 
kodėl plakatės rimbu? 

- Žema landžioti po svetimus namus ir šniukštinėti. 

- Sutinku. Pasielgiau niekingai įsibraudamas į jūsų miegamąjį. 
Kartoju: kodėl... 

- Šitaip baudžiu save už visus žmones, kuriuos nužudžiau. 

- Ar baudžiate save už tai, kad nužudėte buvusį kareivį, su ku- 
riuo gyvenote jūs ir jūsų motina? Ar baudžiate save už tai, kad mė- 
ginote nužudyti savo motiną? | 

- Pasielgiau siaubingai. Buvau dar vaikas. Buvau sumišęs ir ne- 
suvokiau, ką darau. 

- Ar baudžiate save už visus žmones, kuriuos nužudėte Indijoje 
dėl prekybos opijumi? 

- Matau juos košmaruose. 

- Gal geriau tiktų žodis „sapnuose“. 

- Sapnuose? 

- Tam tikro pobūdžio. 

- Nesuprantu, ką nori pasakyti. 

- Žinote, kokius sapnus turiu galvoje. Nors daug kuo skiria- 
mės, abu esame vyrai ir žinome, kokie būna tam tikrų sapnų pa- 
dariniai. Nėra reikalo versti damas raudonuoti kalbant apie tai 
atvirai. 

Aš tikrai išraudau. Dėl to pasidarė net neramu. Pirmą kartą su- 
sigėdau girdėdama tėvo kalbas. 

- Ar plakėtės nužudęs tuos penkis žmones šeštadienio naktį? 

- Atgailaudamas. 

- Ar plakėtės nužudęs tuos aštuonis žmones smuklėje pirmadie- 
nio naktį ir tris žmones chirurgo namuose? 

- Išpirkdamas kaltę. 

- Ant lovos miegamajame mačiau ne vien kraujo dėmes. 

Nors švilpė vėjas, o tolumoje skambėjo ugniagesių varbeliai, ga- 
tvėje stojo nejauki tyla. 

- Mano miegamajame? - paklausė Bruklainas. 

- Jūs plakatės tam, kad baigtumėte lytinį susijaudinimą, kurį 
jums sukelia žudymas. To susijaudinimo įrodymų mačiau ant jūsų 
lovos. 

Bruklaino kauksmas taip mane išgąsdino, kad žengtelėjau ata- 
tupsta, lyg būčiau užpulta. 

Riaumojimas nusirito link konsteblių - šie laukė išsirikiavę vie- 
na greta už trijų krautuvių jam iš priekio ir iš užpakalio. Sielvar- 
tingas riksmas pakilo į dangų, bet žvaigždės ir pusmėnulis sutiko jį 
abejingai. 

Pulkininko galva buvo atsilošusi, burna prasižiojusi, rankos iš- 
tiestos į dangų. 

Pamažu jo riksmas ėmė tilti. Jis nuleido rankas, galvą, ir jo pečiai 
sudrebėjo, kai giliai iškvėpė orą - o gal sukūkčiojo. Vieną iš savo kny- 
gy tėvas pavadino „Suspiria de Profundis“ - „Atodūsiu iš gelmių“. 
Kaip tik tai ir išgirdau - atodūsis, labiau sukrečiantis už šį, mano 
įsivaizdavimu, negalėjo atsklisti iš žmogaus gelmių. 

Bruklainas nusisuko. Apsvaigęs nušliurino gatve palikdamas 
kraujo pėdsaką. 

Tėvas neatsiliko. 

- Jūs žudote, nes jums tai patinka. Visa kita - melas, jums menkai 
pažįstama jūsų sąmonės dalis jį kartojo tol, kol pats juo patikėjote. 

Toje pusėje laukiančių konsteblių greta žengė pasitikti besiartinan- 
čio Bruklaino. Pareigūnai buvo pasirengę surakinti jį antrankiais. 

- Pančių nereikia, - pasakė jiems tėvas. - Jis nesiruošia bėgti. 
Akivaizdu, kur jis eina. Netrukdykit jam. 

Konstebliai prasiskyrė, bet nuo pulkininko nesitraukė. 

Tėvo į pagalbą pasišauktos gatvinės išlindo iš slėptuvių. Suvar- 
gusios, vėjo plaikstomais skarmalais, jos man priminė piešiniuose 
matytas banši*. 

- Doris! - sušuko tėvas. - Melinda! Ar šis žmogus prižadėjo jums 
dar po vieną sovereną? 

- Tada buvo kitaip apsirengęs ir su gelsva barzda, bet tokio pat 
ūgio ir jo balsą pažinčiau visur, - atsakė Doris. 


* Airių mitologijoje - moters pavidalą turinti dvasia, dažniausiai laikoma mirties 
pranašu. 

- Pulkininke, kadangi jūs taip rūpinatės vargšais, gal sumokėsite 
šitoms malonioms damoms papildomą atlygį už tai, kad pykdė mane 
Voksolo sode? 

Bruklainas klupčiojo toliau įsmeigęs akis į kažką už tamsios ga- 
tvės. Mudu su Margareta sekėme jam iš paskos, Bekeris su komi- 
saru Meinu - taip pat. Konstebliai ir gatvinės irgi neatsiliko nuo 
pulkininko. 

Tėvas nesitraukė nuo jo nė per žingsnį. 

- Pulkininke, kur dingo jūsų rūpestis vargšais? Jeigu turite bent 
krislelį garbės, tesėkite pažadą šioms damoms. 

Žiūrėdamas tiesiai prieš save Bruklainas išvertė kišenes, ir ant 
grindinio akmenų pažiro monetos. Varinės, sidabrinės ir auksinės - 
žvangėdamos ir riedėdamos skleidė skirtingus garsus. 

Prostitutės puolė prie monetų ir ėmė dėl jų peštis. 

Vėjo plaikstomomis išverstomis kišenėmis Bruklainas priėjo žen- 
klą su užrašu: „Patrankų gatvė“. Jis nusvirduliavo į šiaurę pro sugriū- 
ti besibaudžiančius niūrius pastatus. Konstebliai ir mes visi pasuko- 
me iš paskos. 

- O Ana? - paklausė tėvas. - Ar ką nors žinote apie ją? 

- Apie ką? 

- Apie Aną! Jūs atsitempėte mane į Londoną tvirtindamas kažką 
apie ją žinąs! 

- Ką aš galiu žinoti - gal ta kekšė mirė džiova, kai tu ją palikai. 

- Aš jos nepalikau! Ar galite bent ką nors apie ją pasakyti?! 

- Kaip džiova serganti prostitutė galėjo likti gyva? Didžiąją tavo 
gyvenimo dalį ji pūva vargšo kape. Tu kvailys! 

Buvau visai šalia, tad mačiau, kos bejausmis liko tėvo veidas. 
Nutrūko paskutinė menkutė gija su jaunyste. Tėvo skruostų oda su- 
sitraukė. Akys neviltingai įkrito. Jis išleido dejonę - o gal raudą, ky- 
lančią iš sudaužytos širdies gelmių. 

Iš griūvančio pastato išėjo vargana moteris ir išsigandusi įsmeigė 
į mus akis. Jai iš paskos išlindo liesas ligotos išvaizdos vyras. 

Netardami nė žodžio jie nusekė Bruklainui įkandin, tartum nu- 
jausdami, kas vyksta. 

Kiti apgailėtini vyrai ir moterys traukė iš niūrių namų tarpdurių 
ir dėbčiodami į Bruklainą dėjosi prie šios šiurpios eisenos. 

Netrukus su mumis ėjo dešimtys žmonių, paskui - visas šimtas, 
galop du - šliureno grindinio akmenimis. 

Bruklainas priėjo didelę sankryžą. Ženklas ant sienos skelbė: 
„Patrankų gatvė“. Staiga prisiminiau, ką buvo rašęs tėvas. Šiurpu- 
liai perbėgo kūnu: supratau, kad Bruklainas pasirinko kelią, ku- 
riuo jo tėvo palaikai buvo atvežti čia prieš keturiasdešimt trejus 
metus. 

Apšviestas konsteblių žibintų Bruklainas nusverdėjo į sankryžos 
vidurį. Jis nužvelgė sankryžon suplūdusią minią, nors iš įsmeigtų į 
tolį akių galėjai pamanyti, kad mūsų nemato. 

Jis išleido dar vieną šiurpų atodūsį iš pačių savo gelmių. 

Ėmė grabinėti po apsiaustu norėdamas kažką išsitraukti. 

- Nesiartinkit! - įspėjo mus Bekeris. - Ten gali būti ginklas! 

Bruklaino keliai sulinko. Ilgas kūnas veikiau susmuko, negu par- 
krito, ir jis kniūbsčias išsitiesė ant grindinio akmenų. 

Kūnu perbėgo drebulys, bet tuoj pat liovėsi. 

Nuščiuvę žiopliai žengtelėjo į priekį ir apspito jį saugiu atstumu. 

- Patrankų ir Lynų gatvių sankryža, - tarė komisaras Meinas. - 
Kažkur joje, po šiais grindinio akmenimis, palaidotas Džonas Vil- 
jamsas. 

— Ne kažkur, - pataisė jį tėvas. - Čia. Esu tikras, Bruklainas tiks- 
liai žinojo, kur ilsisi tėvo palaikai. 

- Emile ir Margareta, nusisukite. 

Bekeris atsargiai pasilenkė ir pavertė Bruklainą ant nugaros. 

Bet mes nenusisukome. Visiškai bejausmė, apdujusi nekrūptelė- 
jau ir nepajutau šleikštulio, kai pamačiau peilį, kurį Bruklainas prieš 
parvirsdamas išsitraukė iš po apsiausto ir susivarė į krūtinę. 

Kaip tada, kai Bruklainas staugė užvertęs galvą į dangų, burna 
buvo sielvartingai pražiota. 

- Jis jau merdėjo, bet vis tiek jautė būtinai turįs susivaryti peilį. 
Negali sakyti, kad peilis prilygsta kuolui, persmeigtam per širdį, - 
tarė tėvas, - tačiau įsivaizduoju, kad Bruklainas siekė to paties, kas 
galiausiai nutiko jo tėvui. Užjaučiu, Margareta. 

- Man jis jau seniai buvo miręs, - atsakė senutė. - Nėra reikalo 
dėl to užjausti. Tik tepasigaili manęs Dievas dėl to, ką šis žmogus 
padarė per mano silpnumą. 

- Žmogus gali rasti tam tikroje atskiroje savo proto kertelėje 
kitą - visai jam svetimą padarą, - tėvas kartojo savo paties rašytus 
žodžius. - Tačiau kodėl tas svetimas padaras prieštarauja jo paties 
prigimčiai, su ja kovoja ir suardo tai, ką žmogus kadaise laikė nesu- 
griaunama savo sielos šventove? 

- Galite apsieiti be manęs? - netikėtai paklausė Bekeris, žvilgtelė- 
damas pirma į tėvą ir komisarą, paskui į Margaretą ir mane. 

- Mums dabar niekas nebegresia. Eikite! - paraginau. 

Bekeris pasileido tekinas, paskubomis prasibrovė pro minią ir nu- 
lėkė link pašvaistės nurausvinto tamsaus horizonto. 


TRAŠKĖJO LIEPSNOS, siaubo apimti arkliai stojosi piestu. Skam- 
bantys varpai kvietė daugiau žmonių į pagalbą ugnies gesintojams: 
vyrams, kurie gulėdami ant prieplaukos, persisvėrę sėmė vandenį 
į kibirus. Juos perdavė kitiems, sustojusiems iki degančio sandėlio 
vedančia vora. Kita vyrų vora paskubomis perdavė tuščius kibirus 
atgal. Žarnos buvo nutiestos nuo vandens iki ugniagesių furgonų, 
ten vyrai įnirtingai darbavosi pompomis, o kiti nukreipė vandens 
čiurkšles į sandėlį. 

Siaučiant tam sąmyšiui Bekeris pribėgo prie vieno konsteblio. 

— Kur detektyvas inspektorius Rajanas? 

— Tokio nepažįstu. 

Liepsnų atšvaitų nušviestu plotu Bekeris pribėgo prie kito pa- 
reigūno. 

— Ieškau detektyvo inspektoriaus Rajano! 

— Nemačiau jo. 

Vis dar uždusęs nuo bėgimo į prieplauką Bekeris karštligiškai 
dairėsi aplink. 

— Sakai, ieškai Rajano? — paklausė sargas. 

— Taip! 

— Jis buvo su konstebliais, bet jie žuvo, - pranešė sargas. 

— Rajanas negyvas?! 

— Nežinau. — Sargui teko šaukti, kad Bekeris jį išgirstų pro riks- 
mus ir liepsnų riaumojimą. — Jam dūrė. 

— Dūrė? 

— Padėjau jam išeiti iš sandėlio prieš pat jam išlekiant į orą. Spro- 
gimo banga metė mus į viršų. Daugiau jo nemačiau. 

— Kur? Rodyk man, kur jus nusviedė sprogimo banga! 

— Štai ten! 

Jis rodė į žvyruotą aikštelę, bet joje nebuvo nė vieno žmogaus. 

Bekeris ištempęs akis dairėsi į visas puses. 

— Rajanai! Dėl Dievo meilės, kur jūs?! — Jis sustabdė pro šalį sku- 
bantį vyrą. — Ar žinai, kur nugabenti sužeistieji? 

— Štai ten. Į prieskonių sandėlį. 

Vyras parodė į statinį šalia degančio sandėlio. 

Bekeris nubėgo ten. 

Gyvi ir mirusieji buvo suguldyti ant antklodžių. Bekeris bėgo 
prie kiekvieno, valė suodžius nuo veido ir apžiūrinėjo. 

Nevilties genamas parlėkė atgal į opijaus sandėlį. Pro liepsnas 
pamatė, kurios durys sprogo. Kiekvienas, smūgio bangos išmestas 
pro jas, turėjo pakilti į orą ir... 

Bekeris pasekė tiesę nuo durų iki žvyruotos aikštelės, kurią jam 
rodė sargas. Rado kraujo. Jo pėdsakas atvedė iki pat medinės prie- 
plaukos krašto. 

— Rajanai!. 

Bekeris atsiklaupė ir pažiūrėjo į tepaluotą vandenį. Širdis daužėsi 
pašėlusiu greičiu, bet vos nesustojo, kai jis pamatė iki pusės panirusį 
į vandenį žmogų, dešine ranka įsikibusį į virvės kilpą. 

— Padėkit man! — sušuko Bekeris. — Dėl Dievo meilės, padėkit 
kas nors! 

Jį išgirdęs pribėgo konsteblis. 

— Aš policininkas! — suriko Bekeris. — Ten vandenyje detektyvas 
inspektorius Rajanas! 

Bekeris taip skubėjo nusimesti apsiaustą, kad išplėšė kelias sagas. 
Nusispyrė batus ir šoko į vandenį. 

Paniro. Vanduo buvo skausmingai, pribloškiamai šaltas, ir po ke- 
lių akimirkų užtirpo visas kūnas. Drebančiomis rankomis sugriebė 
konsteblio jam numestą virvę, aprišo ja Rajaną po pažastimis ir davė 
ženklą konstebliui, prie kurio jau prisidėjo dar vienas vyras, detek- 


tyvą kelti. 

Tačiau kiek pakėlus Rajaną iš vandens, liepsnų atšvaituose Beke- 
ris pamatė, kad jam siaubingai perrėžtas pilvas. 

— Nekelkit! — sušuko jis. — Jis sužeistas peiliu! Mes plėšiame 
žaizdą! 

Konstebliai vėl nuleido Rajaną į vandenį. Bekeris mokėjo plauk- 
ti: jo tėvas, iš dvarininko žemę nuomojęsis ūkininkas, neleido jam 
žvejoti prie ūkio tekančioje upėje, kol jis neišmoko plaukti. Taigi 
dabar jis suėmė Rajaną viena ranka, o kita yrėsi link prieplaukos. 
Permirkę drabužiai tempė jį į dugną, bet jis įsitvėrė į polį ir nuo jo 
atsistūmė. Paskui vėl yrėsi ranka link žemyn nuo prieplaukos einan- 
čio lentinio tako. 

Ten jau laukiantys konstebliai padėjo iškelti Rajaną iš vandens. 

— Jis negyvas, —- sumurmėjo vienas. 

— Ne! — riktelėjo Bekeris. - Negali būti! Aš neleisiu jam mirti! 

— Žiūrėk, kokia žaizda jam žioji pilve! — tarė kitas konsteblis. 
Apie tai, kad Rajanui perrėžta kairė ranka, jis net nematė reikalo 
užsiminti. 

— Man atrodo, jis sujudėjo, — tarė Bekeris. 

— Norėčiau, - atsakė vienas iš pagalbininkų, — bet čia tik liepsnos 
sukelta regėjimo apgaulė. 

— Jis sujudėjo! Mačiau, kaip kruta jo lūpos! 

Bekeris pasilenkė arčiau, stengdamasis išgirsti, ką sako Rajanas. 

Pagalbininkai irgi pasilenkė. 

— Snou, - išlemeno Rajanas. 

— „Žinau“? Ką jis gali žinoti?! Jam tikriausiai haliucinacijos. 

— Jis sakė „Snou“, ne „žinau“! Padėkit man jį pakelt! Padėkit jį 
nugabenti pas daktarą Snou! 


— AR INSPEKTORIUS RAJANAS nemirs nuo žaizdų? — paklausė lor- 
das Palmerstonas. 

Antrą kartą per dvi naktis de Kvinsis, Emilė ir Bekeris stovė- 
jo lordo Palmerstono rūmų pokylių salėje. Komisaras Meinas irgi 
buvo iškviestas. 

Aušra jau sklaidė tamsą už langų, bet Palmerstonas buvo apsi- 
rengęs kaip į darbą: įprastomis plačiomis pilkomis kelnėmis, juoda 
liemene ir juodu švarku kelius siekiančiais skvernais. Stambus jo 

stotas vis dar suteikė jam valdingumo, kaip ir tankios, ilgos, rudai 
dažytos žandenos, paryškinančios skvarbias akis. 

— Daktaras Snou yra nedrąsiai optimistiškas, Jūsų šviesybe, — at- 
sakė Bekeris. — Pasak gydytojo, kitomis aplinkybėmis Rajanas būtų 
mirtinai nukraujavęs, bet veikiausiai šaltas vanduo kažkaip paveikė 
kūną. Kaip supratau, sulėtino kraujo apytaką, mažiau kraujo pateko 
į žaizdas. Daktaras jas dezinfekavo ir susiuvo. Telieka laukti — tada 
pamatysim, ar Rajano kūnas sugebės pats sugyti. 

— Kur dabar Rajanas? 

— Ilsisi daktaro Snou namuose, kol bus galima vežti jį į ligoni- 
nę, — atsakė Bekeris. — Rajanui užteko jėgų įspėti mus apie vyrus, 
talkinusius Bruklainui. Jie buvo suimti, kai mėgino sprukti iš miesto 
katafalkais - Rajanas nugirdo juos apie tai kalbantis. Vyrai buvo ap- 
sirengę laidotojais ir karafalkuose po lavonais buvo pasislėpę pinigų. 

— Komisare Meinai, nusiųskite konsteblį pas daktarą Snou. Tegul 
perduoda jam mano pageidavimą, kad Rajanas būtų atvežtas čia, o 
ne į ligoninę. 

— Jūsų šviesybė labai kilnus. 

Lordas Palmerstonas linktelėjo. 

— Kai Rajanas pasitaisys tiek, kad galės kalbėtis, turėsiu progą su- 
žinoti daugiau smulkmenų apie tai, kas atsitiko. Ar per susidūrimą 
praėjusią naktį Bruklainas ką nors sakė apie mane? 

— Apie Jūsų šviesybę? Aš... eee... 

— Atsakykite į mano klausimą, komisare. 

— Tiesą sakant, jis iš tikrųjų apie jus kalbėjo. 

— Ką konkrečiai? 

Iš Palmerstono žvilgsnio galėjai justi, kad pokalbis pasuko pavo- 
jinga linkme. 

— Teatleidžia Jūsų šviesybė... 

— Klokit! 

— Jis sakė, kad jūs ir jūsų draugai... prašau atleisti... jis pavadino 
jus turtingais, įtakingais ir pasipūtusiais, girdi, esate godūs ir abe- 
jingi vargšams. 

— Ką dar? 

— Nieko daugiau, Jūsų šviesybe. 

— Apie politiką — nieko? 

— Nieko, Jūsų šviesybe. Ar jums nerimą kelia kas nors konkre- 
taus? 

— Bruklainas dalyvavo daugybėje konfidencialių pokalbių. Būtų 
labai negerai, jei jis būtų išpasakojęs jų turinį. - Palmerstono žvilgs- 
nis sušvelnėjo. Jis pakeitė temą. — Bekeri, jūs drebate. 

— Vanduo buvo labai šaltas, Jūsų šviesybe. 

— Gal bus šilčiau, jeigu komisarui Meinui pritarus paaukštinsiu 
jus į detektyvus? 

Bekeris, rodės, netiki savo ausimis. 

— Į detektyvus?! 

— Stokit prie židinio. — Palmerstonas pamojo netoliese stovin- 
čiam tarnui. — Atnešk detektyvui Bekeriui sausų drabužių ir antklo- 
dę, visiems — karštos arbatos. 

Tarnas išėjo. 

— De Kvinsi, kodėl jūs mindžikuojate? — paklausė lordas. — Jūsų 
veidas žvilga nuo prakaito. 

— Jūsų šviesybei leidus... — de Kvinsis išsitraukė buteliuką iš ap- 
siausto kišenės ir iš jo atsigėrė. 

Palmerstonas pasibaisėjo. 

— Čia... 

— Mano vaistai. 

— Jūs apgailėtinas. 

— Tikrai taip, Jūsų šviesybe. 

— Nejaugi nebijote susigadinti sveikatą? 

— Po pusės šimtmečio opijaus tinktūros vartojimo mano sveikata 
sugadinta jau kadai, Jūsų šviesybe. 

— Kita vertus, argi jums ne gėda rodyti tokį prastą pavyzdį savo 
dukrai? 

— Priešingai — rodau jai puikų pavyzdį. Kasdien su manimi ben- 
draudama ji suprato, kad nieku gyvu negalima gerti nė lašo to šėto- 
niško skysčio. 

Beveik visus turtus Palmerstonas susikrovė iš prekybos opijumi. 
Jis svarstė, ar tinka vartoti žodį „šėtoniškas“ kalbant apie šį narkoti- 
ką. Jo žvilgsnis vėl parūstėjo. 

— Ką gi. Sukviečiau jus visus čia, kad padaryčiau tai, ko beveik 
niekada nedaro mano padėties žmogus — prisipažinti klydęs. Ap- 

gailestauju, kad apsirikau vertindamas Bruklainą ir apsirikau ver- 
tindamas jus. Jeigu kaip nors galiu atsidėkoti už jūsų pagalbą, jums 
tereikia paprašyti. 

— Mudu su dukra neturime pastogės, Jūsų šviesybe, — nieko ne- 
laukdamas tarė de Kvinsis. 

Toks greitas atsakymas nustebino Palmerstoną. 

— Buvusia mūsų pastoge pasirūpino pulkininkas Bruklainas, — 
aiškino de Kvinsis, — bet šios sąsajos tokios nemalonios, kad, bijau, 
nei mano dukra, nei aš negalėsime ramiai miegoti po tuo stogu. 

Palmerstonas mintyse viską pasvėrė ir padarė sprendimą. 

— Judu liksite čia, ir aš jus globosiu. Gal prisiminsite, ką dar apie 
mane sakė pulkininkas Bruklainas. Jei nieko daugiau nepageidaujate... 

— Tiesą sakant, Jūsų šviesybe... — iki tol tylėjusi Emilė žengtelėjo 
į priekį. 

— Klausau, panele de Kvinsi? 

Palmerstonas atrodė sunerimęs — tarsi nujaustų, kas tuoj atsitiks. 

— Laidotojui reikia sumokėti šešiolika svarų už pirmųjų žudynių 
aukų laidotuvių išlaidas. 

— Laidotuvių išlaidas? 

— Be to, mano tėvas davė pažadą būreliui Oksfordo gatvės elgetų: 
patikino, kad už svarią pagalbą visus ateinančius metus gaus sočiai 
pavalgyti. 

— Elgetų? Pavalgyti? 

— Aš pati pažadėjau vienam iš jų — akrobatinių gabumų turin- 
čiam berniukui, kuris buvo sužeistas, — kad bus apmokėta už jo 
mokslus ir išlaikymą padorioje mokykloje. 

— Už mokslus? Išlaikymą? 

— Be to, pažadėjau pulkeliui privačiai dirbančių damų, kad jos 
bus nuvežtos į ūkį, kur galės taisyti sveikatą gryname ore auginda- 
mos daržoves. 

— Privačiai dirbančių damų? 

— Prostitučių, Jūsų šviesybe, - paaiškino Emilė. 

— Detektyve Bekeri, ar ši jauna moteris visada tokia tiesmuka? 

— Man malonu patvirtinti: visada, Jūsų šviesybe. 

Emilė paslėpė šypseną, bet ne tiek gerai, kad naujai iškeptas de- 
tektyvas jos nepastebėtų. Savo paties šypseną paslėpti jam pavyko. 

— Tenkinu jūsų prašymus su viena sąlyga, — pareiškė Palmersto- 
nas. — Daugybė laikraščių reporterių norės su jumis visais kalbėtis. 
Turite aiškiai jiems pasakyti, kad visi veiksmai gelbstint miestą buvo 
koordinuojami mano įstaigos ir kad aš asmeniškai vadovavau de- 
maskuojant pulkininką Bruklainą. 


RAJANAS GULĖJO LOvoje tarnų kambaryje rūmų ketvirtame 
aukšte. 

Emilė stengėsi neparodyti, kaip jai neramu dėl to, kad jis toks 
išbalęs. Kitoje lovos pusėje stovėjo de Kvinsis ir Bekeris. 

— Daktaras Snou man sakė, kad jūsų žaizdose užkrato lyg ir ne- 
sama, — patikino ligonį Emilė, vildamasi jį nepajusiant, kad jinai tik 
dedasi žvali. 

Rajano vokai sujudėjo. Jis pamažu nukreipė žvilgsnį į lankytojus. 

— Jums skauda? — paklausė Emilė. 

— Ne, - sugebėjo išspausti Rajanas. - Daktaras Snou davė man 
opijaus tinktūros. 

— Būkite atsargus, kad prie jo nepriprastumėte, — įspėjo de Kvinsis. 

— Nusijuokčiau, — suniurnėjo Rajanas, — bet gali trūkti siūlės. 

— Jau matau šypseną! —- pergalingai pareiškė Emilė. 

— Nors aplinkybės ne iš maloniųjų, prisipažįstu, kad džiaugiuosi 
susipažinęs su jumis ir jūsų tėvu, panele de Kvinsi. 

— Jeigu sakote tai atsisveikindamas, paskubėjote. Tėtį ir mane dar 
matysite. Užuot grįžę pas skolų rinkėjus į Edinburgą, ketiname kiek 
ilgiau pabūti Londone. 

Rajanas apgalvojo jos žodžius ir - jos nuostabai — linktelėjo. 

— Gerai. Su jumis Londonas bus įdomesnis. 

Emilė pajuto, kad skruostai kaista. 

— Įdomybės pasirodė besančios abejotinas potyris. Mudu su tėčiu 
jau nekantraujame įsisukti į nuobodžią pokalbių su knygų prekiau- 
tojais ir žurnalų redaktoriais rutiną. 

— Jūs tikrai galite leisti laiką naudingiau, - sukaupęs jėgas ištarė 
Rajanas. —- Londone yra vertesnių dėmesio dalykų negu žurnalų re- 
daktoriai. 

— Tikrai. Tiek daug girdėjau apie garsiuosius Krištolo rūmus, 
kad nekantrauju juos pamatyti, — entuziastingai kalbėjo Emilė. — 

Stiklinis pastatas toks aukštas, kad jo vidus papuoštas senomis 
guobomis. 

— Tai išties stebuklas. Po Didžiosios parodos, vykusios prieš tre- 
jus metus, jis buvo išrinktas ir iš Haid Parko perkeltas į Sidnem 
Hilo kelią. 

— Pasisiūliau palydėti tenai Emilę ir jos tėvą, — džiugiai pranešė 
Bekeris. 

— Koks rūpestingas, — suniurnėjo Rajanas. — Aš irgi mielai būčiau 
pasisiūlęs. 

— Neabejoju, kad sveikdamas patiriate sunkumų, — pakeitė temą 
Emilė. —- Tai — dar viena priežastis, dėl kurios mudu su tėčiu nu- 
sprendėme likti Londone. 

— Dar viena? 

— Dėl tam tikrų įsipareigojimų daktaras Snou negali lankyti 
jūsų taip dažnai, kaip norėtų. Jis prašė, kad rūpinčiausi jumis, kai 
jis negalės. 

— Mudu nesame giminės, todėl toks artumas gali būti jums ne- 
malonus, panele de Kvinsi. Bijau, kad būsiu jums našta. 

— Niekai! Žinome, kiek daug slaugydama mūsų karius Krymo 
kare nuveikė Elorencija Naitingeil, taigi akivaizdu, kad žaizdos yra 
svarbiau už apsimestą kuklumą. Netrukus moterys galės įgyti rimtą 
profesiją, ne tik dirbti tarnaitėmis, pardavėjomis ar guvernantėmis. 

— Bendraudamas su jumis, išmokau viena: vertinti naujas idėjas. 
Būsiu dėkingas jums už dėmesį, panele de Kvinsi. 

— Prašom vadinti mane Emile. Detektyvas Bekeris jau išmoko. 
Kodėl norite bendrauti oficialiai po to, ką drauge išgyvenome? 

— Detektyvas Bekeris? — Rajanas suglumęs į jį pažiūrėjo. 

— Buvau paaukštintas, — paaiškino Bekeris. — Už tai turiu dėkoti 
jums, kad suteikėte galimybę, ir nekantriai lauksiu daug naujų nuo- 
tykių drauge. 

— Manyčiau, nuotykių patyriau jau užtektinai. — Rajano akys 
ėmė merktis. | 

— Jūs taip sakote, nes esate išvargęs, — nusprendė Emilė. - Kaip 
mane gyvą matote, judu su detektyvu Bekeriu — veiksmo žmonės. 
Leisime jums pamiegoti, bet, kol esate toks apdujęs, gal įkalbėsiu 
jus pasakyti man savo vardą. 

— Šonas, - padvejojęs atsakė Rajanas. 

— O koks mano? 

— Panelė... 

— Prašyčiau mėginti dar kartą. 

— Jūsų vardas Emilė. 

— Puiku. - Ji pažiūrėjo į Bekerį. - O kuo jūs vardu? 

Bekeris irgi padvejojo. 

— Džozefas. 

— Nuostabu. 

Emilė nužvelgė abu. Bekeris atrodė tik šiek tiek vyresnis už ją, 
dvidešimt vienų metų merginą. Aukštas, stiprus, gražus visada rim- 
tai besielgiantis vaikinas su nedideliu randu ant smakro, kažkodėl 
darančiu jį patrauklesnį. Rajanas — priešingai — beveik dvigubai už 
ją vyresnis. Teoriškai toks senas, kad tiktų jai nebent į brolius. Ta- 
čiau keistai malonu buvo žiūrėti į patirties raukšles jo veide, o pasi- 
tikėjimas savimi ir net šiurkštumas tiesiog žavėjo. 

Kokios keistos mintys! — tarė sau, bet nė nemanė jų gniaužti, — 
Emilė šitaip elgdavosi visada, kai ateidavo į galvą kas nors nauja. 

— Šonai ir Džozefai, - ji palietė abiem rankas, — manau, pagaliau 
galime pareikšti, kad esame draugai. 

— Užmiršti neįmanoma, - šypsodamas pacitavo save de Kvinsis. — 
Bet dėl įvairovės šį vienintelį nutikimą su džiaugsmu prisiminsiu. 


PRIERAŠAS 


I886-AISIAIS, praėjus septyniasdešimt penkeriems metams po Rat- 
klifo plento žudynių, dujų bendrovės darbuotojai, kasdami grio- 
vį vamzdžiui, Patrankų ir Lynų gatvių sankryžoje išardė grindinio 
akmenis. Sankryžos viduryje, šešių pėdų gylyje, jie rado griaučius su 
kuolu kairėje krūtinės ląstos pusėje. Iš pradžių jiems kilo įtarimas, 
kad aptiko seniai įvykdytos žmogžudystės įrodymą, bet per policijos 
tyrimą buvo nustatyta, kad griaučiai — įtariamo žudiko Džono Vil- 
jamso. Šis pasikorė nespėjus pripažinti jo kaltu dėl žvėriškų žudy- 
nių, prieš tris ketvirčius amžiaus paralyžiavusių Londoną ir visą An- 
gliją. Žmonės išsinešiojo rankų ir kojų kaulus bei šonkaulius kaip 
suvenyrus. Smuklės Patrankų ir Lynų gatvių sankryžoje savininkas 
išstatė kaukolę ant lentynos už baro. Niekas nežino, kur ji dingo. 


EPILOGAS 


Nuotykiai su opiomanu 


METUS GYVENAU 1$54-ųjų Londone. Į tai mane pastūmėjo Čarlzas 
Darvinas ar bent jau filmas apie jį „Sukūrimas“. Jame vaizduojama, 
kaip sunkiai Darvinui sekėsi baigti „Rūšių atsiradimą“. Jeigu esate 
krikščionių fundamentalistas, tikriausiai apgailestaujate, kad baigė. 
Darvino žmona tikrai apgailestavo. Jinai manė, kad jo evoliucijos 
teorija šventvagiška, ir ragino jį nutraukti darbą. Pasąmonėje jį patį 
graužė baisi kaltė, nes galėjo būti netiesiogiai kaltas dėl mylimos 
dukters mirties: davė leidimą gydyti hidroterapija, o ši, ko gero, 
paspartino jos lėtinės ligos eigą. 

Dėl šių bėdų Darviną kamavo nuolatiniai galvos skausmai, jam 
tvaksėdavo širdis, vis kildavo skrandžio bėdų, todėl buvo menkai 
darbingas. Bet esmė štai kur: Darvinas sąmoningai nesuvokė esąs 
kaltas dėl dukters mirties ar dėl to, kad jo moksliniai tyrimai kenkia 
santykiams su žmona. Mes, susipažinę su Froido mokymu, supran- 
tame ryšį tarp sąmonės ir kūno, bet nesibaigiančios Darvino svei- 
katos bėdos devyniolikto amžiaus vidurio Anglijos medikams buvo 
paslaptis. 

Filmo kulminacija — scena, kai Darviną aplanko draugas ir jam 
sako: „Carlzai, tokie kaip de Kvinsis mano, kad mums daro poveikį 
mintys ir emocijos, kurių mes nežinome turintys.“ 

Mintys ir emocijos, kurių mes nežinome turintys? Be abejo, 
panašu į Froidą, bet Eroidas paskelbė teorijas apie pasąmonę tik 
paskutiniame devyniolikto amžiaus dešimtmetyje, keturiasdešimt 
metų po Darviną užgriuvusių nelaimių. Iš tikrųjų de Kvinsis išplė- 
tojo savo teorijas apie tai, ką pats vadino „atskiromis mūsų proto 
kertėmis“ (ne kas kitas kaip jis sukūrė terminą „pasąmonė“), trečia- 
jame devyniolikto amžiaus dešimtmetyje, ir septyniais dešimtmečiais 
aplenkė Froidą. 

Mano dėmesį patraukė vienas dalykas. De Kvinsis? Prisiminiau 
kadaise lankytą devyniolikto amžiaus Anglijos literatūros kursą. Jį 
dėstęs profesorius minėjo de Kvinsį ne kaip Froido pirmtaką, o kaip 
liūdnos šlovės narkomaną, pirmąjį rašiusį apie šį prastai organizmą 
veikiantį preparatą savo skandalingoje „Anglo opiomano išpažinty- 
je“. Profesorius užsiminė apie de Kvinsį kaip apie nevertą dėmesio 
literatą, o paskui, kaip įprasta, ėmė girti garsiausius romantizmo ir 
karalienės Viktorijos epochų rašytojų kūrinius. 

Smalsumo vedamas grįžau prie knygų lentynos, ant kurios lyg 
koks gailintis ką nors išmesti miškinis žiurkėnas vis dar laikiau 
studijų laikų vadovėlius. Prisimindamas, ką man jaunam pasakojo 
profesorius, nenustebau, kad de Kvinsiui buvo pašykštėta dėmesio: 
vos dešimt puslapių tūkstančio puslapių antologijoje. Mane nu- 
stebino kitkas: į rinktinę buvo įtraukta tik ištrauka iš vienos jo esė 
„Pašto karieta“, bet tuose negausiuose puslapiuose radau priešin- 
gybę to, ko galėjau tikėtis po profesoriaus paskaitų. Ištrauka mane 
pakerėjo. 

Kaip reta gyvai de Kvinsis aprašė, kaip sėdėjo šalia vežiko, pašto 
karietai naktį dardant keliu. Abu užmigo. De Kvinsis pamatė besi- 
artinantį šešėlį. Šis įgijo pavidalą karietos, dideliu greičiu lekiančios 
kelio posūkiu. Vadeliotojas kažką pasakojo šalia sėdinčiai moteriai. 
De Kvinsis mėgino pažadinti savo karietos vežiką, bet nepavyko. 
Atlekianti karieta buvo jau visai netoli. De Kvinsis dar kartą pa- 
bandė atimti vadeles iš vežiko, vėl nesėkmingai. Karieta jau čia pat. 
Tokia didelė, kad neliko abejonių, jog po susidūrimo iš de Kvin- 


360 


EPILOGAS 


sio karietos ir ja važiuojančiųjų neliks nieko. Paskutinę akimirką 
de Kvinsiui pavyko pažadinti vežiką. Šis išvydęs pavojų aiktelėjo ir 
pasuko karietą. Ji kliudė priešais važiuojančiąją tik šiek tiek, bet to 
užteko, kad moteris, supratusi, jog tik per plauką buvo nuo mirties, 
prasižiojo ir išleido nebylų riksmą. 

Panašu į trilerio sceną, bet iš tikro tai ištrauka iš esė apie Anglijos 
pašto karietų tinklą. Vėliau, jau gavęs visą tekstą, sužinojau, kad to- 
liau kūrinyje plėtojama diskusija apie pasąmonę ir sapnų prigimtį. 

Susižavėjau. Nusipirkau „Anglo opiomano išpažintį“. Skaity- 
damas tuos 1821 metais išleistus prisiminimus jutau, kad šis mažas 
kilnus ponas kreipiasi tiesiai į mane, pasakodamas apie tėvo mirtį, 
kaip buvo skriaudžiamas abejingos motinos ir keturių globėjų. Kaip 
pabėgo iš internato, kaip praleido žiemą atšiauriose Londono ga- 
tvėse, kokie santykiai siejo jį su mylimąja Ana, kaip tragiškai juodu 
išsiskyrė, kaip jis pirmą kartą paragavo opijaus tinktūros... Mane 
pakerėjo, kaip de Kvinsis aprašo tuos įvykius. 

Iš esė apie jį patį sužinojau, kad jis sukėlė dar vieną sensaciją 
savo esė „Žmogžudystė kaip viena meno rūšių“. Trečia jos dalis 
buvo kruviniausias pasakojimas apie tikrą nusikaltimą, parašytas 
iki to meto. Jame buvo smulkiai aprašomos liūdnai pagarsėjusios 
Ratklifo plento žudynės, kėlusios siaubą Londonui ir visai Angli- 
jai gerokai anksčiau — 1811 metais. Toks įspūdis, kad jis iš tikro ten 
buvo, pamaniau. Tada man ir kilo mintis parašyti „Žmogžudystė 
kaip menas“. De Kvinsio esė „Žmogžudystė kaip viena meno rūšių“ 
trečia dalis buvo išspausdinta 1854-aisiais. Tuo metu rašytojas gyve- 
no Edinburge. O jeigu kas nors pažada de Kvinsiui žinių apie Aną 
ir šitaip atvilioja jį į Londoną? Kas, jeigu tas žmogus panaudoja tre- 
čią „Žmogžudystės kaip vienos meno rūšių“ dalį kaip vadovą ir juo 
naudodamasis mėgdžioja pirmąsias žudynes Ratklifo plente? Kas, 
jeigu įtariamuoju tampa de Kvinsis? Kas, jeigu... 

Retai siužeto dalys man taip greitai susidėliojo į vietas. Bet, kaip 
žino kiekvienas romanistas, siužetą sugalvoti lengva. Svarbu, kaip 
plėtoji pasakojimą. Šiuo atveju manęs laukė didžiulis iššūkis. Daž- 
niausiai istorinė beletristika yra ne daugiau nei kostiuminė drama 
su šiuolaikiškais dialogais ir požiūriu. 

Aš turėjau galvoje kai ką gilesnio. Prieš parašydamas pirmą saki- 
nį, norėjau tapti de Kvinsio žinovu — tartum rašyčiau apie jį dakta- 
ro disertaciją. Tam, kad išlaikytų žmoną, aštuonis vaikus ir galėtų 
tenkinti opijaus tinktūros poreikį, jis parašė nesuskaičiuojamų esė, 
memuarų, knygų recenzijų, vertimų ir grožinių kūrinių. Jo rink- 
tiniai raštai sudaro tūkstančius puslapių. Kaip į vaidmenį įsijau- 
čiantis Li Strasbergo sukurtos metodo vaidybos atstovas daugybę 
kartų skaičiau tuos puslapius ir kassyk atrasdavau ką nors nauja. 
Nusprendžiau, kur tik įmanoma, tekste panaudoti de Kvinsio prozą 
ir ypač - jo dialogus, taigi būti lyg ir jo mediumu. Kaip pastebėjo de 
Kvinsio leidėjas amerikietis, „iškalba jam neprilygo niekas. Atrodė, 
būtų buvę nuodėminga neužrašyti nuostabių jo sakinių.“ 

Paskui man reikėjo sužinoti apie de Kvinsio gyvenimą ir visus 
įvykius, kurių jis prisiminimuose neaprašė. Čia man nepaprastai 
padėjo Roberto Morrisono biografija „Anglas opiomanas: Tomo de 
Kvinsio biografija“. Mudu su profesoriumi R. Morrisonu galop už- 
mezgėme draugystę elektroniniu paštu, tada sužinojau dar daugiau. 
„Žmogžudystė kaip menas“ skirta jam ir kitam de Kvinsio biografui 
Grevelui Lindopui, iš jo „Opiomano“ irgi pasisėmiau labai daug 
informacijos. 

Paskui man reikėjo sužinoti apie 1854 metų Londoną tiek, kad 
įtikinčiau save išties jame buvęs. Kuo buvo grįstos gatvės? Kokius 
pinigus nešiodavosi žmonės? Kiek svėrė jų drabužiai? Ką jie valgy- 
davo? Kaip maudydavosi? 

Metus truko mano kelionė į praeitį; skaičiau vien tai, kas buvo 
susiję su tuo metu ir ta vieta. Iš gausybės knygų itin naudingos 
buvo: Richardo D. Alticko „Victorian People and Ideas“ („Viktori- 
jos laikų žmonės ir idėjos“), Heather Creaton redaguota „Victorian 
Diaries: The Daily Lives of Victorian Men and Women“ („Vikto- 
rijos laikų dienoraščiai: kasdienis Viktorijos laikų vyrų ir moterų 
gyvenimas“), Orlando Figeso „The Crimean War“ („Krymo ka- 
ras“), Judith Flanders „Inside the Victorian Home“ („Viktorijos 
laikų namuose“), Alison Gernsheim „Victorian and Edwardian Fas- 
hion: A Photographic Survey“ („Viktorijos ir Edvardo VI mados: 
fotografinė apžvalga“), Gillian Gill „We Two: Victoria and Albert“ 
(„Mudu: Viktorija ir Albertas“), Henry Mayhew „London Labour 

and the London Poor“ („Darbas Londone ir Londono vargšai“), 
Sally Mitchell „Daily Life in Victorian England“ („Kasdienis gyve- 
nimas Viktorijos laikų Anglijoje“), Lizos Picard „Victorian London“ 
(„Viktorijos laikų Londonas“), Danielio Pool „What Jane Austen 
Ate and Charles Dickens Knew“ („Ką valgė Džeinė Osten ir ką ži- 
nojo Čarlzas Dikensas“), Lyttono Strachey „Oueen Victoria“ („Ka- 
ralienė Viktorija“), Judith Summers „Soho: A History of London's 
Most Colourful Neighbourhood“ („Sohas: spalvingiausio Londono 
rajono istorija“), Kate Summerscale „The Suspicions ot Mr. Whi- 
cher (A Shocking Murder and the Undoing of a Great Victorian 
Detective)“ („Pono Vičerio įtarimai (Šokiruojanti žmogžudystė ir 
didžio Viktorijos laikų detektyvo pražūtis“), E M. L. Thompsono 
„The Rise of Respectable Society: A Social History of Victorian 
Britain 1830—1900“ („Respektabilios visuomenės iškilimas: socialinė 
Viktorijos laikų Britanijos 1830—1900 m. istorija“) ir J. J. Tobiaso 
„Crime and Police in England 1700-1900“ („Nusikaltimai ir polici- 
ja Anglijoje 1700-1900 m.“ Pravertė ir Gregory Darto esė „Cham- 
ber of Horrors“ („Siaubų kambarys“) Roberto Morrisono ir Danie- 
lio Sanjivo Robertso redaguotame leidinyje „Thomas De Ouincey: 
New Theoretical and Critical Directions“ („Tomas de Kvinsis: nau- 
jos teorinės ir kritinės kryptys). 

Ypatingo paminėjimo nusipelno kelios knygos. Geriausiai apie 
I854 metų choleros epidemiją Londone papasakota Steveno John- 
sono „The Ghost Map: The Story of London's Most Terrifying 
Epidemic“ („Šmėklų žemėlapis: šiurpiausia Londono epidemija“). 
Joje pasakojama apie tai, kaip įnirtingai daktaras Snow ieškojo ligos 
šaltinio. Daktarui nemažai padėjo dvasininkas Henry Whiteheadas. 
Deja, jam mano pasakojime neatsirado vietos, tad džiaugiuosi, kad 
galiu jį bent paminėti. 

Išsamiausiai Ratklifo plento žudynės aprašytos garsaus detek- 
tyvinių kūrinių autoriaus P. D. Jameso ir T. A. Critchley knygoje 
„Tvoklė ir kriaušės medis“. Šioje be galo įdomioje knygoje neap- 
tariamas vienas dalykas: keistas Džono Viljamso, apkaltinto žudy- 
nėmis, ir Džono Viljamsono, vienos iš aukų, pavardžių panašumas. 
Kai pirmą kartą perskaičiau, kad Džonas Viljamsas nužudė Džo- 
ną Viljamsoną, pamaniau, kad įsivėlė korektūros klaida. 1811 metų 

teismo protokoluose neatkreipiamas dėmesys į šį panašumą. Tik G. 
K. Chestertonas praėjus šimtmečiui po skerdynių nusprendė, kad 
verta pakomentuoti beveik vienodas pavardes: „Žmogus Viljamso 
pavarde visiškai atsitiktinai nužudo žmogų Viljamsono pavarde. Tai 
panašu į vaikžudystę.“ Kadangi de Kvinsis pirmas iškėlė teorijas apie 
pasąmonę, nusprendžiau, kad mano atkurtose pirmose žudynėse 
svarbus vaidmuo teks ne tik vaikžudystei, bet dar tėvažudystei ir 
daugybei kitokių psichoanalizės temų. 

Studijavau to meto Londono žemėlapius. Koldbat Fildso kalė- 
jimo išplanavimas paimtas iš to meto schemos, kaip ir Ist Indijos 
bendrovės prieplaukų bei Voksolo sodo. 

Iš grožinės literatūros skaičiau tik karalienės Viktorijos valdymo 
vidurio veikalus — Charleso Dickenso, Anthony Trollope ir Wilkie 
Collinso — jie smulkiausiai aprašė, ką valgė veikėjai, kuo vilkėjo ir 
panašiai. W. Collinsas išgarsėjo keleriais metais vėliau už de Kvinsį 
knygomis „Moteris baltais drabužiais“ (1860) ir „Mėnulio akmuo“ 
(1868), bet su de Kvinsiu jis yra gerokai susijęs. Mat nors W. Collin- 
sas dažnai laikomas sensacijų romano pradininku, de Kvinsio mėgs- 
tamos temos — piktnaudžiavimas opijumi ir žudymas — paspartino 
sensacijų maniją. Todėl manoma, kad jis padarė didžiulę įtaką šiam 
žanrui. W. Collinsas tai pripažįsta „Mėnulio akmenyje“, kai jo vei- 
kėjai atvirai aptaria de Kvinsio „Anglo opiomano išpažintį“, — ji 
padeda įminti paslaptį. 

De Kvinsis padarė įtakos ir Edgarui Allanui Poe, o šis — serui 
Arthurui Conan Doyle, sukūrusiam Šerloką Holmsą. Taigi tam ti- 
kru mastu de Kvinsis prisidėjo kuriant detektyvo žanrą ir jo gar- 
siausią seklį. 

„Žmogžudystė yra menas“ — manasis devyniolikto amžiaus ro- 
mano variantas. Nors šiuolaikiniuose romanuose retai pasakojama 
trečiuoju (kokio nors visažinio) asmeniu, devynioliktame amžiuje 
pirmenybė buvo teikiama šiam pasakojimo būdui. Taigi objektyvus 
pasakotojas gali kibti į darbą ir pateikti informaciją. Ši priemonė 
man padėjo aiškinti Viktorijos laikų gyvenimo aspektus, kurie šiuo- 
laikinius skaitytojus glumintų kaip svetimos visatos kultūra. Aš at- 
sisakiau dar vieno papročio: derinau skirtingus požiūrius ir įterpiau 
ištraukų iš pirmu asmeniu rašomo dienoraščio. Sensacijų romanuo- 

se ta priemonė taikoma dažnai. Grįždamas į devynioliktą amžių jau- 
čiau turintis laisvę pasakoti istoriją įvairiau. 

Retkarčiais sutrumpindavau kai kurias de Kvinsio citatas ir su- 
jungdavau į vieną kelis jo gyvenimo įvykius. 

Siužetas privertė mane tyčia padaryti istorinę klaidą. Žinau, kad 
1854 metais daktaras Snou jau buvo išsikėlęs iš Erito gatvės $4-to 
namo Soho rajone ir gyveno Sakvilio gatvės 18-ame name gretima- 
me Meifero rajone. Bet Frito gatvė taip arti (vos už vieno kvartalo) 
Graikų gatvės, kurioje de Kvinsis gyveno tuščiame name paauglys- 
tėje, kad nepanaudoti šios aplinkybės tiesiog negalėjau. Galop nu- 
sprendžiau, kad Snou namas Sakvilio gatvėje remontuojamas, todėl 
jam teko grįžti į Frito gatvę. 

Kitais atžvilgiais „Žmogžudystė kaip menas“ istoriškai tokia tiks- 
li, kokią tik man pavyko ją padaryti. Turėjau malonumą metus gy- 
venti 1854-ųjų Londone. Tikiuosi, šis nuotykis patiko ir jums. 


PADĖKA 


KaIP vISADA esu dėkingas už draugystę ir patarimus Jane Dystel, 
Miriam Goderich ir kitiems geriems žmonėms iš Dystel 8 Gode- 
rich literatūros agentūros, ypač Lauren A. Abramo. 

Taip pat esu skolingas puikiai leidyklos Mulholland Books/Litcle, 
Brown komandai, ypač (abėcėlės tvarka) Judith Clain, Theresai Gia- 
copasi, Deborah Jacobs, Joshui Kendallui, Wesui Milleriui, Miriam 
Parker, Michaelui Pietschui, Johnui Schoenfelderiui, Ruth Tross 
(Jungtinėje Karalystėje) ir Tracy Williams. Redaktoriai - mano pa- 
skutinė paspirtis. Šiuo atveju esu dėkingas Billui Drennanui. 

Vienas iš malonumų, kuriuos patiriu rinkdamas medžiagą kny- 
gai, yra galimybė susidraugauti (kartais — tik elektroniniu paštu) 
su žmonėmis, kuriems užtenka dosnumo pamokyti mane knygos 
tema. Vieną tokių jau paminėjau — biografą Robertą Morrisoną 
(„Anglas opiomanas: Tomo de Kvinsio biogratija“). Pasaulinio gar- 
so romantizmo ir karalienės Viktorijos laikų literatūros tyrėjas Ro- 
bertas yra Karalienės universiteto Ontarijo provincijos Kingstono 
mieste profesorius. Jis buvo toks malonus, kad perskaitė „Žmog- 
žudystė yra menas“ rankraštį ir papasakojo man apie subtilesnius 
de Kvinsio gyvenimo momentus. Be to, jis atsiuntė man retų su 
de Kvinsiu susijusių dokumentų kopijas ir mokslinius straipsnius, 
kurių man pačiam nepavyko rasti. 

Jeffas Cowtonas iš Verdsverto fondo (Balandžio kotedžas, Gras- 
miras, Jungtinė Karalystė) padėjo parūpindamas Tomo de Kvinsio 
ir jo dukters Emilės nuotrauką. Galite ją pamatyti mano interneto 
svetainėje www.davidmorrell.net kartu su įstabiomis Tomislavo Ti- 
kulino iliustracijomis. 

Gera mano draugė Barbara Peters, knygyno „Poisoned Pen“ Ari- 
zonos valstijos Skotsdeilo mieste savininkė, nepaprastai mane drą- 
sino, kai prisipažinau keliaująs į 1854 metų Londoną - nei ji, nei aš 
niekada nesitikėjome, kad to prireiks. 

Mano žmona Donna, pirma mano skaitytoja, kaip visada davė 
puikių patarimų. Esu jai dėkingas už ištisus kantrybės dešimtme- 
čius — juk kasdien kelias valandas virstu atsiskyrėliu. 


APIE AUTORIŲ 


DaviDAs MORRELLAS GIMĖ Kanadoje, Ontarijo provincijos Kiče- 
nerio mieste. Paauglystėje su didžiuliu susidomėjimu žiūrėjo klasi- 
kinį televizijos serialą „66-tas greitkelis“ apie du jaunuolius, korvete 
keliaujančius po Jungtines Valstijas ir ieškančius Amerikos bei no- 
rinčius pažinti save. Stirlingo Silliphanto serialo scenarijus, kuriame 
veiksmas neįprastai derinamas su idėjomis, padarė Morrellui tokį 
didžiulį įspūdį, kad jis nusprendė tapti rašytoju. 

Kito rašytojo - Hemingvėjaus kūrybos tyrėjo — Philipo Youn- 
go darbai paskatino Morrellą persikelti į Jungtines Valstijas. Ten jis 
studijavo pas Youngą Pensilvanijos valstijos universitete ir gavo JAV 
literatūros magistro ir daktaro laipsnius. Ten jis dar susipažino su 
gerbiamu mokslinės fantastikos rašytoju Williamu Tennu (tikroji 
pavardė Philipas Klassas). Šis išmokė Morrellą grožinės literatūros 
rašymo pagrindų. Rezultatas — „Pirmas kraujas“, naujoviškas ro- 
manas apie grįžusį iš Vietnamo veteraną, kamuojamą potrauminio 
streso sutrikimo. Jis įsivelia į konfliktą su miestelio policijos virši- 
ninku ir kariauja kaip Vietnamo kare, tik savaip. 

Šis šiuolaikinių veiksmo romanų „tėvas“ išėjo 1972-aisiais, kai 
Morrellas buvo Ajovos universiteto Anglų kalbos ir literatūros fa- 
kulteto profesorius. Ten jis dėstė 1970-1986 m., tuo pat metu rašy- 
damas kitus romanus. Dažnas jų, tokie kaip klasikinė šnipų trilogija 

„Rožės brolija“ (jos pagrindu NBC buvo sukurtas labai gerų verti- 
nimų sulaukęs miniserialas), „Akmens brolija“ bei „Nakties ir rūko 
sąjunga“, tapo itin populiarūs daugelyje šalių. 

Galiausiai Morrellas pavargo nuo dviejų profesijų ir atsisakė 
dėstytojo darbo, kad galėtų atsidėti vien rašymui. Netrukus pen- 
kiolikmečiui jo sūnui Matthew buvo diagnozuota reta kaulų vėžio 
forma ir 1987 metais jis mirė. Ši netektis temdo ne vien Morrello 
gyvenimą, bet ir jo kūrybą - jo prisiminimus apie sūnų „Jonvaba- 
liai“ bei romaną „Desperatiškos priemonės“. Pagrindinis jo veikė- 
jas netenka sūnaus. 

„Švelnių manierų profesorius su kruvinomis vizijomis“, kaip 
jį pavadino vienas recenzentas, parašė trisdešimt tris knygas. Tarp 
jų - tokie įtempto veiksmo trileriai kaip „Nuoga briauna“, „Stati- 
nių tyrėjai“ ir „Šnipas, kuris atvyko Kalėdų“ (jo veiksmas vyksta 
Naujosios Meksikos Santa Fe mieste, kur gyvena autorius). Jam 
visada norėjosi vis kitaip pasakoti istorijas, tad parašė šešių dalių 
komiksą „Vadovauti Amerikai: išrinktieji“. Knygoje apie rašymą 
„Sėkmingas romanistas“ analizuoja ko išmokęs per keturis kūrybos 
dešimtmečius. 

D. Morrellas buvo nominuotas Edgaro, Anthony ir Macavity 
premijoms*; tris kartus apdovanotas garbinga Siaubo kūrinių ra- 
„šytojų asociacijos Stoukerio** premija. Tarptautinė trilerių rašytojų 
organizacija įteikė jam garbingą Trilerių meistro apdovanojimą už 
gyvenimo pasiekimus. Jo kūriniai išversti į dvidešimt šešias kalbas. 

Jei norite nusiųsti jam elektroninį laišką, prašom susisiekti per jo 
interneto svetainę www.davidmorrell.net. 


* Edgaro (Edgaro Allano Poe garbei) skiriama JAV detektyvų rašytojų (Mystery 
Writers of America) draugijos; Anthony premija šitaip pavadinta Anthony Bouch- 
er, vieno iš JAV detektyvų rašytojų draugijos steigėjų, garbei; Macavity literatūrinė 
premija skiriama Tarptautinės detektyvų skaitytojų draugijos. 


** Bramas Stokeris (1847-1912), airių rašytojas, labiausiai išgarsėjęs „Drakula“. 

Detektyviniame istoriniame trileryje „Žmogžudystė yra menas“ karalienės Viktorijos ir Šer- 
loko Holmso laikų Londonas tampa intriguojančio tyrimo vieta. Išžudoma visa paprasto 
Londono prekeivio šeima, o įtarimai krinta ant labai panašų nusikaltimą aprašiusio garsaus 
literato bei dar garsesnio tų laikų Anglijos opiomano — Tomo de Kvinsio. Tačiau nuo opi- 
jaus apsvaigęs rašytojas neigia savo kaltę. Kas yra tikrasis žudikas ir kokios paslaptys slypi už 
šio nusikaltimo? Detektyvų laukia daug netikėtumų... 


„1854 metų Londonas. Nuodingi geltoni rūkai, dvokiančios landynės, valdžios viršūnėse 
rezgamos intrigos, šiurpios žmogžudystės... Tik nusikaltimus išaiškina ne Šerlokas Holmsas, 
pasitelkęs į pagalbą subtilų dedukcijos meną, o pats garsiausias anglų opiomanas — Tomas 
de Kvinsis.“ 

Rašytojas Danas Simmonsas 


„Meistriškas (...) genialaus siužeto (...) kūrinys. Taip subtiliai atkuria 1854 metų Londoną, 
kad tiesiog girdi, kaip į grindinio akmenis kaukši arklių kanopos, klega šiukšlių vežėjai ir 
šaižiai klykauja gatvės prekiautojai.“ , 
Entertainment Weekly 


Davidas Morrellas (Deividas Morelas) - kanadiečių kilmės rašytojas, daug metų gyvenęs 
JAV. Išgarsėjo jau pirmuoju romanu, davusiu pradžią „Rembo“ serijos filmams, kuriuose 
pagrindinį vaidmenį atliko Silvesteris Stalonė. 

Daugiau apie rašytoją ir jo kūrybą sužinosite apsilankę jo internetinėje svetainėje: 
http://davidmorrell.net 

Šiame talentingai parašytame istoriniame detektyviniamė trileryje * 
Davidas Morrellas prikelia karalienės. Viktorijos ir Šerloko Holmso 
laikų Londoną. Už aklinai nuleistų užuolaidų knibžda padorių 
miestiečių paslaptys i ir gerai maskuojami geiduliai, o gatvės 
gaubiančiame rūke slepiasi visiems siaubą keliantis paslaptingas 
žudikas. Didžioji dalis knygoje aprašytų įvykių - tikri, o dauguma 
knygos veikėjų iš tikrųjų gyveno tuometiniame Londone. 


1854-ieji. Šiurpiai nužudoma paprastų miestelėnų šeima. 
Skotland Jardo detektyvai imasi tyrimo, bet žudiko pėdsakų aptikti 
"nepavyksta. Aišku tik viena - šis nusikaltimas stebėtinai panašus į 
tą, kuris prieš keturis dešimtmečius buvo įvykdytas Ratklito plente 
ir buvo aprašytas garsaus rašytojo ir dar garsesnio opijaus mėgėjo 
Tomo de Kvinsio knygoje. Greitai paaiškėja, kad pats de Kvinsis 
atvyko į Londoną likus vos keletui dienų iki paniką pasėjusių 

* žudynių. Visų akys nukrypsta į jį - rašytojas tampa pagrindiniu 
įtariamuoju. | 
. "Tačiau nuo opijaus apsvaigęs literatas neigia savo kaltę. Šia versija 
abejoja ir jo dukra Emilė, ir du ryžtingi Skotland Jardo detektyvai. 
Kartu jie imasi tyrimo. Tik laiko turi labai nedaug - žudikas laisvėje 
ir kita jo auka gali tapti bet kuris miesto gyventojas. O kas, jei 
žudikas iš tiesų de Kvinsis? | 


Dujinių žibintų apšviestame ir nesisklaidančiose ūkanose . 
skendinčiame Londone prasideda netikėtų posūkių kupinas tyrimas 
ir žūtbūtinės lenktynės su laiku... 


„Žmogžudystė yra menas“ yra šedevras. Šį žodį vartoju gerai 
suvokdamas jo reikšmę. Tai puikus istorinis trileris, gražiai 
parašytas, su painiu siužetu ir neužmirštamais veikėjais. Jis įstabiai 
atkuria Londoną su dujinių žibintų apšviestomis gatvėmis, rūkais, š 
dviratėmis karietomis ir Skotland Jardu. Buvau pakerėtas nuo 
pirmo iki paskutinio puslapio.“ 

| Rašytojas DOUGLAS PRESTONAS 

